
ATSIRĖMĘS Į JUODĄ RŪSIO SIENĄ Žanas Batistas 
Adamsbergas atidžiai žiūrėjo į didžiulį katilą, kuris 
užvakar nustojo veikęs. Šeštadienį, spalio ketvirtąją, 
kai temperatūra lauke, paveikta vėjo, atūžusio tiesiai 
iš Arktikos, smuktelėjo iki vieno laipsnio! Komisaras 
nieko neišmanė apie šildymo katilus ir dabar apžiū- 
rinėjo nuščiuvusius vamzdžius ir gaubtą vildamasis, 
kad geranoriškas jo žvilgsnis prikels iš numirusių to 
įtaiso energiją ar materializuos meistrą, kuris turi 
pasirodyti, bet taip ir nepasirodo. 

Ne, jis nebuvo šaltmirys, ir padėtis neatrodė jam 
per daug nemaloni. Priešingai, mintis, kad kartais 
šiaurės vėjas be jokių tarpinių sustojimų ir apylankų 
atūžia tiesiai nuo plūduriuojančių ledynų iki Pary- 
žiaus tryliktosios apygardos gatvių, žadino galybės 
pojūtį - akimoju pasiekti tuos nutolusius ledynus, 
žengti jais, išsirausti duburį ruonių medžioklei. Po 
juodu švarku jis buvo pasivilkęs liemenę, ir, jei jo va- 
lia - ramiai sau lauktų meistro, podraug dairydamasis 
kyštelint ruonio snukučio. 

Bet galingas prietaisas, užsikasęs pusrūsyje, visa- 
teisiškai dalyvavo narpliojant Kriminalinio skyriaus 
bylas, šildydamas trisdešimt keturis radiatorius ir 
dvidešimt aštuonių policininkų kūnus. Kūnus, dabar 

pastirusius nuo šalčio, įsigaužusius į striukes, trypčio- 
jančius aplink kavos automatą ir pirštinėtose rankose 
gniaužiančius baltas stiklinaites. Arba atvirai paspru- 
kusius į aplinkinius barus. Dėl to bylos sustingo mir- 
ties taške. Neatidėliotinos bylos, kruvini nusikaltimai, 
kurie didžiajam katilui buvo nė motais. Jis, tas kara- 
liškasis tironas, laukė, kad išsijudinęs meistras pultų 
jam po kojomis. Taigi Adamsbergas, rodydamas gerą 
valią, trumpam nusileido bergždžiai išreikšti jam pa- 
garbą, o svarbiausia, rasti čia truputėlį prieblandos ir 
tylos ir pabėgti nuo saviškių aimanų. 


Tie verkšlenimai - nors patalpose pavyko išlaikyti 
dešimties laipsnių temperatūrą - blogas ženklas prieš 
stažuotę Kvebeke, kur ruduo žadėjo būti atšiaurus 
(vakar Otavoje - keturi laipsniai šalčio, vietomis jau 
pasnigo). Dvi savaitės, paaukotos genetiniams atspau- 
dams: seilėms, kraujui, prakaitui, šlapimui ir įvairioms 
kitoms išskyroms, nuo šiol įkalintiems elektroninėje 
sistemoje, surūšiuotiems ir apdorotiems - visiems 
žmogaus skysčiams, virtusiems galingu kriminalisti- 
kos ginklu. Savaitė prieš kelionę Adamsbergo mintys 
jau skriejo Kanados girių link - kaip jam sakė, beri- 
bių, išvarpytų milijonų ežerų. Jo pavaduotojas Dang- 
laras irzliai priminė, kad reikės spoksoti toli gražu 
ne į ežero plynes, o į ekranus. Danglaras bambėjo ir 
niurzgė jau ištisus metus. Adamsbergas žinojo kodėl 
ir kantriai laukė, kol tas bambėjimas išsikvėps. 


Kiekvieną dieną melsdamasis, kad kokia nors „de- 
ganti“ byla sulaikytų vietoje visą skyrių, Danglaras 

apie ežerus nesvajojo. Jau visas mėnuo jis gromulia- 
vo savo būsimąją žūtį, lėktuvui sprogus virš Atlanto. 
Tačiau nuo to laiko, kai vis nesirodo meistras, kuris 
turėjo pasirodyti, jo nuotaika pradėjo giedrėti. Jis pa- 
sikliovė netikėtu katilo gedimu vildamasis, jog toji 
žvarba padarys galą absurdiškoms fantazijoms, kurias 
sukurstė ledinės Kanados dykros. 

Adamsbergas uždėjo ranką ant prietaiso gaubto ir 
nusišypsojo. Ar Danglaras įstengtų sugadinti katilą, iš 
anksto numatęs griaunamąjį viso to poveikį? Užkirs- 
ti kelią meistrui atvykti? Taip, įstengtų. Lankstus jo 
protas prasiskverbdavo į sudėtingiausią žmogiškųjų 
minčių mechanizmą, tačiau su sąlyga, kad šis remtųsi 
mąstymu ir logika - kaip tik ši takoskyra tarp proto 
ir intuicijos jau daug metų iš pagrindų skyrė Adams- 
bergą ir jo pavaduotoją. 


Komisaras užkopė įvijais laiptais ir perėjo didžiąją 
pirmo aukšto salę, kurioje lėtai judėjo vyrai - apsunkę 
siluetai, suapvalėję nuo šalikų ir papildomų megzti- 
nių. Niekas nežinojo, kodėl ši patalpa vadinama Sino- 
do sale, gal todėl, mąstė Adamsbergas, kad joje vyksta 
bendri sambūriai - visuotiniai pasitarimai ar slaptos 
sueigos. Gretima patalpa, ne tokia erdvi, savo ruož- 
tu buvo vadinama Kapitulos sale, čia posėdžiaudavo 
mažesnė draugija. Kas tai sugalvojo, Adamsbergas 
nenumanė. Tikriausiai Danglaras, kurio išsilavinimas 
kartais atrodydavo stačiai beribis ir kone kenkėjiškas. 
Kapitoną ištikdavo ūmūs žinių proveržiai, tiek pat 
dažni, kiek ir nevaldomi - kažkas panašaus į arklį, 
kuris prunkštauja, trankiai virpėdamas. Pakakdavo 

menkiausio akstino - retesnio žodžio, sunkiai apibrė- 
žiamos sąvokos - kad jame atsibustų visažinis ir ne 
visada savalaikis eruditas, kurį užčiaupt tegalėdavai 
rankos mostu. 

Purtydamas galvą veidams, kurie gręžėsi į jį, kai 
ėjo pro šalį, Adamsbergas leido suprasti, kad kati- 
las rodyti gyvybės požymių nesiteikia. Jis įžengė į 
Danglaro kabinetą. Šis niauriu veidu baigė skubius 
raportus tuo pragaištingu atveju, jei jam tektų išvykti 
į Labradorą, kurio jis taip ir neįstengs pasiekti dėl 
sprogimo virš Atlanto, dėl gaisro kairiajame variklyje, 
įsiurbusiame pulką varnėnų, įstrigsiančių turbinose. 
Ši perspektyva visai teisėtai leido jam atsikimšti bu- 
telį baltojo vyno nesulaukus šeštos valandos vakaro. 
Adamsbergas prisėdo ant stalo kampo. 

— Kaip Ernonkūro byla, Danglarai? 

— Užraukiame. Senasis baronas parašė prisipaži- 
nimą. Aiškų, išsamų prisipažinimą. 

- Pernelyg aiškų, - tarstelėjo Adamsbergas, at- 
stumdamas raportą ir siekdamas laikraščio, kuris, 
tvarkingai sulankstytas, gulėjo ant stalo. - Turime 
šeimyninius pietus, kurie virsta skerdynėmis, turime 
neryžtingą, sakinio nesurezgantį senį. Ir staiga, be 
jokio perėjimo ar pustonių, jis iškloja aiškų prisipa- 
žinimą. Ne, Danglarai, mes to nepasirašysime. 

Adamsbergas trankiai pervertė laikraščio lapus. 

— Vadinasi?.. - paklausė Danglaras. 

— Vadinasi, pradedame iš pradžių. Baronas ve- 
džioja mus už nosies. Jis kažką dangsto - labai gali 
būti, savo dukterį. 

- Ir dukra leistų tėvui nukreipti į save kulkas? 

Adamsbergas pervertė kitą lapą. Danglaras nemė- 
go, kad komisaras skaitytų jo laikraštį. Grąžindavo jį 
suglamžytą, pasklidais lapais, ir paskui niekaip nebe- 
galėdavai tvarkingai jo sulankstyti. 

— Ne pirmiena, - atsiliepė Adamsbergas. - Aristo- 
kratų tradicijos, o svarbiausia - atlaidus nuosprendis 
paliegusiam seniui. Kartoju: čia nėra jokių pustonių, 
ir tai neįtikėtina. Posūkis pernelyg staigus, o gyveni- 
mas nėra taip aiškiai suskaidytas. Taigi čia vienur ar 
kitur slypi kažkokia apgaulė. 

Išvargęs Danglaras staiga pajuto norą stverti ra- 
portą ir trenkti jį velniop. Ir išplėšti tą laikraštį, kurį 
Adamsbergas atsainiai niokoja savo rankose. Pagrįstai 
ar ne, jis bus priverstas eiti patikrinti suknistų barono 
prisipažinimų vien tik dėl vangios komisaro nuojau- 
tos. Nuojautos, kuri Danglaro akyse prilygo bekojų 
moliuskų rūšiai - be pėdų, be kojų, be viršaus ir apa- 
čios - perregimas kūnas, plūduriuojantis vandenyje, 
varantis į neviltį ir net keliantis pasidygėjimą tiksliam 
ir griežtam kapitono protui. Jis priverstas eiti tikrinti, 
nes tos bekojės nuojautos pernelyg dažnai pasirodo 
teisingos nežinia kokios uoslės, besirungiančios su 
pačia tobuliausia logika, malone. Uoslės, kuri nuo 
sėkmės prie sėkmės atlydėjo Adamsbergą čia, ant šito 
stalo, į šį postą - neapsukraus ir svajingo Tryliktosios 
apygardos Kriminalinio skyriaus viršininko postą. 
Uoslės, kurią pats Adamsbergas neigė ir kurią vadino 
tiesiog žmonėmis, gyvenimu. 


— Negalėjote pasakyti anksčiau? - paklausė Dan- 
glaras. - Kol dar neišspausdinau raporto? 

— Sumąsčiau tai tik šiąnakt, - atsakė Adamsbergas, 
staigiu judesiu suskleisdamas laikraštį. - Galvodamas 
apie Rembrantą. 

Jis skubiai lankstė laikraštį, sutrikdytas aštraus 
skausmo, ką tik pervėrusio jį, lyg katė išleistais na- 
gais būtų įsikirtusi jam į nugarą. Sukrėtimas, dusulys, 
prakaito išmuštas pakaušis, kad ir kaip šalta buvo 
kabinete. Tuojau praeis, tikriausiai jau praeina. 

— Tokiu atveju, - vėl prabilo Danglaras, imdamas 
raportą, - mums reikės likti čia ir tuo užsiimti. O 
kaip kitaip? 

— Kol būsime išvykę, bylą perims Mordanas, jis 
puikiausiai susidoros. Kaip mūsų Kvebeko reikalai? 

- Prefektas laukia atsakymo rytoj antrą valandą, - 
atsakė Danglaras, iš susijaudinimo suraukęs kaktą. 

- Labai gerai. Dešimt trisdešimt Kapitulos salė- 
je sušaukite aštuonių stažuotės narių susirinkimą. 
Danglarai, - vėl prabilo jis patylėjęs, - jums nebūtina 
vykti su mumis. 

— Ak, ne? Prefektas pats sudarė dalyvių sąrašą. Ir 
tame sąraše aš pats pirmas. 


Tą akimirką Danglaras visai nebuvo panašus į vie- 
ną geriausių skyriaus darbuotojų. Baimė ir šaltis pa- 
kirto įprastą jo orumą. Kad kompensuotų neryškius 
bruožus ir nusvirusius pečius ir suteiktų bent kiek 
žavesio savo ištįsusiam, suglebusiam kūnui, nedai- 
lus, jo paties žodžiais tariant, gamtos neapdovanotas 
Danglaras pasikliovė elegancija. Tačiau šiandien su- 
kritęs veidas, stuomuo, įspraustas į kailiu pamuštą 
striukę ir užmaukšlinta ant galvos dryžuota kepuraitė 

niekais pavertė visas jo stiliaus pastangas. Juolab kad 
kepuraitė - matyt, vieno iš penkių Danglaro vaikų — 
buvo su bumburu, tąjį Danglaras kiek beįstengdamas 
iš pačių pašaknų nurėžė, bet raudona uodegėlė liko 
juokingai stirksoti. 

— Visada galima pasiteisinti gripu dėl sugedusio 
katilo, - pasiūlė Adamsbergas. 

Danglaras papūkšnojo pirštinėtas rankas. 

- Po nepilnų dviejų mėnesių mane turi pakelti į 
majorus, - murmtelėjo, - negaliu rizikuoti šiuo pa- 
aukštinimu. Man ant sprando penketas vaikų. 

— Parodykite Kvebeko žemėlapį. Parodykite, kur 
vykstame. 

— Aš jums jau sakiau, - atsiliepė Danglaras, iš- 
skleisdamas žemėlapį. - Čia, - bakstelėjo pirštu už 
poros mylių nuo Otavos. - Į velnio užkampį, pava- 
dinimu Halas-Gatino, kuriame KKŽ įsteigė vieną iš 
Nacionalinio genetinių duomenų banko skyrių. 

- KKŽ? 

— Aš jums jau sakiau, - pakartojo Danglaras. — 
Kanados karališkoji žandarmerija. Policija auliniais 
batais ir raudona uniforma, kaip gerais senais laikais, 
kai Šventojo Lauryno upės pakrantėse irokėzai dar 
diktavo savo įstatymą. 

— Raudona uniforma? Jie vis dar taip rengiasi? 

- Tik prieš turistus. Jei taip nekantraujate išvykti, 
manding, būtų ne pro šalį žinoti, kur keliaujate. 

Adamsbergas plačiai nusišypsojo; Danglaras nu- 
leido galvą. Jis nemėgo plačios Adamsbergo šypsenos, 
kai nuspręsdavo pabambėti. Nes, kaip buvo šnekama 
Paskalų salėje, tai yra kertėje, kur spraudėsi maisto ir 

gėrimų automatai, Adamsbergo šypsena pralauždavo 
bet kokį pasipriešinimą, ištirpdydavo arktinius ledus. 
Ir Danglaras reaguodavo į ją kaip kokia mergiotė, 
o jį, persiritusį per penkias dešimtis, tai baisiausiai 
siutindavo. 

- Vis dėlto aš žinau, kad toji KKŽ įsikūrusi prie 
Utauė upės, kuri įteka į jūrą, - tarstelėjo Adamsber- 
gas. - Ir ten gyvena pulkai laukinių žąsų. 

Danglaras gurkštelėjo baltojo ir sausokai šypte- 
lėjo. 

- Berniklių, - patikslino. - O Utauė įteka ne į jūrą, 
bet į Šventojo Lauryno upę. Taigi tai ne upė, o upelė. 
Dvylika kartų platesnė už Seną, bet upelė. 

— Gerai, jei taip norite, tebus upelė. Per daug apie 
tai žinote, kad trauktumėtės, Danglarai. Jūs - aplin- 
kybių auka ir keliausite. Nuraminkite mane ir pasa- 
kykite, kad ne jūs nakčia paskerdėte katilą ir pakeliui 
nudaigojote meistrą, kuris turi pasirodyti, bet nepa- 
sirodo. 

Danglaras pakėlė įžeistą veidą. 

- Kokiu tikslu? 

— Kad užgniaužtumėte energiją, įšaldytumėte ne- 
drąsų nuotykio polėkį. 

— Sabotažas? Juk netikite tuo, ką sakote? 

- Smulkus, nereikšmingas sabotažas. Geriau su- 
kiužęs katilas, negu susprogęs boingas. Juk tai ir yra 
tikrasis jūsų nenoro motyvas? Tiesa, kapitone? 

Netikėtai Danglaras dunkstelėjo kumščiu į stalą; 
vynas ištiško ant raportų. Adamsbergas krūptelė- 
jo. Danglaras galėjo bambėti, niurzgėti ar patylom 
pūstis, reikalui esant, reikšti savo nepasitenkinimą 

visais nuosaikiais būdais, bet visų pirma jis buvo 
kultūringas, malonus ir neapsakomai geras, santū- 
rus Žmogus. 

— Mano „tikrasis motyvas“? - šaltai atrėmė Dang- 
laras, neatgniauždamas kumščio ant stalo. - Kas jums 
darbo mano „tikrasis motyvas ? Ne aš vadovauju šiam 
skyriui ir ne aš grūdu mus į lėktuvą, kad keliautume 
durniaus volioti po sniegynus. Kokio šūdo! 

Adamsbergas palingavo galva. Per daugelį metų 
tai buvo pirmas kartas, kad Danglaras jam tiesiai į 
akis išrėžtų: „Kokio šūdo“. Ką gi. Jo tai nepaveikė - to 
priežastis buvo neprilygstamas atsainumas ir būdo 
minkštumas, kuriuos kai kurie įvardijo nejautrumu 
ir abejingumu, nervų padilga mėginantiems įveikti 
tą sklandymą padebesiais. 

- Primenu jums, Danglarai, tai išskirtinis pasiūly- 
mas bendradarbiauti ir viena tobuliausių, kokių gali 
būti, sistemų. Šioje srityje kanadiečiai mus pranoksta 
visa galva. Tad atsisakydami pasirodytume tikri bu- 
kapročiai. 

— Niekai! Tik nesakykite, kad gainioti mus po le- 
dus jus skatina profesionali etika. 

- Tikrai taip. 

Danglaras vienu mauku ištuštino stiklinę ir atsta- 
tęs smakrą įsisteibelijo Adamsbergui į veidą. 

— Kas dar, Danglarai? - švelniai paklausė Adams- 
bergas. 

- Jūsų motyvas, - burbtelėjo šis. - Tikrasis jūsų 
motyvas. Jei išdėstytumėte jį, užuot kaltinęs mane 
sabotažu? Jei papasakotumėte apie jūsų sabotažą? 

Na štai, pagalvojo Adamsbergas. Štai ir priėjome. 

Danglaras pašoko, atitraukė stalčių, išėmė balto 
vyno butelį ir kliūstelėjo sau sklidiną stiklinę. Pas- 
kui apėjo ratu kambarį. Adamsbergas sunėrė rankas, 
laukdamas audros. Šioje pykčio ir vyno stadijoje be- 
prasmiška griebtis argumentų. Pavėlavęs metus pyktis 
galop pratrūko. 

- Nagi, Danglarai, jei taip norit, pirmyn. 

—- Kamilė. Kamilė Monrealyje, ir jūs tai žinote. Ir 
dėl to, o ne dėl ko nors kito grūdate mus į tą suknistą 
velnio boingą. 

- Štai ir priėjome. 

— O kaipgi. 

- Tai ne jūsų reikalas, kapitone. 

— Ne? - riktelėjo Danglaras. - Prieš metus Kamilė 
pradingo, pasitraukė iš jūsų gyvenimo per malonę vie- 
nos tų velniškų diversijų, kurių paslaptį jūs išmanote. Ir 
kam magėjo vėl ją pamatyti? Kam? Jums? Ar man? 

- Man. 

— O kas ją atsekė? Surado, aptiko? Kas gavo jums 
jos Lisabonos adresą? Jūs? Ar aš? 

Adamsbergas pakilo ir priėjęs uždarė kabineto 
duris. Danglaras visada garbino Kamilę, padėjo jai 
ir tausojo ją kaip kokį meno kūrinį. Nieko nepada- 
rysi. Ir tas globėjiškas įkarštis labai nekaip derinosi 
su audringų Adamsbergo gyvenimu. 

- Jūs, - ramiai atsakė jis. 

— Be abejo. Taigi tai mano reikalas. 

- Tyliau, Danglarai. Aš girdžiu, nėra reikalo rėkti. 

Šįsyk savotiška Adamsbergo balso intonacija, re- 
gis, padarė savo. Komisaro balso moduliacijos kaip 
aktyvus reagentas apgaubdavo priešininką, pristab- 

dydamas ar apmaldydamas, pamalonindamas ar nu- 
skausmindamas. Leitenantas Vuaznė, turintis chemi- 
ko išsilavinimą, dažnai narstydavo šią mįslę Paskalų 
salėje, tačiau niekam nepavyko išsiaiškinti, koks slo- 
pinamasis reagentas iš tiesų glūdi Adamsbergo balse. 
Čiobreliai? Bičių pienelis? Vaškas? Kažkoks mišinys? 
Danglaras kiek atvėso. 

— O kas išdūmė pas ją į Lisaboną ir per nepilnas 
tris dienas viską sugadino? 

- Aš. 

- Jūs. Bergždžias reikalas - nei daugiau, nei ma- 
Žiau. 

- Bet ne jūsų. 

Adamsbergas atsistojo ir išskėtęs pirštus paleido 
stiklinaitę kristi tiesiai į šiukšliadėžę, į patį centrą. 
Tarytum šautų, tarytum taikytųsi. Ir ramiu žingsniu 
neatsigręždamas išėjo iš kambario. 

Danglaras sučiaupė lūpas. Jis suprato, kad peržen- 
gė ribą, pernelyg užsimojo į draudžiamą teritoriją. 
Bet apsunkęs nuo ištisų nepritarimo mėnesių ir iš- 
dirgintas viso to Kvebeko reikalo nebegalėjo trauktis. 
Jis patrynė skruostus šiurkščios vilnos pirštinėmis, 
dvejodamas, sverdamas tuos slogios tylos, melo, gal- 
būt išdavystės mėnesius. Ar tai buvo gerai, ar blo- 
gai? Žvilgsnis iš už praskėstų pirštų kliudė ant stalo 
išskleistą Kvebeko žemėlapį. Kurių galų gadinti sau 
kraują? Po savaitės jis bus miręs, Adamsbergas taip 
pat. Varnėnai, įtraukti į turbiną, gaisras kairiajame 
variklyje, sprogimas virš Atlanto. Jis nusitvėrė butelį 
ir gurkštelėjo tiesiai iš kaklelio. Paskui pakėlė telefono 
ragelį ir surinko meistro numerį. 

II 


PRIE KAVOS AUTOMATO Adamsbergas susitiko 
Violetą Retankur. Atsistojo atokiau laukdamas, kol 
tvirčiausia jo leitenantė išsunks iš aparato spenių savo 
stiklinaitę - komisaro mintyse gėrimų automatas pri- 
minė karvę maitintoją, įsirioglinusią į Kriminalinio 
tyrimo skyriaus patalpas ir globojančią juos kaip ne- 
byli motina - už tai jis ją ir mylėjo. Bet Retankur išga- 
ravo, vos jį išvydusi. Iš tiesų, pagalvojo Adamsbergas, 
statydamas stiklinaitę po automato tešmeniu, ši diena 
skirta ne man. 

Diena ne diena, o leitenantė Retankur - ypatin- 
gas atvejis. Adamsbergas neturėjo ko prikišti šiai 
įspūdingai trisdešimt penkerių metų moteriai - met- 
ras septyniasdešimt devyni ūgio ir šimtas dešimt 
kilogramų svorio, protinga ir galinga, sugebanti, jos 
žodžiais tariant, transformuoti savo energiją į ką tik 
nori. Ir tikrai, ta veiksmų ir priemonių įvairovė, kurią 
Retankur pademonstravo per vienus metus, drauge su 
iš tiesų pritrenkiama smūgio jėga padarė leitenantę 
vienu jų įstaigos ramsčių, universalia skyriaus 
karo mašina, veiksminga visose srityse, mąstančia, 
pasižyminčia taktika, puikia administratore, kovo- 
toja, taiklia šaule. Tačiau Violeta Retankur jo nemėgo. 
Nejautė priešiškumo - tiesiog jo vengė. 

Adamsbergas pasiėmė stiklinaitę kavos, atsidė- 
kodamas paplekšnojo automatą ir sugrįžo į savo 
kabinetą, jau vos beprisimindamas Danglaro pro- 
trūkį. Neketino gaišti laiko, sklaidydamas kapitono 
būgštavimus - ar tai būtų boingas, ar Kamilė. Tiesiog 

geriau šis nebūtų jam pranešęs, jog Kamilė Monrea- 
lyje - tas faktas buvo jam nežinomas ir nežymiai 
sutrikdė jo išvyką į Kvebeką. Verčiau Danglaras 
nebūtų atgaivinęs vaizdų, kuriuos jis ginė iš akių į 
salsvą užmaršties dumblynę, nugramzdindamas ten 
kampuotus žandikaulius, ištirpdydamas vaikiškas 
lūpas, pilku dumblu apnešdamas baltą tos Šiaurės 
dukters odą. Verčiau nebūtų atgaivinęs meilės, 
kurią jis patyliukais griovė dėlei tų peizažų, kuriuos 
teikė jam kitos moterys. Nežabojamas šviežių vaisių 
vagišiaus, grobstytojo potraukis, kuris, žinia, žeidė 
Kamilę. Jis dažnai matydavo, kaip po kurio nors jo 
žygių ji rankomis užsispaudžia ausis, tarsi melodin- 
gasis jos meilužis ką tik būtų brūkštelėjęs nagu per 
juodą lentą disonansu jos švelniai partitūrai. Kamilė 
buvo muzikė - ir tai viską paaiškino. 


Jis įsitaisė skersai krėslo ir papūkšnojo kavą, 
pakėlęs akis į lentą, prie kurios buvo prismeigti rapor- 
tai, pirmaeiliai reikalai ir viduryje - Kvebeko stažuotės 
tikslų sąrašas. Trys lapai, tvarkingai, šonas prie šono 
pritvirtinti trimis raudonais smeigtukais. Pirštų at- 
spaudai, prakaitas, šlapimas ir kompiuteriai, klevo 
lapai, girios, ežerai, elniai karibu. Rytoj jis pasirašys 
stažuotės įsakymą, o po savaitės išskris. Jis nusišypsojo 
ir gurkštelėjo kavos, ramus, netgi laimingas. 

Ir staiga pajuto, kaip tas pats šaltas prakaitas 
išmuša pakaušį, kaip jį suriečia tas pats blogulys, ta 
naguota katė drykteli jam ant pečių. Nuo sukrėtimo jis 
susirietė dvilinkas, atsargiai pastatė stiklinaitę ant sta- 
lo. Antras priepuolis per vieną valandą, nepažįstamas 

jaudulys, tarsi koks netikėtas prašalaičio apsilanky- 
mas, sužadinęs ūmų nerimą, pavojaus signalą. Jis 
prisivertė atsistoti, pavaikštinėti. Jei ne šis sukrėtimas, 
ne šis prakaitas, jo kūnas funkcionuoja normaliai. Jis 
rankomis persibraukė veidą, atpalaiduodamas odą, 
masažuodamas pakaušį. Blogulys - it kokia gynybinė 
reakcija. Negandos gelmė, grėsmės nuojauta - ir 
kūnas stojasi piestu. Ir dabar, kai jam vėl lengva judėti, 
liko nepaaiškinamas liūdesio pojūtis, tarsi blausios 
nuosėdos, kurias palieka atslūgusi banga. 

Jis baigė gerti kavą ir ranka pasirėmė smakrą. Jam 
daugybę kartų buvo tekę nesuprasti savęs, tačiau pir- 
mą sykį jis slydo sau pačiam iš rankų. Pirmąsyk jis 
susverdėjo - vos keletą sekundžių, lyg kas vogčiomis 
būtų įsmukęs greta jo esybės ir perėmęs valdymą. Ir 
jis neabejojo: laive prašalaitis. Išmintingas žmogus 
būtų jam išdėstęs, koks absurdiškas tas teiginys, ir 
paaiškinęs tai gripo kvaituliu. Bet Adamsbergas at- 
pažino visai ką kita: į jį trumpam įsiveržė grėsmingas 
nepažįstamasis, nelinkintis jam nieko gera. 


Atidaręs spintą, jis išsiėmė porą senų sportbačių. 
Šį kartą pasivaikščiojimo ar svajų nepakaks. Reikės 
bėgti ne vieną valandą, jei ką, tiesiai prie Senos, pas- 
kui jos pakrante. Ir bėgant atsikratyti persekiotojo, 
palikti jį upės vandenyse arba - kodėl ne? - kam nors 
kitam. 

III 


APSIVALĘS IR NUSIPRAUSĘS po dušu, išsikvėpęs 
Adamsbergas nutarė pavakarieniauti „Juoduosiuo- 
se Dublino vandenyse“, apytamsiame bare, kurio 
tranki aplinka ir gaižūs kvapai dažnai priviliodavo 
Adamsbergą pasivaikščiojimų metu. Šioje užeigoje 
burdavosi vien airiai. Jis nesuprato nė vieno jų žodžio, 
tad tai būdavo nepakartojama proga visiškoje vienatvė- 
je iki soties pasimėgauti žmonija ir jos šnekalais. Jis vėl 
atrado savo staliuką, lipnų nuo alaus, orą, prisodrintą 
gineso tvaiko, ir padavėją Enidę, šiai užsakė kiaulienos 
su bulvėmis. Enidė patiekdavo maistą ilga senovine 
alavo šakute. Adamsbergui patiko ta šakutė, patiko 
laiko nutamsintas medinis jos kotas ir trys netaisyklin- 
gi dantys. Jis žiūrėjo, kaip Enidė deda mėsą - ir staiga 
netikėtai kaip koks smurtininkas išniro prašalaitis. Šį 
sykį Adamsbergui pasirodė, kad antpuolį jis pajuto 
akimirką prieš puolimą. Mėšlungiškai sugniaužęs 
ant stalo kumščius pabandė duoti atkirtį. Įsitempęs, 
šaukdamasis kitų minčių, įsivaizduodamas raudonus 
klevų lapus. Veltui - negalia užgriuvo jį tarsi viesu- 
las, niokojantis javų lauką, greitas, nesulaikomas ir 
nuožmus. Paliekantis paskui save grobį ir nuūžiantis 
tęsti savo darbo kitur. 

Kai Adamsbergas įstengė vėl atgniaužti kumščius, 
nusitvėrė šakutės ir peilio, tačiau prisiliesti valgio 
neįstengė. Sielvartingas viesulo atgarsis užgniaužė 
jam apetitą. Jis atsiprašė Enidės, išėjo ir patraukė 
gatvėmis, neryžtingai, kur akys veda. Šmėstelėjusi 
galvoje mintis priminė jo antros eilės senelį, kuris 

sunegalavęs vienas sau susiriesdavo Pirėnų uolos 
įduboje, kol praeidavo negalia. Tada senolis atsitiesda- 
vo ir grįždavo į gyvenimą - karštis atslūgęs, įsiurbtas 
uolos. Adamsbergas nusišypsojo. Šiame dideliame 
mieste jis niekur neras irštvos, kurioje galėtų susiriesti 
kaip lokys, jokios įdubos, kuri sugertų jo karštį, surytų 
jo prašalaitį nekeptą nevirtą. Prašalaitį, dabar galbūt 
jau persiritusį ant jo stalo kaimyno airio sprando. 


Jo draugas psichiatras Ferezas turbūt būtų pa- 
sistengęs užčiuopti to antplūdžio mechanizmą. At- 
skleisti slaptą naštą, neišpažintą kančią, netikėtai 
kaip koks kalinys puolančią žvanginti savo grandinių 
geležtėmis. Nuo to triukšmo jį išpila prakaitas, tam- 
po mėšlungis, nuo jo linksta nugara. Štai ką būtų 
pasakęs Ferezas su tuo kruopščiu pasigardžiavimu, 
kurį, kaip žinojo Adamsbergas, jausdavo ypatingais 
atvejais. Būtų pasiteiravęs, apie ką jis kalbėjęs, kai 
pirmoji naguota katė užgriuvo jam ant sprando. Gal 
apie Kamilę? O gal apie Kvebeką? 

Jis stabtelėjo ant šaligatvio, rausdamasis atmintyje, 
stengdamasis prisiminti, ką galėjo sakyti Danglarui, 
kai jo kaklas pirmąsyk išrasojo prakaitu. Taip, kažką 
apie Rembrantą, apie tai, kad Ernonkūro byloje stin- 
ga pustonių. Tai įvyko tą akimirką. Tad tikrai prieš 
bet kokią šneką apie Kamilę ar Kanadą. Svarbiausia, 
jam būtų reikėję išaiškinti Ferezui, kad joks rūpestis 
niekada nebuvo užslėgęs jo pečių it pagiežinga katė. 
Kad tai naujas, niekad nepatirtas reiškinys. Kad tie 
šuorai užgriūva jį įvairiais atvejais, įvairiose vietose 
ir tarp jų nėra nė menkiausios sąsajos. Kas bendra 


22 


tarp šauniosios Enidės ir jo pavaduotojo Danglaro, 
tarp „Juodųjų vandenų" staliuko ir reklaminio skydo? 
Tarp baro minios ir kabineto vienatvės? Nieko. Net 
toks gudragalvis kaip Ferezas čia atsikąstų dantis. Ir 
nepripažintų, jog laive esama prašalaičio. Adamsber- 
gas persibraukė plaukus, pasitrynė rankas ir šlaunis, 
išjudino kūną. Paskui traukė toliau, mėgindamas pa- 
sitelkti savo įprastą stiprybę - ramią eigastį, atvangų 
dėmesį, sutelktą į praeivius, mintis, plūduriuojančias 
tarsi rąstagaliai vandenyje. 


Ketvirtasis šuoras užgriuvo jį maždaug po valan- 
dos, kai jis žingsniavo Sen Polio bulvaru, per kelis 
žingsnius nuo namų. Nuo puolimo jis susirietė dvilin- 
kas, atsirėmė į žibintą, sustingo nuo ūmaus grėsmės 
šuoro. Užsimerkė, palūkėjo. Nepraėjus nė minu- 
tei lėtai pakėlė veidą, atpalaidavo pečius, pajudino 
kišenėse pirštus, apimtas to nerimo, kurį paskui save 
ketvirtą kartą paliko viesulas. Širdgėlos, išspaudusios 
iš akių ašaras, neįvardijamo sielvarto. 

O įvardyti jį reikėjo. Reikėjo įvardyti tą išbandymą, 
tą nerimą. Nes ši taip įprastai - kasdieniniu įžengimu 
į Kriminalinio tyrimo būstinę - prasidėjusi diena 
pakeitė jį, sutrikdė, permainė, ir vargiai rytoj jis vėl 
įstengs imtis įprastų reikalų. Paprasčiausias žmogus 
ryte, paklaikęs, pakirstomis kojomis vakare, kai 
prieš jį išniro ugnikalnis pražiotais žioruojančiais 
neišaiškinamos paslapties nasrais. 


Jis atsitraukė nuo žibinto ir apsidairė aplinkui — 
taip būtų elgęsis nusikaltimo vietoje, o nusikaltimo 

auka būtų buvęs jis pats - ieškodamas kokio ženklo, 
galinčio atskleisti vardą žudiko, kuris smogė jam į 
nugarą. Atsitraukė per kokį metrą, atsistojo tiksliai 
ten, kur stovėjo antpuolio metu. Žvilgsnis slystelėjo 
per tuščią šaligatvį, tamsią krautuvėlės vitriną 
dešinėje, skelbimų skydą kairėje. Ir nieko daugiau. 
Tik apšviestas skydas, išryškėjęs tamsoje. Taigi, štai 
paskutinis daiktas, kuris krito jam į akis prieš tą 
paveikslo reprodukcija ir skelbimas: Pompastiškieji 
XIX a. dailininkai. Laikina ekspozicija. Didieji Rūmai. 
Spalio 18-gruodžio 17 d. 

Paveikslas vaizdavo raumeningą šviesiaodį berną 
juoda barzda, patogiai įsitaisiusį vandenyno paviršiuje, 
pūpsantį didelėje kriauklėje, apsuptą najadžių. Kurį 
laiką Adamsbergas sutelkė dėmesį į šią drobę nesuvo- 
kdamas, kaip ji galėjusi sužadinti tą šuorą - ne dau- 
giau, negu pokalbis su Danglaru, krėslas kabinete ar 
prirūkyta „Dubliniečių“ salė. Ir vis dėlto žmogus štai 
taip, vienu pirštų spragtelėjimu, neperšoka iš nor- 
malios būsenos į chaosą. Reikia tarpinės pakopos, 
perėjimo. Čia, kaip ir kitur, kaip Ernonkūro byloje, 
jam stigo pustonių, tiltelio tarp šviesos ir tamsos 
krantų. Jis bejėgiškai atsiduso ir prikando lūpas, ste- 
beilydamasis į tamsą, kurioje klajojo taksi. Kilstelėjo 
ranką, įsiropštė į automobilį ir nurodė vairuotojui 
Adrieno Danglaro adresą. 

IV 


JIS GAVO SKAMBINTI TRIS KARTUS, kol užsimiego- 
jęs Danglaras atėjo jam atidaryti. Išvydęs Adamsbergą 
kapitonas įsitempė: komisaro bruožai buvo pasmai- 
lėję, nosis labiau kumptelėjusi, o aukšti skruostikau- 
liai - labiau išsišovę. Taigi komisaras neatlyžo taip 
greitai, kaip paprastai. Danglaras peržengė ribą ir tai 
žinojo. Nuo to laiko buvo pasirengęs susidūrimui, 
galbūt papeikimui. Ar kokiai baudžiamajai priemo- 
nei? Ar kam nors blogiau? Neįstengdamas pažaboti 
savo pesimizmo, jis per visą vakarienę gromuliavo 
tuos augančius būgštavimus, stengdamasis neišsiduo- 
ti prieš vaikus - ne daugiau, nei dėl kairiojo variklio 
negandos. Geriausias gynybinis veiksmas - papasa- 
koti jiems dar vieną juokingą istoriją apie leitenantę 
Retankur - tai juos iš tiesų pralinksmindavo, ypač, 
kad toji galiūnė, regis, išnirusi iš Mikelandželo teptu- 
ko (kad ir koks genijus būdamas, kurdamas lanksčią 
moteriško kūno dvejonę šis nebuvo pernelyg mi- 
klus), nešiojo trapios laukų gėlelės vardą - Violeta“. 
Tą dieną Violeta patylomis šnekučiavo su depresijos 
pakirsta Elen Fruasi. Violeta dėstė jai vieną savo fra- 
zių, delnu pliaukšėdama per kopijavimo mašiną - ir 
ši ūmiai pradėjo veikti, nors jau penketą dienų buvo 
išėjusi iš rikiuotės. 

Vienas iš Danglaro dvynių pasiteiravo, kas būtų 
nutikę, jeigu Retankur būtų pliaukštelėjusi ne per 
kopijavimo mašiną, o Elen Fruasi per galvą? Ar 


* Violette - žibuoklė. (Pranc.) Čia ir toliau — vert. past. 

taip būtų įmanoma grąžinti į vėžes susikrimtusios 
leitenantės mintis? Ar Violeta gali paveikti žmones 
ir daiktus, mygdama juos iš viršaus? Paskui vaikai iš 
eilės spusčiojo sugedusį televizorių, tikrindami savo 
galias - kiekvienam jų Danglaras leido spustelėti tik 
po vieną kartą - tačiau vaizdas ekrane neatsirado, o 
mažėlis nusimušė pirštą. Vos sugulus vaikams jį vėl 
užgulė niūrios nuojautos. 


Stovėdamas prieš viršininką Danglaras pasigremžė 
stuomenį iliuzinės savigynos gestu. 

— Paskubėkite, Danglarai, - iškvėpė Adamsber- 
gas. - Man jūsų reikia. Taksi laukia apačioje. 

Išblaivytas tos staiga sugrįžusios ramybės, kapito- 
nas skubiai užsitempė švarką ir kelnes. Adamsbergas 
nejaučia jam jokio apmaudo už jo protrūkį, jis jau 
pamirštas, ištirpęs jo atlaidumo ar įprasto atsainumo 
švytėjime. Jeigu komisaras vidury nakties atvažiavo 
jo pasiimti, vadinasi, skyrių užgriuvo kažkokia 
žmogžudystė. 


— Kur? - paklausė jis, eidamas prie Adamsbergo. 

— Sen Polio bulvare. 

Vyrai leidosi laiptais; Danglaras bandė užsirišti 
kaklaraištį, o drauge - storą šaliką. 

— O auka? 

- Paskubėkit, drauguži, laikas nelaukia. 

Taksi išleido juos ties skelbimų skydu. Adamsber- 
gas užmokėjo, o Danglaras tuo metu nustebęs žvalgėsi 
po tuščią gatvę. Jokių švyturėlių, jokios techninės bri- 
gados — tuščias šaligatvis ir sumigę namai. Adams- 

bergas čiupo jį už rankos ir skubiai nusitempė prie 
skydo. Ten, nepaleisdamas pavaduotojo, mostelėjo 
į paveikslą. 

— Kas čia, Danglarai? 

- Kas tokio? - atsiliepė suglumęs Danglaras. 

— Velniai rautų, tas paveikslas. Klausiu jūsų, kas 
čia. Ką jis vaizduoja? 

— O auka? - dairydamasis paklausė Danglaras. — 
Kur auka? 

- Čia, - Adamsbergas bakstelėjo sau į krūtinę. — 
Atsakykite. Kas tai? 

Danglaras papurtė galvą, išmuštas iš vėžių, sukrės- 
tas. Paskui neįtikimas tos situacijos absurdiškumas 
staiga pasirodė jam toks juokingas, kad tyras džiaugs- 
mas šluote nušlavė blogą nuotaiką. Jis pasijuto sklidi- 
nas dėkingumo Adamsbergui, kuris ne tik neįsižeidė 
dėl jo užgaulės, bet šįvakar visai netyčiom dovanojo 
jam itin neįprastą valandėlę. Ir tik vienas Adamsber- 
gas sugeba taip iškreipti įprastą gyvenimo kasdienybę 
ir papuošti ją tokiais triukais, tais trumpais savotiško 
grožio protrūkiais. Tad kas jam darbo, kad išplėšia 
Danglarą iš miegų ir po vidurnakčio per spiginantį 
šaltį atsitempia čia, priešais Neptūną? 

— Kas tas vyrukas? - kartojo Adamsbergas, nepa- 
leisdamas jo rankos. 

— Neptūnas, kylantis iš bangų, - šypsodamasis 
atsakė Danglaras. 

— Tikrai? 

— Neptūnas arba Poseidonas, kaip jums labiau 
patinka. 

— Ar tai jūrų, ar pragaro dievas? 

- Jie broliai, - paaiškino Danglaras, mėgaudamasis 
proga vidury nakties paskaityti paskaitėlę apie mito- 
logiją. - Trys broliai: Hadas, Dzeusas ir Poseidonas. 
Poseidonas valdo jūras, jų mėlį, audras, taip pat jų 
gelmes ir pavojus. 

Dabar Adamsbergas paleido jį ir sunėręs rankas 
už nugaros klausėsi. 

- Čia, - toliau dėstė Danglaras, braukdamas pirš- 
tu per plakatą, - jis apsuptas savo svitos ir demonų. 
Štai Neptūno malonės, o štai - baudžiamoji galia, 
kurią simbolizuoja jo tridantis ir pragaištinga gyvatė, 
įtraukianti auką į gelmes. Atvaizdavimo būdas akade- 
minis, potėpis netvirtas ir sentimentalus. Dailininko 
neatpažįstu. Kažkoks nežinomasis, tapantis miesčio- 
nių salonams ir galbūt... 

— Neptūnas, - mąsliai pertarė jį Adamsbergas. - 
Gerai, Danglarai, labai dėkui. Dabar grįžkite namo ir 
eikite gulti. Ir atleiskite, kad prižadinau. 

Danglarui net nespėjus paprašyti paaiškinimo, 
Adamsbergas sustabdė taksi ir įgrūdo savo pavaduo- 
toją į vidų. Pro langą Danglaras pamatė, kaip komisa- 
ras tolsta lėtu žingsniu - lieknas, juodas, gunktelėjęs 
siluetas, lengvai siūruojantis tamsoje. Jis nusišypsojo, 
automatiškai brūkštelėjo ranka per galvą ir užčiuo- 
pė nupjauto bumburo uodegėlę. Ūmaus nerimo pa- 
gautas, tris kartus prisilietė bumburo daigo, kad tai 
atneštų laimę. 

V 


GRĮŽĘS NAMO ADAMSBERGAS peržvelgė savo pa- 
kriką biblioteką, ieškodamas kokios nors knygos, ga- 
linčios suteikti žinių apie Neptūną-Poseidoną. Aptiko 
seną istorijos vadovėlį, ir šešiasdešimt septintajame 
puslapyje prieš jį visa savo didybe iškilo jūrų dievas, 
nusitvėręs dieviškąjį ginklą. Kurį laiką Adamsbergas 
jį apžiūrinėjo, perskaitė trumpą aprašą prie bareljefo, 
paskui vis dar su knyga rankoje nenusirengęs krito 
ant lovos, palaužtas nuovargio ir liūdesio. 

Apie ketvirtą valandą nakties jį pažadino ant sto- 
gų besipešančių katinų kniaukimas. Jis atmerkė akis 
tamsoje, įsižiūrėjo į boluojantį priešais lovą lango kva- 
dratą. Pakabintas ant durų rankenos švarkas atrodė 
kaip stambus sustingęs siluetas įsibrovėlio, išdygusio 
jo kambaryje ir stebinčio, kaip jis miega. Prašalaičio, 
įsmukusio į jo olą ir neatstojančio. Adamsbergas sku- 
biai sumirksėjo. Neptūnas ir jo tridantis. 

Šįsyk suvirpo rankos, pašėlusiai ėmė daužytis šir- 
dis. Nieko bendra su keturiais viesulo šuorais, kuriuos 
ištvėrė - tiesiog nuostaba ir siaubas. 

Jis ilgai gėrė virtuvėje iš čiaupo, apsišlakstė veidą 
ir plaukus šaltu vandeniu. Paskui varstė spinteles, 
ieškodamas kokio nors alkoholio - stipraus, aitraus, 
aštraus gėrimo, nesvarbu kokio. Iš tiesų kažkur kažkas 
tokio turėjo būti, bent likučiai, vieną vakarą nesubaig- 
ti Danglaro. Paskui rado nežinomą molinį butelaitį ir 
skubiai jį atkimšo. Prikišo nosį prie kaklelio, apžiūrė- 
jo etiketę. Džinas, 44". Sunkus butelis virpėjo rankoje. 
Jis prisipylė stiklinę, vienu mauku ją ištuštino. Dusyk 


29 


iš eilės. Adamsbergas pajuto, kaip jo kūnas gūra į 
gabalus, ir klestelėjo į seną krėslą, palikdamas įjungtą 
tik mažą lempelę. 


Dabar, kai alkoholis sukaustė raumenis, jis galė- 
jo mąstyti, pradėti, bandyti. Pamėginti įsižiūrėti į tą 
siaubūną, kurį Neptūno vardas galop išviliojo iš jo 
irštvų. Slapūną keleivį, baisingąjį įsibrovėlį. Neįvei- 
kiamą, išpuikusį žudiką, kurį jis vadino Tridančiu. 
Nepagaunamą žudiką, prieš tris dešimtis metų išmu- 
šusį jo gyvenimui pagrindą iš po kojų. Keturiolika 
metų jis vaikėsi jį, persekiojo, kiekvienąsyk vilda- 
masis pričiupti, tačiau grobis tolydžio išslysdavo iš 
rankų. Jis bėgo, klupo, vėl bėgo. 

Ir klupo. Prarado viltį, o svarbiausia, neteko bro- 
lio. Tridantis visada pasprukdavo. Titanas, nelabasis, 
tikras pragaro Poseidonas. Iškėlęs savo trišakį ginklą 
ir žudantis vienu smūgiu į pilvą. Sėjantis paskui save 
suvarpytas aukas su trimis raudonomis kiaurymėmis, 
išsidėsčiusiomis viena linija. 

Adamsbergas atsitiesė krėsle. Trys raudoni smeig- 
tukai, išrikiuoti ant kabineto sienos, trys kruvinos 
kiaurymės. Ilga tridantė šakutė, kuria manipuliavo 
Enidė - Tridančio smaigų atspindys. Ir Neptūnas, 
iškėlęs savo skeptrą. Tai tie vaizdai šitaip jį įskaudino, 
sukeldami viesulus, liūdesį, purvo srautais išliedami 
vėl grįžusį jo nerimą. 

Jis turėjo susiprasti, mąstė dabar. Susieti staigius ir 
skausmingus priepuolius su tuo ilgu keliu, kurį buvo 
sukoręs su Tridančiu. Nes niekas nebuvo sužadinęs 
jam daugiau skausmo ir siaubo, sielvarto ir įniršio, 

kaip tas žmogus. Jau prieš šešiolika metų jam rei- 
kėjo užkimšti, užmūryti tą žiojėjančią spragą, kurią 
žudikas buvo palikęs jo gyvenime, ir pamiršti. Neti- 
kėtai ji atsivėrė jam po kojomis, šiandien, be jokios 
priežasties. 


Adamsbergas pakilo ir ėmė žingsniuoti po kamba- 
rį, sunėręs ant krūtinės rankas. Viena vertus, jautėsi 
išvaduotas ir kone atsipalaidavęs po to, kai aptiko 
ciklono epicentrą. Viesulas nebegrįš. Bet ūmus Tri- 
dančio apsireiškimas jį trikdė. Šį pirmadienį, spalio 
šeštąją, jis vėl niro kaip kokia šmėkla, netikėtai pe- 
rėjusi skersai sieną. Bauginantis prabudimas, nepa- 
aiškinamas sugrįžimas. Jis pastatė atgal džino butelį, 
kruopščiai išskalavo stiklinę. Nebent suprastų kodėl, 
sužinotų, dėl kokios priežasties senis prisikėlė. Tarp 
ramaus jo atvykimo į skyrių ir išnirusio Tridančio 
vėl trūksta ryšio. 

Jis atsisėdo ant grindų, nugara atsirėmęs į radia- 
torių, apkabinęs kelius, mąstydamas apie savo antros 
eilės senelį, šitaip besispraudžiantį uolos įduboje. Jam 
reikėjo susikaupti, įsižiūrėti į vieną tašką, nugramz- 
dinti žvilgsnį į pačias gelmes, neatpalaiduoti gniauž- 
tų. Grįžti prie pirmojo Tridančio pasirodymo, prie 
pradinio negandų šuoro. Taigi, kai jis kalbėjo apie 
Rembrantą, kai aiškino Danglarui, kur prašauta Er- 
nonkūro byloje. Mintyse peržvelgė tą sceną. Ir nors 
žodžiams prisiminti reikėjo įtemptų pastangų, bet 
vaizdai įsispaudė atmintyje lengvai, kaip akmenė- 
liai purioje žemėje. Jis vėl mato save, štai jis sėdi ant 
Danglaro stalo kampo, mato subjurusį pavaduotojo 

veidą po kepuraite nurėžtu bumburu, stiklinę baltojo, 
šviesą, krintančią iš kairės. Jis kalba apie pustonius. 
Kokia poza? Sunėręs rankas? Pasidėjęs jas ant kelių? 
Ant stalo? Kišenėse? Ką jis darė rankomis? 

Laikė laikraštį, paėmęs jį nuo stalo, išskleidęs, ir 
per pokalbį išsiblaškęs jį sklaidė. Išsiblaškęs? Ar kaip 
tik priešingai - žiūrinėdamas taip įdėmiai, kad at- 
mintis išsiliejo milžiniška jūros banga? 


Adamsbergas žvilgtelėjo į laikrodį: penkios dvi- 
dešimt ryto. Skubiai pakilo, apsitampė susiglamžiusį 
švarką ir išėjo į gatvę. Po septynių minučių išjungė 
lauko durų signalizaciją ir įžengė į skyriaus būstinę. 
Vestibiulis ledinis, meistras, kuris turėjo prisistatyti 
septintą vakaro, nepasirodė. 

Pasisveikino su budėtoju ir tyliai įsmuko į pa- 
vaduotojo kabinetą, vengdamas išsiduoti naktinei 
brigadai, kad jis čia. Uždegė tik stalinę lempą ir pa- 
ieškojo laikraščio. Danglaras buvo ne iš tų, kurie pa- 
lieka laikraštį mėtytis ant stalo; Adamsbergas aptiko 
jį, tvarkingai padėtą spintos lentynoje. Negaišdamas 
laiko ir neprisėsdamas pervertė lapus, ieškodamas 
kokio neptūniško ženklo. Viskas pasirodė kur kas 
blogiau. Septintame puslapyje, po antrašte „Šiltigeime 
trimis peilio smūgiais nužudyta mergina, neryškioje 
nuotraukoje galėjai įžiūrėti kūną ant neštuvų. Tačiau 
ir šioje pasklidoje nuotraukoje aiškiai buvo matyti 
žydras merginos nertinukas, o pilvo aukštyje - trys 
viena eile išsirikiavusios raudonos kiaurymės. 

Adamsbergas apėjo stalą ir atsisėdo į Danglaro 
krėslą. Tarp jo pirštų - paskutinis pustonio fragmen- 

tas, trys probėgšmais nužvelgtos žaizdos. Toji kruvina 
žymė, tiek kartų regėta praeityje, skelbianti praėjus 
žudiką, šešiolika metų be gyvybės žymių glūdinti jo 
atmintyje, žymė, kurią vienu gaistu pažadino ši nuo- 
trauka, sukeldama siaubingą nerimą ir skelbdama 
Tridančio sugrįžimą. 

Dabar jam buvo ramu. Jis išėmė dienraščio lapą, 
sulankstė ir įsibruko į vidinę kišenę. Visi elemen- 
tai savo vietoje, šuorų daugiau nebebus. Nebebus ir 
Tridančio, prikelto iš kapo paprastos vaizdų pynės. 
Po šio trumpo nesusipratimo jis grįš atgal į savo už- 
maršties olą. 


VI 


AŠTUONIŲ KVEBEKO STAŽUOTĖS NARIŲ susirin- 
kimas įvyko esant +8" niaurioje, šalčio nualintoje 
aplinkoje. Viskas, ko gera, būtų žlugę, jei ne leite- 
nantė Violeta Retankur. Be pirštinių, be kepuraitės, 
ji nerodė nė menkiausių sugižimo požymių. Kitaip 
nei kolegos, kurie košė žodžius pro sukąstus žandi- 
kaulius, ji kalbėjo raiškiai, balsas skambėjo garsiai 
ir energingai, kurstomas jos susidomėjimo Kvebeko 
stažuote. Jai iš šalių sėdėjo Vuaznė, įbedęs nosį į šaliką, 
ir jaunasis Estaleras, tiesiog garbstantis tą įvairiapu- 
sišką leitenantę kaip visagalę deivę, įkūnią Junoną, 
sukryžmintą su Diana medžiotoja ir dvylikarankiu 
Šyva. Retankur drąsino, įrodinėjo, darė išvadas. Šian- 
dien ji aiškiai nukreipė visą savo energiją įtikinėjimo 

linkme; Adamsbergas šypsojosi ir jai netrukdė. Kad ir 
kokia sumiša buvo jo naktis, jautėsi atsipalaidavęs ir 
atgavęs įprastą savo būseną. Džinas jo veide nepaliko 
jokių pėdsakų. 

Danglaras stebėjo kėdėje besisūpuojantį komisarą, 
vėl kaip visada nerūpestingą ir, regis, jau pamiršusį 
vakarykštę pagiežą, net jų naktinį pokalbį su Jūrų 
dievu. Retankur tebekalbėjo, atremdama priešininkų 
argumentus, ir Danglaras jautė, kaip žemė sparčiai 
slysta jam iš po kojų, o nepermaldaujama jėga stumia 
prie boingo su varnėnų užkimštais varikliais. 

Retankur jį nugalėjo. Septyniais balsais prieš vieną 
buvo nubalsuotas išvykimas į Gatino KKŽ dešimt po 
dvylikos. Adamsbergas užbaigė pasitarimą ir išėjo 
pranešti sprendimo prefektui. Koridoriuje jis sulaikė 
Danglarą. 

- Nesigraužkite, - tarė. - Aš laikysiu siūlą. Puikiai 
tai darau. 

— Kokį siūlą? 

- Siūlą, kuris laiko lėktuvą, - paaiškino Adams- 
bergas, suspausdamas nykštį ir smilių. 

Patvirtindamas savo pažadą, jis linktelėjo galva ir 
nutolo. Danglarui kilo įtarimas, ar tik komisaras iš jo 
nepasišaipė. Bet šis atrodė rimtas, lyg tikrai tartų lai- 
kąs siūlus, neleidžiančius lėktuvui nukristi. Danglaras 
brūkštelėjo ranka per bumburą, nuo šios nakties ta- 
pusį jo paguodos gaire. Ir - keista! - mintis apie siūlą 
ir jį laikantį Adamsbergą šiek tiek apramino. 


Gatvės kampe stiepėsi didelė aludė, kurioje buvo 
jauku ir kur prastai maitino, o priešais ją - kavinukė, 

kurioje buvo nejauku ir kur gardžiai maitino. Šis ga- 
nėtinai svarbus gyvybinis klausimas beveik kasdien 
iškildavo skyriaus darbuotojams: jie svyruodavo tarp 
pilvapenystės niūrioje, prastai apšildomoje užeigėlėje 
ir senosios aludės ištaigų - joje buvo išlikę trisdešim- 
tųjų metų minkštasuoliai, tačiau pasamdytas niekam 
tikęs vyriausiasis virėjas. Šiandien bet kokius kitus 
motyvus nušlavė apšildymo klausimas, ir dvi dešim- 
tys policijos agentų nuvirveno į alaus restoraną. Jis 
vadinosi „Filosofų aludė“, ir šis pavadinimas iš tiesų 
buvo nei į tvorą, nei į mietą, nes perdien čia pereidavo 
koks šešiasdešimt policininkų, ne per daug linkusių 
manipuliuoti sąvokomis. Adamsbergas nužvelgė sa- 
viškių srauto kryptį ir pasuko į prastai šildomą „Krū- 
mo“ užkandinę. Jau visa para buvo ne ką krimtęs, juk 
airišką duotį nusinešė vėtros šuoras. 


Baigdamas dienos patiekalą išsitraukė iš kišenės 
susiglamžiusį laikraštį ir išskleidė jį ant staltiesės, 
masinamas tos Šiltigeimo žmogžudystės, įsukusios 
jį į viesulo šuorą. Auka, dvidešimt dvejų metų Eliza- 
betė Vind, buvo nužudyta veikiausiai apie vidurnaktį, 
kai dviračiu grįžo iš Šiltigeimo į savo kaimelį, esantį 
už trijų kilometrų - šitą kelią ji įveikdavo kiekvie- 
ną šeštadienio vakarą. Jos kūną rado brūzgynuose 
už dešimties metrų nuo plento. Pirmosios išvados 
nustatė kaukolės sumušimą ir tris durtines žaizdas 
pilve, tapusias mirties priežastimi. Mergina nebuvo 
nei išprievartauta, nei išrengta. Netrukus sulaikytas 
įtariamasis, Bernaras Vetijė, trisdešimt aštuonerių 
metų viengungis be gyvenamosios vietos, aptiktas 


35 


penki šimtai metrų nuo nusikaltimo vietos, mirtinai 
girtas, įmigęs kelio pakraštyje. Žandarai tvirtina turį 
prieš Vetijė svarų įrodymą, o pats žmogelis sakosi iš 
žmogžudystės nakties nieko neprisimenąs. 

Adamsbergas perskaitė straipsnį du kartus. Lėtai 
palingavo galva, įsistebeilijęs į tą žydrą nertinuką su 
trimis žiojėjančiomis skylėmis. Iš tiesų neįtikėtina. 
Kam, jei ne jam, tai žinoti. Jis perbraukė ranka laikraš- 
čio popierių, padvejojo, paskui išsitraukė mobilųjį. 

— Danglarai? 

Pavaduotojas atsiliepė iš „Filosofų“ pilna burna. 

- Ar galėtumėte rasti man Šiltigeimo Žemutinia- 
me Reine žandarmerijos viršininką? 

Danglaras kaip savo penkis pirštus žinojo visų 
Prancūzijos miestų komisarų pavardes, tačiau žan- 
darmerijų srityje buvo ne taip pasikaustęs. 

- Čia taip pat skubu, kaip atpažinti Neptūną? 

— Ne visai, bet tarkime, kad taip. 

- Paskambinsiu jums po ketvirčio valandos. 

- Ir susyk nepamirškite pajudinti meistro. 

Kai pavaduotojas jam paskambino, Adamsbergas 
baigė gerti dvigubą kavą - kur kas prastesnę, negu jų 
skyriaus karvės maitintojos. 

— Majoras Treji Trabelmanas. Turite kuo užsira- 
šyti? 

Adamsbergas užsirašė numerį ant popierinės stal- 
tiesės. Palaukė, kol senasis sieninis „Krūmo“ laikrodis 
išmuš dvi valandas, ir paskambino į Šiltigeimo žan- 
darmeriją. Majoras Trabelmanas pasirodė jam ganėti- 
nai santūrus. Apie Adamsbergą buvo girdėjęs ir gera, 
ir bloga, tad dvejojo, kokios taktikos laikytis. 

- Neketinu atimti iš jūsų bylos, majore Trabelma- 
nai, - iš pat pradžių patikino Adamsbergas. 

- Visi taip sako, ir žinia, kuo baigiasi. Žandarai 
atlieka juodą darbą, o vos tik pakvimpa kažkuo įdo- 
miu, farai jį iš jų nugvelbia. 

- Viskas, ko man reikia - tiesiog patvirtinimo. 

— Nežinau, ką jūs ten prasimanėte, komisare, bet 
žinokite: savo žmogyną mes nutvėrėme ir tvirtai jį 
laikome. 

— Bernarą Vetijė? 

— Taip, ir tai tikras reikalas. Ginklą radome per 
penkis metrus nuo aukos, tiesiog numestą žolėje. 
Tiksliai atitinkantį žaizdas. Stačiai su Vetijė pirštų 
atspaudais ant koto. 

— Bet Vetijė neigia faktus? - paklausė jis. 

— Kai mano vyrai jį pričiupo, jis dar buvo girtas 
kaip dūmas. Vos laikėsi ant kojų. Jo neigimai neverti 
nė sudilusio skatiko: jis nieko neprisimena, nebent 
tai, kad nusipylė kaip šiaučius. 

- Jis buvo teistas? Būta kitų užpuolimų? 

— Ne. Visada būna pirmas kartas. 

- Straipsnyje kalbama apie tris durtines žaizdas. 
Peilis? 

— Yla. 

Adamsbergas patylėjo. 

— Gan neįprasta, - pratarė. 

— Ne taip jau labai. Tie benamiai tamposi su savim 
krūvas šlamšto. Yla atidarinėja konservų dėžutes, iš- 
laužia spynas. Nesukite galvos, komisare, patikėkite — 
saviškį mes pričiupome. 


37 


- Paskutinis dalykas, majore, - skubiai tarstelėjo 
Adamsbergas jausdamas, kad Trabelmano kantrybė 
baigia išsekti. - Ta yla nauja? 


Laido gale stojo tyla. 
- Iš kur žinote? - įtariai paklausė Trabelmanas. 
— Nauja, taip? 


- Iš tikrųjų. Ką tai keičia? 

Adamsbergas parėmė ranka kaktą, įdėmiai žvelg- 
damas į nuotrauką laikraštyje. 

- Būkite geras, Trabelmanai. Atsiųskite man kūno 
nuotraukas, žaizdas stambiu planu. 

— Kodėl turėčiau? 

— Nes aš jūsų maloniai prašau. 

- Ir tiek? 

- Aš neatimsiu iš jūsų bylos, - pakartojo Adams- 
bergas. - Pažadu. 

— Kas jums neduoda ramybės? 

— Vienas vaikystės prisiminimas. 

- Tada gerai, - ūmiai sutiko Trabelmanas netikėtai 
pagarbiai ir atlėgęs, tarytum vaikystės prisiminimas 
būtų jam šventas reikalas ir neginčijamas „Sezamai, 
atsiverk! 


VII 


NEPAGAUNAMASIS MEISTRAS galų gale prisista- 
tė, atkeliavo ir keturios nuotraukos iš majoro Tra- 
belmano. Vienoje jų aiškiai buvo matyti jaunosios 
aukos žaizdos - vaizdas iš viršaus stambiu planu. 

Dabar Adamsbergas buvo įvaldęs elektroninį paš- 
tą, bet be Danglaro pagalbos nemokėjo tų atvaizdų 
padidinti. 

— Kas čia? - burbtelėjo kapitonas, sėsdamasis į 
Adamsbergo vietą prie kompiuterio. 

— Neptūnas, - su kreiva šypsena atsiliepė Adams- 
bergas, - tas, kuris palieka savo firminį ženklą bangų 
mėlynėje. 

- Bet kas gi čia? - pakartojo Danglaras. 

- Jūs vis klausinėjate, o paskui mano atsakymai 
jūsų netenkina. 

- Noriu žinoti, su kuo turiu reikalą, - paaiškino 
Danglaras. 

- Trys Šiltigeimo žaizdos, kurias paliko tri- 
dantis. . 

- Neptūno tridantis? Idėe-fixe? 

- Tai žmogžudystė. Mergina nužudyta trimis dū- 
riais yla. 

- Ją mums siunčia Trabelmanas? Jį nušalino nuo 
bylos? 

— Anaiptol. 

- Tai ką? 

- Tai ir nežinau. Kol nepamatysiu padidinto vaiz- 
do, nieko nežinau. 

Danglaras apniukęs ėmėsi darbo. Jis neapkentė to 
„nežinau“, vienos iš dažniausių Adamsbergo frazių, 
daugybę kartų nukreipdavusių jį kažkokiais neaiš- 
kiais keliais - kartkartėm į tikrus pelkynus. Danglarui 
tai buvo minties liūno įžanga, ir jis dažnai būgštau- 
davo, kad vieną dieną Adamsbergas prasmegs jame 
kūnu ir siela. 

— Skaičiau, jie primygo tą tipą, - pareiškė Dang- 
laras. 

— Taip. Su žmogžudystės įrankiu ir pirštų at- 
spaudais. 

- Tai kas jums čia neduoda ramybės? 

- Vienas vaikystės prisiminimas. 


Šis atsakymas nenuramino Danglaro taip, kaip 
Trabelmano. Atvirkščiai, kapitonas tik dar labiau 
sunerimo. Kiek įmanoma padidino atvaizdą ir įjun- 
gė spausdintuvą. Adamsbergas įdėmiai stebėjo lapą, 
kuris trūkčiodamas lindo iš aparato. Nutvėrė jį už 
kampučio, džiovindamas skubiai pamojavo ore, pas- 
kui uždegė lempą, kad galėtų geriau apžiūrėti. Su- 
glumęs Danglaras pamatė, kaip komisaras pasičiupo 
ilgą liniuotę, pamatavo viena kryptimi, kita, nubrėžė 
liniją, pažymėjo kruvinų kiaurymių centrą, nubrėžė 
lygiagrečią liniją, pamatavo vėl. Galiausiai numetė 
liniuotę ir ėmė žingsniuoti po kambarį su nukarusia 
rankoje nuotrauka. Kai atsisuko, Danglaras išvydo jo 
veide kažkokią skausmingą nuostabą. Danglarui aps- 
kritai daugybę kartų buvo tekę regėti tą tokią žmogui 
įprastą išraišką, tačiau flegmatiškame Adamsbergo 

Komisaras paėmė iš spintos naują aplanką, įdėjo 
į jį plonytį dokumentą ir tvarkingai užrašė pavadini- 
mą: „Tridantis Nr. 9“, paskui suraitė klaustuką. Jam 
reikės nuvažiuoti į Strasbūrą, apžiūrėti kūną. O tai 
pristabdys skubius pasirengimus Kvebeko stažuotei. 
Jis nusprendė patikėti juos Retankur - juk šiame pro- 
jekte ji griežia pirmu smuiku. 

— Palydėkite mane į namus, Danglarai. Kol nepa- 
matysite, nesuprasite. 


Danglaras užsuko į savo kabinetą pasiimti dide- 
lio juodos odos portfelio, su kuriuo buvo panašus 
į anglų koledžo dėstytoją ar retsykiais į dvasininką 
pasaulietiniais drabužiais, ir nusekė paskui Adams- 
bergą per Sinodo salę. Adamsbergas stabtelėjo prie 
Retankur. 

— Norėčiau į dienos pabaigą su jumis susitikti, - 
tarė. - Turiu šį tą jums patikėti. 

- Jokių problemų, - atsiliepė Retankur, vos kilste- 
lėjusi akis nuo popierių. - Būsiu iki vidurnakčio. 

- Puiku. Iki vakaro. 

Adamsbergas jau buvo išėjęs iš kambario, bet čia 
išgirdo vulgarų brigadininko Favro žvengimą, paskui 
sniaukrojantį jo balsą. 

— Jam reikia šį tą jai patikėti, - šaipėsi Favras. — 
Didysis vakaras, Retankur, Žibuoklės žiedelis bus 
nuraškytas. Šefas kilęs iš Pirėnų, karstantis po aukš- 
tumas nėra jam lygių. Tikras neįveikiamų viršukalnių 
specialistas. 

- Minutėlę, Danglarai, - pratarė Adamsbergas, 
sulaikydamas savo pavaduotoją. 

Danglaro lydimas jis grįžo į salę ir pasuko tiesiai 
prie Favro stalo. Netikėtai stojo tyla; Adamsbergas 
čiupo metalinį stalą už krašto ir smarkiai stumtelėjo. 
Stalas trankiai apvirto drauge su popierių, raportų, 
skaidrių lavina - viskas sumišai pažiro po grindis. 
Favras buvo užkluptas netikėtai, su kavos stiklinai- 
te rankoje; jis suakmenėjo. Adamsbergas siektelėjo 

kėdės krašto ir apvertė - kėdę, brigadininką, kavą, 
toji ištiško Favrui ant marškinių. 

- Atsiimkite savo žodžius, Favrai, atsiprašykite ir 
pasakykite, kad gailitės. Aš laukiu. 

O velnias, toptelėjo Danglarui; jis pirštais persi- 
braukė akis. Nužvelgė įsitempusį Adamsbergo kūną. 
Šias porą dienų komisaras demonstruoja naujus jaus- 
mus vieną po kito, ko nebūta per ištisus jų bendra- 
darbiavimo metus. 

— Aš laukiu, - pakartojo Adamsbergas. 

Favras kilstelėjo ant alkūnių, kad išsaugotų oru- 
mo likučius prieš kolegas, kurie baugščiai artinosi 
prie mūšio epicentro. Vien Retankur, storžieviškų 
Favro pokštų auka, nė nekrustelėjo. Bet dokumentų 
nebedėliojo. 

- Ką atsiimti? - stūgtelėjo Favras. - Teisybę? Ką 
aš pasakiau? Kad jūs viršukalnių specialistas - argi 
tai ne tiesa? 

- Aš laukiu, Favrai, - pakartojo Adamsbergas. 

- Špygos po nosim, - atrėžė Favras ir ėmė keltis 
nuo žemės. 

Adamsbergas išplėšė Danglarui iš rankų juodąjį 
portfelį, ištraukė iš jo pilną butelį, trinktelėjo jį į me- 
talinę stalo koją. Šukės ir vynas pasipylė po visą kam- 
barį. Su nudaužtu buteliu rankoje jis žingtelėjo prie 
Favro. Danglaras norėjo atitraukti komisarą atgal, bet 
čia Favras vienu gaistu išplėšė iš dėklo revolverį ir 
nusitaikė į Adamsbergą. Nustėrę policininkai sustin- 
go, įsmeigę akis į brigadininką, kuris išdrįso taikytis 
į vyriausiąjį komisarą. Stebeilijosi jie ir į komisarą, 
kurį per metus gal dusyk matė įsiutusį, ir atvėsdavo 

jis taip pat staigiai, kaip ir įsiplieksdavo. Visi mintyse 
karštligiškai ieškojo, kaip čia užgniaužus tą priešprie- 
šą, visi vylėsi, kad Adamsbergas atgaus įprastą savo 
atsainumą, numes butelį ant žemės ir gūžtelėjęs pe- 
čiais pasišalins. 

— Mesk savo kvailą ginklą, - ištarė Adamsbergas. 

Favras niekinamai nusviedė revolverį į šalį; 
Adamsbergas nuleido butelį. Nemaloniai pajuto per- 
lenkęs lazdą; netikėtai jam toptelėjo, kad ši situacija 
komiška, nors nelabai suvokė, kieno šiuo atveju vir- 
šus - Favro ar jo. Jis atgniaužė pirštus. Brigadininkas 
atsitiesė ir tūžmastingai paleido į jį butelio dugną 
aštriom styrinčiom briaunom, kaip skustuvu perrėž- 
damas Adamsbergui kairiąją ranką. 

Favrą nutempė į šalį ir laikė, primygę ant kėdės. 
Paskui veidai nukrypo į komisarą, laukdami nuos- 
prendžio dėl šios situacijos, įgavusios naują pakrai- 
pą. Adamsbergas mostu sulaikė Estalerą, nusitvėrusį 
telefono ragelį. 

- Žaizda negili, Estalerai, - jau vėl ramiai ištarė, 
spausdamas ranką prie krūtinės. - Pakvieskite mūsų 
mediką, jis puikiausiai susidoros. 

Jis mostelėjo Mordanui ir padavė jam nudaužtą 
butelį. 

— Įdėkite į plastikinį maišelį, Mordanai. Daiktinis 
įrodymas prieš mane. Mėginimas įbauginti vieną savo 
pavaldinių. Paimkite jo revolverį ir butelio dugną; 
agresija be ketinimo... 

Adamsbergas perbraukė ranka plaukus, ieškoda- 
mas žodžio. 

— Ne, su! - užbliuvo Favras. 

— Užsičiaupk! - riktelėjo ant jo Noelis. - Neper- 
sistenk, jau ir taip gana prisidirbai. 

Adamsbergas nustebęs pažvelgė į jį. Paprastai 
Noelis nešvankius kolegos pokštus palydėdavo prita- 
riama šypsena. Bet ką tik tarp Noelio nuolaidžiavimo 
ir Favro storžieviškumo atsivėrė properša. 

— Be ketinimo rimtai sužaloti, - toliau dėstė 
Adamsbergas, duodamas Žiustenui ženklą užrašinė- 
ti. - Konflikto priežastis - brigadininko Žozefo Favro 
užgaulės leitenantei Violetai Retankur ir šmeižtas. 

Kilstelėjęs galvą Adamsbergas suskaičiavo, kiek 
kabinete policininkų. 

- Dvylika liudytojų, - užbaigė. 

Vuaznė privertė jį atsisėsti, apnuogino kairiąją 
ranką ir plušėjo, teikdamas pirmąją pagalbą. 

- Įvykio eiga, - išvargusiu balsu vėl prabilo 
Adamsbergas: - baudžiamoji aukštesnio rango as- 
mens sankcija, smurtiniai veiksmai ir bauginimas be 
žalos brigadininko Favro asmeniui ir grėsmės fizinei 
jo sveikatai. 

Kol Vuaznė spaudė tamponu jo ranką, stabdyda- 
mas kraujavimą, Adamsbergas sukando dantis. 

- Brigadininkas: tarnybinio ginklo ir aštraus daik- 
to panaudojimas, nežymi žaizda, padaryta stiklo šuke. 
Visa kita jums žinoma, baikite raportą be manęs ir 
išsiųskite vidaus tyrimų policijai. Nepamirškite nu- 
fotografuoti patalpos. 

Žiustenas pakilęs priėjo prie komisaro. 

— Ką darome su vyno buteliu? - pakuždėjo. - Ar 
sakyti, kad išėmėte jį iš Danglaro portfelio? 

- Sakome, kad paėmiau jį nuo šito stalo. 

— Kaip paaiškinti baltąjį vyną įstaigoje trečią tris- 
dešimt dienos? 

- Šventėme išvykimą į Kvebeką, - pasiūlė Adams- 
bergas. 

- A, gerai, - su palengvėjimu atsiliepė Žiustenas. 
Puiki mintis. 

— O Favras? Ką darome su juo? - pasiteiravo Noelis. 

— Nušalinti nuo pareigų ir atimti ginklą. Teisėjui 
spręsti, ar tai buvo agresija, ar teisėta savigyna. Pa- 
žiūrėsim, kai grįšiu. 

Pasiremdamas Vuaznė rankos Adamsbergas pa- 
kilo. 

— Atsargiai, - įspėjo šis, - jūs smarkiai nukrau- 
javote. 

— Nesirūpinkite, Vuaznė, užsuksiu pas mūsų me- 
diką. 

Ir prilaikomas Danglaro išėjo, palikęs saviškius 
priblokštus; jie nepajėgė susitelkti ir - kol kas - įver- 
tinti. 


VIII 


ADAMSBERGAS GRĮŽO NAMO sutvarstyta ranka, 
prifarširuotas antibiotikų ir nuskausminamųjų, ku- 
riuos jį privertė nuryti teismo medicinos ekspertas 
Romenas. Žaizdą teko susiūti šešiomis siūlėmis. 
Nutirpusia nuo vietinės nejautros kairiąja ranka jis 
nevikriai atidarė spintą savo miegamajame. Paprašė 
Danglarą padėti išimti kartoninę dėžę su archyvine 

medžiaga, įspraustą pačiame spintos dugne drauge su 
sena avalyne. Danglaras padėjo dėžę ant žemo stale- 
lio, ir vyrai įsitaisė abiejose jo pusėse. 

- Iškraustykite ją, Danglarai. Atleiskite, aš nieko 
nepajėgiu. 

— Dėl Dievo, kodėl jūs sudaužėte tą butelį? 

— Užtariate tą tipą? 

— Favras - tikras šiknius. Bet su tuo buteliu jį su- 
kurstėte. Jis iš tokių. O jūs paprastai ne. 

— Vadinasi, su tokiais tipais mano įpročiai keičiasi. 

— Kodėl tiesiog nenusodinote jo, kaip anąkart? 

Adamsbergas bejėgiškai numojo ranka. 

— Įtampa? - atsargiai spėjo Danglaras. - Neptūnas? 

— Galbūt. 

Per tą laiką Danglaras iškraustė iš dėžės aštuonis 
aplankus ir išdėliojo juos ant stalo - ant visų užrašas: 
„Tridantis Nr. 1“, „Tridantis Nr. 2“ ir taip toliau iki 
aštunto numerio. 

— Dar reikės pakalbėti apie tą butelį jūsų portfelyje. 
Tai jau peržengia ribas. 

— O tai jau ne jūsų reikalas, - komisaro žodžiais 
atsiliepė Danglaras. 

Adamsbergas nesiginčijo. 

- Beje, aš daviau įžadą, - pridūrė Danglaras. 

Liesdamas savo kepuraitės bumburą - tačiau jis 
nematė reikalo to patikslinti. 

- Jei gyvas grįšiu iš Kvebeko, vienu kartu gersiu 
tik po taurę. 

— Grįšite, juk aš laikysiu siūlą. Taigi galite pradėti 
jau dabar. 


Danglaras vangiai linktelėjo. Per pašėlusią pasku- 
tinių valandų įtampą buvo pamiršęs, kad Adamsber- 
gas laikys lėktuvą. Bet dabar Danglaras labiau negu 
komisaru pasikliovė savo bumburu. Probėgšmais pa- 
svarstė, ar nukirptas bumburas toks pat veiksmingas, 
kaip sveikas - kažkas panašaus, kaip klausimas apie 
eunucho pajėgumą. 

- Papasakosiu jums vieną istoriją, Danglarai. Klau- 
sykite įdėmiai, ji ilga, truko keturiolika metų. Viskas 
prasidėjo, kai man buvo dešimt, įsisiūbavo, kai buvo 
aštuoniolika, o paskui nusitęsė iki trisdešimt dvejų. 
Nepamirškite, Danglarai, kad savo pasakojimais aš 
užmigdau žmones. 

— Šiandien tai negresia, - stodamasis atsiliepė 
Danglaras. - Ar neturėtumėte kokio lašelio? Tie įvy- 
kiai išmušė mane iš vėžių. 

- Viršutinėje virtuvės spintelėje už alyvuogių alie- 
jaus yra džino. 

Danglaras patenkintas grįžo su stikline ir sunkiu 
moliniu buteliu. Įsipylė ir nuėjęs pastatė butelį at- 
gal. 

— Pradedu, - pareiškė. - Vienu kartu tik viena 
taurė. 

- Vis dėlto čia 44“. 

— Svarbu ketinimas, gestas. 

- Tada, žinoma, kitas reikalas. 

- Aišku. Kur jūs kišatės? 

- Į svetimus reikalus, kaip ir jūs. Net ir pasibaigu- 
sios nelaimės palieka pėdsakų. 

— Tikrai taip, - pritarė Danglaras. 

Adamsbergas leido pavaduotojui nuryti kelis 
gurkšnelius. 

— Mano Pirėnų kaimelyje, - pradėjo, - gyveno 
senis, kurį mes, vaikėzai, vadinome Senjoru. Suau- 
gusieji vadino jį titulu ir pavarde: teisėjas Fiulžan- 
sas. Jis gyveno vienas Dvare, dideliame atokiame 
name, apsuptame medžių ir apjuostame sienų. Su 
niekuo nebendravo, su niekuo nesikalbėjo, nekentė 
vaikų, ir mes siaubingai jo bijojome. Susibėgę va- 
karais tykodavome jo šešėlio, kai jis vesdavo į girią 
savo šunis, du didžiulius aviganius. Kaip jis atrodė, 
Danglarai, dešimties dvylikos metų vaikiščio akimis? 
Senas, labai aukštas, žilais aukštyn sušukuotais plau- 
kais, tokiomis išpuoselėtomis rankomis, kokių kaime 
nepamatysi, drabužiai prašmatnesni, nei kokius kas 
kada nors dėvėjo. Tarsi tas vyrukas kiekvieną vakarą 
grįžtų iš operos, sakydavo klebonas, o juk klebonui 
privalu būti atlaidžiam. Teisėjas Fiulžansas ryšėdavo 
prašmatnų kaklaraištį, vilkėdavo šviesius marškinius, 
tamsų kostiumą - ir nelygu metų laikas - trumpą arba 
ilgą pilkos ar juodos gelumbės peleriną. 

— Juokdarys? Komediantas? 

— Ne, Danglarai, žmogus, šaltas kaip jūrų ungurys. 
Kai jis pasirodydavo kaime, seniai, įsitaisę ant suolų, 
sveikindavo jį pagarbiu kuždesiu, kuris sklisdavo nuo 
vieno aikštės galo iki kito, o visi pokalbiai nuščiūdavo. 
Tai buvo daugiau negu pagarba - pasigėrėjimas ir 
beveik nusižeminimas. Teisėjas Fiulžansas palikdavo 
sau įkandin krūvą vergų, į juos nė nežvilgtelėdavo, 
taip, kaip laivas toldamas palieka putų vagą. Tary- 
tum dar tebeskelbtų nuosprendžius, sėdėdamas ant 

akmeninio suolo, o Pirėnų vargetos šliaužiotų jam po 
kojomis. Bet svarbiausia, mes bijojome. Visi. Dideli, 
maži, seniai. Ir niekas nebūtų galėjęs pasakyti, kodėl. 
Motina mums draudė artintis prie dvaro, o mes, žino- 
ma, vakarais varžydavomės, kas išdrįs prieiti arčiau. 
Bemaž kiekvieną savaitę prasimanydavome ką nors 
nauja, bandydami savo šaltakraujiškumą ir galbūt 
kiaušius. O užvis blogiausia buvo tai, kad nepaisant 
amžiaus teisėjas Fiulžansas buvo nepaprastai gražus. 
Senės kuždėjosi - vildamosi, kad Dangus jų neišgirs - 
jog jis velniškai gražus. 

— Dvylikamečio vaizduotė? 

Sveikąja ranka Adamsbergas pasirausė po aplan- 
kus ir išėmė dvi nespalvotas nuotraukas. Palinkęs į 
priekį, švystelėjo jas Danglarui ant kelių. 

- Pažvelkite, drauguži, ir pasakykite, ar tai dvyli- 
kamečio fantazijos. 


vo. ee 


trim ketvirčiais, kitą beveik profiliu. Tylutėliai švilp- 


telėjo. 

— Dailus? Įspūdingas? - pasiteiravo Adamsber- 
gas. 

- Labai, - pripažino Danglaras, dėdamas nuotrau- 
kas atgal. 


- Ir vis dėlto be moters. Vienišas vilkas. Toks jis 
buvo. Bet tokie jau tie vaikai - metų metais nesilio- 
vėme jo užkabinėję. Didysis šeštadienio vakaro iššū- 
kis. Kas laupydavo akmenis iš sienos, kas terliodavo 
vartus, kas svaidydavo jam į sodą šiukšles - konservų 
dėžutes, nudvėsusias rupūžes, varnas perskrostais pil- 
vais. Tokie tų mažų miestelių vaikėzai, Danglarai, toks 

buvau ir aš. Kai kurie iš mūsiškių įsprausdavo rupūžei 
į žabtus uždegtą cigaretę, ir ši du trissyk užsitraukusi 
sprogdavo. Viduriai ištikšdavo į šalis kaip fejerverkas. 
O aš žiūrėdavau. Aš jus migdau? 

— Ne, - atsakė Danglaras, tris kartus siurbtelė- 
damas džino, kurį sąžiningai taupė, nutaisęs liūdną 
miną, kaip koks elgeta. 

Adamsbergas dėl to nesijaudino - buvo prisipildęs 
sklidiną stiklinę. 

— Ne, - pakartojo Danglaras, - pasakokite toliau. 

— Mes nieko nežinojome apie jo praeitį, šeimą. 
Žinojome tik tai, kas aidėjo kaip gongas: jis - buvęs 
teisėjas. Toks galingas, kad jo įtaka dar neišblėsusi. 
Žano, vienas didžiausių mūsų gaujos smarkuolių... 

- Atsiprašau, - pertarė jį susirūpinęs Danglaras. - 
Rupūžė iš tikro sprogdavo ar tai tik įvaizdis? 

- Iš tikro. Išpampdavo kaip koks žalsvas melionas 
ir staiga pokšt. Kur aš sustojau, Danglarai? 

- Prie Žano. 

- Padūkėlis Žano, kuriuo mes be saiko žavėjomės, 
kartą perlipo aukštą dvaro sieną. Pasislėpęs tarp me- 
džių į Senjoro namų langus paleido akmenį. Žano 
stojo prieš teismą Tarbe. Ir per teismo posėdį galėjai 
matyti, kad jam dar buvo likę aviganių dantų žy- 
mių - tie vos jo nesuplėšė į gabalus. Jį nuteisė šešiems 
mėnesiams pataisos darbų. Už akmenį - vienuolikos 
metų berniūkštį. Tuo pasirūpino teisėjas Fiulžansas. 
Jo rankos taip toli siekė, jog galėjo atgalia plaštaka 
nušluoti visą kraštą ir pakreipti teisingumą pagal savo 
norą. 

- Bet kaip atsitinka, kad rupūžė rūko? 

- Sakykit, Danglarai, jūs manęs klausote? Aš jums 
pasakoju įsikūnijusio velnio istoriją, o jūs įsikandote 
tą nelaimingą rupūžę! 

- Žinoma, klausau, bet kaip vis dėlto atsitinka, 
kad rupūžė rūko? 
rupūžė ima papsėti. Ne taip, kaip koks vyrukas, ra- 
miai rymantis sau bare, ne, kaip rupūžė, kuri papsi 
kaip kokia kvaiša, nesustodama. Paf paf paf. Ir stai- 
ga - pokšt. 

Dešine ranka Adamsbergas nubrėžė ore platų lan- 
ką, vaizduodamas ištryškusius vidurius. Danglaras 
nulydėjo elipsę akimis ir linktelėjo, lyg patvirtindamas 
begalinės svarbos faktą. Paskui trumpai atsiprašė. 

— Pasakokite toliau, - tarė, gurkštelėjęs džino. — 
Teisėjo Fiulžanso galybė. Fiulžansas - jo pavardė? 

- Taip. Onorė Gijomas Fiulžansas. 

- Keista pavardė - Fiulžansas. Iš lotyniško fulgur - 
griaustinis, žaibas. Manau, jam tai tiko kaip nulieta. 

— Regis, taip ir sakydavo klebonas. Mano šeimoje 
šventeivų nebuvo, bet aš amžinai lindėdavau pas kle- 
boną. Visų pirma, ten būdavo avių sūrio ir medaus, o 
tai labai skanu, kai valgai ne vienas. Be to, dar daugy- 
bė oda trauktų knygų. Daugiausia, žinoma, religinių, 
iliustruotų dideliais raudonais su auksu paveikslė- 
liais. Dievinau tuos paveikslėlius. Perpiešinėdavau 
juos ištisomis dešimtimis. Daugiau kaime nebuvo 
ką perpaišinėti. 

- Iliuminuotų. 

- Atsiprašau? 

- Išpieštos religinėm miniatiūrom - iliuminuotos. 

— Štai kaip. Visada sakydavau iliustruotos. 

- Iliuminuotos. 

— Gerai, jei taip norite. 

- Jūsų kaime visi buvo seni? 

- Kai esi vaikas, taip ir atrodo. 

— Bet kodėl rupūžė traukia tą įspraustą cigaretę? 
Paf paf paf - kol sprogsta? 

— Nagi, neįsivaizduoju, Danglarai! - riktelėjo 
Adamsbergas, iškeldamas rankas į dangų. 

Tas instinktyvus mostas pervėrė jį skausmu. Jis 
skubiai nuleido kairę ranką ir prispaudė tvarstį 
delnu. 

— Metas gerti nuskausminamuosius, - pasakė 
Danglaras, žvilgtelėjęs į laikrodį. - Einu, atnešiu. 

Šluostydamasis nuo kaktos prakaitą, Adamsbergas 
linktelėjo. Tas sumautas kretinas Favras. Danglaras su 
stikline dingo virtuvėje - bilsnojo spintelių durimis, 
atsuko čiaupą - grįžo su vandeniu ir dviem tabletė- 
mis, padavė Adamsbergui. Adamsbergas jas nurijo, 
probėgšmais atkreipdamas dėmesį, kad džino lygis 
stiklinėje stebuklingai pakilo. 

— Kur mes sustojome? - paklausė. 

- Prie senojo klebono iliuminacijų. 

- Taip. Buvo ir kitų knygų, daug poezijos, ilius- 
truotų tomų. Kopijuodavau, piešdavau, skaitinėda- 
vau. Nesilioviau dar ir aštuoniolikos sulaukęs. Vieną 
vakarą skaičiau ir paišinėjau jo namuose ant didelio 
medinio stalo, trenkiančio apkartusiais riebalais, ir 
tada kažkas nutiko. Štai kodėl iki šiol pažodžiui pri- 
simenu tą eilėraščio atkarpą, it kulka įstrigusią mano 
galvoje - ji niekad taip ir neišėjo lauk. Padėjau knygą, 

paskui apie dešimtą vakaro patraukiau pasibastyti po 
kalnus. Pakilau iki Konš de Sozeko. 

— Mat kaip, - pertarė jį Danglaras. 

- Atleiskite. Tai aukštuma, iškilusi virš kaimo. At- 
sisėdau ant iškyšulio, patyliukais kartodamas eilutes, 
kurias buvau perskaitęs ir kurias, kaip paprastai, ta- 
riausi jau rytoj pat pamiršiąs. 

— Padeklamuokite. 

— Koks dievas, amžinosios vasaros pjovėjas, atsai- 
niai nusviedė atsivėdėjęs tą aukso pjautuvą žvaigždžių 
lauke? 

— Tai Hugo. 

— Tikrai? O kas čia taip svarsto? 

— Moteris nuoga krūtine, Ruta. 

— Ruta? Visada maniau, kad tai aš svarstau. 

— Ne, Ruta. Prisiminkite, Hugo jūsų nepažinojo. 
Tai ilgo eilėraščio „Miegantis Bozas“ pabaiga. Bet 
pasakykite man vieną dalyką: ar su varlėmis tas pat? 
Noriu pasakyti - jos rūko - paf paf paf - ir sprogsta? 
Ar tik rupūžės? 

Adamsbergas metė į jį pavargusį žvilgsnį. 

- Atsiprašau, - pasakė Danglaras, siurbtelėdamas 
džino. 

— Aš deklamavau, ir man tai patiko. Ką tik buvau 
atidirbęs pirmus metus kaip pradedantis tyrėjas Tar- 
bo policijoje. Grįžau į kaimą dviem savaitėms atosto- 
gų. Buvo rugpjūtis, naktimis oras atšaldavo; patrau- 
kiau namo. Tyliai prausiausi - devyniese gyvenome 
dviejuose su puse kambario - ir čia kaip paklaikęs 
įsiveržia Rafaelis kruvinomis rankomis. 

— Rafaelis? 

— Mano jaunesnysis brolis. Jam buvo šešiolika. 

Danglaras apstulbęs pastatė stiklinę. 

- Jūsų brolis? Maniau, turite tik penketą seserų. 

— Aš turėjau brolį, Danglarai. Beveik dvynį, kaip 
du vienos rankos pirštai. Jau beveik trisdešimt metų, 
kai jo netekau. 

Priblokštas Danglaras pagarbiai tylėjo. 

— Vėlai vakare jis susitikinėdavo su viena mergaite 
prie vandens bokšto. Tai buvo ne šiaip sau koks ro- 
maniukas, o tikra meilė iš pirmo žvilgsnio. Liza, ta 
mergina, ketino už jo ištekėti, kai jie taps pilname- 
čiais. Tai mano motinai kėlė siaubą, o Lizos šeimai 
įniršį - jie negalėjo leisti, kad jų jaunėlė susidėtų su 
tokiu juodnugariu kaip Rafaelis. Suprantate, ji buvo 
mero duktė. 

Adamsbergas kurį laiką tylėjo, kaupdamas jėgas 
tolesniam pasakojimui. 

— Rafaelis stvėrė man už rankos ir pasakė: „Ji ne- 
gyva, Žanai Batistai, ji negyva, ją nužudė.“ Delnu už- 
spaudžiau jam burną, nuploviau rankas ir išsitempiau 
jį į lauką. Jis verkė. Ėmiau jį klausinėti, klausinėti. 
Kas nutiko, Rafaeli? Po paraliais, papasakok. „Neži- 
nau, - atsakė jis. - Buvau ten, klūpojau prie vandens 
bokšto, visas kruvinas, su yla, o ji, Žanai Batistai - ji 
buvo negyva, su trimis skylėmis pilve.“ Maldavau 
jį nerėkti, neverkti, nenorėjau, kad išgirstų šeima. 
Paklausiau, iš kur ta yla, ar ji jo. „Nežinau, ji buvo 
mano rankoje.“ 

„Bet prieš tai, Rafaeli, ką tu veikei prieš tai?“ 

„Neprisimenu, Žanai Batistai, prisiekiu. Buvau 
smarkiai išgėręs su draugais.“ 

„Kodėl?“ 

„Nes ji buvo nėščia. Buvau persigandęs. Nenorėjau 
jai nieko bloga.“ 

„Bet prieš tai, Rafaeli? Tarp draugų ir vandens 
bokšto?“ 

„Ėjau per mišką susitikti su ja, kaip paprastai. Dėl 
to, kad man buvo baisu, o gal dėl to, kad buvau prisi- 
lupęs, bėgau, atsitrenkiau į kelrodį ir pargriuvau.“ 

„Į kokį kelrodį?“ 

„Tą į Emeriaką, kuris pakrypo po audros. Paskui 
buvo vandens bokštas. Trys raudonos skylės, Žanai 
Batistai, o aš... aš laikiau ylą.“ 

„O tarp tų dviejų įvykių nieko neprisimeni?“ 

„Nieko, Žanai Batistai, nieko. Gal aš pakvaišau 
nuo to smūgio į galvą ar galbūt aš nevisprotis, o gal 
pabaisa. Negaliu prisiminti, kada... kada aš jai smo- 
giau.“ 

Paklausiau, kur ta yla. Jis numetęs ją ten viršuje, 
prie Lizos. Pažvelgiau į dangų ir tariau: mums pasi- 
sekė, tuoj ims lyti. Paskui liepiau Rafaeliui gerai nu- 
siprausti, lįsti į lovą ir, kad ir kas pasirodytų, tvirtinti, 
jog nuo penkiolikos po dešimt vakaro mes lošėme 
kortomis kiemelyje. Lošėme ekartė nuo penkiolikos 
po dešimt, supranti, Rafaeli? Jis laimėjo penkis sykius, 
o aš keturis. 

— Melagingas alibis, - konstatavo Danglaras. 

— Visai teisingai, ir jūs vienas tai žinote. Nu- 
dūmiau į viršų - Liza iš tikrųjų buvo ten, kaip ir 
pasakojo Rafaelis, nužudyta trimis smūgiais į pil- 
vą. Pakėliau kruviną ylą su pirštų atspaudais ant 
koto. Prispaudžiau prie marškinių, kad turėčiau jos 

atspaudą ir ilgį, paskui pasibrukau po striuke. Lyno- 
jo, lietus nuplovė pėdsakus aplink kūną. Įmečiau ylą 
į Torko sietuvą. 

- Į ką? 

- Į Torką, upokšnį, tekantį per mišką, jame buvo 
gilių duobių, sietuvų. Paskandinau ylą šešių metrų 
gylyje, ant viršaus užverčiau kokį dvidešimt akmenų. 
Jokio pavojaus, kad be laiko iškiltų į paviršių. 

— Melagingas alibis ir nuslėpti įkalčiai. 

- Tikrai taip. Ir niekad to nesigailėjau. Visiškai, nė 
menkiausio sąžinės graužimo. Mylėjau brolį labiau už 
save. Manote, būčiau leidęs jam nuskęsti? 

- Tai vien jūsų reikalas. 

— Mano reikalas buvo ir teisėjas Fiulžansas. Nes 
kai aš sėdėjau ant Konš de Sozeko, virš girios ir slėnio, 
mačiau jį praeinant. Jį. Prisiminiau tai naktį, laikyda- 
mas brolį už rankos, kad padėčiau jam užmigti. 

— Iš vįršaus buvo taip gerai matyti? 

— Gerai mačiau akmenuoto tako atkarpą. Aiškiai 
galima buvo įžiūrėti siluetus. 

- Šunys? Jūs pažinote jį iš šunų? 

— Ne, iš jo vasarinės pelerinos. Jo stuomuo išryš- 
kėjo kaip trikampis. Visi kaimo vyrai - kresni ar lai- 
bi - buvo kaip kirviu tašyti, ir visi žemesni už jį. Tai 
buvo teisėjas, Danglarai, ir jis traukė taku, vedančiu 
prie vandens bokšto. 

— Rafaelio taip pat nebuvo namie. Ir jo sugėrovų. 
Ir jūsų. 

- Nusispjaut. Kitą dieną perlipau dvaro sieną ir 
išnaršiau trobesius. Kluone tarp įvairių kastuvų sto- 
vėjo šakės. Tridantės, Danglarai. 

Adamsbergas kilstelėjo sveikąją ranką ir ištiesė 
tris pirštus. 

— Trys dantys, trys žaizdos viena linija. Pažvel- 
kite į Lizos kūno nuotrauką, - pridūrė, imdamas ją 
iš aplanko. - Pažvelkite į tas nepriekaištinga tiese 
išsidėsčiusias žaizdas. Kaip mano brolis, įkaušęs ir 
persigandęs, būtų įstengęs tris sykius suvaryti ylą be 
jokių nukrypimų? 

Danglaras įdėmiai apžiūrėjo nuotrauką. Iš tikrųjų, 
žaizdos rikiavosi tobula tiese. Dabar jis suprato, ką 
Adamsbergas matavo Šiltigeimo nuotraukoje. 

— Jūs tebuvote jaunas tyrėjas, naujokėlis. Iš kur 
gavote šią nuotrauką? 

— Nudžioviau, - ramiai atsakė Adamsbergas. - Tos 
šakės, Danglarai, buvo senos, nuzulinta raižyta ran- 
kena, aprūdijusiu skersiniu. Bet jų dantys tviskėjo 
nublizginti, jokių žemių pėdsakų, jokio purvo. Nu- 
šveistos, neliestos, tyros kaip aušra. Ką jūs į tai? 

- Sunkinančios aplinkybės, tačiau kaltinimui ma- 
žoka. 

- Viskas aišku kaip dieną. Kai pamačiau tą įrankį, 
tiesa tvoskė man į akis. 

- Kaip rupūžė. 

— Maždaug. Marios bjaurysčių, nedorybių, tikrieji 
vietinio Senjoro viduriai. O jis pats stovėjo ten, kluono 
tarpduryje, laikydamas už pavadėlių savo pragariškus 
šunis, kurie buvo apkandžioję Žano. Jis mane stebėjo. 
Ir kai teisėjas Fiulžansas tave stebi, Danglarai, net kai 
tau aštuoniolika, pasijunti nekaip. Jis paklausė, kokį 
velnią aš pas jį veikiu? - tuo šalto įniršio kupinu, tokiu 
jam būdingu balsu. Atsakiau norėjęs iškirsti jam piktą 

pokštą, atsukti jo varstoto veržles. Per daugelį metų 
buvau tiek jam pridirbęs, kad jis patikėjo ir valdingai 
mostelėjo į duris sakydamas: „Pirmyn, jaunuoli. Skai- 
čiuoju iki keturių.“ Kaip pakvaišęs nudūmiau sienos 
link. Žinojau: sulig „keturi“ jis paleis šunis. Vienas iš 
aviganių įsikirto man į kelnių kišką, bet man pasisekė 
ištrūkti ir persiristi per sieną. 

Adamsbergas kilstelėjo kelnių klešnę ir pridėjo 
pirštą prie kojos, prie ilgo rando. 

- Jis vis dar čia - teisėjo Fiulžanso dantų pėdsakas. 

- Šuns dantų pėdsakas, - pataisė Danglaras. 

— Tai tas pat. 

Adamsbergas nugėrė džino iš Danglaro stiklinės. 

— Teisme nebuvo atsižvelgta į tai, kad mačiau Fiul- 
žansą, einantį per mišką. Šališkas liudytojas. Bet svar- 
Ir vis dėlto, Danglarai, tarpai tarp žaizdų buvo lygiai 
tokie patys, kaip tarp šakių dantų. Šis sutapimas jiems 
pagadino nemažai kraujo. Įbauginti teisėjo, kuris 
svaidė grasinimus, jie atliko pakartotinę ekspertizę. 
Ir naujieji tyrimai apmalšino jų nerimą. Dūrių gylis 
nesutapo. Puse centimetro per gilūs. Kretinai, Dan- 
glarai. Tarytum suvaręs šakes teisėjas nebūtų galėjęs 
kaip niekur nieko į kiekvieną žaizdą įsmeigti ylą, o 
paskui įsprausti ją broliui į ranką. Netgi ne kretinai, 
o bailiai. Teismo pirmininkas taip pat tikras Fiulžan- 
so liokajus. Paprasčiau buvo prigriebti šešiolikmetį 
vaikėzą. 

— Dūrių gylis atitiko ylos ilgį? 

— Toks pat. Bet aš negalėjau pateikti tos teorijos, 
nes žmogžudystės įrankis nepaaiškinamai dingo. 

— Tikrai nepaaiškinamai. 

- Viskas bylojo prieš Rafaelį: Liza buvo jo draugė, 
jis susitikinėdavo su ja vakarais prie vandens bokšto, 
ji laukėsi kūdikio. Pasak teisėjo, jis pabūgo ir ją nužu- 
dė. Bet štai, Danglarai - kad jį nuteistų, jiems trūko 
svarbiausio: tai yra dingusio nusikaltimo įrankio ir 
įrodymo, kad jis tuo metu buvo nusikaltimo vietoje. 
O juk Rafaelio ten nebuvo: jis lošė su manimi korto- 
mis. Prisimenate, kiemelyje? Aš prisiekiau. 

- Ir jūsų - policininko - žodis buvo dvigubos 
vertės. 

- Taip, ir aš tuo pasinaudojau. Na taip, melavau 
iki galo. Dabar, jeigu norite išgriebti ylą iš sietuvos, 
jūsų valia. | 

Primerkęs akis Adamsbergas pažvelgė į pavaduo- 
toją ir nusišypsojo - pirmą kartą nuo savo pasakojimo 
pradžios. 

- Bergždžios pastangos, - pridūrė. - Jau seniai 
išžvejojau tą ylą ir išmečiau į šiukšlių dėžę Nime. Nes 
vanduo nepatikimas - ir jo dievas taip pat. 

— Tai jis buvo išteisintas? Jūsų brolis? 

- Taip. Tačiau paskalos netilo, augo, darėsi grės- 
mingos. Daugiau niekas su juo nesikalbėjo, visi jo 
vengė. O jį persekiojo ta duobė atmintyje, jis nežino- 
jo, ar tai padarė jis, Danglarai - taip ar ne? Supranta- 
te? Nežinojo, ar jis žudikas. Tad nebedrįso prie nieko 
artintis. Aš suraižiau šešias senas pagalvėles, kad 
įrodyčiau jam, jog smogdamas tris kartus niekaip 
negausi tiesės. Dūriau du šimtus keturis kartus, kad 
jį įtikinčiau - veltui. Jis buvo sužlugdytas, slapstė- 
si nuo žmonių. Aš dirbau Tarbe ir negalėjau visą 

laiką laikyti jo už rankos. Taip aš praradau brolį, 
Danglarai. 

Danglaras ištiesė jam stiklinę; Adamsbergas nu- 
gėrė du gurkšnius. 

- Vėliau man galvoje buvo tik viena: užspęsti tei- 
sėją. Jis paliko mūsų kraštus, taip pat prispirtas pa- 
skalų. Užspęsti, kad jį nuteistų, apginti brolio garbę. 
Nes aš ir tik aš vienas žinojau, kad Fiulžansas kaltas. 
Kaltas dėl žmogžudystės, kaltas dėl Rafaelio žūties. 
Nesiliaudamas persekiojau jį keturiolika metų - po 
visą kraštą, per archyvus, per spaudą. 

Adamsbergas uždėjo ranką ant aplankų. 

— Aštuonios Žmogžudystės, aštuoni nužudymai 
su trim žaizdom vienoje linijoje. Nuo 1949 iki 1983 
metų. Aštuonios ištirtos bylos, aštuoni kaltininkai, 
sugaudyti kaip musės, kone su ginklu rankoje: septyni 
vargšai cypėje ir mano prarastasis brolis. Fiulžan- 
sas išsisukdavo - visuomet. Velnias visada išsisuka. 
Peržiūrėkite namuose tas bylas, Danglarai, įdėmiai 
jas perskaitykite. Einu į skyrių susitikti su Retankur. 
Užsuksiu pas jus vėlai vakare. Gerai? 


IX 


GRĮŽDAMAS NAMO DANGLARAS gromuliavo tai, 
ką sužinojo. Brolis, nusikaltimas ir savižudybė. Beveik 
dvynys, apkaltintas žmogžudyste, išguitas iš žmonių 
tarpo ir miręs. Tragedija tokia slogi, kad Adamsbergas 

niekada jos neminėjo. Ir kaip tokiomis aplinkybėmis 
pasikliauti tuo kaltinimu, sukurptu vien iš teisėjo si- 
lueto kelyje ir šakių kluone? Adamsbergu dėtas, jis 
taip pat būtų beviltiškai ieškojęs kaltojo, kad išteisintų 
brolį. Ir instinktyviai apkaltinęs viso kaimo priešą. 

Mylėjau brolį labiau už save. Jam atrodė, kad nuo 
pat žmogžudystės nakties Adamsbergas kažkaip atka- 
kliai stengiasi laikytis vienas prieš visus, spausdamas 
Rafaelio ranką savojoje. Trisdešimt metų atokiau nuo 
kitų žmonių, į kurių pasaulį negali įžengti, nepaleidęs 
tos rankos, nepalikęs brolio jo kaltei ir mirčiai. Taigi 
tik pomirtinis Rafaelio nekaltumo įrodymas ir jo su- 
grąžinimas į pasaulį pajėgtų atgniaužti Adamsbergo 
pirštus. Arba, pagalvojo Danglaras, spausdamas port- 
felį, brolio kaltės pripažinimas. Jeigu Rafaelis nužudė, 
jam reikėtų vieną dieną tai pripažinti. Adamsbergas 
negali praleisti viso gyvenimo, suteikdamas klaidai 
kraupaus senolio pavidalą. Jei dosjė turiniui lemta 
pakreipti jį ta linkme, jis bus priverstas pristabdyti 
komisarą ir per jėgą atverti jam akis, kad ir kaip tai 
būtų žiauru ir skausminga. 


Po vakarienės, kai vaikai išsiskirstė po kambarius, 
jis susirūpinęs įsitaisė prie stalo su trim buteliais alaus 
ir aštuoniais aplankais. Visi sugulė gerokai per vė- 
lai. Jam šovė į galvą nelemta mintis per vakarienę 
papasakoti jiems apie rupūžę, kuri rūko paf paf paf 
ir sprogsta, ir jį apipylė klausimais. Kodėl rupūžė 
sprogsta? Kodėl rupūžė rūko? Sulig kokio dydžio me- 
lionu išpampsta? Ar viduriai ištykšta aukštai aukštai? 
Ar tas pat nutiktų ir gyvatei? Galų gale Danglaras 

griežtai uždraudė jiems bet kokius eksperimentus, 
uždraudė brukti cigaretę bet kokiai gyvatei, rupūžei 
ar salamandrai, taip pat driežui, lydekai ar bet kokiam 
nelemtam gyviui į žabtus. 

Bet pagaliau, jau po vienuolikos, penkios kuprinu- 
kės buvo užsegtos, indai suplauti, šviesa užgesinta. 


Danglaras vertė aplankus chronologine tvarka, 
įsimindamas aukų vardus, vietas, valandas, nusi- 
kaltėlių tapatybę. Aštuonios žmogžudystės, visos, 
atkreipė dėmesį, padarytos nelyginiais metais. Bet 
galų gale neporiniai metai visuomet reiškia tik vieną 
galimybę iš dviejų, tai netgi nėra sutapimas. Vien tik 
atkaklus komisaro įsitikinimas susiejo tarpusavyje 
tuos paskirus žūties atvejus, ir kol kas niekas neįrodė, 
kad nusikaltimus padarė vienas žmogus. Aštuonios 
žmogžudystės įvairiuose regionuose: Atlanto Lua- 
roje, Turenėje, Dordonėje, Pirėnuose. Vis dėlto ga- 
lima įsivaizduoti, kad teisėjas dažnai kraustydavosi 
saugumo sumetimais, kad išvengtų įtarimų grėsmės. 
Tačiau aukos taip pat buvo labai skirtingos - amžiu- 
mi, lytimi ir išvaizda: jaunuoliai ir seniai, suaugusieji, 
vyrai ir moterys, stori ir ploni, tamsiaplaukiai ir švie- 
siaplaukiai. O tai nelabai dera su apibrėžta serijinio 
žudiko manija. Ginklai taip pat buvo skirtingi: ylos, 
virtuviniai, lenktiniai, medžiokliniai peiliai, smailūs 
atsuktuvai. 

Nusiminęs Danglaras palingavo galvą. Jis vylėsi 
įstengsiąs suprasti Adamsbergą, bet drauge sudėti tie 
skirtumai buvo tam rimta kliūtis. 


62 


Vis dėlto žaizdos turėjo kažką bendra: kiekvieną 
kartą trys gilios kiaurymės krūtinėje, po šonkauliais 
ar pilve, prieš tai smūgis per galvą, apsvaiginant auką. 
Tačiau kokia tikimybė aptikti tris žaizdas pilve visose 
žmogžudystėse, per pusę amžiaus įvykdytose Prancū- 
zijoje? Didelė. Pilvas - platus, lengvai pažeidžiamas 
taikinys. O trys smūgiai - argi tai įrodymas? Trys 
smūgiai, kad būtum tikras, jog auka iš tiesų negyva. 
Statistiškai šitas skaičius neretas. Tai joks ženklas, joks 
ypatumas. Tiesiog trys smūgiai, tam tikru požiūriu 
kažkas ganėtinai įprasta. 


Danglaras atkimšo antrą butelį ir susikaupęs pa- 
linko ties žaizdomis. Jis turi atlikti savo darbą iš pa- 
grindų, pasistengti įsitikinti vienu ar kitu atžvilgiu. 
Tie trys smūgiai neginčijamai išsidėstę viena tiese 
ar beveik. Ir iš tikro - smogiant tris kartus galimybė 
išrikiuoti žaizdas viena tiese labai menka. Tai neišven- 
giamai perša mintį apie tridantes šakes. Taip pat kiau- 
rymių gylis - jis įmanomas, kai nusikaltimo įrankis 
turi kotą, o peilis retai kada visus tris sykius susmigs 
iki galo. Tačiau šią viltį griovė viena protokolų smul- 
kmena: nusikaltimų įrankiai skyrėsi pločiu ir ilgiu. 
Be to, atskirais atvejais skyrėsi atstumas tarp žaizdų 
ir jų išsidėstymas. Ne per daug, kartais trečdaliu ar 
ketvirtadaliu centimetro, viena iš žaizdų būdavo len- 
gvai nukrypusi į šoną ar į priekį. Ir tie skirtumai neigė 
vieno ginklo panaudojimo galimybę. Trys smūgiai, 
labai panašūs, bet ne tiek, kad galėtum tvirtinti: jie 
padaryti vienu įrankiu ir viena ranka. 

Be to, visos tos bylos buvo baigtos, kaltininkai su- 
laikyti, kartais jie net prisipažindavo. Tačiau išskyrus 
dar vieną paauglį, tokį pat lengvai paveikiamą ir įbau- 
gintą, kaip Rafaelis, tai buvo vargetos, valkataujantys 
girtuokliai ar bastūnai, kurių alkoholio kiekis kraujyje 
suimant gerokai viršydavo normą. Nieko sudėtingo 
išplėšti prisipažinimą iš tų pakrikusių žmogelių, tokių 
greitų išsižadėti savęs. 

Danglaras nustūmė storą baltą katiną, įsitaisiusį 
jam ant kojų. Jis buvo šiltas ir sunkus. Jis nepakeitė 
katino vardo, kai prieš metus išvykdama į Lisaboną 
Kamilė paliko jį jam. Tuomet tai buvo baltas žydra- 
akis kamuoliukas, taigi jį pavadino Bumbuliu. Jis po 
truputį išaugo, taip ir neišmokęs draskyti nei krėslų, 
nei sienų. Žiūrėdamas į jį Danglaras visada galvodavo 
apie Kamilę, kuri nelabai mokėjo save apginti. Nutvė- 
ręs katiną už pilvo, kilstelėjo jį, paėmė jo letenėlę ir 
nagu pakuteno pado pagalvėlę. Bet katino nagai ne- 
išlindo. Bumbulis buvo ypatingas atvejis. Jis nuleido 
jį ant stalo, pagaliau vėl patupdė sau ant kelių. Jei tau 
ten gerai, tupėk sau. 


Nė vienas iš suimtųjų, pasižymėjo Danglaras, ne- 
prisiminė žmogžudystės - stebėtinai pasikartojantis 
amnezijos atvejis. Per visą savo policininko gyvenimą 
jis buvo susidūręs su dviem atminties praradimo po 
žmogžudystės atvejais - kai atsisakoma išvysti visą 
tą siaubą ir kai neigiamas įvykdytas veiksmas. Bet tų 
aštuonių sutapimų negalėjai paaiškinti šiuo psicho- 
loginės amnezijos tipu. Užtat alkoholiu - taip. Kai jis 
būdamas jaunesnis smarkiai gėrė, kartais atsibusdavo 

su spraga atmintyje, stigdavo kokio nors fragmento, jį 
kitą dieną jam atkurdavo vakarykščiai sugėrovai. Jis 
pradėjo save tramdyti, kai sužinojo sulaukęs audringų 
aplodismentų Avinjone, kur nuogas ant stalo dekla- 
mavo Vergilijų. Lotyniškai. Tuo metu jis jau turėjo 
pilvuką, taigi krūpčiojo prisimindamas ir galvodamas, 
koks tai buvęs reginys. Pasak draugų - labai smagus, 
pasak draugių - labai žavingas. Taip, jis žino, kas per 
paukštis alkoholinė amnezija, tuštuma, bet kada ji tave 
užgrius, niekad negali numatyti. Kartais net mirtinai 
nusigėręs žmogus prisimena viską, o kartais ne. 

Adamsbergas dusyk lengvai bilstelėjo į duris. Pa- 
sibrukęs po pažastimi Bumbulį Danglaras nuėjo ati- 
daryti. Komisaras dirstelėjo į katiną. 

- Kaip ji? - paklausė. 

— Pakenčiamai, - atsakė Danglaras. 

Tema išsemta, žinia perduota. Abu vyrai parimo 
ant stalo, ir Danglaras vėl patupdė gyvulėlį sau ant 
kelių, paskui išdėstė abejones, kurias jam kėlė ta ti- 
kra ar tariama žmogžudysčių serija. Adamsbergas 
klausėsi, spausdamas prie savęs kairiąją ranką, dešine 
pasirėmęs skruostą. 

- Žinau, - pertraukė. - Manote, neturėjau į valias 
laiko išnagrinėti ir palyginti visų tų žaizdų matme- 
nis? Žinau juos mintinai. Žinau jų skirtumus, gylį, 
formą, atstumą tarp jų. Bet įsikalkite į galvą - teisėjas 
Fiulžansas niekuo, tikrai niekuo nepanašus į paprastą 
žmogų. Jis nebūtų toks kvailas, kad visada naudotų 
tą patį ginklą. Ne, Danglarai, tas žmogus galingas. 
Tačiau žudo savo tridančiu. Tai jo simbolis, jo valdovo 
skeptras. 

- Pasirinkite, - spyriojosi Danglaras. - Vienas 
ginklas ar keli? Žaizdos skiriasi. 

— Vis viena. Stebėtina tai, kad skirtumai tarp at- 
stumų menki, Danglarai, labai menki. Atstumas tarp 
kiaurymių į šalis arba pirmyn atgal nukrypsta, bet 
nedaug. Pažiūrėkit dar kartą, Danglarai. Kad ir kaip 
jie skirtųsi, bendras trijų žaizdų linijos ilgis nieka- 
da neviršija 16,9 centimetro. Taip buvo Lizos Otan 
žmogžudystės atveju - man regis, tai įrodymas, kad 
teisėjas nužudė šakėmis: 16,9 cm, 4,7 cm tarp pirmos 
ir antros kiaurymės ir 5 cm tarp antros ir trečios. Paž- 
velkite į kitas aukas. Nr. 4, Žiuljenas Subizas, nudur- 
tas peiliu: 5,4 cm ir 4,8 cm atstumas, bendras linijos 
ilgis 10,8 cm. Nr. 8, Žana Lesar, yla: 4,5 cm ir 4,8 cm, 
bendras ilgis 16,2 cm. Ilgiausios linijos gautos yla ar 
atsuktuvu, trumpiausios - peiliais, nes jų ašmenys 
ploni. Tačiau linija niekada neviršija 16,9 cm. Kaip 
jūs tai paaiškinsite, Danglarai? Kad aštuoni atskiri 
žudikai, kiekvienas smogdamas tris kartus, niekada 
neviršija 16,9 cm ilgio linijos? Nuo kada egzistuoja 
matematinė riba, kai duri į pilvą? 

Danglaras tylėdamas suraukė antakius. 

- Kiti nukrypimai į priekį, atgal dar niekinges- 
ni, - toliau kalbėjo Adamsbergas. - Ne daugiau kaip 
4 mm, kai panaudotas peilis, dar mažiau, kai yla. 
Maksimalus smūgio linijos plotis 0,9 cm. Ne dau- 
giau, niekada ne daugiau. Tokio skersmens buvo 
kiaurymės Lizos kūne. Kuo paaiškinsite tokį api- 
brėžtą dydį? Kažkokia taisykle? Žmogžudžių kodek- 
su? Nusigėrusių, juolab - drebančiomis rankomis? 
Visi jie prarado atmintį? Visi sutrikę? Bet nė vieno, 

kuris būtų išdrįsęs palikti daugiau kaip 16,9 cm il- 
gio ir 0,9 cm pločio žaizdų liniją? Kokiu stebuklu, 
Danglarai? 


Danglaras mąstė greitai ir pripažino, kad komisa- 
ro argumentai pagrįsti. Tačiau nesuvokė, kaip tokias 
skirtingas žaizdas galima padaryti vienu ginklu. 

- Žinote, kaip atrodo žemdirbio šakės? - pasku- 
bom piešdamas pasiteiravo Adamsbergas. - Štai 
kotas, štai pritvirtintas skersinis, o čia trys dantys. 
Kotas ir skersinis išlieka, dantys keičiami. Suprantate, 
Danglarai? Dantys keičiami. Bet, žinoma, nekintan- 
čio skersinio pločio ribose: tarkime, 16,9 cm ilgio ir 
0,9 cm pločio mūsų įrankio atveju. 

— Norite pasakyti, kad tas žmogus kiekvieną sykį 
nuima tris smaigus ir tam kartui privirina prie sker- 
sinio kitus? 

— Teisingai, kapitone. Jis negali pakeisti įrankio. 
Jis prie jo neurotiškai prisirišęs; ta ištikimybė - jo 
iškrypimo įrodymas. Įrankis turi išlikti, tai būtina 
sąlyga. Kotas ir skersinis yra šio įrankio esmė, dva- 
sia. Bet saugumo sumetimais teisėjas kiekvieną kartą 
keičia smaigus, pritvirtindamas ten peilio ašmenis, 
ylas, lenktinius peilius. 

— Privirinti - ne toks paprastas reikalas. 

— Ne, Danglarai, tai visai nesunku. Ir net jei pri- 
virinta nelabai tvirtai, nepamirškite, įrankis panau- 
dojamas tik vieną kartą. Smūgiui, o ne nuolatiniam 
darbui. 

— Taigi, pasak jūsų, žudikas privalo kiekvienai 
žmogžudystei parūpinti keturis vienodus peilius ar 

ylas: tris kaip smaigus pritvirtinti prie šakių ir vieną 
įsprausti atpirkimo ožiui į ranką. 

- Tikrai taip, ir čia nieko sudėtingo. Štai kodėl 
kiekvieną kartą nusikaltimo įrankis paprastas, o 
svarbiausia - naujas. Naujutėlaitis įrankis valkatos 
rankoje - jums tai atrodo logiška? 

Danglaras neskubėdamas persibraukė ranka 
smakrą. 

— Jaunosios Lizos atveju jis elgėsi kitaip, - tarė. - 
Nudobė ją šakėmis, paskui į kiekvieną žaizdą suvarė 
ylą. 

- Ir ketvirtuoju atveju, kai buvo apkaltintas kitas 
paauglys, taip pat kaime. Tikriausiai teisėjas nuspren- 
dė, kad tyrimas, iš kur toks jauniklis turi naują įrankį, 
atves į akligatvį ir klastotė bus atskleista. Tad verčiau 
pasirinko seną ylą, ilgesnę, nei jo šakių dantys, ir taip 
sumėtė pėdas. 

- Sutampa, - pripažino Danglaras. 

- Sutampa taip pat tvirtai, kaip dėlionės detalės. 
Tas pats žmogus, tas pats įrankis. Nes aš patikrinau, 
Danglarai. Kai teisėjas išsikraustė, išnaršiau jo so- 
dybą nuo viršaus iki apačios. Įrankiai liko kluone, 
tačiau šakės - ne. Jis išsigabeno savo brangųjį inst- 
rumentą. 

- Jeigu tie ryšiai tokie akivaizdūs, kodėl tiesa ne- 
buvo atskleista anksčiau? Per keturiolika jūsų me- 
džioklės metų? 

— Keturios priežastys, Danglarai. Visų pirma, at- 
leiskite, - nes visi samprotavo taip, kaip jūs, ir laikėsi 
to įsikibę: skirtingi ginklai ir žaizdos, vadinasi, žudi- 
kas ne vienas. Be to, geografinis tyrėjų atskirumas, 

ryšių tarp atskirų regionų stoka, jūs žinot tą bėdą. 
Galų gale, kiekvieną kartą ant lėkštutės būdavo patie- 
kiamas tobulas kaltininkas. Nepamirškite, kokią galią 
turi teisėjas - jis, taip sakant, neliečiamas. 

— Taip, bet jūs, parengęs šį kaltinimą - kodėl jo 
nepateikėte? 

Adamsbergas liūdnai šyptelėjo. 

— Tai buvo visiškai neįmanoma. Kiekvienas tei- 
sėjas bemat sužinodavo, kad aš įsipainiojęs į tą bylą 
asmeniškai, ir laikydavo mano kaltinimą subjektyviu 
ir maniakišku. Visi buvo įsitikinę, jog aš padaryčiau 
bet ką, kad išteisinčiau Rafaelį. O jūs ne, Danglarai? 
Ir mano hipotezė subyrėdavo prieš teisėjo galybę. 
Man niekuomet nebuvo leista kaip reikiant pasistū- 
mėti į priekį. „Pripažinkite kartą ir visiems laikams, 
Adamsbergai - tą mergaitę nužudė jūsų brolis. To 
įrodymas - jo nebėra.“ Paskui grasinimas teismu dėl 
šmeižto. 

- Akligatvis, - apibendrino Danglaras. 

- Jūs taip manote, kapitone? Ar suprantate, kad 
prieš griebdamasis Lizos teisėjas jau penkis kartus 
buvo nužudęs, o paskui dar dukart? Aštuonios žmog- 
žudystės per trisdešimt ketverius metus. Tai daugiau 
negu serijinis žudikas, tai šaltakraujiška, kruopšti viso 
gyvenimo veikla, atseikėta, užprogramuota, kartoja- 
ma vėl ir vėl. Aš atkapsčiau penkis pirmuosius nusi- 
kaltimus, rausdamasis po archyvus, bet galėjau kokį 
nors praleisti pro akis. Dėl dviejų kitų - sekiau teisėjo 
pėdomis, klausiausi žinių. Fiulžansas žinojo, kad aš 
nesudėjau ginklų, ir dėl manęs turėdavo nuolat spruk- 
ti. Bet išslysdavo man tarp pirštų. Ir matote, Danglarai, 


69 


tas reikalas nesibaigė. Fiulžansas lenda iš kapo: jis ką 
tik devintą kartą nužudė Šiltigeime. Tai jo braižas, 
žinau. Trys smūgiai viena linija. Turiu nuvažiuoti į 
vietą, patikrinti matmenis, bet neabejoju, Danglarai, 
linija tarp kiaurymių neviršys 16,9 cm ilgio. Yla buvo 
nauja. Sulaikytasis - benamis, alkoholikas, jis nieko 
neprisimena. Viskas sutampa. 

- Vis dėlto, - susiraukė Danglaras, - drauge su 
Šiltigeimu mes turime žmogžudysčių virtinę, išsidės- 
čiusią per penkiasdešimt ketverius metus. Neregėtas 
atvejis nusikaltimų kronikoje. 

— Tridantis taip pat neregėtas atvejis. Neregėtas 
siaubūnas. Nežinau, kaip jus įtikinti. Nepažino- 
jote jo. 

- Ir vis dėlto, - pakartojo Danglaras. - Jis liaujasi 
1983 metais ir po dviejų dešimtmečių pradeda vėl. 
Kažkokia beprasmybė. 

- Kas jums sakė, kad jis per tą laiką nežudė? 

- Nagijūs. Visą laiką sekėte naujienas. Tačiau dvi- 
dešimt metų nieko nenutiko. 

— Paprasčiausiai todėl, kad 1987-aisiais mečiau 
paieškas. Sakiau jums, kad vaikiausi jį keturiolika 
metų, ne trisdešimt. 

Danglaras nustebęs kilstelėjo galvą. 

— Bet kodėl? Nuovargis? Spaudimas? 

Adamsbergas pakilo ir kurį laiką žingsniavo po 
kambarį, palenkęs galvą prie parištos rankos. Paskui 
grįžo prie stalo, pasirėmė į jį dešiniąja ranka ir palin- 
ko prie savo pavaduotojo. 

— Nes 1987 metais jis mirė. 

— Atsiprašau, kaip jūs pasakėte? 

— Mirė. Teisėjas Fiulžansas mirė prieš šešiolika 
metų, mirė natūralia mirtimi Rišeljė, savo paskuti- 
niame būste, 1987 metų lapkričio 19 dieną. Širdies 
priepuolis, patvirtintas gydytojo. 

- Dieve mano, jūs tuo įsitikinęs? 

- Žinoma. Sužinojau bematant ir dalyvavau jo lai- 
dotuvėse. Apie tai rašė visa spauda. Mačiau, kaip jo 
karstą nuleido į duobę, mačiau, kaip žemė pridengė 
tą pabaisą. Ir tą juodą dieną praradau viltį kada nors 
išteisinti brolį. Teisėjas paspruko nuo manęs visiems 
laikams. 

Stojo ilga tyla. Danglaras nežinojo, kaip ją nu- 
traukti. Priblokštas automatiškai delnu lygino ap- 
lankus. 

- Na, Danglarai, kalbėkite. Išsiliekit. Drąsiau. 

- Šiltigeimas, - sušnibždėjo Danglaras. 

- Taip, taip, Šiltigeimas. Teisėjas sugrįžta iš pra- 
garo, ir aš vėl atgaunu savo šansą. Suprantate? Savo 
šansą. Ir šįkart jo nepraleisiu. 

- Jei gerai jus suprantu, - dvejodamas tarstelėjo 
Danglaras, - jis galbūt turi sekėją, sūnų, imitatorių. 

— Nieko panašaus. Ir jokios žmonos, vaiko. Teisė- 
jas - vienišas plėšrūnas. Šiltigeimas - jo darbas, ne 
kokio imitatoriaus. 

Iš susijaudinimo kapitonas negalėjo pratarti nė 
žodžio. Padvejojęs nusprendė būti geranoriškas. 

- Ta paskutinė žmogžudystė jus sukrėtė. Siaubin- 
gas sutapimas. 

— Ne, Danglarai, ne. 

— Komisare, - lėtai pratarė Danglaras, - teisėjas jau 
šešiolika metų miręs. Iš jo likę kaulai ir plėnys. 

- Ir kas iš to? Kas, po velnių, man darbo? Man rūpi 
mergina iš Šiltigeimo. 

- Velniai rautų, - suirzo Danglaras, - kuo jūs ti- 
kite? Prisikėlimu? 

- Aš tikiu faktais. Tai jis, ir mano šansas vėl grįžta. 
Beje, būta ženklų. 

— Kokių dar „ženklų“? 

- Ženklų, pavojaus signalų. Baro padavėja, afiša, 
smeigtukai. 

Danglaras persigandęs pašoko. 

— Po paraliais, „ženklai“? Jūs virstate mistiku? Ką 
jūs vaikotės, komisare? Pamėną? Vaiduoklį? Gyvąjį 
numirėlį? Ir kur jis įsikūręs? Jūsų galvoje? 

- Aš vaikausi Tridantį. Kuris dar labai neseniai 
buvo įsikūręs netoli Šiltigeimo. 

- Jisai miręs! Miręs! - riktelėjo Danglaras. 

Stebimas susijaudinusio Danglaro, Adamsbergas 
viena ranka ėmė brukti aplankus į krepšį - po vieną, 
kruopščiai. 

- Ką mirtis gali prieš velnią, Danglarai? 

Paskui pasiėmė striukę ir mostelėjęs sveikąja ranka 
išėjo. 

Susikrimtęs Danglaras klestelėjo ant kėdės, kils- 
telėjo butelį prie lūpų. Žuvęs. Adamsbergas žuvęs, 
jį įtraukė beprotybės spiralė. Smeigtukai, baro pa- 
davėja, afiša ir gyvasis numirėlis. Įtrauktas kur kas 
giliau, negu jis bijojo. Pražuvęs, dingęs, nuneštas 
pikto vėjo. 


Trumpai numigęs jis pavėlavo į skyrių. Ant sta- 
lo jo laukė raštelis. Adamsbergas rytiniu traukiniu 

išvažiavo į Strasbūrą. Grįš rytoj. Danglaras pagalvo- 
jo apie majorą Trabelmaną melsdamas, kad šis būtų 
atlaidus. 

STRASBŪRO STOTIES PERONE nuošaliai lūkuriavo 
majoras Trabelmanas - nedidukas, tvirtai suręstas 
stačiokas. Nekreipdamas dėmesio į karišką kirpimą, 
Adamsbergas sutelkė dėmesį į majoro veido apskriti- 
mą, kuriame buvo kažkas ryžtingo ir smagaus. Menka 
tikimybė, kad jis bus suprastas su tais neįtikimais 
dosjė, kuriuos atsivežė. Trumpai be jokios priežasties 
nusijuokęs, Trabelmanas paspaudė jam ranką; kalbėjo 
jis raiškiai ir trankiai. 

— Kovinė žaizda? - pasidomėjo, rodydamas į pa- 
rištą ranką. 

— Gan sudėtingas suėmimas, - patvirtino Adams- 
bergas. 

— Kiek viso? 

— Suėmimų? 

- Randų. 

- Keturi. 

- O aš turiu septynis. Dar negimė toks faras, ku- 
ris perspjautų mane randų srityje, - vėl juokdamasis 
pareiškė Trabelmanas. - Atsivežėte savo vaikystės 
prisiminimą, komisare? 

Adamsbergas šypsodamasis parodė į krepšį. 

- Jis ten. Bet nesu tikras, kad jums patiks. 

- Išklausyti nieko nekainuoja, - atidarydamas 
automobilio dureles, atsiliepė majoras. - Visada die- 
vinau pasakas. 

- Netgi žiaurias? 

- O jūs žinote kitokių? — atitarė Trabelmanas, 
pajudėdamas iš vietos. - Raudonkepuraitės rijikas, 
Snieguolės vaikžudė, Nykštuko žmogėdra. 

Jis pristabdė prieš raudoną šviesą ir vėl suki- 
keno. 

- Žmogžudystės, visur žmogžudystės, - dėstė to- 
liau. - O Mėlynbarzdis - tas tai tikras serijinis žudi- 
kas. „Mėlynbarzdyje“ man patiko ta nelemta kraujo 
dėmė ant raktelio, kurios niekaip nenuvalysi. Trini, 
šveiti, o ji vėl čia, kaip kaltės įrodymas. Dažnai ją pri- 
simenu, kai man pasprunka koks nusikaltėlis. Mąstau: 
bėk nebėgęs, vyruti, bet dėmė visada išryškės, ir aš 
tave nutversiu. Štai kaip! Jums taip neatrodo? 

- Istorija, kurią aš atvežiau, šiek tiek primena Mė- 
lynbarzdžio istoriją. Trys kraujo dėmės, jas nuvalo, o 
jos visad išryškėja vėl. Bet tik tam, kas nori jas matyti, 
kaip pasakose. 

- Turiu užsukti į Raichštetą pasiimti brigadinin- 
ko, gausime padaryti lankstą. Jei pradėtumėte savo 
istoriją dabar? Buvo kartą žmogelis?.. 

— Gyveno jis vienas dvare su dviem šunimis, - 
pratęsė Adamsbergas. 

— Gera pradžia, komisare, man labai patinka, - 
pagyrė Trabelmanas ir ketvirtą kartą nusikvatojo. 


Sustabdęs mašiną nedidelėje Raichšteto stovėjimo 
aikštelėje, majoras surimtėjo. 

- Jūsų istorija skamba įtikinamai. Aš nesiginčiju. 
Bet jei jaunąją Vind nužudė jūsų žmogynas - sakau, 
jeigu - vadinasi, jis jau pusę amžiaus laksto po laukus 
su savo transformuojamomis šakėmis. Suprantate? 
Kokio amžiaus tas jūsų Mėlynbarzdis pradėjo siau- 
tėti? Pradinuko? 

Stilius kitas, negu Danglaro, tačiau prieštaravimai 
tie patys. 

— Ne, ne visai. 

— Nagi, komisare: kada jis gimė? 

— Nežinau, - išsisuko Adamsbergas, - apie jo šei- 
mą nieko nežinau. 

— Vis dėlto ne jauniklis, a? Mažiausiai septynias- 
dešimt aštuoniasdešimt metelių, teisybė? 

— Taip. 

— Ne man jums aiškinti, kiek reikia jėgos įveikti 
suaugusį žmogų ir pribaigti jį smūgiu yla. 

- Šakės sustiprina smūgio jėgą. 

— Bet paskui žudikas nutempia savo auką ir jos 
dviratį į laukus už dešimt metrų nuo kelio, per nuote- 
kų griovį užsiropščia atšlaite. Žinote, ką reiškia tempti 
negyvą kūną, teisybė? Elizabetė Vind svėrė šešiasde- 
šimt du kilogramus. 

— Kai paskutinį kartą mačiau tą žmogų, jis buvo 
nebejaunas, bet dar labai stiprus. Tikrai, Trabelmanai. 
Daugiau kaip metro aštuoniasdešimt penkių ir atrodė 
tvirtas, žvalus. 

- „Atrodė“, komisare, - tarstelėjo Trabelmanas, 
praverdamas užpakalines dureles savo brigadininkui 
ir trumpai kariškai su juo pasisveikindamas. - Ir prieš 
kiek laiko tai buvo? 

- Prieš dvidešimt metų. 

- Juokus krečiat, Adamsbergai, tiesiog juokus kre- 
čiat. Galiu jus vadinti Adamsbergu? 

- Prašom. 

- Važiuosime tiesiai į Šiltigeimą, aplenkdami 
Strasbūrą. Tiek jau to ta katedra. Manau, jums į ją 
nusispjaut. 

- Šiandien - taip. 

- O man visada. Tiesiog senienos man nieko ne- 
sako. Žinote, mačiau ją šimtus kartų, bet vis tiek ne- 
patinka. 

— O kas jums patinka, Trabelmanai? 

- Žmona, vaikai, darbas. 

Kaip paprasta. 

- Ir pasakos. Dievinu pasakas. 

Jau nebe taip paprasta, pasitaisė Adamsbergas. 

- Bet pasakos - senienos, - tarstelėjo. 

- Taip, kur kas senesnės už jūsų žmogyną. Tačiau 
pasakokite toliau. 

— Ar pirma galėtume užsukti į lavoninę? 

— Manau, norite pamatuoti? Neprieštarauju. 


Adamsbergas baigė savo pasakojimą, kai jie ėjo 
pro Teismo medicinos instituto duris. 

— Ką? - riktelėjo Trabelmanas, stabtelėdamas vi- 
dury vestibiulio. - Teisėjas Fiulžansas? Išprotėjote, 
komisare? 

— Nair kas? - ramiai atrėmė Adamsbergas. - Kas 
jums čia nepatinka? 

- Bet po šimts perkūnų, ar jūs žinote, kas toks 
teisėjas Fiulžansas? Čia jau nebe pasaka! Lyg man 

pareikštumėte, kad ugnimi spjaudo Nuostabusis 
princas, ne Slibinas. 

— Taip, gražus kaip princas, tačiau tai netrukdo 
jam spjaudyti ugnimi. 

— Ar suvokiate, Adamsbergai? Apie Fiulžanso 
bylas parašyta knyga. Ne kiekvienas krašto teisėjas 
nusipelnė knygos, tiesa? Jis įžymybė, teisuolis. 

— Teisuolis? Jis nemylėjo nei moterų, nei vaikų. Ne 
taip, kaip jūs, Trabelmanai. 

- Aš nelyginu. Tai persona, kurią visi gerbė. 

- Bijojo, Trabelmanai. Jo ranka buvo greita kirsti 
ir sunki. 

- Tokios ir reikia, kad triumfuotų teisingumas. 

- Ir ilga. Iš Nanto jis galėjo sudrebinti teismą Kar- 
kasone. 

— Nes turėjo autoritetą ir garsėjo teisingom pa- 
žiūrom. Juokus krečiat, Adamsbergai, tiesiog juokus 
krečiat. 

Prie jų pribėgo vyriškis baltu chalatu. 

- Pagarba, ponai. 

- Sveiki, Menarai, - trumpai tarstelėjo Trabelmanas. 

— Atsiprašau, majore, nepažinau. 

- Susipažinkite su kolega iš Paryžiaus, komisaru 
Adamsbergu. 

— Esu apie jus girdėjęs, - pasakė Menaras, spaus- 
damas komisarui ranką. 

- Jis linksmuolis, - paaiškino Trabelmanas. - Nu- 
veskite mus prie Elizabetės Vind, Menarai. 


Menaras rūpestingai atlankstė paklodę, atideng- 
damas jaunąją negyvėlę. Kurį laiką Adamsbergas 

nejudėdamas žvelgė į ją, paskui atsargiai pakreipė 
jos galvą, kad apžiūrėtų kraujosruvas ant pakaušio. 
Tada sutelkė dėmesį į kiaurymes pilve. 

- Kiek prisimenu, - pasakė Trabelmanas, - bend- 
ras ilgis siekia maždaug dvidešimt vieną ar dvidešimt 
du centimetrus. 

Adamsbergas dvejodamas palingavo galvą ir išsi- 
ėmė iš krepšio centimetrą. 

— Padėkite man, Trabelmanai. Turiu tik vieną 
ranką. 

Majoras išvyniojo centimetrą ant kūno. Adams- 
bergas kruopščiai prispaudė jo galą prie išorinio pir- 
mosios žaizdos krašto ir ištempė iki trečios žaizdos 
ribos. 

— 16,7 cm, Trabelmanai. Sakiau jums - niekada 
daugiau. 

— Paprasčiausias atsitiktinumas. 

Nieko neatsakydamas Adamsbergas pridėjo me- 
dinę liniuotę ir išmatavo žaizdų linijos plotį. 

- 0,8 cm, - pranešė, vyniodamas centimetrą. 

Kiek sutrikęs Trabelmanas kryptelėjo galva. 

— Manau, skyriuje galėsite nurodyti žaizdų gylį, - 
tarė Adamsbergas. 

- Taip, ir ylą, ir žmogų, kuris ją laikė. Ir jo pirštų 
atspaudus. 

— Vis dėlto sutiksite peržvelgti mano dosjė? 

— Aš toks pat profesionalas, kaip jūs, komisare. 
Nenumoju ranka į jokį pėdsaką. 

Trabelmanas trumpai nusikvatojo, nors Adams- 
bergas neįžvelgė čia nieko juokinga. 

Šiltigeimo skyriuje Adamsbergas padėjo savo 
dosjė krūvelę ant majoro stalo; brigadininkas atnešė 
jam ylą plastikiniame maišelyje. Įrankis buvo pats 
paprasčiausias, spindintis naujumu, jei ne tas apdžiū- 
vęs kraujas. 

- Jeigu jus suprantu, - tarė Trabelmanas, įsitaisęs 
už stalo, - sakau, jeigu - mes turėtume ieškoti, kas 
pirko ne vieną, o keturias ylas. 

— Taip, ir tik veltui sugaištumėte laiką. Tas žmo- 
gus, - Adamsbergas nebedrįso sakyti „Fiulžansas“, - 
nė už ką nepirktų keturių ylų vienu kartu, patrauk- 
damas į save dėmesį, kaip koks paskutinis vėpla. Dėl 
to jis pasirenka labai įprastus modelius. Įsigyja juos 
ne vienoje parduotuvėje, skirtingu laiku. 

- Ir aš taip daryčiau. 

Šiame kabinete majoras tapo griežtesnis, jo links- 
mumas priblėso. Sėdima padėtis, pagalvojo Adams- 
bergas, o galbūt oficiali aplinka neleidžia jam atsi- 
palaiduoti. 

— Viena yla gali būti pirkta rugsėjį Strasbūre, - 
pasakė jis, - kita liepą Rubė ir taip toliau. Tokiomis 
apylankomis nieko neatseksi. | 

— Aha, - užbaigė Trabelmanas. - Norite pamatyti 
mūsų vyrutį? Dar valandą kitą jį paspirginsim, ir jis 
prisipažins. Žinote, kai jį nutvėrėme, buvo išdažęs ne 
mažiau kaip pusantro butelio viskio. 

— Dėl to ir amnezija. 

— Pakerėtas tų amnezijų, a? Na, o aš ne, komisare. 
Nes remiantis amnezija ir laikinu psichiniu pakriki- 
mu tas tipas tikrai susigriebs dešimt penkiolika me- 
telių mažiau. Savotiška, ar ne? Ir visi žino tą triuką. 

Taigi jų amnezija aš tikiu ne daugiau, kaip jūsų Nuos- 
tabiuoju princu, pavirtusiu į slibiną. Bet nueikite pas 
jį, Adamsbergai, pats įsitikinsite. 


Bernaras Vetijė, penkiasdešimties metų vyriškis, 
išstypęs ir liesas, paburkusiu veidu, pusiaugulom tyso- 
pusėn. Tas ar anas, kas jam darbo. Adamsbergas pasi- 
teiravo, ar galįs su juo pasikalbėti; vyriškis linktelėjo. 

- Vis tiek neturiu ko papasakoti, - pratarė bejėgiš- 
kai. - Galva tuštutėlė, nieko neprisimenu. 

— Suprantu. Bet prieš tai, prieš tai, kai atsidūrėte 
tame kelyje? 

— Ot, net nežinau, kaip tenai atsidūriau. Nemėgstu 
vaikščioti. Trys kilometrai - vis dėlto kelio gabalas. 

— Taip, bet prieš tai, - neatlyžo Adamsbergas. - Iki 
to kelio. 

- Iki tol viską kaip reikiant prisimenu. Ė, vyruti, 
juk neužmiršau viso savo gyvenimo, ką? Pamiršau tik 
tą sumautą kelią ir toliau. 

— Suprantu, - pakartojo Adamsbergas. - Bet ką 
jūs veikėte iki to? 

— Na, žinai, aš pyliau. 

— Kur? 

- Iš pradžių buvau knaipėje. 

— Kokioje knaipėje? 

— „Kamštelyje“, šalia daržovininko. Tad nėra ko 
sakyti, kad neturiu atminties, va. 

— O paskui? 

— Na, jie, kaip paprastai, išgrūdo mane lauk, nes 
nebeturėjau skambančiųjų. Jau buvau toks šiltutėlis, 

kad nebenorėjau prašinėti išmaldos. Tad pasiieškojau 
kertės nakvynei. Juk dabar kaip reikalas šąla. Mano 
nuolatinę vietelę buvo užėmę vaikinai su trim šuni- 
mis. Patraukiau tolyn ir atsidūriau skvere, kažkokia- 
me geltoname plastikiniame kube vaikams. Viduje 
kiek šilčiau. Jis kaip būdelė, su durikėmis. O ant že- 
mės lyg kokios samanos. Bet žinai, va, tos samanos 
netikros, tam, kad vaikai neužsigautų. 

— Kokiame skvere? 

— Na, ten, kur teniso stalai, netoli knaipės. Ne- 
mėgstu vaikščioti. 

— O paskui? Buvai ten vienas? 

- Ir dar vienas vyrutis, jis susirado tą pačią būdelę. 
Ot nesiseka, pagalvojau. Bet greit persigalvojau, nes 
tas vyrutis kišenėje turėjo porą litrų. Ot sekasi, pa- 
galvojau, svarbiausia, bemat tiesiai jam išklojau: nori 
į būdelę, dalykis. Jis sutiko. Dosnus bičas. 

- Prisimeni tą bičą? Kaip jis atrodė? 

- Na, nepasakysi, kad neturiu atminties, bet bu- 
vau jau gerokai įkalęs, va, reikia suprasti. Ir buvo 
tamsu, nors į akį durk. O be to, dovanotam arkliui 
į dantis nežiūri. Man rūpėjo ne vyriukas, o jo bu- 
teliukas. 

— Bet juk šį tą prisimeni. Pamėgink papasakoti 
viską. Kaip jis kalbėjo, koks buvo, kaip gėrė. Aukštas, 
storas, Žemas, jaunas, senas? 

Vetijė pasikasė galvą, lyg norėdamas išjudinti sme- 
genis, ir kilstelėjo ant lovos, įbedęs į Adamsbergą pa- 
raudusias akis. 

- Ei, jie man čia nieko neduoda. 

Adamsbergas numatė tą atvejį ir buvo įsibrukęs 
į kišenę gertuvę konjako. Žvilgsniu parodė Vetijė į 
sargybinį kameroje. 

— Aha, - suprato Vetijė. 

- Tuoj, - vien lūpomis ištarė Adamsbergas. 

Vetijė kaip mat sumetė, linktelėjo. 

- Neabejoju, tavo atmintis puiki, - toliau dėstė 
Adamsbergas. - Papasakok man apie tą vyrutį. 

- Senas, - tarė Vetijė, - bet kaip ir jaunas, negaliu 
tau pasakyti. Guvus, va kaip. Bet senas. 

— Drabužiai? Prisimeni? 

— Buvo apdriskęs, kaip visi tie, kurie bastosi nakti- 
mis su dviem litrais kišenėje, va kaip. Ir ieško būdelės, 
kur permiegoti. Senas švarkas ir šalikas, dvi kepurės, 
užsmauktos ant akių, storos pirštinės, žodžiu, visas 
tas šlamštas, kad nenušaltum kiaušių. 

— Akiniai? Be barzdos? 

- Akinių nebuvo, akis dengė kepurė. Ir jokios 
barzdos, bet šviežiai nusiskutęs irgi nebuvo, va kaip. 
Ir nedvokė. 

— Tai yra? 

— Nesidaliju kerte su tais, kurie dvokia, tai jau taip, 
kiekvienam savo. Einu į pirtį dusyk per savaitę, ne- 
mėgstu dvokti. Ir nesisioju vaikų būdelėje. Ei, klau- 
syk, jei žmogus pila, tai dar nereiškia, kad negerbia 
vaikų. Vaikai geri. Šnekasi su valkatomis, kaip su bet 
kuo kitu. „Turi tėtį? Turi mamą?" Vaikai geri. Kol 
suaugėliai neprigrūda jiems visokio mėšlo į galvą, 
viską supranta. Tad aš nesisioju jų būdelėje. Jie gerbia 
mane, aš gerbiu juos. 

Adamsbergas atsisuko į sargybinį. 

- Brigadininke, - paprašė, - gal atneštumėte man 
stiklinę vandens ir dvi aspirino tabletes? Žaizda, — 
paaiškino, rodydamas ranką. 

Brigadininkas linktelėjo galva ir išėjo. Vetijė sku- 
biai ištiesė ranką, įsibruko konjako gertuvę. Nepraėjo 
nė minutės, ir brigadininkas grįžo su popierine stikli- 
naite rankoje. Adamsbergui teko praryti tabletes. 

— Klausyk, o šita va man primena, - Vetijė parodė į 
stiklinaitę. - Tas dosnus vyrutis turėjo tokį daikčiuką, 
kas tai matęs, kai geri draugėje? Tokią stiklinaitę, kaip 
tavo. Ir gėrė iš atskiro butelio. Ne iš kaklelio, supranti? 
Su manieromis. 

- Tikrai? 

— Tikrai. Ir aš pagalvojau: va tas tai iš aukštai krito. 
Žinai, yra tokių, kurie krinta iš aukštai. Paliks juos 
merga, jie įsmilksta į butelį ir visu greičiu žemyn, 
kaip rogėmis. Arba užsirauks jų kontora, ir pirmyn, 
jie pradeda gerti. O aš sakau: nė velnio. Nėra ko ristis 
žemyn dėl to, kad merga ar kontora parodė tau nosį. 
Sakau: velniai rautų, reikia kabintis. Man, supranti, 
drąsos nestigo. Nenukritau iš aukštai - jau buvau pa- 
žemėse. Tad ten ir likau. Rauki skirtumą? 

- Aišku, - pasakė Adamsbergas. 

- Žinok, aš neteisiu, ką čia. Bet vis dėlto skirtumas 
yra. Ir teisybė, kai Žozi mane paliko, man tai neišėjo į 
gera, sutinku. Bet, Žinai, aš jau ir prieš tai pyliau. Dėl 
to ji ir parodė kulnus. Ką čia ją smerksi, aš neteisiu. 
Tik tuos storašiknius, kurie gaili skatiko. Čia tai taip, 
kartais pridergiu jiems prie durų, nesiginu. Bet vaikų 
būdelėje - niekad. 


— Tu įsitikinęs, kad jis buvo iš aukščiau? 

— Aha, vyruti. Ir nusiritęs ne taip seniai. Nes tarp 
mūsiškių ilgai nosies neriesi su savo stiklinaite. Tarki- 
me, kabiniesi tos savo stiklinės tris keturis mėnesius, 
o paskui baigta, mauki iš kaklelio kaip visi pijokai. 
Kaip aš. Tik negeriu su tais, kurie dvokia, bet čia kitas 
reikalas, nosies klausimas, aš neteisiu. 

- Tai sakai, jis atsidūrė gatvėje ne daugiau kaip 
prieš keturis mėnesius? 

- Ei, aš tau ne radaras. Bet vis dėlto, sakyčiau, buvo 
šviežutėlis. Matyt, paliko merga, ir jis atsidūrė gatvėje, 
ką dabar gali žinoti? 

- Jūs kalbėjotės? 

— Na, ne per daugiausia, va taip. Nutarėme, kad 
vynelis neprastas. Ir kad tokiu oru net šuns laukan 
neišvarytum. Apie šį bei tą, kaip paprastai. 

Vetijė prispaudė ranką prie savo storo megztinio, 
prie marškinių kišenėlės, į kurią buvo įsibrukęs ger- 
tuvę. 

- Jis ilgai išbuvo? 

- Žinai, laiko aš neskaičiuoju. 

— Noriu pasakyti: išėjo? Ar užmigo būdelėje? 

- Neprisimenu. Matyt, nusmigau. Ar ėjau prasi- 
vaikščioti, nežinau. 

— O paskui? 

Vetijė skėstelėjo rankomis; jo rankos nusviro ant 
kelių. 

— Paskui kelias. Rytas, žandarai. 

- Ar tu sapnavai? Koks nors vaizdas? Pojūtis? 

Vyriškis sutrikęs suraukė antakius, spausdamas 
ranką prie megztinio, ilgi nagai gremžė nutrintą vil- 


ną. Adamsbergas vėl atsisuko į brigadininką, kuris 
trypčiojo, mankštindamas kojas. 

— Brigadininke, gal atneštumėte mano krepšį? 
Man reikėtų šį tą užsirašyti. 

Vetijė nusipurtė stingulį, mitriai kaip driežas išsi- 
traukė gertuvę, atkimšo ir susivertė kelis gurkšnius. 
Kai brigadininkas grįžo, viskas buvo savo vietoje, po 
megztiniu. Adamsbergas pasigėrėjo jo vikrumu ir mi- 
trumu. Darbas kuria padargą. Vetijė buvo išmanus 
žmogus. 

— Vienas dalykėlis, - pratarė šis ūmiai raustelėju- 
siais skruostais. - Sapnavau, jog susiradau patogią, 
šiltą vietelę, kur gali gerai išsimiegoti. Ir pykau, kad 
negaliu kaip reikiant ja pasinaudoti. 

— Kodėl? 

— Nes mane pykino. 

— Tau taip dažnai pasitaiko? Dažnai pykina? 

- Niekada. 

— O kad tau šilta, sapnuoji? 

— Klausyk, jei naktimis sapnuočiau, kad man šilta, 
būtų tikras rojus, vyruti. 

— Ar turi ylą? 

— Ne. Nebent tas tipas iš aukštai man ją davė. No- 
riu pasakyti, tas tipas iš aukštai, kuris atsidūrė žemai. 
Arba ašją nudžioviau. Ką aš žinau? Viskas, ką žinau — 
kad tuo daikčiuku nudūriau aną vargšę mergaitę. Gal 
ji buvo nuvirtusi ant kelio, gal palaikiau ją didele meš- 
ka, ką gali žinoti? 

— Tu tuo tiki? 

— Juk yra atspaudai. Ir aš buvau visai čia pat. 

—- Okam būtum tempęs tą didelę mešką ir jos dvi- 
ratį į laukus? 

- Supaisyk, kas pijoko galvoje, supaisyk, kad nori. 
Svarbiausia, aš gailiuosi, nemėgstu nieko skriausti. 
Neliečiu gyvulių, kodėl turėčiau žudyti žmones? Net- 
gi mešką? Nemanau, kad bijočiau meškų. Atrodo, 
Kanadoje jų per akis. Rausiasi po šiukšles, kaip ir aš. 
Norėčiau pažiūrėti, pasiraust su jomis po šiukšles. 

— Vetijė, jeigu nori viską sužinoti apie meškas... 

Adamsbergas prikišo lūpas jam prie ausies. 

— Nieko nesakyk, nieko neprisipažink, - pakuždė- 
jo. - Tylėk, sakyk tik tiesą. Amnezija. Prižadėk. 

- Ei! - įsikišo brigadininkas. - Atleiskite, komisa- 
re, bet su sulaikytaisiais kuždėtis draudžiama. 

— Labai atsiprašau, brigadininke. Aš jam pasakojau 
vieną smagią istoriją apie mešką. Ne tiek daug vaiki- 
nas turi pramogų. 

- Net jei taip, komisare, negaliu to leisti. 

Adamsbergas tylėdamas sužiuro į Vetijė. Ženklu 
parodė: „Supratai?“ Vetijė linktelėjo. „Prižadi?' - ne- 
byliai ištarė Adamsbergas. Vėl linkt - akys parau- 
dusios, bet žvilgsnis giedras. Tas vyrutis davė jam 
gertuvę, jis savas. Adamsbergas pakilo; prieš išeida- 
mas iš kameros uždėjo sveikąją ranką jam ant peties, 
spustelėjo, ir tai reiškė: „Palieku tave ir tavim pasi- 
kliauju.“ 


Grįžtant į kabinetą brigadininkas skubiai pasitei- 
ravo Adamsbergo: ar negalėtų ir jis išgirsti meškos 
istorijos? Adamsbergą išgelbėjo pasirodęs majoras. 

— Koks įspūdis? - pasiteiravo Trabelmanas. 

- Šnekus. 

- A, žiūrėk. Šiaip ar taip, tik ne su manim. Tas tipas 
suglebęs kaip lepšis. 

- Pernelyg suglebęs. Nepalaikykite už bloga, ma- 
jore, tačiau staigiai nutraukti alkoholio vartojimą 
tokiam užkietėjusiam alkoholikui kaip Vetijė pavo- 
jinga. 

- Puikiausiai žinau, komisare. Prie kiekvieno val- 
gio jis gauna po stiklinę. 

— Ką gi, padvigubinkite dozę. Patikėkit, majore, 
tai būtina. 

— Gerai, - nė kiek neįsižeidęs sutiko Trabelma- 
nas. - Ir kas naujo iš visų tų šnekų? - paklausė, sės- 
damasis prie stalo. 

- Tas tipas protingas ir jautrus. 

— Sutinku. Bet kada pripampsti kaip kempinė, tai 
ne kažin ko beverta. Vaikinai, kurie kulia savo žmo- 
nas, dažnai iki vakaro būna tikri avinėliai. 

- Bet Vetijė nebuvo teistas. Jokių muštynių, tiesa? 
Tai patvirtino Strasbūro policija. 

— Teisybė. Su tuo vyruku jie bėdos neturėjo. Kol 
tas nenulėkė nuo bėgių. Jūs juo patikėjote? 

— Aš jį išklausiau. 

Adamsbergas bešališkai atpasakojo pokalbį su Ve- 
tijė, praleisdamas tik epizodą su gertuve. 

- Visai įtikima, - užbaigė, - kad Vetijė buvo įvers- 
tas į automobilį, ant užpakalinės sėdynės. Jam buvo 
šilta, patogu, bet pykino. 

— Ir jūs sukūrėte automobilį, kelionę, vairuotoją 
vien iš to „šilumos pojūčio“? Ir viskas? 

- Taip. 


87 


- Juokus krečiat, Adamsbergai. Jūs panašus į tuos 
vyrukus, kurie iš tuščios skrybėlės ištraukia triušį. 

- Ir vis dėlto ištraukia. 

- Gal galvojate apie tą kitą valkatą? 

- Valkatą, kuris geria iš atskiro butelio ir stiklinės. 
Valkatą iš aukščiau. Seną. 

— Bet vis dėlto valkatą. 

— Galbūt, bet dar neaišku. 

- Sakykite, komisare, ar per visą jūsų karjerą kam 
nors yra pavykę priversti jus pakeisti nuomonę? 

Kurį laiką Adamsbergas sąžiningai nagrinėjo šį 
klausimą. 

-— Ne, - prisipažino galop kiek apgailestaudamas. 

- To aš ir bijojau. Ir leiskite jums pasakyti: jūsų 
ego didumo sulig šiuo stalu. 

Adamsbergas prisimerkė ir nutylėjo. 

— Sakau tai ne tam, kad įžeisčiau, komisare. Bet į 
šį tyrimą jūs prisistatote su krūva asmeninių idėjų, 
kuriomis niekas niekada netikėjo. Paskui pakreipiate 
faktus taip, kad jie jums tiktų. Nesakau, kad jūsų tyri- 
me nėra nieko įdomaus. Bet jūs nenagrinėjate, jūs net 
neišklausote kitos pusės! O aš turiu mirtinai nusigėru- 
sį vaikiną per tris žingsnius nuo aukos su ginklu prie 
šono ir pirštų atspaudais ant ginklo. Suprantate? 

— Suprantu jūsų požiūrį. 

— Bet jums nusispjaut, jūs laikotės savo. Kiti pa- 
prasčiausiai gali nešdintis velniop su savo darbu, savo 
mintimis, įspūdžiais. Pasakykite man tik viena: ne- 
sučiuptų žudikų pilnos gatvės. Neištirtų bylų, kurių 
mes - jūs ir aš - taip ir neišaiškinome, pilnos palėpės. 
O čia net ne jūsų byla. Taigi? Kodėl šita? 

— Kai perskaitysite 1973 metų dosjė Nr. 6, sužino- 
site, kad apkaltintas paauglys buvo mano brolis. Tai 
sugriovė jam gyvenimą, o aš praradau brolį. 

— Tai toks jūsų „vaikystės prisiminimas“? Negalė- 
jote pasakyti anksčiau? 

- Jūs nebūtumėte išklausęs. Pernelyg šališka, per- 
nelyg asmeniška. 

— Teisybė. Farui nėra nieko blogiau, kaip šeima, 
įklimpusi į mėšlą. 

Jis ištraukė aplanką Nr. 6 ir atsidusęs padėjo ant 
krūvelės viršaus. 

— Klausykite, Adamsbergai, - kalbėjo toliau, - at- 
sižvelgdamas į jūsų reputaciją aš perskaitysiu jūsų 
dosjė. Taip mūsų mainai bus visaverčiai, bešališki. 
Jūs būsite susipažinęs su mano požiūriu, aš su jūsų. 
Tvarka? Susitiksime rytoj ryte. Už poros šimtų metrų 
nuo skyriaus į dešinę yra geras viešbutukas. 


Prieš eidamas į viešbutį Adamsbergas ilgai klai- 
džiojo laukais. Ant Trabelmano nepyko, šis parodė 
norą bendradarbiauti. Bet majoras suprato jį ne ge- 
riau, nei kiti. Visur, visada jis susidurdavo su nepa- 
tikliais žvilgsniais, visur vienas linkdavo po teisėjo 
našta ant pečių. 

Nes Trabelmanas neklydo dėl vieno. Jis, Adams- 
bergas, nesitrauks. Atstumas tarp žaizdų vėl neviršija 
šakių skersinio ilgio. Valkatą Vetijė pasirinko, pasekė 
ir litru vyno nugirdė tas tipas užsmaukta ant akių 
kepure, pasistengęs neprisiliesti savo bendro seilių. 
Paskui Vetijė buvo įverstas į mašiną ir paliktas jau 
atlikto nusikaltimo vietoje. Seniui beliko įsprausti jam 


89 


į rankas ylą ir paskui numesti ją greta jo. Tada užvesti 
variklį ir ramiai sau nutolti, palikus naują atpirkimo 
ožį Trabelmano įkarščiui. 


XI 


DEVINTĄ VALANDĄ ATĖJĘS į skyrių Adamsbergas 
pasisveikino su budinčiu brigadininku, tuo, kuris no- 
rėjo išgirsti meškos istoriją. Tas ženklu jam parodė, 
kad reikalai blogi. Trabelmanas iš tiesų buvo praradęs 
visą savo vakarykštį palankumą ir laukė jo, stovėda- 
mas kabinete, sukryžiavęs rankas, tiesia nugara. 

- Jūs iš manęs tyčiojatės, Adamsbergai? - pasitei- 
ravo pykčio kupinu balsu. - Ar tokia farų manija - 
laikyti žandarus kvaišeliais? 

Adamsbergas stovėjo prieš majorą. Geriausia to- 
kiu atveju leist išsilieti. Jis atspėjo, ir to pakako. Bet 
Adamsbergas neįsivaizdavo, kad Trabelmanas taip 
mitriai apsisuks. Deramai jo neįvertino. 

— Teisėjas Fiulžansas jau šešiolika metų miręs! - 
riktelėjo Trabelmanas. - Palikęs šį pasaulį, gavęs galą, 
negyvas! Tai jau nebe pasaka, Adamsbergai, o siaubo 
romanas! Ir nesakykite, kad to nežinojote! Jūsų užra- 
šai nutrūksta 1987 metais! 

- Aišku, kad žinojau. Buvau jo laidotuvėse. 

- Ir sugaišinote man visą dieną su savo beprotiška 
istorija? Aiškindamas, kad tas senis Šiltigeime nužu- 
dė mažąją Vind? Nė minutės nepagalvodamas, kad 


šaunusis žandaras Trabelmanas galėtų pasiklausinėti 
apie teisėją“ 

- Iš tiesų apie tai nepagalvojau, atsiprašau. Bet 
jei jūs pasistengėte tai padaryti, vadinasi, Fiulžan- 
so atvejis jus sudomino tiek, kad panorote sužinoti 
daugiau. 

— Kąjūs žaidžiate, Adamsbergai? Vaikotės šmėklą? 
Nenoriu tikėti - arba jūsų vieta nebe tarp farų, o be- 
protnamyje. Kokio velnio jūs čia atvažiavote? Jeigu 
atvirai“ 

— Išmatuoti žaizdų, apklausti Vetijė ir nurodyti 
jums šitą pėdsaką. 

— Gal manote, kad tai koks nors varžovas? Imita- 
torius? Sūnus? 

Adamsbergui pasirodė, kad tarpsnis po tarpsnio 
atgyja užvakarykštis jo pokalbis su Danglaru. 

— Jokio sekėjo, jokio sūnaus. Fiulžansas veikia 
vienas. 

— Ar suvokiate, kad šalčiausiai man prisipažįstate 
netekęs proto? 

— Suvokiu, kad jums taip atrodo, majore. Ar leisite 
man prieš išvažiuojant atsisveikinti su Vetijė? 

— Ne! - riktelėjo Trabelmanas. 

- Jei jūs nusiteikęs įduoti teisėjams nekaltą žmogų, 
jūsų reikalas. 

Adamsbergas apėjo Trabelmaną, susirinko savo 
dosjė ir nerangiai sugrūdo juos į krepšį - viena ranka 
taip greit neapsisuksi. Majoras jam nepadėjo, lygiai 
taip, kaip nepadėjo Danglaras. Atsisveikindamas jis 
ištiesė Trabelmanui ranką, bet tas nė nekrustelėjo. 

- Ką gi, vieną gražią dieną mes dar susitiksime, 
Trabelmanai, su teisėjo galva, pamauta ant jo šakių. 

- Aš suklydau, Adamsbergai. 

Komisaras nustebęs pakėlė akis. 

- Jūsų ego didumo ne sulig šiuo stalu, o sulig Stras- 
būro katedra. 

- Kuri jums nepatinka. 

- Visai teisingai. 

Adamsbergas pasuko prie durų. Kabinetą, kori- 
dorių, vestibiulį apgaubė tyla, nuslopindama balsus, 
bruzdesį, žingsnius. Išėjęs pro duris jis pamatė, kad 
atsilikęs per kelis žingsnius jį seka jaunasis brigadi- 
ninkas. 

— O meškos istorija, komisare? 

Jis pamerkė jam ir pėsčiomis - automobiliu jo nie- 
kas nepavežė - patraukė į Strasbūro stotį. Bet, kitaip 
nei Vetijė, keletas kilometrų pėstute komisarui atrodė 
ne „kelio gabalas“, o tiesiog pasivaikščiojimas, vos ga- 
nėtinas, kad išmestum iš galvos naują priešą, kuriuo 
teisėjas Fiulžansas ką tik papuošė jo kolekciją. 


XII 


TRAUKINYS Į PARYŽIŲ BUVO tik po geros valandos, 
ir Adamsbergas, lyg mesdamas iššūkį Trabelmanui, 
nusprendė aplankyti Strasbūro katedrą. Apėjo ją 
visą, nes, pasak majoro, tokia jau jo dalia, kad jo ego 
prilygsta tiems neaprėpiamiems praėjusio amžiaus 
matams. Paskui perėjo navą, deambulatorijus, stro- 


92 


piai perskaitė visus aprašus. Ryškiausias ir drąsiausias 
gotikinio stiliaus pavyzdys. Tad ko gi dar reikia Tra- 
belmanui? Jis užvertė galvą į bokšto viršūnę, šedevrą, 
besistiebiantį į 142 m aukštį. O jis pats vos siekė ūgį, 
privalomą, kad priimtų tarnauti policijoje. 

Kai traukinyje ėjo per vagoną-barą, išrikiuoti bu- 
teliai nukreipė jo mintis į Vetijė. Dabar Trabelmanas 
veikiausiai stumia jį prisipažinti, lyg apkvaitusį gyvulį 
į skerdyklą. Kad tik Vetijė nepamirštų jo prašymų, 
kad tik atsilaikytų. Tiesiog keista, kaip jis, Adamsber- 
gas, niršta ant tos nepažįstamos Žozi, kad ši palikusi 
Vetijė - juk jis pats taip pat staigiai paliko Kamilę. 


Komisariate jį nustebino kamparo kvapas; jis 
stabtelėjo Sinodo salėje, kur atsisagsčiusio marški- 
nius, kakta įsirėmusio į sukryžiuotas rankas Noelio 
sprandą masažavo leitenantė Retankur. Jos rankos 
slydo nuo pečių iki pakaušio — ratu, išilgai, regis, 
apgaubdamos Noelį kūdikiška palaima. Susigriebęs, 
kad komisaras čia, jis krūptelėjo ir skubiai užsisagstė 
marškinius. Vien Retankur, atrodo, nėmaž nesutriko 
ir, trumpai pasisveikinusi su Adamsbergu, ramiai už- 
suko tepalo tūbelę. 

- Minutėlę, - tarstelėjo. - Noeli, dvi tris dienas 
jokių staigių kaklo judesių. O jei reikės nešti ką sun- 
kaus, neškite kairiąja, ne dešiniąja ranka. 

Paskui Retankur priėjo prie Adamsbergo, o Noelis 
dingo iš kambario. 

— Kai taip šalta, - paaiškino kaip niekur nieko, - 
žmonėms sutraukia raumenis ir suka kaklą. 

— Mokate tai gydyti? 

- Ir neblogai. Parengiau dosjė Kvebeko stažuotei, 
blankai išsiųsti, vizos gautos. Lėktuvo bilietus atsiųs 
poryt. 

- Ačiū, Retankur. Danglaras čia? 

- Jis jūsų laukia. Vakar vakare Ernonkūro duktė 
prisipažino. Advokatas ketina remtis laikinu proto 
aptemimu, beje, regis, tai tiesa. 


Jam įėjus Danglaras pakilo ir kažkaip sumišęs iš- 
tiesė ranką. 

— Jūs bent paduodate man ranką, - nusišypsojo 
Adamsbergas. - Trabelmanas nė nemano to daryti. 
Pasirašykime Ernonkūro protokolą. Sveikinu baigus 
tyrimą. 

Kol komisaras pasirašinėjo, Danglaras stebėjo jį, 
stengdamasis suprasti, ar šis šaiposi - juk suimti ba- 
roną atsisakė ir šį kelią nurodė pats Adamsbergas. 
Bet ne, Adamsbergo veide nė šešėlio pašaipos, ir jo 
sveikinimas atrodė nuoširdus. 

- Šiltigeime buvo nekaip? - paklausė Danglaras. 

— Viena vertus, labai gerai. Nauja yla, 16,7 cm il- 
gio ir 0,8 cm pločio žaizdų linija. Sakiau jums, Dan- 
glarai - skersmuo tas pats. Nusikaltėlis - benamis 
triušelis, romus ir prasigėręs: tobulas grobis vanagui. 
Prieš visą tą tragediją jį apdorojo iš po žemių išdygęs 
kažkoks senis. Tariamas nelaimės bendras, kuris savo 
vyną gėrė delikačiai, iš stiklinaitės, neliesdamas mūsų 
prasigėrusio triušelio butelio. 

— O kita vertus? 

— Kur kas blogiau. Trabelmanas stojo piestu. Jis 
sako, kad man rūpi vien tik mano požiūris ir kad aš 

nematau kitų. Teisėjas Fiulžansas jam - figūra. Beje, 
aš taip pat, tik kita prasme. 

— Kokia? 

Prieš atsakydamas Adamsbergas nusišypsojo. 

— Strasbūro katedros. Jis sako, kad mano ego di- 
dumo sulig katedra. 

Danglaras švilptelėjo. 

- Vienas iš viduramžių meno perlų, - pradėjo, - su 
šimto keturiasdešimties metrų bokštu, pastatyta 1439 
metais, Johano Hiulco šedevras. 

Adamsbergas mostu nutraukė šią paskaitėlę. 

— Vis dėlto neprastai, - baigė Danglaras. - Goti- 
ka kaip ego - egotika. Jūsų Trabelmanas - šmaikš- 
tuolis. 

— Taip, priešokiais. Bet tada jis anaiptol nešmaikš- 
tavo ir išgrūdo mane lauk it kokį valkatą. Jo pateisini- 
mui reikia pasakyti, kad jis sužinojo, jog teisėjas jau 
šešiolika metų miręs. Tai jam ne per daug patiko. Yra 
žmonių, kuriuos tokios žinios išmuša iš vėžių. 

Adamsbergas kilstelėjo ranką, sulaikydamas Dan- 
glaro repliką. 

- Jums padėjo? - pasiteiravo. - Retankur masa- 
Žas? 

Danglaras pajuto, kad jį vėl pagauna irzlumas. 

— Taip, - patvirtino Adamsbergas. - Jūsų kaklas 
paraudęs, ir jūs dvelkiate kamparu. 

- Man suko kaklą. Kiek žinau, tai ne nusikalti- 
mas. 

- Priešingai. Nėra nieko bloga gydytis, aš žaviuosi 
Retankur sugebėjimais. Jei neprieštaraujate ir kadangi 
viskas pasirašyta, eisiu pasivaikščioti. Aš pavargęs. 

Danglaras neatkreipė dėmesio į prieštaravimą, 
tokį būdingą Adamsbergui, ir nedėjo pastangų, kad 
paskutinis žodis būtų jo. Jeigu Adamsbergui taip rei- 
kia to paskutinio žodžio, tegu sau jį turisi ir nešasi. 
Tik ne žodinė dvikova išspręs jų konfliktus. 


Kapitulos salėje Adamsbergas pamojo Noeliui. 

— Kaip Favras? 

- Jį apklausė apygardos komisaras; kol bus pa- 
teiktos tyrimo išvados, jis nušalintas nuo pareigų. 
Jūsų apklausa rytoj vienuoliktą valandą Brezijono 
kabinete. 

— Mačiau raštelį. 

- Jei nebūtumėte sudaužęs to butelio, nieko nebū- 
tų nutikę. Juk jis negalėjo žinoti, ketinate panaudoti 
prieš jį tą šukę ar ne. 

- Ir aš, Noeli. 

— Kaip kaip? 

- Ir aš, Noeli, - ramiai pakartojo Adamsbergas. - 
Kol kas nežinau. Nemanau, kad būčiau jį puolęs, bet 
nesu įsitikinęs. Tas kretinas mane įsiutino. 

— Velniai rautų, komisare, nešnekėkite tokių daly- 
kų Brezijonui, arba jums šakės, Favras aiškinsis teisėta 
savigyna, o jums tai gali atsirūgti. Diskreditacija, jūs 
nepatikimas, suprantate? 

- Taip, Noeli, - atsiliepė Adamsbergas, nustebintas 
leitenanto rūpestingumo, kurio iki šiol niekad nebūtų 
įtaręs. - Paskutiniu laiku aš mažumą įsikarščiuoju. 
Turiu ant sprando vaiduoklį, ir jį sunku tampyti. 

Pripratęs prie nesuprantamų komisaro užuominų, 
Noelis nuleido jas negirdom. 

— Nė žodžio Brezijonui, - pakartojo susirūpinęs. — 
Jokių sąžinės priekaištų, jokios savianalizės. Pasa- 
kykite, jog sudaužėte tą butelį, kad pagąsdintumėte 
Favrą. Kad, be abejo, ketinote numesti jį ant žemės. 
Taip mano visi, ir visi tai paliudys. 

Leitenantas įdėmiai pažvelgė Adamsbergui į akis, 
ieškodamas pritarimo. 

— Gerai, Noeli. 

Spausdamas jam ranką Adamsbergas nustebęs pa- 
juto, kad trumpam jie pasikeitė vaidmenimis. 


XIII 


ADAMSBERGAS ILGAI ŽINGSNIAVO žvarbiomis ga- 
tvėmis, susisiautęs striukės skvernus, vis dar su kelio- 
niniu krepšiu ant peties. Perėjo Seną, paskui be jokio 
tikslo patraukė šiaurės kryptimi - mintys jaukėsi jo 
galvoje. Mielai būtų sugrįžęs atgal į tą ramią akimir- 
ką, kai prieš trejetą dienų uždėjo ranką ant atvėsusio 
šildymo katilo gaubto. Bet nuo to laiko, atrodo, vis- 
kas aplink sproginėjo taip, kaip ta cigaretę papsinti 
rupūžė. Ir ne viena - daugybė rupūžių darniai papsi 
cigaretes ir viena po kitos sproginėja. Į visas puses 
ištiškę viduriai raudonu lietumi pažėrė pasklidus jų 
atvaizdus. Prisikėlęs iš numirusiųjų teisėjas, gyvasis 
numirėlis, trys Šiltigeimo žaizdos, geriausio jo pa- 
vaduotojo priešiškumas, brolio veidas, šimto ketu- 
riasdešimt dviejų metrų aukščio Strasbūro katedros 
bokštas, princas, virtęs į slibiną, butelis, kuriuo jis 


97 


švytravo prieš Favrą. Ir pykčio priepuoliai — prieš 
Danglarą, prieš Favrą, prieš Trabelmaną ir - slap- 
čiomis - prieš Kamilę, kuri jį paliko. Ne. Tai jis pali- 
ko Kamilę. Jis viską apverčia aukštyn kojom, kaip su 
princu ir slibinu. Įniršis prieš visus. Taigi prieš save, 
ramiai būtų tarstelėjęs Ferezas. Eik velniop, Ferezai. 

Jis stabtelėjo, susigriebęs, kad skendėdamas min- 
čių chaose svarsto, kas būtų, jei įspraustum slibiną į 
Strasbūro katedros portalą, ar šis trauktų orą ir - paf 
paf paf - sprogtų? Atsirėmė į žibintą, įsitikino, kad 
ant šaligatvio jo netyko joks Neptūno atvaizdas, ir 
persibraukė ranka veidą. Buvo išvargęs, žaizda tvink- 
čiojo. Neužgerdamas prarijo dvi tabletes ir pakėlęs 
akis pamatė, kad kojos atnešė jį iki Klinjankūro. 

Tad maršrutas aiškus. Pasukęs dešinėn jis patraukė 
prie seno Klementinos Kurbė namelio, įsispraudusio 
gatvelės gale netoli „blusų turgaus“. Senutės nebuvo 
matęs jau ištisi metai, nuo pat didžiosios „4“ bylos. 
Ir nemanė, kad kada nors vėl ją pamatys. 


Pasibeldė į medines duris netikėtai laimingas, vil- 
damasis, kad močiutė bus vietoje, bruzdės po kambarį 
ar po palėpę. Ir jį atpažins. 

Duris jam atidarė stora moteris, įsispraudusi į 
gėlėtą suknią, pasirišusi išblukusią melsvą virtuvės 
prijuostę. 

- Atleiskite, negaliu paspausti jums rankos, komi- 
sare, - tarė Klementina, atkišdama jam dilbį, - triūsiu 
po virtuvę. 

Adamsbergas pakratė ištiestą senutės dilbį. Ši 
nusibraukė į prijuostę miltuotas rankas ir grįžo prie 

viryklės. Nurimęs jis nusekė paskui ją. Klementinos 
niekas nestebino. 

— Nagi, pasidėkite krepšį, - tarė Klementina. - Ir 
patogiai įsitaisykite. 

Atsisėdęs ant virtuvinės kėdės Adamsbergas stebė- 
jo, kaip ji triūsia. Ant medinio stalo - iškočiota tešla, 
Klementina stikline spaudo iš jos skrituliukus. 

- Rytdienai, - paaiškino. - Paplotėliai eina į pabai- 
gą. Paimkite iš dėželės, šis tas dar likę, o paskui įpilki- 
te mums dvi taureles portveino, jums bus į gera. 

- Kodėl, Klementina? 

- Na, nes turite rūpesčių. Žinote, kad apvesdinau 
savo mažylį? 

— Su Lizbete? - pasiteiravo Adamsbergas, imda- 
mas portveiną ir paplotėlius. 

- Žinoma. O jūs? 

— O aš pasielgiau atvirkščiai. 

- Na jau, ji jus kamavo? Tokį gražų vyrą, kaip 
jūs? 

- Priešingai. 

- Tuomet jūs. 

- Aš. | 

- Negerai, - pareiškė senoji moteris ir išlenkė treč- 
dalį taurelės. - Tokią mielą mergytę. 

- Iš kur žinote, Klementina? 

- Klausykit, juk nemažai laiko praleidau jūsų 
komisariate. Taigi, dievaži -kažkuo užsiimi, žaidi, 
šnekučiuoji... 

Klementina pašovė paplotėlius į seną dujinę viry- 
klę, uždarė girgždančias orkaitės dureles ir neramia 
akimi nužvelgė juos pro aprūkusį stiklą. 

- Taip jau yra, - šnekėjo toliau, - tie, kurie vaikosi 
sijonų, turi daug rūpesčių, kada kaip reikiant įklimps- 
ta, ar ne teisybė? Ir prikaišioja savo sužadėtinei. 

— Ką turite galvoj, Klementina? 

— Na, kadangi ta meilė kliudo jiems vaikytis sijo- 
nus. Taigi reikia nubaust sužadėtinę. 

- Ir kaip jie ją nubaudžia? 

— Po šimts, parodydami jai, kad apgaudinėja ją 
kairėn dešinėn. Tada mergytė į dūdas, o jam tai ne 
prie širdies. Niekam nepatinka virkdyti žmones. Ir 
jis ją palieka. 

— O paskui? - paklausė Adamsbergas, taip įdėmiai 
klausydamasis pasakojimo, lyg senutė būtų dėsčiusi 
jam kažkokią pritrenkiamą epopėją. 

— Na, štai jis ir prisidirbo, prarado mergytę. Nes 
vaikytis - viena, o mylėti - kas kita. Du skirtingi da- 
lykai. 

— Kodėl du? 

— Nes vaikymasis vyrui laimės neatneš. O myli — 
negali ištvirkauti. Taigi tas mergišius taikosi iš vienos 
pusės, taikosi iš kitos, bet niekad nebūna patenkintas. 
Iš pradžių kenčia mergytė, paskui jis. 

Klementina atidarė orkaitės dureles, žvilgtelėjo, 
vėl uždarė. 

- Tikra tiesa, Klementina, - pasakė Adamsbergas. 

— Nereikia būt dideliam mokslinčiui, kad tai su- 
prastum, - atsiliepė ji, skuduru braukdama stalą. - 
Tuoj paruošiu pjausnius. 

— O kodėl mergišius vaikosi sijonų, Klementina? 

Senutė dideliais kumščiais įsirėmė į stalą. 


— Na, nes taip paprasčiau. Kai myli, reikia atiduoti 
save, užtat kai vaikaisi sijonų, ne. Pjausniai su pupe- 
lėmis tiks? Pati jas lukštenau. 

— Aš čia vakarieniauju? 

— Na, juk metas. Jus reikia pamaitinti, jau visai 
pasturgalio nebeliko. 

— Nenorėčiau suvalgyti jūsų pjausnio. 

- Turiu du. 

- Žinojote, kad ateisiu? 

- Klausykite, aš ne aiškiaregė. Esu priglaudusi vie- 
ną bičiulę. Bet šįvakar ji vėlai grįš. Tad krimtausi dėl 
to pjausnio. Būčiau suvalgiusi jį rytoj, bet nemėgstu 
dusyk iš eilės valgyti kiaulieną. Nežinau kodėl, bet 
man taip atrodo. Įmesiu dar malkų, ar pažiūrėsite 
orkaitę? 


Svetainę, nedidelę, prigrūstą aptrintų gėlėtų krės- 
lų, apšildė tik židinys. Kitur name - dvi malkomis 
kūrenamos krosnys. Kambaryje ne daugiau kaip +15*. 
Kol Klementina kurstė ugnį, Adamsbergas padengė 
stalą. 

- Ne virtuvėje, - pareiškė Klementina, atimdama iš 
jo lėkštes. - Jeigu jau turiu svečių, jaukiai įsitaisysime 
svetainėje. Baikite savo portveiną, būsite žvalesnis. 

Adamsbergas pakluso ir iš tiesų labai patogiai įsi- 
taisė prie stalo mažojoje svetainėje, atsukęs nugarą 
į židinio liepsną. Klementina prikrovė jam lėkštę ir 
neklaususi pripylė sklidiną taurę vyno. Įsispraudė už 
apykaklės gėlėtą servetėlę, kitą padavė Adamsbergui, 
tas pasekė jos pavyzdžiu. 

— Supjaustysiu jums mėsą, - pasakė ji. - Jūs su 
savo ranka nevaliosite. Tai irgi teikia jums peno ap- 
mąstymams? 

— Ne, Klementina, šiuo metu aš daug nemąstau. 

- Kai nemąstai, prisidarai bėdos. Visada reikia 
judinti smegenis, mielasai Adamsbergai. Ar bent ne- 
pykstate, kad kartais vadinu jus pavarde? 

- Ne, ką jūs. 

- Gana paikioti, - sėsdama į vietą, pasakė Kle- 
mentina. - Tai kas gi jums nutiko? Nekalbant apie 
sužadėtinę? 

- Šiuo metu aš visus užsipuolu. 

— Dėl to ir ranka? 

- Pavyzdžiui. 

- Žinote, aš ne visada prieš muštynes, jos apmalši- 
na nervus. Bet jei neturite tokio įpročio, reikia judinti 
smegenis. Arba tai apmaudas dėl mažytės, arba kas 
kita, o gal viskas kartu. Juk neketinate palikti man 
pjausnio, ką? Reikia išvalgyti lėkštę. Nevalgai, šit ir 
nelieka pasturgalio. Tuoj atnešiu ryžių pudingo. 

Klementina pastatė prieš Adamsbergą deserto 
dubenėlį. 

— Pasilikčiau jus dviem savaitėms, tai atpenėčiau, - 
pareiškė. - Kas dar jus slegia? 

— Gyvas numirėlis. 

— Na jau, na jau, šitą galima sutvarkyti. Ne taip 
sudėtinga, kaip meilė. Ką gi jis padarė? 

- Aštuonis kartus nužudė ir ką tik dar sykį. Ša- 
kėmis. 

— O kaip seniai jis miręs? 

- Šešiolika metų. 

- Ir kur dabar nužudė? 

— Netoli Strasbūro, praėjusio šeštadienio vakarą. 
Merginą. 

- Ta mergina nepadarė jam nieko bloga? 

- Ji jo net nepažinojo. Tai siaubūnas, Klementina, 
gražus ir nuožmus siaubūnas. 

— Na, mielai tikiu. Kas čia per mada žudyti devynis 
žmones, kurie tau nieko nepadarė. 

— Bet kiti nenori tuo tikėti. Niekas. 

- Tie kiti - dažnai bukagalviai. Ir nebandyk jiems 
ką nors įkalt į makaulę, jei jie nenori. Jei mėginate tai 
padaryti, tik tuščiai tąsot sau nervus. 

- Jūsų tiesa, Klementina. 

— Na, gerai, dabar pamirškime kitus, - pertarė jį 
Klementina, prisidegdama storą cigaretę. - Išdės- 
tykite man savo reikalą. Gal pristumtumėte krėslus 
prie židinio? Nesitikėjome, kad taip prignybs šaltis, 
a? Atrodo, jis artinasi nuo Šiaurės ašigalio. 


Adamsbergas sugaišo daugiau kaip valandą, kad 
ramiai išdėstytų Klementinai faktus, nors neįsivaiz- 
davo, kodėl tai daro. Juos pertraukė tik pasirodžiusi 
senoji Klementinos bičiulė, panašaus amžiaus, aštuo- 
niasdešimt kelerių metų. Tačiau, kitaip nei Klemen- 
tina, ji buvo čiuplutė, smulkutė ir bugšti, o visą jos 
veidą vagojo raukšlelės. 

- Žozete, susipažink su komisaru, apie kurį aną- 
dien tau pasakojau. Nebijok, jis neblogas vaikinas. 

Adamsbergas atkreipė dėmesį į šviesiai dažy- 
tus plaukus, padorų moterišką kostiumėlį ir perlų 
auskarėlius - neišdildomus seniai pamiršto buržua 

gyvenimo pėdsakus. Bet avėjo ji dideliais sportba- 
čiais. Žozetė droviai pasisveikino ir nutrepeno prie 
stalo, apstatyto Klementinos mažylio kompiuteriais. 

- Ko ji turėtų bijoti? - paklausė Adamsbergas. 

— Juk jūs faras, o tai jau šis tas, - atsiduso Kle- 
mentina. 

- Atsiprašau, kaip? - perklausė Adamsbergas. 

- Užsiimkime savo reikalais, ne Žozetės. Gerai 
padarėte, kad pasakėte, jog lošėte su broliu kortomis. 
Paprastos mintys dažnai pačios geriausios. Sakykite, 
ar kartais per visą tą laiką nepalikote tos ylos sietu- 
voje? Nes ji iškils į paviršių. 

Adamsbergas pasakojo toliau, kartkartėmis pa- 
kurstydamas ugnį ir laimindamas tą dievaižin kokį 
vėjo gūsį, atginusį jį pas Klementiną. 

- Tas žandaras - kvailys, - nusprendė Klementi- 
na, sviesdama nuorūką į liepsną. - Kas nežino, kad 
Nuostabusis princas gali pavirsti į slibiną. Iš tiesų turi 
būti visiškas bukagalvis, kad to nesuvoktum. 


Adamsbergas pusiaugulom įsitaisė ant senos sofos, 
pasidėjęs sužeistą ranką ant pilvo. 

— Dešimt minučių atsipūsiu, Klementina, ir eisiu. 

— Suprantu, jus tai graužia, nes su savo gyvuoju 
numirėliu įsivėlėte į neaiškią istoriją. Bet laikykitės, 
mielasai Adamsbergai. Dar neaišku, ar tai tikras rei- 
kalas, bet neaišku, ir kad netikras. 

Kol Klementina nusisukusi žarstė ugnį, Adams- 
bergas kietai užmigo. Senutė nuėmė vieną krėslą den- 
giantį pledą ir apklojo komisarą. 

Eidama gulti susitiko Žozetę. 

- Jis miega ant sofos, - paaiškino mostelėdama. - 
Tas vaikinas pasakoja keistus dalykus, Žozete. Bet 
mane jaudina tai, kad jis nebeturi pasturgalio, pa- 
stebėjai? 

— Nežinau, Klemi, anksčiau jo nepažinojau. 

— Na, sakau tau. Reikėtų jį atpenėti. 


Komisaras su Klementina virtuvėje gėrė kavą. 

— Atleiskite, Klementina, ir nepastebėjau, kaip 
užmigau. 

— Anokia čia bėda. Jei užmigote, vadinasi, taip 
reikėjo. Turite suvalgyti dar vieną sviestainį. Ir jeigu 
jums reikia eiti pas šefą, gausite persirengti. Tuojau 
išlyginsiu jums švarką ir kelnes, negalite eiti ten toks 
susiglamžęs. 

Adamsbergas persibraukė ranka smakrą. 

- Paimkite vonioje mažylio skustuvą, - pasakė ji, 
nešdamasi jo drabužius. 


XIV 


DEŠIMTĄ VALANDĄ RYTO Adamsbergas paliko 
Klementiną - pilnu pilvu, švariai nusiskutęs, išly- 
gintais drabužiais ir - ypatinga Klementinos ma- 
lone! - laikinai atlėgusia širdimi. Aštuoniasdešimt 
šešerių metų senutė mokėjo duoti neskaičiuodama. 
O jis? Jis ką nors parveš jai iš Kvebeko. Jie ten ti- 
kriausiai turi šiltutėlių drabužių, kokių Paryžiuje 
niekas nėra matęs. Gerą storą meškenos lopinių 

švarką arba elnio odos batus. Kažką negirdėta ne- 
regėta, visai kaip ji. 

Prieš prisistatydamas pas apygardos komisarą, jis 
prisiminė neramias leitenanto Noelio instrukcijas, ku- 
rioms Klementina pritarė: „Meluoti sau - vienas daly- 
kas, o meluoti farams kartais būtina. Neverta nusvilti 
dėl garbės. Garbė - tiktai tavo, ne farų reikalas.“ 


Apygardos komisaras Brezijonas didžiai vertino 
Adamsbergo darbo rezultatus, kurie gerokai pra- 
noko kitų jo komisarų pasiekimus. Tačiau nejautė 
simpatijos nei jam pačiam, nei jo gyvenimo būdui. 
Vis dėlto prisiminė jo išgyvenimus tiriant neseną „4“ 
bylą - reikalas buvo įgavęs tokį mastą, kad ministerija 
vos jo nenušalino. Kaip tikras teisėtvarkos atstovas, 
Brezijonas suvokė, kiek jis turi būti dėkingas Adams- 
bergui. Tačiau tos muštynės su brigadininku trikdė, o 
svarbiausia, jį stebino, kad sukėlė jas nerūpestingasis 
jo komisaras. Jis išklausė Favro parodymus, ir jam la- 
bai nepatiko bukas brigadininko storžieviškumas. Jis 
apklausė šešis liudytojus; visi atkakliai gynė Adams- 
bergą. Tačiau tas nudaužtas butelis buvo itin rimta 
aplinkybė. Vidaus policijoje Adamsbergas turėjo ne 
tik draugų, taigi Brezijono balsas bus lemiamas. 

Komisaras glaustai išdėstė faktus: jis sudaužęs bu- 
telį, kad pastatytų Favrą į vietą - tiesiog auklėjamoji 
priemonė, kad jį pažabotų. „Pažabotų“ - šitas žodis 
atėjo Adamsbergui į galvą pakeliui, ir jis nutarė, kad 
bus labai tinkamas jo melui. Brezijonas išklausė jo 
susirūpinęs, ir Adamsbergas pajuto, kad jis nusiteikęs 


ištraukti jį iš tos kebeknės. Tačiau buvo aišku, jog 
reikalas dar nebaigtas. 

— Rimtai įspėju jus, komisare, - prieš išsiskiriant 
tarė jam Brezijonas. - Išvados bus tik po mėnesio 
ar dviejų. Per tą laiką jokių išsišokimų, jokių nu- 
krypimų, jokių vaidų. Būkite už žolę žemesnis, su- 
prantate? 

Adamsbergas linktelėjo. 

- Ir sveikinu dėl Ernonkūro bylos, - pridūrė Bre- 
zijonas. - Ta žaizda nesukliudys stažuotei Kvebeke? 

— Ne. Gydytojas nurodė, kaip su ja elgtis. 

— Kada išvykstate? 

— Po keturių dienų. 

— Neblogai. Jus bent jau spės pamiršti. 

Palydėtas šių dviprasmiškų atsisveikinimo žodžių, 
Adamsbergas susimąstęs paliko Orfevrų krantinę. 
„Būkite už žolę žemesnis, suprantate?“ Trabelmanas 
būtų nusikvatojęs. Šimto keturiasdešimt dviejų metrų 
Strasbūro katedros bokštas. „Juokus krečiat, Adams- 
bergai, tiesiog juokus krečiat.“ 


Antrą valandą septyni Kvebeko stažuotės dalyviai 
susirinko išklausyti techninio ir elgesio instruktažo. 
Adamsbergas jiems išdalijo lapelius su Kanados kara- 
liškosios žandarmerijos laipsniais ir simboliais, kurių 
pats dar nebuvo įsiminęs. 

— Neprašauti - štai esminis principas, - pradėjo 
Adamsbergas. - Nuodugniai peržiūrėkite simbolius. 
Jūs turėsite reikalų su kapralais, seržantais, inspek- 
toriais, superintendantais. Nesupainiokite laipsnių. 

Mus priims vyresnysis superintendantas Orelis Lali- 
bertė - vienas žodis*. 

Kažkas nusijuokė. 

- Štai to ir reikia vengti: juokelių. Jų pavardės ir 
vardai nepanašūs į mūsų. KKŽ susitiksite Laduserų, 
Lafransų ir net Luisezų**. Jokių juokelių. Susipažinsite 
su Žinetėmis ir Filiberais, jaunesniais už jus. Kartoju: 
jokių juokelių - taip pat dėl jų akcento, posakių ar 
šnekėsenos. Kai kvebekietis greitai kalba, jį ne taip 
lengva suprasti. 

- Pavyzdžiui? - paklausė tikslumo mėgėjas Žius- 
tenas. 

Adamsbergas klausiamai sužiuro į Danglarą. 

— Pavyzdžiui, - atsiliepė Danglaras. - „Ką, visą 
naktį mėksosim, ar kokio?“ 

— Ką tai reiškia? - pasiteiravo Vuaznė. 

- „Nesėdėsim pasaloje visą naktį.“ 

- Štai taip, - tarė Adamsbergas. - Stenkitės su- 
prasti ir neskubėkite šaipytis, arba visa stažuotė nueis 
šuniui ant uodegos. 

— Kvebekiečiai, - vangiai pertarė jį Danglaras, - 
laiko Prancūziją savo protėvyne, bet prancūzų ne- 
mėgsta ir jais nepasitiki. Laiko juos pasipūtėliais, išdi- 
dėliais ir pašaipomis - ir visai pagrįstai, nes Kvebekas 
prancūzams atrodo Dievo užmirštas užkampis, pilnas 
juodnugarių ir medkirčių. 


* La libertė - laisvė. (Pranc.) 
** La douceur - švelnumas (pranc.); La France - Prancūzija (pranc.); Louis 
Seize - Liudvikas XVI. 

- Pasikliauju jumis, - toliau kalbėjo Adamsber- 
gas, - nesielkite kaip turistai, ir dar paryžiečiai, kurie 
trankiai kalba ir viską peikia. 

— Kur mus įkurdins? - pasidomėjo Noelis. 

- Hale, už šešių kilometrų nuo KKŽ būstinės. 
Kiekvienam atskiras kambarys su vaizdu į upę ir žąsis 
bernikles. Mums bus paskirti tarnybiniai automobi- 
liai. Nes ten niekas nevaikšto pėsčiom, o važiuoja. 

Instruktažas truko dar apie valandą, paskui žmo- 
nės išsiskirstė, patenkinti kuždėdamiesi tarpusavyje, 
išskyrus Danglarą, kuris pasmerktojo žingsniu kiū- 
tino per salę, papilkęs iš nerimo. Jei pakeliui per ne- 
išaiškinamą stebuklą varnėnai ir neužkimš kairiojo 
variklio, tai grįžtant dešinįjį užkimš žąsys berniklės. 
O viena berniklė verta dešimties varnėnų. Visi mastai 
ten, Kanadoje, didesni. 


XV 


DIDŽIĄJĄ ŠEŠTADIENIO DALĮ Adamsbergas skam- 
binėjo po nekilnojamojo turto agentūras; buvo suda- 
ręs ilgiausią jų sąrašą visai Strasbūro apylinkei, ne- 
įtraukdamas paties miesto. Darbas buvo nuobodus: 
tais pačiais žodžiais jis kartojo vis tą patį klausimą: 
ar pagyvenęs vienišas žmogus tiksliai neapibrėžtu 
laiku nebus nuomavęsis ar įsigijęs nekilnojamojo tur- 
to, tiksliau - erdvios atokios sodybos? Ar minėtas 
pirkėjas neseniai nebus nutraukęs nuomos sutarties 
ar neperdavęs būsto parduoti? 

Kol vyko persekiojimas, kuris nutrūko prieš še- 
šiolika metų, Adamsbergo veiksmai buvo gerokai 
įbauginę Tridantį, tad vos padaręs žmogžudystę jis 
suskubdavo pakeisti vietovę, taip išslysdamas jam 
tarp pirštų. Adamsbergas svarstė, ar net ir numiręs 
teisėjas neprarado šio savisaugos reflekso. Įvairūs jo 
būstai, kuriuos Adamsbergas atsekė - visada prašma- 
tnios sodybos, teisėjo nuosavybė. Teisėjas susikrovė 
nemažą turtą, ir visada būstai buvo nuosavi, ne nuo- 
mojami; Fiulžansas buvo linkęs apsieiti be savininko 
žvilgsnio. 

Jis nesunkiai nuspėjo, kaip tas žmogus galėjo su- 
kaupti šitokį kapitalą. Nuostabios Fiulžanso savybės - 
gebėjimas nuodugniai analizuoti, tiesiog bauginantis 
sumanumas ir neregėta juridinė atmintis drauge su 
įsimintinu ir pavergiančiu jo grožiu pelnė jam ne- 
blėstantį populiarumą. Jis įgijo „visažinio“ reputaci- 
ją - tarsi koks Šventasis Liudvikas, po ąžuolu spren- 
džiantis, kas gerai, o kas blogai. Tiek tarp auditorijos, 
tiek tarp savo kolegų, nualintų darbo ar dirginamų 
nepaprastos jo įtakos. Dorasis teisėjas niekad neper- 
žengdavo teisėtvarkos ribų ir nepažeisdavo profesinės 
etikos. Tačiau teisme pakakdavo subtilios užuominos, 
kur link krypsta jo įsitikinimai, kad ši žinia pasklistų 
ir prisiekusieji visi kaip vienas palaikytų jo nuomonę. 
Adamsbergas neabejojo, kad ne viena kaltinamojo 
šeima ir netgi kolegos dosniai patepdavo teisėją, kad 
viskas pakryptų veikiau į vieną, nei į kitą pusę. 


Jau daugiau kaip keturios valandos jis atkakliai 
skambinėjo į agentūras, nesulaukdamas teigiamo 

atsakymo, kol pagaliau keturiasdešimt antrąjį kartą 
atsiliepęs jaunuolis patvirtino iš tiesų pardavęs parko 
apsuptą sodybą tarp Agno ir Briumato. 

— Kiek kilometrų nuo Strasbūro? 

— Dvidešimt trys tiesiąja į šiaurę. 

Pirkėjas, Maksimas Leklerkas, įsigijęs sodybą - 
Der Schloss, Pilį - beveik prieš ketverius metus, bet 
vakar rytą pranešęs norįs ją parduoti sveikatos sume- 
timais. Iš karto po to jis išsikraustęs, ir agentūra ką 
tik perėmusi raktus. 

- Atidavė juos pats? Jūs jį matėte? 

— Perdavė per savo tarnaitę. Agentūroje niekas 
niekada nebuvo jo matęs. Perkant tarpininkavo įga- 
liotinis - paštu persiuntė jo asmens dokumentus, 
parašus. Tuo metu ponas Leklerkas niekur negalėjo 
važinėti po operacijos. 

- Šit kaip, - tepasakė Adamsbergas. 

- Viskas teisėta, komisare. Juk dokumentus pa- 
tvirtino policija. 

— Gal turėtumėte tos tarnaitės pavardę ir adresą? 

- Ponia Kuteljė iš Briumato. Galiu gauti jums jos 
koordinates. 


Deniza Kuteljė plyšojo į ragelį, stengdamasi per- 
rėkti besikivirčijančių vaikų būrio riksmus. 

— Ponia Kuteljė, ar galėtumėte aprašyti man savo 
darbdavį? - nejučiom taip pat riktelėjo Adamsbergas. 

— Tai kad nesu jo mačiusi, komisare! - išrėkė mo- 
teris. - Dirbdavau tris valandas pirmadienį ryte ir tris 
ketvirtadienį, tuo pačiu laiku kaip sodininkas. Palik- 
davau paruoštą valgį ir produktus kitoms dienoms. 

Jis mane įspėjo, kad namuose jo nebus - buvo labai 
užsiėmęs. Kažkaip susijęs su komerciniu teismu. 

O kaip kitaip, pagalvojo Adamsbergas. Nematoma 
šmėkla. 

— Ar namuose buvo knygų? 

- Daugybė, komisare. Kokių, negalėčiau pasakyti. 

— O laikraščių? 

- Jis juos prenumeruodavo. Vieną dienraštį ir „El- 
zaso naujienas“. 

— Korespondencija? 

- Ja rūpintis man nepriklausė, o jo sekreteras vi- 
sada būdavo užrakintas. Kai dirbi teisme, tai supran- 
tamas dalykas. Jo išvykimas buvo tikra staigmena. Jis 
paliko man labai malonų laiškelį, padėkojo ir palin- 
kėjo visokeriopos sėkmės drauge su nurodymais ir 
labai dosniu atlygiu. 

— Su kokiais nurodymais? 

— Na, ateiti šeštadienį ir iš pagrindų apkuopti na- 
mus, neatsižvelgiant į darbo valandas, nes sodyba bus 
parduodama. Paskui turėjau atiduoti raktus agentū- 
rai. Dar valanda nepraėjo, kai iš ten. 

— Tas laiškelis parašytas ranka? 

— Oi, ne. Ponas Leklerkas visada palikdavo maiši- 
nėle spausdintus laiškus. Manau, profesinis įprotis. 

Adamsbergas jau ketino padėti ragelį, bet čia mo- 
teris prabilo vėl. 

- O aprašyti jį nėra lengva. Mačiau jį tik kartą, 
suprantate, ir trumpai. Ir dar prieš ketvertą metų. 

— Kai kraustėsi? Jūs jį matėte? 

- Žinoma. Kaipgi gali dirbti pas nepažįstamus 
žmones? 

— Ponia Kuteljė, - skubiai pratarė Adamsbergas, - 
pasistenkite apibūdinti kuo tiksliau. 

- Jis padarė kažką bloga? 

- Kąjūs. 

- Tikrai nustebčiau. Toks valyvas, kruopštus žmo- 
gus. Labai gaila dėl tos sveikatos. Kiek prisimenu, sa- 
kyčiau, jam buvo kokios šešios dešimtys, ne daugiau. 
O išvaizda... ji buvo normali. 

- Vis dėlto pasistenkite. Ūgis, svoris, šukuosena. 

— Minutėlę, komisare. 

Deniza Kuteljė sutramdė vaikus ir grįžo prie te- 
lefono. 

- Sakyčiau, gan neaukštas, veikiau apkūnus, rau- 
donveidis. Plaukai, sakyčiau, pilkšvi, praplikusi kak- 
ta. Rudas aksominis kostiumas, kaklaraištis - visada 
įsimenu drabužius. 

- Palaukite, aš užsirašinėju. 

- Pala pala! - moteris vėl rėkė. - Juk atmintis gali 
apgauti, ar ne? Sakau jums „žemas , bet gal ir supai- 
niojau. Kiek prisimenu, kostiumai jo spintoje buvo 
didesni, negu jo ūgio. Sakyčiau, kokiam metrui aš- 
tuoniasdešimt, o juk man jis pasirodė ne daugiau kaip 
metras septyniasdešimt. Dručkiai atrodo žemesni. 
Plaukai, sakiau, pilkšvi, o vonioje ar ant baltinių visada 
aptikdavau tik žilų. Bet per ketverius metus jis galėjo 
pražilti, tokiame amžiuje tai ilgai netrunka. Štai todėl 
ir sakau: atmintis ir tikrovė - dalykai skirtingi. 

— Ponia Kuteljė, ar tas namas turi kokių priestatų, 
ar yra kitų namelių? 

- Yra sena arklidė, kluonas ir dar sargo namelis. 
Bet jie buvo apleisti, man nereikėjo jais rūpintis. 

Arklidėje jis statydavo savo automobilį. O kluone 
sodininkas laikė įrankius. 

- Gal pasakytumėte, kokia to automobilio markė, 
spalva? 

- Niekada jo nemačiau, komisare - juk kai ateida- 
vau, ponas visada būdavo išvažiavęs. Ir jau sakiau — 
priestatų raktų aš neturėjau. 

— O name, - pasiteiravo Adamsbergas, mąstyda- 
mas apie brangiąsias šakes, - jūs galėdavote patekti į 
visus kambarius? 

- Tik palėpė visada būdavo užrakinta. Ponas Le- 
klerkas sakydavo, kad neverta gaišti laiko tam dulkių 
lizdui. 

Mėlynbarzdžio užuolanda, pasakytų majoras Tra- 
belmanas. Užgintas kambarys, siaubo irštva. 


Adamsbergas pažvelgė į laikrodį. Tiksliau, į laik- 
rodžius. Į tą, kurį ryžosi nusipirkti prieš porą metų, ir 
į tą, kurį Lisabonoje jam padovanojo Kamilė - vyrišką 
laikrodį, buvo jį laimėjusi kažkokiame gatvės konkur- 
se. Ir kurį jis nusprendė nešioti kaip jų susitaikymo 
laidą kaip tik jų išsiskyrimo išvakarėse. Kad ir kaip 
keista, nuo to laiko jis taip ir nenusiėmė to antro lai- 
krodžio - nepralaidaus vandeniui, sportinio, su dau- 
gybe mygtukų, chronometrų ir mažučiukų ciferblatų, 
kurių paskirties jis nežinojo. Vienas jų, regis, galėjo 
jums parodyti, po kelių sekundžių užgrius kokia gy- 
venimo neganda. Labai paranku, pagalvojo Adams- 
bergas. Bet nenusiėmė ir senojo, buvo pripratęs prie 
nutrinto odinio laisvoko dirželio - jis vis susidauždavo 
su antruoju laikrodžiu. Tad jau metai ant kairiojo riešo 

segėjo du laikrodžius. Visi jo pavaduotojai atkreipda- 
vo į tai jo dėmesį, o jis atsakydavo taip pat tai paste- 
bėjęs. Ir laikėsi įsikibęs dviejų savo laikrodžių, pats 
nežinodamas kodėl - juk sugaišdavo guldamas ir 
keldamas, kad juos nusisegtų, paskui vėl užsisegtų. 

Vienas laikrodis rodė be vienos minutės tris, ki- 
tas - keturias po trijų. Kamilės laikrodis lenkė kitą; 
Adamsbergas nesistengė išsiaiškinti, katras jų eina 
teisingai, nei jų nustatyti. Tasai skirtumas jį tenkino, 
jis apskaičiuodavo vidurkį, kuris jam ir reiškė teisingą 
laiką. Taigi dabar minutė po trijų. Jis spės į Strasbūro 
traukinį. 


Agentūros atsiųstas jaunuolis, kurio žalios nu- 
stebusios akys priminė jam brigadininko Estalero 
akis, pasitiko jį Agno geležinkelio stotyje 18 valandą 
47 minutės ir nuvežė į Maksimo Leklerko Schloss, 
erdvią sodybą pušyne. 

- Jokių kaimynų, a? - tarstelėjo Adamsbergas, ap- 
eidamas ištuštėjusio namo kambarius. 

— Ponui Leklerkui itin rūpėjo ramybė. Tikras vie- 
nišius. Šiame amate tokių pasitaiko. 

— Kaip jūs manote? Kažkoks mizantropas? 

— Ar nusivylęs gyvenimu, - spėjo jaunuolis, - ir 
nusiteikęs gyventi atokiau nuo pasaulio. Ponia Kuteljė 
sakė, jis turėjęs daug knygų. Kartais tai įrodymas. 

Dėl sutvarstytos rankos padedamas jaunuolio, 
Adamsbergas ilgai nuiminėjo pirštų atspaudus ten, kur, 
kaip tikėjosi, ponia Kuteljė nebus perbraukusi skudu- 
ru - ypač nuo durų rankenų, velkių ir jungiklių. Apy- 
tuštė palėpė buvo grubiomis medinėmis grindimis, 

ant kurių nieko negalėjai įžiūrėti. Tačiau neatrodė, 
kad šeši pirmieji metrai būtų ketvertą metų neliesti, 
lygus dulkių sluoksnis vienur kitur nežymiai išjudin- 
tas. Po viena sija ant tamsių grindų švylavo neaiški 
linija, vos vos šviesėlesnė. Negali tvirtinti, bet jei tas 
žmogus buvo čia kažkur pastatęs šakes, tai galbūt kaip 
tik čia, kur jų kotas bus probėgšmais palikęs pėdsaką. 
Itin įdėmiai jis apžiūrėjo erdvų vonios kambarį. Ponia 
Kuteljė tąryt pasirodė perdėm stropi, bet patalpos 
dydis paliko jam šiokių tokių vilčių. Siaurame tar- 
pelyje, skiriančiame prausyklės koją nuo sienos, jis 
aptiko sušokusių dulkių salelę su prilipusiu keletu 
dulsvų žilų plaukų. 

Jaunuolis, kantrus ir nustebęs, atidarė jam kluoną, 
paskui arklidę. Plūktinė asla nušluota, tad padangų 
pėdsakų nelikę. Maksimas Leklerkas išgaravo kaip 
tikras vaiduoklis. 

Namelio langai buvo apkrekę purvais, bet vidus 
ne apleistas, kaip buvo įsitikinusi ponia Kuteljė. Kaip 
Adamsbergas ir vylėsi, šiokie tokie pėdsakai rodė, jog 
čia kažkas nuolat lankydavosi: plytelių grindys nuva- 
lytos, pintas krėslas švarus, o ant vienintelės lentynos 
viena kita žymė - čia galbūt būta knygų krūvelių. Štai 
kur Maksimas Leklerkas glausdavosi pirmadieniais ir 
ketvirtadieniais po tris valandas, skaitydamas šiame 
krėsle, pasislėpęs nuo tarnaitės ir sodininko akių. Tas 
krėslas ir vienišas skaitymas priminė Adamsbergui 
jo tėvą, sklaidantį laikraštį su pypke rankoje. Visa 
toji karta rūkė pypkę, ir jis aiškiai prisiminė teisėją 
turėjus jūros putų pypkę, ką susižavėjusi kartodavo 
jo motina. 

- Jaučiate kvapą? - paklausė jis jaunuolio. - Pyp- 
kės tabako medaus aromatą? 

Čia kėdė, stalas ir durų rankenos buvo ypač 
kruopščiai nuvalyti. Nebent, pasakytų Danglaras, nie- 
kas čia nenuvalyta, nes mirusieji nepalieka pėdsakų, 
ir tiek. Bet jie, matyt, skaito, kaip ir visi. 


Su tarnautoju Adamsbergas išsiskyrė jau po devin- 
tos valandos vakaro Strasbūro geležinkelio stotyje, į 
kurią jaunuolis jautė pareigą jį pristatyti: tuo laiku 
pro Agno jau nebevažiavo joks traukinys. Šį kartą 
traukinio tereikėjo laukti šešetą minučių, ir nebuvo 
kada nueiti patikrinti, ar koks nors pasiklydęs slibinas 
atsibastęs neįstrigo katedros prieangyje. Visiems tai 
būtų žinoma, nusprendė Adamsbergas. 

Visą kelią atgal jis užrašinėjo, padrikai sužymė- 
damas visas smulkmenas, aptiktas Schloss. Ketveri 
Maksimo Leklerko čia praleisti metai pasižymėjo be- 
galiniu atsargumu. Atsargumu, kuris baigėsi tuo, kad 
galų gale jis išgaravo, visiškai pradingo. 

Dručkis, kurį matė ponia Kuteljė, buvo ne Mak- 
simas Leklerkas, o vienas jo įgaliotinių, pasiųstų su 
trumpa užduotimi. Teisėjas savo žinioje turėjo gausų 
tobulai išsišakojusį parankinių pulką, suburtą per il- 
gus teisėjavimo metus. Atidėta bausmė, švelninančios 
aplinkybės, vikriai nuslėptas įkaltis - ir kaltinamasis 
išteisinamas ar nuteisiamas trumpesniam laikui. Bet 
tada jis tampa vienu skolininkų, kuriuos Fiulžansas 
vėliau panaudodavo kaip įsigeidęs. Jo rankos siekė 
tiek piktadarius, tiek buržuazijos, verslo, teismų ir net 
policijos gretas. Parūpinti suklastotus dokumentus 

Maksimo Leklerko vardu Tridančiui buvo vienas juo- 
kas. Ne ką sudėtingiau, negu reikalui esant išsklaidyti 
vasalus po visus keturis Prancūzijos kampelius. Ar 
akimirksniu suburti juos žaibiškam persikraustymui. 
Nė vienas tų įkaitų negalėjo atsikratyti teisėjo, neri- 
zikuodamas iškelti aikštėn savo nusikaltimą, už kurį 
būtų vėl teisiamas. Vienas iš jo buvusiųjų kaltinamų- 
jų ir atskubėjo trumpam atlikti savininko vaidmens 
prieš tarnaitę. Paskui teisėjas Fiulžansas įsikūrė šiuose 
namuose kaip Maksimas Leklerkas. 

Kad teisėjas išsikraustė, jam buvo suprantama. Bet 
jį stebino tos operacijos staigumas. Ta begalinė skubra 
parduoti ir pabėgimas menkai derėjo su begaliniu 
Fiulžanso apdairumu. Nebent jį bus užklupę kažkas 
netikėta. Tikrai ne Trabelmanas, kuris nė nežino, kas 
jis per vienas. 

Adamsbergas suraukė antakius. Ką, tiesą sakant, 
apie teisėjo asmenį, apie jo pavardę sakė Danglaras? 
Kažką lotyniško, kaip ir kaimo klebonas. Adamsber- 
gas nutarė neskambinti pavaduotojui, kuris dėl Kami- 
lės, gyvojo numirėlio ir boingo diena iš dienos darėsi 
vis priešiškesnis jam. Verčiau paklausyti Klementinos 
patarimo ir pasukti galvą. Tai įvyko jo namuose, po 
konflikto su buteliu. Danglaras siurbčiojo džiną ir 
pasakė, kad Fiulžanso pavardė tinka teisėjui „kaip 
nulieta. O Adamsbergas jam pritarė. 

Fiulžansas, blyksnis, žaibas - štai ką pasakė Dang- 
laras. Žaibas - Leklerkas*, ir jeigu jis neklysta, Mak- 
simas reiškia „didžiausias, maksimalus“ - Maksimas 


* Lėclair (tariama „lekler“) - žaibas. (Pranc.) 

Leklerkas. Didžiausias, šviesiausias. Šviesiausias 
blyksnis - žaibas. Teisėjas Fiulžansas negalėjo prasi- 
manyti sau kokios nors kuklios pavardės. 

Traukinys lėtino greitį, įvažiavo į Rytų stotį. Išdi- 
dumas pražudo pačius didžiausius, pagalvojo Adams- 
bergas. Čia jis jį ir pričiups. Jei paties jo gotikinė ka- 
tedra stiepiasi šimtą keturiasdešimt du metrus - o 
tai dar reikia įrodyti - tai Fiulžanso turbūt kyla virš 
debesų. Viešpataudama aukštybėse, svaidydama auk- 
so pjautuvus po žvaigždžių laukus. Nusviesdama jo 
brolį, kaip daugelį kitų, ant teisiamųjų suolo ir į ka- 
lėjimus. Staiga jis pasijuto visai mažučiukas. Būkite 
už žolę žemesnis, įsakė jam Brezijonas. Ką gi, tą jis ir 
daro, tačiau vis dėlto nešinas krepšyje keletu numi- 
rėlio pamestų plaukų. 


XVI 


ANTRADIENĮ, SPALIO KETURIOLIKTĄJĄ, aštuoni 
Kvebeko stažuotės dalyviai ruošėsi sėsti į boingą 747, 
kuris turėjo pakilti 16 valandą 40 minučių - atvy- 
kimas į vietą numatytas vidurnaktį, aštuonioliktą 
valandą vietos laiku. Adamsbergas jautė, kaip nuo 
to numatomo atvykimo laiko, kurį tolydžio kartojo 
liūliuojantis balsas iš garsiakalbių, Danglarui pyksta 
širdis. Įdėmiai jį stebėjo jau dvi valandas, kurias jie 
sukinėjosi Ruasi oro uoste. 

Kiti komandos nariai, išmušti iš vėžių neįprastos 
aplinkos, iš policininkų brigados virto triukšmingu 

paauglių būreliu. Jis dirstelėjo į leitenantę Fruasi, šiaip 
jau linksmo būdo moteriškaitę, tačiau dar tebeslegia- 
mą depresijos - meilės kančios, kaip buvo girdėjęs 
Paskalų salėje. Nors ji ir nedalyvavo vaikiškame kole- 
gų šurmulyje, šitas nuotykis, regis, ją prablaškė, ir jis 
matė, kaip ji kelissyk nusišypsojo. Bet Danglaras ne. 
Atrodo, niekas negali išplėšti Danglaro iš gedulingų 
priešlaikinių apmąstymų. Jo ištįsęs, jau ir taip sugle- 
bęs kūnas artinantis išvykimo valandai tiesiog skydo 
akyse. Tarsi jo nebelaikytų kojos - jis nebesikėlė nuo 
metalinio krėslo, kuris, regis, siurbte įsiurbė jį kaip 
kaip jis rausiasi kišenėje ir kelia prie nublyškusių lūpų 
kažkokią tabletę. 

Suvokdami jo nerimą, kolegos taktiškai nekreipė 
į jį dėmesio. Skrupulingasis Žiustenas, kuris niekada 
nesiryždavo pareikšti savo nuomonės, kad neužgautų 
kito ar neiškreiptų jo minties, tai nekaltai pokštavo, 
tai puldavo karštligiškai kartoti kvebekiečių simbolių. 
Visai priešingai negu Noelis, kuris nenustygo vietoje, 
visur dalyvavo ir bruzdėjo. Bet koks veiksmas buvo 
Noeliui prie širdies, ir šita kelionė jį tik džiugino. 
Taip pat Vuaznė. Buvęs chemikas ir gamtininkas iš 
viešnagės tikėjosi ne tik mokslinių atradimų, bet ir 
įvairiausių geologinių bei zoologinių įspūdžių. Su 
Retankur, žinoma, jokios bėdos - ši moteris gimusi 
prisitaikyti, tobulai pritapti prie esamos padėties. O 
didelės, žalios nustebusios jauno ir drovaus Estalero 
akys tik ir laukė, kada galės įsmigti į bet kokią įdomią 
naujovę. Jis tiesiog dar labiau negu paprastai dėl to 
nustebs. Žodžiu, pagalvojo Adamsbergas, kiekvienas 

čia rado sau kažką naudingo, atpalaiduojančio, įsilie- 
damas į triukšmingą kolektyvinį šurmulį. 

Tik ne Danglaras. Penki jo vaikai buvo patikėti 
kilniaširdei kaimynei iš septinto aukšto - drauge su 
Bumbuliu - ir tuo požiūriu viskas klostėsi gerai, jei 
ne perspektyva palikti juos našlaičiais. Adamsbergas 
ieškojo būdo išplėšti pavaduotoją iš augančios pani- 
kos nagų, bet pašliję jų santykiai nesuteikė pernelyg 
plačios dirvos paguodos veiksmams. O gal, pagalvojo 
Adamsbergas, reikėtų pradėti iš kito galo: pakurstyti 
jį, priversti reaguoti. O kas šiuo atveju gali būti geriau, 
negu pasakojimas apie jo apsilankymą pas Schloss 
vaiduoklį. Štai kas tikrai įsiutins Danglarą, o įsiūtis 
stimuliuoja kur kas labiau už siaubą. Kurį laiką šyp- 
sodamasis apie tai mąstė, bet čia keleivius pakvietė į 
Monrealio-Dorvalio reisą, ir visi pakilo nuo krėslų. 


Visų jų vietos buvo boingo viduryje, ir Adamsber- 
gas pasistengė, kad Danglaras būtų pasodintas jam 
iš dešinės, kuo toliau nuo iliuminatoriaus. Žvalios 
stiuardesės išraiškingai išdėstytos instrukcijos, kaip 
išlikti sprogimo, dehermetizacijos, kritimo į jūrą ir 
evakuacijos pro pagalbinius avarinius išėjimus atve- 
jais, nesuveikė. Danglaras ėmė grabinėtis gelbėjimosi 
liemenės. 

- Kas iš to, - tarė jam Adamsbergas. - Kai viskas 
išlėks į orą, nė nemirktelėjęs išskriesi pro iliumina- 
torių ir ištikši į šalis, kaip ta rupūžė - paf paf paf ir 
pokšt. 

Ne, pažaliavusiame kapitono veide nematyti jo- 
kios prošvaistės. 

Kai lėktuvas sustingo vietoje ir visu smarkumu 
suūžė reaktoriai, Adamsbergas pagalvojo, kad išties 
tuojau praras savo pavaduotoją, visai kaip tą sumau- 
tą rupūžę. Kylant Danglaro pirštai įsikirto į krėslo 
alkūnramsčius. Adamsbergas palaukė, kol lėktuvas 
liausis kilęs, ir pabandė kolegą išblaškyti. 

- Čia, - paaiškino, - ekranas. Jie rodo gerus filmus. 
Yra ir kultūros kanalas. Štai, - pridūrė, žiūrinėdamas 
programą, - dokumentinis filmas apie ankstyvąjį italų 
Renesansą. Juk neblogai? Italų Renesansas? 

— Viską apie jį žinau, - sukuždėjo Danglaras su- 
stingusiu veidu, pirštais vis dar įsikirtęs į krėslą. 

- Ir apie ankstyvąjį? 

- Irgi. 

— Per radiją transliuoja diskusiją estetikos kon- 
cepcijų pagal Hėgelį tema. Vertas dėmesio dalykėlis, 
ar ne? 

- Jau žinomas, - niūriai pakartojo Danglaras. 

Ką gi, jeigu nei ankstyvasis Renesansas, nei Hėgelis 
negali sudominti Danglaro, padėtis bemaž beviltiška, 
pripažino Adamsbergas. Dirstelėjo į savo kaimynę 
Elen Fruasi, kuri nusisukusi į iliuminatorių jau snū- 
duriavo ar gromuliavo liūdnas savo mintis. 

— Danglarai, žinote, ką aš veikiau šeštadienį? - 
paklausė Adamsbergas. 

- Kas man darbo. 

- Buvau aplankyti paskutiniojo mūsų velionio 
teisėjo būsto prie Strasbūro, būsto, iš kurio jis tarsi 
kiaurai sienos išgaravo šešios dienos po Šiltigeimo 
žmogžudystės. 

Ištįsęs Danglaro veidas lengvai virptelėjo - Adams- 
bergui tai pasirodė geras ženklas. 

— Aš jums papasakosiu. 

Adamsbergas užtęsė savo pasakojimą, nepraleis- 
damas nė menkiausios smulkmenos - Mėlynbarzdžio 
palėpė, arklidė, sargo namelis, vonia - ir nevadino 
jų savininko kitaip, kaip tik „teisėjas“, „numirėlis“ 
arba „pamėnas“. Pyktį kapitono veide pakeitė irzlus 
susidomėjimas. 

— Įdomu, tiesa? - paklausė Adamsbergas. - Tas 
niekam nematomas ir neapčiuopiamas žmogus. 

- Mizantropas, - prislėgtu balsu atrėmė Danglaras. 

— Tačiau koks mizantropas nutrina visus savo pėd- 
sakus? Nieko paskui save nepalikdamas, tik iš netyčių 
kelis baltus kaip sniegas plaukus? 

- Iš tų plaukų nebus jokios naudos, - murmtelėjo 
Danglaras. 

- Bus, Danglarai, aš galiu juos palyginti. 

— Su kuo? 

— Su plaukais iš teisėjo kapo Rišeljė. Pakaks pa- 
reikalauti ekshumacijos. Plaukai ilgai išsilaiko. Ir jei 
nusišypsos laimė... 

— Kas čia? - persimainiusiu balsu pertraukė jį 
Danglaras. - Kas čia per švilpimas? 

— Keičiasi slėgis salone, įprastas reikalas. 

Giliai atsidusęs Danglaras suglebo krėsle. 

- Tačiau negaliu prisiminti, ką man esate sakęs apie 
„Fiulžanso“ reikšmę, - pamelavo Adamsbergas. 

- Iš fulgur - žybsnis, žaibas, - neatsilaikė Dangla- 
ras. - Arba iš veiksmažodžio fulgeo: svaidyti žaibus, 

švytėti, tviskėti, žibėti. Perkeltine prasme - žibėti, būti 
žymiam, suspindėti. 

Adamsbergas probėgšmais įsidėmėjo naująsias 
reikšmes, kurias jo pavaduotojas pažėrė iš savo eru- 
dicijos lobynų. 

- O „Maksimas“? Ką pasakytumėte apie Mak- 
simą? 

- Tik neapsimeskite, kad nežinote, - burbtelėjo 
Danglaras. - Maximus: didžiausias, svarbiausias. 

- Ašjums nepasakiau, kokiu vardu mūsų žmogy- 
nas įsigijo Schloss. Jums įdomu? 

— Nė kiek. 

Iš tikrųjų Danglaras kuo puikiausiai perkando 
Adamsbergo pastangas išblaškyti jo nerimą, ir nors 
jį baisiai erzino ta Schloss istorija, buvo jam dėkin- 
gas už rūpestį. Liko dar šešios valandos ir dvylika 
minučių skrydžio. Dabar jie kybojo virš Atlanto ir 
kybos dar ilgai. 

— Maksimas Leklerkas. Ką pasakysite? 

— Kad Leklerkas - labai įprasta pavardė. 

- Jūs nesąžiningas. Maksimas Leklerkas: didžiau- 
sias, šviesiausias, švytintis. Teisėjas negalėjo ryžtis 
pasirinkti paprastą pavardę. 

- Žodžiais galima žaisti kaip skaičiais, kad jie iš- 
reikštų tai, ko nori. Vartalioti juos iki begalybės. 

- Jei nesikabintumėte savo racionalumo, - neatly- 
žo Adamsbergas, tyčia stengdamasis įkiršinti Dangla- 
rą, - pripažintumėt, kad mano požiūryje į Šiltigeimo 
bylą esama daug ko įdomaus. 

Komisaras sustabdė geradarę stiuardesę, einančią 
pro šalį su šampano stiklinaitėmis; kapitonas neju- 

čia nulydėjo ją žvilgsniu. Fruasi atsisakė, ir paėmęs 
dvi stiklinaites Adamsbergas įspraudė jas Danglarui 
į rankas. 

- Išgerkite, - paliepė. - Abi, bet vieną per kartą, 
kaip pasižadėjote. 

Danglaras linktelėjo su blyškia užuomina į dė- 
kingumą. 

— Nes mano nuomone, - toliau dėstė Adamsber- 
gas, - dar nėra aišku, ar tai tikras reikalas, bet ir ne- 
aišku, ar netikras. 

— Kas jums taip sakė? 

— Klementina Kurbė. Prisimenate? Buvau nuėjęs 
jos aplankyti. 

- Jei jau nutarėte vadovautis senosios Klementinos 
sentencijomis, skyriui galas. 

— Kam toks pesimizmas, Danglarai? Bet kad vardais 
galima žaisti iki begalybės - teisybė. Pavyzdžiui, ma- 
niškis. Adamsbergas - Adomo kalnas. Pirmojo žmo- 
gaus kalnas. Aiškus vaizdelis, ar ne? Regite tą vyruką, 
tiesa? Ir dar ant kalno? Kažin, ar tik nebus iš čia ta... 

— Strasbūro katedra, - pertarė jį Danglaras. 

- Tiesa? O jūsų vardas, Danglaras - ką jis reiškia? 

- Taip vadinosi išdavikas iš „Grafo Montekristo“, 
tikras niekšas. 

- Iš tiesų įdomu. 

— Galima ir geriau, - pareiškė Danglaras, ištuštinęs 
abi šampano taures. - Mano vardas kilęs iš dAnglaro, 
o Anglaras kilęs iš germaniškojo Angil-hard. 

— Nagi, drauguži, išverskite. 

- Angil - čia susipynusios dvi šaknys, „kalavijas“ 
ir „angelas“. O hard reiškia „tvirtas“. 

— Vadinasi, kažkoks nepalenkiamas Angelas su 
kalaviju. Kur kas rimčiau, negu tas vargšas Pirma- 
žmogis, vienišas besiskeryčiojantis ant kalno. Stras- 
būro katedra atrodo iš tiesų bejėgė prieš jūsų Angelą 
keršytoją. Be to, ji užkimšta. 

- Tikrai? 

— Taip, slibinu. 

Adamsbergas dirstelėjo į laikrodžius. Dar penkios 
valandos ir keturiasdešimt keturios su puse minutės 
skrydžio. Jautėsi esąs teisingame kelyje, bet kiek dar 
taip ištemps? Jam niekada nebuvo tekę kalbėti sep- 
tynias valandas iš eilės. 

Staiga teisingąjį kelią niekais pavertė nutviskę žen- 
klai, žybčiojantys salono priekyje. 

— Kas čia? - persigando Danglaras. 

— Užsisekite diržą. 

- Bet kam? 

— Oro duobės, niekai. Gali truputį krestelėti, ir 
tiek. 

Adamsbergas meldė Pirmąjį žmogų ant kalno, kad 
tie krestelėjimai būtų kuo silpnesni. Bet Pirmajam 
žmogui rūpėjo kas kita, o į krestelėjimus buvo nusi- 
spjaut. Ir nelaimei, sūkuringumas buvo labai didelis 
lėktuvas smukčiojo žemyn per keletą metrų. Ir labiau- 
siai užkietėję keliauninkai liovėsi skaitę, stiuardesės 
prisisegė prie atverčiamųjų sėdynių, kažkokia jauna 
moteris riktelėjo. Užmerkęs akis Danglaras tankiai 
alsavo. Elen Fruasi nenuleido nuo jo susirūpinusių 
akių. Pagautas įkvėpimo, Adamsbergas atsisuko į Re- 
tankur, sėdinčią už kapitono. 

- Leitenante, - pakuždėjo jai tarp sėdynių, - 
Danglaras neištvers. Ar įstengtumėte padaryti jam 
migdomąjį masažą? Ar bet kokį kitą dalykėlį, kuris 
jį nuslopintų, apsvaigintų, nuskausmintų? 

Retankur linktelėjo; Adamsbergą tai ne per daug 
nustebino. 

— Viskas bus gerai, - tarė ji, - jeigu jis nežinos, kad 
visa tai darau aš. 

Adamsbergas krestelėjo galvą. 

— Danglarai, - tarė, imdamas jį už rankos, - sėdė- 
kite užsimerkęs, tuojau jumis užsiims stiuardesė. 

Jis mostelėjo Retankur, kad ši galinti pradėti. 

— Atsekite jam tris marškinių sagutes, - paprašė 
ji, nusimesdama diržą. 

Paskui pirštų galais, lengvai, greitai, lyg skambintų 
pianinu, Retankur ėmėsi Danglaro sprando, judėda- 
ma stuburu ir tvirčiau mygdama smilkinius. Eruasi 
ir Adamsbergas stebėjo tą operaciją kretinčiame lėk- 
tuve, žvelgdami tai į Retankur rankas, tai į Danglaro 
veidą. Kapitono alsavimas, regis, sulėtėjo, paskui jo 
bruožai atsipalaidavo, ir nepraėjo nė penkiolikos mi- 
nučių, o jis jau miegojo. 

- Jis gėrė raminamųjų? - pasiteiravo Retankur, 
vieną po kito nuimdama pirštus nuo kapitono pa- 
kaušio. 

- Krūvą, - atsakė Adamsbergas. 

Retankur pažvelgė į laikrodį. 

- Tikriausiai naktį bluosto nesudėjo. Miegos ma- 
žiausiai keturias valandas, galime būti ramūs. Kai 
atsibus, jau būsime virš Niufaundlendo. Žemė ap- 
ramina. 

Adamsbergas ir Eruasi susižvalgė. 

— Ji mane stebina, - pašnibždėjo Fruasi. - Meilės 
sielvartą nupūstų kaip dulkę nuo kelio. 

- Tai ne dulkės, Fruasi, o aukštos sienos. Jokia 
gėda, jei sunku nuo jų nusileisti. 

- Ačiū, - sukuždėjo Fruasi. 

- Žinote, leitenante, Retankur manęs nemėgsta. 

Fruasi neprieštaravo. 

- Ji jums sakė, kodėl? - paklausė jis. 

— Ne, ji apie jus nekalba. 

Šimto keturiasdešimt dviejų metrų bokštas gali 
susvyruoti vien dėl to, kad kažkokia storulė Retan- 
kur net nemato reikalo apie tave kalbėti, pagalvojo 
Adamsbergas. Dirstelėjo į Danglarą. Miegantis jo 
veidas atgavo spalvą, o oro duobės baigėsi. 


Kai kapitonas nustebęs prabudo, lėktuvas jau ren- 
gėsi tūpti. 

— Stiuardesė, - paaiškino Adamsbergas. - Tikra 
specialistė. Jeigu pavyks, ji bus ir skrendant atgal. Po 
dvidešimt minučių leidžiamės. 

Išskyrus du nerimo priepuolius, kai lėktuvas tran- 
kiai išleido važiuoklę ir ėmė stabdyti, Danglaras, dar 
veikiamas atpalaiduojamojo masažo, visai pakenčia- 
mai ištvėrė nusileidimo ant žemės kančią. Nutūpus 
buvo tiesiog kaip naujai gimęs, o kiti atrodė pavargę. 
Po dviejų su puse valandos visi buvo išskirstyti po 
kambarius. Dėl laiko skirtumo stažuotė prasidės tik 
rytoj antrą valandą dienos vietos laiku. 

Adamsbergą įkurdino dviejų kambarių numeryje 
šeštame aukšte, naujutėliame ir baltame it koks būsto 

modelis, ir dar su balkonu. Prieštvaninė privilegija. 
Jis ilgai rymojo, žvelgdamas į didžiulę Utauė upę, 
srūvančią apačioje tarp laukinių krantų, ir kitoje jos 
pusėje švytinčius Otavos dangoraižius. 

KITĄ DIENĄ PRIEŠAIS JŲ PASTATĄ išsirikiavo trys 
KKŽ mašinos. Krentančios į akis, ant baltų šonų bi- 
zono galva - jos išraiška tarsi romi, tarsi užsispyru- 
si - apjuosta klevo lapų, o virš jos - Anglijos karūna. 
Jų laukė trys uniformuoti vyriškiai. Vienas jų - iš 
antpečių Adamsbergas atpažino, jog tai superinten- 
dantas - palinko prie kaimyno. 

— O tu kaip manai, kuris komisaras? - pasiteiravo 
superintendantas kolegos. 

- Pats mažiausias. Tasai juočkis juodu švarku. 

Adamsbergas maždaug atspėjo jų žodžius. Brezi- 
jonas ir Trabelmanas būtų patenkinti: pats mažiau- 
sias. O drauge jo dėmesį blaškė juodos voveraitės, 
straksinčios po gatvę, tokios pat ramios ir guvios, 
kaip žvirbliai. 

— Baik, neskiesk! Anas, apsirengęs kaip ubagas? 

— Neputok, sakau tau, tai jis. 

-— Ar nebus greičiau tas ilgas išsifrantinęs luibis? 

— Sakau tau, juočkis. Ir ten jis stambus paukštis, 
tikras meistras. Tad prikąsk liežuvį. 

Superintendantas Orelis Lalibertė palingavo galvą 
ir pasuko prie Adamsbergo, tiesdamas ranką. 

— Sveikas atvykęs, vyriausiasis komisare. Ne per 
daug nusiplūkėt per kelionę? 

— Ačiū, viskas gerai, - atsargiai atsiliepė Adams- 
bergas. - Labai malonu susipažinti. 

Nejaukiai pritykę visi paspaudė vieni kitiems 
rankas. 

- Atsiprašau dėl oro! - sugriaudėjo Lalibertė su 
plačia šypsena. - Staigiai spustelėjo žiema. Sėskit į 
ratus, kelio dešimt minučių. Šiandien jūsų prie dar- 
bo nemygsime, - pridūrė, kviesdamas Adamsbergą į 
savo automobilį. - Tik po truputį apsipažinsime. 


KKŽ - Kanados karališkosios žandarmerijos - 
būstinė buvo įsikūrusi miškingame parke, išsidrie- 
kusiame, regis, taip plačiai, kaip kokia Prancūzijos 
giria. Lalibertė važiavo lėtai, ir Adamsbergas bemaž 
galėjo įžiūrėti kiekvieną medį. 

- Erdvės jums netrūksta, - išreiškė jis savo įspūdį. 

— Taip. Kaip mes čia sakome - istorijos neturime, 
užtat turime geografiją. 

— O ten klevai? - paklausė Adamsbergas, pirštu 
rodydamas per stiklą. 

- Tikrai taip. 

— Maniau, jų lapai raudoni. 

— Tau jie per mažai raudoni, komisare? Lapai ne 
tokie, kaip vėliavoje. Yra raudonų, oranžinių, geltonų. 
Kitaip įgristų. Tai tu būsi tas didysis bosas? 

— Matyt. 

— Komisaras, o neišsičiustijęs. Jie ten, Paryžiuje, 
leidžia jums taip rengtis? 

— Paryžiaus policija - ne kariuomenė. 

— Neputok. Aš žmogus be apylankų, kalbu tiesiai. 
Geriau tau žinoti. Matai tuos pastatus? Tai KKŽ, ten 
ir dirbsime, - paaiškino stabdydamas. 

Paryžiečių grupelė susispietė prieš didžiulius plytų 
ir stiklo kubus, naujutėlaičius tarp raudonuojančių 
medžių. Duris saugojo juodas voveriukas, kuris kažką 
krimto. Adamsbergas per trejetą žingsnių atsiliko ir 
paklausė Danglaro: 

— Ką, čia toks paprotys — visi viens kitam sako 
„tu“? 

- Taip, jie tai daro labai natūraliai. 

— Reikia elgtis taip pat? 

- Elgiesi taip, kaip nori ir kaip gali. Prisitaikai. 

- Kaip jie jus praminė? Ilgas luibis - ką tai reiškia? 

- Ilgas išklibęs liurbis. 

- Supratau. Kaip jis pats sako, Orelis Lalibertė — 
žmogus be apylankų. 

- Atrodo, - sutiko Danglaras. 


Lalibertė nusivedė prancūzų komandą į erdvią po- 
sėdžių salę - kažką panašaus į Sinodo salę - ir skubiai 
visus supažindino. Kvebeko komandos nariai: Mičas 
Portlansas, Realis Laduseras, Berta Luisez, Filiberas 
Lafransas, Alfonsas Filipas Ogiustas, Žinetė Sen Prė ir 
Fernanas Sankartjė. Paskui superintendantas griežtai 
kreipėsi į saviškius: 

— Kiekvienas iš jūsų tvarkysitės su vienu Pa- 
ryžiaus brigados nariu; poros keisis kas dvi trys 
dienos. Darbuokitės iš širdies, bet per galvą nesi- 
verskite, iš kailio nesinerkite, jie patys turi rankas 
kojas. Jie treniruojasi, mokosi. Taigi pradžioje jų 

nenugainiokit. Ir nežvenkite, jei jie jūsų nesupras ar 
porins kitaip, negu mes. Jei jie ir prancūzai, tai dar 
nereiškia, kad didesni netikšos, negu jūs. Aš jumis 
pasikliauju. 

Žodžiu, beveik tokia pati kalba, kokią Adamsber- 
gas pasakė saviškiams prieš porą dienų. 


Per nuobodžią patalpų apžiūrą Adamsbergas pa- 
sistengė aptikti, kur stovi gėrimų automatai, daugiau- 
sia su „sriubomis“, bet ir su kava, kurią jie pildavo į 
popierines stiklines, dydžio sulig alaus bokalais, ir 
įsižiūrėti į savo laikinų kolegų veidus. Išsyk pajuto 
simpatiją seržantui Fernanui Sankartijė, vieninteliam 
skyriuje turinčiam žemesnįjį laipsnį: putlus rausvas 
veidas su dviem rudomis nekaltomis akimis, regis, 
oficialiai pasmerkė jį „Geravalio“ vaidmeniui. Jis no- 
rėtų dirbti su juo poroje. Tačiau tris pirmąsias dienas 
turės reikalą su energinguoju Oreliu Lalibertė - to 
reikalauja hierarchija. Baigė lygiai šeštą valandą, ir 
juos nuvedė prie paskirtų tarnybinių automobilių, 
kuriems jau buvo uždėtos žieminės padangos. Tik 
komisaras gavo atskirą automobilį. 

- Kodėl tu nešioji du laikrodžius? - paklausė 
Adamsbergo Lalibertė, kai tas sėdosi prie vairo. 

Adamsbergas trumpai sudvejojo. 

— Dėl laiko skirtumo, - paaiškino skubiai. - Turiu 
Prancūzijoje nebaigtą bylą. 

— Negali apskaičiuoti mintyse, kaip visi? 

— Taip greičiau, - išsisuko Adamsbergas. 

— Tavo reikalas. Na, būk sveikas, man, ir iki ryt 
devintos. 

Adamsbergas važiavo lėtai, apžiūrinėdamas me- 
džius, gatves, žmones. Išvažiavęs iš Gatino parko, 
atsidūrė Hale, kurio pats nebūtų pavadinęs „mies- 
tu“ - gyvenvietė driekėsi kilometrų kilometrus ply- 
nėje, kurią kvadratais dalijo dykos, švarios gatvės, 
apstatytos mediniais namais. Nieko senovinio, nieko 
apsilaupiusio, net bažnyčios, ir tos veikiau panėšėjo į 
cukrinius namelius, negu į Strasbūro katedrą. Niekas 
čia, atrodo, neskubėjo - lėtai riedėjo sau galingais 
pikapais, galinčiais pervežti šešis kubinius metrus 
medienos. 

Jokių kavinių, jokių restoranų, parduotuvių. 
Adamsbergas aptiko keletą atskirų krautuvėlių, ba- 
kalėjų, prekiaujančių viskuo, vieną jų per šimtą metrų 
nuo jų būsto. Patenkintas patraukė ten pėsčiomis, 
sniegas gurgždėjo po kojomis, o voveraitės nė nema- 
nė trauktis iš kelio. Esminis skirtumas nuo žvirblių. 

- Kur galima rasti restoraną, barą? - paklausė jis 
kasininkės. 

- Miesto centre rasi viską, ko reikia naktinėto- 
jams, - maloniai atsakė ši. - Už penkių kilometrų, 
su ratais čia pat. 

Jam išeinant ji tarė: būk sveikas, gero vakaro, bye. 


Miesto centras buvo nedidukas, ir Adamsbergui 
neprireikė nė ketvirčio valandos apeiti jo statmenai 
susikertančias gatves. Užėjęs į „Ketureilį , sudrums- 
tė poezijos skaitymą prieš glaudžiai susispietusią tylią 
publiką ir spruko lauk, skubiai uždarydamas duris. 
Reikės papasakoti Danglarui. Užsuko į amerikietiško 
stiliaus barą „Penki sekmadieniai“ - erdvią perkaitusią 

salę, papuoštą elnių karibu, lokių galvomis ir Kvebe- 
ko vėliavomis. Padavėjas atnešė jam vakarienę, ne- 
skubėdamas, dėstydamas savo samprotavimus apie 
gyvenimą. Porcija prilygo dviem. Kanadoje kur kas 
didesni mastai ir kur kas ramiau. 

Iš kito salės galo jam kažkas pamojo. Žinetė Sen 
Prė su lėkšte rankoje kaip niekur nieko priėjo ir įsi- 
taisė prie jo staliuko. 

— Nieko, kad prisėsiu? - paklausė. - Aš taip pat 
vakarieniauju viena. 

Dailutė, šneki ir guvi Žinetė leidosi į nepabaigia- 
mą tiradą. Kokie jo pirmieji įspūdžiai Kvebeke? Kuo 
Kvebekas skiriasi nuo Prancūzijos? Plokštesnis? O 
koks Paryžius? Kaip jam klostosi darbas? Smagiai? O 
gyvenimas? Tikrai? Ji turinti vaikų ir „hobių“, ypač 
muziką. Bet jei nori paklausyti gero koncerto, turi 
važiuoti į Monrealį, jį tai domina? O kokie jo hobiai? 
Tikrai? Piešti, vaikštinėti, svajoti? Ar gal' būti? O kaip 
tai daroma Paryžiuje? 

Apie vienuoliktą Žinetė susidomėjo jo dviem laik- 
rodžiais. 

- Vargšelis, - užbaigė keldamasi. - Teisybė, dėl to 
laiko skirtumo tau dar tik penkta valanda ryto. 


Žinetė pamiršo ant stalo žalią programėlę, kurią 
kalbėdamasi visą laiką sukinėjo tarp pirštų. Adams- 
bergas lėtai ją atskleidė, akys buvo pavargusios. Vi- 
valdžio koncertas Monrealyje spalio 17-21 dienomis, 
styginių kvintetas, klavesinas ir fleita piccolo. Žinetė - 
tikra narsuolė, jei dėl nediduko kvinteto gali sukarti 
keturis šimtus kilometrų. 

XVIII 


ADAMSBERGAS NEKETINO visą viešnagės laiką ste- 
beilytis į pipetes ir brūkšninius kodus. Septintą valan- 
dą rytojis jau išėjo iš namų, paviliotas upės. Didžiulės 
indėnų upės Utauė. Pakrante pasiekė atokaus tako 
pradžią. „Nešulinis takas, - perskaitė lentelėje, - ku- 
riuo naudojosi Samiuelis de Šamplenas 1613 metais.“ 
Nedelsdamas patraukė juo, patenkintas, kad žings- 
niuoja Protėvių, indėnų ir keliauninkų, tempiančių 
ant pečių pirogas, keliu. Takas buvo sunkiai įveikia- 
mas, pabjuręs, kartais per kokį metrą smuktelėdavo 
žemyn. Kvapą gniaužiantis reginys - kunkuliuojantys 
vandenys, krioklių šniokštimas, paukščių kolonijos, 
pakrantėmis raudonuojantys klevai. Jis sustojo prie- 
šais medžių apsuptą paminklinį akmenį, ant kurio 
buvo surašyta to tipo, Šampleno, istorija. 

— Sveikas, - pasigirdo jam už nugaros. 

Ant plokščios virš upės iškilusios uolos sėdėjo 
džinsuota mergina ir traukė ankstyvo ryto cigaretę. 
Tas „sveikas“ Adamsbergui nuskambėjo kažkaip labai 
paryžietiškai. 

— Sveika, - atsiliepė jis. 

- Prancūzas, - konstatavo mergina. - Ką veiki? 
Keliauji? 

— Dirbu. 

Mergina išpūtė dūmus ir nusviedė nuorūką į van- 
denį. 

— O aš pasimetusi. Tai ir lūkuriuoju. 

— Kaip pasimetusi? - atsargiai pasiteiravo Adamsber- 
gas, tebeskaitydamas užrašą ant Šampleno akmens. 

- Paryžiuje teisės fakultete susipažinau su vienu 
tipu, kanadiečiu. Jis pakvietė mane važiuoti su juo, aš 
sutikau. Atrodė pritrenkiantis chum. 

- Chum? 

- Bičas, draugas, meilužis. Mes norėjome gyventi 
kartu. 

- Štai kaip, - išsiblaškęs tarstelėjo Adamsbergas. 

- Ir žinai, ką po pusės metų tas mano chum pada- 
rė? Pametė Noelą, ir ji liko it musę kandusi. 

— Noela - tai tu? 

- Taip. Galiausiai jai pavyko prisiglausti pas vieną 
bičiulę. 

- Štai kaip, - pakartojo Adamsbergas, kurį visa tai 
ne per daug domino. 

— Tai ir laukiu, - pasakė mergina, prisidegdama 
naują cigaretę. - Kalu dolerius viename Otavos bare 
ir, kai tik susitaupysiu, grįšiu į Paryžių. Kvaila isto- 
rija! 

— O ką čia veiki taip anksti? 

- Ji klauso vėjo. Dažnai ateina čia rytais, vakarais. 
Sakau, net ir pasimetęs turi susirasti sau vietelę. Aš 
pasirinkau šitą akmenį. Kuo tu vardu? 

- Žanas Batistas. 

— O pavardė? 

- Adamsbergas. 

- Ir kuo tu užsiimi? 

- Aš - faras. 

- Smagumėlis! Čia farai - buliai, šunys arba čiukai, 
kaip paršiukai. Mano chum jų nemėgo. „Kalt buliams 
per ragus!“ - sakydavo. „Mušt farus!“, štai taip. Ir 
sprukdavo. Dirbi su Gatino farais? 

Adamsbergas linktelėjo ir pasinaudodamas prasi- 
dėjusia šlapdriba atsisveikino. 
- Iki, - atsiliepė ji, nejudėdama ant savo akmens. 


Be dviejų minučių devynios Adamsbergas sustab- 
dė mašiną prie KKŽ būstinės. Lalibertė pamojo jam 
nuo slenksčio. 

— Eikš greičiau! - riktelėjo. - Pliaupia kaip iš ki- 
biro! Ei, man, ką tu veikei? - pasiteiravo, apžiūrinė- 
damas išpurvintas Adamsbergo kelnes. 

— Pargriuvau nešuliniame take, - paaiškino 
Adamsbergas, valydamas žemių drūžes. 

— Buvai šįryt išėjęs? Ar gal' būti? 

— Norėjau pamatyti upę. Krioklius, medžius, senąjį 
taką. 

— Po paraliais, o tu - velnio psichas, - nusikvatojo 
Lalibertė. - Ir kaip kebėkštelėjai? 

— Tai yra? Nepalaikyk už bloga, superintendante, 
bet aš suprantu ne viską, ką tu sakai. 

— Nesijaudink, aš neimu į plaučius. Ir vadink mane 
Oreliu. Norėjau pasakyti: ir kaipgi tu pargriuvai? 

- Leisdamasis taku paslydau ant akmens. 

- Bent jau nesuknežinai puodynės? 

— Ne, viskas gerai. 

- Vienas tavo kolega dar nepasirodė. Tas ilgas 
luibis. 

— Nevadink jo taip, Oreli. Jis supranta kvebekiškai. 

— Kaip gal būti? 

- Jis skaito už dešimt. Gal ir atrodo kaip liurbis, bet 
jo galvoje liurbiškumo nė gramo. Tiesiog jam sunku 
išsijudinti rytais. 

- Koljis ateis, išgerkime kavos, - pasiūlė superin- 
tendantas, eidamas prie automato. - Turi smulkių? 

Adamsbergas išsitraukė iš kišenės saują neįprastų 
monetų, ir Lalibertė išžvejojo tinkamą. 

— Be kofeino ar normalią? 

— Normalią, - surizikavo Adamsbergas. 

- Ji tave pastatys ant žirgtų, - pareiškė Orelis, ties- 
damas jam dideliausią stiklinę su tvilkinančiu skys- 
čiu. - Vadinasi, taip, rytais eini kvėptelėti? 

- Einu pasivaikščioti. Rytą, dieną, vakare, bet 
kada. Mėgstu, man to reikia. 

- Aha, - nusišypsojo Orelis. - Nebent eini pame- 
džioti. Ieškaisi gražuolės? Merginos? 

— Ne. Bet, keista, viena mergina, visiškai viena, 
sėdėjo prie Šampleno akmens vos aštuntą valandą 
ryto. Man tai pasirodė keista. 

— Nori pasakyti, net ganėtinai įtartina. Vienut 
viena gražuolė take - vadinasi, kažko dairosi. Ten 
niekad nieko nebūna. Neįsipainiok į sijonus, Adams- 
bergai. Viens du - ir suvystytas, o paskui lieki su ilga 
nosim. 

Vyriškos kalbos prie kavos automato, pagalvojo 
Adamsbergas. Kaip čia, taip ir ten. 

— Nagi, eikš, - užbaigė superintendantas. - Ne- 
aušinsime valandų valandas burnos apie moteriškas, 
turim darbo. 


Lalibertė davė nurodymus salėje susibūrusioms 
poroms. Komandos buvo paskirstytos. Danglaras 
buvo priskirtas nuoširdžiajam Sankartjė. Moteris 
Lalibertė, matyt, iš korektiškumo sugrupavo tar- 

pusavyje, - Retankur su smulkute Luisez, Fruasi su 
Žinete Sen Prė. Šiandien - „darbas vietoje“. Paimti 
mėginius aštuoniuose namuose iš piliečių, sutikusių 
dalyvauti eksperimente. Ant specialios kortelės, prie 
kurios prilimpa kūno substancija, dudeno Lalibertė, 
rodydamas iškeltą kortelę kaip kokią šventąją ostiją. 
Ji neutralizuojanti bakterijų ar virusų užkratą, tad 
užšaldyti jos nebūtina. 

- Ši naujovė leidžia sutaupyti: pirma - laiko, an- 
tra - pinigų, trečia - vietos. 

Klausydamasis superintendanto pranešimo, 
Adamsbergas palinko į priekį ant kėdės, susibrukęs 
rankas į dar šlapias kelnių kišenes. Pirštai užčiuopė 
žaliąją programėlę, kurią buvo paėmęs nuo stalo, kad 
grąžintų Žinetei Sen Prė. Programėlės būklė buvo 
apgailėtina: purvina, permirkusi, ir jis ištraukė ją iš 
kišenės atsargiai, kad neperplėštų. Palengva delnu 
išlygino ant stalo, grąžindamas jai formą. 

- Šiandien, - toliau dėstė Lalibertė, - imsime 
mėginius: prakaito - viens, seilių - du ir kraujo - 
trys. Rytoj: ašarų, šlapimo, snarglių ir epitelio. Ir 
spermos iš tų piliečių, kurie sutiks pripildyti mėgin- 
tuvėlius. 

Adamsbergas krūptelėjo. Ne dėl to pilietiškumą 
įrodančio mėgintuvėlio, o dėl to, ką perskaitė, lygin- 
damas sudrėkusį popierių. 

- Žiūrėkite, - įspėjo Lalibertė, atsisukdamas į 
paryžiečių komandą, - kad kortelių kodas atitiktų 
lagaminėlio kodą. Visada kartoju - reikia mokėti 
skaičiuoti iki trijų: kruopštumas, kruopštumas ir dar 
kartą kruopštumas. Vienintelis sėkmės laidas. 

Aštuonios poros patraukė prie automobilių, apsi- 
rūpinusios adresais tų piliečių, kurie paslaugiai pa- 
siūlė savo būstą ir kūną mėginiams išbandyti. Adams- 
bergas sustabdė praeinančią Žinetę. 

— Norėjau grąžinti jums šitą, - tarė, tiesdamas jai 
žaliąjį popierėlį. - Palikote restorane, o jis, atrodo, 
jums reikalingas. 

- Iš tikrųjų, sukau galvą, kur jį nudėjau. 

— Apgailestauju, jį sulijo. 

— Nesijaudink. Bėgu, paliksiu jį kabinete. Gal pa- 
sakytum Elen, kad tuoj grįšiu? 

- Žinete, - sulaikydamas ją už rankos ir rodyda- 
mas į programėlę, tarė Adamsbergas. - Ta Kamilė 
Forestjė, altas, - ji iš Monrealio kvinteto? 

— Ojė, ne. Albanas man sakė, kad jų altistė pastojo. 
Nuo ketvirto mėnesio gavo atsigult, kad išsaugotų 
kūdikį, o juk prasidėjo repeticijos. 

- Albanas? 

- Pirmasis smuikas, geras mano chum. Jis susiti- 
ko šitą Forestjė, prancūzę, ir ją išklausė. Ji labai jam 
patiko ir, criss, jis bemat ją priėmė. 

- Ei, Adamsbergai! - pašaukė Lalibertė. - Judini 
klumpes ar ką darai? 

. - Ačiū, Žinete, - padėkojo Adamsbergas, eidamas 
prie savo porininko. 

- Ką aš sakiau? - superintendantas kvatodamas 
įsispraudė į mašiną. - Tau tik sparną rėžti, a? Ir dar su 
viena mano inspektorių, ir jau antrą dieną. Sakyčiau, 
nepėsčias vyrukas! 

- Ką tu, Oreli, mes kalbėjomės apie muziką. Netgi 
klasikinę, - pridūrė Adamsbergas, tarytum ši „klasi- 
kinė“ laiduotų jų santykių dorybingumą. 

— Muzika, my eyes! - nusišaipė superintendantas, 
pajudėdamas iš vietos. - Nevaidink šventuolio, manęs 
taip lengvai neapmausi. Juk buvai susitikęs su ja vakar 
vakare, right? 

— Atsitiktinai. Vakarieniavau „Penkiuose sekma- 
dieniuose“, ir ji prisėdo prie mano staliuko. 

- Nekabink Žinetės. Ji ištekėjusi - rimtai ištekė- 
jusi. 

- Grąžinau jai vieną lapelį, ir tiek. Nori, tikėk, 
nori - ne. 

- Neputok. Aš juokauju. 


Į pabaigą darbingos dienos, palydėtos griausmin- 
go superintendanto balso, kai visi mėginiai jau buvo 
paimti iš paslaugios Žiulio ir Lindos Sen Krua šeimos, 
Adamsbergas sėdo į savo tarnybinį automobilį. 

— Ką veiksi šįvakar? - įkišęs galvą pro langelį, pa- 
sidomėjo Lalibertė. 

- Eisiu pažiūrėti į upę, truputį pasibastyti. O pas- 
kui centre pavakarieniausiu. 

— O tau tarsi užačią spirgintų, nenustygsti vietoje. 

- Sakiau tau, man patinka. 

- Svarbiausia, mergų patinka dairytis. Aš tai nie- 
kad nekabinu mergiščių centre. Per daug mane visi 
ten pažįsta. Taigi, kai panyžta, varau į Otavą. Na, man, 
laikykis! - pridūrė, pliaukštelėdamas per dureles. — 
Būk sveikas ir iki rytojaus! 

- Ašaros, šlapimas, snargliai, epitelis ir sperma, - 
išvardijo Adamsbergas, užvesdamas variklį. 

- Spermos reikia tikėtis, - suraukė antakius Lali- 
bertė, staiga vėl atgavęs visą savo profesionalumą. — 

Jeigu Žiulis Sen Krua sutiks šįvakar mažumą pasi- 
darbuoti. Iš pradžių jis pasakė yes, bet vėliau pasirodė 
man nebe toks užsidegęs. Criss, juk nieko negali pri- 
versti. 

Adamsbergas paliko Lalibertė su jo mėgintuvėlių 
rūpesčiais ir nuvažiavo tiesiai prie upės. 


Iki valiai pasimėgavęs Utauė bangų šniokštimu, 
jis patraukė nešuliniu taku, norėdamas pėsčiomis pa- 
siekti miesto centrą. Jei gerai perprato topografiją, 
kelias turėjo išvesti prie didelio tilto, prie Šodjerės 
krioklių. O nuo ten tik ketvirtis valandos kelio iki 
centro. Akmenuotą kelią nuo dviračių tako skyrė miš- 
ko juosta, visiškai užgoždama šviesą. Jis buvo pasisko- 
linęs iš Retankur žibintuvėlį - ši vienintelė nepamiršo 
pasirūpinti tokia amunicija. Ir dabar jam sekėsi visai 
neblogai - išsilenkdamas nusvirusių šakų, jis apsuko 
mažą ežerėlį, kuriuo į krantus buvo išsiliejusi upė. 
Kai išniro tako gale, per porą žingsnių nuo ketaus 
tilto - milžiniško įrenginio, kurio susikryžiavusios 
sijos priminė jam trissyk padidintą Eifelio bokštą, 
nuvirtusį ant Utauė upės - šalčio jau nebejautė. 


Bretoniška blyninė miesto centre savo tinklais, 
plūdurais ir džiovintomis žuvimis siekė panėšėti į jos 
savininko protėvių gimtinę. Ir tridančiu. Adamsber- 
gas sustingo prieš tą įnagį, nutaikiusį į jį savo smaigus 
nuo sienos priešais. Jūrų tridantis, Neptūno harpūnas 
su trimis laibais smaigais, užsibaigiančiais kabliukais. 
Visai kitoks, negu jo, Adamsbergo, tridantis - šakės, 
žemdirbio įrankis, tvirtas ir sunkus; jei taip galima 

pasakyti - žemės tridantis. Juk sakoma: žemės kirmi- 
nas ar net žemės rupūžė. Bet jos toli, tos geliančios 
šakės ir sprogstančios rupūžės, paliktos Užatlantės 
ūkuose. 

Padavėjas atnešė jam stulbinamo dydžio blyną, 
balsu samprotaudamas apie gyvenimą. 

Už Atlanto palikti teisėjai, šakės, rupūžės, katedros 
ir Mėlynbarzdžio palėpės. 

Palikti, tačiau laukiantys, tykantys, kada jis grįš. 
Visi tie veidai ir tos žaizdos, visos baimės, nenutrūks- 
tamu atminties srautu susietos su jo žingsniais. O 
Kamilė... ji vėl išniro stačiai čia, pačiame viduryje 
miesto, pasimetusio bekraštėje, neaprėpiamoje Ka- 
nadoje. Mintis apie penkis koncertus, vyksiančius už 
dviejų šimtų kilometrų nuo KKŽ, jį trikdė, tarytum 
jam grėstų iš kambario balkono išgirsti jos altą. Kad 
tik to nesužinotų Danglaras - tai viskas, ko jis trokšta. 
Kapitonas įstengtų strimagalviais nurūkti į Monrealį, 
o visą kitą dieną bambėdamas skersakiuotų į jį. 

Desertui jis užsisakė kavos ir taurę vyno ir nepa- 
keldamas akių nuo valgiaraščio pajuto, kaip kažkas 
tylomis prisėdo prie jo staliuko. Mergina nuo Šam- 
pleno akmens - pasikvietusi padavėją, ji užsakė antrą 
puodelį kavos. 

— Gera dienelė? - pasiteiravo šypsodama. 

Mergina prisidegė cigaretę ir pažvelgė į jį atviru 
žvilgsniu. 

Velniai rautų, pagalvojo Adamsbergas ir nustebo - 
kodėl? Kitu atveju būtų įsitvėręs šios progos. Tačiau 
nejautė jokio noro įsitempti ją į lovą, ar dėl to, kad 
praėjusios savaitės negandos dar tebedarė savo, ar 

galbūt norėdamas papriešgyniauti superintendanto 
uoslei. 

— Aš tau trukdau, - pasakė ji. - Tu pavargęs. Buliai 
tave nuvarė nuo kojų. 

- Tikrai taip, - atsakė jis ir susigriebė, kad pamiršo 
jos vardą. 

- Tavo striukė šlapia, - tarstelėjo ji prisiliesdama. — 
Prateka mašinos stogas? Ar atvažiavai dviračiu? 

Kas ją domina? Viskas? 

- Atėjau pėsčiom. 

— Niekas čia pėsčiomis nevaikšto. Nepastebėjai? 

— Pastebėjau. Bet aš atėjau nešuliniu taku. 

- Visą kelią? Ir kiek sugaišai? 

- Truputį daugiau kaip valandą. 

— Ką gi, tu vyrukas nepėsčias, kaip pasakytų mano 
chum. 

- Ir kodėl nepėsčias? 

— Nes tame take naktimis renkasi pedžiai. 

- Ir kas iš to? Ką, tavo nuomone, jie gali man pa- 
daryti? 

- Ir prievartautojai. Tikrai nežinau, sklando tokios 
kalbos. Bet kai Noela eina ten vakarais, tai niekada 
toliau Šampleno akmens. Jai užtenka, kad galėtų žiū- 
rėti į upę. 

— Atrodo, tai tik upelė. 

Noela nutaisė grimasėlę. 

— Tokia didžiulė, kad vadinu ją upe. Visą dieną 
aptarnavau tuos kretinus prancūzus, visai nusiva- 
riau nuo koto. Dirbu padavėja „Karibu“, sakiau? Ne- 
mėgstu prancūzų, kai jie būriais laido gerkles, jau 
geriau kvebekiečiai, jie malonesni. Išskyrus mano 

chum. Prisimeni, jis mane išgrūdo kaip paskutinis 
niekšas? 

Mergina vėl užsivedė, ir Adamsbergas nežinojo, 
kaip jos atsikratyti. 

- Še, žvilgtelėk į jo nuotrauką. Gražus, ar ne? Tu 
taip pat savotiškai gražus. Neįprastas - yra ir to, ir 
ano, ir nebejaunas. Bet man patinka tavo nosis, akys. 
Ir kai tu šypsaisi, - pasakė ji, lengvai pirštu braukda- 
ma jam per vokus ir lūpas. - Ir kai kalbi. Žinai, koks 
tavo balsas? 

- Ei, Noela, - pertraukė ją padavėjas, dėdamas ant 
stalo sąskaitas. - Vis dar dirbi „Karibu“? 

- Taip, turiu susitaupyti bilietui, Mišeli. 

- Ir vis dar kremti nagus dėl savo chum? 

— Kartais, vakarais. Vieni žmonės neturi ūpo ry- 
tais, kiti vakarais. Aš tai vakarinė. 

- Et, neknisk dėl jo sau smegenų. Jį susėmė farai. 

- Ką, rimtai? - atsitiesė Noela. 

— Aš šūdo nemalu. Jis nuvarinėtus ratus perpar- 
duodavo su nauju numeriu. Įsivaizduoji? 

— Negali būti, - papurtė galvą Noela. - Jis dirbo 
prie kompiuterių. 

- Kieta tavo galvelė, gražuole. Tavo chum - dvilin- 
kis. Įsijunk švyturėlius, Noela. Čia tau ne koks skie- 
dalas, apie tai laikraštis rašė. 

- Aš nieko nežinojau. 

— Juodu ant balto Halo dienraštyje. Vieną vakarą 
jis išvirto iš klumpių, ir čiukai suvystė jį kaip vaiką. 
Tavo chum buvo tikras pasiutėlis. Tad išmušk iš galvos 
ir varyk. Norėjau tau pasakyti, kad dėl jo nesuktum 
plaučių. Atleisk, mane kviečia prie kito staliuko. 

— Negaliu patikėti, - pratarė Noela, pirštu kabinda- 
ma iš puodelio dugno cukraus likučius. - Ar nieko, jei 
išgersiu su tavimi taurelę? Man reikia atsikvošėti. 

— Dešimt minučių, - leido jai Adamsbergas. - Pas- 
kui einu gulti, - ryžtingai pridūrė. 

- Suprantu, - pasakė Noela, užsisakydama tau- 
relę. - Tu žmogus užsiėmęs. Įsivaizduoji? Mano 
chum? 

- „Išmušk iš galvos ir varyk“, - pakartojo Adamsber- 
gas. - Ką jis tau patarė? Pamiršti? Išmesti iš galvos? 

— Ne. Tai reiškia: „Gerai pamąstyk apie tą daly- 
kėlį.“ 

— O „išvirsti iš klumpių ? 

— Nusigerti iki žemės graibymo. Gana, Noela tau 
ne žodynas. 

- Aš tik norėjau suprasti tavo istoriją. 

— Na, matai, ji dar kvailesnė, negu man atrodė. 
Man reikia prasiblaškyti, - užbaigė ji, vienu mauku 
ištuštindama taurę. - Aš tave palydėsiu. 

Nustebęs Adamsbergas nesusigriebė, ką atsakyti. 

- Aš su mašina, o tu pėsčias, - nekantriai paaiški- 
no Noela. - Juk neketini grįžti tuo taku? 

— Būtent taip. 

— Pila kaip iš kibiro. Tu manęs bijai? Ji gąsdina 
keturiasdešimtmetį vyriškį? Čiuką? 

— Ne, ne, - nusišypsojo Adamsbergas. 

- Gerai. Kur tu gyveni? 

— Netoliese Prevo gatvės. 

- Žinau, gyvenu už trijų kvartalų. Eime. 

Adamsbergas pakilo nesuprasdamas, kodėl jo taip 
netraukia sėsti į tos žavios merginos automobilį. 

Noela sustojo prieš jo namą; Adamsbergas atidarė 
„dureles ir jai padėkojo. 

— Nepabučiuosi manęs prieš išlipdamas? Kaip 
prancūzas tu ne per daug galantiškas. 

- Atsiprašau, aš kalnietis. Storžievis. 

Nė nevirptelėjusiu veidu Adamsbergas pakštelėjo 
jai į abu skruostus; įsižeidusi Noela suraukė kaktą. 
Pravėręs duris, jis pasisveikino su sargu, kuris visad bu- 
dėdavo nuo vienuoliktos vakaro. Nusiprausęs po dušu 
išsitiesė ant plačios lovos. Kanadoje visi mastai didesni. 
Tik ne prisiminimai - šie kaip tik susitraukia. 


XIX 


RYTE TEMPERATŪRA NUKRITO iki -4“, ir Adams- 
bergas nuskubėjo pažiūrėti savo upės. Tvenkinėlių 
tako pakraštyje kraštai buvo apledėję, ir budriai ste- 
bimas voveraičių jis ėmė daužyti ledą sunkiais savo 
batais. Buvo beeinąs toliau, bet mintis apie Noelą 
ant akmens sulaikė jį vietoje lyg ištempta virvė. Jis 
pasuko atgal ir prisėdo ant uolos pažiūrėti, kaip ki- 
virčijasi ančių kolonija ir pulkas kanadinių berniklių. 
Visur teritorijos, visur karai. Viena žąsis aiškiai atliko 
vyriausiojo policininko vaidmenį, niršiai kėsnoda- 
ma sparnais ir kalendama snapu kaip tikra despotė. 
Adamsbergui nepatiko ta žąsis. Jis išskyrė ją iš kitų 
pagal dėmę plunksnose ir nutarė rytoj ateiti pažiū- 
rėti, ar ji vėl taip autokratiškai elgsis, o gal berniklių 
pasauliui taip pat būdingi demokratiniai rinkimai. 

Paliko antis ir jų kivirčus ir grįžo prie mašinos. Po ja 
buvo palindusi voveraitė; iš už užpakalinės padangos 
jis matė kyšant jos uodegą. Labai atsargiai pajudėjo 
iš vietos, kad jos nesutraiškytų. 


Sužinojęs, kad Žiulis Sen Krua savo pilietinę parei- 
gą atliko ir pripildė mėgintuvėlį, kurį buvo užklijavęs 
dideliame voke, superintendantas Lalibertė pragie- 
drėjo. Svarbiausia - sperma, svarbiausia! - šūkalojo 
Adamsbergui Lalibertė, atplėšdamas voką ir nekreip- 
damas jokio dėmesio į Sen Krua porą, įsispraudusią 
į kampą. 

— Du variantai, Adamsbergai, - toliau dėstė La- 
libertė, švytruodamas mėgintuvėliu svetainės vidu- 
ryje. - Gyvas ir „sausas“ mėginys. Gyvas - kai lieka 
aukos makštyje. „Sausas“ atvejis sudėtingas. Mėginį 
paimsi nevienodai, nelygu ar sėkla bus ant audinio, ar 
ant kelio, ant žolės ar ant kilimo. Bjauriausia - žolė. 
Supranti? Paskirstysime atskiras dozes keturiose stra- 
teginėse vietose: ant kelio, sode, lovoje ir svetainėje 
ant kilimo. 

Sen Krua pora spruko iš kambario, tarsi būtų kuo 
nusikaltusi, ir rytas prabėgo, šen ir ten varvinant 
spermos lašelius ir kreida apibrėžiant juos ratu, kad 
nedingtų iš akių. 

— Kol ji džiūsta, - pareiškė Lalibertė, - eime į tua- 
letą užsiimti šlapimu. Pasiimk savo kortelę ir laga- 
minėlį. 


Sen Krua šeimai diena buvo sunki, o superinten- 
dantas liko labai ja patenkintas. Jis pravirkdė Lindą, 

kad surinktų jos ašaras, ir vaikė Žiulį po lauką, kad 
paimtų jo snarglių. Visi mėginiai buvo sėkmingi, ir 
jis pergalingai kaip medžiotojas grįžo į KKŽ su savo 
kortelėmis ir mėgintuvėliais su etiketėmis. Dieną 
temdė tik vienas nesklandumas: paskutinę minutę 
teko pergrupuoti komandą, nes du savanoriai piliečiai 
atsisakė atiduoti savo mėgintuvėlius moterų koman- 
doms. Tai įsiutino Lalibertė. 

— Prakeikimas, Luisez! - plyšojo jis į telefoną. - Ką 
tie vyrukai su savo sperma nori mums įrodyti? Kad tai 
skystas auksas? Švaisto ją kairėn dešinėn gražuolėms, 
o kai reikia darbą dirbti - išgraužk! Taip ir išdėk tam 
prakeiktam savo piliečiui. 

- Negaliu, superintendante, - atsakė švelnioji Ber- 
ta Luisez. - Jis piestu stoja kaip lokys. Man reikia 
pasikeisti su Portlansu. 

Lalibertė teko nusileisti, bet net ir vakare jis tebeat- 
rajojo tą nuoskaudą. 

— Kartais bernai būna storaodžiai kaip bizonai, - 
pareiškė jis Adamsbergui, jiems artėjant prie KKŽ. — 
Dabar, kai su mėginiais baigta, aš jiems tarstelėsiu 
porą žodelių, tiems šunsnukiams piliečiams. Mano 
padalinio moteriškaitės apie jų sumautą spermą iš- 
mano šimtą kartų daugiau, nei tie du kvaišeliai. 

- Liaukis, Oreli, - patarė Adamsbergas. - Spjauk 
į tuodu tipus. 

- Tai tarsi asmeninis įžeidimas, Adamsbergai. Eik 
šįvakar pas moteriškas, jei nori, o aš po vakarienės ap- 
lankysiu tuos du ožius ir išdėsiu jiems, kas ir kaip. 

Tądien Adamsbergas suprato, kad beribis superin- 
tendanto linksmumas turi kitą, ne mažiau įkaitusią 

išvirkščiąją pusę. Nuoširdus, tiesmukas, netaktiškas 
vaikinas, o drauge užsisklendęs, kietakaktis chole- 
rikas. 

— Bent jau ne tu jį taip įsiutinai? - sunerimęs pa- 
klausė Adamsbergo seržantas Sankartjė. 

Sankartjė kalbėjo tyliai, buvo truputį gunktelėjęs, 
kaip visi drovūs žmonės. 

— Ne, tai dėl dviejų kretinų, kurie atsisakė atiduoti 
mėgintuvėlius moterų poroms. 

- Čia jau geriau. Ar galiu duoti tau vieną pata- 
rimą? - pridūrė jis, įsmeigdamas žvilgsnį į Adams- 
bergą. 

- Klausau. 

- Jis geras chum, bet kai pokštauja, verčiau juok- 
tis ir prikąsti liežuvį. Noriu pasakyti - nereikia jo 
kurstyti. Nes kai šefas kaip reikiant įšėlsta, medžiai 
dreba. 

- Ir dažnai taip pasitaiko? 

- Jei jam prieštarauji arba jei jis ne ta koja iš lovos 
išlipęs. Žinai, kad pirmadienį dirbame drauge? 


Po bendros grupinės vakarienės, surengtos „Pen- 
kiuose sekmadieniuose“ pirmajai nepilnai darbo sa- 
vaitei atšvęsti, Adamsbergas grįžo per mišką. Dabar 
jau gerai pažinojo savo taką, numatydamas visus jo 
plyšius ir įgriuvas, matė švytinčius pakraščiais ežerė- 
lius ir įveikė jį greičiau, negu eidamas į priekį. Pusiau- 
kelėje stabtelėjo užsirišti atsipalaidavusio batraiščio, 
ir čia į jį nukrypo šviesos spindulys. 

- Ei, man! - nuaidėjo sodrus ir karingas balsas. — 
Ko čia stovi? Kažko ieškai? 

Adamsbergas švystelėjo žibintuvėliu savo ruožtu 
ir išvydo tvirtą vaikiną, kuris spoksojo į jį, pražergęs 
kojas; jis buvo apsivilkęs kaip girininkas, iki pat akių 
užsimaukšlinęs ausinę kepurę. 

— Kas yra? - paklausė Adamsbergas. - Manau, ta- 
kas skirtas visiems? 

— A, - patylėjęs tarstelėjo žmogus. - Iš senosios 
tėvynės? Prancūzas, a? 

- Taip. 

— Iš kur aš žinau? - dabar, artindamasis prie 
Adamsbergo, nusijuokė žmogus. - Nes kai tu kalbi, 
atrodo, kad tave ne girdžiu, o skaitau. Ką čia veiki? 
Dairaisi vyrų? 

- O tu? 

— Na, na, neširsk, aš saugau kirtavietę. Negali nak- 
čiai palikti įrankių, jų čia už visą krūvą žaliųjų. 

— Kokią kirtavietę? 

— Nematai? - atsiliepė žmogus, švystelėdamas už 
savęs žibintu. 

Girios plote, iškilusiame virš kelio, Adamsbergas 
tamsoje įžiūrėjo pikapą, vagonėlį ant ratų ir įrankius, 
atremtus į medžių kamienus. 

— Ką čia kerta? - mandagiai pasidomėjo Adams- 
bergas. 

Nutraukti pokalbį be jokių mandagybių Kvebeke — 
gana opus reikalas. 

- Jie rauna šiekštus ir sodina klevus, - paaiški- 
no naktinis sargas. - Pagalvojau, taikaisi į įrankius. 
Christ, atleisk, kad užsipuoliau, bet toks jau mano 
darbas, man. Dažnai taip blūdinėji patamsiais? 

— Man patinka. 

- Turistas? 

- Aš faras. Dirbu Gatino KKŽ. 

Šis pareiškimas akimirksniu išsklaidė paskutinius 
sargo įtarimus. 

- OK, man, tvarka. Gal išgertum alaus mano bū- 
delėje? 

- Ačiū, bet man jau metas. Turiu darbo. 

— Ką darysi, man. Būk sveikas ir bye. 


Artindamasis prie Šampleno akmens, Adamsber- 
gas sumažino žingsnį. Noela buvo ten, ant akmens, 
apsisiautusi stora neperšlampama striuke. Jis įžiūrėjo 
jos cigaretės žiburiuką. Tyliai atsitraukė atgal ir užsi- 
ropštė aukštyn į girią, kad ją aplenktų. Sugrįžo į taką 
už trijų dešimčių metrų ir nuskubėjo savo pastato 
link. Po perkūnais, vis dėlto ta mergiotė - ne koks 
nelabasis. Sulig nelabuoju prieš akis staiga šmėstelėjo 
teisėjo Fiulžanso povyza. Manai, tavo mintys išsi- 
sklaidė, o jos čia, pačiame kaktos viduryje, kaip eile 
išsirikiavusios trys žaizdos. Tik apniauktos efemeriš- 
ko Atlanto ūko. 


XX 


VUAZNĖ PLANAVO SAVAITGALĮ patraukti girių ir 
ežerų link, apsiginklavęs žiūronais ir fotoaparatu. Ka- 
dangi automobilių skaičius buvo ribotas, pasikvietė 
Žiusteną ir Retankur. Kiti keturi policininkai pasirin- 
ko miestą ir vyko į Otavą ir Monrealį. Adamsbergas 

nusprendė vienas leistis šiaurės kryptimi. Ryte prieš 
išvykdamas nuėjo patikrinti, ar vakarykštė gagenan- 
ti žąsis perleido savo despotiškos valdžios skeptrą 
kokiam nors bičiuliui. Nes jis neabejojo - tai tikrai 
patinėlis. 

Ne, despotė berniklė nė nemanė nusileisti. Kitos 
žąsys sekė jai įkandin, automatiškai pasisukdamos, 
vos tik jų bosas pakeisdavo kryptį, sustingdamos 
vietoje, kai jis pereidavo prie veiksmų, sliuogtelė- 
damas vandens paviršiumi ančių link, iškėtęs visas 
bures ir pašiaušęs plunksnas, kad atrodytų didesnis. 
Adamsbergas sviedė jam užgaulų žodelį, grūmoda- 
mas kumščiu, ir sugrįžo prie mašinos. Prieš paju- 
dėdamas iš vietos priklaupė pažiūrėti, ar po mašina 
netūno jokia voveraitė. 


Jis pasuko tiesiai į šiaurę, papietavo Kazabazua ir 
toliau riedėjo neaprėpiamų žemių keliais. Už kokių 
dešimties kilometrų nuo miesto kvebekiečiai nebesi- 
rūpino asfalto danga, atseit nuo šalčio asfaltas kiekvie- 
ną žiemą suskeldėja. Jei ir toliau važiuos tiesiąja, labai 
patenkintas pagalvojo jis, tai atsidurs Grenlandijoje. 
Tokio dalykėlio negali įsivaizduoti Paryžiuje, išėjęs 
iš darbo. Nei Bordo. Jis tyčia nuklydo į šalį, pasuko 
į pietus ir sustojo pamiškėje, netoli Pinko - Rausvo- 
jo - ežero. Miškai buvo dyki, raudonų lapų paklotą 
vietomis dengė sniego lopiniai. Kartkartėmis pakelės 
užrašai įspėdavo saugotis meškų, atkreipti dėmesį į jų 
nagų žymes ant skroblų kamienų. Nepamirškite, kad 
juodosios meškos laipioja po šiuos medžius, ieškoda- 
mos vaisių. Gerai, pagalvojo Adamsbergas, pakėlęs 

galvą, pirštu braukdamas per nagų žymes ir lapijoje 
dairydamasis žvėries. Iki šiol tebuvo pastebėjęs bebrų 
užtvankų ir elnių išmatų. Tik atspaudus ir pėdsa- 
kus - patys žvėrys liko nematomi. Kažkas panašaus į 
Maksimą Leklerką Agno Schloss. 

Negalvok apie Schloss, eik apžiūrėti to rausvo 
ežero. 

Pinko ežeras buvo pažymėtas kaip vienas iš mi- 
lijono mažų ežerėlių, telkšančių Kvebeke, tačiau 
Adamsbergui jis pasirodė didelis ir gražus. Kadangi 
jau Strasbūre jis įgijo įprotį įdėmiai skaityti aprašus, 
tai stropiai perskaitė ir Pinko ežero aprašymą. Iš jo 
sužinojo atsidūręs prie itin savotiško ežero. 

Žengtelėjo atgal. Neseniai atsiradęs polinkis su- 
sidurti su išimtimis jį trikdė. Nuvijo mintis jam bū- 
dingu rankos mostu ir skaitė toliau. Pinko ežero gylis 
siekia dvidešimt metrų, o jo dugną dengia trijų metrų 
storio dumblo sluoksnis. Iki čia viskas buvo aišku. Bet 
kaip tik dėl to gylio paviršiaus vandenys nesusimaišo 
su gelmių vandenimis. Nuo penkiolikos metrų šie, 
niekad nedrumsčiami, nebejuda, ir į juos nepaten- 
ka deguonies - taip pat ir į dumblą, kuriame glūdi 
dešimties tūkstančių metų istorija. Žodžiu, pažiūrėti 
paprastas ežeras, nutarė Adamsbergas, tiesiog rausvai 
melsvas, tačiau slepiantis savyje kitą ežerą, sustingusį, 
beorį, negyvą - tikrą priešistorinę fosiliją. O blogiau- 
sia, kad ten tebegyvena jūrų žuvis, išlikusi nuo tų lai- 
tos žuvies atvaizdą - kažkoks hibridas, lyg karpis, lyg 
upėtakis, ir dar dygliuotas. Kad ir kiek skaitė aprašą, 
nežinomosios žuvies pavadinimo nerado. 

Gyvas ežeras virš mirusio ežero. Ežeras, kuriame 
gyvena bevardė būtybė - štai jos apmatai, atvaiz- 
das. Adamsbergas persilenkė per medinį aptvarą, 
mėgindamas po rausvu vandeniu įžiūrėti tą slypintį 
stingulį. Kodėl visos jo mintys grįžta prie Tridančio? 
Kaip tos meškų nagų žymės ant kamienų? Kaip tas 
miręs ežeras, kuris tyliai egzistuoja sau, užsiglaudęs 
po gyvenimo paviršiumi, pilkšvas, dumblinas, ir po 
jį plaukioja jo gyventojas, atkakęs iš seniai praeitin 
nukeliavusių amžių? 

Padvejojęs Adamsbergas iš striukės kišenės išsi- 
traukė bloknotą. Pūkšnodamas rankas, kruopščiai 
perpiešė tą sumautą žuvį, plūduriuojančią tarp dan- 
gaus ir pragaro. Ketino ilgiau pabūti girioje, tačiau 
Pinko ežeras paskatino jį grįžti atgal. Visur jis atsire- 
mia į mirusį teisėją, visur prisiliečia bauginamų Nep- 
tūno gelmių ir jo prakeiktojo tridančio. Ką, susidūręs 
su šita kančia, kuri jį persekioja, būtų daręs Lalibertė? 
Pasijuokęs ir nušlavęs visą tą reikalą didžiulės letenos 
mostu, pasirinkdamas kruopštumą, kruopštumą ir 
dar kartą kruopštumą? Stvėręs grobį ir stipriai jį su- 
griebęs? Tolstant nuo ežero Adamsbergo neapleido 
pojūtis, kad vaidmenys apsivertė aukštyn kojomis ir 
štai pats grobis suleidžia į jį dantis. Dyglius, nagus, 
smaigalius. Taigi Danglaras bus teisus įtardamas, jog 
jį apnikusi tikra manija. 

Lėtu žingsniu jis grįžo prie mašinos. Laikrodžiai, 
kuriuos abu buvo nustatęs vietos laiku, nepažeisda- 


mas penkių minučių skirtumo, rodė šešiolika valan- 
dų ir dvylika su puse minutės. Jis važiavo tuščiais 

keliais, bekraštėje miškų monotonijoje ieškodamas 
visiško abejingumo, paskui nutarė grįžti į gyvenamas 
žemes. Pristabdė mašiną prie savo stovėjimo aikšte- 
lės, paskui neskubėdamas spustelėjo, paliko už savęs 
Halą ir leidosi Monrealio kryptimi. Darė būtent tai, 
ko nenorėjo daryti. Kartojo tai sau visus du šimtus 
kilometrų. Bet automobilis riedėjo pats kaip radijo 
bangomis valdomas žaisliukas, pastoviu 90 kilometrų 
per valandą greičiu, sekdamas paskui užpakalines 
priekyje važiuojančio pikapo šviesas. 

Jei automobiliui aišku, kad jis važiuoja į Monrea- 
lį, tai Adamsbergas puikiai prisiminė žaliosios pro- 
gramėlės nuorodas, vietą ir laiką. Nebent, pagalvojo, 
įvažiuodamas į miestą, jis pasirinks kokį kiną ar tea- 
trą, kodėl ne? Jei jau taip, jam reikės pakeisti mašiną, 
palikti tuos nelemtus ratus ir susirasti kitus, kurie 
nevežiotų jo nei prie Pinko ežero, nei į Monrealio 
kvinteto koncertą. Dvidešimt antrą valandą trisde- 
šimt šešios su puse minutės jis įsmuko į bažnyčią 
kaip tik po pertraukos ir įsitaisė priekinėse eilėse, 
užsiglaudęs už baltos kolonos. 


XXI 


VIVALDŽIO MUZIKA VIJOSI aplink jį, sukeldama 
viena kitą vejančių pakrikų minčių mūšą. Kamilė su 
savo altu jaudino jį labiau, nei jis būtų norėjęs, tačiau 
tai buvo tik nuvogta valandėlė, slaptas jaudulys, kuris 
niekuo neįpareigojo. Profesiniu įpročiu jis jautė, kaip 

melodija srūva lyg neįspėjama mįslė, kone gergždama 
iš bejėgiškumo, paskui netikėtai virsta darna, kur pai- 
niavą keičia atsakymai, klausimus - sprendimai. 

Vieną tokių akimirkų, kai stygos skelbė „spren- 
dimą, jo mintys vienu gaistu sugrįžo prie skubaus 
Tridančio išvykimo iš Agno Schloss. Stebėdamas Ka- 
milės stryką jis mąstė toliau. Jis visados priversdavo 
teisėją sprukti - vienintelė menka jo persvara, kurią 
kada nors buvo pasiekęs prieš Fiulžansą. Jis apsilankė 
Šiltigeime trečiadienį, o kitą dieną Trabelmanas išlie- 
jo savo įniršį. Taigi buvo į valias laiko, kad gandas apie 
šį įvykį pasklistų ir penktadienį pasirodytų vietinėse 
žiniose. Tą pačią dieną Maksimas Leklerkas pranešė 
parduodąs sodybą ir išsikraustė. Jeigu taip, dabar jų 
galimybės lygios. Adamsbergas vėl persekioja velionį, 
tačiau velionis žino, kad jo medžiotojas vėl pasirodė. 
Ir tokiu atveju Adamsbergas netenka vienintelės savo 
persvaros - teisėjo kaip numirėlio galia kiekvieną aki- 
mirką pajėgi užkirsti jam kelią. Vienas mokytas vertas 
dešimties, bet anas vertas tūkstančio. Grįžus į Paryžių 
reikės keisti strategiją, prisitaikyti prie naujai iškilu- 
sios grėsmės, vengti aviganių, kurie stengsis sudraskyt 
į gabalus jam kojas. Pirmyn, jaunuoli. Skaičiuoju iki 
keturių. Tad bėk, Adamsbergai, bėk. 

Jeigu jis neklysta. Šmėstelėjo mintis apie Vivaldį, 
kuris iš amžių glūdumos siunčia jam pavojaus signalą. 
Šaunus tipas tas Vivaldis, puikus chum, ir atlieka jį 
ypatingas kvintetas. Automobilis nebūtų veltui jo čia 
vežęs. Kad nuvogtų valandą Kamilės gyvenimo ir iš- 
girstų neįkainojamą muziko įspėjimą. Jeigu jis jau gir- 
di mirusiuosius, gali išgirsti ir Antonijaus Vivaldžio 

kuždėesį; ir jis neabejojo, kad tas žmogus - puikiausia 
draugija. Vyrukas, kuriantis tokią muziką, gali tau 
pakuždėti vien labai gerus patarimus. 


Tik koncertui baigiantis Adamsbergas pastebėjo 
Danglarą, nenuleidžiantį akių nuo savo globotinės. Šis 
reginys užtemdė jam visą malonumą. Ir kur tas tipas 
kišasi? Visur? Į visą jo gyvenimą? Kuo puikiausiai in- 
formuotas apie koncertus, jis sėdėjo čia, savo poste — 
šaunusis, ištikimasis, nepriekaištingasis Danglaras. 
Po velnių, Kamilė ne jo, kad jį kur devynios. Taigi ko 
kapitonas čia kaišioja savo globą? Kad įsibrautų į jos 
gyvenimą? Jį užplūdo tikra pagieža savo pavaduoto- 
jui. Žilstelėjęs geradaris, besitaikstantis įsismelkti pro 
duris, kurias paliko praviras Kamilės sielvartas. 

Adamsbergą nustebino tai, kaip žaibiškai Dangla- 
ras dingo. Kapitonas apsuko bažnyčią ir laukė išei- 
nančių muzikantų. Matyt, nori pasveikinti. Bet Dang- 
laras įdėjo instrumentą į automobilį, sėdo prie vairo 
ir nusivežė Kamilę su savimi. Adamsbergas pajudėjo 
jiems įkandin, nekantraudamas sužinoti, kaip toli 
siekia slaptas jo pavaduotojo paslaugumas. Pakeliui 
vieną kartą stabtelėjęs, po dešimties minučių kapito- 
nas sustabdė mašiną ir išlipęs atidarė dureles Kamilei, 
šioji padavė jam į antklodę susuktą ryšulį. Ta antklodė 
ir tai, kad ryšulys sucipo, vienu mirksniu privertė jį 
suvokti, kokius mastus yra įgavusi padėtis. 

Vaikas, kūdikis. O iš dydžio ir balso - mažučiukas, 
kokio mėnesio kūdikis. Suakmenėjęs jis žvelgė, kaip 
paskui porą užsidarė namo durys. Danglaras, bjaurus 
niekšas, šlykštus vagis. 

Bet šis netrukus išėjo, draugiškai pamojavo Ka- 
milei ir sėdo į taksi. 


Dieve mano, vaikas, visą kelią, vedantį į Halą, kar- 
tojo Adamsbergas. Dabar, kai Danglaras iš suvedžio- 
tojo vėl virto doruoju, geranoriu kapitonu (kas nėmaž 
neapmalšino komisaro pagiežos jam), jo mintys nu- 
krypo į jaunąją moterį. Kokiu nesuvokiamu triuku 
Kamilė įsitaisė vaiką? Pokštu, ūmiai suvokė, kuris 
neapsiėjo be kažkokio vyriškio. Mėnesio kūdikis, 
skaičiavo jis. Pridėti devynis lygu dešimt. Taigi po jo 
išvykimo Kamilė nė dešimties savaičių nelaukė, kad 
surastų jam pamainą. Adamsbergas spustelėjo greičio 
pedalą, netikėtai pagautas nekantros aplenkti tuos 
sumautus ratus, romiai riedančius vieni paskui kitus 
90 kilometrų per valandą greičiu. Faktas kaip blynas, 
ir Danglarui apie jį buvo pranešta iš pat pradžių, o 
šis neprasitarė jam nė žodžiu. Vis dėlto Adamsber- 
gas suprato, kad nutylėdamas šią naujieną, kuri net 
ir šiandien varė jį iš proto, pavaduotojas tausojo jo 
jausmus. Ir kodėl? Ko jis tikėjosi? Kad Kamilė visą 
tūkstantmetį nė nekrustelėdama raudos savo pra- 
rastos meilės? Virs akmens statula, kurią jis kada 
įsigeidęs galės atgaivinti? Kaip pasakose - pasakytų 
Trabelmanas. Ne, ji tiesiog susverdėjo, išgyveno ir 
susitiko kažkokį vyruką. Tokia yra tikrovė, į kurią jis 
skaudžiai atsitrenkė. 


Ne, pagalvojo jis, išsitiesdamas ant lovos. Ne, nie- 
kad jis kaip reikiant nesuvokė, kad prarasdamas Ka- 
milę praranda ją iš tikro. Paprasta logika - ir kas jam 

iš to? Dabar atsirado tas suknistas tėtušis ir išstūmė 
jį iš scenos. Net Danglaras stojo prieš jį. Jis nesunkiai 
įsivaizdavo kapitoną, žengiantį į gimdymo namus ir 
spaudžiantį ranką šviežiai iškeptam patikimam vy- 
riškiui, kuriuo gali pasikliauti, pasitikėti, kurio dora 
sudaro tokią malonią priešpriešą jam. Nepriekaištin- 
gas, tiesmukas vyrukas, verslininkas su labradoru, 
ne, su dviem labradorais, ir su batais, suvarstytais 
naujutėlaičiais raišteliais. 

Adamsbergas nekentė jo iš visos širdies. Šįvakar 
akimirksniu būtų nudaigojęs tą tipą ir jo šunis. Jis - 
faras, jis - bulius, čiukas, būtų jį nudėjęs. Ir suvaręs 
šakes, kodėl ne? 


XXII 


ADAMSBERGAS PABUDO VĖLAI ir nebėjo mesti 
iššūkio berniklių bosui, atsisakė ir planų aplankyti 
ežerus stebėjimo tikslais. Iš karto patraukė prie savo- 
jo tako. Mergina sekmadieniais nedirba; jis tikėjosi 
rasti ją prie Šampleno akmens. Ji tikrai buvo ten, su 
dviprasmiška šypsenėle ir cigarete lūpose, pasirengusi 
sekti paskui jį į jo numerį. 

Partnerės aistra iš dalies užganėdino Adamsbergą 
po vakarykščių nemalonumų. Šeštą valandą vakaro 
išprašydinti ją lauk buvo nelengva. Nuoga sėdėdama 
ant lovos, Noela nenorėjo nieko girdėti, kupina ryžto 
praleisti čia naktį. Apie tai negali būti nė kalbos, švel- 
niai paaiškino jai Adamsbergas, po truputį ją apren- 

ginėdamas - netrukus grįš jo kolegos. Turėjo užvilkti 
jai striukę ir už rankos nuvesti iki durų. 


Vos Noela dingo, jis išmetė merginą iš galvos ir 
paskambino Mordanui į Paryžių. Majoras buvo nak- 
tinėtojas, ir penkiolika po vidurnakčio jis neprikels 
jo iš miego. Greta savo pedantiškos aistros kancelia- 
riniams reikalams Mordanas puoselėjo senamadišką 
polinkį akordeonui ir liaudies dainoms ir šį vakarą 
grįžo iš šventės, kuri, regis, labai jam patiko. 

— Tiesą sakant, Mordanai, - pasakė Adamsber- 
gas, - skambinu ne tam, kad papasakočiau, kas nauja. 
Viskas klostosi, komanda darbuojasi, nėra ką pasa- 
koti. 

— O kolegos? - vis dėlto pasiteiravo Mordanas. 

— Tvarkelė, kaip jie čia sako. Malonūs ir išma- 
nūs. 

— Vakarai laisvi ar dešimtą gesinama šviesa? 

- Laisvi, bet tuo požiūriu jūs nieko nepraradote. 
Halui-Gatino toli iki kabaretų ir mugių. Čia viskas 
gan plyna, kaip sako Žinetė. 

- Bet gražu? 

- Labai. Skyriuje jokių nesklandumų? 

- Jokių. Kokiu tikslu skambinate, komisare? 

— Penktadienio, spalio dešimtosios, „Elzaso nau- 
jienų“ egzempliorius. Ar bet koks regioninis arba 
vietinis laikraštis, ar aš Žinau. 

— Paieškų objektas? 

- Žmogžudystė, įvykdyta Šiltigeime spalio ketvirtą- 
ją, šeštadienio vakarą. Auka - Elizabetė Vind. Bylą tiria 
majoras Trabelmanas. Kaltinamasis - Bernaras Vetijė. 

Aš, Mordanai, ieškau straipsnio ar žinutės apie faro iš 
Paryžiaus viešnagę ir serijinio žudiko versiją. Kažko 
tokio. Penktadienio, dešimtos - ne kitos - dienos. 

— Manau, faras iš Paryžiaus - tai jūs? 

— Tikrai taip. 

— Laikome tai paslaptyje ar aptariame su brigada 
Paskalų salėje? 

— Griežčiausioje paslaptyje, Mordanai. Ta byla 
man - vienos kebeknės. | 

— Tai skubu? 

— Kuo skubiausia. Praneškite man, kai tik ką nors 
aptiksite. 

— Ojei nieko neaptiksiu? 

— Tai irgi labai svarbu. Paskambinkite man tiek 
vienu, tiek kitu atveju. 

— Minutėlę, - pertarė jį Mordanas. - Ar galėtumėte 
man kasdien atsiųsti elektroninį laišką su smulkiu 
jūsų veiklos KKŽ aprašymu? Brezijonas grįžus laukia 
ataskaitos, ir, manau, jūs norėtumėte, kad tuo pasi- 
rūpinčiau aš. 

— Taip, ačiū už pagalbą, Mordanai. 


Ataskaita. Apie tai jis nė nepagalvojo. Kol dar pri- 
siminė Žiulio ir Lindos Sen Krua pastangas, prisivertė 
sukurpti majorui aprašymą, kaip praėjusiomis dieno- 
mis buvo imami mėginiai. Pačiu laiku - neseniai išni- 
rę Fiulžansas, šviežiai iškeptas tėvas ir Noela užgožė 
prakaito ir šlapimo pavyzdžius. Jis buvo patenkintas 
rytoj atsikratysiąs savo griežtojo ir drauge linksmų 
plaučių porininko ir atsidursiąs poroje su Sankartjė 
Geravaliu. 

Vėlai vakare išgirdo, kaip aikštelėje sustojo auto- 
mobilis. Pažvelgęs iš balkono išvydo išlipantį Mon- 
realio būrelį, o jo priešakyje - Danglarą, susigaužusį 
po šlapdriba. Ir jam knietėjo duot jam parako, kaip 
būtų pasakęs superintendantas. 


XXIII 


KEISTA, KAIP PER TREJETĄ DIENŲ gali paliauti ste- 
bėjęsis ir įsikinkyti į rutiną, mąstė Adamsbergas, stab- 
dydamas mašiną prie KKŽ būstinės per kelis metrus 
nuo uoliojo voveriuko, saugančio duris. Šviežumo 
pojūtis blėso, naujojoje teritorijoje kiekvienas rausėsi 
sau duobelę, pritaikydamas ją savo formoms - taip 
žmogus po truputį išsėdi savo krėslo sėdynę. Taigi šį 
pirmadienį posėdžių salėje, kad išklausytų superin- 
tendanto nurodymų, visi užėmė savo įprastas vietas. 
Po darbo „vietoje“ - laboratorija, pavyzdžiai, kuriuos 
reikia išdėlioti apdorojimui devyniasdešimt šešiose 
akutėse ant dviejų milimetrų skersmens apskritos 
plokštelės. Šias instrukcijas Adamsbergas vangiai 
užsirašinėjo kasdieninei savo ataskaitai Mordanui. 


Adamsbergas netrukdė Fernanui Sankartjė iš- 
dėlioti korteles, paruošti plokšteles, paleisti į darbą 
puansonus. Parimę ant baltų turėklų, abu stebėjo pro- 
cesą. Jau dvi naktis Adamsbergas prastai miegojo, ir 
monotoniškas, darnus dešimties puansonų judėjimas 
jį liūliavo. 

- Taip gali žmogų užmigdyti, a? Nori, kad atneš- 
čiau kavos? 

— Dvigubos, Sankartijė, labai stiprios. 

Seržantas sugrįžo, atsargiai nešdamas stiklines. 

— Nenusiplikyk, - įspėjo, paduodamas kavą 
Adamsbergui. 

Abu vyrai vėl pasirėmė, palinkdami virš turėklų. 

— Dar truputis, - pasakė Sankartjė, - ir nebegalėsi 
ramiai nusičiurkšti į sniegą - tuoj išnirs brūkšninis 
kodas ir trys sraigtasparniai su farais. 

— Dar truputis, - kaip aidas pakartojo Adamsber- 
gas, - ir mums net nebereikės tardyti suimtųjų. 

— Dar truputis, ir mums net nebereikės jų matyti. 
Girdėti jų balso, sukti galvos, o gal kartais... Prisista- 
tome į nusikaltimo vietą, paimame išgaravusio pra- 
kaito pavyzdį, ir tie vyručiai žnyplutėmis išžvejojami 
iš namų ir pristatomi tinkamo dydžio dėžutėje. 

— Dar truputis, ir mes dvėsim iš nuobodulio. 

— Patinka šis gėralas? 

— Nelabai. 

— Mums su juo nekaip sekasi. . 

— Nuobodžiauji, Sankartjė? 

Seržantas pasvėrė atsakymą. 

— Aš norėčiau grįžti prie operatyvinio darbo. Ten, 
kur galėčiau žiūrėti savo akimis ir nusičiurkšt ant 
sniego, jei supranti, ką noriu pasakyti. Svarbiausia, 
mano gražuolė liko Toronte. Tik nesakyk šefui, o tai 
jis man nusuks sprandą. 

Įsižiebė raudonas signalas, ir vyrai kurį laiką sto- 
vėjo nejudėdami, žvelgdami į sustingusius puanso- 
nus. Paskui Sankartjė sunkiai atsiplėšė nuo turėklų. 

- Reikia judintis. Jeigu šefas nučiups mus vaikant 
debesis, užputos. 

Jie ištuštino dėklą ir sudėjo naujas korteles. Plokš- 
telės, akutės. Sankartjė įjungė aparatą. 

- Paryžiuje dažnai užsiimi operatyviniu darbu? - 
paklausė. 

— Kiek tik įmanoma. Be to, vaikštinėju, žingsniuo- 
ju, svajoju. 

- Tau sekasi. Tiri bylas, gainiodamas debesis? 

- Tam tikra prasme, - nusišypsojo Adamsbergas. 

- Šiuo metu turi ką nors įdomaus? 

Adamsbergas susiraukė. 

— Ne tas žodis, Sankartjė. Veikiau rausiu žemę. 

- Aptikai kokį kaulą? 

- Krūvą kaulų. Aptikau visą numirėlį. Bet jis - ne 
auka, o žudikas. Senas numirėlis - žudikas. 

Adamsbergas įdėmiai pažvelgė į rudas Sankartjė 
akis, beveik tokias pat apskritas, kaip tie rutuliukai, 
kuriuos vietoje akių įstato žaisliniams žvėreliams. 

— Na, - atsiliepė Sankartjė, - jei jis dar žudo, va- 
dinasi, ne visai numiręs. 

— Ne, visai, - spyriojosi Adamsbergas. - Sakau 
tau, jis miręs. 

— Na, tuomet jis nepasiduoda, - skėstelėjo ran- 
komis Sankartjė. - Spurda kaip velnias šventintame 
vandenyje. 

Adamsbergas pasirėmė į turėklą. Pagaliau kaž- 
kokia ranka, nekaltai ištiesta jam po Klementinos 
rankos. | 

— O tu - nepėsčias čiukas, Sankartjė. Tau tikrai 
reikia dirbti operatyvinį darbą. 

— Manai? 

— Esu tikras. 

- Šiaip ar taip, - palingavo galvą seržantas, - dar 
truputis, ir tu su savo velniu nusvilsi nagus. Jei galiu 
tau patarti - saugokis. Atsiras tokių, kurie pasakys, 
kad vieno šulo pritrūkai. 

- Tai yra? 

- Kurie pasakys, kad sapnuoji atmerktomis aki- 
mis, štai taip, kad kraustaisi iš galvos. 

- Jau sako, Sankartjė. 

— Tai užčiaupk snapą ir nesistenk jų įtikinti tuo, 
kas neįtikima. Bet sakau tau, mano rašte parašyta, 
kad tu turi makaulę ir eini teisingu keliu. Ieškok savo 
nelabojo demono, o kol nutversi jį už uodegos, būk 
tylus kaip žemė. 

Adamsbergas stovėjo, palinkęs virš turėklų, tiesiog 
apčiuopiamai jausdamas tą palengvėjimą, kuris sly- 
pėjo jo giedraveidžio kolegos žodžiuose. 

- Otu, Sankartjė, - kodėl tu nelaikai manęs kuok- 
telėjusiu? 

— Nes toks nesi, ko čia nesuprasti. Eini pietauti? 
Jau po dvylikos. 


Kitą vakarą, po dienos, praleistos prie automatinių 
tyrimų, Adamsbergas apgailestaudamas išsiskyrė su 
savo geranoriu kolega. 

— Su kuo rytoj dirbi poroje? - paklausė Sankartjė, 
lydėdamas jį prie mašinos. 

- Su Žinete Sen Prė. 

— Ta gera mergiotė. Gali atsipalaiduoti. 


— Bet man tavęs trūks, - prisipažino Adamsber- 
gas, spausdamas jam ranką. - Tu padarei man didelę 
paslaugą. 

— Kaip gal' būti? 

— Tikrai taip, ir tiek. O tu? Su kuo dirbsi tu? 

— Su ta, kurią negreit apeisi. Gal primintum jos 
vardą? 

— Negreit apeisi? 

- Storulė, - sumišęs išvertė Sankartjė. 

— A, Violeta Retankur. 

- Atleisk, aš vėl apie tą patį, bet kai pričiupsi tą 
nelabą numirėlį, net jei po dešimties metų, - ar galėsi 
duoti man žinią? 

— Tave tai taip domina? 

- Taip. Ir dabar tu man draugas. 

— Pranešiu. Net po dešimties metų. 


Lifte Adamsbergas susidūrė su Danglaru. Po dvie- 
jų dienų su Sankartjė Geravaliu Adamsbergas atlyžo 
ir kuriam laikui atidėjo pasiaiškinimus su pavaduo- 
toju. 

- Šįvakar kur nors einate, Danglarai? - pasiteiravo 
kaip niekur nieko. 

— Nusikalęs. Užkandu ir griūnu į lovą. 

— Kaip vaikai? Viskas gerai? 

- Taip, ačiū, - truputį nustebęs atsakė kapitonas. 

Grįždamas į numerį Adamsbergas šypsojosi. Pas- 
kutiniu laiku Danglarui nekaip sekasi slapukauti. Va- 
kar jis girdėjo, kaip pusę septynių vakaro išjudėjo au- 
tomobilis, o grįžo beveik antrą valandą nakties. Kaip 
tik nuvažiuoti į Monrealį, išklausyti tą patį koncertą 

ir pažerti savo geradarystes. Trumpos naktys ryškėjo 
ratilais paakiuose. Šaunusis Danglaras, toks užtikrin- 
tas savo incognito, stropiai saugantis savo išsivadė- 
jusią paslaptį. Šįvakar paskutinis koncertas ir nauja 
ištikimojo kapitono kelionė ten ir atgal. 

Pro langą Adamsbergas stebėjo, kaip Danglaras 
vogčiomis pajuda iš vietos. Laimingo kelio ir gero 
lis, ir čia paskambino Mordanas. 

- Atleiskite, kad užgaišau, komisare, buvome tokie 
užsiėmę - vienas tipas susimanė nudaigoti žmoną ir 
paskambino mums. Teko apsupti pastatą. 

— Kas nors nukentėjo? 

- Ne, pirmą kulką vyriokas suvarė į pianiną, antrą 
sau į koją. Laimei, tikras vėpla. 

- Iš Elzaso naujienų yra? 

— Verčiau perskaitysiu jums straipsnį aštuntajame 
puslapyje: „Dvejonės dėl Šiltiggimo žmogžudystės? 
Šiltigeimo žandarmerijai atlikus tyrimą po tragiško 
Elizabetės Vind nužudymo spalio ketvirtosios, šeš- 
tadienio, naktį, prokuratūra išdavė orderį sulaikyti 
B. Vetijė. Tačiau, pasak mūsų informatorių, B. Vetijė: 
pakartotinai bus apklausęs vienas žymus Paryžiaus ko- 
misaras. Pasak to paties šaltinio, merginą galėjęs nu- 
Žudyti serijinis žudikas, siautėjantis krašto teritorijoje. 
Šią hipotezę kategoriškai atmeta majoras Trabelma- 
nas, kuriam patikėtas tyrimas. Jo nuomone, tai esą ne 
daugiau kaip gandai. Majoras pabrėžė svarias B. Vetijė 
sulaikymo priežastis.“ To ir ieškojote, komisare? 

— Taip, taip. Išsaugokite tą straipsnį. Telieka mels- 
tis, kad „Elzaso naujienų“ neskaitytų Brezijonas. 

— Norėtumėt, kad tas Vetijė pasirodytų nekaltas? 

- Ir taip, ir ne. Nelengva rausti žemę. 

— Ką gi, - užbaigė Mordanas, nieko daugiau nebe- 
klausinėdamas. - Ačiū už pranešimus. Atrodo įdo- 
miai, bet ne per daug patraukliai - visos tos kortelės, 
puansonai, plokštelės? 

- Žiustenas čia jaučiasi puikiai, Retankur sėkmin- 
gai prisitaiko, Vuaznė regi tame kažką antgamtiška, 
Fruasi ištveria, Noelis nekantrauja, Estaleras stebisi, 
o Danglaras vaikšto į koncertus. 

- Ojjūs, komisare? 

— Aš? Mane jie vadina „debesų varovu“. Niekam to 
nesakykite, Mordanai, apie straipsnį taip pat. 


Nuo Mordano Adamsbergas išsyk perėjo prie Noe- 
los, kurios vis labiau įsiplieskianti aistra, žinia, padė- 
davo jam pamiršti nemalonų Monrealio atradimą. 
Ryžtinga mergina bemat išsprendė pasimatymų pro- 
blemą. Jie susitikdavo prie Šampleno akmens, paskui, 
po ketvirčio valandos kelio dviračių taku, pasiekdavo 
dviračių nuomos punktą, trobesį, kurio vienas lan- 
gas buvo išklibęs. Kuprinėje mergina atsigabendavo 
viską, kas jai atrodė būtina - sumuštinių, gėrimų ir 
pripučiamąjį čiužinį. Adamsbergas su ja išsiskirdavo 
apie vienuoliktą, grįždavo nešuliniu taku - dabar jau 
mintinai žinojo kiekvieną jo įdubą - praeidavo pro 
kirtavietę, pamojavęs budėtojui, atsisveikindavo su 
Utauė upe ir eidavo gulti. 

Darbas, upė, girios ir mergina. Apskritai nėra to 
blogo, kur neišeitų į gera. Pamiršti šviežiai iškeptą 
tėvą, o dėl Tridančio kartoti sau Sankartjė žodžius: 

Turi makaulę ant pečių ir eini teisingu keliu. Sankartjė 
jis ir norėjo tikėti, nors, pasak Portlanso ir Ladusero 
užuominų, brigada, atrodo, ne per daug žavėjosi jo 
išmanumu. 


Šį vakarą su Noela apniaukė lengvas šešėlis. Trum- 
pas pokalbis, laimei, griežtai nutrauktas. 

— Pasiimk mane su savimi, - paprašė mergina, 
išsitiesusi ant pripučiamojo čiužinio. 

— Negaliu, aš vedęs, - bemat atsiliepė Adamsbergas. 

— Meluoji. . 

Tolesnius jos žodžius Adamsbergas užčiaupė bu- 
činiu. 


XXIV 


DIENOS POROJE SU ŽINETE SEN PRĖ būtų prabė- 
gusios visai maloniai, jei ne tai, kad Adamsbergui 
teko užsirašinėti viską, ką diktavo jo porininkė. Di- 
dinamoji kamera, pavyzdžių kopijos, atliktos terminio 
ciklo aparatu. 

Gerai, Žinete, kaip panorėsi. 

Tačiau Žinetė, ne tik šneki, bet ir atkakli, paste- 
bėdavo išsiblaškiusį Adamsbergo žvilgsnį ir neatlyž- 
davo. 2 

— Nesimuistyk, nieko čia sunkaus. Įsivaizduok mo- 
lekulinę kopijavimo mašiną, gaminančią milijardus 
egzempliorių kopijų. Ar aišku? 

— Aišku, - automatiškai kartojo Adamsbergas. 

- Padidinti pavyzdžiai pažymimi švytinčiu indi- 
katoriumi, kuris palengvina jų atpažinimą lazeriu. 
Ar dabar aiškiau? 

— Man viskas aišku, Žinete. Darbuokis toliau, aš 
tave stebiu. 


Ketvirtadienio vakarą Noela laukė jo, sėdėdama 
ant dviračio, šypsodamasi, ryžtingu veidu. Kai jie ant 
nuomos punkto grindų patiesė čiužinį, ji prigulė, pa- 
sirėmusi alkūne, ir ištiesė ranką prie savo kuprinės. 

- Ji turi tau staigmeną, - pranešė, traukdama iš 
jos voką. 

Mergina juokdamasi mojavo juo Adamsbergui 
prieš nosį; šis įtariai atsitiesė. 

- Ji gavo bilietą į tą patį reisą, kuriuo kitą antra- 
dienį skrendi tu. 

— Grįžti į Paryžių? Jau? 

— Grįžtu pas tave. 

— Noela, aš vedęs. 

- Meluoji. 

Jis vėl ją pabučiavo, sunerimęs labiau, negu pirmąjį 
kartą. 


XXV 


ADAMSBERGAS SUSTOJO ŠNEKTELĖTI su voveriu- 
ku, budinčiu prie KKŽ būstinės, truputį užvilkinda- 
mas beprasidedančią dieną, kuri laukė jo poroje su 
Miču Portlansu. Tądien voveriukas buvo susiradęs 


171 


draugužę, ir ši labai trukdė jam stropiai eiti pareigas. 
Visai kitaip buvo su nuoboda Portlansu, aistringu moks- 
linčium, tarnaujančiu genetikai, tarsi būtų susisaistęs 
su ja įžadais, ir visą savo meilę paaukojusiu dezoksi- 
ribonukleino rūgšties skaidulėlėms. Kitaip nei Žinetė, 
inspektorius nepajėgė suvokti, kad Adamsbergas negali 
suprasti jo aiškinimų, o dar mažiau - kad entuziastiškai 
jų neįsisavina, ir gausiai bėrė duomenis. Adamsbergas 
šį bei tą rašinėjo bloknote, nugirsdamas vieną kitą tos 
įkvėptos kalbos nuotrupą. Kiekvienas pavyzdys dedamas 
ant poringų šukučių... Nustatoma programa... 

Poringos šukutės? - užsirašinėjo Adamsbergas. 

Elektros laukui veikiant DNR perkeliama į sepa- 
ratyvinį gelį. 

Separatyvinis gelis? 

- Ir dėmesio! - šūktelėjo Portlansas. - Čia prasi- 
deda molekulių lenktynės, kuriose DNR dalelės pra- 
neria per gelį, kad pasiektų finišo liniją. 

— Pamanyk. 

- Ir detektorius suseka daleles joms išnyrant iš 
valdiklio, palaipsniui, po vieną, pagal didėjantį ilgį. 

- Stebėtina, - pratarė Adamsbergas, piešdamas 
storą skruzdžių karalienę, persekiojamą šimto spar- 
nuotų patinėlių. 

— Ką tu ten pieši? - nepatenkintas pertraukė savo 
paskaitą Portlansas. 

— Dalelių lenktynes per gelį. Kad geriau įsimin- 
čiau. 

- Ir štai rezultatas! - sušuko Portlansas, bakstelė- 
damas pirštu į ekraną. - Dvidešimt aštuonių juostų 
profilis, pateiktas valdiklio. Gražu, tiesa? 

- Labai. 

- Šita kombinacija, - toliau postringavo Mičas, - 
(jei prisimeni, tai Žiulio Sen Krua šlapimas) išreiškia 
jo genetinį profilį, vienintelį pasaulyje. 

Adamsbergas stebėjo, kaip Žiulio šlapimas virsta 
dvidešimt aštuoniomis juostomis. Štai toks buvo Žiu- 
lis, toks buvo žmogus. 

- Jei tai būtų tavo šlapimas, - mažumą atlėgęs pasa- 
kė Portlansas, - aišku, pamatytume kažką visai kita. 

- Bet vis tiek dvidešimt aštuonias juostas? Ne šim- 
tą keturiasdešimt dvi? 

— Kodėl šimtą keturiasdešimt dvi? 

- Šiaip sau. Aš tik klausiu. 

— Sakau tau, dvidešimt aštuonias. Žodžiu, jei ką 
nors ketini nužudyti, verčiau nesisiok ant lavono. 

Mičas Portlansas pats vienas nusijuokė. 

— Nesijaudink, aš atsipalaidavau, - paaiškino. 


Per pietų pertrauką Adamsbergas pastebėjo Vu- 
aznė, geriantį kavą ir šnekučiuojantį su Laduseru. 
Pamojo jam, Vuaznė priėjo. 

- Jūs supratote, Vuaznė? Gelį, tas beprotiškas lenk- 
tynes, dvidešimt aštuonias juostas? 

— Ganėtinai. 

— Oašne. Būkite geras ir pasiųskite Mordanui šios 
dienos ataskaitą, aš nesugebėsiu. 

- Portlansas per daug skuba? - sunerimo leite- 
nantas. 

— Oaš per lėtai krutu. Sakykite, Vuaznė, - pridūrė 
Adamsbergas, traukdamas bloknotą, - ar šita Žuvis 
jums ką nors sako? 

Vuaznė smalsiai palinko prie Adamsbergo pie- 
šinėlio, vaizduojančio padarą, tūnantį Pinko ežero 
dugne. 

— Niekada nesu tokios matęs, - atsiliepė susido- 
mėjęs. - Ar tikrai teisingai nupiešta? 

- Netrūksta nė vieno peleko. 

— Niekada nesu tokios matęs, - pakartojo leite- 
nantas, kraipydamas galvą, - o apie ichtiofauną vis 
dėlto šį tą išmanau. 

- Apie ką? 

— Apie Žuvis. 

- Tai ir sakykite „žuvis“. Jau ir taip vargiai suprantu 
mūsų kolegas, neapsunkinkite man užduoties. 

— Iš kur tai? 

- Iš vieno sumauto ežero, leitenante. Iš dviejų 
ežerų, telkšančių vienas ant kito. Gyvas ežeras ant 
mirusio ežero. 

— Atsiprašau? 

- Dvidešimt metrų gylio, trimetrinis dešimties 
tūkstančių metų senumo dumblo sluoksnis. Gelmėse 
viskas sustingę. Ir ten plūduriuoja ta senovinė Žuve- 
liokė, atkeliavusi iš tų laikų, kai ten buvo jūra. Gyvoji 
iškasena, kuriai, jeigu norite, nėra čia kas veikti. Galva 
neneša, kodėl ir kaip ji išgyveno. Šiaip ar taip, išgy- 
veno ir spurda tame ežere, kaip velnias šventintame 
vandenyje. 

— Po perkūnais! - sužavėtas iškvėpė Vuaznė, nega- 
lėdamas atplėšti akių nuo piešinėlio. - Jūs įsitikinęs, 
kad tai ne pasaka, ne legenda? 

— Aprašas atrodė įtikinamai. Kaip jums atrodo? 
Lochneso pabaisa? 

— Nesė - ne žuvis, o roplys. Kur tas ežeras, ko- 
misare? 

Žvelgdamas išsiblaškiusiu žvilgsniu Adamsbergas 
neatsakė. 

— Kur? - pakartojo Vuaznė. 

Adamsbergas pakėlė į kolegą akis. Jis kaip tik svars- 
tė, kas atsitiktų, jei visa Nesė įsispraustų į Strasbūro 
katedros prieangį. Pasklistų gandas. Ir nors faktas 
būtų neįprastas, bet ne itin grėsmingas - juk Loch- 
neso pabaisa nespjaudo ugnimi, tad neišsprogdins 
gotikinio meno perlo. 

- Atsiprašau, Vuaznė, aš užsigalvojau. Tai Pin- 
ko ežeras, nelabai toli nuo čia. Rausvai melsvas, 
labai gražus pažiūrėti. Tik tegu toji regimybė jūsų 
neapgauna. Ir jei pastebėsite tą žuvį, nutverkite ją 
man. 

- Ei, - paprieštaravo Vuaznė. - Žuvų aš neskriau- 
džiu, aš jas myliu. 

- Na, o šitos aš nemyliu. Eikšekit, parodysiu jums 
tą ežerą žemėlapyje. 


Tą vakarą Adamsbergas pasistengė apsisaugoti 
nuo pavojaus susitikti Noelą: pastatė mašiną atokio- 
je gatvėje, į vidų įsmuko pro užpakalines pusrūsio 
duris ir išsilenkė nešulinio tako. Kirto kelią per girią, 
perėjo kirtavietę, susitiko sargą, kuris ką tik buvo 
atvykęs į postą. 

- Hey, man! - pamojo jam budėtojas. - Vis slam- 
pinėji? 

- Taip, būk sveikas, - šyptelėjęs atsakė Adamsber- 
gas, nesileisdamas į kalbas. 

Žibintuvėlį jis uždegė, tik pasijutęs saugus, kai 
jau įveikė du trečdalius kelio ir atsidūrė gerokai už 
akmens, toliau kurio Noela niekad neidavo; tada grį- 
žo į taką. 

Čionai, už dviejų dešimčių metrų, atsirėmusi į 
skroblą jinai jo ir laukė. 

- Eikš, - tarė, imdama Adamsbergą už rankos. - 
Turiu tau šį tą pranešti. 

— Aš vakarieniauju su kolegomis, Noela, negaliu. 

- Tai netruks. 

Adamsbergas leidosi nutempiamas iki dviračių 
nuomos trobesio ir apdairiai įsitaisė per porą metrų 
nuo merginos. 

— Tu mane myli, - be įžangų pareiškė Noela. - Su- 
pratau tai jau pirmąjį kartą, kai pasirodei take. 

— Noela... 

- Aš žinojau, - pertraukė jį Noela. - Žinojau, kad 
tai tu ir kad mane myli. Jis man pasakė. Dėl to kasdien 
ir ateidavau ant to akmens, ne dėl vėjo. 

— Kas - „jis“? 

- Senasis indėnas Šavis. Jis man pasakė. Kad prie 
senosios utauė genties upės akmens pasirodys antroji 
Noelos pusė. 

- Senasis indėnas, - pakartojo Adamsbergas. - Ir 
iš kur tas senasis indėnas? > 

- Iš Sent Agatos de Mono. Jis algonkinas, kilęs iš 
utauė genties. Jis žino. Aš palaukiau, ir tai buvai tu. 

- Dieve mano, Noela, juk nemanai juo patikėti? 

- Tu, - Noela bedė pirštu į Adamsbergą. - Myli 
mane taip, kaip aš myliu tave. Ir kol tekės ši upė, mūsų 
niekas neišskirs. 

Trenkta, visiškai trenkta. Lalibertė buvo teisus. 
Kažkas neaiškaus - ta mergina, vienut viena auštant 
nešuliniame take. 

— Noela, - tarė jis stodamasis ir žingsniuodamas 
po trobesį. - Noela, tu žavi, puiki mergina, labai man 
patinki, bet atleisk, aš tavęs nemyliu. Aš vedęs, myliu 
savo žmoną. 

- Meluoji, tu neturi žmonos. Senasis Šavis man 
pasakė. Ir myli mane. 

— Ne, Noela. Mes pažįstami šešetą dienų. Tu krim- 
taisi dėl savo chum, aš buvau vienišas - štai ir viskas. 
Labai gaila, istorija baigta. 

- Ne, nebaigta - prasideda visiems laikams. Čia, - 
pridūrė mergina, rodydama sau į pilvą. 

— Kas - čia? 

- Čia, - ramiai pakartojo Noela. - Mūsų vaikas. 

— Meluoji, - dusliai tarstelėjo Adamsbergas. - Ne- 
gali to taip anksti žinoti. 

- Ne, galiu. Testai duoda atsakymą per tris dienas. 
Ir Šavis man sakė, kad nuo tavęs pastosiu. 

— Netiesa. 

— Tiesa. Ir tu nepaliksi Noelos, kuri tave myli ir 
nešioja po širdimi tavo kūdikį. 

Adamsbergo žvilgsnis instinktyviai nukrypo į pa- 
keliamąjį langą. Jis skubiai kilstelėjo rėmą ir iššoko 
į kelią. 

- Iki antradienio! - šūktelėjo jam Noela. 


Adamsbergas grįžo į dviračių taką ir bėgo iki 
pat namų. Trūksmingai alsuodamas sėdo į maši- 
ną ir leidosi girios kryptimi, per dideliu greičiu 


177 


vinguriuodamas žvyrkeliais. Stabtelėjo prie nuošalios 
krautuvėlės, nusipirko alaus ir picos. Surijo ją kaip 
lokys, prisėdęs ant kelmo pamiškėje. Visiškai užspęs- 
tas, jokios užuolandos, kur galėtum pasislėpt nuo tos 
pusprotės, nutvėrusios jį už gerklės. Ji tokia trenkta, 
jog jis neabejojo, kad antradienį pamatys ją oro uoste, 
o paskui ji įsikurs jo Paryžiaus bute. Jis turėjo suprast, 
susivokti, išvydęs ją ant to akmens - tokią tiesmuką ir 
tokią keistą - kad Noela pamišusi. Beje, iš pradžių jis 
jos vengė. Bet nelemtas nuotykis su kvintetu sviedė jį 
kaip kokį stuobrį į kibius tos mergiotės nagus. 

Vakarienė ir žvarbus šaltis, besileidžiantis kartu su 
tamsa, įkvėpė jam naujų jėgų. Jo išgąstis virto įniršiu. 
Po paraliais, niekas neturi teisės taip užspęsti vyruko. 
Jis išstums ją iš lėktuvo, nusvies į Seną Paryžiuje. 

Velniai rautų, pagalvojo stodamasis, jis pradeda 
dažnokai niršti ir gviešiasi sutraiškyti ar tiesiog nu- 
dobti daugokai žmonių. Favras, Tridantis, Danglaras, 
Šviežiai iškeptas tėvas, o dabar dar toji merga. Kaip 
būtų pasakęs Sankartjė, jis pameta galvą. Ir nebesu- 
sieja minčių. Nebesuvaldo savo pragaištingo įsiūčio, 
netgi savo debesų, kurių pirmąsyk nebenori vaikyti. 
Visi tie tolydžio besikartojantys vaizdiniai - prisikėlęs 
numirėlis, šakės, meškų nagų žymės ir pikta lemian- 
tys ežerai - pradėjo jį slėgti, ir jam atrodė, kad jis jau 
nebesuvaiko savo debesų. Taip, labai gali būti, kad jis 
po truputį pameta galvą. 

Sunkiu žingsniu jis grįžo į savo numerį, prasmukęs 
per pusrūsį kaip koks nusikaltėlis ar žmogus, pats 
užspeitęs save į kampą. 

XXVI 


KAI VUAZNĖ SU FRUASI ir Retankur išvažiavo prie 
Pinko ežero, kai kiti du vėl išskubėjo į Monrealio ba- 
rus, išsitempdami drauge skrupulingąjį Žiusteną, o 
Danglaras bandė atsimiegoti, Adamsbergas praleido 
savaitgalį slapčiomis keliaudamas. Gamta jam visad 
išeidavo į gera - išskyrus pasalūniškąjį ežerą - ir ver- 
čiau pasinerti joje, negu sukti ratu po savo numerį, 
į kurį galėjo prisistatyti Noela. Laukan jis išsmuko 
auštant, kai visi dar miegojo, ir išvažiavo prie Myčo 
ežero. 

Praleido ten daug laiko, klaidžiodamas mediniais 
tilteliais, žingsniuodamas pakrante, iki alkūnių pa- 
nardindamas rankas į sniegą. Nutarė, kad nakčiai 
į Halą bus saugiau negrįžti, ir pernakvojo vienoje 
Manivakio užeigoje, melsdamas, kad kambaryje 
neišdygtų pranašas Šavis ir per jėgą neįpirštų jam 
kvoštelėjusios savo mokytinės. Visą kitą dieną jis iki 
išsekimo klaidžiojo po miškus, rankiodamas beržo 
skiedras, raudoniu tvieskiančius lapus ir svarstyda- 
mas, kur galėtų pasislėpti šįvakar. 

Poezija. O jei nuėjus pavakarieniauti į poezijos 
barą? „Ketureilis“ jaunimo netraukė, ir Noelai ne- 
šaus į galvą jo ten ieškoti. Jis paliko mašiną atstu nuo 
namų ir patraukė didžiuoju bulvaru, o ne tuo nelemtu 
taku. 

Išvargęs, įdirgęs ir drauge atbukęs jis sukirto lėkštę 
keptų bulvių, puse ausies klausydamasis eilėraščių, 
kurie liejosi vienas po kito. Netikėtai šalimais prisėdo 
Danglaras. 

— Gerai praleidote savaitgalį? - pasiteiravo kapi- 
tonas, aiškiai mėgindamas susitaikyti. 

- Ojūs, Danglarai? Ar geriau išsimiegojote? - irz- 
liai atsiliepė Adamsbergas. - Išdavystė graužia sąžinę 
ir naktimis, ji sekina, slegia. 

— Atleiskite? 

- Išdavystė. Kaip pasakytų Lalibertė, juk ne al- 
gonkiniškai kalbu. Slapukavimo ir tylos mėnesiai, 
o kur dar kokie šeši šimtai kilometrų kelio, sukarto 
paskutinėmis dienomis iš meilės Vivaldžiui. 

- A, - murmtelėjo Danglaras, dėdamas ant stalo 
abi rankas. 

— Teisingai. Ploti, panėšėti instrumentą, palydėti, 
praverti duris. Tikras riteris. 

- Ir kas iš to? 

— O prieš tai, Danglarai? Jūs stojote į Ano pusę. 
Tipo su dviem labradorais ir naujutėlaičiais batraiš- 
čiais. Prieš mane, Danglarai, prieš mane. 

- Aš jūsų nesuprantu. Apgailestauju, - stodamasis 
pasakė Danglaras. 

— Minutėlę, - Adamsbergas sulaikė jį už ranko- 
vės. - Aš kalbu apie jūsų pasirinkimą. Vaikas, ranka, 
ištiesta šviežiai iškeptam tėvui, ir sveikas atvykęs. Ar 
ne taip, kapitone? 

Danglaras pirštais persibraukė lūpas. Paskui pa- 
linko prie Adamsbergo. 

- Kaip pasakytų mūsų kolegos, mano rašte para- 
šyta, kad jūs - tikras asilas, komisare. 

Pritrenktas Adamsbergas sustingo prie stalo. Ne- 
tikėta Danglaro užgaulė aidėjo ausyse. Įdėmiai klau- 
santys poezijos klientai ženklais rodė, kad jiedu su 

draugu jau geras laiko tarpas trukdo jiems susikaupti. 
Adamsbergas išėjo iš kavinės, dairydamasis centre 
kokio nors labiausiai apsmurgusio baro, prasigėrusių 
vyrų užeigos, kur neprisistatys ta pakvaišėlė Noela. 
Bergždžios pastangos - švarutėlėse gatvėse jokio seno 
gero apskretusio baro. O juk Paryžiuje jie dygsta kaip 
piktžolės iš šaligatvių plyšių. Jis apsistojo ties kukliau- 
sia įstaigėle su iškaba „Šliuzas“. Danglaro žodžiai, 
matyt, smarkiai jį užgavo, nes jautė - pradeda kaip 
reikiant mausti galvą, o tai atsitikdavo ne dažniau, 
kaip kartą per dešimtį metų. 

Mano rašte parašyta, kad jūs - tikras asilas, ko- 
misare. 

O kur dar Trabelmano, Brezijono, Favro ir šviežiai 
iškepto tėvo pareiškimai? Jau neminint grėsmingų 
Noelos šnekų. Užgaulės, išdavystės, grasinimai. 

Ir kadangi galvos skausmas neatlėgo, šis ypatingas 
atvejis reikalavo atitinkamo atsako - tiesiog viską pa- 
skandinti alkoholyje. Iš prigimties Adamsbergas buvo 
blaivininkas ir nesmagiai prisiminė, kaip paskutinį- 
syk pasigėrė: tai įvyko ankstyvoje jaunystėje per kaž- 
kokią kaimo šventę - ir kokie buvo viso to padariniai. 
Bet apskritai, kaip sako žmonės, tai, atrodo, padeda. 
Užsimiršti, sako jie. Kaip tik to jam ir reikėjo. 

Jis įsitaisė prie baro tarp dviejų kvebekiečių, jau 
įmetusių alaus, ir pradžiai vieną po kitos susivertė tris 
porcijas viskio. Sienos neskriejo ratu, viskas klostė- 
si sėkmingai, o svaigulys iš galvos persimetė tiesiai 
į skrandį. Įsitvėręs baro jis užsisakė butelį vyno - 
pasak patikimų šaltinių, maišant alkoholį rezultatas 
visad būna neblogas. Išlenkė keturias taures ir galop 

pareikalavo konjako. Kruopštumas, kruopštumas ir 
dar kartą kruopštumas - vienintelis sėkmės laidas. 
Nelabasis Lalibertė. Nelabasis chum. 

Barmenas pradėjo neramiai į jį skersakiuoti. Vel- 
niop, man, aš ieškau išeities, o šita išeitis būtų tikusi 
net Vivaldžiui. Tai įsivaizduok. 

Adamsbergas apdairiai iš anksto padėjo ant pre- 
kystalio reikiamą sumą dolerių, jeigu kartais nusi- 
verstų nuo taburetės. Konjako poveikis buvo įdomus 
ir maloningas - regis, jis visai prarado kriterijus, 
pykčio šuorai sumišo su linksmybės antplūdžiais ir 
nepajudinamu savo galybės pojūčiu: eikš čionai, jeigu 
tu lokys, jei tu chum, numirėlis, žuvis ar kokia kita 
panašaus plauko išmonė, - pasigalynėsime. Tik priei- 
si - bemat tave pasmeigsiu, nusitvėrusi šakes, išpyški- 
no jo močiutė vokiečių kareiviui, kuris artinosi prie 
jos, taikydamasis išprievartauti, - tai bent pokštas! 
Kai prisimeni, vis dar negali tverti juokais. Narsuo- 
lė močiutė. Jis išgirdo barmeno balsą, sklindantį iš 
kažkur labai toli. 

— Nepyk, man, bet šįvakar tau verčiau užraukti ir 
eiti prasivėdinti. Šneki pats sau vienas. 

— Aš tau pasakoju apie savo močiutę. 

- Nusišvilpt man į tavo močiutę. Užtat matau, kad 
jau išvystei pagreitį ir visa tai blogai baigsis. Žodžio 
nebesurezgi. 

- Nieko aš neišvysčiau. Sėdžiu čia, ant savo ta- 
buretės. 

— Prasikrapštyk ausis, prancūze. Tu jau šiltutėlis 
ir akys dryžos. Gražuolė pavarė? Ne priežastis žemės 
graibytis. Na, laukan! Aš tavęs nebeaptarnausiu. 

— Ne, aptarnausi, - pareiškė Adamsbergas, ties- 
damas jam taurę. 

— Užčiaupk snapą, prancūze. Varyk iš čia arba 
kviečiu čiukus. 

Adamsbergas nusikvatojo. Čiukus. Tai bent 
pokštas! 

— Kviesk čiukus, ir jei jie prieis, bemat tave pa- 
smeigsiu! 

— Criss, - nebeteko kantrybės barmenas, - nesi- 
derėsim čia ištisas valandas! Aš nemažai matęs, bet 
tu pradedi mane rimtai siutinti. Pasakyta tau, neš- 
dinkis! 

Ir vyriškis, suręstas kaip tikras Kanados medkirtys 
iš vaikiškos paveikslėlių knygos, apsuko barą ir kils- 
telėjo Adamsbergą už pažastų. Nutempė iki durų ir 
pastatė ant šaligatvio. 

- Nesisėsk prie vairo, - patarė, paduodamas striukę. 

Barmenas pasirodė toks rūpestingas, kad net už- 
maukšlino jam ant galvos kepuraitę. 

- Šiąnakt šals, - paaiškino. - Žadėjo minus dvy- 
lika. 

— Kelinta valanda? Nebeįžiūriu laikrodžių. 

- Penkiolika po dešimt, metas gulti. Būk gerutis ir 
grįžk savo dviem. Nesigraužk, rasi kitą gražuolę. 


Kavinės durys užsitrenkė Adamsbergui prieš nosį; 
jis vargais negalais pakėlė ant šaligatvio nukritusią 
striukę, paskui taip pat vargais negalais ją užsitempė. 
Gražuolė, gražuolė. Nereikia jam jokios gražuolės. 

— Gražuolių ir taip viena per daug! - riktelėjo tuš- 
čioje gatvėje, kreipdamasis į barmeną. 

Netvirtos kojos automatiškai nunešė jį iki nešu- 
linio tako pradžios. Jis neaiškiai nujautė, kad ten jo 
gali lūkuriuoti Noela, tykodama tamsoje kaip pilka 
vilkė. Susirado kišenėje žibintuvėlį ir įjungė, nedar- 
niais judesiais švysčiodamas aplinkui. 

— Nusišvilpt! - riktelėjo vienas take. 

Juk vyrukas, kuris patiesia lokius, čiukus, žuvis, 
atsikratys kažkokios gražuolės, argi ne? 

Adamsbergas ryžtingai žengė į taką. Nors išgertas 
alkoholis mėtė jį į šalis, kojos trasą prisiminė ir narsiai 
vedė jį keleliu, net jei kartkartėmis išklydęs į šalį jis ir 
atsitrenkdavo į kokį kamieną. Jau manė įveikęs pusę 
kelio. Šaunuolis, vaikine, turi makaulę. 

Tik ne tiek, kad išvengtų nusvirusios šakos, už- 
tvėrusios jam kelią, po kuria paprastai prasmukdavo. 
Šaka tvieskė jam tiesiai į kaktą, ir jis pasijuto krentąs 
ant žemės - iš pradžių keliais, paskui veidu, neįsteng- 
damas rankomis sušvelninti to kritimo. 

IŠ APSVAIGIMO ADAMSBERGĄ išplėšė šleikštulys. 
Kaktą taip skėlė, kad jis tik vargais negalais praplėšė 
akių vokus. Kai galų gale pavyko sutelkti žvilgsnį, 
nieko neišvydo. Tik tamsą. 

Tamsų dangų, suprato galop, kalendamas danti- 
mis. Jis nebe take. Tyso ne ant kelio - ant asfalto, 
ir jam siaubingai šalta. Pasirėmęs ranka kilstelėjo, 
prilaikydamas galvą. Paskui taip ir liko sėdėti ant 

siūbuojančios žemės, neįstengdamas nė krustelėti. 
Dieve mano, ką jis iškirto? Visai čia pat atpažino 
Utauė šniokštimą. Bent kažkokia gairė. Jis tako gale, 
koks penkiasdešimt metrų nuo namų. Matyt, neteko 
sąmonės, atsitrenkęs į šaką, paskui atsikėlė, tada vėl 
nuvirto, ėjo, griuvo ir pagaliau perėjęs taką susmuko. 
Delnais įsirėmė į žemę ir atsitiesė, prisilaikydamas 
medžio kamieno, kad išlaikytų pusiausvyrą. Pen- 
kiasdešimt metrų, dar penkiasdešimt metrų, ir jis 
namuose. Jis nerangiai žengė per stingdantį šaltį į 
priekį, kas penkiolika žingsnių stabtelėdamas, kad 
atgautų pusiausvyrą, ir stūmėsi toliau. Atrodė, kojų 
raumenys visai nutirpę. 

Paskutinius žingsnius įveikti padėjo apšviestas 
vestibiulis priešais. Stumtelėjo, pakratė stiklines du- 
ris. Raktas - Dieve mano, kur tas sumautas raktas? 
Alkūne atsirėmęs į duris, plūsdamas prakaitu, kuris 
stingo jam ant veido, užčiuopė jį kišenėje ir atrakino 
duris, stebimas nustėrusio sargo. 

- Po paraliais, kažkas negerai, komisare? 

— Ne taip jau labai, - išspaudė Adamsbergas. 

- Reikia pagalbos? 

Adamsbergas papurtė galvą; skausmas persmelkė 
kiaušą. Jis troško tik viena: išsitiesti ir nebekalbėti. 

— Nieko, - pratarė silpnai. - Muštynės. Gauja. 

- Tie prakeikti šunsnukiai. Visada slankioja ban- 
domis ir ieško, ką apkulti. Šlykštu. 

Adamsbergas linktelėjo ir žengė į liftą. Vos atsidū- 
ręs kambaryje, puolė į vonios kambarį ir išvėmė visą 
alkoholį. Velniai rautų, kokia bjauryste jį prigirdė? 
Linkstančiomis kojomis, drebančiomis rankomis jis 

krito ant lovos, neužmerkdamas akių, kad kambarys 
liautųsi siūbavęs. 


Kai pakirdo, galva buvo beveik tokia pat sunki, 
bet blogiausia, regis, jau praėjo. Jis pakilo, žengė porą 
žingsnių. Kojos jau tvirtesnės, bet vis dar linksta. Jis 
vėl krito ant lovos ir krūptelėjo, išvydęs savo rankas, 
apkrekusias kraujais iki pat panagių. Nusvirduliavo į 
gio į kaktą iššoko didžiulis violetinis gumbas. Matyt, 
jis plūdo kraujais, rankomis persibraukė veidą, išter- 
liojo kraują po skruostus. Pasibaisėtina, pagalvojo, 
kempine valydamas veidą, tas sumautas sekmadienio 
vakaras. Staiga jis užsuko čiaupą. Pirmadienį, devintą 
valandą, jie renkasi KKŽ. 

Žadintuvas rodė be penkiolikos vienuolika. Die- 
ve mano, jis išmiegojo beveik dvylika valandų. Prieš 
skambindamas Lalibertė pasistengė atsisėsti. 

- Ei, kas per joke? - smagiai atsiliepė superinten- 
dantas. - Pamiršai pažiūrėti į laikrodį? 

- Atleisk, Oreli, nekaip jaučiuosi. 

— Kas nutiko? - sunerimo Lalibertė; jo tonas pa- 
sikeitė. - Atrodai išvėsęs. 

- Toks ir esu. Šįsyk iš tiesų susikūliau puodynę 
take vakar vakare. Visas susikruvinau, vėmiau ir šįryt 
vos laikausi ant kojų. 

- Palauk, man, tu nudribai ar prisigėrei kaip šiau- 
čius? Nes visa tai kažkaip nesiklijuoja. 

- Ir viena, ir kita, Oreli. 

- Gal papasakotum viską nuo pradžių iki galo? Iš 
pradžių apsipylei akis, teisybė? 

— Taip. Aš nepratęs, ir man mušė į galvą. 

- Gėrei su kolegomis? 

— Ne, buvau vienas, Lavalio gatvėje. 

- Kodėl gėrei? Širdį gildė? 

- Tikrai taip. 

- Ilgiesi namų? Tau čia negerai? 

— Labai gerai, Oreli. Tiesiog nebuvo nuotaikos, ir 
tiek. Net neverta apie tai kalbėti. 

— Nenoriu būti įkyrus, man. O toliau? 

- Ėjau namo nešuliniu taku ir užšokau ant šakos. 

- Criss, ir kur tau dobtelėjo? 

- Į kaktą. 

— Net žvaigždės pasipylė? 

- Virtau kaip stulpas. Paskui nusvirduliavau taku 
ir grįžau namo. Tik dabar atsipeikėjau. 

- Apsipužinęs? 

- Nesuprantu, Oreli, - pavargęs pratarė Adams- 
bergas. 

— Miegojai apsirengęs? Buvo taip blogai? 

- Taip. Šįryt galva kaip švino pripilta, ir kojų ne- 
jaučiu. Tą ir norėjau tau pasakyti. Dabar negaliu vai- 
ruoti, būsiu KKŽ prieš dvi. 

- Laikai mane siaubūnu? Tu liksi namie, pailsėsi, 
be to, pasigydysi. Ar bent turi, ko reikia? Kad neplyštų 
tarpuragis? 

- Nieko. 

Lalibertė atidėjo ragelį į šalį ir šūktelėjo Žinetę. 
Adamsbergas girdėjo kabinete griaudint jo balsą. 

- Važiuosi gydyti komisaro, Žinete. Jis prisilupo 
kaip šiaučius, pilvą suka ir stogas braška. 

- Sen Prė atveš viską, ko reikia, - pasakė superin- 
tendantas, vėl paėmęs ragelį. - Niekur nekelk kojos, 
a? Susitiksime rytoj, kai tau bus geriau. 


Adamsbergas palindo po dušu, kad Žinetė nepa- 
matytų jo veido ir rankų, apkepusių sudžiūvusiu krau- 
ju. Išsivalė panages, ir kai apsirengė, tapo daugmaž 
panašus į žmogų, nors ir su mėlynuojančiu gumbu. 

Žinetė atgabeno visokiausių vaistų - nuo galvos, 
pilvo ir kojų skausmų. Dezinfekavo žaizdą kaktoje ir 
patepė ją kažkokiu gličiu tepalu. Paskui mitriais jude- 
siais patikrino vyzdžius, išbandė refleksus. Suglebęs 
kaip skuduras Adamsbergas leidosi apžiūrimas. Nu- 
raminta apžiūros rezultatų, ji išdėstė jam nurodymus 
dienai. Kas keturios valandos ryti vaistus. Daug gerti, 
aišku, vandens. Valyti kūną ir nuleisti vandenėlį. 

— Nuleisti vandenėlį? 

- Šlapintis, - paaiškino Žinetė. 

Adamsbergas vangiai linktelėjo. 

Žinetė, šį kartą santūri, paliko keletą laikraščių, 
kuriuos atvežė jam prasiblaškyti, jeigu kartais jis pa- 
sijustų galįs skaityti, ir maisto vakarui. Kolegos nepa- 
prastai paslaugūs, reikės paminėti tai ataskaitoje. | 

Jis paliko laikraščius ant stalo ir atsipalaidavęs 
išsitiesė ant lovos. Miegojo, sapnavo, stebėjo venti- 
liatorių ant lubų, kas keturios valandos kėlėsi ryti 
Žinetės vaistų, atsigerti, nuleisti vandenėlio ir iš karto 
vėl gulė. Apie aštuntą vakaro pasijuto geriau. Galvos 
skausmas nutekėjo į pagalvę, jis vėl jautė kojas. 

Čia paskambino Lalibertė pasiteirauti, kas nauja, 
ir jis beveik be jokių pastangų atsikėlė. 

— Ne blogiau? - paklausė superintendantas. 

— Daug geriau, Oreli. 

- Galva nebezvimbia? Nenukeipęs? 

- Ne, ne. 

— Malonu. Rytoj per daug neskubėk, palydėsime 
jus į oro uostą. Nori, kad kas nors ateitų padėti susi- 
krauti daiktus? 

- Susitvarkysiu. Jau beveik atsigavau. 

— Tada labanakt, ir grįžk atsigavęs. 

Adamsbergas prisivertė užvalgyti vakarienės, ku- 
rią buvo palikusi Žinetė, paskui nusprendė paėjėti iki 
savo upės, aplankyti ją paskutinį kartą vakare. Ter- 
mometras rodė minus dešimt. 

Prie durų jį sulaikė sargas. 

- Jums geriau? - paklausė. - Vakar vakare keisto- 
kai atrodėte. Bjaurybės. Ar bent juos pričiupote? 

- Taip, visą gaują. Apgailestauju, kad jus pažadi- 
nau. 

- Nieko baisaus, aš nemiegojau. Beveik antrą nak- 
ties. Pastaruoju laiku kankina nemiga. 

— Beveik antrą nakties? - pakartojo Adamsbergas, 
grįždamas atgal. - Taip vėlai? 

- Tiksliau - be dešimt dvi. O aš nemiegojau, 
bjauru. 


Susirūpinęs Adamsbergas susibruko rankas į kiše- 
nes, nusileido prie Utauė ir iš karto pasuko į dešinę. 
Per tokį šaltį neprisėsi, bet ir nesusitiksi tos furijos 
Noelos. 

Be dešimt dvi nakties. Komisaras žingsniais ma- 
tavo siaurą paplūdimio ruožą pakrantėje. Berniklių 

bosas dar tebebruzdėjo, rikiuodamas nakčiai savo 
gretas, tramdydamas pasprukusius ir nuklydusius. 
Už savęs Adamsbergas girdėjo jo valdingą gagenimą. 
To vyručio nekankina įvairiausios dvasinės būsenos, 
ir sekmadienio vakarą jis tikrai nenukauš Lavalio ga- 
tvės kavinėje. Jokių abejonių. Dėl to Adamsbergas 
nepriekaištingajam bosui pajuto tik dar didesnę nea- 
pykantą. Tas žąsinas turbūt kiekvieną rytą pasitikrina 
plunksneles ir užsiriša batraiščius. Jis pasistatė striu- 
kės apykaklę. Pamiršk tą vyrutį ir pajudink smege- 
nis, kaip sako Klementina, juk ne taip sunku suvokti. 
Vadovaukis Sankartjė ir Klementinos patarimais. Kol 
kas tai vieninteliai jo angelai sargai: sena keistuolė 
ir nekaltasis seržantas. Kiekvienam savi angelai. Pa- 
mąstyk. 

Be dešimt dvi nakties. Iki tos šakos jis prisiminė 
viską. Paklausė barmeno, kiek laiko. Penkiolika po 
dešimt, metas gulti, man. Nors ir kaip netvirtai jis 
laikėsi ant kojų, kad pasiektų tą šaką, negalėjo sugaišti 
daugiau kaip keturiasdešimt minučių. Tarkime, su 
visais nukrypimais tris ketvirčius valandos. Ne dau- 
giau, nes kojos tada nešė jį kaip niekur nieko. Taigi 
jis atsitrenkė į medį apie vienuoliktą. Paskui atsipei- 
kėjo kelio gale ir daugiausia per dvidešimt minučių 
nusikasė iki pastato. Vadinasi, sąmonę atgavo pusę 
dviejų nakties. Kitaip tariant, tarp šakos ir kraupaus 
jo atsikvošėjimo praėjo dvi su puse valandos. Po pa- 
raliais, dvi su puse valandos kelio galui, kurį paprastai 
įveikdavo per pusvalandį. 

Kokį velnią jis galėjo veikti dvi su puse valan- 
dos? Jis nieko neprisimena. Visą tą laiką išbuvo be 

sąmonės? Kai minus dvylika? Būtų sušalęs vietoje. 
Jis neišvengiamai ėjo, judėjo. Nebent būtų visą kelią 
kritinėjęs, be galo be krašto stumdamasis į priekį, 
apkvaišęs nuo alkoholio. 

Alkoholis, maišalynė. Jam buvo tekę sutikti tipų, 
kurie, prasiautėję visą naktį, paskui ničnieko nepri- 
simindavo. Tie vyrukai blaivyklos kameroje teirau- 
davosi, ką jie veikę vakar, o prieš tai būdavo apkūlę 
žmoną ir ištrenkę šunį pro langą. Poros trejeto valan- 
dų tuštuma prieš švininį miegą. Su kaupu veiksmo, 
žodžių, gestų, kurie neįsispaudžia alkoholio išska- 
lautoje atmintyje. Tarytum tas persisunkęs alkoholis 
neleistų įsirėžti prisiminimams, - taip permirkusiame 
popieriuje išskysta rašalas. 

Kiek jis išgėrė? Tris porcijas viskio, keturias tau- 
res vyno, konjako. Ir jei barmenas, neabejotinas savo 
srities specialistas, nusprendė, kad jau metas grūsti 
jį lauk, vadinasi, turėjo tam rimtą pagrindą. Bar- 
menai - vaikinai, nustatantys tau alkoholio kiekį 
kraujyje ne blogiau už DNR detektorius. Barmenas 
pamatė, kad klientas jau peržengė raudonąją liniją, 
ir net už kelis papildomus dolerius nebūtų pripylęs 
jam taurės. Tokie tie vaikinai. Pažiūrėti prekeiviai, 
o po jais slypi chemikai, filantropiški sergėtojai, 
skęstančiųjų gelbėtojai. Beje, barmenas užmaukš- 
lino jam ant galvos kepuraitę - Adamsbergas tai 
puikiai prisimena. 

Štai ir viskas, ką jis gali apie tai pasakyti, padarė iš- 
vadą Adamsbergas ir pasuko atgal. Grandiozinis nusi- 
gėrimas ir smūgis į kaktą. Girtas ir pritrenktas. Jis su- 
gaišo dvi su puse valandos, kad be galo klupinėdamas 

įveiktų tą suknistą taką. Toks girtas, kad alkoholiu 
praskiesta atmintis atsisakė ką nors užfiksuoti. Jis 
užėjo į barą, ieškodamas išliaupsintosios užmaršties, 
slypinčios taurės dugne. Ką gi, tikslą pasiekė, ir su 
kaupu. 


Grįžęs jautėsi ganėtinai gerai, kad susikrautų laga- 
miną ir švariai iškuoptų baltuosius kambarius. Švarią 
erdvę - štai ką būtų norėjęs rasti Paryžiuje. Jam jau 
per akis sūkuriuojančių debesų, tų tamsių kamuolinių 
debesų, besigrumdančių kaip išpampusios rupūžės, 
žinoma, nereikia pamiršti ir žaibo. Debesis privalu 
išskirstyti, supjaustyti mažučiais kąsneliais, kiekvieną 
jų įdėti į akutę, ant apdirbamosios plokštės. Užuot 
viską sumišai vertus į didžiulį, neatkeliamą krepšį. Su 
kliūtimis jis pasielgs taip, kaip išmoko čia, rikiuoda- 
mas debesis vieną paskui kitą, pagal ilgį. Jeigu suge- 
bės. Pagalvojo apie artimiausią jo laukiančią kliūtį: 
Noelą rytoj oro uoste, pasirengusią dvidešimtos de- 
šimt skrydžiui. 


XXVIII 


RYTĄ GALVOS NEBESKAUDĖJO, ir Adamsbergas 
prisistatė į KKŽ laiku, paliko automobilį po tuo pačiu 
klevu, pasisveikino su voveriuku - tie pasikartojantys 
trumpos Kvebeko rutinos veiksmai veikė jį ramina- 
mai. Kolegos pasiteiravo, kaip sveikata, ir nė vienas 
nepasišaipė iš jo girto nuotykio. Nuoširdumas ir san- 

tūrumas. Žinetė jį pasveikino, nes gumbas ant kaktos 
sumažėjo, ir vėl patepė jį savo gličiuoju tepalu. 

Jie tokie santūrūs, nusistebėjo Adamsbergas, kad 
Lalibertė netgi nematė reikalo papasakoti prancūzų 
brigadai apie nuotykį „Šliuze“. Superintendantas pa- 
sirinko lakonišką naktinio nuotykio su nusvirusia 
šaka versiją. Adamsbergas deramai įvertino tą deli- 
katų nutylėjimą - juk taip magėtų pasismaginti dėl 
tos butelio istorijos. Danglaras iš girto jo nuopuolio 
išpeštų sau naudos, o Noelis pažertų keletą riebių 
juokelių. Ir jeigu visas tas nuotykis juokelis po juo- 
kelio pasiektų Brezijono ausis, tai pakreiptų Favro 
reikalą jo nenaudai. Vienintelė informuota buvo jį 
slaugiusi Žinetė, bet ji taip pat tylėjo. Čia viešpatavo 
toks delikatumas ir santūrumas, kad jų akivaizdoje 
Paskalų salė tikriausiai susitrauktų sulig delnu, o juk 
Paryžiuje ji dažnai pranokdavo savo sienas, išsilieda- 
ma šaligatviais iki pat „Filosofų aludės'. 

Tik Danglaras nepasiteiravo, kaip jo sveikata. Ne- 
išvengiamas jų laukiantis vakaro skrydis vėl nugramz- 
dino jį į sutrikusį stingulį, kurį jis kaip beišgalėdamas 
stengėsi nuslėpti nuo kvebekiečių. 


Paskutinę dieną Adamsbergas praleido kaip stro- 
pus mokinys, vadovaujamas Alfonso Filipo Ogiusto, 
tiek pat kuklaus, kiek didinga buvo jo pavardė. Trečią 
valandą superintendantas įsakė baigti užsiėmimus ir 
sukvietė šešiolika komandos narių aptarti viešnagės 
ir atšvęsti išvykimo. 

Kuklusis Sankartjė priėjo prie Adamsbergo. 

— Manau, prisipylei koserę? - paklausė. 

— Ką sakai? - atsargiai atsiliepė Adamsbergas. 

— Nepatikėsiu, kad toks vaikinas kaip tu užšoko 
ant šakos. Tu - miškų žmogus ir pažinojai tą taką ne 
blogiau už savo kišenę. 

— Nair kas? 

- Otas, kad mano rašte parašyta: kažkas nesiklos- 
to su tavo byla ar kažkas tave užkniso. Tu nusilesei ir 
užšokai ant šakos. 

Sankartjė - tikras pėdsekys, jam tik ir užsiimt ope- 
ratyviniu darbu. 

- Argi svarbu, vienaip ar kitaip užšoki ant šakos? - 
paklausė Adamsbergas. 

— O kaipgi. Ant šakos dažniausiai užšoki, kai kas 
nors nesiklosto. O tau dėl to tavo velnio reikia jų 
vengti. Kad nusikastum į kitą krantą, nereikia lauk- 
ti ledonešio, supranti? Viską mesk šalin, kabinkis ir 
ropškis į krantą. 

Adamsbergas jam nusišypsojo. 

— Nepamiršk manęs, - tarė Sankartjė, spausda- 
mas jam ranką. - Žadėjai pranešti, kai nutversi savo 
nelabąjį. Ar galėtum atsiųsti man kvapaus migdolų 
pienelio muilo? 

- Atsiprašau, ko? 

- Pažinojau vieną prancūzą, jis tokį turėjo. Man 
asmeniškai patiko tas kvapas. 

- Sutarta, Sankartjė, pasiųsiu tau siuntinuką. 

Laimė slypi skystajame muile. Trumpą akimirką 
Adamsbergas pajuto pavydą seržanto troškimams. 
Migdolų pienelio kvapas nuostabiai jam tiks. Lyg jam 
būtų išrastas. 

Oro uosto salėje Žinetė paskutinį kartą apžiūrėjo 
kraujo išlają Adamsbergo kaktoje, o šis sukinėjosi į 
visas puses, dairydamasis Noelos. Artėjo skrydžio 
metas, bet jokios Noelos nebuvo matyti. Jis lengviau 
atsikvėpė. 

— Jei lėktuve įsiskaudėtų kaktą dėl spaudimo, iš- 
gerk šitas, - pasakė Žinetė, sprausdama jam į delną 
keturias tabletes. 

Paskui kyštelėjo jam į krepšį tepalo tūbelę ir pri- 
sakė dar savaitę juo teptis. 

— Tik nepamiršk, - pridūrė nepatikliai. 

Adamsbergas ją pabučiavo, paskui priėjo atsisvei- 
kinti su superintendantu. 

— Ačiū už viską, Oreli, ir ačiū, kad nieko nepasakei 
kolegoms. 

- Criss, kam nepasitaiko. Ir nėra ko apie tai tri- 
mituot nuo kiekvieno stogo. Paskui nebeužčiaupsi 
jiems snapų. 


Variklių gausmas paveikė Danglarą taip pat pra- 
gaištingai, kaip ir skrendant į priekį. Šį sykį Adams- 
bergas vengė sėstis greta, bet įkurdino už jo Retankur, 
patikėjęs jai ypatingą užduotį. Ji skrydžio metu pa- 
kartojo ją dusyk, tad kai lėktuvas ryte nusileido Ruasi 
oro uoste, visi buvo apduję, išskyrus Danglarą, pailsė- 
jusį ir gaivų. Jis sveikas gyvas vėl stovėjo ant sostinės 
žemės, ir tai atvėrė jam naujus horizontus: į pasaulį 
žvelgė atlaidžiai ir optimistiškai. Ir prieš sėsdamas į 
autobusą pasistengė prieiti prie Adamsbergo. 

— Man labai nesmagu dėl ano vakaro, - pasakė, — 
prašau man atleisti. Aš norėjau pasakyti ne tai. 


195 


Adamsbergas trumpai linktelėjo, ir brigados nariai 
išsiskirstė. Poilsio diena, skirta jėgoms atgauti. 

Ir vėl sugrįžti į žemę. Tokią skirtingą nuo bekraš- 
čių Kanados plynių. Paryžius Adamsbergui pasirodė 
ankštas, medžiai nuskurdę, gatvės prisikimšusios 
žmonių, o voveraitės įgavusios balandžių pavidalą. 
Nebent jis pats grįžo sumažėjęs. Jam reikėjo pamąs- 
tyti, išskirstyti pavyzdžius ruoželiais, plaušeliais - to 
jis nepamiršo. 


Vos sugrįžęs išsivirė tikros kavos, įsitaisė prie 
virtuvės stalo ir ėmėsi tokios jam neįprastos užduo- 
ties - darnaus mąstymo. Kortelė, pieštukas, plokštė su 
akutėmis, debesų pavyzdžiai. Jis nepasiekė lazerinės 
programos vertų rezultatų. Po valandos pastangų ne 
ką teužsirašė. 

Miręs teisėjas, šakės. Rafaelis. Meškos nagai, Pinko 
ežeras, velnias šventintame vandenyje. Žuvis-iškasena. 
Vivaldžio įspėjimas. Naujai iškeptas tėvas, 2 labradorai. 

Danglaras, „Mano rašte parašyta, kad jūs - tikras 
asilas, komisare.“ Sankartjė Geravalis. „Ieškok savo 
nelabojo demono, o kol pričiupsi jį už uodegos, būk 
tylus kaip žemė.“ 

Nusigėrimas. Dvi su puse valandos take. 

Noela. Atsikračiau. 

Viskas. Ir dar pakrikai. Visoje toje sumaištyje vie- 
nas pozityvus faktas: jis atsikratė tos trenktos mergos, 
ir tai akivaizdus taškas jo naudai. 


Kraustydamas daiktus aptiko Žinetės Sen Prė te- 
palą. Negali sakyti, kad tai pats geriausias kelionės 

suvenyras, nors šioje tūbelėje, atrodo, susitelkė visas 
jo Kvebeko kolegų geranoriškumas. Pasiutusiai geri 
chums. Jokiu būdu nepamiršti pasiųsti Sankartjė kva- 
piojo muilo. Ir čia jis staiga prisiminė nieko neparve- 
žęs Klementinai - net stiklainėlio klevų sirupo. 


XXIX 


KRŪVA DARBŲ, LŪKURIUOJANTI skyriuje ketvirta- 
dienio rytą, išdėliota penkiomis aukštomis popierių 
krūsnimis ant jo stalo, tik per plauką nesukurstė jo 
sprukti prie Senos, kad ir kokia ši atrodytų niekinga 
greta vandeningosios Utauė. Tačiau tokios klajonės 
viliojo jį labiau, negu aižyti dosjė. „Aižyti,- sakydavo 
Klementina. Aižyti pupeles, aižyti dosjė. 

Pirmiausia jis prie savo informacinės lentos pri- 
smeigė atviruką su Utauė ir jos griaudžiančiais tarp 
raudonų lapų kriokliais. Atsitraukė pažiūrėt, koks 
efektas, ir šis pasirodė toks apgailėtinas, kad čia pat 
tą vaizdelį nusegė. Paveikslėlis neperteikia to ledinio 
vėjo, vandenų šniokštimo, niršaus berniklių boso 
gagenimo. 

Visą dieną jis aižė dosjė - tikrino, pasirašinėjo, 
rūšiavo, susipažino su bylomis, užgriuvusiomis skyrių 
per tas dvi savaites. Kažkoks tipas Nėjaus bulvare 
sumušė kitą ir galiausiai dar jį apsisiojo. Nesuma- 
nyk sisioti ant lavono, man. Šitą jis pričiups pagal jo 
šlapimą. Adamsbergas pasirašė leitenantų ataskai- 
tas ir padarė pertraukėlę - patraukė prie automato 

maitintojo išgerti „normalios kavos. Užsiropštęs ant 
vienos aukštų taburečių, kaip didelis pilkas paukštis 
ant kamino, Mordanas siurbčiojo karštą šokoladą. 

— Leidau sau žvilgtelėti į jūsų bylos eigą „Elzaso 
naujienose“, - tarė šluostydamasis lūpas. - Vetijė su- 
laikytas, teismo procesas prasidės po trijų mėnesių. 

— Tai ne jis, Mordanai. Iš kailio nėriausi, kad įtikin- 
čiau Trabelmaną, bet ką padarysi, jis manimi netiki. 
Niekas netiki. 

— Trūksta įrodymų? 

- Nėra nė vieno. Žudikas priklauso netvariai rū- 
šiai; jau daug metų blaškosi ūkuose. 

Adamsbergas neketino prisipažinti Mordanui, kad 
žudikas miręs, ir taip vieną po kito prarasti saviškių 
pasitikėjimą. „Nesistenk jų įtikinti, - sakė Sankartijė. 

— Ko ketinate imtis? - susidomėjęs paklausė Mor- 
danas. 

- Lauksiu naujos žmogžudystės ir mėginsiu nu- 
tverti jį, kol neišgaravo. 

— Ne kažkas, - nusprendė Mordanas. 

- Žinoma. Bet kaip nutverti vaiduoklį? 

Keista, Mordanas susimąstė. Adamsbergas užsi- 
rangė ant gretimos taburetės ir nukorė kojas į tuš- 
tumą. Išilgai Paskalų salės sienos buvo išrikiuotos 
aštuonios aukštos taburetės, ir Adamsbergas dažnai 
galvodavo: jeigu čia drauge sutūptų aštuonetas jo 
žmonių, tai atrodytų kaip visa kuopa kregždučių, 
pasirengusių skrydžiui ant elektros laidų. Tačiau taip 
dar nė karto nenutiko. 

— Kaip? - neatlyžo Adamsbergas. 

- Reikia jį į-siu-tin-ti, - pareiškė Mordanas. 

Majoras visada kalbėdavo labai oriai, perdėtai 
kapodamas žodžius skiemenimis, kartais vieną jų 
pabrėždamas, - taip ant pianino klavišo sustingsta 
pirštas. Ta trūksminga ir lėta kalbėsena daug ką er- 
zino, bet komisarui tiko. 

— O tiksliau? 

— Visose istorijose kokia nors šeima įsikuria name, 
kuriame vaidenasi. Iki to laiko vietinis vaiduoklis 
tūno pasislėpęs, nie-kam neįkyrėdamas. 

Iš tiesų, ne tik Trabelmanas mėgsta pasakas. Morda- 
nas taip pat. Galbūt jas mėgsta visi, netgi Brezijonas. 

— Otoliau? - paklausė Adamsbergas, kuris, veikia- 
mas laiko permainos, prisipylė antrą puodelį „nor- 
malios“ ir grįžo ant savo laktos. 

— Toliau naujakuriai vaiduoklį į-siutina. O kodėl? 
Nes jie ku-riasi, valo spintas, meta lauk senus laga- 
minus, iškrausto palėpę, varo jį iš jo būsto. Žodžiu, 
griauna jo užuolandas. Ar nusavina slap-čiausią jo 
paslaptį. 

— Kokią paslaptį? 

— Na, visad tą pačią: jo pir-mapradę nuodėmę, pir- 
mąją žmogžudystę. Juk jei tas vyrukas nebūtų padaręs 
baisios nuodėmės, tai nebūtų pasmerktas per amžių 
amžius vai-dentis tuose namuose. Užmūryta žmona, 
nužudytas brolis - ką gali žinoti? Kažkas iš tokių da- 
lykėlių, už kuriuos virsti į vaiduoklį, štai taip. 

— Teisybė, Mordanai. 

— Tada užspęstas, netekęs priebėgų vaiduoklis 
įniršta. Tada viskas ir prasideda. Jis vaidenasi, ker- 
šija, žodžiu, įgauna pavidalą. Ir tuomet gali užvirti 
mūšis. 


- Sprendžiant iš jūsų kalbos, jūs tuo tikite? Apie 
tai išmanote? 

Mordanas nusišypsojo ir persibraukė delnu 
plikę. 

- Tai jūs šnekate apie vaiduoklius. Aš tik dėstau 
jums jų istoriją. Tai smagu. Be to, įdomu. Pasakose 
vi-sa-da glūdi kažkas slogaus. Dumblas, amžinasis 
dumblas. 

Pinko ežeras, toptelėjo Adamsbergui. 

— Koks dumblas? - paklausė jis. 

— Tokia žiauri tiesa, kad žmonės drįsta išreikšti ją 
tik pasakos pavidalu. Ir visa tai - pilyse su tų laikų 
apdarais, šmėklomis ir asilais, kurie šika auksu. 

Mordanas smaginosi; jis išmetė savo stiklinaitę į 
šiukšlių dėžę. 

— Visa esmė - teisingai išsiaiškinti ir tiksliai nu- 
sitaikyti. 

- Įsiutinti, išvyti iš landos, atskleisti pirmapradę 
nuodėmę. 

— Lengva pasakyti, sunku padaryti. Perskaitėte 
mano Kvebeko stažuotės ataskaitą? 

— Perskaičiau ir pasirašiau. Galvą dėtum, kad 
jūs ten buvęs. Žinote, kas saugo Kvebeko policijos 
duris? 

— Taip. Voveriukas. 

— Kas jums sakė? 

- Estaleras. Jį tai labiausiai apstulbino. Savanoris 
ar šauktinis? 

— Estaleras? 

— Ne, voveriukas. 

— Savanoris iš pašaukimo. Bet jis įsižiūrėjo vieną 
gražuolę, ir tai sujaukė jo tarnybą. 

- Estaleras? 

— Ne, voveriukas. 


Adamsbergas vėl sėdo prie stalo; visos mintys su- 
kosi apie Mordano komentarus. Iškraustyti spintas, 
išvyti, užspęsti, sukurstyti. Mirtinai įsiutinti. Pasi- 
telkus lazerį nustatyti pir-mapradę nuodėmę. Viską 
iškraustyti, viską išmėžti. Milžiniškas darbas, vertas 
legendinio didvyrio, o jam, Adamsbergui, jau keturio- 
lika metų nesiseka. Nei žirgo, nei kardo, nei šarvų. 

Nei laiko. Jis ėmėsi antrosios dosjė krūsnies. Šita 
prievolė bent jau pateisina tą faktą, kad jis dar nė 
žodžiu nepersimetė su Danglaru. Svarstė, kaip įveik- 
ti tą netikėtai įsivyravusią tylą. Kapitonas atsiprašė, 
bet ledai nepajudėjo. Vedinas kažkokios nostalgijos, 
Adamsbergas šįryt išklausė tarptautinės orų progno- 
zės. Temperatūra Otavoje tebesvyruoja tarp minus 
aštuonių dieną ir minus dvylikos naktį. Atšilimas 
nenumatomas. 


Kitą dieną, įsikinkęs į darbą su antrąja krūsnimi, 
komisaras jautė lengvą virpulį, tarsi jo kūne būtų įsi- 
kūręs koks vabzdys, zvimbaujantis kažkur tarp pečių 
ir pilvo. Nieko naujo. Nieko bendro su ta negalia, kuri 
kamavo jį nuo to laiko, kai į paviršių it torpeda išniro 
teisėjas. Ne, tik kuklus dūzgiantis vabzdys, menkas 
niekas, kuris plakasi šen ir ten lyg kokia įnoringa 
prieštara, reikalaujanti dėmesio. Kartkartėmis jis iš- 
sitraukdavo kortelę, ant kurios dar prirašė Mordano 

gudrybes, patikimiausią būdą vaiduokliams įsiutinti. 
Ir dabar bėginėjo po ją dryžomis akimis, kaip sakė 
„Šliuzo“ barmenas. 

Apie penktą vakaro lengvas galvos skausmas nu- 
ginė jį prie kavos automato. Gerai, pagalvojo Adams- 
bergas, trindamas kaktą, laikau vabzdį už abiejų 
sparnelių. Tas nusigėrimas spalio dvidešimt šeštosios 
naktį. Zvimbavo ne nusigėrimas, o tos nelemtos dvi 
su puse valandos užmaršties. Galvoje nepaliaujamai 
kirbėjo klausimas: ką jis visą tą laiką galėjo veikti ne- 
šuliniame take? Ir kodėl jam toks svarbus tas mažutis 
pradingęs gyvenimo tarpsnis? Buvo įdėjęs trūkstamą 
kąsnelį į akytos, alkoholiu permirkusios atminties 
skyrelį. Bet akivaizdu, kad tokia tvarka jo netenkina, 
trūkstama atplaišėlė tolydžio išslysta iš savo skyrelio 
ir po truputį jį dirgina. 

Kodėl? - svarstė Adamsbergas, maišydamas kavą. 
Ar jį erzina mintis, kad jis prarado dalelę savo gyve- 
nimo, tarytum jį kas neatsiklausdamas būtų suluo- 
šinęs? Ar netenkina paprastas viso to paaiškinimas 
alkoholio poveikiu? Ar kas nors dar rimtesnio - jis 
nerimauja dėl to, ką galėjo per tas dingusias valan- 
das pasakyti ar padaryti? Kodėl? Tas rūpestis atrodė 
jam toks pat absurdiškas, kaip būgštavimas dėl žo- 
džių, ištartų per miegus. Ką jis dar galėjo daryti, jei 
ne svirduliuoti sukruvintu veidu, kristi, užmigti ir 
vėl keturiomis ropštis taku, kodėl ne? Ir viskas. Bet 
vabzdys zvimbė, pasiryžęs tiesiog jį užknisti, o gal dėl 
kažkokios konkrečios priežasties? 

Iš tų dingusių valandų jam išliko ne vaizdas, o 
pojūtis. Ir tai - ryžosi suformuluoti jis - smurto po- 

jūtis. Galbūt ta šaka, kuri jam smogė? Bet ar galima 
pykti ant šakos, kuri nė lašo burnoje neturėjo? Ant 
pasyvaus ir blaivaus priešo? Ar galima pasakyti, kad 
šaka panaudojusi prieš jį smurtą? Arba atvirkščiai? 


Užuot grįžęs į savo kabinetą, jis nuėjęs prisėdo 
ant Danglaro stalo krašto; išmetė suglamžytą tuščią 
stiklinaitę į šiukšlių krepšį. 

- Danglarai, mano kūne įsikūrė vabzdys. 

— Tikrai? - atsargiai atsiliepė Danglaras. 

— Tą spalio dvidešimt šeštosios sekmadienį, - to- 
liau neskubėdamas dėstė Adamsbergas, - tą vakarą, 
kai jūs man pasakėte, kad „jūs - tikras asilas, komi- 
sare“, prisimenate? 

Kapitonas linktelėjo ir pasirengė susirėmimui. 
Tikriausiai Adamsbergas nusiteikęs ištuštinti savo 
priekabių krežį, kaip jie sako KKŽ, ir tas krežys ne- 
lengvas. Tačiau pokalbis numatyta vaga nepakrypo. 
Kaip paprastai, komisaras užklupo jį netikėtai. 

— Tą pat vakarą aš užšokau ant tos šakos take. 
Smarkus smūgis, nervų sukrėtimas. Jums tai pažįs- 
tama. 

Danglaras linktelėjo. Išlaja ant kaktos, patepta gel- 
tonu Žinetės tepalu, dar buvo labai ryški. 

-— Bet jūs nežinote, kad po mūsų pokalbio aš pa- 
traukiau tiesiai į „Šliuzą“, pasiryžęs užpilti akis. Ir 
dariau tai iš širdies, kol budrus visa matantis barme- 
nas neišgrūdo manęs lauk. Pliauškiau jam apie savo 
močiutę, ir tai jį užkniso. 

Nesuprasdamas, kur Adamsbergas taiko, Dangla- 
ras santūriai linktelėjo. 

— Pasiekęs taką svirduliavau nuo medžio prie me- 
džio, štai kodėl nepavyko išvengti šakos. 

- Suprantu. 

- Bet jūs nežinote to, kad atsimušiau į ją vienuolik- 
tą vakaro, ne vėliau. Buvau beveik pusiaukelėje, turbūt 
netoli kirtavietės. Ten, kur jie atsodina klevelius. 

- Aišku, - tarė Danglaras, kuriam ir į galvą nebūtų 
atėję vilktis tuo laukiniu, purvinu taku. 

— Kai atsipeikėjau, buvau pasiekęs kelio galą. Nu- 
slinkau iki pastato. Sargui pasakiau, kad įvyko muš- 
tynės tarp čiukų ir gaujos. 

- Tai kas jus jaudina? Kad nusigėrėte? 

Adamsbergas lėtai papurtė galvą. 

- Jūs nežinote ir to, kad tarp šakos ir mano atsi- 
kvošėjimo praėjo dvi su puse valandos. Išgirdau tai iš 
sargo. Dvi su puse valandos keliui, kuriam paprastai 
būtų užtekę pusvalandžio. 

- Ką gi, - vis dar blankiu balsu reziumavo Dangla- 
ras. - Tarkime, kelias bent jau buvo nelengvas. 

Adamsbergas palinko prie jo. 

- Ir aš ničnieko neprisimenu, - raiškiai ištarė. — 
Nieko. Jokio vaizdo, jokio garso. Dvi su puse valandos 
take - oaš ničnieko nežinau. Visiška tuštuma. O buvo 
minus dvylika. Aš neišgulėjau be sąmonės dviejų va- 
landų. Būčiau sušalęs. 

- Šokas, - spėjo Danglaras. - Šaka. 

- Jokios galvos traumos. Žinetė patikrino. 

- Alkoholis? - atsargiai pakišo kapitonas. 

- Žinoma. Todėl su jumis ir konsultuojuosi. 

Danglaras atsitiesė, jausdamasis savo vežime, ir 
aprimęs, kad išvengė kivirčo. 

- Ką jūs gėrėte? Prisimenate? 

- Iki šakos prisimenu viską. Tris viskio, keturias 
taures vyno ir gerą porciją konjako. 

— Neblogas mišinukas ir ganėtinos dozės, tačiau 
būna ir blogiau. Vis dėlto jūsų organizmas nepratęs, 
reikia atsižvelgti į tai. Kokie simptomai vakare ir kitą 
dieną? 

— Nelaikė kojos. Po šakos, visą laiką. Galva kaip 
švino pripilta, vėmulys, viduriavimas, apkvaitimas, 
svaigulys ir taip toliau. 

Kapitonas susiraukė. 

— Kas jums nepatinka, Danglarai? 

— Nereikia pamiršti kraujosruvos. Niekada neteko 
vienu sykiu nukaušti ir gauti per galvą. Bet jūs gavote 
smūgį į kaktą ir tąsyk tikriausiai netekote sąmonės, 
tad labai įtikėtina alkoholinė amnezija. Dar neaišku, 
ar jūs tas dvi valandas nesiblaškėte pirmyn atgal tuo 
taku. 

— Dvi su puse, - patikslino Adamsbergas. - Aišku, 
aš ėjau, bet kai atsipeikėjau, vėl tysojau ant žemės. 

- Jūs ėjote, kritote, žingsniavote. Juk esame pri- 
rankioję ganėtinai girtuoklių, kurie akimirksniu at- 
sijungdavo. 

- Žinau, Danglarai. Ir vis dėlto man neramu. 

- Suprantama. Net ir man - oaš, dievaži, pratęs — 
tos iškritusios valandos niekad nebūdavo malonios. 
Visad iškamantinėdavau sugėrovus, kad žinočiau, ką 
sakiau ir dariau. Bet kai būdavau vienas, kaip tą vaka- 
rą jūs, ir niekas negalėdavo man nieko papasakoti, tai 
dėl tos „duobės“ dar ilgai nemaloniai jausdavausi. 

— Tikrai? 

— Tikrai. Atrodo, kad neprimynęs peržengei kelias 
gyvenimo pakopas. Jautiesi apiplėštas, apgrobtas. 
- Ačiū, Danglarai, ačiū už pagalbą. 


Dosjė šūsnys lėtai tirpo. Praleidęs prie jų savait- 
galį, Adamsbergas tikėjosi pirmadienį galėsiąs imtis 
operatyvinio darbo ir Tridančio. Įvykis take sužadino 
nepaaiškinamą poreikį nedelsiant susidoroti su se- 
nuoju priešu, kurio šešėlis nutįsdavo ant menkiausio 
jo atlikto veiksmo, ant meškos nagų brėžio, ant niekuo 
dėto ežero, žuvies, ant paprasto nusigėrimo. Tridantis 
prasismelkdavo pro visus jo kiauto plyšelius. 

Staiga jis pakilo ir vėl grįžo į pavaduotojo kabi- 
netą. 

— Danglarai, o jei aš nusigėriau kaip paršas ne tam, 
kad pamirščiau teisėją ar šviežiai iškeptą tėvą? - pra- 
dėjo, savo kankynių sąraše sąmoningai apeidamas 
Noelą. - Jei viskas prasidėjo tada, kai Tridantis išniro 
iš kapo? O jei aš prisilupau, kad patirčiau viską, ką 
patyrė mano brolis: nusigėrimą, miško taką, amne- 
ziją? Kad surasčiau kelią pas jį? 

Adamsbergo balsas trūkčiojo. 

— Kodėl ne? - išsisukinėdamas atsiliepė Dangla- 
ras. - Noras susilieti su juo, vėl susitikti, poreikis 
pasekti jo pėdom. Bet tai niekuo nekeičia tos nak- 
ties įvykių. Priskirkite juos punktui „girtuoklystė ir 
vėmuliai“ ir pamirškite. 

— Ne, Danglarai, man atrodo, tai viską keičia. Upė 
išgriovė užtvanką, ir laivas prakiuro. Turiu plaukti pas- 
roviui, išplaukti, apvaldyti srovę, kol ji manęs nenusi- 
nešė. O paskui užkimšti skylę ir išsemti vandenį. 

Dar dvi ilgas minutes, stebimas susirūpinusio 
Danglaro, Adamsbergas stovėjo, tylomis mąstyda- 
mas, paskui lėtai patraukė į savo kabinetą. Nors paties 
Fiulžanso ir nebuvo, jis žinojo, nuo ko pradėti. 


XXX 


PIRMĄ VALANDĄ NAKTIES Adamsbergą prikėlė 
Brezijono skambutis. 

— Komisare, ar kvebekiečiai įpratę nekvaršinti gal- 
vos dėl laiko skirtumo, kai mums skambina? 

- Kas nutiko? Favras? - paklausė Adamsbergas, 
kuris atsibusdavo taip pat staigiai, kaip ir užmigdavo, 
lyg jam būtų nė motais riba tarp sapno ir tikrovės. 

— Kuo čia dėtas Favras! - riktelėjo Brezijonas. - 
Nutiko tai, kad rytoj 16 valandą 50 minučių jūs šokate 
į lėktuvą. Tad kraukitės daiktus ir pirmyn! 

- Į kokį lėktuvą, pone apygardos komisare? - ra- 
miai pasiteiravo Adamsbergas. 

— O į kokį norėtumėt? Velniai griebtų, į Monrealį! 
Ką tik kalbėjausi su superintendantu Legalitė. 

- Lalibertė, - pataisė Adamsbergas. 

— Nusispjaut. Jiems ant sprando žmogžudystė, ir 
jiems jūsų reikia. Ir taškas: mes neturime pasirin- 
kimo. 

- Atleiskite, nesuprantu. KKŽ mes užsiėmėme 
ne žmogžudystėmis, o genetiniais atspaudais. Juk ne 
pirmą kartą gyvenime Lalibertė ant sprando žmog- 
žudystė. 

— Tačiau pirmą kartą jam reikalingas jūs, kad jį 
kur devynios. 

— Nuo kada Paryžiaus kriminalinis skyrius užsii- 
ma Kvebeko žmogžudystėmis? 

— Nuo tada, kai jie gavo laišką - jūsų žiniai, anoni- 
minį - kuriame nurodyta, kad jūs šioje situacijoje pa- 
grindinis asmuo. Jų auka - prancūzė, susijusi su neži- 
nau kokia byla, kurią jūs tyrėte Prancūzijos teritorijoje. 
Žodžiu, ryšys yra, ir jiems reikalingos jūsų žinios. 

— Bet po velnių! - dabar jau suirzo ir Adamsber- 
gas. - Tegu jie atsiunčia raportą, ir aš suteiksiu jiems 
informaciją iš Paryžiaus. Neketinu visą gyvenimą 
skraidžioti ten ir atgal. 

- Įsivaizduokite, taip aš ir pasakiau Legalitė. Bet 
ką darysi, jiems reikalingos jūsų akys. Jis neatstoja. 
Nori, kad jūs pamatytumėte auką. 

- Apie tai negali būti ir kalbos. Čia krūvos darbo. 
Tegu superintendantas atsiunčia man savo dosjė. 

— Paklausykit gerai, Adamsbergai, kartoju: mes 
neturime pasirinkimo - nei jūs, nei aš. Ministerija 
gavo labai pasistengti, kad jie sutiktų su mumis ben- 
dradarbiauti DNR sistemos tema. Iš pradžių buvo ne 
per daug užsidegę. Mes - skolininkai. Taip sakant, 
užspęsti. Suprantate? Taigi mandagiai paklūstame, ir 
rytoj jūs išskrendate. Bet aš įspėjau Legalitė: atvyks- 
tate jūs ne vienas. Į porą pasiimate Retankur. 

— Nėra reikalo, sugebu keliaut ir be vedlio. 

- Ir aš taip manau. Jus lydės, ir baigtas kriukis. 

— Tai yra? Palyda? 

— O kodėl ne? Girdėjau, vaikotės numirėlį, ko- 
misare. 

— Iš tikrųjų, - tarstelėjo Adamsbergas, pritildęs 
balsą. 

— Na, matote. Turiu Strasbūre gerą draugą, kuris 
pasistengė mane informuoti apie jūsų žygius. Aš pa- 
tariau jums būti už žolę žemesniam, prisimenate? 

— Kuo puikiausiai. Ir Retankur bus pavesta stebėti 
mano veiksmus? Vykstu pagal įsakymą ir su priežiūra, 
taip? 

Brezijono tonas sušvelnėjo. 

- Tiksliau - su apsauga, - pasakė jis. 

- O motyvas? 

- Aš neleidžiu savo žmonėms keliauti po vieną. 

- Tai paskirkite man ką nors kitą. Danglarą. 

— Danglaras pavaduos jus, kol jūsų nebus. 

— Tada Vuaznė. Retankur manęs nemėgsta. Mūsų 
santykiai taikūs, bet šalti. 

— To su kaupu pakaks. Tai bus Retankur ir niekas 
kitas. Ji - įvairiapusiška pareigūnė, transformuojanti 
savo energiją į ką tik nori. 

- Taip, mes tai žinome. Nepraėjo nė metai, o tai 
jau bemaž tapo legenda. 

- Ne metas tai aptarinėti, norėčiau numigti. Jums 
patikėta ši užduotis, ir jūs ją atliksite. Dokumentai 
ir bilietai bus skyriuje tryliktą valandą. Laimingos 
kelionės, atsikratykite to reikalo ir sugrįžkit. 


Priblokštas Adamsbergas liko sėdėti ant lovos 
su rageliu rankoje. Prancūzė auka, ir kas iš to? Tai 
KKŽ sritis. Kas tą Lalibertė apsėdo? Vaikyti jį per 
visą Atlantą, kad pamatytų ją savo akimis? Jeigu rei- 
kia nustatyti jos tapatybę, tegu elektroniniu paštu 

atsiunčia jam nuotraukas. Ką tas Lalibertė čia vaidi- 
na? Berniklių bosą? 

Jis pažadino Danglarą, paskui Retankur ir paprašė 
rytoj, šeštadienį, atvykti į skyrių apygardos komisaro 
įsakymu. 


- Ką jis čia vaidina? - teiravosi jis Danglaro kitą 
rytą. - Berniklių bosą? Mano, kad aš neturiu nė velnio 
ką veikti, tik blaškytis pirmyn atgal tarp Prancūzijos 
ir Kvebeko? 

— Nuoširdžiai užjaučiu, - pasigailėjo jo Dangla- 
ras jausdamas, kad naujo skrydžio pats neįstengtų 
ištverti. 

— Į ką tai panašu? Ar numanote, kapitone? 

- Tiesą sakant, ne. 

— Mano akys. Kas toms mano akims? 

Danglaras tylėjo. Nepaneigsi, Adamsbergo akys 
iš tiesų buvo ypatingos. Pasklidos kaip rudieji dum- 
bliai, jos, kaip ir jie, kartais nutviksdavo įspindusia 
šviesa. 

- Ir dar su Retankur, - pridūrė Adamsbergas. 

— O tai galbūt ne toks jau blogas pasirinkimas. 
Pradedu įtikėti, kad Retankur - ypatinga moteris. Ji 
sugeba transformuoti savo ener... 

- Žinau, Danglarai, žinau. 

Atsidusęs Adamsbergas atsisėdo. 

- Kadangi aš - kaip išrėkė Brezijonas - pasirinkimo 
neturiu, gausite vietoj manęs atlikti skubų tyrimą. 

- Klokite. 

— Suprantate, aš nenoriu įkyrėti motinai. Jai ir be 
to nelengva. 

Danglaras primerkė akis, grauždamas pieštuko 
galą. Jis turėjo didelę nerišlių komisaro kalbų patirtį, 
bet tie beprasmiški kraštutinumai ir staigūs minčių 
šuoliai diena iš dienos kėlė jam vis didesnį nerimą. 

— Tai padarysite jūs, Danglarai. Jūs tam ypač tin- 
kamas. 

— Ką padarysiu? 

— Surasite mano brolį. 

Danglaras dantimis atplėšė ištisą pieštuko skiedre- 
lę ir ta liko stirksoti jam tarp dantų. Jei jau taip, mielai 
būtų išlenkęs taurę baltojo, čia pat, devintą valandą 
ryto. Surasti jo brolį. 

— Kur? - paklausė jis atsargiai. 

— Neturiu nė menkiausio supratimo. 

— Kapinėse? - sušnabždėjo Danglaras, išspjauda- 
mas skiedrelę į delną. 

— Kas čia bendra? - nustebęs pažvelgė į jį Adams- 
bergas. 

— Tas, kad jūs jau ieškote žudiko, mirusio prieš 
šešiolika metų. Nieko nebus. 

Adamsbergas nusiminęs nudelbė akis į grindis. 

- Jūs nebe su manim, Danglarai. Jūs manęs išsi- 
žadate. 

— Kur aš turiu būti su jumis? - pakeltu balsu atsi- 
liepė Danglaras. - Kapuose? 

Adamsbergas palingavo galvą. 

— Išsižadate, Danglarai, - pakartojo. - Ką jums 
besakyčiau, jūs nuo manęs nusisukate. Nes apsispren- 
dėte. Ano naudai. 

- Tai neturi nieko bendra su Anuo. 

— Tai su kuo? 

— Man įgriso ieškoti mirusiųjų. 

Adamsbergas vangiai gūžtelėjo pečiais. 

— Ką darysi, Danglarai. Jei nenorite man padėti, 
padarysiu tai pats. Turiu jį pamatyti ir pasikalbėti. 

- Ir kaip? - pro dantis iškošė Danglaras. - Suksite 
stalelį? 

— Kokį stalelį? 
Kapitonas įdėmiai pažvelgė į nustebusias komisaro 
akis. 

- Bet juk jis miręs! - riktelėjo Danglaras. - Miręs! 
Kaip jūs ketinate su juo susitikti? 

Adamsbergas, regis, suakmenėjo, jo veidas ap- 
temo. 

— Miręs? - pakartojo tyliai. - Jūs žinote? 

— Po velnių, pats man sakėte! Kad netekote brolio. 
Kad po tos bylos jis nusižudė. 

Adamsbergas atsilošė kėdėje ir giliai įkvėpė oro. 

- Vos negavau galo, drauguži, pamaniau, turite 
žinių. Taip, jau trisdešimt metų, kai aš netekau bro- 
lio. Tai yra, jis išvyko, ir aš daugiau niekad jo ne- 
mačiau. Bet, Dieve mano, jis gyvas. Ir man reikia 
su juo susitikti. Ne stalus mes suksime, Danglarai, o 
kietuosius diskus. Jūs ieškosite jo per interneto tinklą: 
Meksikoje, Jungtinėse Valstijose, Kuboje ar kitur. Jis 
tikriausiai klajojo - įvairūs miestai, įvairūs amatai, 
bent iš pradžių. 

Komisaras vedžiojo pirštu po stalą, ranka sekda- 
mas brolio klajones. Prisivertęs prabilo: 

— Prieš dvidešimt penkerius metus jis buvo smul- 
kus prekijas Čichuachua valstijoje, netoli Jungtinių 
Valstijų sienos. Prekiavo kava, indais, baltiniais, 

meskalinu, šepečiais. Ir portretais, kuriuos piešdavo 
aikštėse. Jis - puikus piešėjas. 

— Labai atsiprašau, komisare, - pasakė Dangla- 
ras. - Aš visai kitaip supratau. Kalbėjote apie jį kaip 
apie Žuvusį. 

- Jis iš tikro pražuvo. 

— Neturite tikslesnių, šviežesnių žinių? 

— Mudu su motina vengiame tos temos. Bet prieš 
ketverius metus kaime aptikau atviruką iš Puerto Riko. 
Jis siuntė jai linkėjimus. Tai paskutinis pėdsakas. 

Danglaras kažką užsirašė ant popierėlio. 

-— Vardas, pavardė? - paklausė. 

— Rafaelis Feliksas Frankas Adamsbergas. 

— Gimimo data, vieta, tėvai, studijos, kuo domisi? 

Adamsbergas suteikė jam visą įmanomą infor- 
maciją. 

- Jūs tai padarysite, Danglarai? Ieškosite jo? 

- Taip, - bambtelėjo Danglaras, niršdamas ant 
savęs, kad be laiko palaidojo Rafaelį. - Bent jau pa- 
bandysiu. Bet kai tiek darbo, pirma teks užsiimti ki- 
tais reikalais. 

— Laikas nebelaukia. Sakiau, upė išgriovė už- 
tvanką. 

- Yra ir kitų skubių reikalų, - sumurmėjo kapito- 
nas. - O šiandien šeštadienis. 


Komisaras aptiko Retankur, savo įprastu būdu 
taisančią vėl užsikirtusį kopijavimo aparatą. Prane- 
šė jai užduotį ir skrydžio laiką. Vis dėlto, išgirdusi 
Brezijono įsakymą, ji aiktelėjo iš nuostabos. Paleido 
trumpą savo „arklio uodegėlę , paskui automatiškai 

vėl ją susmaukė. Ne blogesnis už kitus būdas laimėti 
laiko, pamąstyti. Tad netikėtai užklupti galima kiek- 
vieną. 

— Nesuprantu, - pasakė ji. - Kas čia darosi? 

— Neįsivaizduoju, Retankur, bet mes vėl skren- 
dame. Jie reikalauja mano akių. Apgailestauju, kad 
šią užduotį viršininkas užkorė jums. Apsaugai, - pa- 
tikslino jis. 


Pusvalandis prieš skrydį Adamsbergas tyliai sto- 
vėjo išvykimo salėje su savo tvirta šviesiaplauke lei- 
tenante prie šono ir čia pamatė įeinantį Danglarą, 
lydimą dviejų oro uosto apsaugininkų. Kapitonas 
atrodė nusivaręs ir uždusęs. Jis bėgo. Adamsbergas 
kaip gyvas nebūtų patikėjęs, jog tai įmanoma. 

- Tie vaikinai vos neišvarė manęs iš proto, - pa- 
reiškė Danglaras, rodydamas į apsaugininkus. - Nie- 
kaip nenorėjo įleisti. Šekite, - tarė Adamsbergui, pa- 
duodamas voką. - Ir sėkmės. 

Adamsbergas net nespėjo jam padėkoti - apsaugi- 
ninkai bemat išlydėjo kapitoną atgal, į bendrąją zoną. 

- Neatplėšiate? - paklausė Retankur. - Tai atrodo 
skubu. 

- Ir yra. Bet aš nesiryžtu. 

Netvirtu pirštu jis kilstelėjo voko kraštelį. Dan- 
glaras užrašė jam adresą Detroite ir profesiją: taksi 
vairuotojas. Pridėjo ir nuotrauką, atspaustą iš infor- 
macinės piešėjų svetainės. Jis žiūrėjo į tą veidą, kurio 
nebuvo matęs jau trisdešimt metų. 

- Čia jūs? - paklausė Retankur. 

— Mano brolis, - tyliai atsakė Adamsbergas. 

Brolis, kuris visada buvo panašus į jį. Adresas, pro- 
fesija, nuotrauka. Danglaras - dingusiųjų paieškos 
genijus, bet tikriausiai darbavosi net sukaitęs, kad per 
nepilnas septynias valandas pasiektų tokį rezultatą. 
Virptelėjęs jis uždarė voką. 

KAD IR KAIP NUOŠIRDŽIAI iš pažiūros jį pasitiko 
Monrealio oro uoste, kur jų lūkuriavo Portlansas ir 
Filipas Ogiustas, Adamsbergas pasijuto tarsi sučiup- 
tas. Nors prancūzams tai buvo vėlyva valanda, jau po 
vidurnakčio, jie nuvažiavo į Otavos lavoninę. Kelio 
pradžioje Adamsbergas iš buvusių savo komandos 
draugų pabandė išpešti nors kokią informaciją, bet 
jie atsakinėjo kažką neaiškaus, tarsi būtų paprasčiausi 
vairuotojai. Jiems įsakyta tylėti, ir spausti juos bepras- 
miška. Adamsbergas ženklu parodė Retankur - tiek 
to! - ir ta proga nutarė nusnūsti. Kai juos pažadino 
Otavoje, buvo jau po dviejų nakties. 

Superintendantas juos pasveikino kuo širdingiau- 
siai, smarkiai kratė jiems rankas, padėkojo Adams- 
bergui, kad šis sutikęs atvykti. 

— Neturėjau pasirinkimo, - atsakė Adamsbergas. - 
Klausyk, Oreli, mes virstame iš kojų. Ar tavo lavonas 
negali palaukti rytdienos? 

— Apgailestauju, paskui jus nuveš į viešbutį. Bet 
šeima reikalauja išsiųsti jiems kūną. Kuo greičiau jį 
apžiūrėsi, tuo geriau. 

Adamsbergas matė, kaip superintendanto žvilgs- 
nis nukrypo į šalį - jis melavo. Ar Lalibertė ketina 
pasinaudoti jo nuovargiu? Sena policininkų gudrybė, 
kurios jis griebdavosi prieš kai kuriuos įtariamuosius, 
bet ne prieš kolegas. 

— Tada duok man kavos, - pasakė. - Labai stiprios. 


Adamsbergas ir Retankur su didžiulėmis stikli- 
nėmis rankose nusekė paskui superintendantą į salę 
su šaldymo kameromis, kurioje snūduriavo budintis 
gydytojas. 

— Negaišink mūsų, Reinaldai, - paliepė gydytojui 
Lalibertė. - Jie pavargę. 

Reinaldas kilstelėjo mėlyną paklodę, dengiančią 
aukos kūną. 

— Stop! - įsakė Lalibertė, kai audeklas pakilo iki 
pečių. - Gana. Žvilgtelėk, Adamsbergai. 

Adamsbergas palinko prie jaunutės moters kūno 
ir prisimerkė. 

— O, velnias, - sukuždėjo. 

— Stebiesi? - su sustingusia šypsena paklausė La- 
libertė. 

Adamsbergas staiga pasijuto nusviestas į Strasbū- 
ro priemiesčio lavoninę, prie Elizabetės Vind kūno. 
Jaunosios negyvėlės pilvas buvo suvarpytas trimis 
viena tiese išsidėsčiusiais dūriais. Čia, už dešimties 
tūkstančių kilometrų nuo Tridančio teritorijos. 

— Medinę liniuotę, Oreli, - paprašė jis tyliai, ties- 
damas ranką, - ir centimetrą. 

Nustebęs Lalibertė liovėsi šypsotis ir pasiuntė gy- 
dytoją atnešti instrumentų. Adamsbergas tylėdamas 


216 


išmatavo - tris kartus, lygiai taip, kaip prieš trejetą 
savaičių matavo Šiltigeimo auką. 

— 17,2 cm ilgio ir 0,8 cm pločio, - murmtelėjo, 
rašydamas skaičius į užrašų knygelę. 

Dar kartą patikrino žaizdų išsidėstymą - tobula 
tiesė be milimetro nukrypimo. 

17,2, pakartojo mintyse, pabraukdamas tą skaičių. 
Trim milimetrais daugiau už maksimalų jam žinomo 
skersmens ilgį. Ir vis dėlto... 

— Koks žaizdų gylis, Lalibertė? 

— Maždaug šeši coliai. 

- Tai bus?.. 

Superintendantas suraukė antakius, skaičiuoda- 
mas mintyse. 

— Apie 15,2 cm, - aplenkė jį gydytojas. 

- Visos trys vienodos? 

- Vienodos. 

- Žaizdose yra žemių? Purvo? - paklausė gydytojo 
Adamsbergas. - Ar įrankis švarus, naujas? 

— Ne, žaizdose iki pat apačios rasta juodžemio, 
lapų kruopelyčių ir smulkučio žvyro. 

- Šit kaip, - tarstelėjo Adamsbergas. 

Grąžindamas Lalibertė liniuotę ir centimetrą, 
įžvelgė superintendanto veide sutrikimą. Lyg šis 
būtų tikėjęsis visai ko kito, o ne šios skrupulingos 


apžiūros. 

— Kas yra, Oreli? Ar ne to tu norėjai? Kad ją pa- 
matyčiau? 

- To, - neryžtingai atsiliepė Lalibertė. - Bet, criss, 
ką tu čia matuoji? 


- Ginklas? Jūs jį turite? 

- Jokių pėdsakų, ką sau manai. Bet mano techni- 
niai specialistai jį atkūrė. Tai didelė yla. 

— Tavo specialistai geriau pasikaustę molekulių, o 
ne ginklų srityje. Tai padaryta ne yla. Šakėmis. 

- Iš kur žinai? 

- Pabandyk tris kartus suvaryti savo ylą ir gauti 
tiesią liniją ir vienodą žaizdų gylį. Ir per dvidešimt 
metų nepavyks. Tai šakės. 

— Criss, to tu ir daireisi? 

- To ir dar kai ko, kur kas gilesnio. Gilaus kaip 
Pinko ežero dumblas. 

Superintendantas vis dar atrodė sutrikęs ir stovė- 
jo, nuleidęs ranką. Atvežė juos čia beveik provokuo- 
damas, bet tie matavimai neabejotinai jį suglumino. 
Adamsbergas svarstė, ko Lalibertė iš tikrųjų tikėjosi. 

— Galva sumušta? - paklausė gydytojo Adams- 
bergas. 

— Didelė kraujosruva užpakalinėje kiaušo dalyje; ji 
apsvaigino auką, bet nebuvo mirties priežastis. 

- Iš kur tu gali žinoti apie tą tvieksnį per galvą? - 
paklausė Lalibertė. 

Adamsbergas atsisuko į superintendantą ir sunėrė 
rankas. 

- Juk tu mane iškvietei, nes aš turiu apie tai dosjė, 
argi ne? 

— Taip, - vis dar neryžtingai atsiliepė superinten- 
dantas. 

- Taip ar ne, Oreli? Tu verti mane lėkti per Atlantą, 
kad antrą valandą nakties atitemptum prie lavono, 
ir ko tikiesi? Kad paaiškinčiau tau, jog ji negyva? Jei 
atsivežei mane čia, vadinasi, buvai tikras, kad tas rei- 

kalas man žinomas. Bent jau taip sakė Paryžiuje. Taip, 
tikrai žinomas. Bet tavęs tai, atrodo, nedžiugina. Tau 
reikėjo ne to? 

— Nepriimk asmeniškai. Tai stebina, ir tiek. 

— Dar ne taip nustebsi. 

— Atklok visą paklodę, - paliepė Lalibertė gydy- 
tojui. 

Reinaldas kruopščiais judesiais nuklostė audinį, 
visai kaip Menaras Strasbūre. Pastebėjęs kaklo apačio- 
je keturis rombo pavidalu išsidėsčiusius apgamėlius, 
Adamsbergas suakmenėjo. Ir per plauką teįstengė 
susilaikyti nekrūptelėjęs, laimindamas skrupulingą 
medicinos eksperto lėtumą. 

Ant stalo gulėjo Noela. Stengdamasis lygiai kvė- 
puoti, Adamsbergas nė nemirktelėdamas - kaip tikė- 
jo akių. 

— Ar galėčiau pamatyti kraujosruvą? - paklausė. 

Gydytojas pasuko aukos galvą, atidengdamas pa- 
kaušį. 

- Smūgis buku daiktu, - paaiškino Reinaldas. - Tai 
viskas, ką galima pasakyti. Galbūt mediniu. 

- Šakių kotu, - patikslino Adamsbergas. - Jis vi- 
sada taip daro. 

— Kas tas „jis ? - paklausė Lalibertė. 

- Žudikas. 

— Tu jį pažįsti? 

— Taip. Ir norėčiau žinoti, kas tau tai pasakė. 

— Oją tu pažįsti? 

— Manai, aš žinau šešiasdešimt milijonų prancūzų 
vardus, Oreli? 

- Jei pažįsti žudiką, galbūt pažįsti ir jo aukas. 
— Aš ne aiškiaregis, kaip pats pasakytum. 

— Tai niekad jos nematei, a? 

— Kur? Prancūzijoje? Paryžiuje? 


- Kur tik nori. 
— Niekad, - gūžtelėjęs pečiais, atsakė Adams- 
bergas. 


- Ji vardu Noela Kordel. Tau tai nieko nesako? 

Adamsbergas atsitraukė nuo kūno ir priėjo prie 
superintendanto. 

— Kodėl tau taip rūpi, kad man tai ką nors sakytų? 

- Ji jau pusę metų gyveno Hale. Galėjai ją čia su- 
sitikti. 

— Tu taip pat. Ką ji veikė Hale? Atitekėjo? Studi- 
javo? 

- Atsekė paskui savo chum, bet buvo atsiūta. 

- Išversk. 

- Ją pavarė. Ji dirbo viename Otavos bare. „Kari- 
bu“. Tau tai ką nors primena? 

— Niekada nebuvau ten kojos įkėlęs. Tu žaidi ne- 
sąžiningai, Oreli. Nežinau, kas buvo tame anonimi- 
niame laiške, bet tu gudrauji. 

- Otune? 

— Ne. Rytoj papasakosiu tau viską, ką žinau. Tai 
yra viską, kas gali tau praversti. Bet norėčiau numigti, 
nebesilaikau ant kojų, mano leitenantė taip pat.- 

Niūksodama kaip koks luitas salės gale, Retankur, 
regis, laikėsi kuo puikiausiai. 

- Prieš tai mažumą šnektelėsime, - su šypsenėle 
pareiškė Lalibertė. - Važiuojam į skyrių. 

— Po velnių, Oreli. Jau po trijų nakties. 

— Vietiniu laiku dabar devynios. Ilgai tavęs neuž- 
laikysiu. Jeigu nori, tavo leitenantę galime paleisti. 

— Ne, - staiga nusprendė Adamsbergas. - Ji lieka 
su manimi. 


Lalibertė įsitaisė savo krėsle kažkoks didingas, ap- 
suptas dviejų inspektorių, stypsančių abiejose krėslo 
pusėse. Adamsbergui buvo puikiai pažįstamas tas iš- 
sidėstymas trikampiu, siekiant įbauginti įtariamąjį. 
Nebuvo kada apmąstyti tą pritrenkiamą faktą, kad 
Noela nusmeigta Kvebeke šakėmis. Jis susitelkė į dvi- 
prasmišką Lalibertė elgesį - galbūt tai reiškia, kad 
jis Žino apie jo ryšį su mergina? Bet tai dar neaiškų. 
Dabar vyksta sudėtinga partija, ir jam reikia atremti 
kiekvieną superintendanto žodį. Tai, kad jis miegojo 
su Noela, neturėjo su žmogžudyste nieko bendra, kol 
kas jis primygtinai privalo tai pamiršti. Ir rengtis bet 
kokiai galimybei, susitelkti į savo pasyvių jėgų galią, 
tvirčiausią savo vidinės tvirtovės pylimą. 

— Paprašyk vyrų sėstis, Oreli. Man pažįstamas šitas 
žaidimėlis, ir jis nėra malonus. Sakytum, tu pamiršti, 
kad aš - faras. 

Lalibertė mostelėjo Portlansui ir Filipui Ogiustui 
pasitrauktį. Išsiėmę bloknotus šie ruošėsi užsirašinėti. 

— Tai apklausa? - pasiteiravo Adamsbergas, rody- 
damas į inspektorius. - Ar bendradarbiavimas? 

— Negrok mano nervais, Adamsbergai. Užsiraši- 
nėjame, kad prisimintume. 

- Negrok ir tu maniškiais, Oreli. Aš dvidešimt dvi 
valandos ant kojų, ir tu tai žinai. Laiškas, - pridūrė. — 
Parodyk man tą laišką. 


221 


— Tuojau tau jį perskaitysiu, - pasakė Lalibertė, 
atsiversdamas storą žalią aplanką. - „Kordel žmog- 
žudystė. Žr. Komisaras Žanas Batistas Adamsbergas, 
Paryžius, Kriminalinės paieškos skyrius. Susijęs as- 
meniškai.“ 

— Nelabai objektyvu, - tarstelėjo Adamsbergas. - 
Ar todėl elgiesi kaip čiukas? Paryžiui tu pasakei, kad 
aš turiu su tuo susijusį dosjė. Čia, atrodo, esi įsitiki- 
nęs, kad aš susijęs su ta moterimi. 

— Neversk manęs sakyti to, ko nesakiau. 

— Tuomet nelaikyk manęs kvailiu. Parodyk tą 
laišką. 

— Nori patikrinti? 

- Tikrai taip. 

Lape, kuris lindo iš spausdintuvo, iš tikrųjų dau- 
giau nebuvo nė žodžio. 

— Manau, paėmei pirštų atspaudus? 

- Jų nebuvo. 

— Kada jį gavai? 

— Kai iškilo kūnas. 

— Iš kur? 

— Iš ežero, į kurį jį įmetė. Vanduo buvo užšalęs. 
Prisimeni, kaip praėjusią savaitę spustelėjo šaltis? 
Kūnas buvo užstrigęs po ledu tol, kol prašilo, ir lavo- 
ną aptikome trečiadienį. Laišką gavome kitą dieną, 
vidurdienį. | 

— Taigi, jei žudikas galėjo įmesti ją į vandenį, ji 
buvo nužudyta prieš šalčius. 

- Ne. Žudikas pramušė ledo paviršių, įgrūdo ją ir 
užvertė kokiom dviem dešimtim akmenų. Naktį ledas 
bemat užsitraukė kaip dangtis. 

- Iš kur žinai? 

— Tą dieną Noela Kordel buvo nusipirkusi naują 
diržą. Jinai jį juosėjo. Mes žinome, kur ji vakarieniavo 
ir ką valgė. Supranti, per tokį šaltį skrandžio turinys 
išliko nepakitęs. Dabar žinome žmogžudystės datą 
ir valandą. To nenuginčysi, prisimink, šioje srityje 
mes specialistai. 

- Ir tavęs nestebina tas anoniminis laiškas, kuris 
ateina jau kitą dieną? Vos tik apie žmogžudystę pa- 
skelbia spauda? 

- Ne. Daug tokių gauname. Žmonės nemėgsta as- 
meniškai turėti reikalų su policija. 

- Ir tai suprantama. 

Lalibertė išraiška nežymiai pasikeitė. Superinten- 
dantas buvo patyręs žaidėjas, bet Adamsbergas suge- 
bėjo įžvelgti pasikeitusį žvilgsnį greičiau, negu KKŽ 
detektorius. Lalibertė perėjo į puolimą, ir Adams- 
bergas tapo dar šaltakraujiškesnis - sunėręs rankas, 
atsilošęs į kėdės atkaltę. 

— Noela Kordel žuvo spalio 26 dienos vakarą, - 
paprastai pasakė superintendantas. - Tarp dvidešimt 
antros trisdešimt ir dvidešimt trečios trisdešimt. 

Puiku, jeigu galima taip pasakyti. Paskutinį kartą 
Noelą jis matė tada, kai paspruko pro pakeliamąjį lan- 
gą, 24 dieną, penktadienio vakarą. Buvo išsigandęs, 
kad tas sumautas langas kaip giljotina nenusileistų 
jam ant sprando ir Lalibertė nepraneštų jam 24 die- 
nos datos. 

— Ar negalite patikslinti valandos? 

— Ne. Ji vakarieniavo maždaug devynioliktą trisde- 
šimt, ir maistas buvo jau pernelyg apvirškintas. 

— Kokiame ežere jūs ją radote? Toli nuo čia? 

Aišku, Pinko, pagalvojo Adamsbergas. Kokiame 
gi dar? 

— Pratęsime rytoj, - netikėtai atsistodamas nu- 
sprendė Lalibertė. - Kitaip dar visko pripliaukši apie 
Kvebeko farus ir sakysi, kad jie bjaurybės. Tiesiog 
norėjau tau papasakoti, ir tiek. Užsakėme jums du nu- 
merius „Brebefo“ viešbutyje Gatino parke. Tinka? 

— Brebefas - tai kažkokio tipo pavardė? 

- Taip, vieno užsispyrusio kaip mulas prancūzo, 
kurį sušveitė irokėzai, nes jis atkakliai muilino jiems 
akis. Užvažiuosime jūsų antrą valandą, kad turėtumėt 
laiko pailsėti. 

Vėl malonus, superintendantas ištiesė jam ranką. 

- Ir tu man išdėstysi tą šakių istoriją. 

- Jei sugebėsi išklausyti, Oreli. 


Nors ir buvo pasiryžęs, Adamsbergas nepajėgė 
mąstyti apie pritrenkiamą sutapimą, pastūmėjusį jį 
susidurti su Tridančiu kitame pasaulio gale. Mirusieji 
keliauja žaibo greičiu. Tą pavojų jis pajuto mažoje 
Monrealio bažnytėlėje, kai Vivaldis jam kuždėjo, jog 
Fiulžansas žino apie vėl prasidėjusią jo medžioklę, ir 
patarė būti atsargiam. Vivaldis, teisėjas, kvintetas - tai 
ir viskas, ką jis spėjo pagalvoti prieš nugrimzdamas 
į miegą. 

Retankur pasibeldė į jo duris šeštą valandą ryto 
vietos laiku. Dar šlapiais plaukais jis vos baigė rengtis, 
ir perspektyva pradėti šią sunkią dieną pašnekesiu su 
plienine leitenante ne per daug jį džiugino. Mieliau 
būtų išsitiesęs ir pamąstęs, tai yra paklaidžiojęs tarp 

milijonų minčių dalelyčių, visiškai susijaukusių ne- 
lemtose savo akutėse. Tačiau Retankur oriai atsisėdo 
ant lovos, pastatė ant žemo stalelio termosą tikros 
kavos - ir iš kur ji tokį išpaišė? - du puodelius ir 
šviežių bandelių. 

— Parsinešiau iš apačios, - paaiškino. - Jei išdygs 
tie du čiukai, mums čia bus ramiau pasišnekėti. Mičo 
Portlanso snukis sugadintų man apetitą. 

NETARDAMA NĖ ŽODŽIO Retankur sudorojo pir- 
mąjį juodos kavos puodelį ir bandelę. Adamsbergas 
nesistengė padėti jai užmegzti pokalbio, bet tyla lei- 
tenantės nejaudino. 

— Norėčiau suprasti, - pareiškė Retankur, sukirtusi 
pirmąją bandelę. - Apie tą žudiką su šakėmis skyriuje 
niekad neteko girdėti. Manau, tai senas reikalas. O 
asmeninis. 

- Retankur, jums patikėta ši užduotis, nes Brezijo- 
nas neleidžia savo žmonėms keliauti po vieną. Tačiau 
jums nepavesta klausytis mano paslapčių. 

- Atsiprašau, - atkirto leitenantė. - Aš čia pasiųs- 
ta apsaugai, pats man sakėte. Ir jei nieko nežinosiu, 
negalėsiu jūsų apginti. 

- Ir nereikia. Šiandien perduosiu Lalibertė infor- 
maciją, ir baigta. 

— Kokią informaciją? 

- Jūs ją išgirsite, kaip ir jis. Ar ji bus jam priimtina, 
ar ne, tegu daro su ja, ką nori, jo reikalas. O mes rytoj 
susikrauname krepšius. 

- Tikrai? 

— Kodėl ne, Retankur? 

- Jūs įžvalgus, komisare. Nebandykite manęs įti- 
kinti, kad nieko nepastebėjote. 

Adamsbergas klausiamai pažvelgė į ją. 

— Lalibertė - nebe tas pats žmogus, - toliau dėstė 
ji. - Nei Portlansas, nei Filipas Ogiustas. Kai jūs ėmė- 
tės matavimų, superintendantui tai buvo staigmena. 
Jis tikėjosi ko kito. 

- Pastebėjau. 

- Jis tikėjosi, kad jūs sugniušite. Išvydęs žaizdas, 
paskui atidengtą veidą - todėl ir surengė tą dviejų 
veiksmų spektaklį. Bet nieko panašaus neįvyko, ir jį 
tai sutrikdė. Sutrikdė, bet neišmušė iš vėžių. Inspek- 
toriai taip pat žinojo. Nenuleidau nuo jų akių. 

— O neatrodė. Sėdėjote savo kampe ir nuobo- 
džiavote. 

— Tai gudrybė, - pasakė Retankur, vėl pripildama 
abu puodelius. - Vyrai nekreipia dėmesio į bjaurią 
storulę. 

— Netiesa, leitenante, aš norėjau pasakyti visai 
ne tai. 

— Oaš- tai, - atsainiu mostu ji nušlavė prieštara- 
vimą. - Jie į ją nežiūri, ji jiems tarsi kokia spinta, ir jie 
ją pamiršta. To aš ir siekiu. Dar pridėkite vangumą, 
gunktelėjusią nugarą, ir gali neabejoti, kad pamatysi 
viską, pati likdama nematoma. Tai ne visiems duota, 
bet man visada smarkiai pagelbėdavo. 

— Transformuojate į tai savo energiją? - nusišyp- 
sojo Adamsbergas. 

— Į neregimybę, - rimtai patvirtino Retankur. — 
Galėjau kaip niekur nieko stebėti Mičą ir Filipą 
Ogiustą. Per du pirmus veiksmus, kai buvo atidengtos 
žaizdos, o paskui veidas, jie skubiai pasikeitė ženklais 
it kokie sąmokslininkai. Tas pats per trečiąjį veiksmą 
KKŽ būstinėje. 

— Kada? 

- Kai Lalibertė pranešė jums nusikaltimo datą. Jūs 
nesureagavote, ir jie vėl nusivylė. O aš ne. Jūs sugebate 
būti nuostabiai šaltakraujiškas, komisare, juolab jog 
tai atrodo visiškai natūraliai. Bet kad galėčiau veikti 
toliau, man reikia žinoti. 

- Jūs - mano palydovė, Retankur. Jūsų užduotis 
tuo ir apsiriboja. 

— Aš - skyriaus darbuotoja ir atlieku savo darbą. 
Aš nutuokiu, ko jie siekia, bet man reikia jūsų versi- 
jos. Turėtumėte manimi pasitikėti. 

— Bet kodėl, leitenante? Jūs manęs nemėgstate. 

Šis netikėtas kaltinimas Retankur nesujaudino. 

— Nelabai, - prisipažino ji. - Bet tai visai kas kita. 
Jūs - mano viršininkas, ir aš dirbu savo darbą. La- 
libertė stengiasi jus užspęsti, jis neabejoja, kad jūs 
pažinojote tą merginą. 

— Neteisybė. 

- Turėtumėte manimi pasitikėti, - ramiai pakarto- 
jo Retankur. - Jūs pasikliaujate tik savimi. Toks jūsų 
stilius, bet šiuo atveju tai neteisinga. Nebent turite 
rimtą alibį 26 dienos vakarui nuo dvidešimt antros 
trisdešimt. 

— Netgi taip? 

— Man taip atrodo. 

- Įtariamas nužudęs tą merginą? Kliedite, Retan- 
kur. 

— Pasakykite man, jei ją pažinojote. 

Adamsbergas tylėjo. 

— Pasakykite, komisare. Jei toreadoras nepažįsta 
savo gyvulio, jį tikrai pamaus ant ragų. 

Adamsbergas įdėmiai pažvelgė į apskritą leitenan- 
tės veidą, protingą ir ryžtingą. 

— Gerai, Retankur - aš ją pažinojau. 

— Po velnių, - pratarė Retankur. 

- Ji tykojo manęs nešuliniame take nuo pat pir- 
mųjų dienų. Paaiškinti jums, kodėl sekmadienį atsi- 
vedžiau ją į numerį - ne šio pokalbio tema. Tiesiog 
tai padariau. Mano nelaimei, ji buvo kuoktelėjusi. Po 
šešių dienų pareiškė, kad pastojo, ir pradėjo mane 
šantažuoti. 

- Blogai, - pasakė Retankur, siekdama antros ban- 
delės. 

— Pasiryžusi skristi su mumis, sekti paskui mane 
į Paryžių, įsikurti pas mane ir gyventi drauge, kad ir 
ką jai sakyčiau. Vienas senas utauė genties indėnas iš 
Sent Agatos jai išpranašavęs, kad aš - jai skirtasis. Ji 
to įsikirto nagais ir ragais. 

— Niekada nebuvau atsidūrusi tokioje padėtyje, 
bet galiu įsivaizduoti. Ką jūs darėte? 

- Įkalbinėjau, atsisakinėjau, atstūmiau ją. Galų 
gale pasprukau. Iššokau pro langą ir nuliuoksėjau 
kaip voveraitė. 

Retankur linktelėjo pilna burna. 

- Ir niekada daugiau jos nemačiau, - pabrėžė 
Adamsbergas. - Pasistengiau vengti iki pat išvykimo. 

— Todėl ir buvote toks neramus oro uoste? 

- Ji tvirtino, kad ten bus. Dabar supratau, kodėl 
nepasirodė. 

- Jau dvi dienos buvo mirusi. 

- Jei Lalibertė žinotų apie tą romaniuką, viską būtų 
išklojęs iš pat pradžių. Taigi Noela nieko nepasipa- 
sakojo savo draugams, bent jau nepaminėjo mano 
vardo. Superintendantas dvejoja. Smūgiuoja aklai. 

— Vadinasi, žino kažką kita, kas leidžia jam jus 
spirginti: matyt, tai trečiasis veiksmas. Dvidešimt 
šeštosios naktis. 

Adamsbergas įdėmiai pažvelgė į Retankur. Dvide- 
šimt šeštosios naktis. Jis apie tai nepagalvojo nusira- 
minęs, kad žmogžudystė įvykdyta ne penktadienio 
vakarą. 

- Jūs žinote? Apie tą naktį? 

— Nežinau nieko, išskyrus jūsų kraujosruvą. Bet 
kadangi Lalibertė pasilaikė tą kortą pabaigai, darau 
išvadą, jog tai jo koziris. 


Artėjo valanda, kai jų pasiimti atvažiuos KKŽ 
inspektoriai. Adamsbergas skubiai išdėstė leitenantei 
girtą savo sekmadienio nuotykį ir papasakojo apie dvi 
su puse amnezijos valandos. 

— Po velnių, - pakartojo Retankur. - Neužčiuopiu 
to, kas jam leidžia susieti nežinomą merginą ir girtą 
vyriškį take. Jis turi kitų kozirių ir nebūtinai ketina 
juos iškloti. Lalibertė - tikras medžiotojas ir mėgau- 
jasi, spęsdamas grobį. Šį išbandymą jis gali užtęsti. 

— Dėmesio, Retankur! Apie mano amneziją jis nie- 
ko nežino. Apie ją žino tik Danglaras. 

— Bet nuo to laiko jis tikriausiai surinko informaci- 
ją: kaip išėjote iš „Šliuzo“ dvidešimt antrą penkiolika, 
kaip parėjote į namus be dešimt dvi. Ilgokas laiko 
tarpas žmogui, žingsniuojančiam blaivia galva. 

— Dėl to nesirūpinkite. Nepamirškite, kad žudikas 
man žinomas. 

— Teisybė, - pripažino Retankur. - Tai išspręs 
klausimą. 

— Tik viena smulkmena. Menkas niekas dėl to 
žmogžudžio, bet dėl to nieko gali kilti problemų. 

— Nesate tikras dėl savęs? 

— Ne, esu. Bet žudikas mirė prieš šešiolika metų. 


XXXIII 


ŠĮ KARTĄ SUPERINTENDANTĄ lydėjo Fernanas 
Sankartjė ir Žinetė Sen Prė. Adamsbergas įsivaiz- 
davo, jog jie savanoriškai pasisiūlė padirbėti šį se- 
kmadienį, galbūt norėdami jį palaikyti. Bet abu buvę 
sąjungininkai laikėsi nejaukiai ir buvo sumišę. Tik 
budintis voveriukas, vis dar su savo bičiule, maloniai 
pasveikino jį, suraukdamas snukutį. Geras, ištikimas 
mažasis chum. 

- Šį kartą tavo eilė, Adamsbergai, - širdingai pra- 
dėjo Lalibertė. - Išdėstyk man faktus, kas tau žinoma, 
savo įtarimus. Right, man? 

Draugiškumas, atvirumas. Lalibertė naudojo se- 
nus metodus. Priešiškumo fazes keičia atsipalaidavi- 
mo tarpsniai. Išmušti kaltinamąjį iš vėžių, numaldyti, 
vėl įbauginti, sutrikdyti. Adamsbergas sutelkė mintis. 
Superintendantas neišmuš jo iš kelio, kaip išgąsdinto 
gyvulio, juolab su Retankur, kurios paramą jis keistai 
jautė. 

— Gerumo diena? - nusišypsojo Adamsbergas. 

- Išklausymo diena. Iškratyk man savo kreželį. 

— Įspėju, Oreli, ta istorija ilga. 

— OK, man, bet vis dėlto per daug neišsiplėsk. 

Adamsbergas neskubėdamas nupasakojo kruviną 
teisėjo Fiulžanso kelią nuo 1949 metų iki prisikėli- 
mo Šiltigeime. Nieko nepraleido: asmuo, jo metodai, 
atpirkimo ožiai, šakių skersinis, keičiami dantys. Ir 
neslėpė savo bejėgiškumo užspęsti žudiką, saugomą 
aukštų sienų - savo galybės, bendrininkų tinklo ir be- 
galinio judrumo. Superintendantas kažkaip nekant- 
riai užsirašinėjo. 

— Nenoriu būti kritiškas, bet tavo istorijoje įžvel- 
giu tris neaiškius momentus, - pareiškė galiausiai, 
iškeldamas tris pirštus. 

Kruopštumas, kruopštumas ir dar kartą kruopštu- 
mas, pagalvojo Adamsbergas. 

- Juk neįtikinėsi, kad kažkoks žudikas blaškosi pas 
jus jau penkios dešimtys metų? 

- Nori pasakyti, nesuimtas? Aš tau pasakojau, 
koks jis įtakingas ir kad keičia smaigus. Niekam nie- 
kad neatėjo į galvą suabejoti teisėjo reputacija nei 
susieti tarpusavyje tų aštuonių Žmogžudysčių. Su 

Šiltigeimo nužudymu - devynių. Su Noelos Kordel 
nužudymu - dešimt. 

- Noriu tau pasakyti, kad tas tavo vyrutis nebe 
pirmos jaunystės. 

- Tarkime, jis pradėjo dvidešimties. Jam tebūtų 
septyniasdešimt. 

- Antra, - toliau dėstė Lalibertė, brėždamas savo 
užrašuose kryželį. - Tu be galo į ausį pūtei apie tas 
šakes ir jų skersinį. Beje, mintis apie keičiamus dan- 
tis - tavo, įrodymų tu neturi. 

- Ne, turiu. Konkretus ilgis ir plotis. 

- Būtent. Bet juk tokiu atveju tavo prakeiktas ma- 
niakas pasielgė ne taip, kaip visados? Žaizdų linijos 
ilgis didesnis už skersinio: 17,2, o ne 16,9 cm. Vadi- 
nasi, tavo žudikas tiesiog keičia įpročius. Septynios 
dešimtys, criss, ne permainų amžius. Kaip man tai 
paaiškinsi? 

— Aš apie tai galvojau ir įžvelgiau vienintelę prie- 
žastį: skrydžio kontrolė. Jis nebūtų galėjęs įsinešti 
savo skersinio, niekas jo nebūtų įleidęs su tokia gelež- 
te. Buvo priverstas nusipirkti kitas šakes vietoje. 

— Ne nusipirkti, Adamsbergai - pasiskolinti. Prisi- 
mink, žaizdose buvo žemių. Įrankis - ne naujas. 

— Iš tikrųjų. 

- Ir čia mes jau turime pasiutusių nukrypimų - ir 
nemenkų - nuo įprasto tavo žudiko elgesio. Pridėk 
dar tai, kad greta aukos nebuvo mirtinai nusigėru- 
sio valkatos su ginklu kišenėje. Jokio atpirkimo ožio. 
Mano galva, daugoka skirtumų. 

— Taip susiklostė aplinkybės. Kaip ir visi genijai, 
teisėjas lankstus. Jam reikėjo prisitaikyti prie šalčio — 

jo auka daugiau kaip tris dienas buvo įstrigusi po 
ledu. Ir veikti svetimos šalies teritorijoje. 

- Teisingai, - savo lape Lalibertė nubrėžė dar vieną 
kryželį. - Tavo teisėjui nebepakanka vietos senojoje 
tėvynėje? Iki šiol jis dobė tavo šalyje, tiesa? 

- Neįsivaizduoju. Išvardijau tau tik žmogžudys- 
tes Prancūzijoje, nes rausiausi vien po vietinius ar- 
chyvus. Jei jis žudė Švedijoje ar Japonijoje, man tai 
nežinoma. 

— Po paraliais, o tu kietakaktis. Visada turi ką at- 
sakyti, a? 

— Oarnetotau ir reikia? Kad nurodyčiau žudiką? 
Ar daug pažįsti tokių, kurie dobia šakėmis? Juk dėl 
ginklo aš teisus, ar ne? 

- Criss, taip, ją tikrai pamovė ant „vištos kojelės“. 
O štai kas aną laikė - jau kita kalba. 

- Teisėjas Onorė Gijomas Fiulžansas. Tikras „smei- 
gikas“, kurį aš nutversiu už kiaušių, pažadu tau. 

— Norėčiau pamatyti tuos tavo dosjė, - supdamasis 
ant kėdės, pareiškė Lalibertė. - Devynis dosjė. 

- Grįžęs atsiųsiu tau kopijas. 

— Ne, dabar. Ar galėtum paprašyti kurio nors iš 
saviškių atsiųsti juos elektroniniu paštu? 

Pasirinkimo nėra, pagalvojo Adamsbergas, sek- 
damas paskui Lalibertė ir jo inspektorius į ryšių tar- 
nybos salę. Jis galvojo apie Fiulžanso mirtį. Anksčiau 
ar vėliau Lalibertė tai sužinos, kaip ir Trabelmanas. 
Didžiausią nerimą kėlė jo brolio dosjė. Ten buvo į 
Torką įmestos ylos eskizas ir užrašai apie melagingus 
Adamsbergo parodymus teisme. Visiškai slapti daly- 
kai. Vien Danglaras galėtų juos išimti, jei jam ateitų 

mintis tuos dosjė surūšiuoti. Ir kaip jo to paprašyti, 
stebimam budraus superintendanto žvilgsnio? Mielai 
būtų valandėlę apie tai pamąstęs, tačiau veikti reikės 
kur kas greičiau. 

- Einu kai ko paimti iš striukės, tuoj grįšiu, - tarė, 
eidamas iš kambario. 

Tuščiame superintendanto kabinete snūduriavo 
Retankur, sukumpusi ant savo kėdės. Jis neskubėda- 
mas išėmė iš išsipūtusių striukės kišenių kelis ryšulė- 
lius ir neskubėdamas grįžo pas tris pareigūnus. 

- Še, - tarė tiesdamas Sankartjė ryšulėlius ir nežy- 
miai pamerkdamas. - Visi šeši flakonai. Pasidalyk su 
Žinete, jei jai patiks. O kai pritrūksi, skambink. 

- Ką tu ten jiems duodi? - bambtelėjo Lalibertė. - 
Kokio prancūziško gėralo? 

— Migdolų pienelio muilo. Tai ne valdiškas kyšis, 
o dvasios atgaiva. 

- Criss, Adamsbergai, nejuokink. Mes čia darbo 
dirbt susirinkome. 

- Paryžiuje jau po dešimtos vakaro, o kur mano 
dosjė, žino tik Danglaras. Verčiau siųsti faksą jam į 
namus. Ras ryte atsikėlęs, ir tu laimėsi laiko. 

- Right, man. Kaip nori. Rašyk savo luibiui. 

Taigi Adamsbergas galėjo surašyti nurodymus 
Danglarui ranka. Vienintelė mintis, toptelėjusi jam 
į galvą jo trumpos muilo misijos metu, žinia, buvo 
moksleiviška, bet galbūt suveiks. Jis pakeis savo brai- 
žą, kurį Danglaras žino mintinai, išdidindamas raides 
Dir O: žodžio „dėmesio“ pradžią ir pabaigą. O trum- 
pame laiškelyje su tokiais žodžiais, kaip Danglaras, 
Dosjė, Adresuoti, Adamsbergas, Tridančio tai įmano- 

ma. Vildamasis, kad jie nepraslys Danglarui pro akis, 
kad šis kažką suvoks, suklus ir prieš skenuodamas 
išims nepageidaujamą medžiagą. 

laidais išsinešdamas per Atlantą komisaro viltis. Teli- 
ko pasikliauti subtiliu pavaduotojo nuovokumu. Jam 
trumpai šmėstelėjo mintis apie Danglaro Angelą su 
kalaviju, ir jis meldė jį bent kartą anksti ryte apgin- 
kluoti jo pavaduotoją visa jam būdinga logika. 

- Jis gaus jį rytoj. Daugiau niekuo negaliu padė- 
ti, - užbaigė Adamsbergas stodamasis. - Viską tau 
pasakiau. 

- O aš ne. Mane domina ketvirtas dalykas, - pa- 
reiškė superintendantas, keldamas ketvirtąjį pirštą. 

Kruopštumas ir dar kartą kruopštumas. 

Adamsbergas vėl įsitaisė prieš faksą, Lalibertė liko 
stovėti. Dar vienas policininkų triukas. Adamsbergas 
paieškojo Sankartjė žvilgsnio; šis nejudėdamas spau- 
dė prie savęs muilo ryšulėlį. Ir tose akyse, kuriose, 
atrodo, visada atsispindėjo ta pati išraiška: gerumas, 
jis įskaitė kažką kita. Spąstai, chum. Saugokis. 

— Ar nesakei, kad pradėjai savo medžioklę aštuo- 
niolikos metų? - pasiteiravo Lalibertė. 

- Taip, sakiau. 

- Trisdešimt metų medžioklės tau neatrodo dau- 
goka? 

— Ne ką daugiau, negu penkiasdešimt metų žudy- 
nių. Kiekvienam savo: nenusileidžia jis, nenusileidžiu 
ir aš. 

— Jums Prancūzijoje nežinomos nutrauktos bylos? 

- Aišku, žinomos. 

— Ar pats nesi palikęs neišnarpliotų bylų? 

— Nedaug. 

-— Bet esi? 

- Taip. 

— Tai kodėl nepalikai šitos? 

- Sakiau tau, dėl brolio. 

Lalibertė nusišypsojo, lyg ką tik būtų laimėjęs taš- 
ką savo naudai. Adamsbergas pasisuko į Sankartijė. 
Tas pats signalas. 

- Taip mylėjai tą brolį? 

- Taip. 

— Norėjai už jį atkeršyti? 

— Ne atkeršyti, Oreli. Išteisinti. 

- Nesikabinėk prie žodžių, tai tas pats. Žinai, į ką 
panašus tavo tyrimas, prie kurio trypčioji jau trisde- 
šimt metų? 

Adamsbergas nutylėjo. Sankartjė žiūrėjo į superin- 
tendantą, ir jo akyse buvo išblėsęs bet koks gerumas. 
Nuleidusi galvą, Žinetė stebeilijosi į grindis. 

- Į nenormalią maniją, - pareiškė Lalibertė. 

— Tavo rašte, Oreli. Bet ne mano. 

Lalibertė pakeitė poziciją ir puolimo kryptį. 

— Dabar kalbu su tavimi kaip faras su faru. Ar 
tau neatrodo keista, kad tavo žudikas keliauninkas 
žudo čia kaip tik tuo metu, kai čionai apsistojęs jo 
persekiotojas? Tai yra - tu, faras maniakas, besivai- 
kantis jį jau trisdešimt metų. Ar tau toks sutapimas 
nekliūva? 

— Labai kliūva. Nebent tai - tiesiog sutapimas. Sa- 
kiau tau, kad po Šiltigeimo Fiulžansas žino, jog aš vėl 
lipu jam ant kulnų. 

- Criss! Ir jis atvyktų čionai tavęs kurstyti? Jei tu- 
rėtų bent lašelį proto, tai palauktų, kol tu sugrįši, tau 
taip neatrodo? Vyrutis, kuris žudo kas ketvertas še- 
šetas metų, gali porą savaičių pakentėti, ne? 

— Kaip tik tai dabar ir svarstau. 

- Pasiaiškink, Oreli. 

— Aš asmeniškai manau, kad tu sapnuoji atmerk- 
tomis akimis. Ir visur matai jį, tą savo Tridantį. 

— Man nerūpi, ką tu manai, Oreli. Sakau tau, ką 
žinau ir kuo tikiu. Jei tau nepatinka, man nusispjaut. 
Užsiimk savo tyrimu, o aš savo. 

— Rytoj devintą, - vėl nusišypsojo superintendan- 
tas, tiesdamas jam ranką. - Mūsų dar laukia gera krū- 
va darbo. Peržiūrėsime tuos dosjė kartu. 

— Ne, ne kartu, - Adamsbergas pakilo. - Juos per- 
žiūrėti tau bus darbo visai dienai, o aš moku juos 
mintinai. Važiuoju aplankyti brolio. Susitinkame an- 
tradienį ryte. 

Lalibertė suraukė antakius. 

— Aš laisvas? Taip ar ne? - paklausė Adams- 
bergas. 

— Neputok. 

- Tuomet važiuoju pas brolį. 

- Kur tas tavo brolis gyvena? 

— Detroite. Ar gali paskolinti man tarnybinę ma- 
šiną? 

— Tas tai galima. 


Adamsbergas susirado Retankur, kaip kelmas te- 
beriogsančią kabinete. 


237 


- Žinau, tau liepta, - nusijuokė Lalibertė. - Bet - 
nepriimk asmeniškai - nesuprantu, kokia nauda iš 
tos tavo leitenantės. Dviračio ji neišrado. Criss, ne- 
norėčiau tokios savo komandoje. 

GRĮŽĘS Į KAMBARĮ ADAMSBERGAS neišdrįso pa- 
skambinti Danglarui ir paprašyti, kad tas išimtų iš 
brolio bylos atitinkamus dokumentus. Juk nėra tikras, 
kad telefonas neklausomas. Kai Lalibertė sužinos, kad 
Fiulžansas miręs, viskas ypatingai susijauks. Na, ir kas 
iš to? Superintendantas nieko nežino apie jo santykius 
su Noela ir, jei ne tas anoniminis laiškas, Adams- 
bergas jam nerūpėtų. Antradienį jie išsiskirs, taip ir 
nesutarę, kaip ir su Trabelmanu, ir sudiev, kiekvienam 
savas tyrimas. 

Jis paskubomis susikrovė krepšį. Ketino važiuoti 
naktį, pakeliui porą valandų numigti ir auštant atvykti 
į Detroitą, kad neprasilenktų su broliu. Nebuvo matęs 
Rafaelio taip seniai, kad nejautė jokio jaudulio - toks 
nerealus atrodė visas tas sumanymas. Kai į kambarį 
įėjo Retankur, jis vilkosi marškinius. 

- Po velnių, Retankur, galėtumėt pasibelsti. 

- Atsiprašau, bijojau, kad jau nebūtumėt paspru- 
kęs. Kelintą išvykstame? 

- Aš važiuoju vienas. Šį sykį tai privati kelionė. 

— Man įsakyta, - užsispyrė Retankur. - Aš jus ly- 
džiu. Visur. 

- Jūs miela ir labai man padedate, Retankur, bet tai 
mano brolis, kurio aš nemačiau jau trisdešimt metų. 
Duokit ramybę. 

- Labai gaila, bet aš važiuoju su jumis. Paliksiu jus 
vienus, nesijaudinkit. 

- Atstokite, leitenante. 

- Jeigu norite - bet ratų raktai pas mane. Pėsčio- 
mis toli nenueisite. 

Adamsbergas žengtelėjo prie jos. 

— Kad ir koks jūs tvirtas, komisare, raktų iš ma- 
nęs atimti neįstengsite. Siūlau baigti tuos vaikiškus 
žaidimus. Važiuojame drauge, pakeliui pasikeisdami 
prie vairo. 

Adamsbergas atvėso. Grumtynės su Retankur už- 
truktų mažiausiai valandą laiko. 

- Puiku, - tarė nusileisdamas. - Jei jau turiu 
temptis jus kartu, eikite krautis mantos. Turite tris 
minutes. 

- Viskas jau sukrauta. Susitinkame prie automo- 
bilio. 

Adamsbergas baigė rengtis; leitenantę jis rado 
stovėjimo aikštelėje. Šviesiaplaukę asmens sargybi- 
nę, transformavusią savo energiją į ypatingai įkyrią 
apsaugos misiją. 


— Vairuoju aš, - pranešė Retankur. - Jūs visą po- 
pietę grūmėtės su superintendantu, o aš tuo metu 
snūduriavau ant kėdės. Puikiai pailsėjau. 

Retankur atsistūmė sėdynę, patogiai įsitaisė ir pa- 
judėjo Detroito kryptimi. Adamsbergas priminė jai, 
kad neviršytų 90 kilometrų per valandą, ir ji sulėtino 


239 


greitį. Galų gale Adamsbergui ne pro šalį atsipalai- 
duoti. Jis ištiesė kojas ir nuleido rankas ant šlaunų. 

- Jūs jiems nepasakėte, kad jis miręs, - už kelių 
kilometrų pratarė Retankur. 

- Sužinos tai rytoj anksti ryte. Be reikalo jaudina- 
tės, Lalibertė nieko prieš mane neturi. Jam neduoda 
ramybės tas anoniminis laiškas. Antradienį baigiu su 
juo reikalus, ir trečiadienį mes išskrendame. 

- Jei antradienį baigiate, trečiadienį neišskrisime. 

- Ir kodėl gi? 

- Nesjei jūs ten nueisite antradienį, jie nesiterlios. 
Pateiks jums kaltinimą. 

— Mėgstate dramatizuoti, Retankur? 

- Aš stebiu. Priešais viešbutį stovėjo mašina. Nuo 
Gatino jie mus seka. Seka jus. Filiberas Lafransas ir 
Realis Laduseras. 

- Sekti dar nereiškia apkaltinti. Jūs smarkiai per- 
dedate. 

- Anoniminiame laiške, kurio Lalibertė nenorėjo 
jums rodyti, buvo dvi siauros juodos juostelės - penki 
centimetrai nuo viršaus ir centimetras nuo apačios. 

- Fotokopija? 

- Visai teisingai. Su uždengtu viršuje ir apačioje 
tekstu. Paskubomis sukurptas fotomontažas. Popie- 
rius, šriftas ir išdėstymas lape panašūs į stažuotės blan- 
ką. Prisimenate, aš Paryžiuje tvarkiau dokumentus? Ir 
ta formuluotė: Jis tuo užsiėmė asmeniškai. Ganėtinai 
kvebekiška giesmelė. Šitą laišką sukūrė pati KKŽ. 

- Ir kokiu tikslu? 

— Kad turėtų tinkamą motyvą ir įtikintų jūsų va- 
dovybę jus čia pasiųsti. Jei Lalibertė būtų išdėstęs 

tikruosius savo ketinimus, Brezijonas niekada nebūtų 
sutikęs išduoti jūsų kitai valstybei. 

- Išduoti kitai valstybei? Ką jūs sau manote, leite- 
nante? Lalibertė suka galvą, ką aš veikiau dvidešimt 
šeštosios naktį, suprantama. Aš taip pat suku. Jam 
kyla klausimas, ką aš galėjau veikti su Noela - taip 
pat suprantama. Man taip pat. Bet velniai griebtų, 
Retankur, aš - ne įtariamasis. 

- Šiandien po pietų jūs visi išėjote į ryšių tarny- 
bos salę, palikę storulę Retankur ant kėdės. Prisime- 
nate? 

- Man labai nesmagu, bet jūs galėjote eiti su 
mumis. 

— Dar ko. Aš jau virtau nematoma, ir nė vienas iš 
jų nesusigriebė, kad palieka mane ten vieną. Vieną 
prie pat žaliojo aplanko. Spėjau iškrėsti triuką. 

- Triuką? 

— Padariau fotokopiją. Visa, kas svarbiausia, mano 
krepšyje. 

Prieblandoje Adamsbergas įsmeigė akis į leitenan- 
tę. Mašina vėl viršijo leistiną greitį. 

— Jūs taip elgiatės ir skyriuje? Impulso pagauta 
piratiškai kopijuojate dosjė? 

— Skyriuje man nėra patikėta niekieno apsauga. 

- Sumažinkite greitį. Tikrai ne metas, kad inspek- 
toriai mus pričiuptų su ta uždelsto veikimo bomba, 
kurią vežatės savo krepšyje. 

- Tikrai, - pripažino Retankur, atleisdama greičio 
pedalą. - Su tom sumautom automatinėm pavarų 
dėžėm aš įsisiūbuoju. 

— Ne tik su jomis. Įsivaizduojate, koks būtų kilęs 
šurmulys, jei kuris nors iš farų būtų jus užklupęs prie 
kopijavimo aparato? 

- Ojjūs įsivaizduojate, koks būtų šurmulys, jei aš 
nebūčiau pervertusi dosjė? Buvo sekmadienis, KKŽ 
būstinė tuščia. Iš tolo girdėjau jūsų pokalbį. Sulig 
menkiausiu kėdės girgžtelėjimu būčiau spėjusi viską 
padėti į vietą. Aš žinau, ką darau. 

- Kažin. 

- Jie apie jus viską išsiklausinėjo. Smulkiai. Žino, 
kad jūs miegojote su ta mergina. 

- Iš jos buto šeimininkų? 

— Ne. Noelos rankinėje buvo nėštumo testas, la- 
šintuvas su šlapimu. 

- Ir ji buvo nėščia? 

— Ne. Joks testas neduoda atsakymo po trijų dienų, 
bet vyrai to nežino. 

— Tai kodėl tada ji nešiojosi tą testą? Kad parodytų 
savo buvusiam chum? 

— Kad jus pašokdintų. Paimkite ataskaitą iš mano 
krepšio. Mėlynas aplankas, atrodo, dešimtas pus- 
lapis. 

Adamsbergas pravėrė Retankur rankinę, prime- 
nančią išgyvenimui skirto inventoriaus komplektą: 
žnypliukės, virvė, kabliukai, kosmetika, tempikliai, 
peilis, žibintuvėlis, plastikiniai maišeliai ir dar daug 
kas. Jis įjungė šviesą ir atsivertė dešimtąjį puslapį. 
Kordel, Noelos šlapimo analizė, daiktinis įrodymas 
RRT 3067. „Išlikę spermos pėdsakų, - perskaitė sku- 
biai. - Jie palyginti su pavyzdžiu STG 6712, paimtu 
nuo lovos baltinių Adamsbergo Žano Batisto nume- 

ryje. Lyginamasis DNR tyrimas teigiamas. Seksualinis 
partneris formaliai nustatytas.“ 

Po tomis eilutėmis dvi schemos, viena po kitos 
vaizduojančios dvidešimt aštuonias DNR juostas - 
vienos iš lašintuvo, kitos nuo paklodžių. Visiškai vie- 
nodos. Adamsbergas įdėjo aplanką atgal ir išjungė 
šviesą. Aptarinėti spermą su leitenante jam nebūtų 
buvę per daug drovu, tačiau jautėsi jai dėkingas už 
tai, kad ji leido perskaityti tuos užrašus tylomis. 

— Kodėl Lalibertė laiko prikandęs liežuvį? - pa- 
klausė pašnibždom. 

- Jis jus spirgina. Smaginasi, komisare. Stebi, kaip 
jūs klimpstate, ir jam tai patinka. Kuo daugiau jam 
meluojate, tuo daugiau jis sukaupia melagingų pa- 
rodymų. Ė 

— Net jei ir taip, - atsiduso Adamsbergas. - Netgi 
jei jis žino, kad aš miegojau su Noela, tai neturi pa- 
grindo sieti to su žmogžudyste. Tai sutapimas. 

- Jūs nemėgstate sutapimų. 

- Ne. 

— Ką gi, jis taip pat. Mergina buvo rasta nešuli- 
niame take. 

Adamsbergas sustingo. 

— Negali būti, Retankur, - sukuždėjo. 

— Ne, gali - ežerėlyje prie tako, - švelniai pasakė 
Retankur. - Užkandame? 

— Ne per daug alkanas, - vos girdimai pratarė 
Adamsbergas. 

— Na, o aš užkąsiu. Kitaip neištversiu, jūs taip pat. 

Retankur sustabdė mašiną šalikelėje, stovėjimo 
aikštelėje, ir išėmė iš krepšio du sumuštinius ir du 

obuolius. Adamsbergas lėtai žiaumojo, žvelgdamas 
nieko nematančiu žvilgsniu. 

— Net jei taip, - pakartojo. - Ką tai įrodo? Noela 
visą laiką kiurksodavo tame take. Nuo ryto iki va- 
karo. Pati sakė, kad tai pavojinga. Ne aš vienas juo 
vaikščiojau. 

— Vakarais - vienas. Išskyrus homoseksualus, ku- 
riems Noela Kordel nerūpėjo. Farai daug ką žino. Kad 
jūs tris valandas klaidžiojote tuo taku - nuo pusės 
vienuolikos iki pusės dviejų nakties. 

— Aš nieko nemačiau, Retankur. Sakiau jums, bu- 
vau girtas. Matyt, šlitinėjau pirmyn atgal. Pargriuvau 
ir pamečiau savo žibintuvėlį. Tai yra - jūsų. 

Retankur ištraukė iš krepšio butelį vyno. 

- Nežinau, ko jis vertas, - pasakė. - Gurkštelėkite 
lašelį. 

— Aš nebenoriu gerti. 

- Tik kelis gurkšnelius. Prašau. 

Kiek suglumęs Adamsbergas pakluso. Retankur 
paėmė butelį ir rūpestingai užkimšo. 

- Jie apklausė „Šliuzo“ padavėją, - dėstė toliau. - 
Kuriam jūs pareiškėte: Jei farai prieis - bemat tave 
pasmeigsiu! 

— Aš pasakojau apie savo močiutę. Labai šaunią 
moterišką. 

- Šaunią ar ne, šis pasakymas jiems visai nepa- 
tinka. 

— Viskas, Retankur? 

— Ne. Jie žino ir tai, kad jūs nebeprisimenate tos 
nakties. 

Automobilyje stojo ilga tyla. Adamsbergas atsilo- 
šė sėdynėje, užvertęs akis į lubas, lyg apkvaitęs, lyg 
ištiktas šoko. 

— Apie tai aš pasakojau tik Danglarui, - dusliai 
pratarė. 

— Na, o jie vis tiek žino. 

— Aš visą laiką vaikščiodavau tuo taku, - vėl prabi- 
lo jis tuo pačiu blankiu balsu. - Jie neturi nei motyvo, 
nei įrodymo. 

— Motyvą jie turi: nėštumo testas, šantažas. 

— Neįsivaizduojama, Retankur. Machinacija, kaž- 
kokia velniška machinacija. 

- Teisėjo? 

— Kodėl ne? 

- Jis miręs, komisare. 

— Man nusispjaut. O jie neturi įrodymo. 

— Ne, turi. Mergina juosėjo odinį diržą, kurį buvo 
nusipirkusi tą pačią dieną. 

- Jis man sakė. Na ir kas? 

— Diržas buvo nusegtas. Mėtėsi tarp lapų ežero 
pakrantėje. 

— Na ir kas? 

— Man labai gaila, komisare: ant jo jūsų pirštų 
atspaudai. Jie palygino juos su atspaudais, paliktais 
numeryje. 

Adamsbergas nekrustelėjo, nugrimzdęs į stingulį, 
priblokštas tos naujienų mūšos, kuri dužo į jį. 

— Niekada nemačiau to diržo. Niekada jo nenuse- 
ginėjau. Nemačiau tos mergiotės nuo penktadienio 
vakaro. 

- Žinau, - pašnibždom atsiliepė Retankur. - Bet 
kaip nusikaltėlį jūs tegalite pasiūlyti jiems seną nu- 
mirėlį. O kaip alibį - prarastą atmintį. Jie pasakys, 
kad jūs buvote apsėstas to teisėjo, kad jūsų brolis — 
žudikas, kad jūs buvote nebeatsakingas už savo 
veiksmus. Kad tokiomis pat aplinkybėmis - girtas, 
girioje, prieš nėščią merginą - pakartojote Rafaelio 
poelgį. 

— Bučius užsidarė, - užmerkdamas akis tarstelėjo 
Adamsbergas. 

- Atsiprašau, kad aš taip šiurkščiai, bet jums rei- 
kėjo žinoti. Antradienį jie pateiks jums kaltinimą. 
Orderis areštui jau parengtas. 

Retankur išmetė graužtuką pro langą ir pajudėjo 
iš vietos. Ji nepasiūlė Adamsbergui sėsti prie vairo; 
jis jos ir neprašė. 

— Aš to nepadariau, Retankur. 

— Nebus jokios naudos, jei kartosite tai Lalibertė. 
Jam nusišvilpt į jūsų tvirtinimus. 

Adamsbergas vienu gaistu atsitiesė. 

— Bet, leitenante, Noela nužudyta šakėmis. Iš kur 
aš galėjau traukti tokį padargą? Išpaišyti iš oro savo 
take? 

Ūmiai jis nutilo, vėl susmuko ant sėdynės. 

- Sakykite, komisare. 

— Dieve mano, kirtavietė. 

— Kur taip? 

- Pusiaukelėje buvo kirtavietė su pikapu ir įran- 
kiais, atremtais į kamienus. Jie ten rovė šiekštus ir 
sodino klevus. Aš ją žinojau. Galėjau pro ją eiti, pa- 
stebėti Noelą, pamatyti įrankį ir jį nusitverti. Taip, jie 

gali tai tvirtinti. Juk žaizdose buvo žemių. Juk šakės 
kitokios, negu teisėjo. 

— Gali, - rimtai pripažino Retankur. - Iš to, ką 
papasakojote jiems apie teisėją, nebus jokios naudos, 
atvirkščiai. Beprotiška, neįtikima, maniakiška isto- 
rija. Jie pasinaudos ja, kad jus apkaltintų. Jie turėjo 
tiesioginį akstiną, jūs jiems pateikėte giluminį. 

— Girtas, amnezijos pakirstas žmogus aptemusia 
sąmone, įsiutintas tos mergiotės. Aš savo brolio kai- 
lyje. Aš teisėjo kailyje. Aš - pakrikęs, kuoktelėjęs. 
Galas, Retankur. Fiulžansas mane pribaigė. Įsiskverbė 
į Mane. 

Kokį ketvirtį valandos Retankur vairavo tylėdama. 
Adamsbergas palūžęs, atrodė jai, jam reikia patylėti 
ir atsitokėti. Galbūt reikėtų patylėti ne vieną dieną, 
riedėti iki pat Grenlandijos, bet laikas nelaukia. 

— Apie ką galvojate? - vėl prabilo ji. 

— Apie mamą. 

— Suprantu. Bet nemanau, kad dabar tam metas. 

— Apie motiną galvoji, kai jau nebelieka kas daryti. 
O dabar nebeliko kas daryti. 

— Aišku, kad liko. Sprukti. 

- Jei paspruksiu, sudegsiu. Kaltės pripažinimas. 

- Sudegsite, jei antradienį prisistatysite į KKŽ. 
Pūsite čia iki teismo, o mes neturėsime kaip išsisuk- 
ti, vykdydami atsakomąjį tyrimą. Liksite Kanados 
kalėjimuose, ir vieną dieną jus perkels į Freną - ma- 
žiausiai dvidešimt metų laisvės atėmimo. Ne, reikia 
sprukti, dingti iš čia. 

— Ar suvokiate, ką šnekate? Ar suvokiate, kad tokiu 
atveju jūs - mano bendrininkė? 

— Kuo puikiausiai. 

Adamsbergas atsisuko į leitenantę. 

— O jeigu tai aš, Retankur? 

- Sprukti, - atsiliepė ji, išsilenkdama klausimo. 

— Ojei tai aš, Retankur? - neatlyžo Adamsbergas, 
pakeldamas balsą. 

- Jeigu abejojate, sudegsime abu. 

Adamsbergas palinko tamsoje, kad geriau į ją įsi- 
žiūrėtų. 

— Ojjūs neabejojate? - paklausė. 

- Ne. 

— Kodėl? Jūs manęs nemėgstate; viskas prieš mane. 
Bet jūs... jūs tuo netikite. 

— Ne. Jūs nenužudytumėte. 

— Kodėl? 

Retankur susiraukė, regis, dvejodama, kaip sufor- 
muluoti mintį. 

- Tarkime, tai ne per daug jus domintų. 

- Jūs tuo įsitikinusi? 
reikia pasikliauti manimi - arba jums tikrai galas. Jūs 
nesiginate, jūs pats save gramzdinate. 

Mirusio ežero dumble, pagalvojo Adamsbergas. 

— Nebeprisimenu tos nakties, - pakartojo automa- 
tiškai. - Mano veidas ir rankos buvo kruvini. 

- Žinau. Jie turi sargo parodymus. 

- Gal tas kraujas buvo ne mano. 

— Matote: jūs grimztate. Pripažįstate. Ta mintis 
skverbiasi į jus kaip koks roplys, o jūs nesipriešinate. 

— Galbūt toji mintis jau glūdėjo manyje nuo tos 
akimirkos, kai prikėliau iš numirusių Tridantį. Galbūt 
ji pratrūko, pamačius tą padargą. 

- Jūs grimztate į jo kapą, - spyriojosi Retankur. — 
Pats dedate galvą ant trinkos. 

- Suprantu. 

— Komisare, greitai mąstykite. Ką renkatės? Save? 
Ar mane? 

- Jus, - instinktyviai atsiliepė Adamsbergas. 

- Vadinasi, sprukti. 

— Neišdegs. Jie ne kvailiai. 

— Mes taip pat. 

- Jie jau sėdi mums ant uodegos. 

— Negali būt nė kalbos sprukti iš Detroito. Suėmi- 
mo orderis jau pasiekė Mičiganą. Antradienio rytą, 
kaip numatyta, mes grįžtame į „Brebefo“ viešbutį. 

- Ir dingstame per rūsį? Pamatę, kad laiku neišėjau, 
jie viską išnaršys. Apvers aukštyn kojomis mano kam- 
barį ir visą pastatą. Aptiks, kad dingo jų mašina, už- 
blokuos oro uostus. Aš niekaip nespėsiu išskristi. Net 
išsprukti iš viešbučio. Mane sudoros, kaip tą Brebefą. 

- Bet ne jie mus persekios, komisare. Mes juos 
nuviliosime ten, kur panorėsime. 

— Kur? 

- Į mano kambarį. 

- Jūsų kambarys toks pat ankštas, kaip ir mano. Kur 
norite mane paslėpti? Ant stogo? Jie užlips ir ten. 

- Žinoma. 

— Po lova? Sieninėje spintoje? Ant spintos? 

Pagautas nevilties Adamsbergas gūžtelėjo pečiais. 

- Ant savęs. 

Komisaras atsisuko į leitenantę. 

— Apgailestauju, - pasakė ji, - bet tai tetruks porą 
trejetą minučių. Kito kelio nėra. 

— Retankur, aš ne plaukų smeigtukas. Kuo ketinate 
mane paversti? 
- Pasiversiu aš. Stulpu. 

RETANKUR SUSTOJO PORĄ VALANDŲ numigti; 
septintą ryto jie įvažiavo į Detroitą. Miestas atrodė 
niūriai kaip sena nusigyvenusi hercogienė, vis dar 
tebesičiustijanti savo nuskarusiomis sukniomis. 
Purvas ir skurdas pakeitė žlugusią senojo Detroito 
prabangą. 

- Šitas namas, - su planu rankoje parodė Adams- 
bergas. 

Jis apžiūrinėjo aukštą pastatą - pajuodusį, bet vi- 
sai neaptriušusį, su kavine, prilipdyta prie pirmojo 
aukšto - lyg tyrinėdamas istorinį paminklą. Toks jis 
ir buvo, nes už šitų sienų vaikštinėjo, miegojo ir gy- 
veno Rafaelis. 

- Farai sustojo už dvidešimt metrų nuo mūsų, - 
tarstelėjo Retankur. - Gudručiai. Ką jie sau mano? 
Kad nežinome, jog nuo pat Gatino tempiamės juos 
paskui save? 

Adamsbergas sėdėjo, palinkęs į priekį, sunėręs ant 
liemens rankas. 

- Eikite vienas, komisare. Aš per tą laiką pasisti- 
prinsiu kavinėje. 

— Negaliu, - tyliai pratarė Adamsbergas. - Ir kas 
iš to? Aš toks pat bėglys. 

- Visai teisingai. Jis nebebus vienas, jūs taip pat. 
Nagi, komisare. 

- Jūs nesuprantate, Retankur. Aš negaliu. Kojos 
šaltos, pastirusios, lyg būčiau prikaustytas prie žemės 
dviem ketaus kėlikliais. 

- Galima? - pasiteiravo leitenantė, atremdama jam 
į tarpumentę keturis pirštus. 

Adamsbergas linktelėjo. Po dešimties minučių 
pajuto, lyg šlaunimis būtų nutekėjusi kažkokia at- 
palaiduojanti alyva, grąžindama kojoms gebėjimą 
judėti. 

- Tą jūs ir padarėte lėktuve Danglarui? 

- Ne. Danglaras tiesiog bijojo mirti. 

— O aš, Retankur? 

- Ojūs visai priešingai. 

Adamsbergas pakraipė galvą ir išlipo iš automobi- 
lio. Retankur jau taikėsi įžengti į kavinę, bet jis sulaikė 
ją už rankos. 

- Jis ten, - tarė. - Prie to staliuko, nusisukęs. Esu 
tikras. 

Leitenantė nužvelgė siluetą, kurį jai rodė Adams- 
bergas. Jokių abejonių - ta nugara tikrai jo brolio. 
Adamsbergo plaštaka gniaužė jai ranką. 

- Eikite ten vienas, - tarė ji. - Aš grįžtu į mašiną. 
Duokite ženklą, kai jau bus galima prieiti. Norėčiau 
jį pamatyti. 

— Rafaelį? 

— Taip, Rafaelį. 

Adamsbergas stumtelėjo stiklines duris - kojos 
vis dar linko. Prisiartino prie Rafaelio, uždėjo jam 
ant pečių rankas. Nusisukęs vyriškis nekrūptelėjo. 

Nužvelgė tas tamsias rankas, nusileidusias jam ant 
pečių - vieną, paskui kitą. 

— Tu mane radai? - paklausė nekrustelėdamas. 

- Taip. 

- Gerai padarei. 


Iš kitos siauros gatvelės pusės Retankur matė, kaip 
Rafaelis atsistojo, broliai apsikabino, žvelgdami vie- 
nas į kitą, supynę rankas, tvirtai įsikirtę vienas kito. Ji 
išsiėmė iš krepšio nedidukus žiūronus ir nutaikė juos 
į Rafaelį Adamsbergą, atsirėmusį kakta į brolio kaktą. 
Tas pats kūnas, tas pats veidas. Bet kaip permainin- 
gas Adamsbergo grožis it per stebuklą išnirdavo iš 
nedarnių jo bruožų, taip jo brolio grožis buvo atviras, 
pasižymintis bruožų taisyklingumu. Kaip du dvyniai, 
išaugę iš vienos šaknies - vienas sumišai, kitas dar- 
niai. Retankur nukreipė žiūronus, kad regėjimo lauke 
matytų Adamsbergą trimis ketvirčiais. Ir staiga juos 
nuleido, susigėdusi, kad išdrįso per toli pasistūmėti, 
vogdama svetimus jausmus. | 

Dabar jau susėdę, du Adamsbergai neįstengė pa- 
leisti vienas kito rankų, susijungusių uždaru žiedu. 
Suvirpėjusi Retankur atsisėdo atgal. Įsidėjo žiūronus 
ir užsimerkė. 


Po trijų valandų Adamsbergas pabarbeno į auto- 
mobilio stiklą, kviesdamas leitenantę. Rafaelis juos 
pavalgydino ir pasodino ant sofos su kavos puodeliais 
rankose. Broliai nesitraukė vienas nuo kito daugiau 
kaip per pusę metro, pastebėjo Retankur. 

- Žaną Batistą nuteis? Tikrai? - pasiteiravo leite- 
nantės Rafaelis. 

- Tikrai, - patvirtino Retankur. - Telieka sprukti. 

— Sprukti, kai dešimt farų stebi viešbutį, - patiks- 
lino Adamsbergas. 

- Tai įmanoma, - tarė Retankur. 

— Ką jūs sumanėte, Violeta? - paklausė Rafaelis. 

Remdamasis tuo, kad jis - ne policininkas ir ne ka- 
riškis, Rafaelis atsisakė vadinti leitenantę pavarde. 

- Šįvakar išvykstame į Gatino, - paaiškino Retan- 
kur. - Ryte apie septintą grįžtame į „Brebefo viešbu- 
tį - geručiai, jiems po akių. Jūs, Rafaeli, leidžiatės į 
kelią trys su puse valandos po mūsų. Tai įmanoma? 

Rafaelis linktelėjo. 

- Atvykstate į viešbutį apie pusę vienuoliktos. Ką 
pamatys farai? Naują klientą, kuris jiems ne galvo- 
je - jie ieško ne jūsų. Juolab kad tuo laiku daug kas 
atvyksta ir išvyksta. Tie du farai, kurie mus seka, rytoj 
nebebudės. Nė vienas iš budinčiųjų jūsų neatpažins. 
Užsiregistruosite savo vardu ir tiesiog išsinuomosite 
kambarį. 

— Sutarta. 

— Ar turite kostiumų? Oficialių kostiumų, su 
marškiniais ir kaklaraiščiu? 

- Turiu tris. Du pilkus ir vieną mėlyną. 

— Puiku. Atvažiuokite su kostiumu, kitą pasii- 
mkite su savimi. Pilką. Ir dar porą apsiaustų, du 
kaklaraiščius. 

- Retankur, jūs neįklampinsite mano brolio į 
mėšlą? - pertraukė ją Adamsbergas. 

— Ne, tik Gatino farus. Jūs, komisare, iškart atvykus 
paliksite kambarį visai taip, lyg būtumėt paskubom 
pasprukęs. Atsikratome jūsų daiktų. Jų nedaug, ir tai 
labai gerai. 

— Supjaustome juos į gabalėlius? Praryjame? 

- Išmetame į didelę šiukšliadėžę laiptų aikštelėje, 
tokį plieninį daikčiuką su atvožiamu dangčiu. 

- Viską? Skudurus, knygas, skustuvą? 

- Viską, taip pat jūsų tarnybinį ginklą. Išmetame 
jūsų skudurus ir gelbstime jūsų kailį. Pasiliekame tik 
piniginę ir raktus. 

— Krepšys į šiukšliadėžę netilps. 

— Paliksime jį mano spintoje tuščią, lyg būtų mano. 
Moterys paprastai turi daug bagažo. 

— Ar galiu pasilikti laikrodžius? 

- Taip. 

Abu broliai nenuleido nuo jos akių - vieno žvilgsnis 
miglotas ir pasklidas, kito - giedras ir švytintis. Ra- 
faelis Adamsbergas pasižymėjo tuo pačiu lėtu lanks- 
tumu, kaip brolis, bet jo judesiai buvo staigesni, reak- 
cija greitesnė. 

- Farai laukia mūsų KKŽ devintą, - vėl prabi- 
lo Retankur, paeiliui dirsčiodama tai į vieną, tai į 
kitą. - Nesulaukęs dvidešimt minučių, manau, ne 
daugiau, Lalibertė mėgins prisiskambinti komisarui 
į viešbutį. Jokio atsakymo - skelbiamas aliarmas. 
Vaikinai įpuola į kambarį. Tuščia, įtariamasis dingęs. 
Tokį reikia sudaryti įspūdį: kad jis jau pradingęs, 
išslydęs jiems tarp pirštų. Maždaug dvidešimt pen- 
kios dešimtos jie įsiveržia į mano kambarį - o gal aš 
jus paslėpiau? 

— Bet kur, Retankur? - neramiai paklausė Adams- 
bergas. 

Retankur kilstelėjo ranką. 

— Kvebekiečiai drovūs ir santūrūs, - pasakė. - Jo- 
kių nuogų moterų ant žurnalų viršelių ar paežerėm. 
Tai ir bus mūsų koziris: jų drovumas. Užtat mudu 
su jumis, - atsisuko ji į Adamsbergą, - turėsime jį 
pamiršti. Ne metas perdėtam drovumui. O jei esate 
drovus, tiesiog prisiminkite, kad ant kortos pastatytas 
jūsų kailis. 

— Prisimenu. 

- Kai farai įeis, aš būsiu vonios kambaryje, tiks- 
liau - vonioje, durys atviros. Mes negalime rinktis 
priemonių. 

- O Žanas Batistas? - paklausė Rafaelis. 

- Pasislėpęs už pravirų durų. Mane išvydę fa- 
rai pasitrauks į kambarį. Aš rėkiu, koneveikiu juos 
už nederamą elgesį. Jie iš kambario atsiprašinėja, 
aiškinasi, kad ieško komisaro. Aš nieko nežinau, 
jis man liepęs pasilikti viešbutyje. Jie nori apieškoti 
patalpą. Puiku, bet tegu bent leidžia apsirengti. Jie vėl 
pasišalina, leisdami man išlipti iš vonios ir uždaryti 
duris. Iki čia viskas aišku? 

— Aišku, - patvirtino Rafaelis. 

— Aš užsimetu chalatą, labai didelį chalatą, iki 
žemės. Rafaelis turės mums tokį nupirkti. Pasakysiu 
dydį. 

— Kokios spalvos? - paklausė Rafaelis. 

Paslaugus jo klausimas kiek atvėsino taktinį Re- 
tankur įkarštį. 

- Jei galima, gelsvą. 

- Gelsvą, - pakartojo Rafaelis. - Toliau? 

— Mes vonioje, komisaras ir aš, durys uždarytos. 
Farai kambaryje. Suvokiate padėtį, komisare? 

— Kaip tik čia nieko nebesuprantu. Tuose vonios 
kambariuose yra spintelė su veidrodžiu, sieninė spin- 
ta ir nieko daugiau. Kur jūs norite mane įkišti? Į vo- 
nios putas? 

- Sakiau jums - ant savęs. Ar - veikiau už savęs. 
Mes sudarome vieną visumą. Aš juos įsileidžiu ir 
sukrėsta stoviu kampe nugara į sieną. Jie ne kvailiai — 
iš panagių išnaršo vonios kambarį, žvilgteli už durų, 
kyšteli ranką į vandenį vonioje. Aš juos trikdau savo 
kaip reikiant nesuskliaustu chalatu. Jie nedrįs manęs 
apžiūrinėti, nedrįs rizikuoti pasirodyti nesveikai 
smalsūs. Jie čia labai tvirtai laikosi moralės normų, 
ir tai pagrindinis mūsų koziris. Baigę su vonia jie 
išeina ir leidžia man apsirengti už vėl uždarų durų. 
Kol jie naršo kambarį, aš išeinu iš vonios, šįsyk jau ap- 
sirengusi, aišku, palikdama praviras duris. Jūs grįžtate 
atgal už tų durų. 

- Leitenante, aš nesupratau to etapo: „tampame 
viena visuma, - pasakė Adamsbergas. 

— Niekada nėjote imtynių? Kai varžovas įkimba į 
jus iš nugaros? 

— Ne, niekada. 

— Rodau jums pozą, - stodamasi tarė Retankur. — 
Nusiasmeniname. Vienas tipas stovi. Aš. Didelis ir 
storas, čia mums pasisekė. Kitas - lengvesnis ir že- 
mesnis. Jūs. Jūs po chalatu. Galva ir pečiai prispausti 
man prie nugaros, rankos labai tvirtai apkabinusios 
liemenį, tai yra prispaustos man prie pilvo, nema- 

tomos. Dabar kojos. Apsivijusios mano kojas, pė- 
dos aukščiau žemės, apkabinusios mano blauzdas. 
Aš stoviu kambario kampe, sunėrusi rankas, truputį 
prasižergusi, kad nuleisčiau žemyn svorio centrą. Su- 
prantate? 

— Dieve mano, Retankur, jūs norite, kad aš kaip 
beždžionė kybočiau jums ant nugaros? 

— Netgi prisiplojęs kaip ta žuvis, jūros liežuvis, 
prie dugno. Prisiploti - būtent taip. Tai truks vos 
keletą minučių, daugiausia dvi. Vonios kambarys 
mažučiukas, ir jie greitai jį apieškos. Į mane nežiūrės. 
Aš nekrustelėsiu. Jūs taip pat. 

- Absurdas, Retankur, mus pamatys. 

- Nepamatys. Aš stora. Būsiu apsisiautusi chalatu, 
stovėsiu kampe, veidu į juos. Kad jūs nenuslystumėte, 
po chalatu užsijuosiu diržą, į jį įsitversite. Ir prie jo 
prikabinsime jūsų piniginę. 

— Gerokai per sunki našta, - papurtė galvą Adams- 
bergas. - Aš sveriu septyniasdešimt du kilogramus, 
suprantate? Nieko nebus, tai beprotybė. 

— Viskas bus gerai, jau dusyk esu taip dariusi, ko- 
misare. Su broliu, kai jo ieškodavo farai dėl tos ar kitos 
kebeknės. Devyniolikos metų jis buvo maždaug jūsų 
ūgio ir svėrė septyniasdešimt devynis kilogramus. 
Apsivilkdavau tėvo chalatą, o brolis pakibdavo man 
ant nugaros. Keturiasdešimt minučių išsilaikydavome 
nejudėdami. Jei tai gali jus paguosti. 

- Jeigu Violeta taip sako... - truputį sumišęs įsi- 
terpė Rafaelis. 

- Prieš sutardami suderinkime vieną dalyką. Mes 
negalime sau leisti gudrauti ir sužlugdyti operacijos. 

Mūsų ginklas - įtikinamumas. Vonioje aš iš tikrųjų 
būsiu nuoga, tai savaime suprantama, taigi ir po cha- 
latu iš tikrųjų būsiu nuoga. O jūs iš tikrųjų kybosite 
man ant nugaros. Tebūnie glaudės, bet nieko daugiau. 
Visų pirma, drabužiai slysta, antra - kliudo chalato 
audiniui natūraliai kristi. 

- Dirbtinės klostės, - pasakė Rafaelis. 

- Visai teisingai. Mes nerizikuosime. Suprantu, 
tai trikdo, bet nemanau, kad dabar metas drovėtis. 
Reikia susitarti iš anksto. 

— Manęs tai nevaržo, - sudvejojo Adamsbergas, - 
jei nesivaržysite jūs. 

- Aš išauginau keturis brolius ir tam tikromis eks- 
tremaliomis sąlygomis laikau varžymąsi prabanga. 
Mūsų sąlygos ekstremalios. 

— Bet, velniai rautų, Retankur, net jei jie išeis iš 
jūsų kambario it musę kandę, vis dėlto ir toliau ne- 
nuleis akių nuo „Brebefo“ viešbučio, apvers jį aukštyn 
kojom nuo rūsio iki palėpės. 

- Aišku, apvers. 

— Taigi aš, imtynių poza ar ne, negalėsiu išeiti iš 
pastato. 

- Išeis jis, - pasakė Retankur, rodydama į Rafae- 
lį. - Tai yra - jūs jo pavidalu. Jūs išeisite iš viešbučio, 
apsivilkęs jo kostiumą ir apsiaustą, užsirišęs jo 
kaklaraištį, apsiavęs jo batais. Vos tik grįšime, ap- 
kirpsiu jus kaip jį. Viskas puikiausiai pavyks. Iš tolo 
judu nelengva atskirti. O jiems jūs - persirengęs 
valkata. Farai jau bus matę verslininką, vyriškį 
mėlynu kostiumu, pusę vienuoliktos įėjusį į vidų. 
Jis išeina vienuoliktą, o jiems tai nė motais. Versli- 


258 


ninkas, tai yra jūs, komisare, ramiai prieis prie savo 
mašinos. 

Sėdėdami greta du Adamsbergai įdėmiai, kone 
pakerėti klausėsi leitenantės. Adamsbergas pradėjo 
suvokti visą Retankur plano užmojį, paremtą dviem 
paprastai prieštaringais elementais: netikėtumu ir 
įžvalgumu. Suderinti jie įgavo netikėtos jėgos - jaučio 
ragų smūgis adatos dūrio tikslumu. 

- Otoliau? - pasiteiravo Adamsbergas, kuriam šis 
planas mažumą grąžino jėgas. 

- Sėdate į Rafaelio automobilį, paliekate jį Otavoje, 
Šiaurinės gatvės ir Lorjė bulvaro kampe. Ten įlipate 
į vienuoliktos keturiasdešimt Monrealio autobusą. 
Tikrasis Rafaelis išvyks gerokai vėliau, vakare arba 
kitą rytą. Farai bus atšaukę apsaugą. Jis pasiims 
automobilį ir grįš į Detroitą. 

— O kodėl nepadarius paprasčiau? - pasiūlė 
Adamsbergas. - Rafaelis atvyksta prieš superinten- 
danto skambutį, aš paimu jo kostiumą ir automobilį 
ir sprunku, kol dar nepaskelbtas aliarmas. O jis 
išvažiuoja iškart po manęs autobusu. Mes išvengiame 
imtynių rizikos vonios kambaryje. Kol jie prisistatys, 
jau nebebus nieko - nei jo, nei manęs. 

- Tik jo pavardė registracijos knygoje, arba - 
jeigu jis užeis tik kaip svečias, jo apsilankymas vis 
tiek bus užfiksuotas. Viską taip komplikuojame ne 
dėl malonumo, komisare, o kad neįveltume Rafae- 
lio į bėdą. Jei jis atvyks prieš tai, kai bus pastebėtas 
pabėgimas, jį neišvengiamai aptiks. Farai apklaus 
budintį administratorių ir išsiaiškins, kad tą patį 
rytą į viešbutį prisistatė ir čia pat išvyko kažkoks 

Rafaelis Adamsbergas. Ar kad jūsų teiravosi kažkoks 
lankytojas. Tai pavojinga. Jie perkąs šį pakaitos 
pokštą, Rafaelį sučiups Detroite ir apkaltins ben- 
drininkavimu. Užtat jeigu jis atvyks, kai kambariai 
jau bus apieškoti ir apie pabėgimą žinoma, praslys 
nepastebėtas tarp kitų viešbučio svečių ir niekas jo 
niekuo nejtars. Blogiausiu atveju, jei farai vėliau ap- 
tiks jo pavardę, tai galės jam prikišti nebent tai, kad 
jis atvyko aplankyti brolio ir jo nerado - juk tai ne 
nusikaltimas. 

Adamsbergas įdėmiai pažvelgė į Retankur. 

- Akivaizdu, - tarė, - Rafaelis turi atvykti vėliau, aš 
turėjau apie tai pagalvoti. Vis dėlto aš - policininkas. 
Argi nebemoku mąstyti? 

— Kaip policininkas - nebe, - atsargiai atsakė 
Retankur. - Dabar jūs veikiate kaip persekiojamas 
nusikaltėlis, ne kaip policininkas. Laikinai pakeitėte 
krantą, atsidūrėte kitoje, nepalankioje pusėje, ir saulė 
spangina jums akis. Viskas grįš į vėžes, kai atsidursite 
Paryžiuje. 

Adamsbergas linktelėjo. Persekiojamas nusikaltėlis, 
bėglio refleksai, kai neaprėpi visumos ir nesusieji 
detalių. 

— Ojūs? Kada galėsite dingti jūs? 

- Kai jie bus išnaršę sektorių ir susitaikys su nesėk- 
me. Atšauks stebėjimą ir ieškos jūsų keliuose ir oro 
uostuose. Aš atvyksiu pas jus į Monrealį, vos jie dings 
iš stovėjimo aikštelės. 

- Kur? 

- Pas vieną gerą chum. Neturiu gabumų megzti 
romaniukus take, tačiau kiekviename uoste susirandu 

draugų. Viena vertus, man tai patinka, be to, gali pra- 
versti. Bazilis tikrai mus priglaus. 

- Puiku, - murmtelėjo Rafaelis, - puiku. 

Adamsbergas tylėdamas linktelėjo. 

— Rafaeli, - paprašė Retankur, - ar galėtumėte 
užleisti man kambarį? Norėčiau numigti. Visą naktį 
turėsime važiuoti. 

— Tu taip pat, - tarė Rafaelis broliui. - Kol jūs 
ilsėsitės, eisiu nupirkti chalato. 

Retankur ant popierėlio užrašė dydį. 

— Nemanau, kad mūsų persekiotojai eitų jums 
pridurmui, - pasakė. - Jie liks tykoti priešais namą. 
Bet grįžkite su produktais: duona, daržovėmis. Taip 
bus įtikinamiau. 


Išsitiesęs ant brolio lovos Adamsbergas negalėjo 
užmigti. Spalio dvidešimt šeštosios naktis smelkė jį 
fiziniu skausmu. Girtas tame take, įsiutęs ant Noelos 
ir ant viso pasaulio. Ant Danglaro, Kamilės, šviežiai 
iškepto tėvo, Fiulžanso - tikras nebevaldomos (ir 
jau kuris laikas) pagiežos kamuolys. Kirtavietė. 
Neišvengiamai - šakės. Ką geresnio rasi kelmams 
versti? Jis jas matė, kai kalbėjosi su sargu ar ėjo per 
girią. Žinojo, jos čia. Prisigėręs žingsniavo naktį, 
įkyriai graužiamas minties apie teisėją ir poreikio 
surasti brolį. Pamatė Noelą, tykančią jo kaip grobio. 
Neapykantos kamuolys pratrūksta, kelias pas brolį 
atviras, teisėjas įsikūnija į jo kailį. Jis čiumpa ginklą. 
Kas dar gali pasipainioti tuščiame take? Partrenkia 
merginą. Nuplėšia odinį diržą, kuris trukdo pasiek- 
ti jos pilvą. Sviedžia jį tarp lapų. Ir nužudo šakių 

smūgiu. Pramuša ežero ledą, įgrūda ten negyvėlę, 
užverčia akmenimis. Visai kaip prieš trisdešimt metų 
Torke Rafaelio ylą. Tie patys gestai. Sviedžia šakes į 
Utauė, ji per savo krioklius nusineša jas į Šventojo 
Lauryno upę. Paskui šlaistosi, eina, netenka sąmonės, 
siekdamas užmaršties. Kai atsigaivelėja, viskas skendi 
nepasiekiamose atminties gelmėse. 

Adamsbergas pasijuto sustiręs ir užsitraukė pata- 
lus. Sprukti. Imtynių poza. Nuogam prisiploti prie tos 
moters kūno. Ekstremalios sąlygos. Sprukti ir gyventi 
kaip persekiojamam žudikui - galbūt toks jis ir yra. 

Pakeisti krantą, pakeisti požiūrį. Keletui sekundžių 
vėl tapk faru. Į minčių paviršių iškilo vienas klau- 
simas, pateiktas Retankur, nusineštas pragaištingo 
žaliojo dosjė srauto. Iš kur Lalibertė ištraukė, kad tą 
naktį jis prarado atmintį? Kažkas jam pasakė. O tai 
žinojo tik Danglaras. Ir kas galėjo papasakoti supe- 
rintendantui apie jo maniakišką persekiojimą? Vien 
Danglaras žinojo apie teisėjo vaidmenį jo gyvenime. 
Danglaras, kuris, gindamas Kamilę, jau ištisus metus 
jaučia jam priešiškumą. Danglaras, kuris pasirinko 
stovyklą, kuris jį įžeidė. Adamsbergas užmerkė akis, 
delnais užsidengė veidą. Nepriekaištingasis Adrienas 
Danglaras. Taurus ir ištikimas jo pavaduotojas. 


Šeštą valandą vakaro Rafaelis įėjo į kambarį. Kurį 
kuris grąžino jį į vaikystę. Prisėdo ant lovos, atsargiai 
papurtė Adamsbergą už peties. 

Komisaras kilstelėjo, pasirėmęs alkūne. 

— Metas važiuoti, Žanai Batistai. 

— Metas sprukti, - tarstelėjo Adamsbergas, sėsda- 
masis ir tamsoje ieškodamas batų. 

- Viskas per mane, - patylėjęs pratarė Rafaelis. - 
Aš sugadinau tau gyvenimą. 

— Nešnekėk niekų. Nieko tu nesugadinai. 

- Viską tau sugadinau. 

- Visai ne. 

— Taip. Ir tu įsmukai pas mane į Torko sietuvą. 

Adamsbergas lėtai varstėsi batą. 

— Manai, tai įmanoma? - paklausė. - Manai, aš ją 
nužudžiau? 

— O aš? Manai, aš ją nužudžiau? 

Adamsbergas pažvelgė į brolį. 

- Tu nebūtum įstengęs smogti tris sykius viena 
linija. 

- Prisimeni, kokia ji, Liza, buvo graži? Lengva ir 
veržli kaip vėjas. 

— O aš Noelos nemylėjau. Ir turėjau šakes. Tai 
įmanoma. 

- Tik įmanoma. 

- Įmanoma ar įtikėtina? 

Rafaelis ranka parėmė smakrą. 

— Mano atsakymas - tavo atsakymas, - pasakė. 

Adamsbergas ėmėsi antrojo bato. 

— Prisimeni, kaip tau į ausį dviem valandoms 
įsmuko uodas? 

— Taip, - nusišypsojo Rafaelis. - Jo zyzimas varė 
mane iš proto. 

- Ir mes bijojome, kad tu tikrai neišprotėtum, kol 
uodas nusigaluos. Visuose namuose išjungėme švie- 
sas, O aš prie pat tavo ausies laikiau žvakę. Klebono 

Greguaro sumanymas: „Varysime iš tavęs velnią, žmo- 
geliuk.“ Kleboniški juokeliai, štai taip. Prisimeni? Ir 
uodas išlindo iš ausies į liepsną. Ir lengvai spragtelėjęs 
nudegė sparnelius. Prisimeni tą garsą? 

— Taip. Greguaras pasakė: „Velnias spirga pragaro 
liepsnoje.“ Kleboniški juokeliai, štai taip. 

Adamsbergas paėmė megztinį ir striukę. 

— Manai, tai įmanoma, iš tikrųjų įmanoma? - vėl 
paklausė. - Išvilioti mūsų demoną iš landos lieps- 
nele? 

- Jei jis mūsų ausyje. 

- Jis ten, Rafaeli. 

- Žinau. Girdžiu jį naktimis. 

Adamsbergas apsivilko striukę ir prisėdo greta 
brolio. 

— Manai, mes jį išviliosime? 

- Jei jis egzistuoja, Žanai Batistai. Jeigu tai ne 
mes. 

— Tik du Žmonės tuo tiki. Vienas apyžioplis ser- 
žantas ir viena truputį kuoktelėjusi senutė. 

- Ir Violeta. 

- Nežinau, ar Retankur man padeda iš pareigin- 
gumo, ar iš įsitikinimo. 

— Nesvarbu, klausyk jos. Nuostabi moteris. 

— Kuria prasme? Ji tau atrodo graži? - nustebęs 
paklausė Adamsbergas. 

- Ir graži - taip, žinoma. 

- Ojos planas? Manai, gali pavykti? 

Murmtelėjus šią frazę jam pasirodė, kad vėl grįž- 
ta į vaikystę, kai su broliu regzdavo išdaigų planus, 
įsitaisę kur nors kalnų įduboje. Kuo giliau pasinerti į 

Torką, atkeršyti bakalėjininkei už gobšumą, išraižyti 
ragus ant teisėjo Fiulžanso vartų, slapčiomis naktį 
išsprukti iš namų. 

Rafaelis padvejojo. 

- Jei Violeta tave išlaikys. 

Broliai paspaudė rankas, sunėrę nykščius - kaip 
vaikystėje, prieš nerdami į Torką. 


XXXVI 


GRĮŽDAMI ADAMSBERGAS ir Retankur vairavo pa- 
eiliui, tempdami paskui save Lafranso ir Ladusero 
mašiną. Komisaras pažadino Retankur priartėjus prie 
Gatino. Leido jai kuo ilgiau pamiegoti - taip bijojo, 
kad ji neišlaikys jo svorio. 

- Jūs įsitikinusi, kad tas Bazilis mane priglaus? - 
paklausė. - Juk atvažiuosiu anksčiau už jus, vie- 
nas. 

- Aš jam parašysiu. Paaiškinsite, kad jūs - mano 
viršininkas ir kad jus siunčiu aš. Iš ten mes paskam- 
binsime Danglarui, kad kuo greičiau apsirūpintume 
suklastotais dokumentais. 

- Tik ne Danglarui. Jokiu būdu jam neskam- 
binkite. 

- Ir kodėl? 

— Niekas kitas nežinojo, kad aš praradau atmintį. 

— Danglaras - ištikimiausias iš ištikimųjų, - pasi- 
piktinusi pasakė Retankur. - Jis jums atsidavęs ir nė 
už ką nebūtų nieko pasakęs Lalibertė. 

— Ne, būtų, Retankur. Jau ištisi metai Danglaras 
ant manęs širsta. Kaip smarkiai, nežinau. 

— Dėl to nesutarimo? Dėl Kamilės? 

- Iš kur jūs žinote? 

- Iš šnibždesių Paskalų salėje. Toji patalpa - tikra 
perykla, viskas ten prasikala, sukeroja. Kartais ir ge- 
ros idėjos. Bet Danglaras neliežuvauja. Jis sąžiningas 
ir ištikimas. 

Leitenantė raukė antakius. 

- Nesu tuo tikras, - pasakė Adamsbergas. - Bet 
neskambinkite jam. 


Septintą valandą keturiasdešimt penkios minutės 
Adamsbergo kambarys buvo tuščias; Retankur kirpo 
plaukus komisarui vien su glaudėmis ir dviem laikro- 
džiais. Plaukų sruogas kruopščiai sumetė į unitazą, 
kad neliktų jokių pėdsakų. 

- Iš kur išmokote kirpti plaukus? 

- Iš vieno kirpėjo, prieš pereidama prie masažo. 

Matyt, Retankur nugyveno keletą gyvenimų, pa- 
galvojo Adamsbergas. Jis leido jai sukinėti jo galvą į 
visas puses, raminamas tų lengvų judesių ir ritmin- 
go žirklių čekšėjimo. Dešimt po aštuonių ji privedė 
Adamsbergą prie veidrodžio. 

- Kirpimas visai kaip jo, tiesa? - paklausė suža- 
vėta, lyg jauna mergina, ką tik sėkmingai išlaikiusi 
egzaminą. 

Visai toks pat. Rafaelio plaukai buvo trumpesni 
užjo ir tvarkingai nutrumpinti ant pakaušio. Adams- 
bergas atrodė sau kitoks - griežtesnis, korektiškesnis. 
Taip, apsivilkęs kostiumą, su kaklaraiščiu, eidamas 

tuos kelis metrus iki automobilio, jis nepatrauks po- 
licininkų dėmesio. Juolab kad vienuoliktą valandą jie 
jau bus nutarę, jog jis seniai paspruko. 

- Tai nebuvo sunku, - Retankur tebesišypsojo; 
neišvengiama tolesnė operacijos eiga, regis, visai jos 
nejaudino. 

Dešimt po devynių leitenantė jau buvo paniru- 
si į vandenį, o Adamsbergas prigludęs už durų; abu 
tylėjo. 

Adamsbergas lėtai kilstelėjo ranką ir metė žvilgsnį 
į laikrodžius. Devynios valandos dvidešimt keturios 
su puse minutės. Po trijų minučių į kambarį įsiveržė 
policininkai. Retankur patarė jam pasistengti lėtai 
kvėpuoti, ir jis pasistengė. 

Kaip ir buvo numatyta, policininkai atšoko nuo 
praviro vonios kambario, genami pasipiktinusios 
Retankur šūksnių. Leitenantė užtrenkė duris jiems 
prieš nosį, ir nepraėjo nė dvidešimt sekundžių, o jie 
jau stovėjo imtynių poza: kūnas prisiplojęs prie kūno 
kaip jūrų liežuvis. Retankur irzliai pakvietė policinin- 
kus įeiti - kad greičiau visa tai baigtume, velniai jus 
parautų. Adamsbergas tvirtai kabinosi jai už liemens 
ir diržo, kojomis neliesdamas žemės, stipriai spausda- 
mas skruostą prie šlapios jos nugaros. Jis manė, kad 
išmirkusi jo leitenantė susmuks, vos jis atkels nuo 
žemės kojas, bet nieko panašaus neįvyko. Retankur 
pažadėtas „stulpo efektas“ pateisino save su kaupu. 
Jis jautėsi kybąs taip tvirtai, kaip ant klevo kamieno. 
Leitenantė net nesvyravo, nepasirėmė į sieną. Sto- 
vėjo tiesi, sunėrusi ant chalato rankas, nevirptelėjo 
nė vienas raumenėlis. Šitas tobulo tvirtumo pojūtis 

apstulbino Adamsbergą ir netikėtai jį apramino. Jam 
atrodė, kad taip patogiai įsitaisęs galėtų praleisti ištisą 
valandą, ir ničniekas jam negrėstų. Per tą laiką, per- 
smelktą šio neišjudinamo stabilumo pojūčio, polici- 
ninkas baigė apžiūrą ir uždarė prieš Retankur duris. 
Ji skubiai apsirengė ir grįžo į kambarį, toliau dėdama 
įšuns dienas policininkus, kad šie taip be ceremonijų 
įsiveržė pas ją į vonią. 

- Prieš įeidami mes pasibeldėme, - pratarė kaž- 
kokio nepažįstamo policininko balsas. 

— Nieko negirdėjau! - riktelėjo Retankur. - Ir ne- 
jaukite mano daiktų. Kartoju - komisaras man už- 
draudė eiti. Šį rytą norėjo su jūsų superintendantu 
būti vienas. 

— Kiek rodė jūsų laikrodis, kai jis jums tai pa- 
sakė? 

— Kai sustojome prie viešbučio, apie septintą. Da- 
bar jis tikriausiai pas Lalibertė. 

- Criss! KKŽ jo nėra. Jūsų šefas pasipustė padus. 

Iš už durų, prie kurių jis šliejosi, Adamsbergas 
suprato, kad Retankur apsimeta netekusi žado iš 
nuostabos ir sukrėtimo. 

- Devintą valandą jis turėjo susitikimą, - pareiškė 
ji. - Vis dėlto juk žinau. 

- Prakeikimas, nė velnio! Jis mus kaip maišu 
apmovė ir išnešė kelnes! 

— Ne, jis nebūtų manęs čia palikęs. Mes visada 
dirbame poroje. 

- Įžiebk švyturėlius, leitenante. Jūsų šefas - tikras 
kipšas ir paliko jus su ilga nosim. 

— Nesuprantu, - atkakliai spyriojosi Retankur. 

Ją pertraukė kitas policininkas - kaip pasirodė 
Adamsbergui, Filipo Ogiusto balsas. 

— Niekur nieko, - pratarė jis. 

— Nieko, - patvirtino trečias - blankus Portlanso 
balsas. 

- Otu nesijaudink, - atsiliepė pirmasis. - Kai jį nu- 
tversim, jis atsiims už savo juokelius. Eime, vyručiai, 
apieškome viešbutį. 

Ir jis uždarė duris, dar kartą atsiprašęs už netaktišką 
įsiveržimą. 


Vienuoliktą valandą Adamsbergas pilku kostiumu, 
baltais marškiniais ir su kaklaraiščiu ramiu žingsniu 
traukė prie brolio automobilio. Visur knibždėjo 
policininkai, bet nė į vieną jų jis nė nežvilgtelėjo. 
Vienuoliktą keturiasdešimt jo autobusas pajudėjo į 
Monrealį. Retankur patarė jam išlipti stotele anksčiau 
prieš galinę stotį. Kišenėje jis teturėjo Bazilio adresą 
ir Retankur laiškelį. 

Sekdamas akimis pro šalį bėgančius medžius, jis 
pagalvojo, kad niekada nebuvo turėjęs patikimesnės 
ir saugesnės priebėgos, kaip baltas Retankur kūnas. 
Netgi kur kas pranašesnės, negu įdubos kalnuose, 
kur slėpdavosi antros eilės jo senelis. Kaip ji išlaikė? 
Visiška paslaptis, kurios niekad neįstengtų išaiškinti 
jokia Vuaznė chemija. 

XXXVII 


LUISEZ IR SANKARTJĖ NERYŽTINGAI žingsniavo į 
Lalibertė kabinetą raportuoti. 

- Šefas tuoj prasprogs, - tyliai tarstelėjo Luisez. 

— Nuo pat ryto keikiasi kaip vežikas, - šypsodamasis 
atsiliepė Sankartjė. 

- Tau juokinga? 

— Man juokinga, Berta, kad Adamsbergas mus su- 
raitė. Iškirto jam, Lalibertė, gražią kiaulystę. 

- Juokis juokis, bet dabar visą košę srėbsime mes. 

- Tai ne mūsų kaltė, Berta, mes padarėme viską, ką 
galėjome. Nori, kad su juo kalbėčiau aš? Aš nebijau. 


Stovėdamas savo kabinete, Lalibertė baigė žarstyti 
nurodymus: išsiuntinėti įtariamojo fotografiją, 
užtverti kelius, kontroliuoti visus oro uostus. 

— Na? - riktelėjo jis, dėdamas ragelį. - Kur 
prašapote? 

— Apieškojome visą parką, - atsakė Sankartjė. — 
Nieko. Gal jis ėjo pėsčiom ir jam kas nutiko. Jeigu 
kartais būtų susitikęs mešką. 

Superintendantas vienu gaistu atsisuko į seržantą. 

— O tujau visai nuo proto nušokai, Sankartjė. Vis 
dar nesupratai, kad jis pasikaišė skvernus? 

— Tuo nesame tikri. Jis ketino grįžti. Jis - žodžio 
žmogus, atsiųsdino mums savo dosjė apie teisėją. 

Lalibertė trinktelėjo kumščiu į stalą. 

- Jo istorija nieko verta! Tik pažiūrėk, - ištiesė 
jam lapą. - Jo žudikas jau šešiolika metų miręs! Tad 
išmušk iš galvos ir varyk... 

Sankartjė be nuostabos išklausė teisėjo mirties 
datą ir palingavo galvą. 

— Galbūt kažkas mėgdžioja teisėją, - atsargiai 
spėjo. - Ta šakių istorija buvo logiška. 

- Jo istorija - prieštvaninių laikų. Mus apmovė, 
ir tiek! 

— Man neatrodo, kad jis būtų melavęs. 

- Jeigu neskiedė, tai dar blogiau. Vadinasi, jo 
smegenėlės nusekusios ir jis visai su protu su- 
sipykęs. 

— Man neatrodo, kad jis pamišėlis. 

- Nejuokink svieto, Sankartjė. Jo istorija nei į tvo- 
rą, nei į mietą, vienos pasakėlės. 

- Vis dėlto tų žmogžudysčių jis neprasimanė. 

- Jau kelios dienos, seržante, tu du veidus nešio- 
ji, - pareiškė Lalibertė, mostelėdamas jam sėstis, - ir 
mano kantrybė jau baigia išsekti. Taigi paklausyk ir 
suimk logiką į saujas. Tą vakarą Adamsbergui širdį 
plėšė, teisingai? Ir jis tiek prisigėrė, kad buvo dryžom 
akim. Išėjęs iš „Šliuzo“ vos ant kojų laikėsi, liežuvio 
nebeapvertė. Taip sakė barmenas. Teisybė? 

— Teisybė. 

- Ir buvo agresyvus. Tas sakinys. Pasmeigsiu, San- 
kartjė, tau tai nieko neprimena? Jokio ginklo? 

Sankartjė linktelėjo. 

- Jis burkavo su ta gražuole. O gražuolė vaikščiojo 
tuo taku. Teisybė? 

— Teisybė. 

- Galbūt jinai jį pasiuntė, galbūt jis pavyduliavo 
ir nutrūko nuo saito. Gali būti? 

- Gali, - sutiko Sankartjė. 

— Arba - taip aš ir manau - jijam pričiulbėjo gies- 
melių, atseit, jis užtaisęs jai mažą. Gal norėjo, kad ją 
vestų. Ir visa tai velniškai nekaip baigėsi. Jis neužšoko 
ant jokios šakos, Sankartjė, jis ėmėsi su ja. 

— Mes net nežinome, ar jis buvo ją sutikęs. 

— Kur tu kreipi? 

— Sakau, kol kas mes neturime įrodymų. 

— Manjau galvą paėdė tavo muistymasis, Sankartjė. 
Įrodymų pilni maišai! Turime jo pirštų atspaudus ant 
diržo! 

- Galbūt jis paliko juos anksčiau? Juk pažinojo ją? 

- Ar iš medžio iškritai, seržante? Diržą ji buvo ką 
tik nusipirkusi. Staiga take jis pamato mergiotę. Ir 
viens du - pameta galvą ir ją nudaigoja. 

- Suprantu, superintendante, bet negaliu patikėti. 
Neįžvelgiu ryšio tarp Adamsbergo ir žudiko. 

— Negudrauk. Bendravai su juo tik porą savaičių - 
ką tu apie jį žinai? Nieko. Jis tikras lapinas. Ir nužudė 
ją, tas prakeiktas išgama. Įrodymas, kad jam trūksta 
vieno balkio: jis neprisimena, ką tą naktį veikė. Viskas 
išsitrynę. Teisybė? 

— Taip, - pritarė Sankartjė. 

— Taigi jūs man nutversite tą nelabąjį. Pajudin- 
kit subines, arkite viršvalandžius, kol jis atsidurs už 
grotų. 

XXXVIII 


NUSIVARĘS TIPAS BE JOKIO bagažo Bazilio nėmaž 
nesutrikdė - juk tą žmogų siunčia Violeta, vadinasi, 
tai nurodymas iš aukščiau. 

- Tiks? - pasiteiravo, praverdamas mažo kamba- 
rėlio duris. 

— Taip. Labai ačiū, Bazili. 

— Prieš guldamas užkąsi. Violeta - tai bent mo- 
tera, a? 

- Tiesiog Motina Žemė. 

- Ir jai taip pavyko apmulkinti visus Gatino fa- 
rus? - baisiausiai pralinksmėjęs paklausė Bazilis. 

Taigi esmę Bazilis žino. Tai buvo nedidukas raus- 
vaskruostis žmogelis akinių raudonais rėmeliais pa- 
didintomis akimis. 

— Ar gali man išdėstyti tą jos pokštą? - paprašė 
jis. 

Adamsbergas keliais žodžiais nusakė jam opera- 
cijos eigą. 

— Ne, - spyriojosi Bazilis, nešdamas jam sumuš- 
tinius. - Ne glaustai. Viską smulkiai papasakok nuo 
pradžių iki galo. 

Adamsbergas išdėstė Retankur epopėją nuo jos 
nematomo žmogaus sistemos KKŽ iki stulpo siste- 
mos. Tai, kas Adamsbergui atrodė tikra katastrofa, 
Bazilį neapsakomai džiugino. 

— Nesuprantu viena, - užbaigė Adamsbergas. - 
Kaip ji nesuklupo? Aš sveriu septyniasdešimt du ki- 
logramus. 

— Turi suprasti - Violeta reikalą išmano. Ji trans- 
formuoja savo energiją į ką tik nori. 

- Žinau. Ji mano leitenantė. 

Buvo, pagalvojo jis, eidamas į kambarį. Kadangi 
net jei jiems ir pavyks perskristi Atlantą, į skyrių jis 
nebegrįš ir nebesėdės ten, susikėlęs kojas ant stalo. 
Besislapstantis, ieškomas nusikaltėlis. Vėliau, tarė 
sau. Surūšiuoti pavyzdžius, supjaustyti juos smulkiais 
gabalėliais. Po vieną sudėlioti į akutes. 


Retankur prisistatė pas juos apie devintą vakaro. 
Bazilis jau buvo paruošęs jai kambarį, vakarienę ir 
įvykdęs visus jos nurodymus. Atitempė Adamsbergui 
drabužius, skustuvą, tualeto reikmenis ir viską, ko 
reikia savaitę pragyventi. 

- Paprasčiau ir būti negali, - paaiškino Adams- 
bergui Retankur, kirsdama Bazilio iškeptus blynus 
su klevų sirupu. 

Tai priminė Adamsbergui, kad jis vis dar nenu- 
pirko Klementinai sirupo. Kažkokia neįveikiama 
užduotis. 

- Farai grįžo pas mane apie trečią. Aš skaičiau, 
išsitiesusi ant lovos, siaubingai nerimaudama ir 
įsitikinusi, kad jums atsitiko kažkas bloga. Štai tokia 
leitenantė, gadinanti sau kraują dėl viršininko. Vargšė 
Žinetė, aš ją beveik sugraudinau. Sankartjė buvo su 
jais. 

— Kaip jis? - gyvai paklausė Adamsbergas. 

- Nusiminęs. Man pasirodė, kad jis iš tiesų jus 
mėgsta. 

- Ir aš jį, - pasakė Adamsbergas, įsivaizduodamas 
seržanto kančias sužinojus, kad naujasis jo draugas 
pamovė ant šakių merginą. 

— Nusiminęs ir nelabai įtikintas, - patikslino Re- 
tankur. 

- KKŽ kai kurie jį laiko priekvaišiu. Portlansas 
sako, kad jo skysta galvelė. 

- Ką gi, jis velniškai klysta. 

— Tai Sankartjė jiems nepritarė? 

- Atrodo, ne. Veikė kiek galėdamas mažiau, tarsi 
nenorėtų teptis rankų. Nedalyvauti, nesipainioti. Jis 
kvepėjo saldžiaisiais migdolais. 

Adamsbergas atsisakė antros blynų duoties. Min- 
tis, kad Sankartjė Geravalis, dvelkiantis migdolų pie- 
neliu, nenusviedė jo vilkams suryti, šiek tiek praskai- 
drino nuotaiką. 

- Iš to, ką nuklausiau koridoriuje, Lalibertė įsiutęs 
kaip velnias. Po dviejų valandų jie atšaukė stebėjimą ir 
dingo iš stovėjimo aikštelės. Aš sau ramiai išvažiavau. 
Rafaelio automobilis vėl stovėjo viešbučio aikštelėje. 
Jis paspruko pro tinklo akutę. Jūsų brolis puikus. 

- Taip. 

— Bazilio galime nesivaržyti, - toliau dėstė Retan- 
kur, pildamasi vyno. - Dėl dokumentų jūs nenorite 
Danglaro. Tarkime. Turite savo Paryžiaus kanaluose 
kokį nors klastotoją? 

— Pažįstu keletą buvusiųjų, bet neduočiau už juos 
nė sudilusio skatiko. Visiškai nepatikimi. 

- Aš turiu tik vieną, bet užtikrintą. Gali galvą dėti. 
Tiktai, jei veikiame su juo, turite man pažadėti, kad ne- 
pridarysite jam rūpesčių. Nieko manęs neklausinėsite, 

neišduosite mano vardo, net jei jus susemtų ir kvostų 
Brezijonas. 

— Be abejo. 

— Be to, jis jau grįžo į doros kelią. Vertėsi tuo ka- 
daise ir vėl imsis, jei jo paprašysiu. 

- Jūsų brolis? - paklausė Adamsbergas. - Tas iš 
po chalato? 

Retankur pastatė taurę. 

- Iš kur žinote? 

- Jūs sunerimusi. Ir daugžodžiaujate. 

— Vėl atvirstate į farą, komisare. 

— Retsykiais. Per kiek laiko jis galėtų parūpinti 
dokumentus? 

— Per porą dienų. Rytoj pakeičiame išvaizdą ir nu- 
sifotografuojame. Nuotraukas nuskenuojame. Jei mi- 
triai suksimės, jis turės pasus ketvirtadienį. Greituoju 
paštu galime tikėtis gauti juos kitą antradienį ir tą 
pačią dieną išskristi. Bazilis nupirks bilietus. Dviem 
skirtingiems reisams, Bazili. 

— Taip, - pritarė Bazilis. - Jie ieško poros, saugiau 
išsiskirti. 

- Skolą grąžinsime tau iš Paryžiaus. Tu viskuo 
pasirūpinsi kaip kokia plėšikų motinėlė. 

— Negali būti nė kalbos, kad dabar kištumėte nosį 
į lauką, - patvirtino Bazilis, - ar mokėtumėte savo 
bankomato kortelėmis. Komisaro nuotrauka rytoj 
bus Le Devoir. Ir tavo, Violeta. Nuo tada, kai dingai 
iš viešbučio, nepasakiusi nei labas, nei sudiev, tavo 
padėtis ne iš gerųjų. 

— Savaitė įkalinimo, - paskaičiavo Adamsbergas. 

- Nėra ko purkštauti, - pasakė Bazilis. - Čia yra 
visko, ko reikia, kad nenuobodžiautum. Be to, skai- 
tysime spaudą. Jie apie mus kalbės - bus tikras sma- 
gumėlis. 
glaudžia savo namuose potencialų žudiką. Violetos 
žodis buvo jam įstatymas. 

— Aš mėgstu vaikščioti, - nusišypsojo Adams- 
bergas. 

- Turiu ilgą koridorių. Žingsniuosite juo pirmyn 
atgal. Violeta, dėl tavo naujos išvaizdos: įsivaizduo- 
čiau tave kaip nusivylusią miesčionę. Tiktų? Ryt nuo 
ankstaus ryto pereisiu parduotuves. Nupirksiu tau 
kostiumėlį, karolius ir tamsių dažų plaukams. 

- Skamba neblogai. O dėl komisaro - pagalvojau 
apie didelę, per tris ketvirčius galvos plikę. 

- Čia tai bent! - pritarė Bazilis. - Plikė pakeičia 
žmogų. Kostiumas smulkiais rusvais ir rudais lange- 
liais, plikė ir šioks toks pilvukas. 

- Plaukai nubalinti, - pridūrė Retankur. - Paimk 
ir kreminės pudros, norėčiau jį nušviesinti. Ir citriną. 
Mums reikės kokybiškų produktų. 

- Mano kolega kino apžvalgininkas - geras chum. 
Pažįsta studijų tiekėjus kaip savo penkis pirštus. Viską 
turėsiu rytoj. Ir laboratorijoje atspausiu nuotraukas. 

- Bazilis - fotografas, - paaiškino Retankur. - Le 
Devoir redakcijoje. 

- Žurnalistas? 

- Taip, - patapšnojo jam per petį Bazilis. - O prie 
mano stalo sėdi gyva sensacija. Štai ir patekai į širšių 
lizdą, a? Nebaisu? 

- Rizikinga, - šyptelėjo Adamsbergas. 

Atsakydamas Bazilis nuoširdžiai nusikvatojo. 

— Aš moku laikyti liežuvį už dantų, komisare. Ir 
esu ne toks pavojingas, kaip jūs. 


XXXIX 


PER SAVAITĘ ADAMSBERGAS Bazilio koridoriumi 
sukorė tikriausiai kelias dešimtis kilometrų ir troško 
tik viena - po savaitės įkalinimo laisvai pavaikštinėti 
po Monrealio oro uostą. Tačiau oro uostas knibž- 
dėjo policininkų, ir tai nušlavė bet kokią mintį apie 
atvangą. 

Jis paskersavo į savo atspindį vitrinoje, tikrinda- 
mas, kiek įtikima jo, šešiasdešimtmečio prekybos 
agento, išvaizda. Retankur neįtikėtinai jį pakeitė; jis 
atsidavė jos rankoms kaip kokia lėlė. Jo persikūnijimas 
be galo džiugino Bazilį. „Padaryk jį liūdną , - patarė 
jis Violetai - taip ji ir padarė. Žvilgsnis iš po išpešiotų 
ir nubalintų antakių buvo visiškai pasikeitęs. Retan- 
kur net išblukino jam blakstienas, o pusvalandis prieš 
išvykstant įlašino į akis citrinos sulčių. Paraudę akių 
baltymai blyškiame veide suteikė jam išvargusią, 
liguistą išvaizdą. Bet nepasikeitusios liko lūpos, nosis, 
ausys, kurios, kaip jam atrodė, rėkte rėkė, kas jis. 

Kišenėje jis spaudė naujuosius savo dokumentus, 
tolydžio tikrindamas, ar šie vietoje. Žanas Pjeras 
Emilis Rožė Fejė - tokį vardą jam suteikė Violetos 
brolis meistriškai padirbtame pase. Drauge su Ruasi 

ir Monrealio oro uostų antspaudais, patvirtinančiais 
jo kelionę į priekį. Didis darbas. Jeigu brolis toks pat 
gabus, kaip sesuo, tai jie - tikra ekspertų šeimynėlė. 

Tikrieji jo dokumentai liko pas Bazilį - jeigu 
kartais naršytų jo bagažą. Nepakartojamas chum tas 
Bazilis, jis nepamiršdavo kasdien pristatyti spau- 
dos. Kandūs straipsniai apie pabėgusį žudiką ir jo 
bendrę neapsakomai jį džiugino. Ir dėmesingas - kad 
Adamsbergas nesijaustų per daug vienišas, jis dažnai 
lydėdavo jį per pasivaikščiojimus koridoriumi. Pats 
būdamas iškylų mėgėjas, jis suprato, kad jo belais- 
vis „nenustygsta“. Vaikštinėdami pirmyn ir atgal jie 
šnekučiuodavo, ir po savaitės Adamsbergas žinojo 
beveik visas Bazilio gražuolių ir Kanados nuo Van- 
kuverio iki Gaspė pusiasalio istorijas. Ir vis dėlto Ba- 
zilis niekada nebuvo girdėjęs apie dygliuotąją Pinko 
ežero žuvį ir pasiryžo būtinai aplankyti tą gyvūnėlį. 
Ir Strasbūro katedrą, jei kada nors teks važiuoti per 
mažąją Prancūziją, pridūrė Adamsbergas. 


Jis perėjo pasų kontrolę, stengdamasis apie nieką 
negalvoti, kaip būtų daręs Žanas Pjeras Emilis Rožė 
Fejė, grįždamas į Paryžių, kad prastumtų ten savo 
klevų sirupą. Ir keista - ši savybė apie nieką negal- 
voti, tokia jam būdinga ir paprastai net pernelyg 
spontaniška, tądien pasirodė visiškai neįveikiama. 
Jis, kurio mintys atitrūkdavo dėl menkiausio nieko, 
jis, kuris praleisdavo pro ausis ištisus pokalbio frag- 
mentus, kuris gainiodavo debesis - reikėdavo ar 
nereikėdavo - dabar, kai buvo tikrinami pasai, sun- 
kiai alsavo, o galvoje sumišai knibždėjo mintys. 


279 


Tačiau Žanas Pjeras Emilis Rožė Fejė nesužadino 
jokio pareigūnų susidomėjimo, ir atsidūręs išvykimo 
salėje Adamsbergas prisivertė taip atsipalaiduoti, kad 
net nupirko sirupo butelį. Labai būdinga Žanui Pjerui 
Emiliui Rožė Fejė dovana motinai. Variklių gausmas 
ir pakilimas atnešė jam tokį palengvėjimą, kokio 
Danglaras niekada nebūtų galėjęs nė įsivaizduoti. 
įsivaizduodamas ten besiblaškant šimtus suglumusių 
policininkų. 

Liko įveikti kontrolę Ruasi oro uoste. Liko ir Re- 
tankur, kurios skrydžio kontrolė laukia po dviejų su 
puse valandos. Adamsbergas dėl jos nerimavo. Jos 
naujoji dykinėjančios turtuolės povyza buvo trikdan- 
ti - ir baisiausiai pralinksmino Bazilį - tačiau Adams- 
bergas būgštavo, kad leitenantės neišduotų stotas. 
Prieš akis šmėstelėjo nuogo jos kūno paveikslas. 
Žinia, įspūdingas, bet darnus. Rafaelis buvo teisus, 
Retankur - graži moteris, ir jis prikaišiojo sau niekada 
apie tai nepagalvojęs, atseit, ji per stora ir per tvirtai 
suręsta. Rafaelis visada buvo įžvalgesnis už jį. 

Po septynių valandų, rytą, lėktuvo ratai nusileido 
ant Ruasi žemės. Jis pereis kontrolę ir akimirką pasi- 
jus gyvas, išlaisvintas. Bet tai klaida. Košmaras tęsis 
kitoje žemėje. Ateitis prieš jį - tuščia ir blanki, kaip 
plūduriuojanti ledų masė. Retankur bent jau galės 
vėl grįžti į skyrių, aiškindamasi pabūgusi, kad poli- 
cininkai nesulaikytų jos kaip bendrininkės. Tačiau 
jam prasidės nebūtis, lydima kankinamų abejonių dėl 
užmaršties gaubiamų jo poelgių. Ko gera, būtų buvę 


geriau iš tiesų nužudyti, nei nešioti savyje siaubingą 
dvidešimt šeštosios nakties tamsą. 


Žanas Pjeras Emilis Rožė Fejė be jokių nesklan- 
dumų įveikė Ruasi užtvaras, bet Adamsbergas negalėjo 
ryžtis palikti oro uosto nežinodamas, ar pasiseks Re- 
tankur. Dvi su puse valandos jis slankiojo iš salės į 
salę, stengdamasis santūriai elgtis ir apsimesti esąs 
nematomas, kaip KKŽ darė Retankur. Tačiau buvo 
akivaizdu, kad Žanas Polis Emilis Rožė Fejė visus čia 
domina ne ką daugiau, nei Monrealyje. Jis tolydžio 
praeidavo pro informacinę švieslentę, dairydamasis 
galimų sunkiojo transporto lėktuvų vėlavimų. Sun- 
kieji lėktuvai, pakartojo sau. Sunkioji jo Retankur, be 
kurios jis šiandien tupėtų Kanados cypėje, užrakintas, 
pražuvęs, sudegęs. Retankur, jo sunkioji „nešėja“, 
išlaisvintoja. 

Nežymusis Žanas Pjeras Emilis per daug nesijau- 
dindamas įsitaisė už kokių dvidešimt metrų nuo atvy- 
kimo vartų. Retankur turėjo transformuoti visą savo 
energiją, įsikūnydama į Anrietės Emos Mari Parijon 
asmenį. Kai atskridę keleiviai vienas po kito sruvo į 
salę, jis gniaužė kumščius - leitenantės nei girdėt, nei 
matyti. Ar ją sulaikė Monrealyje? Nugabeno į KKŽ? 
Visą naktį mėsinėjo? Ji neišlaikė? Išdavė Rafaelio 
vardą? Ir savo pačios brolio? Galiausiai Adamsber- 
gas ėmė niršti ant visų tų nepažįstamų žmonių, ku- 
rie plaukė pro jį, džiaugdamiesi, kad kelionė baigėsi, 
nešdamiesi krepšiuose klevų sirupą ir pliušinius el- 
nius karibu. Koneveikė juos, kad jie - ne Retankur. 

Kažkieno plaštaka nutvėrė jį už rankos, nutempė į 
salę. Anrietės Emos Mari Parijon plaštaka. 

- Išprotėjote, - šnipštelėjo Retankur vis tokia pačia 
bet kokias iliuzijas praradusios Anrietės išraiška. 


Paryžiuje jie išlipo Šatlė stotyje, ir Adamsbergas 
pasiūlė leitenantei pasinaudoti paskutinėmis laisvės 
valandėlėmis blyškiaveidžio Žano Pjero Emilio pavi- 
dalu ir papietauti kavinėje kaip šauniam, normaliam 
žmogeliui. Retankur padvejojo, paskui sutiko, atsipa- 
laidavusi po nepriekaištingai sėkmingo atvykimo ir 
dėl šimtų praeivių, knibždančių aikštėje. 

- Elgsimės taip, - tarė Adamsbergas, tiesus 
sėdėdamas prieš savo lėkštę, kaip būtų sėdėjęs Žanas 
Pjeras Emilis, - taip, tarytum aš nebūčiau aš. Tarytum 
nieko nebūčiau padaręs. 

— Epizodas baigtas, komisare, - nepritariamai 
pareiškė Retankur, nutaisiusi netikėtą Anrietės Emos 
veidui išraišką. - Viskas baigta; jūs to nepadarėte. Mes 
Paryžiuje, jūsų teritorijoje, ir jūs vėl faras. Aš negaliu 
tikėti už du. Galiu jus tampyti ant savęs, bet mąstyti 
už du negaliu. Gausite vėl mąstyti pats. 

— Kodėl jūs tuo tikite, Retankur? 

— Mes apie tai jau kalbėjome. 

- Bet kodėl? - spyriojosi Adamsbergas. - Juk jūs 
manęs nemėgstate? 

Retankur pavargusi atsiduso. 

— Argi tai svarbu? 

— Man svarbu suprasti. Tikrai. 

— Nebežinau, ar tai dar galioja šiandien ar rytoj. 

— Dėl mano Kvebeko nuopuolio? 

— Be kita ko. Nebežinau. 

- Ir vis dėlto, Retankur. Man reikia žinoti. 

Retankur kurį laiką pamąstė, sukinėdama tuščią 
kavos puodelį tarp pirštų. 

— Galbūt mes daugiau nebepasimatysime, leite- 
nante, - toliau kalbėjo Adamsbergas. - Ekstremalios 
sąlygos, ne metas pagarbai ir hierarchijai. Ir aš visada 
gailėsiuosi, kad nesupratau. 

— Sutarta, ekstremalios sąlygos. Mane erzino tai, 
ką visi skyriuje liaupsino. Tas atsainus vienišo klajūno 
bylų narpliojimas, tas svajotojas, visada pataikantis 
tiesiai į taikinį. Nepaprasta, žinoma, bet aš mačiau ir 
antrąją pusę - tą ramų įsitikinimą savo teisumu. Taip, 
mąstymo autonomija, bet taip pat santūrus valdingu- 
mas, besikratantis kitų nuomonės. 

Retankur patylėjo, nesiryždama kalbėti toliau. 

— Toliau, - paprašė Adamsbergas. 

— Kaip ir visi, aš žavėjausi jūsų intuicija, bet ne 
jos sužadintu atsainumu, - ne tuo dėmesio į savo 
pavaduotojų nuomonę nekreipimu, kai klausydavotės 
jų tik puse ausies. Ne tuo vangiu atsiribojimu, ne tuo 
bemaž nepramušamu abejingumu. Aš neaiškiai kal- 
bu. Dykumos kopos minkštos, o jų smėlis švelnus, 
tačiau tam, kuris per jas brenda, jis atrodo skurdus. 
Žmogus tai žino - jis keliauja per dykumą, bet negali 
joje gyventi. Dykuma ne per daug dosni. 

Adamsbergas įdėmiai klausėsi. Mintyse vėl šmės- 
telėjo atšiaurūs Trabelmano žodžiai. Visa tai, sudėta 
drauge, susipynė į šešėlių kamuolį ir prisilytėjo jo kak- 
tos tamsių sparnų plazdėjimu. Pasikliauti tik savimi, 
atstumti kitus, maišyti juos tarpusavyje - nutolusius, 

susiliejančius siluetus, kurių vardus jis painiojo. Ir vis 
dėlto jis neabejojo, kad majoras klysta. 

— Visa tai man atrodo liūdna istorija, - pratarė, 
nepakeldamas akių. 

- Ganėtinai. Bet galbūt jūs visad buvote šiek tiek 
kitur, labai toli, drauge su Rafaeliu, sudarydamas su 
juo uždarą ratą. Mąsčiau apie tai lėktuve. Toje kavi- 
nėje jūs sudarėte uždarą ratą, ypatingą ratą. 

Retankur nubrėžė ant stalo apskritimą; Adams- 
bergas suraukė išpešiotus antakius. 

- Su savo broliu, - paaiškino ji, - kad niekuomet 
jo nepaliktumėt, kad be atvangos palaikytumėte jį, 
pabėgėlį. Dviese dykumoje. 

- Torko sietuvoje, - įsiterpė Adamsbergas, lėtai 
brėždamas antrą ratą. 

- Jeigu norite. 

- Ką dar įskaitėte „mano rašte parašytą ? 

— Kad dėl tų pačių priežasčių privalote mane iš- 
girsti, kai sakau, kad jūs nenužudėte. Kad nužudytum, 
reikia bent jau domėtis kitais, įsijausti į jų potyrius, 
kvaršinti sau galvą kitais žmonėmis. Kad nužudytum, 
tie ryšiai turi Žmogų paliesti, žmogus turi perdėtai į 
juos reaguoti, susipinti su kitu žmogumi. Taip susi- 
pinti, kad tas kitas tiesiog nebeegzistuoja savaime, o 
kaip nuosavybė, kurią galima paversti auka. Mano 
nuomone, tai toli gražu ne jūsų atvejis. Toks žmo- 
gus kaip jūs - išsisukinėjantis, kad išvengtų tikro ry- 
šio - nežudo kitų, jis nuo viso to nutolęs ir nė už ką 
neaukos kitų savo aistroms. Nesakau, kad jūs nieko 
nemylite, bet Noelos - ne. Jokiu būdu nebūtumėte 
jos nužudęs. 

- Toliau, - pakartojo Adamsbergas, ranka parėmęs 
skruostą. 

— Velniai rautų, nutrinsite grimą. Sakiau, nelieskite 
veido. 

- Atsiprašau, - Adamsbergas atitraukė ranką. — 
Kalbėkite toliau. 

— Viskas. Tas, kas laikosi atokiai, yra per toli, kad 
žudytų. 

- Retankur, - pradėjo Adamsbergas. 

— Anriete, - pataisė leitenantė. - Atsargiau, kad 
jus kur šunes. 

- Anriete, tikiuosi, vieną dieną įstengsiu atsidėkoti 
jums už pagalbą, kurią suteikėte. Bet svarbiausia, ir 
toliau tikėkite ta naktimi, kurios aš negaliu prisiminti. 
Ir toliau tikėkite, kad aš nenužudžiau, transformuoki- 
te į tai visą savo energiją. Tapkite luitu, tapkite kolona, 
tikėjimu. Tada ir aš tapsiu mase, tada tikėsiu ir aš. 

- Jūsų mąstymas, - neatlyžo Retankur. - Aš jums 
sakiau. Jūsų vienišas įsitikinimas. Pasitelkite jį šį 
sykį. 

- Supratau, leitenante, - tarė Adamsbergas, imda- 
mas ją už rankos. - Bet svertu man bus jūsų energija. 
Kurį laiką patausokite ją man. 

— Neturiu pagrindo keisti nuomonę. 

Adamsbergas nenorom paleido jos ranką, lyg pa- 
likdamas savo medį, ir išėjo. 

XL 


VITRINOS STIKLE KOMISARAS įsitikino, kad jo gri- 
mas laikosi, ir šeštą valandą vakaro užėmė poziciją 
Adrieno Danglaro kelyje į namus. Iš tolo pastebėjo 
ištįsusią, glebią jo figūrą, tačiau prasilenkdamas su 
Žanu Pjeru Emiliu Rožė Fejė kapitonas nė nemirkte- 
lėjo. Adamsbergas stipriai nutvėrė jį už rankos. 

— Nė žodžio, Danglarai, eime. 

— Dieve mano, kas jums? - atsiliepė Danglaras, 
mėgindamas išplėšti ranką. - Kas jūs toks? 

— Aš - verslininko pavidalu. Aš - Adamsbergas. 

- Po velnių, - iškvėpė Danglaras, įdėmiai apžiūri- 
nėdamas tą veidą, ieškodamas Adamsbergo bruožų 
po pamėlusia oda paraudusiomis akimis ir prapli- 
kusia kakta. 

- Viskas gerai, Danglarai? 

— Man reikia su jumis pasikalbėti, - pratarė kapi- 
tonas dairydamasis aplinkui. 

— Man taip pat. Sukame čia, eime pas jus. Jokių 
kvailysčių. 

— Tik ne pas mane, - tyliai, tvirtai atrėmė Dan- 
glaras. - Apsimeskite, kad paklausėte manęs kelio, 
ir eikite sau. Po penkių minučių susitinkame mano 
sūnaus mokykloje, antra gatvė į dešinę. Pasakyki- 
te sargui, kad jūs nuo manęs, susitinkame žaidimų 
kambaryje. 

Glebi Danglaro ranka slystelėjo komisarui tarp 


pirštų; jis matė, kaip Danglaras tolsta ir suka už 
kampo. 

Mokykloje jis rado savo pavaduotoją, kuris laukė 
jo, įsitaisęs ant mėlynos vaikiškos plastikinės kėdutės, 
apsuptas aplink išmėtytų kamuolių, knygų, kubelių 
ir lėlių indukų. Įsitaisęs trisdešimt centimetrų virš 
žemės Danglaras atrodė juokingas, bet Adamsbergui 
neliko nieko kita, kaip įsitaisyti greta, tame pačiame 
aukštyje, tik ant raudonos kėdutės. 

- Stebitės, kad aš ne KKŽ naguose? - paklausė 
Adamsbergas. 

- Prisipažįstu, taip. 

— Nusivylęs? Sunerimęs? 

Danglaras tylomis pažvelgė į jį. Jį tarsi kerėjo tas 
nublyškęs kaip kreida plikis, iš kurio sklido Adams- 
bergo balsas. Kapitono pagrandukas paeiliui spoksojo 
tai į tėvą, tai į tą keistą vyriškį rusvu kostiumu. 

- Aš papasakosiu jums naują istoriją, Danglarai. 
Bet pasiųskite sūnų kur nors atokiau su knyga. Tai 
ganėtinai kruvinas reikalas. 

Danglaras stumtelėjo vaiką, pašnibždėjęs jam porą 
žodžių, vis nenuleisdamas nuo Adamsbergo akių. 

— Toks siaubo filmukas, kapitone. Ar žabangos - 
kaip panorėsite. Bet galbūt jūs jau žinote tą istoriją? 

— Skaičiau laikraščiuose, - atsargiai atsiliepė Dan- 
glaras, stengdamasis sugauti sustingusį komisaro 
žvilgsnį. - Apie tai, kuo jūs kaltinamas, ir apie jūsų 
pabėgimą. 

- Taigi nežinote? Kaip eilinis pilietis? 

— Galima sakyti ir taip. 

— Papasakosiu jums smulkiai, - Adamsbergas 
prisitraukė savo kėdutę arčiau. 

Per visą pasakojimą - Adamsbergas nepraleido nė 
menkiausios smulkmenos nuo pirmojo savo susiti- 
kimo su superintendantu iki viešnagės pas Bazilį - jis 
įdėmiai stebėjo kapitono išraišką. Bet Danglaro veide 
atsispindėjo tik susirūpinimas, įtemptas dėmesys ir 
tarpais nuostaba. 

— Sakiau jums, ji ypatinga moteris, - pasakė Dan- 
glaras, kai Adamsbergas baigė savo istoriją. 

— Atėjau ne aptarinėti Retankur. Verčiau 
pašnekėkime apie Lalibertė. Kietas, ką? Kiek sugebėjo 
sukaupti apie mane per tokį trumpą laiką! Netgi tai, 
kad aš neprisimenu dviejų su puse valandos, kurias 
praleidau take. Ta amnezija buvo man lemtinga. 
Stambus koziris kaltinimui. 

— Be abejo. 

- Tačiau kas tai žinojo? Nežinojo nė vienas KKŽ 
darbuotojas, nė vienas mūsiškis. 

— Bus išmąstęs? Atspėjęs? 

Adamsbergas nusišypsojo. 

— Ne, į dosjė tai buvo įtraukta kaip faktas. Kai sa- 
kau „nė vienas mūsiškis“, aš perdedu. Tai žinojote 
jūs, Danglarai. 

Danglaras lėtai palingavo galvą. 

- Taigi jūs mane įtariate, - pasakė ramiai. 

- Tikrai taip. 

- Logiška, - konstatavo Danglaras. 

— Bent kartą įrodžiau gebėjimą logiškai mąstyti - 
turėtumėt būti patenkintas. 

— Ne. Bent kartą geriau būtumėt susilaikęs. 

— Aš pragare, ir visos priemonės man geros. Tarp 
jų ir ta sumauta logika, kurios taip stengėtės mane 
išmokyti. 

— Tai sąžininga. Bet ką sako jūsų intuicija? Ir jūsų 
nuklydusios mintys? Sapnai? Ką jie apie mane sako? 

- Ir jūs prašote mane juos pasitelkti? 

- Bent kartą - taip. 

Pavaduotojo savitvarda ir tiesus žvilgsnis trikdė 
Adamsbergą. Jis puikiai pažinojo pablukusias Dang- 
laro akis, nesugebančias nuslėpti nė menkiausio jau- 
dulio. Jose galėjai išvysti viską - baimę, nepritarimą, 
pasitenkinimą, nepasitikėjimą - aiškiai kaip žuveles, 
nardančias stikliniame inde. Ir dabar jose nešmėstelėjo 
nieko, kas liudytų bent menkiausią atotrūkį. Dabar 
Danglaro akyse plūduriavo tik dvi žuvelės - smalsu- 
mas ir mąslumas. Ir kartais santūrus palengvėjimas, 
kad vėl regi komisarą. 

— Mano sapnai man sako, kad jūs niekuo dėtas. 
Bet tai tik sapnai. Nuklydusios mintys tvirtina, kad 
jūs nebūtumėte to padaręs arba padaręs ne taip. 

- O ką sako jūsų intuicija? 

- Nurodo man teisėjo braižą. 

- Atkakli, ką? 

- Pats paklausėte. Nors žinote, kad mano atsaky- 
mai jums nepatinka. Sankartjė patarė man išsiropšti 
į krantą ir ko nors įsitverti. Taigi ir tveriuosi. 

- Ar dabar galiu kalbėti? - paklausė Danglaras. 

Tuo tarpu berniukas, pavargęs skaityti, grįžo prie 
jų ir užsiropštė ant kelių Adamsbergui, kurį pagaliau 
atpažino. 

- Tu smirdi prakaitu, - pareiškė, nutraukdamas 


pokalbį. 
— Gali būti, - sutiko Adamsbergas. - Aš keliavau. 
— Kodėl tu persirengęs? 

- Žaidžiau lėktuve. 

— Ką? 

- Žandarus ir vagis. 

- Tu buvai vagis, - pareiškė berniukas. 

— Teisingai. 

Užbaigdamas pokalbį Adamsbergas perbraukė ran- 
ka berniuko plaukus ir pakėlė akis į pavaduotoją. 

- Kažkas išnaršė jūsų butą, - neryžtingai tarstelėjo 
Danglaras. 

Adamsbergas mostelėjo, kad kalbėtų toliau. 

— Daugiau kaip prieš savaitę, pirmadienio rytą, 
radau jūsų faksą, kuriuo prašėte pasiųsti į KKŽ tuos 
dosjė. Su D ir O, didesnėmis, negu paprastai. Kaip 
DanglarO, pagalvojau iš pradžių. Lyg kreipimasis: 
Danglarai, Danglarai. Tai yra: SOS, Danglarai. Paskui 
pagalvojau: DėmesiO. O tai vis tas pats. 

— Teisingai, kapitone. 

— Tądien jūs manęs dar nejįtarėte? 

— Ne. Loginis mąstymas mane užplūdo tik kitą 
vakarą. 

- Gaila, - murmtelėjo Danglaras. 

— Pasakokite toliau. Tie dosjė?.. 

- Taigi buvau įspėtas. Iš viršutinio jūsų stalo 
stalčiaus, iš dėželės su sąvaržėlėmis, ten, kur jis visada 
guli, paėmiau antrąjį jūsų buto raktą. 

Adamsbergas pritardamas sumirksėjo. | 

— Raktas iš tiesų buvo ten, bet greta dėželės. Sku- 
bėdamas išvykti, pats galėjote jį ten palikti. Bet mane 
persmelkė nepasitikėjimas. Dėl D ir O. 

— Ir neklydote. Visuomet įdedu raktą į dėželę — 
stalčiuje yra plyšys. 

Danglaras dirstelėjo į baltą komisaro veidą. Adams- 
bergo žvilgsnis beveik atgavo įprastą švelnumą. Ir, 
keista, kapitonas nepyko, kad Adamsbergas įtarė jį 
išdavyste. Galbūt būtų taip pasielgęs ir pats. 

- Taigi nuėjęs pas jus viską labai įdėmiai apžiūrėjau. 
Prisimenate, pats sudėjau dosjė ir dėžę į spintą? 

— Taip, dėl mano žaizdos. 

— Atrodo, viską sudėjau tvarkingai. Kaip reikiant 
įspraudžiau į spintą. Tą pirmadienį dėžė nebuvo nus- 
tumta iki galo. Ar vėliau ją lietėte? Dėl Trabelmano? 

— Ne, dėžės ne. 

- Sakykite, kaip jūs padarote? 

— Ką padarau? 

Danglaras parodė į berniuką, kuris užmigo Adams- 
bergui ant pilvo su vis dar uždėta ant galvutės jo 
ranka. 

- Juk žinote, Danglarai. Aš užmigdau žmones. 
Mažylius taip pat. 

Danglaras pavydžiai dėbtelėjo į jį. Užmigdyti 
Vensaną visada būdavo tikras vargas. 

- Visi žino, kur guli antrasis raktas, - kalbėjo to- 
liau. 

- Šnipelis, Danglarai? Skyriuje? 

Danglaras sudvejojo; lengvai spirtelėjo pripučiamąjį 
kamuolį ir tas nusklendė per salę. 

— Galbūt, - pasakė. 

- Ir ko jis ieškotų? Dosjė apie teisėją? 

- To negaliu suprasti. Motyvo. Liepiau nuimti nuo 
rakto pirštų atspaudus. Tik maniškiai. Arba ankstes- 
niuosius nutryniau aš pats, arba lankytojas nušluostė 
raktą, prieš padėdamas jį atgal į stalčių. 

Adamsbergas prisimerkė. Kas iš teisybės domėtųsi 
Tridančio reikalais? Reikalais, iš kurių jis niekada 
nedarė paslapties? Kelionės įtampa ir bemiegė diena 
lenkė jam pečius. Bet tai, kad Danglaras, regis, jo ne- 
išdavė, padėjo atsipalaiduoti. Nors ir neturėjo pava- 
duotojo nekaltumo įrodymo - tik giedrą jo žvilgsnį. 

— O tas DėmesiO - neišsiaiškinote jo kitaip? 

— Aš nusprendžiau, kad tam tikrų 1973 metų žmog- 
žudystės detalių siųsti KKŽ nereikėtų. Bet jūsų svečias 
buvo už mane greitesnis. 

- Po velnių! - keiktelėjo Adamsbergas, atsitiesda- 
mas ir pažadindamas mažylį. 

— Ir viską padėjo atgal į vietą, - užbaigė kapi- 
tonas. 

Danglaras kilstelėjo ranką prie vidinės kišenės ir 
išėmė tris keturgubai sulankstytus lapus. 

— Aš su jais nesiskiriu, - pridūrė, tiesdamas juos 
Adamsbergui. 

Komisaras permetė juos akimis. Danglaras iš tiesų 
išėmė tuos dokumentus, kaip Adamsbergas ir tikėjosi. 
Ir nešiojosi su savimi vienuolika dienų. Tai įrodo, kad 
jis nebandė įduoti jo Lalibertė. Nebent būtų pasiuntęs 
jam kopijas. 

- Šį kartą, Danglarai, - tarė Adamsbergas, grąžin- 
damas lapelius, - jūs supratote mane daugiau kaip per 
dešimt tūkstančių kilometrų iš labai menko ženklo. 
Kaip čia yra, kad kartais mes nesuprantame vienas 
kito ir per metrą? 

Danglaras pasiuntė į orą antrą kamuolį. 

— Manau, tai tematikos klausimas, - atsakė su ne- 
žymia šypsenėle. 

— Kodėl nešiojatės tuos lapelius su savimi? - pa- 
tylėjęs paklausė Adamsbergas. 

— Nes po jūsų pabėgimo mane visą laiką seka. Iki 
pat namų; jie tikisi - jei paspruksite, tai ateisite pas 
mane. Beje, taip ir ketinote padaryti. Štai kodėl mes 
šioje mokykloje. 

— Brezijonas? 

- Žinoma. Vos tik KKŽ sukėlė aliarmą, jo vyrai ofi- 
cialiai apieškojo jūsų butą. Brezijonas gavo įsakymą; 
jis visai pakrikęs. Vienas jo komisarų - žudikas ir 
bėglys. Pagal susitarimą su Kanados valdžia minis- 
terija įsipareigojo jus sulaikyti, vos įkelsite koją į 
Prancūziją. Visi krašto policininkai sukelti ant kojų. 
Į namus, aišku, nėra ko grįžti. Pas Kamilę taip pat. 
Visi galimi nutūpimo taškai apsupti. 

Adamsbergas automatiškai glostė vaiko galvą, 
ir šis, regis, įmigo dar kiečiau. Jei Danglaras būtų jį 
išdavęs, tai nebūtų atitempęs į šitą mokyklą, kad jis 
nepakliūtų policijai į nagus. 

- Atleiskite už įtarinėjimus, kapitone. 

- Logika nėra jūsų stiprioji pusė, ir tiek. Ateityje 
ja nepasikliaukite. 

- Kartoju jums tai jau daugelį metų. 

— Ne, ne logika apskritai. Tik jūsų logika. Turite 
minčių, kur pasislėpti? Jūsų grimas ilgai netvers. 

- Pagalvojau apie senąją Klementiną. 

- Labai gerai, - pagyrė Danglaras. - Jiems tai ne- 
šaus į galvą, ir jums bus ramu. 

- Ir uždarytas iki savo dienų galo. 

- Žinau. Jau savaitė tik apie tai ir galvoju. 

- Jūs įsitikinęs, Danglarai, kad mano užraktas ne- 
buvo išlaužtas? 

— Absoliučiai. Lankytojas pasinaudojo raktu. 
Kažkas iš mūsiškių. 

— Dar prieš metus aš nepažinojau nė vieno koman- 
dos nario, išskyrus jus. 

- Galbūt vienas jų pažinojo jus. Esate pasiuntęs 
į šaltąją nemažai vyrukų. Galbūt tai sukurstė 
neapykantą, kerštą. Kažkoks šeimynykštis pasiryžo 
atkeršyti. Kažkas, kas taikosi į jus, pasinaudodamas 
ta sena byla. 

- Kas galėtų žinoti Tridančio istoriją? 

- Visi tie, kurie matė, kaip jūs išvažiavote į Stras- 
būrą. 

Adamsbergas papurtė galvą. 

- Šiltigeimo ir teisėjo susieti neįmanoma, - pasa- 
kė. - Nebent pats būčiau viską išklojęs. Įžvelgti sąsają 
tegalėjo vienintelis žmogus. Jūs. 

- Įsivaizduojate, kad jūsų gyvasis numirėlis įsismel- 
kė į skyrių? Pasiėmė raktus, išnaršė jūsų dosjė, kad su- 
žinotų, ką supratote Šiltigeime? Šiaip ar taip, gyvajanr 
numirėliui raktų nereikia - jis eina kiaurai sieną. 

- Visai teisingai. 

- Jei sutinkate, sutarkime dėl Tridančio vieną daly- 
ką. Vadinkite jį Teisėju ar Fiulžansu, jei norite, o man 
leiskite vadinti jį Sekėju. Gyvut gyvutėle būtybe, kuri 
progai pasitaikius užbaiginėja velionio teisėjo žygius. 
Tai viskas, su kuo galiu sutikti, ir taip išvengsime pai- 
niavos. 

Danglaras pasiuntė į orą dar vieną kamuolį. 

- Sankartijė, - prabilo ūmiai, pakeisdamas temą. - 
Sakėte, jis dvejojo? 

- Pasak Retankur. Jums tai svarbu? 

- Man tikrai patiko tas vaikinas. Žinia, retapėdis, 
bet man jis tikrai patiko. Mane domina jo reakcija į 
įvykius. O Retankur? Kaip ji jums? 

— Nepakartojama. 

— Man būtų patikę užsiimti su ja imtynėmis, - pri- 
dūrė Danglaras su atodūsiu, regis, dvelkiančiu nuo- 
širdžiu apgailestavimu. 

— Nemanau, kad su jūsų gabaritais jai tai būtų 
pavykę. Patirtis buvo pasakiška, bet žudyti dėl to ne- 
verta, Danglarai. 


Adamsbergo balsas suskambo dusliau. Abu vyrai 
lėtai patraukė į salės galą - Danglaras nusprendė iš- 
leisti komisarą pro garažo duris. Adamsbergas vis dar 
tebelaikė glėbyje miegantį berniuką. Jis žinojo, į kokį 
begalinį tunelį dabar žengia; žinojo tai ir Danglaras. 

— Nevažiuokite nei metro, nei autobusu, - patarė 
jam Danglaras. - Eikite pėsčiomis. 

— Kas gali žinoti, kad spalio dvidešimt šeštąją aš 
buvau praradęs atmintį, Danglarai? Išskyrus jus? 

Danglaras kurį laiką mąstė, žvangindamas kiše- 
nėje monetas. 

-— Tik vienas žmogus, - pareiškė galop. - Tas, kuris 
bus pasistengęs, kad jūs ją prarastumėt. 

- Logiška. 

- Taip. Tokia mano logika. 

- Kas, Danglarai? 


295 


— Kažkas iš tų, kurie vyko ten su mumis - vienas iš 
aštuonių. Atimti jus, mane ir Retankur - lygu penki. 
Žiustenas, Vuaznė, Fruasi, Estaleras, Noelis. Tas arba 
ta, kurie rausiasi po jūsų dosjė. 

— O ką manote apie Sekėją? 

- Ne kažin ką. Pirmiau mąstau apie konkretesnius 
dalykus. 

— Pavyzdžiui? 

- Pavyzdžiui, jūsų dvidešimt šeštosios vakaro 
simptomus. Taip, jie neduoda man ramybės. Taip, 
tos linkstančios kojos neduoda man ramybės. 

- Buvau girtas kaip šiaučius, juk žinote. 

— Būtent. Ar tuo metu vartojote kokius nors vais- 
tus? Kokius nors raminamuosius? 

— Ne, Danglarai. Manau, mano atveju raminamieji 
nepatartini. 

- Teisybė. Bet tos linkstančios kojos buvo, juk 
taip? 

— Taip, - nustebęs atsakė Adamsbergas. - Jos 
manęs nebelaikė. 

— Bet tik po to, kai atsitrenkėte į šaką? Juk taip 
man sakėte? Tikrai? + 

— Na taip, Danglarai. Ir kas iš to? 

— Ką gi, man tai nepatinka. O kitą dieną jokių 
skausmų? Smūgio pėdsakų? Mėlynių? 

- Kartoju: man skaudėjo kaktą, galvą ir pilvą. 
Kodėl jus taip dirgina tos mano kojos? 

— Man trūksta vienos loginės grandies. Tiek to. 

— Kapitone, gal duotumėte man savo visraktį? 

Danglaras sudvejojo, paskui atidarė portfelį, išėmė 
iš jo instrumentą ir įspraudė jį į Adamsbergo kostiu- 
mo kišenaitę ant krūtinės. 

— Nerizikuokite. Ir įsidėkite šituos, - jis pridėjo 
dar pluoštą banknotų. - Negali būti nė kalbos, kad 
imtumėte pinigus iš bankomato. 

- Ačiū, Danglarai. 

- Gal prieš eidamas atiduotumėte mažylį? 

- Atsiprašau, - tarė Adamsbergas, tiesdamas jam 
vaiką. 

Nei vienas, nei antras nepasakė „iki pasimatymo. 
Netinkamas žodis, kai nežinai, ar dar kada nors teks 
pasimatyti. Paprastas, kasdienis žodis, - pagalvojo 
Adamsbergas, žengdamas į tamsą, - ir nuo šiol jam 
nepasiekiamas. 


XLI 


KLEMENTINA ĮSILEIDO IŠVARGUSĮ Adamsbergą, 
regis, nėmaž nenustebusi. Pasodino jį prieš židinį ir 
privertė suvalgyti lėkštę makaronų su kumpiu. 


- Šįsyk, Klementina, tai jau nebe tik vakarienė, - 
pasakė Adamsbergas. - Man reikia, kad mane pri- 
glaustumėt - visi krašto farai mina man ant kulnų. 

- Ką gi, pasitaiko, - ramiai atsiliepė Klementina, 
per jėgą sprausdama jam į rankas jogurto indelį su 
įsmeigtu šaukštu. - Policininkai ne visada mąsto taip, 
kaip mes - tokia jų profesija... Todėl jūs ir nusigri- 
mavęs? 

- Taip, turėjau sprukti iš Kanados. 

— Prašmatnus kostiumėlis. 

— O aš - faras, - kalbėjo Adamsbergas, rutulio- 
damas savo mintį. - Taigi pats save persekioju. Aš 
iškrėčiau kvailystę, Klementina. 

— Kokią? 

- Grandiozinę kvailystę. Kvebeke pasigėriau kaip 
dūmas, susitikau vieną merginą ir nusmeigiau ją ša- 
kėmis. 

- Sugalvojau, - tarė Klementina. - Mes ištiesime 
sofą ir pristumsime ją prie židinio. Su dviem gerom 
dygsniuotom antklodėm būsite įsitaisęs kaip princas. 
Juk mažajame kabinete jau miega Žozetė, tad nieko 
geresnio neturiu jums pasiūlyti. 

- Puiku, Klementina. O jūsų draugė Žozetė ne- 
prasitars? 

- Žozetė... ji mačiusi ir geresnių dienų. Kadais 
netgi plačiai gyveno - tikra dama. Dievaži, dabar ji 
užsiima kitais reikalais. Šnekės apie jus ne daugiau, 
negu jūs apie ją. Gana paikysčių - ar tos šakės kartais 
nebus jūsų pabaisos pokštas? 

— To aš ir nežinau, Klementina. Arba jo, arba 
mano. 

- Tikra painiava, - pritarė Klementina, traukdama. 
antklodes. - Net kraujas užverda. 

- Neapžvelgiau viso to šiuo aspektu. 

- Aišku, kad taip, antraip pradėtume nuobodžiau- 
ti. Negali visą laiką užsiimti vien makaronais su kum- 
piu. Ar bent nenutuokiate, kas tai buvo - jis ar jūs? 

- Suprantate, - atsiliepė Adamsbergas, termpdamas 
sofą, - aš buvau toks girtas, kad nieko neprisimenu. 

- Pasitaikė ir man, kai laukiausi dukters. Pargriuvau 
gatvėje ir nebegalėjau prisiminti, kas buvo paskui. 

- Ir kojos nelaikė? 

— Kur ten! Atrodo, laigiau bulvarais kaip stirna. 
Ką vaikiausi? Paslaptis. 

- Paslaptis, - pakartojo Adamsbergas. 

— Na, nieko baisaus, a? Niekada per daug nežinai, 
ką gyvenime vaikaisi. Taigi kiek daugiau, kiek 
mažiau - ką tas keičia? 

— Ar galiu pasilikti, Klementina? Aš jūsų nevar- 
Žysiu? 

- Priešingai - aš jus atpenėsiu. Reikia atgauti jėgas, 
kad galėtum laigyti. 

Adamsbergas atidarė krepšį ir padavė jai klevų 
sirupo stiklainėlį. 

— Atvežiau jums iš Kvebeko. Jis valgomas su jo- 
gurtu, su duona, blynais. Puikiausiai tiks prie jūsų 
paplotėlių. 

- Kaip miela. Su visais jūsų rūpesčiais - tai jau 
šis tas. Dailus stiklainėlis. Tas sirupas teka iš jų me- 
džių? 

- Taip. Iš viso to reikalo sudėtingiausia - paga- 
minti stiklainėlį. Telieka įskelti kamieną ir surinkti 
sirupą. 

— Ką gi, praktiška. Jei taip galėtum su kiaulienos 
muštiniais. 

— Arba su tiesa. 

- Et, tiesos šitaip neišsunksi. Tiesa slepiasi kaip 
grybas, niekas nežino kodėl. 

- O kaip ją atrasti, Klementina? 

- Nagi, visai kaip grybus. Vieną po kito kilnoti la- 
pus ūksmingose vietose. Kartais tai ilgai užtrunka. 

Pirmą kartą gyvenime Adamsbergas pabudo vi- 
durdienį. Klementina buvo įkūrusi ugnį ir tyliai 
vaikščiodama triūsė virtuvėje. 

- Turiu atlikti svarbų vizitą, Klementina, - ger- 
damas kavą pranešė Adamsbergas. - Ar galėtumėte 
atšviežinti man grimą? Galiu pats nusiskusti galvą, 
tačiau nežinau, kaip grąžinti rankoms blyškumą. 

Po maudynių duše vėl išryškėjo tamsokas Adams- 
bergo gymis, rankų oda nebederėjo prie nublyškusio 
veido. 

— Tai ne mano sritis, - prisipažino Klementina. - 
Verčiau patikėti jus Žozetei, ji turi visokiausių dažylų. 
Terliojasi ištisom valandom. 

Kiek netvirtais judesiais Žozetė stropiai pašviesino 
komisaro rankas kremine pudra, paskui patvarkė 
apsitrynusią veido ir kaklo spalvą, uždėjo ant pilvo 
pagalvėlę, suteikiančią apvalumo. 

— Ką jūs visą dieną rezgate prie tų kompiuterių, 
Žozete? - pasiteiravo Adamsbergas, kol senutė 
kruopščiai šukavo nubalintus jo plaukus. 

— Perkeliu, sulyginu, paskirstau. 

Adamsbergas nesistengė gilintis į tą mįslingą 
atsakymą. Kitomis aplinkybėmis Žozetės veikla 
galbūt būtų jį sudominusi, bet ne šiomis ekstrema- 
liomis sąlygomis. Jis kalbino ją iš mandagumo ir pri- 
simindamas Retankur priekaištus. Savo drebančiu 
balsu Žozetė subtiliai tarė žodžius, ir Adamsbergas 
iš tikrųjų atpažino neužgniaužiamas pasiturinčių 
sluoksnių gaideles. 

— Visada dirbote informatikos srityje? 

— Pradėjau apie šešiasdešimt penktuosius gyve- 
nimo metus. 


— Nelengva pradėti. 
- Susidoroju, - tevu balsu atsiliepė senutė. 

APYGARDOS KOMISARAS BREZIJONAS buvo pra- 
bangiai įsikūręs Bretejo prospekte ir namo grįždavo 
ne anksčiau kaip šeštą septintą vakaro. O iš patikimų 
šaltinių, tai yra iš Paskalų salės, buvo žinoma, kad 
jo Žmona rudenį praleidžianti po lietingu Anglijos 
dangumi. Jeigu Prancūzijoje ir buvo vieta, kur policija 
netykos bėglio, ji buvo kaip tik ten. 

Pusę šešių, pasinaudojęs visrakčiu, Adamsbergas 
ramiai įžengė į Brezijono butą. Įsitaisė prašmatnioje 
svetainėje su knygų lentynomis apstatytomis sieno- 
mis - teisine, administracine literatūra, knygomis po- 
licijos tema ir poezija. Tos keturios sritys buvo dailiai 
surikiuotos, suskirstytos. Šešios lentynos poezijos — 
kur kas daugiau, negu pas jo kaimelio kleboną. Jis 
pasklaidė Hugo tomus, stengdamasis neištepti bran- 
gių viršelių pudra, ieškodamas to pjautuvo, nusviesto 
žvaigždžių lauke. Lauke, dabar susitelkusiame virš 
Detroito, tačiau pjautuvas kol kas liko nepasiekia- 
mas. Drauge pakartojo sau kalbą, kurią buvo parengęs 
apygardos komisarui - ta versija pats beveik, o gal 
visiškai netikėjo, bet tik ji galėjo įtikinti jo viršinin- 
ką. Pašnibždom kartojo ištisas frazes, stengdamasis 
nuslėpti joje akis badančią dvejonę ir suteikti tonui 
nuoširdumo. 

Nepraėjo nė valanda, ir spynoje pasisuko raktas; 
Adamsbergas padėjo knygą ant kelių. Brezijonas iš 
tikrųjų krūptelėjo ir vos neriktelėjo, išvydęs kažkokį 
nepažįstamą Žaną Pjerą Emilį Rožė Fejė, įsitaisiusį 
jo svetainėje. Adamsbergas kilstelėjo pirštą prie lūpų, 
priėjęs atsargiai paėmė jį už rankos ir privedė prie 
krėslo, stovinčio prieš jo paties krėslą. Apygardos ko- 
misaras buvo veikiau apstulbęs, negu išsigandęs, ma- 
tyt, todėl, kad Žano Pjero Emilio povyza neatrodė itin 
grėsminga. Ir iš nuostabos trumpam prarado žadą. 

- Tsss, pone komisare. Jokio triukšmo. Jis jums 
tik į bloga. 

- Adamsbergas, - pratarė Brezijonas, išgirdęs jo 
balsą. 

— Atkakęs iš toli malonumo šnektelėti dėlei. 

-— Visa tai ne taip paprasta, komisare, - Brezijo- 
nas jau suėmė save į rankas. - Matote šį skambutį? 
Spusteliu jį, ir po poros minučių čia prisistatys krūva 
vaikinų. 

— Prieš spustelėdamas duokite ir man porą mi- 
nučių. Jūs buvęs teisininkas ir turite išklausyti abiejų 
šalių parodymus. 

— Porą minučių žudikui? Daug norite, Adams- 
bergai. . 

— Aš nenužudžiau tos merginos. 

— „Jie visi taip sako, ar ne? 

- Bet ne visi savo komandoje turi šnipą. Porą dienų 
prieš jūsų apsilankymą kažkas buvo įsmukęs į mano 
namus su antruoju raktu, laikomu skyriuje. Kažkas 

prieš pirmąją mano kelionę. 


302 


Adamsbergas greitakalbe išpyškino savo neaiškią 
istoriją, suprasdamas, kad Brezijonas neduos jam 
daug laiko ir kad jis turi kuo greičiau pasėti jam 
abejonę. Tokia kalbėsena buvo jam svetima, ir jis 
klupo ties žodžiais, kaip įsibėgėjęs lenktynininkas 
klumpa ant akmenų. 

- Kažkas žinojo, kad aš vaikštau nešuliniu taku. 
Žinojo, kad turiu ten draugę. Kažkas nužudė ją teisėjo 
stiliumi ir paliko ant jos diržo mano pirštų atspaudus. 
Tą įkaltį paliko ant žemės, ne lediniame vandenyje. 
Daug įrodymų, pone apylinkės komisare. Dosjė per- 
nelyg išsamus, be jokių pustonių. Ar kada nors ką 
nors panašaus teko matyti? 

— Arba tai apgailėtina tiesa. Tai buvo jūsų draugė, 
jūsų rankų pėdsakai, jūsų girtuoklystė. Takas, kuriuo 
vaikščiojote, ir jus apsėdusi mintis apie teisėją. 

- Tai ne apsėdusi mintis, tai kriminalinė byla. 

- Pasak jūsų. Tačiau kas įrodys, kad jūs nesate ligo- 
nis, Adamsbergai? Ar priminti jums Favro bylą? Bet 
užvis blogiausia - ir tai visiško pakrikimo ženklas - 
jūsų atmintyje be pėdsakų išsitrynęs tas žudikiškas 
vakaras. 

- Oiš kurjie tai sužinojo? - Adamsbergas palinko 
prie Brezijono. - Žinojo tik Danglaras, o jis nepasakė. 
Iš kur? 

Brezijonas suraukė kaktą ir atpalaidavo kaklaraiščio 
mazgą. 

- Tik vienas žmogus dar galėjo žinoti, kad aš pra- 
radau atmintį, - toliau dėstė Adamsbergas, kartoda- 
mas pavaduotojo žodžius. - Tas, kuris pasistengė, 

kad ją prarasčiau. Tai įrodo, jog į šią bylą įveltas ne 
aš vienas ir ne vienas buvau tame take. 

Brezijonas sunkiai atsistojo, paėmė nuo lentynos 
cigaretę ir grįžo į vietą. Ženklas, kad apygardos ko- 
misaras ima domėtis, kad bent trumpam pamiršo 
aliarmo skambutį. 

— Mano brolis taip pat buvo praradęs atmintį, kaip 
ir visi tie, kuriuos sulaikė po teisėjo nusikaltimų. 
Skaitėte dosjė, tiesa? 

Apygardos komisaras linktelėjo, prisidegdamas 
storą cigaretę be filtro, truputį panašią į tas, kurias 
rūkė Klementina. 

- Įrodymas? 

- Jokio. 

— Viskas, ką turite savo gynybai - prieš šešiolika 
metų miręs teisėjas. 

- Teisėjas arba jo sekėjas. 

- Fantazijos. 

- Fantazijos - vertos dėmesio, kaip ir poezija, - 
ryžosi Adamsbergas. 

Rasti kelią į Žmogų per antrąją jo pusę. Ar poetas 
nedvejodamas paspaudžia aliarmo skambutį? 

Atsilošęs dideliame krėsle Brezijonas išpūtė dū- 
mus ir susiraukė. . 

- KKŽ, - pratarė mąsliai. - Aš nepritariu jų me- 
todui. Jie pasikvietė jus kaip pagalbininką, ir aš jais 
patikėjau. Nemėgstu, kai man meluoja ir spendžia 
spąstus vienam mano žmonių. Absoliučiai neleistinas 
metodas. Legalitė mane apgavo melagingais moty- 
vais. Nesavalaikė ekstradicija ir teisinė apgaulė. 


Superintendanto klastos užgavo Brezijono išdidu- 
mą ir profesinį sąžiningumą. Į šią palankią aplinkybę 
Adamsbergas nebuvo atsižvelgęs. 

- Žinoma, Legalitė mane įtikinėjo tik vėliau apti- 
kęs pagrindinius įkalčius. 

— Melas. Jis jau buvo sukurpęs dosjė. 

- Tai nesąžininga, - nutaisęs niekinamą miną, 
tarstelėjo Brezijonas. - Bet jūs pasprukote nuo tei- 
singumo; tokio elgesio iš vieno savo komisarų aš 
nesitikėjau. 

— Nepasprukau - tyrimas dar nebuvo pradėtas. 
Jokio kaltinimo, jokios kalbos apie mano teises. Aš 
dar buvau laisvas. 

- Juridiškai - tikrai taip. 

— Man pagrįstai visa tai galėjo įkyrėti, aš pagrįstai 
galėjau nepasitikėti ir išvykti. 

- Nusigrimavęs ir su suklastotais dokumentais, 
komisare. 

- Pavadinkime tai neišvengiama priemone? - grei- 
tomis sumetė Adamsbergas. - Žaidimu. 

- Jūs su Retankur dažnai žaidžiate? 

Adamsbergas nutylėjo, mintis sutrikdė imtynių 
pozos vaizdai. 

- Ji tiesiog vykdė savo užduotį: saugoti mane. 
Griežtai pakluso jums. 

Spustelėjęs nykščiu, Brezijonas nuspaudė nuorūką. 
Tėvas-cinkuotojas ir motina-lygintoja, šmėstelėjo 
Adamsbergui, kaip ir Danglaro tėvai. Kilmė, kurios 
žmogus neišsižada po krėslų aksomais, lyg kokia 
nekilminga bajorystė, įgyta už karinius nuopelnus, 


kurią žmogus nešioja kilpelėje ir pagerbia pasirink- 
tomis cigaretėmis ir šiurkščiu nykščio judesiu. 

- Kojūs iš manęs tikitės, Adamsbergai? - vėl pra- 
bilo apylinkės komisaras, trindamas pirštą. - Kad 
patikėčiau jūsų žodžiu? Prieš jus per daug įkalčių. Tas 
apsilankymas jūsų namuose - šioks toks taškas jūsų 
naudai. Kaip ir tai, jog Legalitė buvo Žinoma apie jūsų 
amneziją. Du taškai, ir labai silpni. 

- Jei mane įduosite, pasitikėjimas skyriumi žlugs 
drauge su manimi. To skandalo galima būtų išvengti, 
jeigu aš turėčiau laisvas rankas. 

- Ir kad aš paskelbčiau karą ministerijai ir KKŽ? 

— Ne. Tik prašau atšaukti policijos stebėjimą. 

- Tik tiek? Įsivaizduokite, aš pasižadėjau. 

- Jūsų galioje tuos pažadus apeiti. Užtikrinti, kad 
aš svetimoje teritorijoje, užsienyje. Aišku, aš tūnosiu 
pasislėpęs. 

— Vieta patikima? 

- Taip. 

— Kas dar? 

— Ginklas. Naujas ženklelis kita pavarde. Pinigai 
pragyventi. Grąžinti Retankur į skyrių. 

— Kąjūs skaitote? - paklausė Brezijonas, rodyda- 
mas į oda įrištą knygelę. 

- Ieškojau „Miegančio Bozo“. 

- Kam? 

— Dėl dviejų eilučių. 

— Kokių? 

- „Koks dievas, amžinosios vasaros pjovėjas, atsai- 
niai nusviedė atsivėdėjęs tą aukso pjautuvą žvaigždžių 
lauke.“ 


“ 


306 


— Kas tas aukso pjautuvas? 

— Mano brolis. 

- Arba dabar jūs pats. Pjautuvas - ne tik geraširdis 
mėnuo. Jis ir kerta. Gali nukirsti galvą, perrėžti pilvą — 
švelnus arba žiaurus. Vienas klausimas, Adamsbergai. 
Jūs neabejojate savimi? 

Iš to, kaip Brezijonas palinko į priekį, Adamsbergas 
suprato, kad tas paprastas klausimas - lemiamas. Nuo 
jo atsakymo priklauso, ar jį išduos svetimos valstybės 
teisėtvarkai, ar atriš jam rankas. Jis padvejojo. Logiškai 
mąstant Brezijonas norėtų būti užtikrintas, kad būtų 
apsaugotas nuo nemalonumų. Tačiau Adamsbergas 
įtarė, jog jis laukia šio to daugiau. 

- Įtariu save kiekvieną sekundę, - atsakė. 

- Tvirčiausias žmogaus ir tikros jo kovos laidas, - 
sausai tarstelėjo Brezijonas, vėl atsilošdamas krėsle. - 
Nuo šio vakaro jūs laisvas, ginkluotas ir neregimas. 
Ne amžinai, Adamsbergai. Šešias savaites. Pasibaigus 
tam terminui, jūs sugrįšite čia, į šį kambarį, į šį krėslą. 
Ir kitą kartą prieš įeidamas paskambinkite į duris. 

PASKUTINĖ ŽANO PJERO EMILIO Rožė Fejė užduo- 
tis buvo įsigyti naują mobilųjį. Paskui Adamsbergas 
po Klementinos dušu su palengvėjimu atsikratė tos 
tapatybės. Ir su tam tikru apgailestavimu. Ne, jis ne- 
prisirišo prie tos truputį užgniaužtos būtybės, bet jam 
atrodė gan įžūlu taip su srovele pabalusio vandens 

nuvarvinti Žaną Pjerą Emilį, kuris jam taip neįkai- 
nojamai pasitarnavo. Taigi prieš atgaudamas savo 
tamsius plaukus, savo stotą ir įprastą veido spalvą, 
mintyse jis trumpai pareiškė jam pagarbą. Liko plikė, 
kurią reikės slėpti, kol ataugs plaukai. 

Šešios savaitės jo žinioje - didžiulis laisvės tarps- 
nis, dovanotas jam Brezijono, tačiau visai menkas, 
kad užspęstum velnią ar savo paties demoną. 

Išgyvendinti jį iš senųjų priebėgų, sakė Morda- 
nas, išvėdinti palėpes, užtverti užuolandas, sandariai 
uždaryti senus lagaminus ir girgždančias vaiduoklio 
spintas. Tai yra - užpildyti tuštumą tarp teisėjo mir- 
ties ir Šiltigeimo žmogžudystės. Tai nepadės aptikti 
naujos jo irštvos, bet kas žino, ar teisėjas retsykiais 
neapsilanko savo senosiose palėpėse? 

Jis užsiminė apie tai, vakarieniaudamas prieš ži- 
dinį su Klementina ir Žozete. Dalykinių pasiūlymų 
iš Klementinos nesitikėjo, bet įdėmiai klausanti se- 
nutė padėdavo jam atsipalaiduoti, persmelkdavo jį 
stiprybe. 

- Tai svarbu? - savo tęvu balseliu pasiteiravo Žo- 
zetė. - Tie būstai? Praeities buveinės? 

- Aš manau, - už Adamsbergą atsiliepė Klemen- 
tina. - Jis turi išsiaiškinti visas vietas, kur tas siau- 
būnas gyveno. Grybingos vietos visada tos pačios, 
nesikeičia. 

- Bet ar tai svarbu? - pakartojo Žozetė. - Komi- 
sarui? 

- Jis nebe komisaras, - pertarė ją Klementina. - 
Todėl jis ir čia, Žozete, tą jis ir aiškina. 

- Gyvybės ir mirties klausimas, - nusišypsojo 
Adamsbergas trapiajai Žozetei. - Jo kailis arba mano. 

- Netgi taip? 

— Netgi taip. Ir aš negaliu vaikytis jo po visą šalį. 

Klementina valdingai patiekė manų pudingą su ra- 
zinomis ir privalomą dvigubą porciją Adamsbergui. 

— Jei gerai suprantu, jūs nebegalite pasiųsti savo 
žmonių? - droviai pasiteiravo Žozetė. 

— Juk sakau tau - jis daugiau niekas, - pareiškė 
Klementina. - Nebeturi savo žmonių. Vienas kaip 
pirštas. 

- Neoficialiai man lieka du agentai. Negaliu jiems 
patikėti jokios užduoties, esu apgultas iš visų pusių. 

Statydama iš savo pudingo namelį, Žozetė, regis, 
mąstė. 

- Ei, Žozete, - kreipėsi Klementina, - jei kilo ko- 
kia mintis, nelaikyk užspaudusi. Mūsų vyrutis teturi 
šešias savaites. 

- Ar jis patikimas? - paklausė Žozetė. 

- Jis sėdi prie mūsų stalo. Ir neklausinėk kvailų 
dalykų. 

- Tai yra, - toliau kalbėjo Žozetė, nepertraukdama 
savo trapaus kruopų namo statybos, - galima judėti ir 
judėti. Jei komisaras nebegali pajudėti ir tai gyvybės 
ir mirties klausimas... 

Ji nutilo. 

- Čia visa Žozetė, - pareiškė Klementina. - Gero 
tono liekanos, ir nieko čia nepadarysi. Turtuoliai kal- 
ba taip, kaip ir vaikšto - atsargiai. Iš baimės. Et, dabar 
tu vargeta, Žozete, taigi kalbėk. 


— Galima persikelti iš vietos į vietą kitaip, ne ko- 
jomis, - pasakė Žozetė. - Štai ką norėjau pasakyti. Ir 
greičiau, ir toliau. 

— Kaip? - paklausė Adamsbergas. 

- Klaviatūra. Pavyzdžiui, reikia rasti kažkokią gy- 
venamą vietą - galite pasinaudoti tinklu. 

- Žinau, Žozete, - švelniai atsiliepė Adamsber- 
gas. - Internetu. Tačiau gyvenamos vietos, kurių 
ieškau aš, neprieinamos viešumai. Jos užmaskuotos, 
slaptos, požeminės. 

- Taip, - neryžtingai tarstelėjo Žozetė. - Bet aš ir 
kalbu apie požeminį tinklą. Slaptą tinklą. 

Adamsbergas nutylėjo, nelabai įsitikinęs, kad 
supranta Žozetės žodžius. Tuo pasinaudodama Kle- 
mentina pripylė jam taurę vyno. 

— Ne, Klementina. Po to įvykio aš nebegeriu. 

— Sakykite, ketinate įsivaryti dar vieną alergiją? 
Taurė prie pietų stalo - privalomas dalykas. 

Ir Klementina įpylė. Žozetė tapnojo netvirtas 
kruopų namo sienas, vietoje langų sprausdama į jas 
razinas. 

- Slaptas tinklas, Žozete? - tyliai paklausė Adams- 
bergas. - Jūs taip keliaujate? 

- Žozetė savo požemiais nukanka ten, kur tik 
nori, - pranešė Klementina. - Kartais, žiūrėk, ji Ham- 
burge, o kartais - Niujorke. 

— Kompiuterinis piratas? - priblokštas pasiteiravo 
Adamsbergas. - Programišius? 

- Tiksliau, programišė, - patenkinta patvirti- 
no Klementina. - Žozetė apskabo dručkius ir dali- 

ja džiūsnoms. Per tunelius. Turite išgert šitą taurę, 
Adamsbergai. 

- Tai ir buvo jūsų „pervedimai“ ir „paskirstymai , 
Žozete? - paklausė Adamsbergas. | 

- Taip, - atsakė ji, sutikdama jo žvilgsnį. - Aš su- 
lyginu. 

Dabar Žozetė spraudė į stogą raziną, vaizduojan- 
čią kaminą. 

- Ir kur keliauja tie nusunkti fondai? 

- Vienai sąjungai ir mano atlyginimui. 

- O iš kur jūs tuos fondus semiate? 

- Iš visur po truputį. Iš ten, kur juos užslepia stam- 
būs piniguočiai. Įsmunku į seifus ir nusunkiu. 

- Nepalikdama pėdų? 

- Per dešimtmetį tepatyriau vieną nesklandumą - 
prieš trejetą metų, nes teko veikti paskubomis. Štai 
kodėl aš pas Klementiną. Naikinu savo pėdsakus ir 
jau beveik baigiau. 

- Skubėti neverta, - pasakė Klementina. - Bet jis - 
ypatingas atvejis, jis turi tik šešias savaites. Reikėtų 
nepamiršti. 

Adamsbergas priblokštas stebėjo tą piratą, tą pro- 
gramišių, sukumpusį greta jo, tą smulkutę liesą senu- 
čiukę drebančiomis rankomis. Vardu Žozetė. 

- Kur jūs to išmokote? 

- Kai turi miklius pirštus, viskas susiklosto sa- 
vaime. Klementina man sakė, kad jūs pakliuvote į 
bėdą. Ir dėl Klementinos, jei galiu jums padėti... 

- Žozete, - pertraukė ją Adamsbergas, - ar įsteng- 
tumėte įsiskverbti, pavyzdžiui, į vieno notaro rinkme- 
ną? Peržiūrėti jo duomenis? 

- Tai bazė, - atsiliepė tevas balselis. - Žinoma, 
jeigu jie kompiuterizuoti. 

- Įveikti jų kodus? Apsaugą? Lyg eitumėte kiaurai 
sieną? 

- Taip, - kukliai tarstelėjo Žozetė. 

- Tam tikra prasme kaip vaiduoklis, - užbaigė 
Adamsbergas. 

— Niekur nedingsi, - tarė Klementina. - Juk ant 
sprando jam tupi sumautas vaiduoklis. Ir taip įsi- 
kibęs, kad nustebtum pamatęs. Nežaisk su maistu, 
Žozete, manęs asmeniškai tai nejaudina, bet mano 
tėvui nepatiktų. 


Turkiškai basomis įsitaisęs ant senos gėlėtos sofos, 
Adamsbergas išsitraukė savo naująjį telefoną, kad pa- 
skambintų Danglarui. 

- Atsiprašau, - kreipėsi į jį Žozetė, - skambinate 
patikimam draugui? Kurio linija patikima? 

- Telefonas naujas, Žozete. Ir aš skambinu į mo- 
bilyjį. 

— Mobilųjį susekti sunku, bet jei viršysite aštuonias 
dešimt minučių, verčiau pakeiskite dažnį. Paskolinsiu 
jums savo aparatą, jis tam pritaikytas. Stebėkite laiką 
ir keiskite dažnį, paspausdamas šitą mygtuką. Jūsiškį 
aparatą sutvarkysiu rytoj. 

Adamsbergas, kuriam tai padarė įspūdį, paėmė 
patobulintą Žozetės aparatėlį. 

— Man duotos šešios savaitės, Danglarai. Per jėgą 
išplėštos iš nematomosios Brezijono pusės. 

Danglaras iš nuostabos švilptelėjo. 

— Maniau, abi jo pusės ledinės. 

— Ne, tarp jų esama dulkėto praėjimo. Aš juo pa- 
sinaudojau. Gavau ten ginklą, naują ženklelį, be to, 
iš dalies oficialiai atšauktas stebėjimas. Negaliu lai- 
duoti dėl klausymosi ir judėjimo laisvės. Jei leisiuos 
sučiumpamas, Brezijonas kris drauge su manimi. 
Tačiau, pasirodo, keletą savaičių jis manimi pasitiki. 
Be to, tas vyrukas nykščiu nuspaudžia nuorūką ir 
neapsvyla. Žodžiu, aš negaliu pasmerkti jo pavojui 
ir prieiti prie kartotekos. 

- Vadinasi, tuo užsiimsiu aš? 

- Taip, ir archyvais. Mums reikia užpildyti spragą 
tarp teisėjo mirties ir Šiltigeimo. Tai yra - suieškoti 
visas trijų dūrių žmogžudystes per paskutinius šešio- 
lika metų. Ar galėsite tuo užsiimti? 

— Kaip sekėju - taip. 

- Viską siųskite elektroniniu paštu, kapitone. Mi- 
nutėlę. 

Adamsbergas spustelėjo Žozetės nurodytą myg- 
tuką. 

- Zvimbia, - tarė Danglaras. 

— Aš ką tik pakeičiau dažnį. 

- Sumanu, - tarstelėjo Danglaras. - Mafijos daik- 
čiukas. 

— Aš pakeičiau krantą ir dažnius, kapitone. Dabar 
prisitaikau. 


Vėlai naktį po kiek pradrėkusiomis dygsniuotomis 
antklodėmis Adamsbergas žvelgė į tamsoje žioruo- 
jančius nuodėgulius, mintyse sverdamas milžiniš- 
kas galimybes, kurias jam atvėrė tarp Klementinos 
sienų įsikūrusi senoji elektroninė piratė. Stengėsi 

prisiminti pavardę notaro, kuris tvarkė namo Pirė- 
nuose pardavimą. Tuomet jis ją žinojo. Fiulžanso no- 
taras neišvengiamai turėjo tylėti kaip žemė. Kažkoks 
teisininkas jaunystėje tikriausiai padaręs nežinia kokį 
pažeidimą, o Fiulžansas jį užgniaužęs. Ir nusidėjėlis 
visam gyvenimui kaip vasalas įkrito teisėjui į skreitą. 
Velniai griebtų, kokia jo pavardė? Jis vėl prisiminė 
paauksuotą lentelę, tviskančią ant miesčioniško namo 
fasado, kai buvo atėjęs išsiaiškinti su teisininku dva- 
ro pirkimo datos. Prisiminė jauną, ne daugiau kaip 
trisdešimties metų vyriškį. Jei nusišypsos laimė, jis 
dar tebedirba. 

Paauksuota lentelė susipynė jo akyse su lieps- 
nojančiomis žarijomis. Jis prisiminė - vardas buvo 
kažkoks bedžiaugsmis, liūdnas. Lėtai peržvelgė visas 
abėcėlės raides. Desvo. Metras Žeromas Desvo, no- 
taras. Geležinės teisėjo Fiulžanso rankos nutvertas 
už kiaušių. 


XLIV 


PAKERĖTAS NETIKĖTO ŽOZETĖS pirštų miklumo, 
kios raukšlėtos jos plaštakos virpa virš kompiuterio 
klaviatūros. Ekrane pašėlusiu greičiu rikiavosi nesu- 
skaičiuojamos raidžių ir skaičių voros, o Žozetė į jas 
atsakinėjo lygiai tokiomis pat paslaptingomis eilu- 
tėmis. Aparatas Adamsbergui nebeatrodė toks, kaip 
paprastai, o tarytum kokia didžiulė Aladino lempa, iš 

kurios tuoj išlįs džinas ir paslaugiai pasiūlys išpildyti 
tris norus. Bet su juo reikia mokėti elgtis - o juk se- 
novėje pirmas pasitaikęs kvailys sugebėdavo iš peties 
patrinti lempą skuduru. Norų srityje viskas pasidarė 
kur kas sudėtingiau. 

- Jūsų žmogus labai gerai apsaugotas, - virpančiu 
balseliu tarstelėjo Žozetė - tačiau savoje teritorijoje 
iš jo dingo bet koks drovumas. - Spygliuotų vielų 
užkarda notaro kontorai - kiek daugoka. 

— Tai ne paprasta kontora. Vaiduoklis laiko 
nutvėręs jį už kiaušių. 

- Jeigu taip... 

- Sekasi, Žozete? 

— Keturi blokai vienas po kito. Tokie dalykėliai 
reikalauja laiko. 

Senutės galva kretėjo, kaip ir rankos, ir Adamsber- 
gas svarstė, ar tas senatviškas kretėjimas netrukdo jai 
kaip reikiant įžiūrėti ekrano. Nepamiršdama komi- 
saro atpenėjimo klausimo, Klementina įėjusi pastatė 
padėklą su paplotėliais ir klevų sirupu. Adamsber- 
gas stebėjo Žozetės aprangą, elegantišką gelsvai rusvą 
kostiumėlį ir didžiulius raudonus sportbačius. 

— Kodėl jūs avite sportbačiais? Kad nekeltumėte 
triukšmo požemiuose? 

Žozetė nusišypsojo. Gali būti. Įsilaužėlio apavas - 
lankstus ir patogus. 

- Jai svarbu patogumas, ir tiek, - pasakė Klemen- 
tina. 

- Anksčiau, - tarė Žozetė, - kai buvau ištekėjusi 
už laivų savininko, dabindavausi tik kostiumėliais ir 
perlais. 

- Viskuo, kas prašmatniausia, - pritarė Klemen- 
tina. S 

- Turtingas? - pasiteiravo Adamsbergas. 

— Net nebežinojo, kur kišti pinigus. Viską laikėsi 
sau. Kad padėčiau vargo prispaustiems draugams, 
šen ten nugnybdavau nedidukes sumeles. Taip viskas 
ir prasidėjo. Tuo metu dar nebuvau tokia mitri, ir jis 
mane nutvėrė už rankos. 

- Ir tada kilo nemalonumų? 

— Labai didelių, labai trankių nemalonumų. Po 
skyrybų pradėjau naršyti po jo sąskaitas, paskui pa- 
galvojau: jeigu nori kažko pasiekti, Žozete, reikia leis- 
tis į plačius vandenis. Ir po truputį viskas susiklostė. 
Šešiasdešimt penkerių jau buvau pasirengusi išplaukti 
į atvirą jūrą. 

— Kur susipažinote su Klementina? 

- Blusų turguje prieš gerus trisdešimt penkerius 
metus. Mano vyras padovanojo man antikvarinę par- 
duotuvę. 

- Ir ne tam, kad dykinėtų, - patikslino Klemen- 
tina, kuri stovėdama tikrino, ar Adamsbergas valgo 
paplotėlius. - Viskas aukščiausio stiliaus, ne kokie 
niekalai. Tai smagumėlis buvo, tiesa, Žozetėle? 

- Štai mūsų notaras, - pasakė Žozetė, pirštu ro- 
dydama į ekraną. 

— Pačiu laiku, - pratarė Klementina, nė karto gy- 
venime neprisilietusi klaviatūros. 

- Juk taip, tiesa? Metras Žeromas Desvo ir Co, 
Siušė bulvaras, Paryžius. 

- Jūs pas jį įėjote? - sužavėtas paklausė Adams- 
bergas, prisitraukdamas kėdę. 

— Taip pat jaukiai, kaip į savo namus. Labai stambi 
firma, septyniolika partnerių ir daugybė dosjė. Auki- 
tės sportbačiais - keliaujame panaršyti. Kokia, sakėte, 
pavardė? 

- Fiulžansas, Onorė Gijomas. 

- Duomenų keletas, - po kiek laiko pranešė Žo- 
zetė. - Bet po 1987 metų - nieko. 

— Nes jis mirė. Tikriausiai pakeitė pavardę. 

— Po mirties tai privaloma? 

— Manau, tai priklauso nuo to, ką turi nuveikti. Ar 
radote tokį Maksimą Leklerką, sudariusį prekybinį 
sandėrį 1999 metais? 

- Taip, - po trumpos pauzės atsiliepė Žozetė. - Jis 
įsigijo sodybą Schloss Žemutinio Reino provincijoje. 
Tai ir viskas šia pavarde. 


Po penkiolikos minučių Žozetė pateikė Adams- 
bergui visą Tridančio nuo 1949 metų įsigyto nekil- 
nojamojo turto sąrašą - Desvo firma užsiėmė visomis 
ankstesnėmis jo bylomis. Taigi tas pats vasalas tvarkė 
teisėjo reikalus ne tik iki jo mirties, bet ir iš anapus, 
iki neseniai įvykusio Schloss pirkimo. 

Adamsbergas virtuvėje pagal Klementinos nuro- 
dymus mediniu šaukštu plakė kiaušinių kremą. Tai 
reiškė sukti šaukštą be pertraukų pastoviu greičiu, 
rašant prikaistuvyje aštuonetukus. Itin reikšmingi 
nurodymai - kad nesušoktų gumuliukai. Nuosavybių 
adresai ir pavadinimai patvirtino tai, ką jis jau žinojo 
apie teisėjo praeitį. Visi jie atitiko kiekvieną „trijų 
dūrių“ nusikaltimą, kuriuos Adamsbergas buvo at- 
kapstęs per ilgą savo tyrimą. Dešimt metų Fiulžansas 

teisėjavo Atlanto Luaros departamento apygardoje, 
įsikūręs Ormųy pilaitėje. 1949 metais trisdešimt kilo- 
metrų nuo tos vietos jis nusmeigė savo pirmąją auką, 
dvidešimt aštuonerių metų vyriškį, Žaną Pjerą Espirą. 
Po ketverių metų toje pat srityje labai panašiomis 
į Elizabetės Vind žmogžudystę aplinkybėmis buvo 
nužudyta mergina, Ani Lefebiur. Nusikaltimą teisėjas 
pakartojo po šešerių metų, perverdamas šakėmis jau- 
nuolį, Dominiką Vantu. Kaip tik tada Pilaitė apdairiai 
buvo parduota. Tuomet Fiulžansas įsikūrė antroje 
savo apygardoje, Endro ir Luaros departamente. No- 
taro dokumentai liudija jį pirkus nedidelę XVII am- 
žiaus pilaitę, Bokštelius. Savo naujojoje teritorijoje jis 
nudobė du žmones: keturiasdešimt septynerių metų 
Žiuljeną Subizą ir po ketverių metų senį, Rožė Lantre- 
tjeną. 1967 metais jis palieka šią sritį ir įsikuria Dvare, 
Adamsbergo gimtajame kaime. Prieš nužudydamas 
Lizą Otan jis išlaukė šešerius metus. Šį kartą grėsmė, 
kurią sukėlė jam jaunasis Adamsbergas, pastūmėjo 
teisėją nedelsiant palikti tas vietas ir įsikurti Dor- 
donėje, Balandinėje. Adamsbergui buvo žinoma ta 
turtinga, prašmatni sodyba, į kurią, kaip ir Šiltigei- 
me, jis atvyko per vėlai. Teisėjas jau buvo pasipustęs 
padus, prieš tai nugalabijęs trisdešimt penkerių metų 
Danielį Mestrą. 

Paskui Adamsbergas aptiko jį Šarante po Žanos 
Lesar, penkiasdešimt šešerių metų amžiaus, žmogžu- 
dystės. Tąsyk jis pasirodė mitresnis ir rado Fiulžansą 
naujajame jo būste, Mofūro bokšte. Pirmą kartą po 
dešimties metų jis vėl pamatė tą žmogų, ir jo spin- 
dulingas autoritetas nebuvo nė trupučio priblėsęs. 

Teisėjas išsityčiojo iš jaunojo inspektoriaus kaltinimų 
ir pagrasino jam įvairiausiomis dangiškomis ir že- 
miškomis sankcijomis, jei šis nesiliaus jam įkyrėjęs. 
Teisėjas turėjo du naujus šunis, dobermanus, kurių 
įnirtingas skalijimas aidėjo iš šunidės. Adamsbergą 
nusmelkė teisėjo žvilgsnis - jį atremti buvo ne ką len- 
gviau nei tada, kai jam buvo aštuoniolika, Dvare. Jis 
išvardijo aštuonias žmogžudystes, kuriomis kaltino 
teisėją, nuo Žano Pjero Espiro iki Žanos Lesar. Tada 
Fiulžansas įrėmė jam į krūtinę lazdelę, versdamas jį 
trauktis atgal, ir atlaidžiai mandagiu tonu tarstelėjo 
keletą baigiamųjų žodžių: 

— Neliesk manęs, nesiartink prie manęs. Panorė- 
siu —- žaibu tave nutrenksiu. 

Paskui, pasidėjęs lazdelę ir išsitraukęs šunidės rak- 
tus, pakartojo lygiai tuos pačius žodžius, kaip prieš 
dešimtį metų kluone. 

- Pirmyn, jaunuoli. Skaičiuoju iki keturių. 

Kaip ir tada, Adamsbergas nurūko, genamas 
nežabotų dobermanų. Traukinyje atgavo kvapą, iš 
visos širdies koneveikdamas teisėjo pompastišku- 
mą. Tasai tipas, besinešąs dideliu ponu, nesutrins 
jo į miltus vien savo lazdelės bakstelėjimu. Jis tęsė 
medžioklę, bet Fiulžansas netikėtai, staigiai dingo 
iš Mofūro bokšto. Ir tik po ketverių metų išgirdęs 
apie jo mirtį, Adamsbergas sužinojo, kad jis buvo 
įsikūręs nuosavame name Rišeljė, Endro ir Luaros 
departamente. 

Adamsbergas stropiai raitė kiaušinių kreme aš- 
tuonetukus. Tam tikru atžvilgiu šis procesas padėjo 
jam nesvyruoti, nematyti savęs demoniškame kailyje 

Tridančio, persmeigiančio Noelą tame take lygiai taip, 
kaip tai būtų padaręs Fiulžansas. 

Nepaliaudamas sukti medinio šaukšto, klausyda- 
masis taikaus jo bilsnojimo, komisaras rikiavo būsimą 
požemių dalį, kurią turi ištirti su Žozete. Jis suabejojo 
jos gebėjimais, tardamas, kad nukaršusi senučiukė 
bus pasinėrusi į perdėtai iliuzinį gyvenimą. Bet iš 
tikrųjų kadais buržuazinių manierų Žozetės kūne 
buvo įsikūręs akiplėšiškas ir patyręs programišius. 
Adamsbergas tiesiog ja gėrėjosi. Kai plakinys kaip 
reikiant sutirštėjo, jis nukėlė prikaistuvį nuo ugnies. 
Jam bent jau pavyko nesugadinti kiaušinių kremo. 


Jis pasiėmė piratiškąjį Žozetės mobilųjį ir paskam- 
bino Danglarui. 

- Kol kas nieko, - pasakė jo pavaduotojas. - Tam 
reikia labai daug laiko. 

— Aš radau trumpesnį kelią, kapitone. 

— Dulkėtą? 

- Tvirtą kelią. Fiulžanso nekilnojamuoju turtu už- 
siėmė tas pats notaras, jo vasalas. Taip pat jo sekėjo 
pirkiniais, - pridūrė jis atsargiai, - bent jau Agno 
Schloss įsigijimu. 

— Kur jūs, komisare? 

— Notaro kabinete Siušė bulvare. Vaikštinėju čia kur 
panorėjęs. Apsiavęs sportbačiais, kad nekelčiau triukš- 
mo. Vilnoniai kilimai, lakuotos kartotekų spintos ir 
ventiliatoriai. Viskas, kas gali būti prašmatniausio. 

- Štai kaip. 

— Tačiau po teisėjo mirties pirkimo sandėriai buvo 
sudaromi kitais vardais, pavyzdžiui, Maksimo Le- 

klerko. Taigi turiu galimybę atsekti juos per šešiolika 
pastarųjų metų, bet su sąlyga, kad sukursiu pavardes 
ir vardus, galimus susieti su Fiulžansu. 

- Taip, - pritarė Danglaras. 

- Bet nesugebu. Nieko neišmanau apie etimologiją. 
Ar galėtumėte sudaryti man sąrašą žodžių, kurie 
sietųsi su žaibu, griaustiniu, šviesa, o dar su didybe, 
galia - kaip Maksimas Leklerkas? Užrašykite viską, 
kas jums ateis į galvą. 

— Nebūtina užrašinėti, galiu jums pasakyti tuoj 
pat. Turite kokį rašiklį? 

- Pirmyn, kapitone, - ir vėl sužavėtas tarstelėjo 
Adamsbergas. 

— Galimybių nėra daug. Tai, kas susiję su šviesa*: 
Liusas, Liusjenas, Liusnė ir kitos formos, taip pat 
Flamas, Flambaras. Šviesumas - darinys iš clarus: 
spindintis, garsus. Paimkime Klerą, Klarą, dar gali 
būti maloniniai Klarė, Klerė. O dėl didybės sampratos 
pabandykite Mesmė ar Mesmenas - formas, kilusias 
iš Maksimo, Maksimeno, Maksimiljeno. Peržvelkite ir 
Legranus, Mažoralius, Mažorelius arba dar Mestro ir 
Mestrodą - iškreiptas formas, reiškiančias „aukštesnis“, 
„nuostabus“. Pridurkite dar Primatą, ta pačia proga ir 
menkinamuosius jo variantus, kaip Primaras ar Pri- 
mo. Be to, pabandykite Ogiustą, Ogiusteną - didybę. 
Nepamirškite ir vardų, reiškiančių didybę perkeltine 
prasme, kaip Aleksandras, Aleksas, Cezaris ar Napo- 
leonas, nors pastarasis būtų per daug pretenzingas. 


* La lumiėre, la clartė - šviesa, flamboyant - žibantis, žėrintis, Auguste - 
didingas. (Pranc.) 

Adamsbergas nedelsdamas nunešė sąrašą Žo- 
zetei. 

- Ieškant galimų pirkėjų laikotarpyje tarp teisėjo 
mirties ir Maksimo Leklerko pirkinio, reikėtų visa tai 
įvairiai derinti tarpusavyje. Turint galvoje nuosavybę: 
pilaites, dvarelius, sodybas - visus atokius! 

- Supratau, - pasakė Žozetė. - Dabar mes perse- 
kiojame vaiduoklį. 

Spausdamas ant kelių rankas, Adamsbergas 
susijaudinęs laukė, kol senoji dama baigs paslaptin- 
gas savo manipuliacijas. 

— Turiu tris, kurie galėtų tikti, - pranešė ji. - Tu- 
riu ir Napoleoną Grandeną, bet mažame butuke 
Kurneve. Nemanau, kad tai būtų jūsiškis. Jūsų vai- 
duoklis - ne kokia proletarinė šmėkla, tą aiškiai su- 
pratau. Užtat aptinku tokį Aleksandrą Klarą, kuris 
1988 metais įsigijo dvarą Vandėjoje, kaip tik Sen 
Fiulžano bendruomenėje. Pardavė jį 1993-aisiais. 
Dar Liusjenas Legranas, valdų Piuji dė Dome, Pionsa 
bendruomenėje, savininkas nuo 1993 iki 1997 metų. 
Ir Ogiustas Prima prašmatniame būste šiaurėje, So- 
lesmo bendruomenėje, nuo 1997 iki 1999 metų. Po jo 
Maksimas Leklerkas - nuo 1999-ųjų iki dabar. Datos 
seka viena po kitos, komisare. Visa tai jums atspaus- 
dinsiu. Tik duokite laiko pašalinti mūsų pėdsakams 
nuo kilimo. 

— Pričiupau jį, Danglarai, - pranešė Adamsbergas, 
uždusęs nuo savo požeminių guitynių. - Pirmiau- 
sia patikrinkite, ar tų vardų tikrai nėra tarp civilinės 
būklės įrašų: Aleksandras Klaras, gimęs 1935 me- 
tais, Liusjenas Legranas - 1939-aisiais ir Ogiustas 

Prima - 1931 metais. Dėl žmogžudysčių: iššukuokite 
nuo penkių iki šešiasdešimties kilometrų spinduliu 
Sen Fiulžano Vandėjoje, Pionsa Piuji dė Dome ir So- 
lesmo šiaurėje komunas. Supratote? 

— Taip viskas judės kur kas greičiau. Turite datas? 

— Pirma žmogžudystė - 1988-1993 metų laikotar- 
pis, antra - 1993-1997-ieji ir trečia - 1997-1999 me- 
tai. Nepamirškite, labai įtikima, kad paskutiniai 
nusikaltimai padaryti netrukus prieš nuosavybės 
pardavimą, tai yra 1993 metų pavasarį, 1997-ųjų 
žiemą ir 1999 metų rudenį. Pirmiausia taikykite į 
tą laiką. 

- Vis neporiniai metai, - pastebėjo Danglaras. 

— Jis juos mėgsta. Kaip ir skaičių „trys“, ir 
tridantį. 

- Sekėjo idėja galbūt ne tokia ir bloga. Ji įgauna 
pavidalą. 

Vaiduoklio idėja, pataisė Adamsbergas, išjungda- 
mas telefoną. Žozetei atskleidžiant jos irštvas, šmė- 
kla žaibiškai ėmė įgauti pavidalą. Jis nekantraudamas 
laukė Danglaro skambučio, žingsniuodamas pirmyn 
atgal po mažąjį namelį su sąrašu rankoje. Klementina 
pasveikino jį dėl kiaušinių kremo. Bent tiek. 

— Bloga naujiena, - pranešė Danglaras. - Apygar- 
dos komisaras susisiekė su Lalibertė - tai yra Legalitė, 
jis laikosi savo - kad jo šio to paklaustų. Brezijonas 
man pareiškė, kad vienas iš dviejų taškų jūsų naudai 
ką tik atkrito. Lalibertė tikina apie jūsų amneziją suži- 
nojęs iš bendrabučio sargo. Jūs jam minėjęs muštynes 
tarp čiukų ir gaujos. Tačiau kitą dieną, pridūrė sargas, 
labai nustebote sužinojęs, kelintą valandą grįžote. Jau 

nekalbant apie tai, kad čiukų ir gaujos susidūrimas - 
melas, o jūsų rankos buvusios kruvinos. Iš to Laliber- 
tė padarė išvadą, kad jūs keletui valandų praradote 
atmintį, nes manėtės sugrįžęs gerokai anksčiau ir pa- 
melavote sargui. Taigi jokio anoniminio skambučio, 
jokio skundiko, nieko. Viskas žlunga. 

- Ir Brezijonas atšaukia duotąjį laiką? - priblokštas 
paklausė Adamsbergas. 

- Apie tai jis nekalbėjo. 

— O žmogžudystės? Ką nors turite? 

- Tik žinau, kad tokio Aleksandro Klaro niekada 
nė būti nebuvę, ne ką labiau negu Liusjeno Legrano ir 
Ogiusto Prima. Tai iš tikrųjų pseudonimai. Daugiau 
nieko per tą apygardos komisaro maišalienę nespėjau. 
O dar ką tik užgriuvo žmogžudystė Šato gatvėje. Per- 
sona iš politinių sluoksnių. Nežinau, kada rasiu laiko 
prisėsti prie Sekėjo. Apgailestauju, komisare. 

Adamsbergas išjungė telefoną, palaužtas nevilties. 
Paprasčiausias nemigos kamuojamas sargas. Ir nea- 
bejotinos Lalibertė išvados. 

Viskas žlugo, plonytė jo vilties gija nutrūko. Jokio 
įskundėjo, jokio apmąstyto plano. Apie jo prarastą 
atmintį superintendantui niekas nepranešė. Taigi 
niekas nepasistengė, kad jis ją prarastų. Šioje by- 
loje nėra jokio trečiojo asmens, veikiančio šešėlyje. 
Jis neišvengiamai buvo vienas su šakėmis po ranka 
ir grėsminga Noela priešais. Ir nuožmia beprotybe 
galvoje. Galbūt kaip jo brolis. Arba brolio pavyzdžiu. 
Klementina priėjo prie jo ir tylėdama padavė por- 
tveino stiklinę. 

— Pasakok, vyruti. 

Ir- Adamsbergas papasakojo - blankiu balsu, nu- 
delbęs akis į grindis. 

- Taip mąsto farai, - švelniai tarstelėjo Klementi- 
na. - O farų ir jūsų samprotavimas - ką gi, du skir- 
tingi dalykai. 

- Aš buvau vienas, Klementina, vienas. 

- Na, ką jūs žinote, juk neprisimenate. Ar tikrai su 
Žozete užspendėte tą prakeiktą vaiduoklį? 

- Ir ką tai keičia, Klementina? Aš buvau vienas. 

— Tai juodos mintys, ne kas kita, - pareiškė Kle- 
mentina, sprausdama jam į ranką stiklinę. - Ir nėra 
ko urbinti peiliu žaizdos. Verčiau grįžti su Žozete į 
požemius, o be to - išgert šitą portveiną. 

Žozetė, kuri visą tą laiką tylėdama sėdėjo prie židi- 
nio, atrodo, norėjo kažką pasakyti, bet apsigalvojo. 

- Visada tau sakiau, Žozete - nelaikyk užspaudusi, - 
patarė jai Klementina, įsikandusi cigaretę. 

- Tai opus dalykas, - paaiškino Žozetė. 

—- Mums nebe opumai galvoj, ar nesupranti? 

- Aš pagalvojau, kad jei ponas Danglaras - juk to- 
kia jo pavardė, tiesa? - negali tirti šių žmogžudysčių, 
mes galėtume imtis to patys. Bėda ta, kad tada gau- 
tume pasikapstyti po žandarmerijos archyvus. 

— Nair kas tau kliudo? 

- Jis. Jis - komisaras. 

- Jau nebe, Žozete. Šimtą kartų reikia tau kartoti. 
O be to, žandarai ir farai - skirtingi dalykai. 

Adamsbergas pakėlė į senutę nusiminusį žvilgsnį. 

- Galėtumėt, Žozete? 

- Vieną kartą buvau įėjusi į FTB - tik juokais, kad 
atsipalaiduočiau. 

- Neatsiprašinėk, Žozete. Atsipalaiduoti - nieko 
bloga. 

Adamsbergas su augančia nuostaba nužvelgė tą 
smulkutę moterytę - trečdaliu buržua, trečdaliu 
baikštuolę, trečdaliu programišę. 


Po vakarienės, kurią Klementina sukimšo Adams- 
bergui per jėgą, Žozetė ėmėsi policijos rinkmenų. 
Šalia pasidėjo užrašus su trimis datomis: 1993-ųjų 
pavasaris, 1997-ųjų žiema ir 1999 metų ruduo. Kart- 
kartėmis Adamsbergas prieidavo pažiūrėti, kaip juda 
darbas. Vakare ji pakeitė sportbačius didžiulėmis 
minkštomis pilkomis šlepetėmis, ir su jomis trapios 
Žozetės kojos atrodė kaip drambliukės. 

- Stipriai apsaugotos? 

- Visur sargybos bokšteliai - to ir reikėjo tikėtis. 
Būtų ten mano byla, nenorėčiau, kad pirma pasipai- 
niojusi senė su sportbačiais tenai šniukštinėtų. 

Klementina nuėjo gulti, ir Adamsbergas liko vie- 
nas prieš židinį, narstydamas pirštus, įsmeigęs akis 
į liepsną. Jis neišgirdo, kaip prie jo priėjo Žozetė - 
šlepetės slopino jos žingsnius. 

- Štai, komisare, - tepratarė Žozetė, rodydama 
jam lapą - kukliai, kaip sąžiningai atlikęs darbą ir 
nesuvokiantis savo talento žmogus, tiesiog suplakęs 
kiaušinių kremą, sukdamas kompiuteryje aštuonetu- 
kus. - 1993 metų kovą trisdešimt du kilometrai nuo 
Sen Fiulžano - keturiasdešimtmetė moteris, Žislena 
Mater, nužudyta savo namuose trimis smūgiais. Ji 
gyveno viena kaimo namelyje. 1997-ųjų vasarį dvi- 
dešimt keturi kilometrai nuo Pionsa - mergina, nu- 

žudyta trimis ylos dūriais į pilvą, Silviana Braziljė. 
Sekmadienio vakarą ji viena stotelėje laukė autobu- 
so. 1999 metų rugsėjį - šešiasdešimt šešerių metų 
vyriškis, Žozefas Fevras, trisdešimt kilometrų nuo 
Solesmo: Trys peilio smūgiai. 

— Kaltininkai? - paklausė Adamsbergas, imdamas 
lapą. 

- Čia, - virpančiu pirštu bakstelėjo Žozetė. - Sil- 
pnaprotė girtuoklė, įsikūrusi miško lūšnoje, vietinių 
laikoma ragana. Dėl jaunosios Braziljė jie sulaikė be- 
darbį, nuolatinį Sent Elua le Mino netoli Pionsa baro 
lankytoją. O dėl Fevro žmogžudystės suėmė eigulį, 
sudribusį ant suolo Kambrė priemiestyje - kraujyje 
alkoholis, kišenėje peilis. 

- Amnezija? 

- Visiems trims. 

- Ginklai nauji? 

- Visais trimis atvejais. 

- Nuostabu, Žozete. Dabar mes sekame jo pėdomis 
nuo Ormų pilaitės 1949-aisiais iki Šiltigeimo. Dvylika 
žmogžudysčių, Žozete, dvylika. Įsivaizduojate? 

— Su Kvebeko žmogžudyste trylika. 

- Aš buvau vienas, Žozete. 

— Su savo padėjėju jūs kalbėjotės apie sekėją. Jei 
jis po teisėjo mirties nužudė keturis kartus, kodėl 
negalėjo nužudyti ir Kvebeke? 

- Dėl paprastos priežasties, Žozete. Jeigu jis 
pasistengė nukakti iki Kvebeko, vadinasi, tam, kad 
mane užspęstų kaip kitus keturis atpirkimo ožius. 
Jei kažkoks sekėjas ar varžovas perėmė Fiulžanso 
deglą, tai todėl, kad garbina teisėją ir besąlygiškai 


327 


trokšta užbaigti jo darbą. Bet tas vyras ar moteris, net 
ir apnuodytas Fiulžanso, nėra Fiulžansas. Šis manęs 
nekentė ir troško mano žūties. Bet anas, tas kitas, 
sekėjas, tos pačios neapykantos nepuoselėja - jis 
manęs nepažįsta. Užbaigti teisėjo seriją - vienas da- 
lykas, o žudyti tam, kad įteiktum mane kaip dovanėlę 
mirusiajam - kitas. Aš tuo netikiu. Štai kodėl sakau 
jums, kad buvau vienas. 

— Klementina sako, kad tai juodos mintys. 

- Bet teisingos. Ir jeigu yra koks sekėjas, tai jis 
nesenas. Garbinti būdinga jaunatvei. Galime tvirtinti, 
kad dabar jam būtų koks trisdešimt keturiasdešimt 
metų. Tos kartos žmonės nerūko pypkės arba labai 
retai. Schloss gyventojas rūkė pypkę, o jo plaukai buvo 
žili. Ne, Žozete, sekėju aš netikiu. Tai akligatvis. 

Žozetė ritmingai siūbavo savo pilkąją šlepetę, bil- 
snodama koja į plytelių grindis. 

— Nebent, - pratarė patylėjusi, - įtikėtumę gyvai- 
siais numirėliais. | 

— Nebent. 

Abu ilgam nutilo. Žozetė žarstė ugnyje žarijas. 

- Pavargusi, Žozetėle? - pasiteiravo Adamsbergas 
ir pats nustebo, girdėdamas save vartojant Klemen- 
tinos žodžius. 

— Naktimis aš dažnai klajoju. 

— Paimkite tą žmogų, Maksimą Leklerką, Ogiustą 
Prima ar kuo jis ten būtų vardu. Po teisėjo mirties 
jis tapo nematomas. Arba sekėjas stengiasi išsaugoti 
Fiulžanso regimybę, arba mūsų gyvasis numirėlis 
nenori atskleisti savo veido. 

— Kadangi jis miręs. 

— Tikrai taip. Per ketverius metus niekam nepa- 
vyko pamatyti Maksimo Leklerko. Nei agentūros 
darbuotojams, nei kambarinei, nei sodininkui, nei 
laiškanešiui. Visi reikalai už namų ribų būdavo pa- 
tikimi jo ūkvedei. Savininkas perduodavo nurody- 
mus laiškeliais, progai pasitaikius telefonu. Tad ne- 
matomam likti įmanoma, nes jam tai pavyko. Ir vis 
dėlto, Žozete, manau, kad negalima visiškai dingti 
žmonėms iš akių. Porai metų - galbūt, bet ne penke- 
riems, ne šešiolikai. Tai gali pavykti, bet su sąlyga, jei 
neatsižvelgsi į gyvenimo staigmenas, skubius atvejus, 
kažką netikėto. O per šešiolika metų to pasitaiko. Ir 
peržvelgę tuos šešiolika metų mes tikriausiai atrasime 
kažką netikėto. 

Žozetė klausėsi kaip stropi programišė, laukdama 
tikslesnių nurodymų, linguodama galvą ir šlepetę. 

- Aš mąstau apie gydytoją, Žozete. Ūmi liga, kri- 
timas, žaizda. Netikėtumas, privertęs skubiai kviestis 
gydytoją. Jei toks atvejis buvo, tas žmogus nebūtų 
kvietęsis vietinio gydytojo. Būtų kreipęsis į anoni- 
minę tarnybą, į greitąją pagalbą, į tuos, kuriuos jūs 
matote tik kartą ir kurie tuoj pat jus pamiršta. 

- Suprantu, - tarė Žozetė. - Bet tokios tarnybos 
tikriausiai nesaugoja savo archyvų ilgiau kaip kokius 
penkerius metus. 

- Tai verstų mus apsiriboti tik Maksimu Leklerku. 
Tai yra - reikia pasisukinėti po greitąsias Žemutinio 
Reino sektoriuje ir paieškoti galimo gydytojo iškvie- 
timo į Schloss pas gyvąjį numirėlį. 

Žozetė pakabino žarsteklį į vietą, pasitaisė aus- 
kariukus, pasiraitojo elegantiško nertinio rankoves. 

Pirmą valandą nakties ji vėl įjungė savo aparatą. 
Adamsbergas liko vienas prieš židinį, įmetė į jį porą 
pliauskų, įsitempęs kaip būsimas tėvas per gimdy- 
mą. Naujas prietaras: laikytis atokiau nuo Žozetės tol, 
kol ji spragsi Aladino lempa. Būdamas šalia jis per 
daug bijojo įžvelgti jos veide nusiminimo grimasą, 
nusivylimo išraišką. Laukė nejudėdamas, mintimis 
vaiduokliškame nešuliniame take. Ir tik kabindama- 
sis menkutės vilties, kurią akutė po akutės nėrė jam 
slapta tos senučiukės žvalgyba. Kurią jis skaidulėlė po 
skaidulėlės klojo į savo minčių korio akutes. Melsda- 
masis, kad skląsčiai išsilydytų kaip tirpstantis švinas 
mažosios programišės genialumo liepsnose. Buvo 
užsirašęs terminus, kuriuos ji vartojo, apibrėždama 
šešis tų skląsčių atsparumo laipsnius pagal sunkumą: 
juokų darbas, kebeknė, kietas riešutėlis, spygliuotos 
vielos, betonas, sargybos bokšteliai. Ir vieną dieną ji 
įveikė FTB sargybos bokštelius. Jis atsitiesė, išgirdęs 
koridoriuke čiūžčiojančias šlepetes. 

- Štai, - pranešė Žozetė. - Kietokas riešutėlis, bet 
įveikiamas. 

— Sakykite greičiau, - stodamasis paprašė Adams- 
bergas. 

— Maksimas Leklerkas buvo išsikvietęs greitąją 
pagalbą prieš dvejus metus, rugpjūčio 17-ąją 11.40. 
Septyni vapsvų gyliai - pavojingas kaklo ir apatinės 
veido dalies sutinimas. Septyni gyliai. Daktaras pri- 
sistatė per penketą minučių. Pakartotinai užsuko pas 
jį aštuntą valandą vakaro ir sušvirkštė antrą injekciją. 
Turiu mediko pavardę: Vensanas Kurtenas. Leidau 
sau atkapstyti jo asmens duomenis. 

Adamsbergas uždėjo rankas Žozetei ant pečių. 
Delnais jautė jos kaulelius. 

- Pastaruoju laiku mano gyvenimą valdo burti- 
ninkių rankos. Jos mėčioja jį viena kitai kaip kamuolį 
ir tolydžio išgelbsti nuo pragarmės. 

- Tai nemalonu? - rimtai paklausė Žozetė. 


Jis prižadino savo pavaduotoją antrą valandą nak- 
ties. 

— Nesikelkite, Danglarai. Aš tik noriu perduoti 
jums žinią. 

— Miegu toliau ir klausausi. 

— Po teisėjo mirties spaudoje pasirodė daug jo 
nuotraukų. Parinkite keturias - dvi iš profilio, vieną 
iš priekio ir vieną trim ketvirčiais - ir paprašykite, kad 
laboratorija atliktų dirbtinį veido pasendinimą. 

— Kiekvienoje geroje enciklopedijoje rasi puikių 
kaukolės piešinukų. 

— Reikalas rimtas, Danglarai, ir neatidėliotinas. 
Paprašykite, kad penktąjį portretą, iš priekio, pada- 
rytų patinusiu kaklu ir veidu, tarsi žmogų būtų su- 
gėlusios vapsvos. 

- Jei taip norite, - fatališkai pratarė Danglaras. 

— Atsiųsdinkite nuotraukas man, kai tik galėsite. 
Ir nebeieškokite trūkstamų Žmogžudysčių, turiu vi- 
sas tris, atsiųsiu jums naujųjų aukų vardus. Miegokit 
toliau, kapitone. 

— Aš ir nebuvau atsibudęs. 

XLV 


SUKLASTOTAME POLICININKO liudijime Brezijo- 
nas buvo suteikęs jam sunkiai įsimenamą vardą. Prieš 
skambindamas gydytojui Adamsbergas pašnibždom jį 
persiskaitė. Atsargiai ištraukė mobilųjį. Nuo to laiko, 
kai programišė „patobulino“ jo telefoną, iš jo į visas 
puses stirksojo šeši raudonų ir žalių laidelių galai - it 
koks vabzdys, iškėtojęs kojeles - ir du mygtukėliai 
keisti dažniams, tikros vabzdžio akys. Adamsbergas 
elgėsi su juo kaip su slaptingu skarabėju. Šeštadie- 
nio rytą, dešimtą valandą, daktarą Kurteną jis rado 
namuose. 

—- Komisaras Deni Lamprua, - prisistatė Adams- 
bergas. Paryžiaus kriminalinis skyrius. 

Gydytojai, dažnai trukdomi skrodimo ar laidojimo 
klausimais, ramiai reaguoja į Kriminalinio skyriaus 
policininkų skambučius. 

— Kokiu klausimu? - abejingai pasiteiravo daktaras 
Kurtenas. 

— Prieš dvejus metus, rugpjūčio septynioliktąją, jūs 
suteikėte pagalbą pacientui dvidešimt kilometrų nuo 
Šiltigeimo, sodyboje, vadinamoje Schloss. 

- Minutėlę, komisare. Ligonių, kuriuos lankau, 
aš neprisimenu. Kartais per dieną turiu dvi dešim- 
tis iškvietimų ir labai retai kada vėl pamatau savo 
pacientus. 

— Bet tą žmogų septynis kartus sugėlė vapsvos. 
Sutinimas buvo alerginio pobūdžio, būtinai reikėjo 
dusyk sušvirkšti vaistus - vieną sykį iš karto po pietų, 
kitą - po aštuntos valandos vakaro. 

- Taip, prisimenu tą atvejį, nes vapsvos retai kada 
puola būriu. Nerimavau dėl to seneliuko. Suprantate, 
jis gyveno vienas. Tačiau nesutiko, kad dar kartą jį 
aplankyčiau - užsispyręs kaip mulas. Vis dėlto apė- 
jęs ligonius pas jį užsukau. Jis buvo priverstas mane 
įsileisti, nes dar sunkiai kvėpavo. 

-— Ar galėtumėte jį aprašyti, daktare? 

- Vargiai. Matau šimtus veidų. Regis, aukštas Ži- 
laplaukis senis, orios laikysenos. Daugiau nieko ne- 
galiu pasakyti - veidas buvo tynės deformuotas iki 
pat skruostų. 

- Turiu jums keletą nuotraukų. 

— Atvirai kalbant, tai laiko gaišimas, komisare. 
Visa tai, išskyrus vapsvų antpuolį, labai miglota. 


Iškart po vidurdienio, nešinas pasendinto teisė- 
jo portretais, Adamsbergas skubėjo į Rytų stotį. Ir 
vėl Strasbūro kryptis. Kad paslėptų veidą ir plikę, jis 
užsimaukšlino kanadietišką ausinę, kurią buvo jam 
nupirkęs Bazilis - gerokai per šiltą vėl grįžusiam 
švelniam vandenyno orui. Gydytojui tikrai pasirodys 
keista, jei jis atsisakys ją nusiimti. 

Kurtenui nebuvo prie širdies ta priverstinė apklau- 
sa, ir Adamsbergas jautė sugadinęs jam savaitgalį. 

Vyrai įsitaisė popieriais užversto stalo gale. Kurte- 
nas buvo jaunyvas, sugižęs ir jau mažumą tuktelėjęs. 
Senio ir vapsvų atvejis jo nedomino, ir jis nepasitei- 
ravo šio tyrimo motyvų. Adamsbergas išdėliojo prieš 
jį teisėjo portretus. 

- Pasendinimas ir patinimas - dirbtiniai, - tarė 
paaiškindamas, kodėl nuotraukos tokios savotiškos. — 
Tas žmogus jums ką nors primena? 

— Komisare, - paklausė gydytojas, - ar pirmiau 
nenorėtumėt nusirengti? 

— Norėčiau, - atsiliepė Adamsbergas, jau pradėjęs 
prakaituoti po savo šiaurietiška kepuraite. - Tiesą 
sakant, vienoje kameroje pasigavau utėlių ir dabar 
pusė mano galvos nuskusta. 

- Keistas gydymo būdas, - tarstelėjo gydytojas, kai 
Adamsbergas atidengė galvą. - Kodėl nenusiskutote 
visos galvos? 

— Manimi užsiėmė vienas draugas, buvęs vienuo- 
lis. Todėl taip ir nutiko. 

- Šit kaip, - sutrikęs pratarė gydytojas. 

Kiek padvejojęs žmogelis grįžo prie fotografijų. 

- Šita, - pareiškė netrukus, pridėjęs pirštą prie 
teisėjo nuotraukos iš kairiojo profilio. - Tai mano 
seneliukas su vapsvomis. 

- Sakėte, tik miglotai jį prisimenate. 

- Jį, bet ne jo ausį. Anomalijas gydytojai įsimena 
geriau, negu pačius veidus. Puikiai prisimenu kairiąją 
jo ausį. 

— Kojai trūko? - pasiteiravo Adamsbergas, palin- 
kdamas prie nuotraukos. | 

- Šitas vidurinis vingis, štai čia. Tikriausiai vy- 
rukui vaikystėje operavo atlėpusias ausis. Tais laikais 
ši operacija ne visad pavykdavo. Liko susipumpu- 
ravęs randas, o išorinė ausies kriauklės rumbė defor- 
muota. 

Nuotraukos buvo iš tų laikų, kai teisėjas dar ėjo 
savo pareigas. Tada jis trumpai kirposi plaukus, ir jie 
nedengė ausų. Adamsbergas pažino teisėją tik po to, 
kai šis atsistatydino ir jau nešiojo ilgesnius plaukus. 

— Turėjau nubraukti plaukus, kad apžiūrėčiau visą 
tynę, - paaiškino Kurtenas. - Taip ir pastebėjau tą 
kliaudą. O iš veido - tas pats tipažas. 

- Jūs tuo tikras, daktare? 

— Tikras, kad kairioji ausis buvo operuota ir blo- 
gai suaugo. Tikras, kad dešinioji nebuvo traumuota, 
kaip šiose nuotraukose. Nužvelgiau ją iš smalsumo. 
Tačiau jis tikrai ne vienintelis Prancūzijoje su su- 
darkyta kairiąja ausimi. Suprantate? Ir vis dėlto atvejis 
nedažnas. Paprastai abi ausys į operaciją reaguoja 
vienodai. Retai kada randas susidaro vienoje pusėje, 
o kitoje ne, kaip šiuokart. Tarkime, tai aš ir pastebėjau 
apžiūrėdamas tą Maksimą Leklerką. Daugiau nieko 
negaliu pasakyti. 

- Tada tam žmogui turėjo būti devyniasdešimt 
septyneri metai. Taigi nukaršęs senolis. Ar sutam- 
pa? 

Gydytojas nepatikliai pakraipė galvą. 

— Negali būti. Mano pacientui buvo ne daugiau 
kaip aštuoniasdešimt penkeri. 

- Jūs tuo tikras? — nustebęs paklausė Adams- 
bergas. 

- Šiuo atveju kategoriškai. Jei tam seniui būtų 
buvę devyniasdešimt septyneri, nebūčiau palikęs jo 
vieno su septyniais vapsvų gyliais kakle. Iškart būčiau 
nugabenęs į ligoninę. 

— Maksimas Leklerkas gimė 1904 metais, - spy- 
riojosi Adamsbergas. - Jau daugiau kaip trisdešimt 
metų buvo pensijoje. 

— Ne, - pakartojo gydytojas. - Sakau kategoriškai. - 
Atmeskite penkiolika metelių. 

Adamsbergas neužsuko į katedrą, bijodamas išvysti 
lekuojančią Nesę, paikai įstrigusią tarpuvartėje drauge 
su slibinu, arba Pinko ežero žuvį, besispraudžiančią 
pro aukštos navos langą. 

Jis sustojo, pirštais persibraukė akis. Lapas po 
lapo ūksmingose vietose, patarė Klementina, kad 
ištrauktum į dienos šviesą tiesos grybus. Dabar jis 
žingsnis po žingsnio privalo sekti paskui tą subjaurotą 
ausį, iš tikrųjų truputį panašią į grybą. Ir labai susi- 
kaupti, kad švininiai minčių debesys neužtemdytų 
siauro kelio apybrėžų. Tačiau nepalenkiama daktaro 
nuomonė apie Maksimą Leklerką jį trikdė. Ta pati 
ausis, bet amžius kitas. Tačiau daktaras Kurtenas nus- 
tato žmonių, ne vaiduoklių amžių. 

Kruopštumas, kruopštumas ir dar kartą 
kruopštumas. Prisiminęs superintendantą, Adams- 
bergas sugniaužė kumščius ir įlipo į traukinį. Rytų 
stotyje jau tiksliai žinojo, kam paskambins, sekdamas 
tos ausies pėdsakais. 


XLVI 


JO KAIMELIO KLEBONAS keldavo su pirmaisiais 
gaidžiais - tai kaip pavyzdį kartodavo Adamsbergo 
motina. Iki paskambindamas dvasininkui Adamsber- 
gas sulaukė, kol jo laikrodžiai parodys pusę devintos. 
Žmogelis visada kažkuo priminė didelį medžioklinį 
šunį, tykantį grobio, reikėjo tikėtis, kad toks ir liko. 
Sužavėtas tos įvairovės, kurią Viešpats suteikė visai 

gyvasčiai, klebonas Greguaras įsimindavo krūvas nie- 
kam nereikalingų smulkmenų. Komisaras prisistatė 
pavarde. 

—- Koks Adamsbergas? - paklausė klebonas. 

- Tas nuo tavo senų knygų. Koks dievas, amžinosios 
vasaros pjovėjas, atsainiai nusviedė atsivėdėjęs tą auk- 
so pjautuvą žvaigždžių lauke. 

- Nubloškė, Žanai Batistai, nubloškė, - pataisė kle- 
bonas, atrodo, nėmaž nenustebintas to skambučio. 

— Nusviedė. 

— Nubloškė. 

- Nesvarbu, Greguarai. Tu man reikalingas. 
Nepažadinau? 

— Ką sau manai - aš keliu su pirmaisiais gaidžiais. 
Žinai, metai daro savo. Duok man minutėlę, einu 
patikrinti. Tu pasėjai man abejonę. 

Sunerimęs Adamsbergas liko su telefonu rankoje. 
Ar Greguaras nebesugeba suvokti, kas yra skubra? 
Kaime jis garsėjo kaip bemat atsiliepiantis į menkiau- 
sią savo parapijiečių rūpestėlį. Nuo klebono Greguaro 
nieko negalėjai nuslėpti. 

- Nusviedė. Tavo tiesa, Žanai Batistai, - pripažino 
nusivylęs klebonas, sugrįžęs prie telefono. - Žinai, 
metai daro savo. 

- Greguarai, prisimeni teisėją? Senjorą? 

— Vėl jis? - priekaištingai ištarė Greguaras. 

- Jis prisikėlė iš numirusiųjų. Aš nutversiu tą seną 
velnią už ragų arba pražudysiu savo sielą. 

— Nekalbėk taip, Žanai Batistai, - subarė klebonas, 
lyg tas būtų dar vaikas. - O jei Dievas tave išgirs... 

— Prisimeni jo ausis, Greguarai? 

— Nori pasakyti, kairiąją? 

- Taip, taip, - skubiai patvirtino Adamsbergas, 
imdamas pieštuką. - Pasakok. 

— Apie mirusiuosius nedera blogai kalbėti, bet ta 
ausis buvo kažkokia ne tokia. Ne Dievo valia, o per 
gydytojų klaidą. 

— Vis dėlto Dievo valia jis gimė atlėpusiomis au- 
simis. 

— Tačiau Dievas apdovanojo jį grožiu. Dievas viską 
šiame pasaulyje atseikėja, Žanai Batistai. 

Adamsbergas pagalvojo, jog Dievas ne visada at- 
lieka savo užduotį, ir gerai, kad štai tokios Žozetės 
padeda jam nudirbti aplaidžiai atliktą darbą. 

— Papasakok man apie tą ausį, - paprašė susirūpi- 
nęs, kad tik Greguaras nenuklystų nežinomais Vieš- 
paties keliais. 

— Didelė, subjaurota, spenelis nutįsęs ir šiek tiek 
plaukuotas, ausies landa siaura, viduryje vingis su 
įduba. Prisimeni uodą, įstrigusį Rafaelio ausyje? Galų 
gale išviliojome jį su žvake, kaip žuvaudami naktį su 
žibintu. 

— Puikiai prisimenu, Greguarai. Jis išlindo ir su- 
spirgėjo liepsnoje, silpnai trakštelėjęs. Prisimeni tą 
trakštelėjimą? 

— Taip. Aš dar pajuokavau. 

— Teisybė. Bet papasakok man apie Senjorą. Tu 
tikras dėl tos įdubos? 

— Visiškai. Ir dar jis turėjo karputę ant smakro 
dešinėje, tikriausiai ši trukdė jam skustis, - pridūrė 
Greguaras, leisdamasis į savo neišsenkamus smul- 

kmenų klodus. - Dešinė nosies šnervė platesnė už 
kairiąją, skruostai iki pusės apžėlę plaukais. 

— Kaip tau taip pavyksta? 

- Galiu aprašyti ir tave, jei nori. 

— Geriau nereikia, Greguarai. Man jau ir taip 
gana. 

- Nepamiršk, kad teisėjas miręs, vaikeli, nepa- 
miršk to. Nekankink savęs. 

- Stengiuosi, Greguarai. 


Adamsbergui šmėstelėjo mintis apie senąjį 
Greguarą, sėdintį prie savo pradvisusio medinio stalo, 
paskui jis su didinamuoju stiklu grįžo prie nuotraukų. 
Karpa ant smakro buvo aiškiai įžiūrima, netaisyklin- 
gos šnervės taip pat. Senojo klebono atmintis buvo 
tokia pat aštri, kaip ir anksčiau - tikras teleobjektyvas. 
Jei ne tas gydytojo paminėtas amžiaus skirtumas, 
Fiulžanso šmėkla, atrodo, pagaliau rangėsi iš savo 
drobulės. Tempiama už ausies. Teisybė, pagalvojo jis, 
žiūrinėdamas teisėjo nuotraukas jo atsistatydinimo 
dieną, Fiulžansas visada atrodė ne pagal amžių jau- 
nesnis. Tas žmogus visada buvo nenormaliai tvirtas, 
bet Kurtenas to negalėjo žinoti. Maksimas Leklerkas 
nebuvo paprastas pacientas, vadinasi, ir nepaprastas 
vaiduoklis. 

Nekantriai laukdamas, kol grįš apsipirkusios Žo- 
zetė ir Klementina, Adamsbergas pasitaisė dar kavos. 
Dabar, palikęs klevą- Retankur, jis jautė, kad jam būti- 
na tų senučių parama, jautė poreikį pranešinėti joms 
apie kiekvieną savo žingsnelį į priekį. 

— Laikome jį už ausies galo, Klementina, - pranešė, 
imdamas iš jos pintinę. 

- Pačiu laiku! Čia kaip su siūlų kamuoliuku - lai- 
kai galą, belieka vynioti. 

- Tiriame naują kanalą, komisare? - paklausė Žo- 
zetė. 

- Juk sakiau tau - jis nebe komisaras. Toks jau 
pasaulis, vargše Žozetėle. 

- Keliaujame į Rišeljė, Žozete. Ieškoti pavardės 
gydytojo, kuris prieš šešiolika metų pasirašė mirties 
liudijimą. 

- Juokų darbas, - su grimasėle atsiliepė ji. 


Gydytojui surasti Žozetei teprireikė dvidešimt 
minučių: Koletė Šuazel tapo teisėjo gydytoja nuo pat 
tatavo, kad sustojo širdis, ir išdavė leidimą laidoti. 

- Turite jos adresą, Žozete? 

— Keturi mėnesiai po teisėjo mirties ji uždarė savo 
kabinetą. 

- Išėjo į pensiją? 

— Ne, ne. Jai buvo keturiasdešimt aštuoneri metai. 

— Puiku. Dabar pereisime prie jos. 

- Tai jau nebe taip lengva. Jos pavardė labai dažna. 
Tačiau šešiasdešimt ketverių ji dar galėtų dirbti. 
Peržvelgsime profesinius žinynus. 

- Ir panaršysime žinias apie teistumą, paieškosime 
Koletės Šuazel pėdsakų. 

- Jei ji buvo teista, tai nebegali praktikuoti. 

— Iš tikrųjų. Ieškome išteisinamojo nuospren- 

džio. 


Adamsbergas paliko Žozetę prie jos Aladino lem- 
pos ir nuėjo padėti Klementinai, kuri lupo daržoves 
pietums. 

- Ji prasmunka į vidų kaip žaltys po akmeniu, - 
sėsdamasis pranešė Adamsbergas. 

— O kaipgi, vis dėlto tai jos amatas, - atsiliepė Kle- 
mentina, kuri nesuvokė viso suktų Žozetės manevrų 
sudėtingumo. - Čia kaip su bulvėmis, - vėl prabilo 
ji. - Reikia jas švariai nuskusti, Adamsbergai. 

— Aš moku skusti bulves, Klementina. 

- Ne. Jūs kaip reikiant neiškrapštote akučių. Aku- 
tes reikia iškrapštyti, tai nuodas. 

Įgudusiu judesiu Klementina parodė, kaip mi- 
triai išduobti bulvės gumbe kūgelį ir pašalinti juodą 
taškutį. 

- Jis nuodingas, kai žalias, Klementina. 

— Net jeigu ir taip, akutes reikia iškrapštyti. 

- Sutarta. Būsiu kruopštus. 

Kai pasirodė Žozetė su savo rezultatais, bulvės, 
vadovaujant Klementinai, jau buvo išvirtos, o stalas 
padengtas. 

- Patenkinta, Žozetėle? - pasiteiravo Klementina, 
kraudama maistą į lėkštes. 

- Atrodo, - atsakė Žozetė, dėdama lapą prie savo 
lėkštės. 

- Nelabai mėgstu, kai žmonės dirba valgydami. 
Man asmeniškai tai nekliudo, bet mano tėvas tam 
nepritartų. Tiek to, juk teturite šešias savaites. 

-— Koletė Šuazel jau šešiolika metų praktikuoja 
Rene, - perskaitė iš savo užrašų Žozetė. - Dvidešimt 
septynerių metų ji pakliuvo į bėdą. Mirė viena jos 

pagyvenusių pacienčių, kurios skausmus ji malšin- 
davo morfijumi. Labai rimta perdozavimo klaida, 
galėjusi atsieiti jai karjerą. 

- Na, aš manau, - pritarė Klementina. 

- Kur tai buvo, Žozete? 

— Ture, antrosiose teisėjo Fiulžanso valdose. 

- Išteisinta? 

- Išteisinta. Advokatas įrodė, kad gydytojai nieko 
negalima prikišti, kad pacientė, buvusi veterinarė, tu- 
rėjusi visas galimybes apsirūpinti morfijumi savomis 
priemonėmis; tai ir buvo pripažinta. 

— Advokatas iš Fiulžanso parankinių gaujos. 

- Prisiekusieji pripažino savižudybę. Šuazel išlin- 
do sausa iš vandens. 

- Tapdama teisėjo įkaite. Žozete, - pridūrė Adams- 
bergas, dėdamas plaštaką senajai poniai ant rankos, - 
jūsų požemiai išves mus į tyrą orą. Ar veikiau - po 
žeme. 

— Pačiu laiku, - tarstelėjo Klementina. 


Adamsbergas ilgai mąstė prie židinio su deserto 
lėkštele, siūbuojančia jam ant kelių. Šitą kelią nelen- 
gva įveikti. Danglaras, nors, regis, vėl aprimęs, pasiųs 
jį velniop. Tačiau Retankur išklausys ramiau. Jis iš- 
žvejojo iš kišenės skarabėją raudonomis ir žaliomis 
kojelėmis ir žvilgančioje nugarėlėje surinko numerį. 
Kai vėl išgirdo žemą savo leitenantės-klevo balsą, jį 
akimirksniu persmelkė palaima. 

- Nesijaudinkit, Retankur, aš kas penkios minutės 
keičiu dažnį. 

— Danglaras man pranešė apie jums duotą laiką. 

- Jo nedaug, leitenante, turiu greitai suktis. Ma- 
nau, teisėjas pergyveno savo mirtį. 

- Kitaip tariant? 

— Nučiupau tik vieną jo ausį. Bet prieš porą metų 
ta ausis dar judėjo už dvidešimt kilometrų nuo 
Šiltigeimo. 

Vieniša ir plaukuota, plazdendama Schloss palėpėje 
kaip mėsingas, pragaištingas naktinis drugys. 

— Ar ant tos ausies kas nors kybo? - paklausė Re- 
tankur. 

- Taip, abejotinas leidimas laidoti. Gydytoja, kuri 
jį išdavė, buvo iš Fiulžanso vasalų krežio. Manau, Re- 
tankur, teisėjas įsikūrė Rišeljė, nes tame mieste dirbo 
toji gydytoja. 

- Taigi jo mirtis buvo užprogramuota? 

- Atrodo. Perduokite tą informaciją Danglarui. 

— Kodėl nepadarote to pats? 

- Jį tai erzina, leitenante. 


Nepraėjus nė dešimties minučių, jam paskambino 
Danglaras; jo balsas skambėjo šaltai. 

- Jei gerai supratau, komisare, jums pavyko prikelt 
iš numirusiųjų teisėją? Nei daugiau, nei mažiau? 

- Atrodo, Danglarai. Mes vaikomės nebe numirėlį. 

— O devyniasdešimt devynerių metų senolį. 
Šimtametį, komisare. 

- Suprantu. 

- Ir tai tokia pat utopija. Žmogus retai kada su- 
laukia devyniasdešimt devynerių metų. 

— Mano kaime vienas toks buvo. 

- Ir viskas buvo kaip reikiant? 

— Ne, ne visai, - pripažino Adamsbergas. 

— Supraskite, - toliau kantriai kalbėjo Danglaras, - 
šimtametis užpuola moterį, nusmeigia ją šakėmis, 
nutempia į laukus ją ir jos dviratį - tai kažkoks klie- 
desys. 

— Taip jau yra, nieko negaliu padaryti. Teisėjas 
buvo nenormaliai tvirtas. 

- Buvo, komisare. Devyniasdešimt devynerių metų 
žmogystė nebūna nenormaliai tvirta. O šimtamečio 
žudiko būti negali, jis nepajėgia veikti. 

- Velniui nusišvilpt į amžių. Ketinu pareikalauti 
ekshumacijos. 

— Po paibeliais, tai štai ką sumanėte? 

— Taip. 

- Tuomet nieko iš manęs nesitikėkite. Jūs per toli 
siekiate — ten, kur aš nenoriu jūsų lydėti. 

- Aišku. 

— Prisiminkite, aš laikiausi sekėjo, ne gyvojo nu- 
mirėlio ir ne senolio žudiko. 

- Pabandysiu pareikalauti ekshumacijos pats. Ir 
jeigu leidimas skyriui bus duotas, atvykite į Rišeljė 
jūs, Retankur ir Mordanas. 

— Ne, be manęs, komisare. 

— Kad ir kas būtų tame kape, noriu, kad jūs pama- 
tytumėt, Danglarai. Jūs atvažiuosite. 

— Aš žinau, kas būna karste. Tam nereikia niekur 
keliauti. 

— Danglarai, Brezijonas man suteikė Lamprua* 
vardą. Tai jums ką nors sako? 


* Lamproie - nėgė (žuvis). (Pranc.) 

— Tai senovinė žuvis, - atsakė kapitonas, ir iš 
balso buvo justi, kad jis šypsosi. - Netgi ne žuvis, 
veikiau toks bežandis padaras. Pažiūrėti laiba kaip 
ungurys. 

— A, - tarstelėjo Adamsbergas, nusivylęs ir šiek 
tiek pasibjaurėjęs tuo priešistoriniu padaru iš Pinko 
ežero. - Ar ta seniena kuo nors pasižymi? 

— Nėgė neturi dantų. Neturi žandikaulių. Jūsų ži- 
niai, ji funkcionuoja kaip siurbtuvas. 

Išjungdamas telefoną, Adamsbergas svarstė, kaip 
išsiaiškinti apygardos komisaro pasirinkimą. Galbūt 
tai užuomina į tam tikrą jo, Adamsbergo, subtilumo 
stoką? Ar į šešias duotas savaites, kurias jam pavyko 
iš jo išsunkti? Kaip siurbtuvui, įtraukiančiam į save 
prieštaringą valią? Nebent būtų norėjęs pabrėžti, kad 
laiko jį nekaltu, bedančiu? Taigi - ne tridančiu? 


Išplėšti iš Brezijono teisėjo Fiulžanso ekshumaciją 
atrodė praktiškai neįveikiamas uždavinys. Stengda- 
masis palenkti apygardos komisarą, Adamsbergas 
susitelkė ties ta nėge. Brezijonas žodžių srautu nušlavė 
ausį, gyvuojančią sau vienut vieną Žemutiniame 
Reine po teisėjo mirties. O įtartinas daktarės Šuazel 
leidimas laidoti teatrodė jam trapi prielaida. 

— Kokia šiandien diena? - paklausė jis. 

— Sekmadienis. 

- Antradienį, 14 valandą, - paskelbė apygardos 
komisaras, ūmiai persigalvojęs, kaip ir tada, kai 
Adamsbergui buvo suteikta jo neilga laisvė. 

— Retankur, Mordanas ir Danglaras ekshumacijos 
vietoje, - vos spėjo paprašyti komisaras. 

Atsargiai, kad nesuniokotų antsparnių, jis nuleido 
mobiliojo dangtelį. Galbūt nuo to laiko, kai paliko 
„savo“ žmogų laisvėje, apygardos komisaras jautėsi 
privaląs paklusti tokio sprendimo logikai ir neapleisti 
šio jo klajonėse iki pat galo. O gal jį įtraukė nėgės 
siurbtuvas, kurio traukos kryptis pasikeis tą dieną, kai 
nugalėtas Adamsbergas prisistatys į jo svetainę, prie jo 
krėslo. Jis vėl išvydo Brezijono nykštį ir probėgšmais 
pagalvojo, kas nutiktų, jei įspraustum pridegtą 
cigaretę nėgei į žabtus. Neįvykdoma užduotis - juk tas 
gyvūnas gyvena vandenyje. Gyvūnas, kuris papildė 
gaują padarų, mėginančių užkimšti Strasbūro katedrą. 
Drauge su apsunkusiu naktiniu drugiu, plazdenančiu 
Schloss palėpėje - pusiau ausimi, pusiau grybu. 

Ir nesvarbu, ką pagalvojo apygardos komisaras. 
Jis leido atlikti ekshumaciją. Ir Adamsbergą draskė 
karštligiška nekantra ir paprasčiausia baimė. Bet juk 
ekshumaciją jis atlieka ne pirmą kartą. Tačiau atida- 
ryti teisėjo karstą staiga pasirodė jam šventvagiška ir 
grėsminga. Jūs per toli pasistūmėjote, pasakė Dangla- 
ras, ten, kur aš nenoriu jūsų lydėti. Kur? Pasityčiojimo, 
išniekinimo, siaubo link. Nusileisti po žeme drauge 
su teisėju, kuris gali nusitempti jį į savo tamsybes. Jis 
žvilgtelėjo į savo laikrodžius. Lygiai po keturiasdešimt 
šešių valandų. 

XLVII 


UŽSIMAUKŠLINĘS ANT GALVOS šiaurietišką kepu- 
raitę, pasistatęs apykaklę, Adamsbergas iš tolo stebėjo 
pasirengimus šventvagiškai operacijai po šaltu lietu- 
mi, tamsinančiu medžių kamienus Rišeljė kapinė- 
se. Policininkai buvo apjuosę teisėjo kapą raudonai 
balta plastikine juosta, atitverdami jį kaip pavojingą 
zoną. 

Brezijonas atvažiavo asmeniškai - iš tiesų ste- 
binantis poelgis žmogui, jau seniai apleidusiam 
operatyvinį darbą. Jis tiesus stovėjo prie kapo pilku 
apsiaustu juodo aksomo apykakle. Be siurbtuvo, gal- 
būt įsiurbusio jį iki pat Kardinolo miesto, Adamsber- 
gas įtarė jį puoselėjant slaptą smalsumą kraupiems 
Tridančio keliams. Danglaras, žinoma, atvyko, tačiau 
laikėsi atokiau nuo kapo, tarsi stengdamasis atsikra- 
tyti atsakomybės. Greta Brezijono po supliuškusiu 
skėčiu mindžikavo Mordanas. Tai jis patarė įsiutinti 
vaiduoklį, kad užvirtų kova, ir dabar galbūt gailėjosi 
savo drąsos. Retankur lūkuriavo be regimų emocijų 
ir be skėčio. Ji vienintelė kapinių gilumoje pastebė- 
jo Adamsbergą ir nežymiai jam mostelėjo. Pulkelis 
buvo tylus, susikaupęs. Keturi vietiniai žandarai nu- 
kėlė antkapio plokštę, kuri, pastebėjo Adamsbergas, 
nepatyrė jokių laiko apnašų poveikio ir tviskėjo po 
lietumi, tarsi kapas taip, kaip ir teisėjas, mestų iššūkį 
šešiolikai praėjusių metų. 

Lėtai augo žemių kauburėlis; žandarai sunkiai rausė 
drėgną žemę. Policininkai pūkšnojo rankas, trypė ko- 
jomis, kad sušiltų. Adamsbergas jautė, kaip pastiro jo 

kūnas; jis nenuleido žvilgsnio nuo Retankur, priglu- 
dęs „kūnu prie kūno, kad galėtų drauge su ja alsuoti, 
regėti, įsikirtęs jai į nugarą. 

Džergžtelėję kastuvai nuslydo medžiu. Virš ka- 
pinių, regis, nuaidėjo Klementinos balsas. Nužerti 
lapus ūksmingose vietose. Nukelti karsto dangtį. Jei 
toje dėžėje - teisėjo kūnas, Adamsbergas žino, jog 
drauge su juo nugarmės į žemę. 


Žandarai baigė tvirtinti virves ir dabar traukė 
aukštyn ąžuolinį karstą, kuris ssiūbuodamas kilo į orą 
ir atrodė ganėtinai gerai išsilaikęs. Vyrai ėmėsi sraig- 
tų; čia Brezijonas, atrodo, mostu liepė jiems nuplėšti 
dangtį svertu. Pasinaudodamas tuo, kad visuotinis 
dėmesys buvo sutelktas į karstą, Adamsbergas pri- 
sėlino arčiau, slinkdamas nuo medžio prie medžio. 
Jis nenuleido akių nuo žnyplių, gergždžiančių po 
medine plokšte. Dangtis atitrūko ir nukrito ant že- 
mės. Adamsbergas įdėmiai žvelgė į nebylius veidus. 
Brezijonas pirmasis pritūpė, tiesdamas prie karsto 
pirštinėtą ranką. Kelis kartus bakstelėjo iš Retankur 
pasiskolintu peiliu, tarsi drėksdamas drobulę, paskui 
atsitiesė - nuo jo pirštinės tekėjo tviskančio balto 
smėlio srovelė. Kietesnio už cementą, aštraus tarsi 
stiklas, skysto ir takaus - tikras Fiulžanso atvaizdas. 
Adamsbergas tyliai pasišalino. 


Po valandos į jo kambario viešbutyje duris pa- 
sibeldė Retankur. Laimingas Adamsbergas atidarė, 
sveikindamasis skubiai spustelėjo jai petį. Leitenantė 
atsisėdo ant lovos, ir ši įdubo per vidurį, kaip Gati- 

no „Brebefo“ viešbutyje. Ir kaip „Brebefe“, ji atsuko 
termosą su kava, ant naktinio stalelio pastatė dvi sti- 
klinaites. 

— Smėlis, - nusišypsojo jis. 

- Ilgas aštuoniasdešimt trijų kilogramų svorio 
maišas. 

- Įguldytas į karstą po daktarės Šuazel apžiūros. 
Atvykus laidotojams dangtis jau buvo užkaltas. Kaip 
jie reagavo, leitenante? 

- Danglaras buvo iš tikrųjų nustebęs, o Morda- 
nas staiga atsipalaidavo. Žinote, jis nepakenčia tokio 
pobūdžio reginių. Brezijonas slapčia atlėgęs. Ir gal- 
būt net labai patenkintas, bet apie jį sunku ką nors 
pasakyti. O jūs? 

- Išsivadavęs nuo mirusiojo ir su gyvuoju, lipančiu 
man ant kulnų. 

Retankur paleido plaukus ir vėl susismaukė savo 
trumpą „arklio uodegėlę“. 

- Pavojus? - paklausė, duodama jam puodelį. 

— Dabar - taip. 

- Ir aš taip manau. 

— Prieš šešiolika metų aš prie jo priartėjau, ir tei- 
sėjui virš galvos pakibo rimtas pavojus. Manau, dėl 
tos priežasties jis suplanavo savo mirtį. 

- Lygiai taip pat jis galėjo nugalabyti jus. 

— Ne. Per daug farų žinojo, ir mano mirtis galėjo 
atsigręžti prieš jį. Viskas, ko jis troško - laisvų rankų, 
ir jis jas gavo. Po jo mirties aš nutraukiau bet kokias 
paieškas, ir Fiulžansas nevaržomas darė savo nusi- 
kaltimus. Būtų žudęs ir toliau, jeigu man atsitiktinai 
nebūtų kritusi į akis Šiltigeimo žmogžudystė. Matyt, 

verčiau niekada nebūčiau tą pirmadienį perskaitęs to 
laikraščio, kuris privarė mane tiesiai prie dabartinės 
būsenos, kaip žudiką, sprunkantį nuo užuolandos 
prie užuolandos. 

— Tas laikraštis - geras dalykas, - pareiškė Retan- 
kur. - Mes radome Rafaelį. 

- Bet aš jo neišgelbėjau. Nei savęs. Viskas, ką man 
pavyko padaryti - tai vėl išbaidyti teisėją. Jis žino, kad 
pojo pabėgimo iš Schloss aš vėl seku jo pėdomis. Man 
tai padėjo suprasti Vivaldis. 

Adamsbergas kelissyk gurkštelėjo kavos; Retankur 
be šypsenos linktelėjo. 

-— Puiku, - tarė komisaras. 

— Kas? Vivaldis? 

- Kava. Vivaldis taip pat - puikus chum. Dabar, 
kai mes šnekamės, Retankur, Tridantis galbūt jau 
žino, jog aš ką tik atšaukiau jo mirtį. Arba sužinos 
rytoj. Aš vėl painiojuosi jam po kojomis, bet negaliu 
jo pričiupti. Nei išgelbėti Rafaelio iš žvaigždžių lauko, 
kur jis suka savo orbitoje. Nei savęs. Fiulžansas laiko 
vairalazdę - vėl ir visada. 

— Tarkime, jis nusekė paskui mūsų Kvebeko 
stažuotę. 

- Šimtametis? 

— Aš pasakiau „tarkime“. Man labiau prie širdies 
šimtametis, negu numirėlis. Tokiu atveju jam nepa- 
vyko jūsų parklupdyti. 

— Nepavyko? Trys ketvirčiai manęs prižnybti jo 
spąstų, ir turiu penkias savaites laisvės. 

— Otai gali daug reikšti. Jūs dar ne cypėje ir vis dar 
krutate. Iš tikrųjų, vairalazdė jo rankose, bet aplinkui 
siaučia audra. 

- Juo dėtas, Retankur, aš kuo greičiau atsikratyčiau 
to nelemto faro. 

— Aš taip pat. Ir todėl norėčiau žinoti, kad jūs vil- 
kite neperšaunamąją liemenę. 

- Jis dobia šakėmis. 

- Jus - nebūtinai. 

Adamsbergas akimirką pamąstė. 

— Manote, jis gali mane be ceremonijų nukepti? 
Lyg kokį neserijinį egzempliorių? 

- Taip, kaip šalutinį atvejį. Turite galvoje užbaigtą 
seriją? Ne maniakiškų žmogžudysčių seką? 

— Dažnai apie tai mąsčiau ir dvejojau. Neįveikiamas 
potraukis žudyti veikia trumpesnėmis bangomis, negu 
teisėjo, jo nusikaltimus tarpusavyje skiria ilgi tylos 
metai. O maniako banga tankėja, žmogžudystės ilgai- 
niui darosi vis glaudesnės. Tridančio atvejis kitoks. Jo 
žmogžudystės pastovios, užprogramuotos, su tarpais. 
Kantrus viso gyvenimo kūrinys, ir jis neskuba. 

- Arba - jeigu jo gyvenimas paskirtas šiai idėjai — 
sąmoningai šitaip elgiasi. Galbūt Šiltigeimas buvo 
paskutinis jo žygis. Arba takas Hale. 

Adamsbergo veidas pasikeitė, iškreiptas nevilties, 
kaip kiekvieną kartą, kai jis vėl prisimindavo Utauė 
nusikaltimą. Savo rankas, iki panagių išterliotas krau- 
ju. Jis pastatė puodelį ir prisėdo lovos galvūgalyje, 
susikėlęs koją ant kojos. 

— Mano nenaudai liudija štai kas, - prabilo vėl, 
apžiūrinėdamas savo rankas, - tariama šimtamečio 
kelionė į Kvebeką. Po Šiltigeimo jis turėjo į valias laiko 
nunerti bučių, kuriame mane užspęs. Juk ne tris die- 
nas, tiesa? Jokios priežasties skubėti už vandenyno. 

- Priešingai, tai ideali proga, - nesutiko Retankur. — 
Teisėjo technika nepritaikyta miestui. Užmušti auką, 
ją paslėpti, atgabenti į nusikaltimo vietą apkvaišintą 
atpirkimo ožį - viso to nepadarysi Paryžiuje. Veiksmo 
vieta jis visuomet pasirinkdavo kaimą. Kanada jam 
suteikė retų galimybių. 

- Gali būti, - pratarė Adamsbergas, vis dar nenu- 
leisdamas žvilgsnio nuo savo rankų. 

- Ir dar šis tas. Deteritorizacija. 

Adamsbergas pažvelgė į leitenantę. 

- Tarkime, išvykimas iš teritorijos. Išnyksta orien- 
tyrai, įgūdžiai, refleksai, suardoma struktūra. Pary- 
žiuje būtų beveik neįmanoma patikėti, kad komisarą, 
kaip paprastai išėjusį iš savo kontoros, netikėtai vidu- 
ry gatvės būtų pagavęs kraugeriškas pamišimas. 

— Naujoje erdvėje žmogus būna kaip naujas ir ki- 
taip elgiasi, - nelinksmai patvirtino Adamsbergas. 

- Paryžiuje niekas nebūtų galėjęs įsivaizduoti jūsų 
žmogžudžiu. O ten - taip. Teisėjas nusitvėrė progos, 
ir jam pavyko. Jūs skaitėte KKŽ dosjė: „impulsų at- 
sipalaidavimas“. Puiki programa, jei tik pavyks jus 
vieną nutykoti girioje. 

— Aš jam buvau labai gerai pažįstamas - nuo pat 
mažumės iki aštuoniolikos metų. Galbūt žinojo, kad 
naktį aš eisiu pasivaikščioti. Viskas įmanoma, bet to 
niekaip neįrodysi. Jis turėjo būti informuotas apie tą 
kelionę. Tačiau aš nebetikiu šnipeliu, leitenante. 

Retankur atleido sunertus pirštus ir įdėmiai ap- 
žvelgė savo trumpus nagus, tarsi tikrindama kažkokį 
slaptą bloknotą. 

— Prisipažįstu, man nesiseka, - tarstelėjo apmau- 
džiai. - Su visais kalbėjausi, nepastebimai slampinė- 
jau iš kabineto į kabinetą. Tačiau niekam, atrodo, nė 
į galvą neateina, kad jūs būtumėt galėjęs nužudyti tą 
mergaitę. Atmosfera skyriuje nerami, įtempta, visi 
kalba užuolankom, tarsi skyriaus veikla būtų paki- 
busi kažkokiame lūkestyje. Laimei, Danglaras puikiai 
susidoroja su laikinom pareigom ir palaiko rimtį. Jau 
nebejtariate jo? 

- Kąjūs. 

- Palieku jus, komisare, - tarė Retankur, įsidėdama 
termosą. - Išvažiuojame šeštą valandą. Pasistengsiu 
perduoti jums tą liemenę. 

— Man jos nereikia. 

— Aš perduosiu. 


XLVIII 


— PO PERKŪNAIS, - automobilyje, vežančiame juos 
į Paryžių, kartojo Brezijonas, sujaudintas tos niau- 
rios išvykos. - Aštuoniasdešimt kilogramų smėlio. 
Po šimts velnių, jis buvo teisus. 

— Jam tai dažnai pasitaiko, - tarstelėjo Mor- 
danas. 

— Tai viską keičia, - toliau kalbėjo Brezijonas. - 
Adamsbergo kaltinimas įgauna pagrindą. Vyrukas, 
kuris apsimetinėja mirusiu - ne avinėlis. Senis vis dar 
veikia su dvylika žmogžudysčių ant sprando. 

- Iš kurių trys paskutinės padarytos devyniasdešimt 
trejų, devyniasdešimt penkerių ir devyniasdešimt 
devynerių metų, - patikslino Danglaras. - Jums 
tai atrodo įtikėtina, pone apygardos komisare? 
Šimtametis, tempiantis jauną moterį ir jos dviratį 
per laukus? 

- Nenuginčysi, tai kažkokia kebeknė. Bet Adams- 
bergas buvo teisus dėl Fiulžanso mirties, to nepaneig- 
si - faktai akivaizdūs. Nepritariate jam, kapitone? 

— Tiesiog atsižvelgiu į faktus ir tikimybes. 


Danglaras įsispraudė į kampą užpakalinėje auto- 
mobilio sėdynėje ir vėl nuščiuvo, palikdamas susijau- 
dinusius kolegas aptarinėti senojo teisėjo prisikėlimo 
iš mirusiųjų. Taip, Adamsbergas buvo teisus, ir dėl to 
padėtis darėsi juo sudėtingesnė. 

Grįžęs į namus, jis palaukė, kol sumigs vaikai, ir 
paskambino į Kvebeką. Ten dar buvo tik šešta valanda 
vakaro. 

— Stumiesi į priekį? - pasiteiravo jis savo kvebe- 
kiečio kolegos. 

Ir nekantriai išklausė pašnekovo aiškinimų. 

- Reikia paskubėti, - pertarė jį Danglaras. - Čia 
viskas verčiasi aukštyn kojom. Atlikta ekshumacija. Jo- 
kio kūno, tik smėlio maišas... Taip, tikrai... Ir mūsiškis 
apygardos komisaras, atrodo, tuo patikėjo. Bet niekas 
dar neįrodyta, supranti? Veik greičiau, padaryk, ką 
galėdamas. Jis gali išlįsti sausas iš vandens. 


Adamsbergas vienas pavakarieniavo mažame 
Rišeljė restoranėlyje jaukioje ir melancholiškoje ty- 

loje, tokioje būdingoje provincijos viešbučiams ne 
sezono metu. Nieko bendra su „Juodųjų Dublino 
vandenų“ šurmuliu. Devintą valandą vakaro kardi- 
nolo miestas buvo ištuštėjęs. Iš karto po vakarienės 
Adamsbergas užkopė į savo kambarį ir, išsitiesęs ant 
rausvos lovatiesės, sunėręs po pakaušiu rankas, bandė 
surikiuoti mintis, išskirstyti jas po dviejų milimetrų 
skersmens plokšteles, kiekvieną savo akutėje. Klam- 
pusis smėlis, į kurį paniro teisėjas, kad išnyktų iš 
gyvųjų pasaulio. Pakibusi virš Adamsbergo tridantė 
grėsmė. Kvebeko pasirinkimas egzekucijos vieta. 

Bet Danglaro prieštaravimai sunkiai svėrė kitą 
svarstyklių lėkštę. Jis vargiai įsivaizdavo šimtametį, 
tempiantį Elizabetės Vind kūną per laukus. Mergina 
nebuvo iš smulkiųjų, nors jos pavardė ir priminė 
lengvą vėjo gūsį*. Adamsbergas sumirksėjo. Taip apie 
savo draugę Lizą visados sakydavo Rafaelis: lengva ir 
veržli kaip vėjas. Juk ji nešiojo audringo pietvakarių 
vėjo vardą: Otan. Du vėjo vardai, Vind ir Otan. 
Pasirėmęs alkūne, jis kilstelėjo ir patylomis išvardijo 
kitas aukas: Espiras, Lefebiur, Vantu, Subizas, Lan- 
tretjenas, Mestras, Lesar, Mater, Braziljė, Fevras. 

Išnirę Vantu ir Subizas stojo į eilę paskui Vind ir 
Otan**. Keturi vėjo įsikūnijimai. Adamsbergas įjungė 
šviesą, atsisėdo prie kambarinio stalelio ir sudarė 
aukų sąrašą, ieškodamas derinių, ryšių tarp dvylikos 
vardų. Bet, be tų keturių vėjo gūsių, neaptiko jokio 
kito ryšio. 


* Wind - vėjas. (Angl.) 
** Ventou iš vent - vėjas, Bise (tar. „Biz“) - žiemys. (Pranc.) 

Vėjas. Oras. Viena iš keturių Stichijų greta Ugnies, 
Žemės ir Vandens. Gal teisėjas mėgina sukurti tary- 
tum kokią kosmogoniją ir tapti keturių stichijų val- 
dovu? Tapti Dievu, kaip Neptūnas su savo trišakiu 
ar Jupiteris su žaibu? Suraukęs antakius jis dar sykį 
perskaitė sąrašą. Tik Braziljė galėjo sietis su ugnimi, 
žarijomis*. O visa kita - nieko bendra su ugnimi, 
žeme arba vandeniu. Pavargęs jis atstūmė lapą. Ne- 
pagaunamas senolis, niršiai įsitvėręs nesuprantamos 
serijos. Jis vėl prisiminė savo vaikystės šimtametį, 
senąjį Juberą, vos teišgalintį pakrutėti. Jis gyveno 
pačiame kaimelio viršuje ir laidydavo gerklę vaka- 
rais pro langą, vos išgirdęs pokštelint rupūžę. Prieš 
penkiolika metų būtų nusileidęs ir gerai jiems įkrėtęs. 
Atmeskite penkiolika metelių. 

Šįsyk Adamsbergas staigiai atsistojo, įsirėmęs ran- 
komis į stalą. Išgirsti kitus, sakė Retankur. O dakta- 
ras Kurtenas buvo kategoriškas. Nenumoti ranka į jo 
nuomonę, nenumoti ranka į jo profesionalumą vien 
dėl to, kad gydytojo nuomonė nesutampa su jo paties 
pažiūromis. Atmeskite penkiolika metelių. Teisėjui 
buvo devyniasdešimt devyneri, nes jis gimė 1904 me- 
tais. Bet ką velniui reiškia civilinės būklės aktai? 


Kurį laiką Adamsbergas suko ratu po kambarį, 
paskui čiupo striukę ir išėjo į tamsą. Žingsniuodamas 
tiesiomis miestelio gatvėmis, jis pasiekė parką ir prie- 
temoje neaiškiai įžiūrėjo kardinolo statulą. Klastingas 
valstybės vadovas, kurio nebaugino jokios apgaulės. 


* Brazillier iš Brasier - žarijos. (Pranc.) 

Adamsbergas prisėdo greta statulos, pasidėjęs smakrą 
ant kelių. Atmeskite penkiolika metelių. Tarkime. 
Gimęs 1919, o ne 1904 metais. Atsistatydino ne 
šešiasdešimt penkerių, o penkiasdešimties. Šiandien 
jam aštuoniasdešimt ketveri, o ne devyniasdešimt 
devyneri. Tokio amžiaus senasis Juberas dar karstėsi 
po medžius, kai reikėdavo juos apgenėti. Taip, teisėjas 
visada atrodė jaunesnis pagal savo amžių, net su tais 
žilais plaukais. Prasidėjus karui jam buvo dvidešimt, 
o ne trisdešimt penkeri, reziumavo jis, suskaičiavęs 
ant pirštų. 1944 metais - dvidešimt penkeri, o ne 
keturiasdešimt. Kodėl 1944-aisiais? Adamsbergas 
pakėlė akis į bronzinį kardinolo veidą, lyg laukdamas 
išjo atsakymo. Tau tai puikiai žinoma, jaunuoli, regis, 
bylojo jam žmogus raudonais drabužiais. Aišku, jam, 
jaunuoliui, tai žinoma. 

1944 metai. Žmogžudystė trimis dūriais viena 
linija - tačiau ją jis turėjo išbraukti iš savo derliaus 
dėl gerokai per jauno kaltininko amžiaus - dvidešimt 
penkerių, o ne keturiasdešimties. Kad susikauptų, 
Adamsbergas atrėmė kaktą į kelius. Smulki dulksna 
gaubė jį garu apsukriojo kardinolo papėdėje. Jis kan- 
triai laukė, kad senų laikų faktai išplauktų iš ūkų. 
Ar kad bevardė žuvis išnirtų iš istorinio Pinko ežero 
dumblo. Tai buvo moteris. Nužudyta trimis dūriais. 
Su ta tragedija dar susipynusi kažkokia skenduolio is- 
torija. Kada? Prieš žmogžudystę? Po jos? Kur? Pelkėje? 
Druskyne? Tvenkinyje? Landuose? Ne, Solonėje. 
Viename Solonės tvenkinių nusiskandino vyriškis. 
Tėvas. O po laidotuvių buvo nužudyta jo žmona. 
Labai neaiškiai jis matė pasklidą nuotraukos kadrą 

sename laikraštyje. Matyt, tėvas ir motina, virš jų 
antraštė. Ganėtinai sukrečiantis įvykis, kad sulauktų 
plataus atgarsio - tačiau karštligiškas sąjungininkų 
išsilaipinimo lūkestis nustūmė visus kitus faktus į 
antrą planą. Adamsbergas sugniaužė kumščius, sten- 
gdamasis prisiminti tą antraštę, įspraudęs galvą tarp 
kelių. 

Tragiška motinžudystė Solonėje. Tokia buvo 
straipsnio antraštė. Ištikimas instinktui, Adamsber- 
gas sėdėjo sustingęs. 

Kiekvieną kartą, kai kokia minties nuotrupa 
grėsmingai taikydavosi iškilti, jis sustingdavo iš 
baimės ją išbaidyti, tarsi tykantis žvejys. Puldavo prie 
jos tik tada, kai ištraukdavo ant kranto - visą, nuo 
galvos iki uodegos. Grįžus iš laidotuvių vienturtis 
tos poros sūnus, dvidešimt penkerių metų jaunuolis, 
nužudė motiną ir pabėgo. Buvo ir liudytojas, tarnas 
ar tarnaitė, kurį jaunuolis sprukdamas stumtelėjo 
sau iš kelio. Ar vėliau jį sučiupo? O gal jis išgaravo 
sąjungininkų išsilaipinimo ir Išvadavimo sumaištyje? 
Adamsbergas to nežinojo, jis nebesidomėjo šia 
byla, kaltininkas buvo gerokai per jaunas, kad būtų 
Fiulžansas. Atmeskite penkiolika metelių. Taigi kalti- 
ninkas galėjo būti Fiulžansas. Motinžudystė. Šakėmis. 
Jį kaip žaibas pervėrė majoro Mordano žodžiai. 
Pirmapradė jo nuodėmė, pirmoji žmogžudystė. Iš 
tokių, kurios sukuria vaiduoklius, štai taip. 

Adamsbergas atlošė veidą į lietų ir prikando lūpas. 
Jis užtvėrė kelią į visas užuolandas, privertė vaiduoklį 
persikūnyti. O ką tik dabar užčiuopė pirmapradį jo 
nusikaltimą. Tamsoje jis surinko Žozetės numerį, 

mėšlungiškai gniauždamas telefoną ir vildamasis, kad 
lietus nesugadins apnuogintų aparato letenėlių. 

Išgirdus jos balsą, jam toptelėjo, kad neabejoti- 
nai skambina vienam veiksmingiausių savo kolegų. 
Senai smulkutei pagalbininkei gudriu veideliu, 
klaidžiojančiai po uždraustus požemius su šlepetėmis 
ir auskarėliais ausyse. Kuriuos jų ji segi šįvakar? Tuos 
perlinius ar auksinius, dobilo formos? 

— Žozete? Aš jus sutrukdžiau? 

- Visai ne, krapštinėjuosi viename Šveicarijos 
seife. 

- Žozete, karste buvo smėlis. Ir, man rodos, aš 
atkapsčiau pirmapradę žmogžudystę. 

— Palaukite, komisare, paimsiu, kuo užsirašyti. 

Adamsbergas išgirdo koridoriaus gale gaudų Kle- 
mentinos balsą. 

- Juk sakiau tau, jis nebe komisaras. 

Žozetė draugei keliais žodžiais išdėstė smėlio 
istoriją. 

— Pačiu laiku, - tarstelėjo Klementina. 

- Klausau, aš pasiruošusi, - vėl atsiliepė Žozetė. 

- 1944 metais sūnus nužudo motiną. Tai įvyko 
prieš išsilaipinant sąjungininkams, maždaug kovą ar 
balandį. Solonėje, grįžus iš tėvo laidotuvių. 

— Trys dūriai viena linija? 

- Taip. Jaunasis dvidešimt penkerių metų žudikas 
paspruko. Neprisimenu nei pavardės, nei vietos. 

- Ir tai sena istorija. Tikriausiai nugrimzdusi gelž- 
betonyje. Užsiimsiu tuo, komisare. 

- Juk sakiau tau, jis nebe komisaras, - pasigirdo 
tolimas balsas. - Toks jau pasaulis, Žozetėle. 

- Skambinkite man bet kuriuo laiku, Žozete. 

Adamsbergas paslėpė mobilųjį nuo lietaus ir lė- 
tai patraukė atgal į viešbutį. Kiekvienas šioje isto- 
rijoje tarė savo žodį, tiesos žodį tam tikra prasme. 
Sankartjė, Mordanas, Danglaras, Retankur, Rafaelis, 
Klementina. Ir, žinoma, Vivaldis. Daktaras Kurtenas 
ir klebonas Greguaras. Žozetė. Ir net kardinolas. Ir 
galbūt net Trabelmanas su savo nelemta katedra. 


Žozetė paskambino jam antrą valandą nakties. 

- Štai, - pranešė kaip paprastai. - Teko įsiskverbti 
į Nacionalinį archyvą, paskui grįžti į policijos palėpes. 
Sakiau jums - tikras betonas. 

- Apgailestauju, Žozete. 

— Nieko čia blogo, atvirkščiai. Klemi paruošė man 
puodelį kavos su armanjaku ir šiltų bandelių. Popino 
mane kaip povandeninio laivo jūreivį, besirengiantį 
atakai. 1944 metų kovo 12 dieną Kolri kaime, Luarė, 
įvyko Žeraro Gijomono, mirusio šešiasdešimt vienų 
metų amžiaus, laidotuvės. 

- Paskendo tvenkinyje? 

- Tikrai taip. Nelaimingas atsitikimas ar savižu- 
dybė - niekas taip ir nesužinojo. Į jo skylėtą valtį 
vidury tvenkinio prasisunkė vanduo. Po laidotuvių, 
išsiskirsčius žmonėms, sūnus, Rolanas Gijomonas, 
nužudė savo tikrą motiną Mari Gijomon. 

- Prisimenu, buvo liudytojas? 

— Taip, virėja. Ji išgirdo klyksmą antrame aukšte. 
Nuskubėjo aukštyn, ir ant laiptų jaunuolis stumtelėjo 
ją į šalį. Jis bėgo iš motinos kambario. Šeimininkę 
virėja rado negyvą. Namuose daugiau nieko nebuvo. 
Niekada nekilo abejonių, kas žudikas. 

- Jį suėmė? - susijaudinęs paklausė Adamsbergas. 

— Niekad. Spėjama, kad jis susiradęs priebėgą tarp 
Pasipriešinimo partizanų ir ten galėjęs žūti. 

— Radote jo nuotrauką? Spaudoje? 

— Ne, nė vienos. Suprantate, vyko karas. Virėja 
vėliau mirė, patikrinau archyvuose. Komisare, ar 
žmogžudys gali būti mūsiškis teisėjas? Juk 1944-aisiais 
jam buvo keturiasdešimt. 

- Atmeskite penkiolika metelių, Žozete. 


XLIX 


NEPAŽĮSTAMAJAM PRAEINANT atsargiai kilsčiojo 
langų užuolaidėlės. Adamsbergas neryžtingai sukinė- 
josi siauromis Kolri gatvelėmis. Žmogžudystė įvyko 
prieš penkiasdešimt devynerius metus, o jam reikėjo 
rasti čia gyvą atmintį. Mažasis miestelis dvelkė įmir- 
kusiais lapais, vėjas sklaistė plėktelėjusį žalių Solonės 
tvenkinių kvapą. Nesulyginsi su didinga Rišeljė dar- 
na. Menkas miesteliūkštis su pakrikai susispraudu- 
siais nameliais. 

Kažkoks vaikas jam parodė mero namą aikštėje. 
Jis pateikė Deni Lamprua pažymėjimą - jis ieškąs 
buvusio Gijomonų būsto. Meras buvo per jaunas, 
kad pažinotų tą šeimą, tačiau čia nebuvo Žmogaus, 
negirdėjusio apie Kolri tragediją. 

Solonėje, kaip ir kitur, neįmanoma paskubom 
išpešti informacijos tiesiog nuo slenksčio. Įžūliai 
skubėti kaip Paryžiuje čia nebuvo mados. Penktą 

valandą dienos, alkūnėmis pasirėmęs vaškytinės, 
Adamsbergas sėdėjo prieš baltosios taurelę. Čia nieko 
nejaudino, kad jis viduje nenusiima šiaurietiškos 
kepuraitės. Meras buvo užsivožęs kepę, jo žmona 
ryšėjo skarą. 

— Paprastai, - paaiškino putliažandis meras, 
įsmeigęs į jį smalsų žvilgsnį, - iki septynių vakaro 
mes kamščio netraukiame. Bet, dievaži, komisaro 
iš Paryžiaus vizitas — kitas reikalas. Ar ne teisybė, 
Gislena? - pridūrė, atsisukęs į žmoną ir ieškodamas 
nuodėmių atleidimo. 

Gislena, kuri skuto bulves ant stalo kertės, van- 
giai linktelėjo, pirštu prilaikydama didžiulius aki- 
nius pleistru suklijuotais rėmeliais. Kolri pinigais 
nekvepėjo. Adamsbergas dirstelėjo į ją smalsaudamas, 
ar ji, kaip Klementina, peilio galu išgremžia daržovių 
akutes. Taip, išgremžia. Reikia pašalinti nuodą. 

- Gijomonų byla, - tarė meras, delno smūgiu suva- 
rydamas kamštį į butelį. - Dievaži, apie ją buvo kalbėta. 
Kai apie ją išgirdau, man dar nebuvo nė penkerių. 

- Vaikams nederėtų klausytis tokių dalykų, - 
pratarė Gislena. 

— Namas po viso to liko tuščias. Niekas jo neno- 
rėjo. Žmonės įsivaizdavo, kad jame vaidenasi. Kvai- 
lystės, taigi. 

- Žinoma, - murmtelėjo Adamsbergas. 

- Galų gale jį nugriovė. Šnekėta, kad tasai Rolanas 
Gijomonas nebuvęs sveiko proto. Išsiaiškinti, ar tai 
tiesa — kitas reikalas. Bet turi būti nevisprotis, kad 
taip pamautum savo motiną. 

- Pamautum? 

— Kai ką nors nusmeigia šakėmis, aš vadinu tai 
„pamauti , kito žodžio nerasi. Ar ne teisybė, Gislena? 
Suvaryti šratų, kaukštelėti kaimynui kastuvu - nesa- 
kau, kad tam pritariu, tačiau, tarkime, tokių dalykų 
pasitaiko įsikarščiavus, kai kraujas užverda. Na, bet 
šakėmis - atsiprašau, komisare, tai jau žvėriškumas. 

- Ir dar savo tikrą motiną, - tarstelėjo Gislena. - 
Ko jūs toje senoje istorijoje ieškote? 

— Rolano Gijomono. 

- O jūs ten atkaklūs, - pasakė meras. - Šiaip ar 
taip, po tiek laiko visa tai jau senatis. 

- Žinoma. Bet tėtušis Gijomonas buvo tolimas vie- 
no mano vyrų giminaitis. Ir jam tai neduoda ramybės. 
Tam tikru požiūriu - lyg ir asmeninis tyrimas. 

- A, jei asmeninis, tai kitas reikalas, - tarė me- 
ras, kilstelėdamas gruoblėtas plaštakas, šiek tiek kaip 
Trabelmanas, pagarbiai besilenkiantis vaikystės pri- 
siminimams. - Sutinku, turbūt nelabai malonu turėt 
tarp giminių tokį galvažudį. Bet Rolano jūs nerasite. 
Ėjo kalbos, kad jis žuvęs su partizanais. Tais laikais 
šiuose kraštuose spirginta kaip reikiant. 

- Žinote, kuo užsiėmė tėvas? 

- Dirbo su metalu. Šaunus žmogelis. Gražiai sau 
susituokė su tinkama mergina iš Fertė Sent Obeno. 
Ir viskas tam, kad užbaigtum kraujo klane, ar ne 
siaubas? Juk teisybė, Gislena? 

- Ar Kolri yra likęs bent kas, pažinojęs tą šeimą? 
Kas galėtų man apie ją papasakoti? 

- Tai būtų Andrė, - kiek pamąstęs, atsakė meras. — 
Jam greit aštuoniasdešimt ketveri meteliai. Pačioje 
jaunystėje jis darbavosi su tėtušiu Gijomonu. 

Meras žvilgtelėjo į didelį sieninį laikrodį. 
— Verčiau ten nueitumėt, kol jis dar nesėdo vaka- 
rieniauti. 


Kai Adamsbergas pasibeldė pas Andrė Barliu, 
mero degtinė dar tvilkė jam skrandį. Senis storu vel- 
vetiniu švarku ir pilka kepe nedraugiškai dėbtelėjo į 
jo pažymėjimą. Paskui paėmė jį tarp išklaipytų pirštų 
ir susidomėjęs ištyrinėjo iš abiejų pusių. Trijų dienų 

- Tarkime, tai grynai asmeninis reikalas, pone 
Barliu. 

Po poros minučių, įsitaisęs už stalo prieš baltosios 
taurelę, Adamsbergas vėl dėstė savo klausimus. 

— Paprastai, kol nesuskamba vakaro maldai, aš 
kamščio netraukiu, - neatsakydamas į klausimus 
paaiškino senis. - Bet, dievaži, kai turi svečių... 

- Sako, jūs - gyvoji vietos atmintis, pone Barliu. 

Andrė jam pamerkė. 

- Jei iškločiau viską, kas ten viduje, - pratarė, 
delnu plekšnodamas kepę ant galvos, - būtų ištisa 
knyga. Knyga apie žmogų, komisare. Na, ką pasaky- 
site apie šitą baltakę? Vaisiai ne per daug justi? Jūs jau 
patikėkit, ji pravalo smegenis. 

- Puiki, - pagyrė Adamsbergas. 

— Varau pats, - išdidžiai paaiškino Andrė. - Nie- 
kam dar nepakenkė. 

Koks šešiasdešimt laipsnių, įvertino Adamsbergas. 
Skystis smelkė jam dantis. 

- Jis buvo kone per daug geras, tas tėtušis Gijo- 
monas. Priėmė mane į mokinius, ir mudu buvome 

pasiutusiai šauni komanda. Galite vadinti mane 
Andrė. 

— Dirbote su metalu? 

- Kur ten. Pasakoju jums apie tuos laikus, kai Že- 
raras buvo sodininkas. Su metalais jau seniai atsisvei- 
kinęs. Po tos nelaimės. Čakšt - du pirštai šlifavimo 
staklėse, - paaiškino Andrė, iškalbingai plekštelėda- 
mas sau per ranką. 

- Kaip tai? 

— Kaip sakau. Neteko dviejų pirštų. Nykščio ir dar 
mažylio. Ant dešinės rankos teliko trys, štai taip, — 
porino Andrė, tiesdamas Adamsbergui tris pirštus. — 
Taigi su metalais nebepadirbsi, ir jis tapo sodininku. 
Ir kiek žinau, visai neprastu. Galiu pasakyt, mitriau 
už kitus darbavosi kastuvu. | 

Adamsbergas kaip pakerėtas žvelgė į raukšlėtą 
Andrė plaštaką. Trys ištiesti pirštai. Suluošinta tėvo 
ranka - kaip šakės, kaip tridantis. Trys pirštai, trys 
nagai. 

— Kodėl sakote „per daug geras, Andrė? 

— Nes toks jis ir buvo. Minkštas kaip balta duo- 
na - visada padės, visada mestelės kokį juokelį. Ko 
nepasakyčiau apie jo žmoną ir visada turėjau apie tai 
savo nuomonę. 

- Apie ką? 

— Apie tai, kaip jis paskendo. Jinai jį pagraužė. Tad 
galų gale jis arba nekreipė dėmesio, kad per žiemą 
valtis ėmė leist vandenį, arba pats ją prakiurdė. Jei 
taip pažiūrėsim, tai per ją jis rado galą tame tven- 
kinyje. 

— Nemėgote jos? 


— Niekas jos nemėgo. Ji buvo kilusi iš Fertė Sent 
Obeno vaistininkų šeimos. Padorūs žmonės, taigi. Jai 
panižo ištekėti už Žeraro, nes Žeraras jaunystėje buvo 
labai gražus vyras. O paskui viskas pakrypo kitaip. 
Kolri su metalininku jai būvo per prasta. Ji kartojo 
ištekėjusi ne pagal savo rangą. Dar blogiau susiklostė 
po jo nelaimės. Jinai gėdijosi Žeraro ir nesivaržė to 
vis pabrėžti. Bloga moteris, ir tiek. 


Andrė puikiai pažinojo Gijomonų šeimą. Dar 
vaikystėje bėgdavęs žaisti su mažuoju Rolanu, 
vienturčiu, kaip ir jis, to paties amžiaus - jis gyveno 
name priešais. Kiek praleidęs pas juos popiečių ir 
vakarų... Kiekvienąsyk po vakarienės ten kartodavosi 
tas pats - privaloma madžongo* partija. Taip buvę 
Fertė vaistininkų šeimoje, ir motina palaikė tradiciją. 
Ji nepraleisdavusi nė vienos progos pažeminti Žerarą. 
Nes dėmesio - madžonge draudžiama jaukti. Tai 
yra? - pasiteiravo Adamsbergas, kuriam šis žaidimas 
buvo nežinomas. Tai yra - maišyti atskiras grupes, kad 
greičiau laimėtum, štai taip, kaip negalima maišyti 
kryžių su būgnais. Taip nedaroma, taip nedera, jau- 
kia tik juodnugariai. Jiedu su Rolanu nedrįsdavę ne- 
paklusti, verčiau jau pralošti, negu jaukti. Bet tėtušiui 
Žerarui buvę nusišvilpt. Jis šluodavęsis kauliukus savo 
tripiršte ranka ir laidydavęs juokelius. O Mari Gi- 
jomon visą laiką kartodavusi: „Vargšeli Žerarai, tą 


* Mah Jong - klasikinis loginis senovės Kinijos žaidimas, populiarus Va- 
karuose. 

dieną, kai tu surinksi „Šlovingąją ranką“, vištoms dan- 
tys išdygs.“ Žemino jį, kaip paprastai. „Šlovingoji ran- 
ka“ reiškia sėkmingai sužaisti, taip, lyg susirinktum 
ketvertą tūzų. Kiek kartų jis girdėjo tą šėtonišką frazę, 
ir kokiu tonu ištartą, komisare! Bet Žeraras tik juokėsi 
ir nesuko galvos dėl „Šlovingosios rankos“. Ji, beje, 
taip pat. Ji, toji Mari Gijomon, visada rengdavusis bal- 
tai, kad pastebėtų ant drabužių menkiausią dėmelę. 
Tarsi Kolri tai kam nors būtų rūpėję. Virtuvėse, jai 
už nugaros, ją vadindavę „baltuoju drakonu“. Tikra 
tiesa, toji moteris jį, Žerarą, ir nugalavusi. 


— O Rolanas? - paklausė Adamsbergas. 

- Ji suko jam smegenis, kitaip nepasakysi. Troško, 
kad jis padarytų karjerą mieste, kad taptų kažkuo. „Tu, 
Rolanėli, nebūsi nevykėlis, kaip tavo tėvas.“ „Nebūsi 
netikša.“ Tad netrukus jis ėmė tartis esąs aukščiau 
už mus, kitus Kolri berniokus. Pūtėsi, vaidino die- 
vai žino ką. Bet apskritai baltasis drakonas nenorėjo, 
kad jis su mumis prasidėtų. Mes jam ne kompanija, 
sakydavo jam. Dėl viso to Rolanas netapo malonus, 
kaip tėvas, kas ne, tai ne. Buvo tylenis, išdidėlis, ir 
vargas tam, kas mėgindavo jį užkabinti. Vaidingas ir 
piktas kaip Žąsinas. 

— Mušdavosi? 

- Grasindavo. Pasakysiu jums, kai dar neturėjom 
penkiolikos, kartais smagindavomės - prisigaudome 
prie tvenkinio varlių, paskui sprogdinam jas su ciga- 
rete. Nesakau, kad tai labai gražu, bet Kolri buvo ne 
per daug pramogų. 

— Varles ar rupūžes? 

- Varles. Žaliąsias medvarles. Įspraudi joms į 
žabtus cigaretę, jos ima traukti ir pokšt! - sprogsta. 
Reikia pamatyt, kad patikėtum. 

- Įsivaizduoju, - pasakė Adamsbergas. 

— Taigi va, tas Rolanas kiek kartų ateidavęs su pei- 
liu ir čakšt! - tiesiog nurėždavęs varlei galvą. Į visas 
puses trykšta kraujas. Ką gi, sutinku, rezultatas tas 
pats. Noriu pasakyti, varlei galas. Bet mums atrodė, 
kad yra skirtumas, kaip tai padarysi, ir jo būdas mums 
nepatiko. Paskui nušluostydavo kraują nuo ašmenų 
į žolę ir eidavo sau. Lyg norėdamas parodyti, kad vi- 
sada gali padaryti „kiečiau“, geriau už mus. 

Kol Andrė pylėsi sau sklidiną stiklinę, Adamsber- 
gas stengėsi siurbčioti savo baltąją kaip įmanydamas 
lėčiau. 

— Tik vienas „bet“, - pridūrė Andrė. - Kad ir koks 
klusnus, Rolanas dievino tėvą - tą tai galiu pasakyti. 
Negalėjo pakęsti, kaip drakonas su juo elgiasi. Nepra- 
tars nė žodžio, bet aš aiškiai mačiau, kaip vakarais, 
prie madžongo, gniaužia kumščius, kai ji žarstosi savo 
užgaulėmis. 

- Jis buvo gražus? 

— Kaip žvaigždė. Kolri nebuvo mergiotės, kuri 
dėl jo nedžiūtų. Mes, kiti, buvę nebuvę. Bet Rola- 
nas į mergaites nė skersom nežiūrėjo, lyg nebūtų tuo 
atžvilgiu kaip visi. Paskui išvažiavo į miestą studijuoti 
kaip tikras ponas. Garbės gviešėsi. 

— Studijuoti teisės. 

— Taip. O paskui nutiko tai, kas nutiko. Nieko gero 
iš to ir negalėjo išeiti, tiek piktumo buvo tuose na- 
muose. Per vargšo Žeraro laidotuves motina nenu- 


368 


varvino nė ašarėlės. Visada galvojau, kad grįžusi ji 
tikriausiai leptelėjo kokią bjaurystę. 

- Pavyzdžiui? 

— Ką nors jai būdingo. „Na, dabar nebeturime to 
drimbos ant sprando.“ Kokią nors šlykštynę, kokio- 
mis ji paprastai švaistydavosi. Ir Rolanas tikriausiai 
užsiplieskė - juk taip sielvartavo per laidotuves. Aš 
jo neginu, bet man taip atrodo. Matyt, pametė galvą, 
stvėrė tėvo įrankį ir nusivijo ją į viršų. Taip viskas ir 
įvyko. Jis nudobė senąjį baltąjį drakoną. 

- Šakėmis? 

— Taip visi manė dėl žaizdų ir dėl to, kad tas pa- 
dargas dingo. Savo šakes Žeraras be paliovos daili- 
no - kaitindavo ugnyje, tiesindavo dantis, galąsdavo. 
Rūpinosi savo įrankiais. Kartą besidarbuojant šakės 
pataikė į akmenį, ir nulūžo vienas dantis. Manote, 
jis pakeitė įrankį? Ne, privirino dantį. Apie meta- 
lus puikiai išmanė. O dar raižydavo mediniame kote 
paveikslėlius. Mari siutino, kad jis užsiima tokiais 
niekais. Nesakau, kad tai buvo menas, bet vis dėlto 
labai gražu. 

— Kas per piešinėliai? 

- Kažkas panašaus, kaip mokykloje. Žvaigždutės, 
saulutės, gėlytės. Ne kažin kas, bet sakau - Žeraras 
buvo jautrus. Nusiteikęs gražinti. Tas pats dėl kaplio, 
kastuvo kotų. Jo įrankių su kitais nesupainiosi. Kai 
jis mirė, pasilikau atminimui jo kastuvą. Šaunesnio 
už jį nebuvo. 

Senasis Andrė dingo iš kambario ir sugrįžo nešinas 


v-- oo 


“ 


žvilgančią rankeną su šimtais piešinėlių, išpjaustinėtų 

medyje, susipynusių, patamsėjusių. Nutrintas kotas 
bemaž panėšėjo į nedidelį totemo stiebą. 

- Teisybė, gražu, - nuoširdžiai pagyrė Adamsber- 
gas, švelniai braukdamas pirštais per kotą. - Suprantu, 
kodėl jis jums brangus, Andrė. 

- Pagalvoju apie jį, širdį suspaudžia. Visada ras 
žodelį kitam. Visad pokštą. O jos - ne, niekas jos 
nesigailėjo. Vis sukau galvą, ar ne jos tai darbas. Ir ar 
Rolanas nebus susipratęs. 

— Koks darbas? 

— Prakiurdyti valtį, - burbtelėjo senasis sodinin- 
kas, gniauždamas rankose kastuvo kotą. 


Meras pavėžėjo jį furgonėliu iki Orleano stoties. 
Sėdėdamas šaltoje laukiamojoje salėje, Adamsbergas 
lūkuriavo traukinio, žiaumodamas žiauberę duonos, 
kad permuštų baltakę, tvilkinančią jam vidurius taip, 
kaip Andrė žodžiai dar tvilkė galvą. Tėvo su suluošin- 
ta ranka pažeminimas, užgauli motinos garbėtroška. 
Taip, suspaustas kaip replėmis, būsimasis teisėjas troš- 
ko panaikinti tėvo silpnybę, paverst jo luošumą galia. 
Žudydamas tridantėmis šakėmis kaip suluošinta ran- 
ka, virtusia visagaliu įrankiu. Iš motinos Fiulžansas 
paveldėjo aistrą valdyti, iš tėvo - nepakeliamą silpno- 
jo pažeminimą. Kiekvienas mirtinas smūgis šakėmis 
šlovino Žerarą Gijomoną, kuris nugalėtas nugrimzdo 
į tvenkinio dumblą. Paskutinis jo pokštas. 

Ir žudikas, žinoma, nepajėgė išsiskirti su išgra- 
žintu padargo kotu. Tai buvo tėvo ranka, ranka, kuri 
turi smogti. Ir vis dėlto kodėl jis be galo nekarto- 
jo motinos žmogžudystės? Kodėl negriovė motinos 

paveikslo? Kodėl nežudė pagyvenusių moterų, val- 
dingų, despotiškų? Kruviname teisėjo sąraše būta 
tiek vyrų, tiek moterų, paauglių, suaugusių, senių. 
O tarp moterų - ir jaunučių merginų, visiškos Mari 
Gijomon priešingybės. Gal jis taikėsi užvaldyti pa- 
saulį, smogdamas aklai, kur papuola? Purtydamas 
galvą Adamsbergas nurijo juodos duonos kąsnį. To 
tūžmastingo naikinimo prasmė buvo kita. Jis ne tik 
naikino pažeminimą - jis stiprino teisėjo galią, kaip 
ir vardo pasirinkimas. Jis reiškė išaukštinimą, tvirto- 
vės sienas prieš bet kokią silpnybę. Ir kaip koks nors 
pamautas ant šakių senolis galėjo įkvėpti Fiulžansui 
tokį pojūtį? 

Ūmiai jis pajuto norą paskambinti Trabelmanui 
ir mesti jam iššūkį, pranešdamas, kad nutvėręs už 
ausies ištraukė visą teisėją ir dabar artėja prie jo 
galvos turinio. Galvos, kurią buvo pažadėjęs šiam 
atnešti, pamautą ant jo paties šakių, gelbėdamas iš 
šaltosios džiūsną Vetijė. Prisiminus, koks agresyvus 
buvo majoras, Adamsbergui niežėjo nagai įgrūsti jį į 
aukštą katedros langą. Tik trečdalį majoro - viršutinę 
liemens dalį. Akis į akį su pasakų slibinu, Lochneso 
pabaisa, Pinko ežero žuvimi, rupūžėmis, nėge ir kitais 
padarais, paverčiančiais gotikinio meno perlą tikru 
vivariumu. 

Bet grūsk negrūdęs trečdalį majoro į gotikinį lan- 
gą, tai neištrins jo žodžių. Jei viskas būtų taip papras- 
ta, visi taip darytų sulig pirmu įžeidimu, ir visame 
krašte iki menkiausio kaimo koplytėlės langelio nebe- 
liktų nė vieno laisvo lango. Ne, taip nieko nebus. Vei- 
kiausiai dėl to, kad Trabelmanas buvo arti tiesos. Tos 

tiesos, kurią jis pradėjo atsargiai užčiuopti po galingo 
Retankur postūmio toje Šatlė kavinėje. Kai jus taip 
stumteli šviesiaplaukė leitenantė, tai perveria sme- 
genis tarsi grąžtu. Bet dėl ego Trabelmanas suklydo. 
Tiesiog suklydo. Nes kartais būna „aš“ ir „aš, mąstė 
jis, žingsniuodamas peronu. „Aš“ ir mano brolis. Ir 
gali būti - kodėl ne? - kad ta visa apimanti globa, 
skirta Rafaeliui, ir laikė jį atitolusioje nuo pasaulio 
orbitoje, bent gerokai atokiau nuo kitų, nesvarumo 
būklėje. Ir, žinoma, atokiau nuo moterų. Pasitraukti 
iš to kelio reikštų palikti Rafaelį, leisti jam nusigaluot 
savo irštvoje. Taip pasielgti neįmanoma - galbūt tai 
ir vertė jį išsižadėti meilės. Ir net ją sugriauti? Ir iki 
kiek? 

Jis įdėmiai sužiuro į traukinį, įvažiuojantį į stotį. 
Neaiškus klausimas, kuris veda jį tiesiai prie nešuli- 
nio tako siaubo. Kuriame nėra įrodymų, jog ten būta 
Tridančio. 


Sukdamas į gatvelę, kurioje gyveno Klementina, 
jis spragtelėjo pirštais. Nepamiršti papasakoti Dan- 
glarui apie Kolri tvenkinio medvarles. Jis tikrai bus 
patenkintas sužinojęs, kad tas pats galioja ir varlėms. 
Pokšt - sprogimas. Tik šiek tiek kitoks garsas. 


L 


BET DABAR NE METAS užsiimti varlėmis. Vos Adams- 
bergas grįžo namo, paskambino Retankur ir pranešė 

apie jauno skyriaus valytojo Mikaelio Sartona žūtį. 
Jis valydavęs skyriaus patalpas nuo penktos iki de- 
vintos valandos vakaro. Dvi dienas nepasirodė, jie 
nuvyko pas jį į namus. Nužudytas dviem kulkom į 
krūtinę iš pistoleto su duslintuvu naktį iš pirmadienio 
į antradienį. 

— Nusikaltimas apiplėšimo tikslais, leitenante? 
Man atrodė, Mikaelis verčiasi narkotikų prekyba. 

- Gali būti, bet turtingas nebuvo. Išskyrus apvalią 
sumelę, pervestą į jo sąskaitą spalio tryliktąją, ketu- 
rios dienos po tos informacijos „Elzaso naujienose“. 
Ir naujutėlaitį skreitinį kompiuterį jo bute. Primenu, 
kad Mikaelis netikėtai pasiėmė dviejų savaičių atosto- 
gas, kurios sutapo su Kvebeko stažuotės datomis. 

- Šnipelis, Retankur? Nutarėme, kad šnipo ne- 
bėra. 

— Vėl grįžtame prie to paties. Su Mikaeliu galė- 
jo būti susisiekta iškart po Šiltigeimo nusikaltimo, 
kad jis teiktų informaciją ir sektų mus į Kvebeką. Ir 
įsmuktų į jūsų butą. 

- Ir padarytų žmogžudystę take? 

— Kodėl ne? 

— Nemanau, Retankur. Jeigu tarsime, kad aš buvau 
ne vienas, teisėjas nebūtų patikėjęs tokio subtilaus 
keršto kažkokio pameistrio rankai. Kaip ir šakių — 
kad ir kokių. 

— Danglaras taip pat tuo netiki. 

— O pistoletas - nepanašu į teisėją. 

— Aš tik išdėsčiau jums savo nuomonę. Pistoletas — 
visai tinkamas prašalaičiams, šalutinėms žmogžudys- 
tėms. Mikaelis nenusipelnė šakių. Manau, jaunuolis 

nebus kaip reikiant įvertinęs savo užsakovo, per daug 
reikalavęs ar mėginęs griebtis šantažo. O gal teisėjas 
tiesiog jo atsikratęs. 

- Jeigu tai jis. 

— Buvo ištirtas jo kompas. Kietasis diskas tuščias 
ar, greičiau, ištrintas. Rytoj jį pasiims vaikinai iš la- 
boratorijos ir pasikuis viduje. 

- Kaip jo šuo? - pasiteiravo Adamsbergas, pats 
stebėdamasis, kad nerimauja dėl didžiojo Mikaelio 
bičiulio likimo. 

— Nudobtas. 

- Retankur, jei jau norite perduoti man liemenę, 
atsiųskite kartu ir tą skreitinuką. Turiu čia po ranka 
aukščiausios klasės programišių. 

- Ir kaip, jūsų nuomone, man jį atsiųsti? Jūs nebe 
komisaras. 

- Prisimenu, - pasakė Adamsbergas, taip ir gir- 
dėdamas Klementinos bambėjimą. - Paprašykite 
Danglaro, įtikinkite jį, jūs tai sugebate. Po ekshuma- 
cijos Brezijonas linksta į mano pusę, ir Danglarui tai 
žinoma. 

— Padarysiu, ką galėdama. Bet dabar mūsų virši- 
ninkas jis. 


LI 


ŽOZETĖ GODŽIAI NUSITVĖRĖ Mikaelio Sartona 
kompiuterio. Adamsbergui pasirodė, kad nebūtų ga- 
lėjęs padaryti jai didesnio malonumo, kaip įteikdamas 

tą įtartiną aparatą, programišių svajonę. Kompiuteris 
buvo pristatytas į Klinjankūrą vakarop, ir Adamsber- 
gas įtarė, kad prieš tai Danglaras bus davęs ištyrinėti 
jį savo specialistams. Logiška, normalu: dabar jis - 
skyriaus viršininkas. Įteikęs kompiuterį pasiuntinys 
perdavė jam Retankur laiškelį, patvirtinantį, kad kie- 
tasis diskas tuštutėlis, iššveistas kaip prausyklė. Tai tik 
dar labiau pakurstė Žozetės įkarštį. 

Ji ilgai ir įnirtingai plušėjo, vieną po kito naikin- 
dama apsauginius blokus, saugančius išskalautą maši- 
nos atmintį, ir patvirtino, kad „kompas“ ką tik buvęs 
išnaršytas. 

- Jūsų vyrai nematė reikalo panaikinti savo pėdsa- 
kų. Nieko nuostabaus - juk nedarė nieko neteisėto. 

Paskutinis skląstis atšoko tik panaudojus atbulai 
apverstą Mikaelio šuns vardą: ograk. Jaunuolis nere- 
tais vakarais į darbą atsivesdavo šunį, stambų gyvulį, 
apsiseilėjusį ir nekenksmingą kaip sraigė - iš čia ir jo 
vardas, Kargo“*, - kuris jautė aistrą draskyti į skutus 
visus popiergalius, pasipainiojusius jam po kojomis. 
Kargo sugebėdavo paversti raportą beformės masės 
gumuliuku. Tad jo vardas nuostabiai tiko slaptažo- 
džiu paslaptingiems kompiuterių virsmams. 

Bet įveikusi visus blokus Žozetė susidūrė su ža- 
dėtąja tuštuma. 

- Iššiūravo metaliniu šepečiu, - pasakė ji Adams- 
bergui. 

O kaipgi. Jei jame nieko neaptiko diplomuoti la- 
boratorijos specialistai, nebuvo pagrindo manyti, kad 


* Escargot - sraigė. (Pranc., tar. eskargo.) 

juos aplenks Žozetė. Raukšlėtos programišės rankos 
atkakliai grįžo prie klaviatūros. 

— Aš dar ieškau, - užsispyrusi pakartojo ji. 

- Neverta, Žozete. Vaikinai iš laboratorijos išnars- 
tė jį po kaulelį. 

Buvo portveino valanda, ir Klementina pakvietė 
Adamsbergą vakariniam gėrimui - taip paauglys ragi- 
namas sėstis prie pamokų. Dabar Klementina į saldų 
vyną suversdavo išplaktą kiaušinio trynį. Portveino 
kokteilis - gėrimas maistingesnis. 


- Ji nenuleidžia rankų, - paaiškino Klementinai 
Adamsbergas, imdamas stiklinę, pilną tiršto mišinio, 
prie kurio jau spėjo priprasti. 

- Pažiūrėjęs į ją pagalvotum - pirštu nuspriegia- 
ma, - atsiliepė Klementina, susidauždama su Adams- 
bergu. 

- O niekaip. 

- Ne, - Klementina sulaikė Adamsbergą, keliantį 
stiklinę prie lūpų. - Kai susidauži, reikia žiūrėti į akis. 
Jau sakiau. O paskui išgerti vienu mauku, nepastačius 
stiklinės. Kitaip nieko nebus. 

- Ko nebus? 

Klementina palingavo galva, tarsi Adamsbergo 
klausimas būtų gryna kvailystė. 

- Pradedame iš naujo, - tarė. - Žiūrėkite man į 
akis. Apie ką aš kalbėjau? 

- Apie Žozetę, apie sprigtą. 

- Taip. Nereikia apsigauti. Žozetėlės viduje - 
kompasas, niekad nenukrypstantis nuo šiaurės. Ji 
jau nušvilpė iš piniguočių tūkstančių tūkstančius. Ir 
ne rytoj liausis. 

Adamsbergas nunešė maistingojo mišinio stiklinę 
į kabinetą. 

- Susidaužiant reikia žiūrėti vienas kitam į akis, — 
paaiškino Žozetei. - Kitaip nieko nebus. 

Žozetė šypsodamasi susidaužė kaip dera. 

— Man pavyko išžvejoti vienos eilutės fragmen- 
tus, - pranešė tevu balseliu. - Tai kažkokios ištrinto 
pranešimo nuotrupos. Kurių jūsų vyrai neperskaitė, - 
pridūrė su pasididžiavimo gaidele. - Yra užkaborių, 
kuriuos ir geriausi pėdsekiai pamiršta perbraukti 
tankiomis šukomis. 

- Plyšys tarp sienos ir praustuvo kojos. 

— Pavyzdžiui. Visada nepaprastai mėgau tvarkytis 
iš pagrindų, ir tai erzindavo mano laivų savininką. 
Eikšekit pažiūrėti. 

Adamsbergas priėjo prie ekrano ir perskaitė 
glaudžią eilę raidžių, likusių po išnaikinimo: dam 
rai ea aou emi ort oi eu il. 

Žozetė, atrodo, nesitvėrė džiaugsmu dėl savo ra- 
dinio. 

- Tai viskas, kas išliko? - nusivylęs paklausė 
Adamsbergas. 

— Daugiau nieko, bet vis šis tas, - vis taip pat links- 
mai atsiliepė Žozetė. - Juk ta balsių grupė - a0u - 
labai reta prancūzų kalboje: ao0ūt, saoūl, yaourt ir 
caoutchouc*. 

- Ir raout. 

— Raout? 

— Didelė aukštuomenės šventė, Žozete. 


* Rugpjūtis, girtas, jogurtas, kaučiukas. (Pranc.) 

- Ak, taip. Tais laikais, kai dar plačiai gyvenau, tai 
buvo vadinama kokteiliu. Taigi turime penkis žodžius 
su šiomis balsėmis - ir tik tris, jei atmesime tuos, 
kuriuose yra 4. 

- Kažin, ar Mikaelis taip gerai išmanė rašybą. 

- Tuomet pasiliekame aoūt ir saoūl. Galbūt čia 
tikrinis vardas. Dar tas dam, tikrai įdomus. 

- Klasikinis kodas, nurodantis Amsterdamą kaip 
narkotikų prekybos centrą. Mikaelis vertėsi narkotikų 
prekyba, beveik neabejoju. 

- Tiktų. Su tuo ea - deal“. Ar caoutchouc galėtų 
reikšti heroiną? 

- Kaip kodinis žodis? Niekada tokio nesu girdėjęs, 
bet galbūt. Kanapių sakai, „kaučiukas“, kodėl ne? 

- Ir tai panėšėtų į narkotikų prekeivio 
korespondenciją. Į jos liekanas. 

Žozetė ant popieriaus užrašė pasklidas raides; kurį 
laiką jie darbavosi tylėdami. 

- Nežinau, ką daryti su oi eu il, - baigdama 
pareiškė Žozetė. 

- Poids neuf kilos**? - pasiūlė Adamsbergas. 

— Tada gautume kažką tokio: Amsterdam - livrai- 
son - deal - caoutchouc - acheminemė - transport - 
poids neuf kilos***. 

- Ir nieko bendra su Tridančiu, - tyliai ištarė 
Adamsbergas. - Matyt, Mikaelis įsivėlė į per didelio 


* Deal - sandėris. (Angl.) Dealer - narkotikų platintojas. (Angl.) 

** Svoris devyni kilogramai. (Pranc.) 

*** Amsterdamas - tiekimas - prekyba narkotikais, sandėris - „kaučiukas“ — 
atgabenami - transportas - svoris devyni kilogramai. (Pranc.) 

masto prekybą. Byla Narkotikų skyriui, bet ne mums, 
Žozete. 

Žozetė delikačiai ištuštino stiklinę; iš apmaudo jos 
veidelis dar labiau susiraukšlėjo. 


Retankur suklydo dėl šnipo, mąstė Adamsber- 
gas, Žarstydamas žarijas. Kaip jie ten, Kvebeke, sako 
„Žarstyti žarijas ? Ak, taip. Spaistyti, spaistyti ugnį. 
Abi moterys sumigo, o jo niekaip neėmė miegas. Jis 
spaistė. Jis niekad neras to šnipo, kurio tikriausiai 
niekad ir nebuvo. Superintendantą Lalibertė tikrai 
informavo pastato sargas, ir tik jis vienas. Ir išnaršytas 
jo butas ne kažin ką įrodo. Raktas, perkeltas per keletą 
centimetrų - ir tai dar neaišku! - ir dėžė, kurią Dang- 
laras tariasi įstatęs giliau. Kitaip tariant, beveik nieko. 
Ir jis niekada neturėjo jokio neįtikimo palydovo ne- 
šuliniame take. Net ir atkūręs visus Fiulžanso nusi- 
kaltimus, jis kol gyvas liks vienas tame makabriškame 
take. Adamsbergas jautė, kaip vienas po kito trūkinėja 
siūlai, atskirdami jį nuo pasaulio it grėsmingą lokį, 
ant lyties atplaišos tolstantį nuo žemyno. Užsikasusį 
užuolandoje po Klementinos portveino kokteiliais ir 
pilkomis Žozetės šlepetėmis. 


Jis apsivilko striukę, užsismaukė šiaurietišką kepu- 
raitę ir tyliai išsmuko į naktį. Apšepusios Klinjankūro 
gatvelės buvo tuščios ir tamsios, apšvietimas blausus. 
Jis apžergė seną Žozetės mopedą, nudažytą dviem 
mėlynais atspalviais, ir po dvidešimt penkių minučių 
jau stabdė jį po Kamilės langais. Kitos priebėgos ins- 
tinktas, troškimas įkvėpt, bent pažvelgus į tą namą, 

truputį to išganingo dvelksmo, kuris sklinda nuo 
Kamilės ar nuo jųdviejų su Kamile ryšio. Skersvėjui 
reikia dviejų langų, būtų pareiškusi Klementina. Pa- 
kėlęs akis į aštunto aukšto langus, jis nustėro. Langai 
švietė. Taigi ji sugrįžo iš Monrealio. Nebent būtų kam 
nors išnuomojusi butą. Ar nebent ten, žinoma, savi- 
ninkiškai bruzdėtų šviežiai iškeptas tėvas. Su dviem 
labradorais - vienas seilėjasi po prausykle, kitas - po 
sintezatoriumi. Adamsbergas stebeilijosi į akiplėšiš- 
kai tvieskiančius langus, tykodamas to tėvo šešėlio. 
Užgrobtas būstas pervėrė jį it grąžtas, atskleisdamas 
žvilgsniui nuogą tipą, švytruojantį stangriu pasturga- 
liu ir plokščiu pilvu - tas vaizdelis jį verte pervėrė. 

Iš mažos kavinukės, įsikūrusios pastato apačioje, 
sklido aštrių kvapų šuorai ir girto klegesio gaudesys. 
Visai kaip „Šliuze“. Puiku, pagalvojo Adamsbergas, 
nervingai tvirtindamas mopedą prie stulpo. Gera 
taurė konjako, kad sumaltų į drūzgus tą nuogalių, 
kuris nesivaržydamas leidžia savo labradorams seilėti 
studijos grindis. Prieš tą šunininką jis griebsis tos 
pačios veiksmingos technikos, kaip šviesaus atmi- 
nimo Kargo: pavers jį gličiu sugeriamojo popieriaus 
gniutulu. 


Antras sąmoningas nukaušimas brandžiame am- 
žiuje, pagalvojo Adamsbergas, stumtelėdamas apra- 
sojusias duris. Galbūt šį vakarą jis nebandys maišyti. 
O gal ir bandys. Po penkių savaičių jis kaip prikaltas 
sėdės Brezijono krėsle, praradęs atmintį, amatą, bro- 
lį, savo Šiaurės dukrą ir laisvę. Tad ne metas sukti 
galvą, maišyti ar ne. Prakeikti labradorai, toptelėjo 

jam sulig pirma konjako taure, jis sugrūs juos tiesiai 
į centrinį katedros bokštą, kad užpakalinės letenos 
liktų kepėstuoti ore. Kai visos gotikinio perlo angos 
bus užkimštos tais žvėrimis, kas ištiks meno pamin- 
klą? Ar galiausiai jis uždus dėl oro stokos? Pamėlęs ir 
trūkčiodamas agonijoje? O galbūt paf paf paf ir pokšt? 
Ar paskui, svarstė jis sulig antra taure, katedra sugurs? 
Ir ką jie darys su griuvėsių krūva, jau nekalbant apie 
tuos tarp nuolaužų knibždančius padarus? Velniška 
problema Strasbūrui. 

O jei jis gyvūnijos pertekliumi užkamšytų KKŽ 
langus? Užkirsdamas kelią deguoniui, prisodrinda- 
mas orą žvėrių smarso garų? Lalibertė kristų negyvas 
savo kabinete. Tik reikėtų išgelbėti nuo uždusimo 
Sankartjė Geravalį ir Žinetę su jos tepalu. Bet ar jis iš- 
teks gyvulių? Svarbus klausimas - ta operacija reika- 
lauja stambių gyvūnų, ne kokių sraigių ar peteliškių. 
Jam reikia geros medžiagos, jei įmanoma - rūkstan- 
čios, kaip slibinai. Bet slibinai patvoriais nesimėto, o 
tūno užsikasę neprieinamose olose kaip paskutiniai 
bailiai. 

Aišku, mėtosi - madžonge jų visa krūva, pagalvojo 
jis, dunkstelėdamas kumščiu į baro stalviršį. Apie tą 
kinų žaidimą jis žino tik tiek, kad jame esama krūvos 
drakonų, dargi visokiausių spalvų. Tereikia susižerti 
juos trimis pirštais, kaip darė tėtušis Gijomonas, ir su- 
kaišioti visus reikiamus roplius į duris, langus, neap- 
einant ir plyšių. Raudoni - Strasbūrui, žali - KKŽ. 

Ketvirtos taurės Adamsbergas nepajėgė ištuštinti 
ir išsvirduliavo prie mopedo. Neįstengdamas atrakinti 
jo spynelės, stumtelėjo namo duris ir kabindamasis 

už turėklų užsiropštė į aštuntą aukštą. Tarstelėti žo- 
delį šviežiai iškeptam tėvui, duoti jam parako, kad 
šis nėšintųsi sau. Ir prigriebt du jo šunpalaikius, prie 
kurių pridės ir teisėjo dobermanus, kuriais puikiau- 
Kargo, ne, tas simpatiškas seilius jo pusėje, kaip ir 
jo mobilusis skarabėjas. Puikus planas, pagalvojo 
jis, ramstydamasis į Kamilės duris. Minčių šuoras 
sustabdė pirštą, jau bespaudžiantį skambutį. Atmin- 
ties pavojaus signalas. Atsargiai! Jis buvo mirtinai 
girtas, kai nudobė Noelą. Atsargiai, neik į vidų! Tu 
nebežinai, kas tu, nebežinai, ko esi vertas. Taip, bet 
tie labradorai, velniai rautų, jam jų reikia. 

Kamilė atidarė duris ir suakmenėjo, išvydusi jį 
laiptų aikštelėje. 

— Tu viena? - netvirtu balsu paklausė Adams- 
bergas. 

Kamilė linktelėjo. 

— Be šunų? 

Jam sunkiai sekėsi tarti žodžius. Neik į vidų, 
kuždėjo jam šniokščianti Utauė. Neik į vidų. 

— Kokių šunų? - paklausė Kamilė. - Betgi tu girtas, 
Žanai Batistai. Skambini pas mane vidury nakties ir 
kalbi apie šunis? 

— Aš kalbu apie madžongą. Leisk man įeiti. 

Nesumodama, kaip pasielgti, Kamilė pasitraukė 
į šalį. Adamsbergas netvirtai prisėdo prie virtuvės 
baro su vakarienės likučiais. Pavartė rankose stiklinę, 
grafiną, šakutę, čiuopdamas jos dantų smaigus. Sutri- 
kusi Kamilė pasitraukė į kambario vidurį ir turkiškai 
sukryžiavusi kojas įsitaisė ant kėdutės prie pianino. 

- Žinau, tavo močiutė turėjo madžongą, - toliau 
dėstė Adamsbergas, klupdamas ties kiekvienu žo- 
džiu. - Turbūt nenorėdavo, kad kas nors jauktų, a? 
Tik pabandyk jaukt, aš tave pasmeigsiu! 

Vienas juokas tosios močiutės. 


LII 


ŽOZETĖ BLOGAI MIEGOJO; pirmą valandą nakties 
ją prižadino slogučio apogėjus: iš jos spausdintuvo 
lindo raudoni popieriaus lapai ir sklandė po kam- 
barį, nuklodami grindis. Neįskaitomi - tekstą gožė 
užplūdusi spalva. 

Ji tyliai atsikėlė ir įsitaisė virtuvėje, pasiėmusi lėkš- 
tę paplotėlių su klevų sirupu. Prisistatė ir Klementina, 
apsisiautusi storu chalatu, lyg koks naktinis budėto- 
jas, apeinantis jam patikėtas valdas. 

- Nenorėjau tavęs prižadinti, - atsiprašė Žozetė. 

— Kažkas kirba tavo galvoje, - pareiškė Klemen- 
tina. 

— Negaliu užmigti. Nieko baisaus, Klemi. 

— Tave kamuoja tavo mechanizmas? 

— Atrodo, taip. Sapnavau, kad iš jo lenda vien 
neįskaitomi lapai. 

- Tau pavyks, Žozete. Aš tavimi pasikliauju. 

„Kas pavyks?“ - pagalvojo Žozetė. 

— Man atrodo, aš sapnavau kraują, Klemi. Visi la- 
pai buvo raudoni. 

— Tavo mechanizmas plūdo rašalu? 

— Ne. Tik tie lapai. 

— Na, tuomet tai ne kraujas. 

- Jis išėjo? - paklausė Žozetė, pastebėjusi, kad sofa 
tuščia. 

- Atrodo. Kažkas, matyt, nedavė jam ramybės, 
nieko nepadarysi. Jis taip pat graužiasi. Gerai 
užvalgyk, paskui atsigerk, tada užmigsi, - patarė ji, 
šildydama sau pieną. 


Uždariusi paplotėlių dėžutę, Žozetė svarstė, kas gi 
jai turėtų pavykti. Ant pižamos apsivilko liemenę ir 
susimąsčiusi įsitaisė prieš išjungtą kompiuterį. Mi- 
kaelio kompiuteriukas stovėjo šalia - beprasmiškas, 
provokuojantis laužas. Pasiekti tikrą rezultatą, galvojo 
Žozetė, tą, kuris išslydo jai pro pirštus jos košmare. 
Neįskaitomi lapai bylojo, kad šifruodama Mikaelio 
laišką ji padarė klaidą. Šiurkščią klaidą, perbrauktą 
raudonai. 

Žinoma, konstatavo ji, vėl imdamasi išlikusios 
frazės. Absurdiška įsivaizduoti tiek smulkmenų, tie- 
kiant narkotikus. Suminėti sandėrį, medžiagą, svorį 
ir miestą. Jei jau taip, kodėl nepateikus savo vardo ir 
adreso? Nepaprastas Mikaelio plepumas nesiderina 
su narkotikų prekeivio korespondencija. Ji viską, o 
viską supainiojo, ir jos rašinys buvo išmargintas rau- 
donai. 

Žozetė kantriai ėmėsi raidžių virtinės: dam rai 
ea aou emi ort oi eu il. Išmėgino įvairius žodžius, 
įvairias kombinacijas - nesėkmingai. Ta sklendė ją 
erzino. Atėjusi su puodeliu Klementina palinko virš 
jos peties. 

— Tai tave ir graužia? - paklausė. 

— Aš suklydau ir stengiuosi suprasti. 

- Et, Žozetėle, nori, aš tau pasakysiu? 

- Prašom. 

- Visa tai - tikra kinų kalba. O kinų kalbą supranta 
tik kinai, ji jiems gimtoji. Pašildyti tau pieno? 

- Ne, ačiū, Klemi. Man reikia susikaupti. 

Klementina tyliai uždarė kabineto duris. Nereikia 
trukdyti Žozetei, kai ji laužo galvą. 

Žozetė vėl ėmėsi vienintelės raidžių grupės, 
galinčios kažkur nuvesti - tos a0u, reto balsių jun- 
ginio. Yaourt, raout, caoutchouc. Klementina buvo 
teisi - tikra kinų kalba. 

Žozetė guviai nukreipė pieštuką į popieriaus lapą. 
Žinoma, kinų kalba. Tas žodis ne prancūziškas — 
nelyg kiniškas, svetimos kalbos žodis. Savaime su- 
prantamas tam, kas vartoja tą kalbą. Upė, indėnų 
upė. Outaouais*, skubiai užrašė ji po balsių deriniu. 
Šį sykį pajuto savyje tą palaimingą spragtelėjimą - 
spragtelėjimą programišiaus, užčiuopusio teisingą 
raktą tinkamam užraktui. O dam - Adamsbergas, 
ne Amsterdamas. Keista, pagalvojo Žozetė, kaip iš 
arti susijaukia tai, kas akivaizdu. Bet ji suvokė tai 
sapne su raudonais lapais. Ne kraujas, užtikrino Kle- 
mentina. Žinoma. Ne kraujas - raudoni Kanados 
klevų lapai, rudenį krintantys ant kelio. Kramtydama 
lūpas, Žozetė vieną po kito užrašinėjo žodžius, kurie 
pagaliau pasruvo pro tą properšą, laisvai slysdami 


* Utauė. (Pranc.) 

vienas šalia kito: Emi - chemin, eu - jeune fille, o ne 
neuf kilos*. 

Po dešimties minučių ji stebėjo savo kūrinį - 
atlėgusi, dabar jau nebeabejodama, kad užmigti pa- 
vyks: Adamsberg - travaille - Gatineau - Outaouais - 
chemin - portage - croise - jeune fille**. Ji pasidėjo 
lapą ant kelių. 

Taigi Adamsbergas iš tikrųjų tempėsi paskui save 
įskundėją - Mikaelį Sartona. Dėl žmogžudystės tai 
nieko neįrodo, tačiau bent jau aišku, kad tas jaunuo- 
lis jį sekė ir žinojo apie jo pasimatymus nešuliniame 
take. Ir perduodavo informaciją. Žozetė pakišo lapą 
po klaviatūra ir smuko po antklode. Tai bent jau buvo 
ne programišiaus, o tiesiog šifravimo klaida. 


LII 


- TAVO MADŽONGAS, - kartojo Adamsbergas. 

Padvejojusi Kamilė sugrįžo pas jį į virtuvę. Girtu- 
mas iškreipė malonų Adamsbergo balsą - jis skambė- 
jo šaižiau ir netvirtai. Stiklinėje vandens ji ištirpino 
dvi tabletes ir padavė jam. 

- Išgerk, - tarė. 

- Supranti, man reikia drakonų. Didelių drako- 
nų, - prieš išgerdamas paaiškino Adamsbergas. 


* Chemin - kelias. (Pranc.) Jeune fille - mergina. (Pranc.) Neuf kilos - devyni 
kilogramai. (Pranc.) 

** Adamsbergas - dirba - Gatino - Utauė - takas - nešulinis - susitinka - 
merginą. (Pranc.) 

— Kalbėk tyliau. Kam tau tie drakonai? 

— Reikia užkamšyti langus. 

— Gerai, - sutiko Kamilė. - Užkamšysi. 

— Ir to tipo labradadorais. 

- Ir jais. Kalbėk tyliau. 

— Kodėl? 

Kamilė neatsakė, tačiau Adamsbergas pasekė jos 
skubrų žvilgsnį. Kambario gale gan miglotai įžiūrėjo 
mažutę lovelę. 


— Na, žinoma! - pareiškė jis, iškeldamas pirštą. — 
Kūdikis. Neprižadinti kūdikėlio. Nei tėvo su 
šunimis. 

— Tai tu žinai? - blankiu balsu pratarė Kamilė. 

— Aš - faras, aš viską žinau. Monrealis, kūdikis, 
šviežiai iškeptas tėvas su šunimis. 

- Gerai. Kaip tu čia atsiradai? Atėjai pėsčiom? 

— Mopedu. 

Velniava, pagalvojo Kamilė. Kaip jį tokios būklės lei- 
si važiuoti? Ji išėmė seną savo močiutės madžongą. 

- Pažaisk, - tarė, dėdama dėželę ant baro, - pasis- 
magink su kauliukais. O aš paskaitysiu. 

— Nepalik manęs. Aš žuvęs ir nužudžiau vieną 
merginą. Paaiškink man šitą madžongą, man reikia 
rasti drakonus. 

Kamilė skubiai nužvelgė Adamsbergą. Nukreipti 
Žano Batisto dėmesį į tuos kauliukus dabar jai atrodė 
vienintelis tinkamas sprendimas. Kol pradės veikti 
tabletės ir jis galės leistis atgal. Ir išvirti jam stiprios 
kavos, kad nedunkstelėtų galva į stalą. 

— Kur drakonai? 

- Žaidimą sudaro trys grupės, - taikiu tonu pa- 
aiškino Kamilė, atsargiai, kaip bet kuri moteris, prie 
kurios gatvėje gretinasi koks nors pusprotis. Švelniai 
kalbėti ir pirmai progai pasitaikius sprukti. Užliū- 
liuoti jį močiutės kauliukais. Ji padavė jam kavos 
puodelį. 

- Čia Monetų grupė, čia - Simbolių, o čia - Bam- 
bukų, nuo pirmo iki devinto numerio. Supranti? 

- Ir kam jų reikia? 

- Žaisti. O štai čia šlovingosios figūros: Rytys, Va- 
karis, Šiaurys, Pietys ir tavo drakonai. 

- A, - patenkintas tarstelėjo Adamsbergas. 

— Keturi žali, - aiškino Kamilė, grupuodama juos 
jam prieš nosį, - keturi raudoni ir keturi skaistūs. Iš 
viso dvylika, pakaks? 

— O šitas? - pasiteiravo Adamsbergas, netvirtu 
pirštu bakstelėdamas į raštais išmargintą kauliuką. 

- Čia Gėlė, jų aštuonios. Šlovingosios figūros, bet 
neskaičiuojamos, nebent kaip taurus gestas. 

- Ir ką su visa ta jaukalyne daryti? 

- Žaisti, - kantriai pakartojo Kamilė. - Rinkdamas 
kauliukus tu turi sukaupti trijų vienodos vertės ar trijų 
viena po kitos einančių figūrų kombinaciją. Kombi- 
nacijos turi didesnę vertę. Tau vis dar įdomu? 

Adamsbergas vangiai linktelėjo ir vienu mauku 
susivertė kavą. 

— Kauliukus renki tol, kol surenki visą kombinaciją - 
„ranką“. Jei gali, nejaukdamas. 

— Tik pabandyk jaukt, bemat tave pasmeigsiu. Taip 
sakė toji mano močiutė. „Pasakiau bošui - tik prieik, 
bemat tave pasmeigsiu!“ | 

— Gerai. Dabar moki žaisti. Jei tau taip įdomu, 
paskolinsiu taisykles. 


Kamilė nuėjusi įsitaisė kambario gale su knyga. 
Palaukti, kol visa tai praeis. Adamsbergas dėliojo kau- 
liukus į nedideles rietuves, jos tolydžio pažirdavo, 
ir jis niurnėdamas pradėdavo iš naujo, kartkartėmis 
šluostydamasis akis, lyg tos griuvenų krūvelės iš tiesų 
jį skaudintų. Alkoholis kurstė jo emocijas ir paistalus, 
Kamilė į juos atsakydavo lengvu galvos linkčiojimu. 
Maždaug po valandos ji užvertė knygą. 

- Jei dabar geriau jautiesi, jau eik, - pasakė. 

- Pirma noriu pamatyti tą tipą su šunimis, - 
pareiškė Adamsbergas, skubiai atsistodamas. 

— Gerai. Ir ką ketini daryti? 

— Iškrapštyti jį iš užuolandos. Tą vyrutį, kuris 
slapstosi ir nedrįsta pažvelgti man į akis. 

- Gali būti. 

Šlitiniuodamas Adamsbergas apėjo visą butuką, 
paskui pasuko antresolės link. 

- Viršuje jo nėra, - pasakė Kamilė, rinkdama kau- 
liukus. - Patikėk mano žodžiu. 

— Kur jis slapstosi? 

Kamilė bejėgiškai skėstelėjo rankomis. 

— Ne čia, - atsakė. 

— Ne čia? 

— Tikrai taip. Ne čia. 

- Jis išėjo? 

- Iškeliavo. 

- Jis tave paliko? - riktelėjo Adamsbergas. 

— Taip. Nerėkauk ir liaukis jo ieškojęs. 

Adamsbergas prisėdo ant krėslo ranktūrio, ganė- 
tinai išblaivėjęs nuo vaistų ir iš nuostabos. 

- Velniai rautų, jis tave paliko? Su kūdikiu? 

— Pasitaiko. 

Kamilė baigė dėlioti madžongo kauliukus į 
dėželę. 

— Po velnių, - dusliai pratarė Adamsbergas. - Tau 
iš tikrųjų nesiseka. 

Kamilė gūžtelėjo pečiais. 

- Nereikėjo man tavęs palikti, - pareiškė Adams- 
bergas, purtydamas galvą. - Būčiau tave saugojęs, 
gynęs, - kalbėjo, išskėsdamas rankas ir staiga prisi- 
mindamas berniklių bosą. 

— Ar dabar jau laikaisi ant kojų? - švelniai paklausė 
Kamilė, pakeldama akis. 

— Aišku, kad laikausi. 

- Tai dabar eik, Žanai Batistai. 


LIV 


ADAMSBERGAS GRĮŽO Į KLINJANKŪRĄ naktį, 
stebėdamasis, kad įstengia beveik tiesiai nulaiky- 
ti vairą. Kamilės gydymo kursas jį išjudino, galvą 
atleido; išlakstė visi miegai, galvos neskaudėjo. Jis 
įsmuko į tamsius namus, įmetė pliauską į židinį ir 
stebėjo, kaip ji liepsnoja. Susitikimas su Kamile jį 
sujaudino. Jis staigiai ją paliko ir vėl atrado neįma- 
nomoje padėtyje - su tuo kretinu, kuris išgaravo su 
visu savo kaklaraiščiu, stypčiodamas ant išblizgintų 

batų galų, pasiėmęs šunpalaikius. Ji puolė į glėbį 
pirmam pasipainiojusiam avigalviui, kuris dievaižin 
ko jai pripaistė. Ir štai rezultatas. Velniai rautų, jam 
net neatėjo į galvą pasidomėti kūdikio lytimi nei 
vardu. Jis apie tai visai nepagalvojo. Statė rietuvės 
iš madžongo kauliukų. Pliauškė jai apie drakonus 
ir madžongą. Ir kodėl jam taip rūpėjo tie drakonai? 
Taip, dėl langų. 

Adamsbergas palingavo galva. Pasigerti jam 
aiškiai ne į gera. Jis jau metai nebuvo matęs Kamilės 
ir užgriuvo ją kaip nusilesęs storžievis, reikalavo, 
kad ji ištrauktų madžongą, mygo parodyti šviežiai 
iškeptą tėvą. Lyg koks berniklių bosas. Tą jis taip pat 
be menkiausio gailesčio sugrūs į katedrą, gagenantį 
kaip bejėgis kvailys varpinės viršūnėje. 


Jis išsitraukė žaidimo taisykles iš kišenės, kur buvo 
įsibrukęs, ir niūriai ėmė jas sklaidyti. Senos geros 
taisyklės, pageltusios nuo tosios močiutės laikų. Mo- 
netos, bambukai, simboliai, vėjai ir drakonai - šįsyk 
jis viską prisiminė. Neskubėdamas peržvelgė pusla- 
pius, ieškodamas tos „Šlovingosios rankos“, kurios, 
kaip savo vyrui prikaišiodavo motušė Gijomon, šis 
niekad neįstengsiąs surinkti. Stabtelėjo ties „Ypatin- 
gomis kombinacijomis“, kurias labai sunku sudaryti. 
Pavyzdžiui, „Žalioji gyvatė“, pilna bambukų eilė, ly- 
dima trijų žaliųjų drakonų. Žaisti, smagintis. Jis pirštu 
pasekė kombinacijų sąrašą ir sustojo ties „Šlovingąja 
ranka“, sudaryta iš drakonų ir vėjų kombinacijų. 
Pavyzdžiui: trys vakarų vėjai, trys pietų, trys raudoni 
drakonai, trys balti ir pora šiaurės vėjų. Aukščiausia, 

bemaž neįmanoma surinkti kombinacija. Tėtušiui 
Gijomonui ne be reikalo buvo nusišvilpt į tas tai- 
sykles. Kaip ir jam į šias, kurias laiko rankoje. Ne tą 
popiergalį jis būtų norėjęs laikyti, o Kamilę - tai jo 
gyvenimo dalis. Kurią jis sugriovė. Kaip sugriovė savo 
gyvenimą tame take, kaip sužlugdė teisėjo medžioklę, 
pasibaigusią Kolri akligatviu, prie balto motiniškojo 
drakono ištakų. 

Adamsbergas sustingo. Baltasis drakonas. Kamilė 
apie jį nekalbėjo. Jis pakėlė ant žemės nukritusias tai- 
sykles ir skubiai atsivertė. Šlovingosios figūros: žalieji 
drakonai, raudonieji drakonai ir baltieji drakonai. Tie, 
kuriuos Kamilė pavadino skaisčiais. Keturi vėjai: Ry- 
tys, Vakaris, Pietys, Šiaurys. Adamsbergas suspaudė 
rankoje ploną popierių. Keturi vėjai: Subizas, Vantu, 
Otan ir Vind. Ir Braziljė: ugnis, tai yra - tikras raudo- 
nasis drakonas. Kitoje taisyklių pusėje jis skubiai su- 
rašė dvylikos Tridančio aukų pavardes, pridurdamas 
ir motiną - iš viso trylika. Motina, pirmapradis Bal- 
tasis drakonas. Spausdamas pieštuką Adamsbergas 
mėgino susekti madžongo simbolius teisėjo sąraše, jo 
„Šlovingąją ranką“. Tą, kurios niekada neįstengė su- 
rinkti tėvas ir kurią įnirtingai kaupė Fiulžansas, taip 
išreikšdamas jam aukščiausiąją pagarbą. Tridantėmis 
šakėmis, nelyg tėvo ranka, žeriančia kauliukus. Fiul- 
žansas kirto savo aukas trimis geležiniais pirštais. Ir 
kiek reikia kauliukų, kad surinktum „ranką ? Velniai 
griebtų, kiek? 

Sudrėkusiais delnais jis sugrįžo prie taisyklių pra- 
džios; surinkti keturiolika figūrų. Keturiolika. Taigi 
teisėjo serijai tetrūksta vienos figūros. 


392 


Adamsbergas vėl skaitė aukų pavardes ir vardus, 
ieškodamas slaptosios figūros. Simona Mater. Mater - 
motiniškas, motina, baltasis drakonas. Žana Lesar* — 
žaliasis drakonas, kaip driežas. Kiti vardai nepasidavė. 
Neįmanoma rasti prasmės, susijusios su drakonu ar 
vėju. Jis nežinojo, ką daryti su Lantretjenu, su Mestru, 
Lefebiur. Bet jau turėjo keturis vėjus ir tris drakonus, 
septynias figūras iš trylikos - gerokai per daug, kad 
tai būtų atsitiktinumas. 

Ir jei jis neklysta, ūmiai suvokė, jei teisėjas stengia- 
si surinkti keturiolika „Šlovingosios rankos“ figūrų, 
tai Rafaelis nenužudė Lizos. Jaunosios Otan pasirin- 
kimas rodė Tridančio ranką, išteisindamas jo brolį. 
Bet ne jį patį. Noelos Kordel vardas niekaip nesusijęs 
su jokia garbe. Gėlės, prisiminė Adamsbergas. Kamilė 
kažką kalbėjo apie gėles. Jis palinko prie taisyklių. 
Gėlės - papildoma „šlovė“, jas renki, bet jos neįeina 
į „rankos“ sudėtį. Tam tikra prasme neserijinės, 
puošmena. Papildomos aukos, leidžiamos madžongo 
taisyklių, taigi jų nebūtina perverti šakėmis. 


Aštuntą valandą ryto Adamsbergas, sėdėdamas 
kavinėje, laukė, kol atsidarys viešoji biblioteka - 
dirsčiodamas į savo laikrodžius, visas persismelkęs 
madžongo taisyklėmis, kartodamas aukų vardus. 
Žinia, būtų galėjęs kreiptis į Danglarą, bet jo pa- 
vaduotojas tikrai būtų piestu stojęs prieš naująjį 
pamišimą. Adamsbergas prikamavo jį gyvuoju 
numirėliu, paskui šimtamečiu seniu, o dabar štai 


* Lėzard - driežas. (Pranc., tar. lezar.) 

kinų žaidimu. Žaidimu, labai populiariu Fiulžanso 
vaikystės laikais, netgi kaimuose, net Kamilės 
močiutės šeimoje. 

Dabar jis žinojo, kodėl, apsvaigęs nuo alkoho- 
lio, primygtinai reikalavo iš Kamilės to žaidimo. Jis 
mąstė apie keturis vėjus jau tada, viešbučio kamba- 
ryje, Rišeljė. Jau tada bendravo su drakonais. Jam 
buvo žinomas žaidimas, kuris buvo žaidžiamas 
kiekvieną teisėjo vaikystės vakarą, ta didinga ranka 
prieš suluošintą tėvo plaštaką. 

Vos atsidarė durys, jis nuskubėjo į vidų, ir po penkių 
minučių ant jo stalo jau gulėjo storas prancūziškų 
pavardžių ir vardų etimologijos žodynas. Įsitempęs 
kaip žaidėjas, ridenantis kauliukus ir meldžiantis tri- 
gubo šešeto, atsivertė pavardžių sąrašą. Kad atlaikytų 
bemiegę naktį, buvo išgėręs tris puodelius kavos, ir jo 
rankos virpėjo virš knygos visai kaip Žozetės. 

Iš pradžių jis patikrino Braziljė: kilęs iš brasier 
ir braise. Žarijų pirklys*. Puiku, ugnis, raudonasis 
drakonas. Paskui patikrino slaptą Žanos Lesar vardo 
prasmę: vietovės pavadinimas, Esar, arba Iėzard**. 
Žaliasis drakonas. Sunerimęs ėmėsi Espiro, vildama- 
sis sugretinti jį su vėju per respiration***.Espir: senosios 
prancūzų kalbos „dvelkimas, alsavimas . Penktasis 
vėjas, aštuonios figūros iš trylikos. Adamsbergas 
persibraukė ranka veidą, pagautas jaudulio, tarsi 
šokdamas per pavojingą kliūtį, kur arklys pilvu gali 
brūkštelėti per skersinį ar į jį susižeisti. 

* Brasier, braise - žarijos. (Pranc.) 


** Lėzard - driežas. (Pranc.) 
*** Respiration - kvėpavimas. (Pranc.) 

Prieš jį buvo tai, kas neaiškiausia. Paslaptingasis 
„Fevras“, galbūt nublokšiantis jį nuo jo padebesių. 
Fėvre: kalvis. Aštrus nusivylimas sugniaužė jam vidu- 
rius: Fevras, paprasčiausias nelemtas kalvis. Adams- 
bergas atsišliejo kėdės atkaltės, užmerkė akis. Susi- 
kaupti ties kalviu, nutvėrusiu kūjį. Kalviu, kalančiu 
šakių smaigus? Jis atsimerkė. Išžengęs iš mokyklinio 
vadovėlio, kuriame jis prieš daug savaičių tyrinėjo 
Neptūno atvaizdą, prieš akis išplaukė Vulkanas, 
Ugnies dievas, pavaizduotas triūsiantis prieš žiojėjantį 
žaizdrą. Kalvis, ugnies valdovas. Pagautas įkvėpimo, 
prieš „Fevrą“ paskubomis brūkštelėjo: dieviškasis 
kalvis, tai yra antras raudonasis drakonas. Ir perėjo 
prie Lefebiur: žr. Lefėvre, Fėvre. Tas pats - ir trečias 
raudonasis drakonas. Kombinacija. Dešimt figūrų iš 
trylikos. 

Akimirkai Adamsbergas nuleido rankas, užsi- 
merkė, prieš imdamasis Lantretjeno ir Mestro. 

Lantretjenas: iškreipta forma iš Lattelin, kuris 
reiškia Iėzard, driežas. Žaliasis drakonas, užrašė jis 
raštu, iškreivintu iš susijaudinimo trūkčiojančios 
rankos. Prieš imdamasis „Mestro“ kelissyk ištiesė ir 
sulenkė pirštus. 

Mestras: senosios provansiečių kalbos moestre, 
Pietų Prancūzijos forma nuo Maitre. Mažybinės for- 
mos: Mestrel arba Mestral, Mistral variantas. Reiškia 
šiaurės vėją, mistralį, vyraujantį vėją. Vėjas valdovas, 
užrašė jis. 

Jis padėjo rašiklį ir atsikvėpė, prabėgomis įtrauk- 
damas ilgą gūsį to šalto, atšiauraus vėjo-valdovo, ką 
tik užbaigusio jo sąrašą ir atvėsinusio užkaitusius 

skruostus. Adamsbergas skubiai suskirstė savo seriją: 
raudonieji drakonai - Lefebiur, Fevras ir Braziljė, dvi 
vėjų kombinacijos - Subizas, Vantu, Otan, Espiras, 
Mestras ir Vind, pora žaliųjų drakonų - Lesar ir Lan- 
tretjenas ir pora baltųjų - Mater ir motinžudystė. Iš 
viso trylika. Septynetas moterų, šešetas vyrų. 

„Šlovingajai rankai“ užbaigti trūko keturioliktos 
figūros. Ir tai bus arba baltas, arba žalias drakonas. 
Veikiausiai vyriškis išlaikyti tobulai pusiausvyrai 
tarp lyčių, tarp tėvo ir motinos. Išvargęs ir suplukęs 
Adamsbergas nunešė brangiąją knygą bibliotekinin- 
kui. Dabar jo rankose buvo slaptingasis „Sezamai, 
atsiverk!“, raktas, auksinis Mėlynbarzdžio raktelis, 
atveriantis mirusiųjų kambario duris. 


Išvargęs jis grįžo pas Klementiną, nekantraudamas 
švystelėti broliui per Atlantą šį raktą, riktelėti, kad 
jų košmarui galas. Bet jam sutrukdė Žozetė, bemat 
pakišdama jam po nosim naująją šifruotę. „Adams- 
bergas - dirba - Gatino - Utauė - takas - nešulinis - 
sutinka - merginą.“ 

- Aš akių nesudėjęs, Žozete, nebeišgaliu nieko 
suvokti. 

— Tai raidės, perkeltos iš Mikaelio kompiuterio. Aš 
ištisai klydau ir vėl pradėjau nuo a0u. Tai nei yaourt, nei 
caoutchouc, o Outaouais, Utauė. Ir toliau štai taip. 

Adamsbergas sutelkė dėmesį į netvirta Žozetės 
ranka išvedžiotus žodžius. 

— Nešulinis takas, - sušnibždėjo. 

— Mikaelis iš tiesų kažkam teikė žinias. Take buvot 
ne vienas. Kažkas žinojo. 

- Tai tik interpretacija, Žozete. 

- Žodžių su tokia balsių sankaupa nėra daug. Šįsyk 
savo iššifravimu neabejoju. | 

- Nuostabu, Žozete. Bet interpretacija niekad ne- 
atstos jiems įrodymo, suprantate? Aš ką tik ištraukiau 
iš bedugnės brolį, tačiau pats dar stirksau ten, įstrigęs 
po didžiulėmis uolų nuolaužomis. 

- Už skląsčių, - pataisė jį Žozetė, - už didžiulių 
skląsčių. 


LV 


RAFAELIS ADAMSBERGAS rado žinutę penktadie- 
nio rytą - tą žinutę, kurią brolis pavadino „Žemė“: 
jūrininkų, jūrų keliautojų šūksniu, pastebėjus ūkano- 
tas žemyno apybrėžas, pagalvojo Rafaelis. Gavo per- 
skaityti laišką keletą kartų, kad galop išdrįstų suvok- 
ti prasmę tos pakrikos drakonų ir vėjų raizgalynės, 
surašytos nekantria ir išvargusia ranka, painiojančia 
teisėjo ausį, smėlį, motinžudystę, Fiulžanso amžių, 
Gijomono suluošinimą, Kolri kaimelį, tridantes šakes, 
madžongą, „Šlovingąją ranką“. Žanas Batistas spaus- 
dino taip skubėdamas, kad peršokdavo raides ir ištisus 
žodžius. Ir tas virpesys sklido iki Rafaelio, perduo- 
damas iš brolio broliui nuo kranto į krantą, nešamas 
nuo bangos ant bangos, suduždamas jo Detroito prie- 
bėgoje, šiurkščiai plėšdamas šešėlių tinklą, po kuriuo 
slinko slaptas jo gyvenimas. Jis nenužudė Lizos. Jis 
liko sėdėti, atsiduodamas tam srautui, neįstengdamas 

suvokti, kokia neišaiškinamų manevrų seka Žanas 
Batistas įstengė atkapstyti visą teisėjo žmogžudysčių 
kelią. Kartą vaikystėje jie buvo nuklydę taip toli į kal- 
nus, kad nei vienas, nei kitas nebegalėjo rasti kaimo 
ir net takelio. Žanas Batistas užsikorė jam ant pečių. 
„Neverk, - tarė. - Pamėginsim suvokti, kur anksčiau 
vaikščiojo žmonės.“ Ir kas penki šimtai metrų Ža- 
nas Batistas ropštėsi jam ant sprando. Ten, sakydavo 
nulipęs. 

Tą Žanas Batistas ir padarė. Užsikarti aukštėliau ir 
atsekti, kur praėjo Tridantis, atsekti kruviną jo kelią. 
Kaip koks šuo, kaip dievas, pagalvojo Rafaelis. Antrą 
kartą Žanas Batistas vedė jį atgal į kaimą. 


LVI 


ŠĮ VAKARĄ UGNĮ KURSTĖ Žozetė. Adamsbergas 
paskambino Danglarui ir Retankur, paskui visą po- 
pietę pramiegojo. Vakare dar apdujęs įsitaisė įpras- 
toje vietelėje prie židinio ir žiūrėjo, kaip programišė 
kirkina ugnį, paskui žaidžia su įsiplieskusia šakele, 
brėždama prieblandoje liepsnojančius apskritimus 
ir aštuonetukus. Virpėdamas sukosi oranžinis taškas, 
ir Adamsbergas svarstė, ar toji lazdelė kaip medinis 
šaukštas prikaistuvyje su kremu turi galią ištirpdy- 
ti gurvuolius, visus tuos gurvuolius, kurie buvo jį 
aplipę. Žozetė avėjo sportbačiais, kurių dar nebuvo 
matęs - žydrais, apvedžiotais auksine juostele. Kaip 
auksinis pjautuvas žvaigždžių lauke, pagalvojo jis. 

— Ar galėtumėt duoti man tą lazdelę? - paklausė 
jis. 

Adamsbergas kyštelėjo šakelės galą į žarijas, pas- 
kui vedžiojo juo ore. 

- Gražu, - tarė Žozetė. 

- Taip. 

— Kvadratų ore nenupieši. Tik apskritimus. 

— Nieko, aš ne taip labai mėgstu kvadratus. 

— Rafaelio nusikaltimas buvo didelis kvadratinis 
skląstis, - tarstelėjo Žozetė. 

- Taip. 

- Ir šiandien jis subyrėjo. 

- Taip, Žozete. 

Paf paf paf ir pokšt, pagalvojo jis. 

- Bet lieka dar vienas, - pridūrė. - Ir kol jo 
neįveiksim, toliau eiti negalėsime. 

— Požemiai neturi galo, komisare. Jie sumanyti, 
kad pereitum iš vienos vietos į kitą. Visi sujungti tar- 
pusavyje, iš tako į taką, nuo durų iki durų. 

- Ne visad, Žozete. Prieš mus - pats tvirčiausias 
skląstis. 

— Koks? 

- Sustingusios ežero dugne atminties skląstis. 
Mano atminties, užstrigusios po akmenimis, mano 
paties spąstų, mano kluptelėjimo tame take. Tokio 
skląsčio neįstengs įveikti joks piratas. 

- Skląstis po skląsčio, vienas paskui kitą - toks gero 
programišiaus raktas, - pratarė Žozetė, grėbstydama 
pasklidusias žarijas į pakuros vidurį. - Durų numeris 
devyni neatidarysi, neatšovęs durų numeris aštuoni. 
Suprantate, komisare? 

- Na taip, Žozete, - švelniai atsakė Adamsbergas. 

Žozetė ir toliau rikiavo žarijas išilgai liepsnojančios 
pliauskos. 

— Prieš jūsų atminties skląstį, - kalbėjo toliau, 
žnyplių galu rodydama vieną žariją, - yra tas, kuris 
pastūmėjo jus pasigerti Hale ir vakar vakare. 

— Taip pat saugomas neįveikiamos užkardos. 

Žozetė užsispyrusi papurtė galvą. 

- Žinau, Žozete, - atsiduso Adamsbergas, - jūs 
pramogaudama prasiskverbėte į FTB. Bet gyvenimo 
skląsčių neįveiksi taip, kaip kompiuterio. 

- Nėra jokio skirtumo, - atšovė Žozetė. 

Jis ištiesė kojas prie židinio, lėtai sukinėdamas 
lazdelę ore, leisdamas liepsnos šilumai skverbtis per 
apavą. Brolio nekaltumas grįžo jo link lėtu bumeran- 
go judesiu, išstumdamas jį už įprastinių ribų, keisda- 
mas regėjimo kampą, atverdamas uždraustus plotus, 
kur pasaulis, atrodo, nepastebimai keičia sandarą. 
Kokią sandarą, jis, tiesą sakant, nežinojo. Žinojo tik 
tiek, kad kitu metu, net vakar niekad nebūtų patikė- 
jęs Šiaurės dukros Kamilės istorijos smulkutei pro- 
gramišei žydrai auksiniais sportbačiais. Tačiau jis 
tai padarė - nuo pat pradžių iki girto vakar vakaro 
pokalbio. 

— Matote, - užbaigė Adamsbergas. - Jokio praė- 
jimo. 

- Ar galėčiau atsiimti lazdelę? - droviai pasiteiravo 
Žozetė. 

Adamsbergas atidavė jai šakelę. Ji įdegė jos galą 
liepsnoje ir toliau brėžė savo virpančius ratilus. 

— Kodėl ieškote praėjimo, jei pats jį užkimšote? 

— Nežinau. Turbūt todėl, kad iš ten sklinda oras, 
o be oro uždusi arba sprogsi. Kaip Strasbūro katedra 
užkamšytais langais. 

- Žiūrėk tu man? - nusistebėjo Žozetė, ir jos ranka 
sustingo. - Jie užkamšė katedrą? Bet kam? 

— Nežinia, - Adamsbergas neaiškiai numojo ran- 
ka. - Bet užkamšė. Drakonais, nėgėmis, šunimis, ru- 
pūžėmis ir viena trečiąja žandaro. 

- Štai kaip, - tarstelėjo Žozetė. 

Ji paliko lazdelę ant pastovo ir dingo virtuvėje. At- 
nešė iš ten dvi taures, drebančiomis rankomis pastatė 
jas ant židinio atbrailos. 

- Žinote, kuo jis vardu? - paklausė, pildama por- 
tveiną ir laisčiodama aplinkui. 

- Trabelmanas. Viena trečioji Trabelmano. 

— Ne, aš kalbu apie Kamilės kūdikį. 

— A. Nepasidomėjau. Ir buvau girtas. 

- Imkite, - tarė ji, tiesdama jam portveiną. - Jis jūsų. 

— Ačiū, - Adamsbergas paėmė taurę. 

- Aš ne apie taurę, - pataisė Žozetė. 

Ji nubrėžė dar kelis liepsnojančius ratus, išgėrė 
vyną ir atidavė lazdelę Adamsbergui. 

- Štai, - tarė, - palieku jus. Tai buvo mažas skląste- 
lis, bet pro jį skverbiasi oras, galbūt net per daug oro. 


LVII 


KLAUSYDAMASIS KVEBEKO kolegos, Danglaras 
skubiai užsirašinėjo. 


- Išsiaiškink tai kuo greičiau, - atsiliepė. - Adams- 
bergas atskleidė teisėjo žygius. Taip, ir dabar viskas 
sutampa, darosi pagrįsta. Išskyrus žmogžudystę take, 
vis dar netelpančią į rėmus. Taigi laikykis to dalykė- 
lio... Ne... Ką gi, sukis... Iš Sartona žinutės nebus jokios 
naudos, tai tik prielaida. Kaltinimas ją sutriuškins. 
Taip... Žinoma... Jis dar gali išsisukti, pasistenk. 


Danglaras persimetė dar keliais žodžiais ir padėjo 
ragelį. Jį kankino bjauri nuojauta, kad viskas netrukus 
pakibs ant plauko. Vienu mostu viską prarasti ar viską 
laimėti. Laiko liko mažai, ir plaukelis buvo plonas. 

ADAMSBERGAS IR BREZIJONAS susitarė susitikti 
nuošalioje 7-osios apygardos kavinėje ramią popietės 
valandą. Komisaras traukė į pasimatymą, panarinęs 
galvą su šiaurietiška kepuraite. Vakar vakarą, išėjus 
Žozetei, jis ilgai budėjo, brėždamas tamsoje lengvu- 
čius liepsnojančius ratilus. Nuo to laiko, kai skyriu- 
je atsainiai pervertė tą laikraštį, jis, atrodo, penkias 
„savaites ir penkias dienas grūmėsi su nepaliaujamu 
šurmuliu, nusviestas į audras ant plausto, blaškomas 
Neptūno vėjų. Žozetė, nuostabioji programišė, pa- 
taikė kaip pirštu į akį, ir jis stebėjosi nesuvokęs to 
anksčiau. Kūdikis buvo pradėtas Lisabonoje - jo kū- 
dikis. Ta pritrenkianti tiesa apmaldė viesulą, draug 


sukeldama nerimo gūsį, alsuojantį, švilpiantį netoli- 
mame horizonte. 

Jūs - tikras asilas, komisare. Kuris nieko nesuprato. 
Danglaras saugojo jo paslaptį, lyg užgulęs ją liūdnu 
ir sunkiu svoriu. Jis ir Kamilė, abu sustingę tyloje - 
komisaras taip toli pabėgo. Taip toli, kaip tremtinys 
Rafaelis. 

Dabar Rafaelis gali atsikvėpti, o jam vis dar rei- 
kia bėgti. Skląstis po skląsčio, prisakė Žozetė, ap- 
siavusi savo dideliais dangiškais sportbačiais. Tako 
skląstis liko neįveikiamas, bet Fiulžanso - po ranka. 
Adamsbergas stumtelėjo sukamąsias prabangios 
kavinės Boskė prospekto kampe duris. Kelios damos 
gurkšnojo arbatą, viena aperityvą. Jis pamatė apygar- 
dos komisarą, it pilką paminklą stūksantį ant raudonu 
aksomu traukto minkštasuolio su alaus bokalu ant 
tviskančio medžio stalelio. 

— Nusiimkite tą kepurę, - iš karto paliepė jam Bre- 
zijonas. - Atrodote kaip valstietis. 

- Tai mano maskuotė, - paaiškino Adamsbergas, 
dėdamas ją ant kėdės. - Šiaurės technika, slepianti 
akis, ausis, skruostus ir smakrą. 

- Paskubėkite, Adamsbergai. Aš ir taip jums 
nuolaidžiauju, sutikdamas pasikalbėti. 

— Paprašiau Danglaro papasakoti jums, kas įvyko 
po ekshumacijos. Apie teisėjo amžių, Gijomonų 
šeimą, motinžudystę, „Šlovingąją ranką“. 

— Tai padaryta. 

- Jūsų nuomonė, pone apygardos komisare? 

Brezijonas prisidegė vieną savo storų cigarečių. 

- Palanki, išskyrus du punktus. Kodėl teisėjas pasi- 
sendino penkiolika metų? Kad po motinos nužudymo 
bus pakeitęs vardą - akivaizdu. Ir tarp partizanų tai 
buvo nesunku. Bet amžių? 

- Fiulžansui rūpėjo valdžia, ne jaunystė. Gavęs tei- 
sininko diplomą dvidešimt penkerių metų, ko galėjo 
tikėtis po karo? Tik lėtos smulkaus teisininkėlio karje- 
ros, ropščiantis nuo pakopos ant pakopos. Fiulžansui 
reikėjo ko kita. Su savo protu ir keliomis suklastoto- 
mis rekomendacijomis jis galėjo bematant pasiekti 
pačias aukštumas. Jei tik amžius leis į jas taikyti. 
Branda buvo būtina jo ambicijoms. Penkeri metai 
po pabėgimo jis jau teisėjavo Nante. 

— Supratau. Antras punktas: Noela Kordel neturi 
nieko, kas nurodytų ją kaip keturioliktą auką. Jos var- 
das niekaip nesisieja su žaidimo „Šlovingąja ranka“. 
Taigi aš vis dar kalbuosi su pabėgusiu žudiku. Visa 
tai jūsų neišteisina, Adamsbergai. 

— Teisėjo kelyje būta ir kitų šalutinių aukų. 
Pavyzdžiui, Mikaelis Sartona. 

— Niekas dar neįrodyta. 

— Bet tai pagrįsta prielaida. Tokia pat prielaida ir 
dėl Noelos Kordel. Ir dėl manęs. 

— Tai yra? 

— Jei teisėjas nutarė užspęsti mane Kvebeke, jo 
mechanizmas užsikirto. Aš išslystu KKŽ iš nagų, o 
ekshumacija užkerta kelius jo mirties priedangai. Jei 
mane išgirsta, jis praranda viską - reputaciją, šlovę. 
Taip jis nerizikuos. Bemat sureaguos. 

— Sudorodamas jus? 


— Taip. Taigi aš privalau palengvinti jam užduotį. 
Visiškai atvirai grįžti į namus. Ir jis pasirodys. To ir 
atėjau jūsų paprašyti - keletui dienų. 

- Išprotėjote, Adamsbergai. Ketinate pakartoti 
seną triuką su ožka? Prieš grėsmingą pamišėlį su 
trylika žmogžudysčių ant sprando? 

Ar veikiau seną triuką su uodu, įsmukusiu į ausį, 
pagalvojo Adamsbergas, seną triuką su žuvimi, užsi- 
kasusia ežero dumble - ir vieną, ir kitą išvilioji įžiebta 
šviesa. Naktinė žūklė su žibintais. Tik šįsyk žeberklą 
laiko žuvis, ne žmogus. 

— Nėra kito būdo jį išvilioti. 

- Pasiaukojamas elgesys, Adamsbergai, bet jis ne- 
nuplaus jums kaltės dėl Halo nusikaltimo. Jei jūsų 
nenudaigos teisėjas. 

— Tai rizika. 

- Jeigu jus sulaikys namuose, gyvą ar mirusį, KKŽ 
apkaltins mane jų ignoravimu ar bendrininkyste. 

- Pasakysite atšaukęs stebėjimą, kad mane nu- 
tvertumėt. 

- Tada privalėsiu išduoti jus Kanadai, - pratarė 
Brezijonas, stambiu nykščiu gesindamas nuorūką. 

- Šiaip ar taip, po keturių su puse savaitės jūs mane 
išduosite. 

- Nemėgstu siųsti savo žmonių į skerdyklą. 

- Tarkite, kad aš - nebe jūsiškis, o autonominis 
bėglys. 

- Sutarta, - atsiduso Brezijonas. 

Įsiurbtas nėgės, pagalvojo Adamsbergas. Jis pa- 
kilo ir užsismaukė savo šiaurietišką maskuotę. Pirmą 
kartą Brezijonas atsisveikindamas ištiesė jam ranką. 

Matyt, prisipažindamas, kad nėra tikras vėl išvysiąs 
Jį gyvą. 


LIX 


KLINJANKŪRE ADAMSBERGAS įgrūdo į krepšį neper- 
šaunamąją liemenę ir ginklą, pabučiavo abi moteris. 
— Nedidelis reikaliukas, - pasakė. - Aš grįšiu. 


„Tai dar neaišku“, - pagalvojo, sukdamas į senąją 
gatvelę. Kuriems galams ta nelygi dvikova? Pastatyti 
ant kortos viską, o gal aplenkti mirtį - verčiau stoti 
prieš Fiulžanso tridantį, nei įklimpti tako šešėlyje ir 
gyventi nežinioje su pamauta ant šakių Noela. Kaip 
per drumstą stiklą jis matė merginos kūną, plūdu- 
riuojantį po ledo luobu. Girdėjo gailų jos balsą. Ir 
žinai, ką jis, mano chum, man padarė? Vargšelę No- 
elą - snapeliu į vandenį. Noela tau jau sakė? Apie 
Paryžiaus čiuką? 

Nuleidęs galvą Adamsbergas paspartino žingsnį. 
Jis negali nieko velti į savo seną įstrigusio uodo istori- 
ją. Kaltės našta, lenkianti jo pečius po Halo žmogžu- 
dystės, jį paralyžiuoja. Fiulžansas gali susikviesti savo 
vasalus ir surengti tikras skerdynes - nudobti Dangla- 
rą, Retankur, Žiusteną, užtvindyti krauju visą skyrių. 
Krauju, pasruvusiu jam prieš akis kaip raudonos kar- 
dinolo mantijos klostės. Eik vienas, jaunuoli. 

Lytis ir vardas. Perspektyva gauti galą to nesužino- 
jus pasirodė jam nederama, neteisinga. Už raudonos 


406 


kojelės išžvejojęs mobilųjį, jis iš gatvės paskambino 
Danglarui. 

— Kas nors naujo? - pasiteiravo kapitonas. 

— Kaip pažiūrėsi, - atsargiai atsiliepė Adamsber- 
gas. - Be to, įsivaizduokite, aš nutvėriau šviežiai iš- 
keptą tėvą. Tai visai ne patikimas vyriškis išblizgintais 
batais. 

— Ne? Tai kas gi? 

- Toks tipas. 

— Džiaugiuosi, kad dabar žinote. 

- Iš tikrųjų. Norėjau sužinoti prieš... 

- Prieš ką? 

- Tiesiog sužinoti jo lytį ir vardą. 

Adamsbergas stabtelėjo, kad teisingai įsimintų in- 
formaciją. Einant niekas neįsispaudžia jo atmintyje. 

— Ačiū, Danglarai. Ir paskutinis dalykas: žinote, 
varlėms, bent jau žaliosioms medvarlėms, viskas nu- 
tinka taip pat. Tas sprogimas. 


Niūrus debesis lydėjo jį ligi Marė kvartalo. Išvydęs 
savo namą, jis vėl suėmė save į rankas ir ilgai dairėsi 
aplinkui. Brezijonas žodį išlaikė - stebėjimas atšauk- 
tas, kelias iš šešėlio į šviesą atviras. 
kis laiškelius - Rafaeliui, šeimai, Danglarui, Kamilei 
ir Retankur. Impulso pagautas, dar brūkštelėjo San- 
kartjė. Padėjo tą liūdną pluoštą į slėptuvę miegama- 
jame, kurią žinojo Danglaras. Atplėšti po jo mirties. 
Stačiomis suvalgęs šaltą vakarienę, ėmėsi tvarkyti 
kambarius, rūšiuoti baltinius, naikinti asmeniškus 


laiškus. Tu išvyksti nugalėtas, pagalvojo, statydamas 
šiukšlių dėžę namo vestibiulyje. Miręs. 


Viskas atrodė vietoje. Teisėjas į vidų nesilauš. Matyt, 
paliepė Mikaeliui Sartona pagaminti jam antrą raktą. 
Fiulžansas mokėjo viską numatyti. Ir nenustebs, aptikęs 
komisarą, laukiantį jo su ginklu rankoje. Jis tai žinojo, 
kaip žinojo ir tai, kad Adamsbergas bus vienas. 

Praeis tam tikras laikas, kol teisėjas bus įspėtas apie 
jo sugrįžimą, tad jis pasirodys ne anksčiau kaip ryt- 
dienos ar porytdienos vakarą. Adamsbergas jo laukė 
pasikliaudamas subtilia detale: valanda. Teisėjas buvo 
simbolistas ir tikriausiai norės pribaigti Adamsbergą 
tuo pačiu laiku, kada smogė jo broliui prieš trisdešimt 
metų. Tarp vienuoliktos vakaro ir vidurnakčio. Taigi 
tuo laiku jis gali tikėtis nedidelės staigmenos. Kirsti 
Fiulžanso išdidumui ten, kur jis dar tariasi esąs nepa- 
žeidžiamas. Pakeliui Adamsbergas nusipirko madžon- 
gą. Išdėliojo jį ant žemo stalelio, išrikiavo „Šlovingąją 
ranką . Dar pridėjo dvi gėles - Noelą ir Mikaelį. Gal- 
būt tas atskleistos paslapties vaizdas paakins Fiulžan- 
są prieš puolant tarstelėti keletą žodžių. Galbūt taip 
Adamsbergas laimės keletą sekundžių. 


LX 


SEKMADIENIO VAKARĄ dvidešimt antrą trisdešimt 
Adamsbergas apsivilko sunkią neperšaunamąją lie- 
menę ir prisisegė pistoleto dėklą. Įžiebė visas lempas 

skelbdamas, jog jis čia, kad didysis vabzdys, susiran- 
gęs savo landoje, atropotų į skaisčią šviesą. 

Dvidešimt trečią penkiolika spragtelėjęs užraktas 
apskelbė Tridančio pasirodymą. Teisėjas nesivaržy- 
damas trinktelėjo durimis. Ištikimas sau, pagalvojo 
Adamsbergas. Fiulžansas visur jautėsi kaip namie, kur 
ir kada panorėjęs. Panorėsiu - žaibu tave nutrenksiu. 

Vos senis išniro jo regėjimo lauke, jis kilstelėjo 
ginklą. 

— Koks barbariškas sutikimas, jaunuoli, - gargž- 
džiu, senstelėjusiu balsu pratarė Fiulžansas. 

Nekreipdamas dėmesio į nutaikytą vamzdį, jis 
nusivilko ilgą apsiaustą ir užmetė jį ant kėdės. Kad 
ir kaip pasirengęs susitikimui, išvydęs tą aukštaūgį 
senį Adamsbergas įsitempė. Kur kas daugiau raukšlių, 
nei per paskutinį jų susitikimą, tačiau jis išsaugojo 
tiesų stotą, išdidžią laikyseną, didžponio gestus iš jo 
vaikystės. Gilios veido raukšlės dar labiau pabrėžė 
tą velnišką grožį, kuriuo prieš savo valią gėrėjosi jų 
kaimo moterys. 

Teisėjas atsisėdo ir susikėlęs koją ant kojos ėmė 
apžiūrinėti ant stalelio išdėliotą žaidimą. 

- Sėskitės, - įsakė. - Mums reikia pasišnekėti. 

Adamsbergas nekrustelėjo, nutaikęs ginklą, nenu- 
leisdamas akių nuo jo žvilgsnio ir rankų judesių. Fiul- 
žansas nusišypsojo ir nėmaž nesivaržydamas atsilošė 
kėdėje. Atvira teisėjo šypsena, dar labiau pabrėžianti 
jo grožį, pasižymėjo vienu ypatumu - atidengdavo 
dantų eilę iki pirmojo krūminio danties. Ši kliauda 
ilgainiui išryškėjo, iškreipdama jo žandikaulį su kaž- 
kokiu makabrišku atšiaurumu. 

- Jūs ne mano lygio, jaunuoli, niekada man nepri- 
lygote. Žinote, kodėl? Todėl, kad aš žudau. O jūs - tik 
žmogiūkštis, niekingas faras. Kurį menkiausia negra- 
bi žmogžudystė take paverčia tikra mazgote. Taip, 
žmogiūkštis. 

Adamsbergas lėtai apėjo Fiulžansą ir atsistojo už 
jo, laikydamas pistoletą per kelis centimetrus nuo jo 
pakaušio. 

- Ir nervingas, - toliau kalbėjo teisėjas. - Nieko 
nuostabaus menkam žmogiūkščiui. 

Jis mostelėjo ranka į išrikiuotus drakonus ir vėjus. 

— Visa tai visiškai teisingai, - tarė. - Jums prireikė 
nemažai laiko. 

Adamsbergas stebėjo tos grėslios rankos judesius - 
grėslios, bet baltos rankos pernelyg ilgais pirštais da- 
bar jau gumbuotais sąnariais, su tokiais išpuoselėtais 
nagais, rankos, kuri judėjo ant riešo keistai grakščiai 
ir, jei taip galima pasakyti, šiek tiek atsainiai, kaip 
vaizduojama senoviniuose paveiksluose. 

- Trūksta keturioliktos figūros, - pratarė Adams- 
bergas, - ir tai bus vyras. 

- Bet nejjūs, Adamsbergai. Jūs sujauktumėte mano 
„ranką. 

- Žaliasis ar baltasis drakonas? 

- Kas jums darbo? Net kalėjime, netgi kape ta pa- 
skutinė figūra nuo manęs nepaspruks. 

Teisėjas smiliumi bedė į dvi gėles, kurias Adams- 
bergas buvo padėjęs greta „Šlovingosios rankos“. 

- Ši vaizduoja Mikaelį Sartona, o ta - Noelą Kor- 
del, - konstatavo. 

- Taip. 

— Leiskite man pakoreguoti šią „ranką. 

Fiulžansas užsitempė pirštinę, nutvėrė kauliuką, 
vaizduojantį Noelą, ir skubriu judesiu numetė jį į pir- 
kinį, tarp kitų kauliukų. 

— Nemėgstu klaidų, - šaltai tarė. - Galite neabejoti, 
aš nebūčiau varginęsis ir sekęs jums įkandin į Kve- 
beką. Aš neseku niekam įkandin, Adamsbergai - aš 
aplenkiu. Ir niekados nesu buvęs Kvebeke. 

- Sartona jus informavo apie nešulinį taką. 

- Taip. Aš stebėjau jūsų veiksmus nuo Šiltigeimo, 
jums tai žinoma. Jūsų žmogžudystė tame take gerokai 
mane pralinksmino. Girtuoklio nusikaltimas - ne- 
rangus, neapgalvotas. Kaip vulgaru, Adamsbergai. 

Teisėjas atsisuko veidu į ginklą. 

— Apgailestauju, žmogiūkšti, bet tas nusikaltimas — 
jūsų; palieku jį jums. 

Teisėjas šyptelėjo - ir visas Adamsbergo kūnas 
paplūdo prakaitu. 

- Nusiraminkite, - toliau kalbėjo Fiulžansas. - 
Matysite, ta našta lengvesnė, nei atrodo. 

— Kodėl jūs nužudėte Sartona? 

- Jis per daug žinojo, - atsakė teisėjas, nusisukdamas į 
žaidimą. - Tokios rizikos aš sau neleidžiu. Jūs sužinosite 
dar ir tai, - tarstelėjo, imdamas naują gėlę ir dėdamas 
ją į išrikiuotą eilę, - kad daktarė Koletė Šuazel atsisvei- 
kino su šiuo pasauliu. Apmaudi automobilio avarija. 
Ir kad ekskomisaras Adamsbergas netrukus jai pavy- 
mui iškeliaus į šešėlių viešpatiją, - pridūrė, dėdamas 
trečią gėlę. - Sugniuždytas savo kaltės naštos, pernelyg 
silpnas, kad ištvertų įkalinimą, jis pakėlė prieš save 
ranką - ką sau manot? Žmogiūkščiams taip nutinka. 

— Tai štai kaip ketinate suveikti? 

- Štai taip paprastai. Sėskitės, jaunuoli, jūsų 
trūkčiojimas mane erzina. 

Adamsbergas perėjo priešais teisėją, nenuleisda- 
mas ginklo jam nuo krūtinės. 

- Beje, galite būti man dėkingas, - šypsodama- 
sis pridūrė Fiulžansas. - Tas trumpas formalumas 
išvaduos jus nuo nepakenčiamos egzistencijos, nes 
nusikaltimo prisiminimas neduos jums ramybės. 

- Mano mirtis jūsų neišgelbės. Byla baigta. 

- Visi tų žmogžudysčių kaltininkai nuteisti. Be 
mano prisipažinimų niekas nebus įrodyta. 

- Jus kaltina kapo smėlis. 

- Iš tikrųjų, ir tai vienintelis punktas. Štai kodėl 
gavo galą daktarė Šuazel. Ir štai kodėl aš čia ir kalbuo- 
si su jumis prieš jums nusižudant. Raustis kapuose - 
blogas skonis, jaunuoli. Labai rimta yda. 

Fiulžanso veide išblėso niekinama šypsena. Jis 
įsmeigė akis į Adamsbergą su visa aukščiausiojo tei- 
sėjo rūstybe. 

— Kurią jūs tuoj išpirksite, - kalbėjo toliau. - Pa- 
rašydamas savo ranka nedidelę išpažintį, kaip įpras- 
ta prieš savižudybę. Nurodydamas, kad suklastojote 
ekshumaciją. Pakasėte mano lavoną Rišeljė miškuose. 
Aišku, genamas savo manijos, pasirengęs viskam, kad 
užkartumėte man žmogžudystę take. Suprantate? 

— Aš nepasirašysiu nieko, kas jums padėtų, Fiul- 
žansai. 

- Taip, taip, žmogiūkšti. Jei atsisakytumėt, mes 
šiame paveiksle išvysime dvi papildomas gėles. Jūsų 
draugės Kamilės ir jos kūdikio. Kuriuos aš nugala- 


412 


bysiu iškart po jūsų mirties, neabejokite. Aštuntas 
aukštas, butas kairėje. 

Fiulžansas ištiesė Adamsbergui lapą ir rašiklį; prieš 
paduodamas kruopščiai juos nušluostė. Adamsbergas 
perėmė ginklą į kairiąją ranką ir teisėjo diktuojamas 
parašė laišką. Padidindamas D ir O. 

— Ne, - pasakė teisėjas, išplėšdamas lapą jam iš 
rankų. - Įprastu raštu, girdite? Rašykit iš naujo, — 
įsakė, tiesdamas jam švarų popierių. 

Adamsbergas pakluso ir paklojo lapą ant stalo. 

-— Puiku, - tarstelėjo Fiulžansas. - Sudėkite tą Žai- 
dimą. 

— Kaip jūs tikitės priversti mane nusižudyti? - pa- 
klausė Adamsbergas, viena ranka rinkdamas kauliu- 
kus. - Aš ginkluotas. 

— Nagi iki kvailumo humaniškai. Tiesiog pasi- 
kliaudamas visapusišku jūsų bendradarbiavimu. Pa- 
prasčiausiai jūs tai padarysite pats. Pakelsite ginklą 
prie kaktos ir iššausite. Jei nudėsite mane, du mano 
žmonės užsiims jūsų drauge ir atžala. Ar ganėtinai 
aišku? 

Adamsbergas nuleido revolverį, palydėtas teisėjo 
šypsenos. Šis buvo toks užtikrintas savo sėkme, kad 
pabrėžtinai prisistatė be šaunamojo ginklo. Paskui 
save jis paliks nepaneigiamą savižudybę ir išpažintį, 
grąžinančią teisėjui laisvę. Adamsbergas nužvelgė 
savo ginklą, juokingai bejėgį, ir atsitiesė. Mažiau kaip 
per metrą už teisėjo stovėjo Danglaras, prisėlinęs ty- 
liai kaip Bumbulis. Su nurėžtu bumburu ant galvos, 
dujine granata dešinėje rankoje, bereta - kairiojoje. 
Adamsbergas kilstelėjo revolverį prie kaktos. 

— Duokite man truputį laiko, - paprašė, įremdamas 
vamzdį sau į smilkinį. - Laiko šį tą apgalvoti. 

Fiulžansas niekinamai susiraukė. 

- Žmogiūkštis, - pakartojo. - Skaičiuoju iki ke- 
turių. 

Sulig „du“ Danglaras sviedė dujinę granatą ir 
permetė beretą į dešinę ranką. Fiulžansas riktelėjo 
ir pašokęs atsigręžė į Danglarą. Pirmąsyk išvydęs 
Fiulžanso veidą, kapitonas sekundę atšlijo, ir Fiulžanso 
kumštis įsirėžė jam į smakrą. Danglaras nulėkė prie 
sienos ir iššovė, nepataikydamas į teisėją, kuris jau 
buvo prie durų. Adamsbergas puolė į laiptinę pas- 
kui pašėlusiai sprunkantį senį. Kažkurią sekundės 
dalį šis atsidūrė jo taikiklyje; komisaras nutaikė jam 
į nugarą. Čia pribėgo jo pavaduotojas; Adamsbergo 
ginklas nusviro. 

- Girdite? - tarė Adamsbergas. - Jo mašina nuva- 
žiuoja. 

Danglaras įveikė paskutines pakopas ir išpuolė 
į gatvę, atstatęs ginklą. Per toli, jis nepataikys net į 
padangas. Automobilis, matyt, laukė teisėjo atviromis 
durelėmis. 

— Kodėl nešovėt, kad jus kur velniai? - riktelėjo 
Danglaras, kopdamas atgal. 

Adamsbergas sėdėjo ant medinės pakopos, re- 
volveris gulėjo jam prie kojų, galva nukarta, rankos 
nusvirusios ant kelių. 

— Taikinys iš nugaros, sprunkantis taikinys, — 
pratarė. - Jokios teisėtos savigynos. Aš gana taip 
žudžiau, kapitone. 

Danglaras nusitempė komisarą į vidų. Policininko 
uoslė neklystamai nurodė, kur rasti džino butelį; jis 
pripylė dvi taures. Adamsbergas kilstelėjo ranką. 

- Žiūrėkite, Danglarai. Aš drebu. Kaip lapas, kaip 
raudonas klevo lapas. 

Žinai, ką man padarė mano chum? Paryžiaus čiu- 
kas? Aš tau jau sakiau? 

Danglaras vienu mauku išlenkė savo pirmąją taurę. 
Paskui griebėsi telefono, čia pat pildamasis kitą. | 

- Mordanas? Čia Danglaras. Sustiprintą apsaugą 
Forestjė Kamilei, Tamplierių gatvė 23, 4-oji apygarda, 
aštuntas aukštas, kairiosios durys. Du žmonės die- 
ną naktį porą mėnesių. Pasakykite jai, kad tai mano 
įsakymas. 

Adamsbergas gurkštelėjo džino, jo dantys barškėjo 
į taurės kraštą. 

- Kaip jūs įsigudrinote, Danglarai? 

- Kaip faras, dirbantis savo darbą. 

— Kaip? 

- Jums pirma reikia numigti, - pasakė Danglaras, 
susirūpinęs dėl sukritusio Adamsbergo veido. 

- Ir ką susapnuoti? Noelą nužudžiau aš. 

Paliko ją su snapeliu vandenyje. Vargšė Noela. Aš 
tau jau sakiau? Mano chum? 

- Žinau, - tarė Danglaras. - Turiu visą įrašą. 

Kapitonas pasirausė kelnių kišenėje ir ištraukė 
saują aptrintų įvairių formų ir spalvų tablečių. Eks- 
perto žvilgsniu apžvelgė savo atsargas ir parinkęs 
pilką tabletę padavė Adamsbergui. 

- Išgerkite šitą ir numikite. Užsuksiu jūsų paimti 
septintą rytoj ryte. 

— Kur? 
— Susitikti su vienu faru. 


LXI 


DANGLARAS IŠVAŽIAVO iš Paryžiaus ir atsargiai 
vairavo tiršto rūko apsiaustu greitkeliu. Kalbėjo pats 
sau vienas, bambėjo, be paliovos niršdamas, kad 
neįstengė nutverti teisėjo. Nenustatytas automobi- 
lis - užtverti kelių neįmanoma. Adamsbergas greta 
jo atrodė abejingas tai nesėkmei, įkalintas savo take. 
Įsitikinimas savo kalte per vieną trumpą naktį su- 
stingdė jį kaip mumiją. 

— Nieko nesigailėkite, Danglarai, - pratarė galop 
blankiu balsu. - Teisėjo niekam nėra lemta pagauti, 
aš jums jau sakiau. 

- Po paraliais, jis buvo man po ranka. 

- Žinau. Taip buvo ir man. 

- Aš - faras, aš buvau ginkluotas. 

— Aš taip pat. Tai nieko nekeičia. Teisėjas srūva 
kaip smėlis. 

- Jis rengiasi savo keturioliktai žmogžudystei. 

- Kaip jūs ten atsidūrėte, Danglarai? 

- Jūs skaitote iš akių, balso, gestų. O aš skaitau 
žodžių logiką. 

— Ašjums nieko nesakiau. 

— Priešingai. Jūs nuostabiai intuityviai mane 
perspėjote. 

— Neperspėjau. 

— Paskambinote man dėl kūdikio. „Norėčiau žinoti 
prieš...“, pasakėte jūs. Prieš ką? Prieš aplankydamas 
Kamilę? Ne, ten jūs jau lankėtės mirtinai nusigėręs. 
Taigi paskambinau Klementinai. Atsiliepė moteris 
drebančiu balsu - tai ji, jūsų programišė? 

- Taip, Žozetė. 

- Jūs pasiėmėte ginklą ir liemenę. „Aš sugrįšiu“, - 
pasakėte, jas bučiuodamas. Ginklas, bučiniai ir paža- 
dai, išduodantys jūsų abejonę. Prieš ką? Prieš mūšį, 
kuriame rizikuojate savo galva. Neišvengiamai su 
teisėju. Ir nėra jokio kito sprendimo - tik privilioti jį 
savoje teritorijoje. Senas triukas su ožka. 

- Taip, su uodu. 

- Su ožka. 

- Jei taip norit, Danglarai. 

- Ir ožką paprastai suryja. Paf - ir pokšt! Kaip 
žinote. 

- Taip. 

— Tačiau jūs to nenorėjote, nes mane perspėjo- 
te. Nuo sekmadienio vakaro tūnojau pasaloje namo 
priešais rūsyje. Pro langelį puikiai mačiau jūsų lauko 
duris. Nutariau, kad teisėjas smogs tik naktį, tiks- 
liau - nuo vienuoliktos vakaro. Jis - simbolistas. 

— Kodėl atėjote vienas? 

— Dėl tos pačios priežasties, kaip ir jūs. Jokių sker- 
dynių. Aš buvau neteisus ar gerokai save pervertinau. 
Būtume jį užspendę. 

— Ne. Nė šešetas žmonių nesulaikys Fiulžanso. 

- Retankur būtų jį primygusi. 

- Taigi. Būtų puolusi, ir jis būtų ją nudobęs. 

- Jis neturėjo ginklo. 

— Jo lazda. Lazda - špaga. Trečdalis tridančio. Jis 
būtų ją pamovęs. 

— Gali būti, - sutiko Danglaras, pirštais braukda- 
mas smakrą. 

Šįryt Adamsbergas atidavė jam Žinetės tepalą, ir 
kapitono žandikaulis švietė geltoniu. 

— Tikrai. Nieko nesigailėkite, - pakartojo Adams- 
bergas. 

— Palikau pasalą penktą valandą ryto ir grįžau 
tą patį vakarą. Teisėjas pasirodė vienuolika valandų 
trylika minučių. Kaip niekur nieko ir toks didelis, 
toks aukštas, senas, kad negalėjau jo nepastebėti. Pa- 
sislėpiau už jūsų durų su mikrofonu. Turiu visų jo 
prisipažinimų įrašą. 

- Ir tai, kad jis paneigė nusikaltimą take. 

- Ir tai. Sakydamas: „Aš neseku niekam įkandin, 
Adamsbergai. Aš aplenkiu“, - jis pakėlė balsą. Pasi- 
naudodamas tuo ir pravėriau duris. 

- Ir išgelbėjote ožką. Dėkui, Danglarai. 

- Jūs mane pakvietėte. Toks mano darbas. 

— Taip, kaip ir išduoti mane Kanados teisėtvar- 
kai. Tai irgi jūsų darbas. Juk mes važiuojame į Ruasi, 
tiesa? 

- Taip. 

— Kur manęs lauks koks nors sumautas Kvebeko 
čiukas. Juk taip, Danglarai? 

- Taip. 

Adamsbergas atsirėmė sėdynės atlošo ir užsi- 
merkė. 

— Neskubėkite, kapitone, toks rūkas. 

LXII 


DANGLARAS NUSIVEDĖ Adamsbergą į vieną gausių 
oro uosto kavinukių, parinko nuošalų stalelį. Adams- 
bergas atsisėdo, lyg nejausdamas kūno, bukai įsmeigęs 
akis į nurėžtą bumburą ant pavaduotojo viršugalvio, 
kaip į kokį jukų, šiai aplinkai nederamą veidą. Retan- 
kur būtų stvėrusi jį „kūnas prie kūno“, kaip kamuolį 
švystelėjusi per sieną, pastūmėjusi sprukti. Tai dar 
įmanoma - Danglaras iš delikatumo neuždėjo jam 
antrankių. Jis dar gali pašokti ir dėti į kojas - kapi- 
tonas jo nepasivytų. Bet mintis apie ginklą rankoje, 
perveriantį Noelą, atėmė jam visas gyvybines jėgas. 
Kurių galų bėgti, jei negali eiti? Sukaustytam baimės, 
kad smogsi vėl, sverduliuosi greta tysančio lavono? 
Jau verčiau baigti čia, Danglaro rankose - šis liūdnai 
sriubčiojo kavą su konjaku. Komisarui prieš akis 
plaukė šimtai keliauninkų - išvykstančių ar atvyks- 
tančių, laisvų, vaiskia it švarūs sulankstyti baltiniai 
sąžine. O jo sąžinė buvo jam atgrasi tarsi skuduras, 
sukepęs krauju. 

Čia Danglaras staiga kilstelėjo ranką, kažką svei- 
kindamas, tačiau Adamsbergas nė nekrustelėjo. 
Pergalingas superintendanto veidas - paskučiausias 
dalykas, kurį jis turėjo noro pamatyti. Dvi didelės 
rankos suspaudė jam pečius. 

— Ar nesakiau, kad nutversim tą nelabąjį? - išgir- 
do jis. 

Atsisukęs Adamsbergas įsmeigė akis į seržanto Fer- 
nano Sankartjė veidą. Pakilęs instinktyviai suspaudė 

jį glėbyje. Dieve mano, ir kodėl Lalibertė pristatyti jį 
į Kanadą iš visų pasirinko būtent Sankartjė? 

— Tai tau užkorė tą užduotį? - nusiminęs pratarė 
Adamsbergas. 

— Aš vykdau įsakymą, - tebešvytėdamas geravale 
šypsena atsiliepė Sankartjė. - Ir mes turime apie daug 
ką pačiepsėti, - pridūrė, sėsdamasis priešais. 

Jis tvirtai paspaudė Danglarui ranką. 

- Šauniai suveikta, kapitone. Sveikinu. Criss, o pas 
jus šilta, - tarstelėjo, nusimesdamas kimštinę striu- 
kę. - Štai bylos nuorašas, - pridūrė, traukdamas jį iš 
krepšio. - O va ir pavyzdys. 

Jis pamojavo maža dėžele Danglarui prieš akis; šis 
pritariamai linktelėjo. 

- Jau atlikome tyrimus. Sugretinimo pakaks kal- 
tinimui sutvirtinti. 

— Koks pavyzdys? - paklausė Adamsbergas. 

Sankartjė išrovė komisarui iš galvos plauką. 

- Šito, - tarė. - Plaukai - išdavikai. Jie krenta kaip 
raudoni lapai. Bet kad juos surastume, teko išknaisioti 
šešis kubinius metrus tojo mėšlo. Įsivaizduoji? Šešis 
kubinius metrus dėl kelių plaukelių. Lyg ieškotum 
adatos šieno kupetoje. 

— Kam tau to reikėjo? Jūs turėjote mano pirštų 
atspaudus ant diržo. 

- Bet ne jo. 

- Ko - jo? 

Sankartjė atsisuko į Danglarą, suraukęs antakius 
virš savo geravalių akių. 

- Jis nežino? - paklausė. — Tu leidai jam galuotis? 

— Kol nebuvome tikri, nieko negalėjau jam pasa- 
kyti. Nemėgstu bergždžių vilčių. 

- Bet vakar vakare, criss! Galėjai jam pasakyti! 

- Vakar vakare buvo kapotynės. 

— O šįryt? 

— Gerai jau, gerai, aš leidau jam pasigaluoti. Aš- 
tuonias valandas. 

- Tu velnio chum, - bambtelėjo Sankartjė. - Kodėl 
vedžiojai jį už nosies? 

- Kadjis iki panagių patirtų, ką išgyveno Rafaelis. 
Savęs paties baimę, tremtį ir užgintą tau pasaulį. To 
būtinai reikėjo. Aštuonios valandos, Sankartjė, dar 
ne pasaulio pabaiga, kad atgautum brolį. 

Sankartjė atsisuko į Adamsbergą, terkštelėjo ant 
stalo savo pavyzdžių dėželę. 

— Tavo velnio plaukai, - pranešė. - Kurie kepur- 
nėjosi šešiuose kubiniuose metruose puvenų. 

Akimirksniu Adamsbergas suvokė, kad Sankartjė 
traukia jį į paviršių, į tyrą orą iš sustingusių Pinko 
ežero dumblynų. Vykdydamas Danglaro, ne Lalibertė 
nurodymus. 

— Ne pyragai buvo, - pasakojo Sankartjė, - juk 
gavau visa tai daryti ne tarnybos metu. Vakare, naktį 
ar apyaušriu. Ir kad šefas manęs nenutvertų. Tavo 
kapitonas kraują sau perėdė - vis jam nėjo iš galvos 
tie linkstantys keliai, ir dar išsyk po šakos. Teko grįžti 
į taką ir paieškoti tos vietos, kur tave apdorojo. Pra- 
ėjau kaip tu - nuo „Šliuzo“, per tiek pat laiko, kaip 
buvai minėjęs. Išnaršiau kokio šimto metrų atkarpą. 
Radau šviežiai aplaužytų šakelių, išvartytų akmenų 

tiesiai prieš kirtimą. Vaikinai išsidangino, bet liko 
klevų sodinukai. 

- Sakiau, viskas vyko šalia kirtavietės, - dusdamas 
iš susijaudinimo pratarė Adamsbergas. 

Jis sukryžiavo rankas, pirštais įsikirto į rankoves, 
gerte gerdamas seržanto žodžius. 

- Na, ten aplink nebuvo jokios nusvirusios šakos, 
chum. Ne šaka tau žvaigždes iš akių išskėlė. Paskui 
tavo kapitonas liepė man suieškoti naktinį sargą. Vie- 
nintelį galimą liudytoją, supranti? 

- Suprantu, bet ar jį radai? - paklausė Adamsber- 
gas, vos ištardamas žodžius nutirpusiomis lūpomis. 

Danglaras sustabdė padavėją ir užsakė vandens, 
kavos, alaus ir raguolių. 

— Criss, tai ir buvo sunkiausia. Apsimečiau, jog ne- 
galuoju, ir leidausi šniukštinėti į municipalines tarny- 
bas. Ir ką sau manai? Visu tuo reikalu užsiėmė centras 
Otavoje. Kad sužinočiau įmonės pavadinimą, gavau 
važiuoti į Monrealį. Galiu tau pasakyti, kad Lalibertė 
jau per pakaušį lindo tos amžinos mano ligos. O tavo 
kapitonas per telefoną velnius kėlė. Sužinojau sargo 
pavardę. Jis saugojo kirtavietę Utauė aukštupyje. Vėl 
paprašiau laisvadienių, kad ten nukakčiau, ir tikrai 
maniau, kad superintendantą trauks devyni velniai. 

- Ir sargas ten buvo? - paklausė Adamsbergas, 
vienu mauku ištuštindamas vandens stiklinę. 

— Nesijaudink, nutvėriau jį už pautų jo pikape. 
Bet kad jis užgiedotų - kitas reikalas. Laužėsi ir iš 
pradžių miglą į akis man pūtė. Tada aš jį primygau 
ir pagrasinau patupdysiąs į šaltąją, jei ir toliau man 
kvailins galvą savo sapalais. Atsisakymas bendradar- 

biauti, nuslėpti įkalčiai. Man nesmagu toliau pasakoti, 
Adrienai. Gal užbaigtum? 

- Sargas, Žanas Žilis Buaveniu, - toliau pasako- 
jo Danglaras, - sekmadienio vakarą pamatė kažkokį 
tipą, lūkuriuojantį tako apačioje. Jis pasiėmė nakti- 
nius žiūronus ir ėmė jį stebėti. 

— Stebėti? 

— Buaveniu buvo įsitikinęs, kad tas tipas dairosi 
vyrų ir laukia savo chum, - paaiškino Sankartjė. - 
Žinai, nešulinis takas - pasimatymų vietelė. 

— Taip. Sargas manęs klausė, ar aš dairausi vy- 
riškių. 

— Jam buvo labai įdomu, - toliau dėstė Dangla- 
ras. - Taigi jis prilipo prie savo priekinio stiklo. Rink- 
tinis liudytojas - dėmesingesnio nerasi. Baisiausiai 
apsidžiaugė, išgirdęs artėjant kitą vyruką. Pro savo 
žiūronus puikiai viską įžiūrėjo. Tačiau viskas pakrypo 
ne taip, kaip jis tikėjosi. 

- Iš kur jis žinojo, kad tai buvo dvidešimt šeštosios 
naktis? 

— Nes buvo sekmadienis ir jis siuto ant savaitga- 
lio sargo, kuris jį apmovė. Jis pamatė, kaip pirmasis 
tipas - aukštas žilaplaukis senis - žiebia kitam per 
galvą lazda. Tas kitas - jūs, komisare - susmuko ant 
žemės. Buaveniu visas susigūžė. Ilgšis atrodė grės- 
mingai, ir jis nenorėjo veltis į šeimyninį vaidą. Bet 

- Prilipęs subine prie automobilio sėdynės. 

- Tikrai taip. Jis manė, vylėsi, kad viskas baigsis 
apsvaigintos aukos išprievartavimo scena. 

- Supranti? - išraudęs paklausė Sankartijė. 

- Ir tikrai, ilgšis pradėjo tam vyrukui ant žemės 
atrišinėti šaliką, atsagstė striukę. Buaveniu dar labiau 
prisisegė prie žiūronų ir priekinio stiklo. Ilgšis suė- 
mė abi jūsų rankas ir prie kažko prispaudė. Atrodo, 
dirželio, kaip sako Buaveniu. 

- Diržo, - pataisė Sankartjė. 

— Diržo. Bet išrenginėjimas ir čiupinėjimas tuo ir 
baigėsi. Tas tipas suvarė jums į kaklą švirkštą, Bua- 
veniu tuo neabejoja. Jis matė, kaip anas išsitraukė jį 
iš kišenės ir patikrino spaudimą. 

- Linkstančios kojos, - pratarė Adamsbergas. 

- Sakiau tada jums, kad tai neina man iš galvos, - 
palinko prie jo Danglaras. - Iki šakos jūs ėjote nor- 
maliai, sverduliuodamas. Bet kai atsigaivelėjote, kojos 
nebelaikė. Kitą dieną taip pat. Alkoholio mišinius ir jų 
poveikį aš pažįstu iš panagių. Amnezija būna anaiptol 
ne visada, o vatinės kojos apskritai netelpa į rėmus. 
Man reikėjo kažko kito. 

- Jo paties rašte parašyto, - patikslino Sankartjė. 

- Narkotiko, medikamento, - paaiškino Dangla- 
ras, - tiek jums, tiek visiems kitiems kaltininkams, 
kuriuos jis nugramzdino į užtikrintą amneziją. 

— Paskui, - perėmė pasakojimo giją Sankartjė, — 
senis pakilo, palikęs tave ant žemės. Kai jis išsitrau- 
kė švirkštą, Buaveniu norėjo įsikišti. Blauzdos jo ne 
skystos, ne veltui jis - naktinis sargas. Bet negalėjo. 
Gal pasakytum jam, kodėl, Adrienai? 

— Nes buvo užspęstas, supančiotom kojom, - 
paaiškino Danglaras. - Jis pasiruošė spektakliui, 
įsitaisęs ant sėdynės ir nuleidęs kombinezoną iki 
kulkšnių. 

— Buaveniu siaubingai gėdijosi tai pasakyti, - pri- 
dūrė Sankartjė. - Kol jis valkstėsi savo skudurus, senis 
išgaravo iš tako. Sargas rado tave tarp lapų krauju pa- 
sruvusiu veidu. Nutempė iki pikapo, paguldė viduje 
ir apklojo. Ir ėmė laukti. 

— Kodėl? Kodėl nepranešė čiukams? 

- Bijojo, kad jo paklaus, kodėl jis neįsikišo. Tiesos 
pasakyti negalėjo, tokių dalykėlių nepapasakosi. O 
jei pameluotų ir aiškintųsi, kad apsimyžo iš baimės 
ar prisnūdo, netektų darbo. Jie nesamdo tokių, kurių 
blauzdos skystos ar kurie miega kaip meškos. Tad ver- 
čiau nutarė užčiaupti snapą ir įkelti tave į pikapą. 

- Jis galėjo mane palikti ir nusiplauti rankas. 

- Prieš įstatymą - taip. Bet pačiam atrodė, kad 
Dievui labai labai nepatiktų, jei šis pamatytų jį pa- 
liekant mirti kažkokį vyrutį, taigi jis norėjo išpirkti 
savo klaidą. Spustelėjo speigas, ir tu galėjai sušalti 
kaip žvirblis. Jis nusprendė pažiūrėti, kaip tau vis- 
kas klostysis su ta guga ant kaktos ir su ta injekcija. 
Išsiaiškinti, ar tai migdomieji, ar nuodai. Netrukus 
paaiškės. Ir jei viskas pakryps į bloga, jis iškvies fa- 
rus. Budėjo prie tavęs daugiau kaip dvi valandas, ir 
kadangi tu miegojai, o tavo pulsas buvo lygus, aprimo. 
Kai pradėjai krutėti, jis užvedė pikapą, pavažiavo dvi- 
ratininkų keliuku ir paliko tave jo gale. Žinojo, kad 
pro čia paprastai vaikštai, pažinojo tave. 

— Kodėl jis mane pervežė? . 

— Pagalvojo, kad tokios būklės būdamas negalė- 
tum pasiekt kelio galo, nusiverstum į ledinius Utauė 
vandenis. 

— Geras chum, - tarstelėjo Adamsbergas. 

- Jo pikapo gale liko pridžiūvusio kraujo lašelis. Aš 
paėmiau mėginį - žinai mūsų metodus. Vyrukas ne- 
melavo, tai tikrai buvo tavo DNR. Sulyginau jį su... 

Sankartjė užsikirto. 

- Su sperma, - užbaigė Danglaras. - Taigi tarp 
vienuoliktos ir pusės dviejų nakties jūsų take nebuvo. 
Jūs buvote Žano Žilio Buaveniu pikape. 

- O prieš tai? - paklausė Adamsbergas, trindamas 
atšalusias lūpas. - Tarp pusės vienuolikos ir vienuo- 
likos? 

- Penkiolika po dešimt tu išėjai iš „Šliuzo“, - pa- 
sakė Sankartjė. - Pusę vienuolikos patraukei taku. 
Kirtavietės nei šakių negalėjai pasiekti anksčiau vie- 
nuolikos, kai Buaveniu pamatė tave artinantis. Ir ša- 
kių tu nepaėmei. Ten netrūko jokių padargų. Teisėjas 
jau turėjo savo ginklą. 

- Įsigytą vietoje? 

- Taip, taip. Mes atsekėme pėdomis. Pirkiniu pa- 
sirūpino Sartona. 

- Žaizdose buvo žemių. 

- Šįryt tu sunkiai sučiuopi, - nusišypsojo Sankar- 
tjė. - Bet viskas todėl, kad dar nedrįsti patikėti. Tavo 
velnias pritrenkė tą merginą prie Šampleno akmens. 
Paskyrė jai pasimatymą tavo vardu ir laukė jos. Smogė 
jai iš nugaros, paskui nuvilko dešimt metrų iki ežerėlio. 
Prieš įversdamas turėjo pradaužti to dumblėto, pilno 
lapų ežero ledą. Taip ir išterliojo šakių dantis. 

- Ir nužudė Noelą, - sušnibždėjo Adamsbergas. 

— Gerokai prieš vienuolika, gal prieš pusę vienuo- 
likos. Žinojo, kada tu eini tuo taku. Nusegė jai diržą, 
paskui įgrūdo kūną po ledu. O tada patykojo tavęs. 

— Kodėl ne šalia kūno? 

— Per daug rizikinga, jei kas nors eitų pro šalį, nu- 
siteikęs šnektelėti. Kirtimo pusėje augo dideli me- 
džiai, jis lengvai galėjo pasislėpti. Perskėlė tau kaktą, 
apkvaišino ir prie kūno numetė diržą. Apie plaukus 
pagalvojo kapitonas. Juk nebuvo jokio įrodymo, kad 
tai teisėjas, rauki? Danglaras tikėjosi, kad tuose ke- 
liuose metruose, kurie skiria Šampleno akmenį nuo 
ežerėlio, plaukų galėjo nukristi, kol jis tempė kūną. 
Galbūt stabtelėjo atsipūsti, brūkštelėjo ranka sau per 
galvą. Nuėmėme viršutinį sluoksnį per pusę colio. 
Po tavo pabėgimo vėl paspaudė šaltukas. Nemenka 
tikimybė, kad plaukai bus įšalę į ledą. Taip aš ir likau 
su šešiais kubiniais metrais tų mėšlinų lapų ir šakelių. 
Ir štai, - Sankartjė mostelėjo į dėželę. - Manding, tu 
turi keletą teisėjo plaukų. 

- Taip, iš Schloss. Po velnių, Danglarai, o Mikaelis? 
Buvau paslėpęs tą paketėlį namuose. Virtuvės spin- 
telėje prie butelių. 

— Paketėlį paėmiau drauge su Rafaeliui nepalan- 
kiais dokumentais. Mikaelis nežinojo, kad tokio esa- 
ma, ir jo neieškojo. 

— Ką jūs veikėte mano spintelėje? 

- Ieškojau vieno daikčiuko, skirto apmąsty- 
mams. 

Komisaras linktelėjo patenkintas, kad kapitonas 
rado džiną. 

- Beto, jis pas jus paliko apsiaustą, - pridūrė Dan- 
glaras. - Kol miegojote, nuėmiau nuo jo apykaklės 
porą plaukų. 

— Neišmetėte jo? Juodojo apsiausto? 

- O ką? Jums jo reikia? 

- Nežinau. Galbūt. 

— Mieliau nutverčiau patį demoną, o ne jo išdėvas. 

— Danglarai, kodėl jis užkorė man tą žmogžudystę? 

- Kad jus pakankintų, o svarbiausia - kad paleis- 
tumėt kulką sau į kaktą. 

Adamsbergas palingavo galva. Velnio niekšystės. 
Jis atsisuko į seržantą. 

- Tuos šešis kubinius metrus, Sankartijė - tu sijojai 
juos ne vienas? 

- Tada jau pranešiau Lalibertė. Turėjau sargo paro- 
dymus ir kraujo lašelio DNR. Criss, jis net pažaliavo, 
kad pripaisčiau jam apie savo ligas. Tavo žiniai - jis 
man užkūrė pirtelę ir išdėjo savo litaniją. Net apkal- 
tino, kad buvau su tavim susimokęs ir padėjau tau 
išnešti kudašių. Reikia pasakyti, velniškai įsibraklinau 
tarp kūjo ir priekalo. Bet aš jį atvedžiau į protą, man 
pavyko jį prigesinti. Nes su šefu, žinai, užvis svar- 
biausia kruopštumas. Taigi jis atvėso ir sumetė, kad 
kažkas čia ne taip. Viens du sukėlė visus ant kojų ir 
leido atlikti tyrimus. Ir atšaukė kaltinimą. 

Adamsbergas žvelgė tai į Danglarą, tai į Sankartijė. 
Į tuos du, kurie nesitraukė nuo jo nė per pėdą. 

— Nieko nesakyk, - tarė jam Sankartjė. - Tu grįžti 
iš labai toli. 


Automobilis vargais negalais stūmėsi per Pary- 
žiaus prieigų kamščius. Adamsbergas įsitaisė gale, 
pusiaugulom ant sėdynės, atrėmęs galvą į stiklą, pri- 
merkęs akis, nenuleisdamas žvilgsnio nuo slenkančio 
pro šalį pažįstamo peizažo, nenuleisdamas žvilgsnio 

nuo pakaušių tų dviejų, kurie jį išgelbėjo. Galas Rafa- 
elio tremčiai. Ir jo. Naujas pojūtis ir atlėgis buvo tokie, 
kad užgriuvo komisarą švininiu nuovargiu. 

— Negaliu sučiuopti, kaip tu išpainiojai tą madžon- 
go reikalą, - tarė jam Sankartjė. - Lalibertė buvo kaip 
mietu trenktas, sakė, darbas kaip su liniuote. Poryt 
pats tau pasakys. 

- Jis atvažiuoja? 

— Nieko nuostabaus, kad jo nebemėgsti, bet poryt 
tavo kapitonas gauna paaukštinimą. Prisimeni? Jūsų 
bosas, Brezijonas, pasikvietė superintendantą, kad 
drauge suvestų galus. 

Adamsbergui buvo sunku suvokti, kad panorėjęs 
šiandien gali užeiti į skyrių. Vaikščioti be šiaurietiškos 
kepuraitės, praverti duris, pasilabinti. Paspausti rankas. 
Nusipirkti duonos. Sėdėti ant parapeto prie Senos. 

- Svarstau, kaip tau atsidėkoti, Sankartijė, ir nieko 
nesugalvoju. 

— Nesirūpink, tai jau padaryta. Aš grįžtu į opera- 
tyvinį darbą Toronte - Lalibertė paskyrė mane ins- 
pektoriumi. Tojo tavo nusilesimo dėka. 

- Bet teisėjas išnešė kailį, - niūriai tarstelėjo Dang- 
laras. 

- Jis bus nuteistas už akių, - pasakė Adamsber- 
gas. - Vetijė išeis iš cypės, kiti taip pat. Galų gale, tai 
ir svarbiausia. 

- Ne, - papurtė galvą Danglaras. - Dar yra ketu- 
rioliktoji auka. 

Adamsbergas atsitiesė, alkūnėmis pasirėmęs prie- 
kinio krėslo atkaltės. Sankartjė dvelkė migdolų pie- 
neliu. 

- Keturioliktoji auka - juokų darbas, - nusišyp- 
sojo jis. 

Danglaras dėbtelėjo į jį užpakalinio vaizdo veidro- 
dėlyje. Pirma tikra šypsena, pastebėjo, daugiau kaip 
per šešetą savaičių. 

- Paskutinė figūra, - pasakė Adamsbergas, - svar- 
biausias elementas. Be jo nieko nenuveiksi, nesužaisi 
partijos - viskas netenka prasmės. Ji lemia „Šlovin- 
gosios rankos“ pergalę, lemia visą žaidimą. 

-— Logiška, - pritarė Danglaras. 

- Ir ta svarbiausia, vertingiausia iš visų figūra bus 
baltasis drakonas. Tačiau aukščiausias baltasis dra- 
konas - užbaigai, kaip neprilygstama šlovė. Žaibas, 
griaustinis, blyksnis. Tai bus jis pats, Danglarai. Tri- 
dantis iškeliaus pas tėvą ir motiną, sudarydamas tobu- 
lą trijų figūrų kombinaciją - ir kūrinys bus baigtas. 

— Jis pasimaus? Ant šakių? - suraukė antakius 
Danglaras. 

- Ne. „Ranką užbaigs savaiminė jo mirtis. Viskas 
yra jūsų įraše, Danglarai, jis pasakė: „Netgi kalėji- 
me, netgi kape ta paskutinė figūra nuo manęs nepa- 
spruks.“ 

— Bet jis turi žudyti aukas tomis suknistomis ša- 
kėmis, - paprieštaravo Danglaras. 

— Tik ne šitą. Teisėjas pats yra trišakis. 


Adamsbergas atsilošė sėdynėje ir netikėtai užmi- 
go. Sankartjė metė į jį nustebusį žvilgsnį. 

- Jis dažnai taip viens du užmiega? 

— Kai nuobodžiauja arba būna sukrėstas, - paaiš- 
kino Danglaras. 

ADAMSBERGAS PASISVEIKINO su dviem nepažįsta- 
mais policininkais, saugančiais Kamilės duris, parodė 
jiems savo pažymėjimą - dar Deni Lamprua vardu. 

Jis paspaudė skambutį. Vakar dieną praleido vie- 
natvėje, neapsakomai apkvaitęs, stengdamasis sugrįžti 
į vėžes, sunkiai atkurdamas ryšį su savimi pačiu. Sep- 
tynias savaites jį blaškė įšėlę vėjai, o dabar jis išmestas 
ant smėlio - apdaužytas, permirkęs, bet Tridančio 
padarytos žaizdos užrandijo. Ir drauge - atbukęs, 
priblokštas. Tačiau bent žinojo, jog privalo pasakyti 
Kamilei, kad jis nenužudė. Bent jau tai. Ir galbūt, jeigu 
ras būdą pranešti, kad ištraukė į dienos šviesą tą tipą 
su šunimis. Jis nejaukiai jautėsi su uniformine kepure 
po pažastimi, kelnėmis su antsiuvais šone, švarku, 
kurio antpečiai papuošti sidabru, ir medaliu kilpelėje. 
Bet kepurė bent jau dengė dar likusią tonzūrą. 

Kamilė atidarė duris, stebima dviejų policininkų. 
Ženklu parodė jiems, kad lankytoją pažįsta. 

— Mane dieną naktį saugo du farai, - tarė, priver- 
dama duris, - o aš niekaip negaliu prisiskambinti 
Adrienui. 

— Danglaras prefektūroje. Baigia kraupią bylą. Fa- 
rai tave saugos mažiausiai dar porą mėnesių. 


Žingsniuodamas pirmyn atgal po mažąjį butuką, 
Adamsbergas šiaip taip išdėstė savo istoriją, pasisten- 
gdamas apeiti Noelą, vėl painiodamas korio akutes. 
Įpusėjęs pertraukė savo pasakojimą. 

- Ir aš atkapsčiau tą tipą su šunimis, - pareiškė. 

— Gerai, - lėtai ištarė Kamilė. - Ir kaip jis tau? 

— Visai kaip tas ankstesnis. 

- Gerai, kad jis tau patinka. 

-— Taip, šitaip lengviau. Galėsime paspausti vienas 
kitam rankas. 

— Kodėl ne. 

— Vyriškai šnektelėti. 

- Irgi neblogai. 

Adamsbergas linktelėjo ir baigė pasakojimą - 
Rafaelis, pabėgimas, drakonai. Prieš išeidamas 
grąžino jai žaidimo taisykles ir tyliai uždarė duris. 
Lengvas durų dunkstelėjimas jį sukrėtė. Kiekvienas 
jų skirtingoje tos medinės lentos pusėje, ant atski- 
ros plokštumos, kurias skiria jo paties rankomis 
užsklęstos durys. Bent jau du jo laikrodžiai nesiskiria 
tarpusavyje, braukdami šonais kaip santūri porelė ant 
kairiojo jo riešo. 

VISAS SKYRIUS UNIFORMUOTAS. Danglaras paten- 
kintas apžiūrinėjo gerą šimtinę žmonių, susirinkusių 
Sinodo salėje. Kambario gale įrengta pakyla oficialiai 
apygardos komisaro kalbai, tarnybos sąrašui, sveiki- 
nimams, naujo pasižymėjimo ženklo įteikimui. Tada 
jo paties kalba, padėkos, truputis humoro ir jausmų. 
Paskui - kolegų sveikinimai, visuotinis atsipalaida- 
vimas, užkandžiai, gėrimai ir šurmulys. Jis stebėjo 
duris, tykodamas pasirodant Adamsbergo. Gali būti, 

komisaras nenori sugrįžti į skyrių tokiomis oficialio- 
mis ir šventinėmis aplinkybėmis. 

Klementina buvo apsigerbusi gražiausia gėlėta 
savo suknia, lydima Žozetės su kostiumėliu ir sport- 
bačiais. Klementina jautėsi kuo puikiausiai; įsikandusi 
cigaretę, ji vėl atrado brigadininką Gardoną, kuris 
kadais buvo maloniai jai paskolinęs kortų malką - ji 
to nepamiršo. Smulkutė programišė, neįkainojama 
įstatymų laužytoja, atsidūrusi šiame policininkų 
pasaulyje nė per žingsnį nesitraukė nuo Klemen- 
tinos, abiem rankom įsitvėrusi taurės. Danglaras 
pasirūpino šampano kokybe ir užsakė jo su kaupu, 
lyg norėdamas, kad vakarėlio atmosfera būtų kuo 
labiau prisodrinta smulkių burbuliukų, purslojančių 
it kokios proginės molekulės. Jam ši ceremonija buvo 
ne tiek laipsnio suteikimas, kiek Adamsbergo kančių 
pabaiga. 


Komisaras nepastebimai išdygo tarpduryje, ir 
Danglaras sekundę irztelėjo, pamatęs, kad jis net 
nepasistengė apsivilkti uniformos. Ir bematant 
susigriebė išvydęs, kaip tas žmogus neryžtingai skver- 
biasi per minią. Tas vyrukas dailiu tamsiu, prakauliu 
veidu buvo ne Žanas Batistas, o Rafaelis Adamsber- 
gas. Kapitonas suprato, kaip Retankur planas galėjo 
pavykti Gatino čiukams po nosimi. Jis pirštu parodė 
jį Sankartjė. 

- Jis, - tarė. - Brolis. Tas, kuris šnekasi su Violeta 
Retankur. 

— Nieko nuostabaus, kad jis galėjo apmauti mano 
kolegas, - nusišypsojo Sankartijė. 

Netrukus paskui brolį pasirodė ir komisaras, 
uniformine kepure prisidengęs tonzūrą. Klementina 
nesivaržydama vertinamai jį nužvelgė. 

- Priaugo tris kilogramus, Žozetėle, - pareiškė su 
pasididžiavimu, kaip po gerai atlikto darbo. - Mėlyna 
spalva dera jam prie veido, gražu. 

— Dabar, kai nebėra skląsčių, mudu drauge jau 
nebeklaidžiosime po požemius, - apgailestaudama 
pratarė Žozetė. 

- Neliūdėk. Farai tik ir rankioja rūpesčius, toks jau 
jų amatas. Patikėk, jo klajonės dar nesibaigė. 

Adamsbergas paspaudė broliui ranką ir apsidairė. 
Galų gale toks grįžimas į skyrių - vienu gaistu, pas 
visus savo pareigūnus ir brigadininkus krūvoje - jį 
tenkino. Per porą valandų viskas bus baigta - susiti- 
kimas, klausimai, atsakymai, jaudulys ir padėkos. Kur 
kas paprasčiau, negu lėtas stūmimasis nuo žmogaus 
prie žmogaus, iš kabineto į kabinetą išsipasakojant. Jis 
paleido Rafaelio ranką, sąmokslininkiškai mostelėjo 
Danglarui ir priėjo prie viršininkų poros - Brezijono 
ir Lalibertė. 

— Hey, man! - pasveikino jį Lalibertė, pliaukš- 
telėdamas per petį. - Aš pasukau klystkeliu, velniškai 
iškrypau iš kelio. Ar gali man atleisti? Kad vaikiausi 
tave kaip kokį prakeiktą žudiką? 

- Turėjai rimtą pagrindą taip manyti, - nusišypsojo 
Adamsbergas. 

— Kalbėjau su tavo šefu apie mėginius. Jūsų labo- 
ratorija arė viršvalandžius, kad šįvakar viskas būtų 
baigta. Tie patys plaukai, man. Tojo tavo velnio. 
Nenorėjau tikėti, bet tu buvai teisus. Tikslus job. 

Išmuštas iš vėžių Lalibertė nesivaržymo, Brezijo- 
nas - tikra senoji Prancūzija su savo uniforma! - ce- 
remoningai paspaudė Adamsbergui ranką. 

— Malonu matyti jus gyvą, komisare. 

- Vis dėlto, kai davei žinią kojoms, gerai mane ap- 
movei, - pertarė jį Lalibertė, iš visų jėgų purtydamas 
Adamsbergą. - Jei jau atvirai, turiu tau pasakyti, kad 
velniškai įsiutau. 

- Įsivaizduoju, Oreli. Juk neturėjai atsarginio 
išėjimo. 

— Nesijaudink, aš ant tavęs nebepykstu. Tik taip 
galėjai išlaikyti irklus. Kaip debesų varovo, tavo galva 
gerai verda. 

—- Komisare, - įsiterpė Brezijonas. - Favrą perkėlė 
į Sent Etjeną, kur jis stebimas. Jūsų atžvilgiu nebus 
jokių padarinių, apsiribosiu žodiniu įspėjimu. Bet aš 
mąstau apie ką kita. Teisėjas paspruko. Aš neklystu? 

— Ne. 

- Taigi ateityje būkite atsargus. 

Lalibertė čiupo Brezijoną už peties. 

— Nesijaudink, - tarė jam. - Kito tokio velnio kaip 
jo demonas negali būti. 

Sutrikęs apygardos komisaras ištrūko iš didžiu- 
lės superintendanto letenos ir atsiprašė. Jo laukianti 
pakyla. 

- Tavo šefas nuobodus kaip pati mirtis, - nusivie- 
pė Lalibertė. - Kalba kaip iš rašto, pastiręs, lyg būtų 
stulpą apšikęs. Jis visada toks? 

— Ne, kartais jis nuspaudžia nuorūką nykščiu. 

Ryžtingu žingsniu prie jo artinosi Trabelmanas. 

— Galas jūsų vaikystės prisiminimui, - pareiškė 
majoras, spausdamas jam ranką. - Kartais ir princai 
gali spjaudytis ugnimi. 

- Juodieji princai. 

- Atvirai kalbant, taip, juodieji. 

- Ačiū, kad atvykote, Trabelmanai. 

- Apgailestauju dėl Strasbūro katedros. Matyt, 
buvau neteisus. 

- Svarbiausia, nieko nesigailėkite. Ji mane lydėjo 
visą kelionę. 

Mąstydamas apie katedrą, Adamsbergas susigriebė, 
kad žvėrynas apleido varpinę, aukštus langus, žemus 
langus, įskaitant ir portalą. Žvėrys grįžo į įprastas 
vietas. Nesė - į Lochnesą, slibinai - į pasakas, lab- 
radorai - į vaizduotės pasaulį, žuvis į savo rausvąjį 
ežerą, berniklių bosas į Utauė, trečdalis majoro į savo 
kabinetą. Katedra vėl buvo tyras gotikinio meno per- 
las, laisvai besistiepiantis į debesis, daug aukštesnis 
už jį. 

- Šimtas keturiasdešimt du metrai, - pareiškė Tra- 
belmanas, imdamas šampano taurę. - Niekas niekada 
tiek nepasieks. Nei jūs, nei aš. 

Ir Trabelmanas nusikvatojo. 

— Nebent pasakose, - pridūrė Adamsbergas. 

- Žinoma, komisare, žinoma. 


Kai baigėsi kalbos ir Danglarui prisegė medalį, 
Sinodo salė suklego audringai liejamais jausmais, 
kalbomis, šampano įkaitintais balsais ir šūksniais. 
Adamsbergas nuėjo pasisveikinti su dvidešimt šešiais 
skyriaus darbuotojais, kurie po jo pabėgimo tris sa- 

vaites laukė, užgniaužę kvapą, nė vienas nepatikėjęs 
jo kaltumu. Jis išgirdo Klementinos balsą - aplink 
ją buvo susispietę brigadininkas Gardonas, Žoze- 
tė, Retankur, nuo kurios nė per žingsnį nesitraukė 
Estaleras, ir Danglaras, kuris rūpinosi, kad taurėse 
nenusektų šampanas. 

— Na, ar nebuvau teisi, kai sakiau, kad jis, tas vai- 
duoklis, velniškai kibus? Taigi jūs, mažyte, - pridūrė 
ji, atsigręždama į Retankur, - išnešėte jį po savo sijo- 
nais farams iš po nosies? Kiekgi jų buvo? 

— Trys šešiuose kvadratiniuose metruose. 

— Puiku! Tokį vyrioką pakelsi kaip plunksnelę. 
Visada sakau, kad paprasčiausios idėjos - pačios ge- 
riausios. 


Adamsbergas nusišypsojo, kai prie jo priėjo San- 
kartjė. | 

— Criss, malonu matyti, - tarė Sankartjė. - Visi 
šventiškai pasidabinę, a? Gražiai atrodai toks išsičius- 
tijęs. Kas tie sidabriniai lapai ant antpečių? 

— Ne klevo. Ąžuolo ir alyvmedžio. 

— Ką tai reiškia? 

- Išmintis ir Taika. 

— Neimk į širdį, bet pasakysiu - tai ne tau. 
Įkvėpimas tau labiau tiktų, ir sakau tai ne tam, kad 
tau širdį užduočiau. Tik nėra tokio medžio lapų, kad 
jį pavaizduotum. 

Sankartjė uoliai primerkė savo geravališkas akis, 
ieškodamas Įkvėpimo simbolio. 

- Žolė, - pasiūlė Adamsbergas. - Ką pasakytum 
apie žolę? 

— Arba saulėgrąžos? Bet jos kvailai atrodytų čiukui 
ant pečių. 

— Mano intuicija kartais tikra šūdė, kaip pasaky- 
tum tu. Piktžolė. 

— Ar gal' būti? 

- Tikrų tikriausiai. O kartais ji velnioniškai 
užstringa, kaip į žemę įkalta. Aš turiu penkių mėnesių 
sūnų, Sankartjė, o supratau tai tik prieš trejetą 
dienų. 

— Criss, tau į ausį nepriėjo? 

- Visiškai. 

- Ji tau nosį parodė? 

— Ne, aš jai. 

— Nebemylėjai? 

- Ne, mylėjau. Nežinau. 

— Bet vaikeisi mergų. 

- Taip. 

- Taigi dūmei jai akis ir gildei savo gražuolei 
širdį. 

- Taip. 

— O paskui viens du sulaužei žodį ir dėjai į padus — 
nei labas, nei sudiev. 

— Geriau nepasakysi. 

- Tai dėl to tąvakar nusitaisei „Šliuze“? 

— Be kita ko. 

Sankartjė vienu mauku išlenkė šampano taurę. 

— Nepriimk asmeniškai, bet jei nuo viso to tau širdį 
sopa, vadinasi, tu susipainiojai. Rauki? 

— Kuo puikiausiai. 

- Iš manęs menkas pranašas, bet pasakysiu tau: 
suimk logiką į saujas ir įžiebk švyturėlius. 

Adamsbergas papurtė galvą. 

- Ji manęs vengia kaip maro. 

— Na, jei esi nusiteikęs atgauti jos pasitikėjimą, 
visada gali pabandyti. 

— O kaip? 

- Ėgi kaip kirtavietėje. Jie išrausia šiekštus ir at- 
sodina klevus. 

— Kaip? 

— Ką tik pasakiau. Išrausia šiekštus ir atsodina 
klevus. 

Sankartjė pabaksnojo pirštu sau į smilkinį - girdi, 
toji operacija reikalauja apmąstymo. 

- Išmušk iš galvos ir varyk? - nusišypsojo Adams- 
bergas. 

— Tikrai taip, chum. 


Antrą valandą nakties Rafaelis su broliu pėsčiomis 
grįžo į namus - koja kojon, tolygiu žingsniu. 

- Aš važiuoju į kaimą, Žanai Batistai. 

— Aš su tavimi. Brezijonas davė man savaitę pri- 
verstinių atostogų. Atrodo, aš sukrėstas. 

— Manai, vaikiščiai vis dar sprogdina rupūžes 
aukštupyje prie skalbyklos? 

- Be jokių abejonių, Rafaeli. 


LXV 


AŠTUONI KVEBEKO STAŽUOTĖS nariai palydėjo La- 
libertė ir Sankartjė į Ruasi 16.50 skrydžiui į Monrealį. 
Per septynias savaites Adamsbergas jau šeštą kartą 

atsidūrė tame oro uoste, ir kiekvieną sykį jo dvasinė 
būklė būdavo kitokia. Prisiartinęs prie kolegų, besi- 
būriuojančių po informaciniu skrydžių stendu, jis 
beveik nustebo, neaptikęs ten Žano Pjero Emilio Rožė 
Fejė - šaunus tipas tasai Žanas Pjeras, jis mielai būtų 
paspaudęs jam ranką. 


Jiedu su Sankartjė pasitraukė nuo būrelio per ke- 
letą metrų - Sankartjė norėjo padovanoti jam savo 
specialiai blogam orui pritaikytą striukę su dvylika 
kišenių. 

— Bet dėmesio, - aiškino Sankartijė, - striukė ap- 
gauli, nes dvipusė. Juoda pusė - sniegas ir vanduo 
teka per tave, o tau nė motais. Mėlyna - tave gerai 
matys ant sniego, bet vandenį ji praleidžia. Gali per- 
šlapti. Tad ir velkiesi pagal nuotaiką - tai viena puse, 
tai kita. Nepriimk asmeniškai, čia kaip gyvenime. 

Adamsbergas perbraukė ranka savo trumpus 
plaukus. 

- Suprantu, - pasakė. 

- Imk, - Sankartjė įbruko striukę Adamsbergui į 
rankas. - Taip tu manęs nepamirši. 

— Nėra tokio pavojaus, - tyliai atsiliepė Adams- 
bergas. 

Sankartjė pliaukštelėjo jam per petį. 

- Įjunk švyturėlius, stok ant slidžių ir pirmyn, 
chum. Ir būk sveikas! 

- Pasveikink nuo manęs sargybinį voveriuką. 

— Criss, tu jį pastebėjai? Džeraldą? 

— Toks jo vardas? 


— Taip. Naktį jis glaudžiasi laštake, tas apsaugo- 
tas nuo šalčio. Gudruolis, ką manai? O dieną eina 
sargybą. Žinai, jį ištiko širdgėla? 

— Nieko nežinau. Taip pat buvau įklimpęs. 

- Pastebėjai, jis buvo susiėjęs su viena gražuole? 

- Žinoma. 

— Na tai va, toji jo gražuolė viens du parodė jam 
uodegą. Džeraldas krimtosi kaip žemę pardavęs, 
visą dieną lindėjo savo išgrąžoje. Taigi vakarais aš 
jam namuose gliaudydavau riešutus, paskui ryte 
dėdavau prie laštako. Po trijų dienų jis neištvėrė 
ir atėjo užkrimsti. Šefas vėjus kėlė, koks čia nevis- 
protis nešioja Džeraldui riešutus, o aš laikiau snapą 
užčiaupęs, ką sau manai? Jis ir taip mane į šuns dienas 
dėjo dėl tos tavo bylos. 

— O dabar? 

— Džeraldas per ilgai nesigraužė, vėl ėmėsi darbo, 
o gražuolė sugrįžo. 

— Ta pati? 

- A, kas ten žino. Voveres ne taip lengva atskirti. 
Išskyrus Džeraldą - tą pažinčiau iš tūkstančio. Tu 
ne? 

— Manau, kad taip. 

Sankartjė vėl papurtė jam petį, ir Adamsbergas 


- Tu sugrįši? - paklausė Lalibertė, tvirtai spausda- 
mas jam ranką. - Esu skolingas kelią atgal ir noriu tau 
tai pasakyti. Nesivaržyk, sugrįžk pažiūrėti raudonų 
lapų ir tako. Jis jau nebeužkeiktas, gali minti jį kada 
panorėjęs. 


Lalibertė spaudė Adamsbergo ranką savo gele- 
žiniuose gniaužtuose. Superintendanto žvilgsnyje, 
kuriame komisaras visada įžiūrėdavo tik tris išraiškas: 
šilumą, griežtumą ir pyktį - šmėstelėjo mąslus ūkelis, 
pakeisdamas jo veidą. Po vandenų paviršiumi visada 
slypi kažkas kita, pagalvojo Adamsbergas, prisiminęs 
Pinko ežerą. 

— Nori, kad tau pasakyčiau? - toliau dėstė Lali- 
bertė. - Galbūt kartais ir farų pasaulyje reikia debesų 
varovo. 

Jis paleido jo ranką ir taip pat nutolo. Adamsbergas 
nusekė akimis jo masyvią nugarą, tolstančią minioje. 


lai būtų atsižnybęs kąsnelį jo geranoriškumo, uždėjęs 
ant popierinio diskelio ir įstatęs į akutę, kad įšvirkštų 
jo sau į DNR skaidulas. 


Septyni skyriaus darbuotojai traukė prie išėjimo. 
Jis išgirdo jį šaukiantį Vuaznė balsą. Apsisuko ir lėtai 
priėjo prie grupelės, užsimetęs ant peties dvipusę 
seržanto striukę. 

Stok ant slidžių ir pirmyn, debesų varove. 

Ir išmušk iš galvos, man. 

Ir varyk. 

Pastabos 


„Kruopštumas, kruopštumas ir dar kartą kruopštu- 
mas - kito sėkmės laido nežinau“ - citata iš Kvebeko 
televizijos reklamos, skirtos UOAM (Universitė du 
Ouėebec d Montrėal“*), Kvebekas, 2001-2002 m. 


Veiklos metodai ir mokslinės formuluotės, susijusios 
su genetinių atspaudų tyrimu Kanadoje, paimtos iš 
straipsnio „KKŽ genetinių duomenų bankas - pasau- 
linis pavyzdys", žr. La Gazette, t. 62, nr. 5/6, Kanados 
karališkosios žandarmerijos leidinys, 2000. 


Kanados nacionalinis genetinių duomenų bankas 
yra įsikūręs Generalinėje KKŽ valdyboje Otavoje. 
„Punktas“ federaliniame Gatino parke - autorės iš- 
monės vaisius. 


* Kvebeko universitetas Monrealyje. 

